                                    志一百六

        ○兵二

        △绿营

        绿营规制，始自前明。清顺治初，天下已定，始建各省营制。绿营之制，有马
    兵、守兵、战兵。战守皆步兵。额外外委皆马兵。综天下制兵都六十六万人，安徽
    最少，闽、广以有水师故最多，甘肃次之。绿营隶禁旅者，惟京师五城巡捕营步兵。
    将军兼统绿营者惟四川。有屯兵者惟湖南、贵州。其新疆之绿营屯防，始乾隆二十
    五年，由陕、甘陆续移往驻防。各省标兵规制，督抚得随时疏定。绿营战功，自康
    熙征三籓时，用旗、绿兵至四十万，云、贵多山地，绿营步兵居前，旗兵继之，所
    向辄捷。其后平定准部、回疆、金川，咸有勋绩。乾隆四十六年增兵，而川、楚教
    匪之役，英、法通商之役，兵力反逊于前。迨粤寇起，广西绿营额兵二万三千，土
    兵一万四千，遇敌辄靡。承平日久，暮气乘之，自同治迄光绪，叠经裁汰，绿营之
    制，仅存而已。

        京师巡捕五营，设步军统领一人，统左右翼总兵官以及十六门门千总，海淀、
    暢春园、树村汛、静宜园、乐善园设副将或守备各官不等，置兵共三千人。京城内
    九门、外七门，每门设千总二，门甲十或二十，门军四十人。左翼总兵统步军营巡
    捕南、左二营各汛官，凡兵三千六百有奇。右翼总兵统步军营巡捕北、右二营各汛
    官，凡兵二千五百有奇。

        各直省营制，顺治元年，定直隶官兵经制，设直隶巡抚，标兵分左、右二营，
    游击以下八人。设宣府、真定、蓟州、通州、天津、山海关六镇总兵官及镇标守备、
    游击等，设紫荆关等七协副将及协标官兵，设拱极城等十七处参将，山永等营游击，
    巩华城等处守备、都司，分领各营兵。

        定山东官兵经制，设河道总督，标兵分中、左、右三营，设副将或游击以下将
    领八，兵凡三千，备河防护运。山东巡抚标兵分左右二营，设游击以下将领八，兵
    凡二千。设临清、沂州二镇总兵官及将领八，兵共二千四百有奇。设德州、青州、
    武定三营参将或守备将领八或六，兵共二千二百有奇。设登州水师营守备，登州、
    莱州、临清、济南各营游击或守备四，兵共一千二百有奇。初，山东与直隶、河南
    共一总督，康熙元年，设山东提督，寻并裁去，以巡抚兼任。

        山西、江南、陕西官兵经制，并于顺治二年定之。山西设宣大总督及巡抚，督
    标分中、左、右三营，抚标分左右营，各设将领八，兵凡二千。设太原、平阳二协
    副将及协标官兵。设汾州等营参将、游击、守备，分领营兵。十三年，裁宣大总督，
    康熙元年，设山西提督，迭裁迭复，雍正九年仍裁之，以巡抚兼任。

        江南设漕运总督，江苏、凤庐二巡抚，标兵及左右营如制，将领九或八人，兵
    共四千有奇，并设奇兵营、游兵营。设江南汉兵提督，分中、左、右、前、后五营，
    分设将领八，兵凡四千。设苏州、镇江、浦口、安庆、池太、东山、广德八镇总兵
    官，镇标兵及将领。设狼山等七协副将，金山、常州各营参将、游击、守备，分领
    营兵。国初设江南江西河南总督。其后分合不常。康熙间，定为两江总督。又裁凤
    庐巡抚归并江苏。设苏松提督。寻定为江宁提督，增安徽提督，分辖营务。又裁安
    徽提督，改江南水陆提督，统全省官兵。先是设操江巡抚，辖安庆等五府，滁、和
    等三州兵。后改安徽巡抚，以凤庐兵并属之。

        陕西初设川陕总督，并辖四川兵，标兵分五营。别设西安、延绥、甘肃、宁夏
    四巡抚，标兵各分左右营，将领略如诸省。设延绥、固原、临巩、凤翔、汉羌、甘
    肃六镇总兵官，镇标兵亦分五营，将领如之，延绥又分设东西二协。设西安、庆阳
    等八处副将，宜君、阶州等各营参将、游击、都司及守备，分领营兵。康熙时，迭
    改川陕总督，并辖山、陕、甘。寻改川陕甘总督。乾隆间，甘肃分设总督，以四川
    总督兼辖陕西兵，为川陕总督，复改陕甘总督。国初设甘肃巡抚，其宁夏、延绥巡
    抚先后裁撤，宁夏归甘肃，延绥归陕西。后又裁甘肃巡抚，陕甘总督兼统抚标兵。
    甘州置甘肃总兵官，寻改设甘肃提督。初设陕西汉兵提督及宁夏提督，分五营，皆
    设将领八，兵凡四千人。后改西安提督，又移驻固原，改固原提督云。

        顺治三年，定河南、江西、湖广官兵经制。河南设巡抚，标兵分左右营，将领
    八，兵二千，制同上。设河南提督，标兵分中、左、右三营，设将领分统。设河北、
    南阳、开归三镇总兵官，标兵各分左右营，将领兵数如抚标制。设开封副将、守备
    以下将领七，兵一千人，河南卫辉、汝宁、归德各营各参将等，兵各一千。设磁州
    营都司，兵五百人，后属直隶嵩县等二营守备，兵三百或二百。先是河南与直隶、
    山东共一总督，兼辖河南官兵。其后或专设河南总督，或裁改之。至雍正十三年，
    仍为河南巡抚。

        江西初设巡抚及南赣巡抚，标兵分左右营，设将领五人，兵凡千五百人。设江
    西提督，标兵分五营，营设将领八，兵凡五千人。设南赣、九江二镇总兵官，标兵
    分五营，各设游击以下将领官，兵如提标之数。设袁州等四协副将，分左右营，将
    领各八，兵凡二千人。设广德各营参将，抚州各水师营守备，兵六百人，南康等营
    守备兵三百人。康熙初年，裁南赣巡抚，以标兵属江西巡抚。七年，裁提督。十三
    年，复设。嗣增设抚建提督，旋裁之，并裁江西提督，以巡抚兼任。

        湖广设总督，标兵分中、左、右营，将领各八，兵凡三千人。设湖北巡抚、郧
    阳巡抚、偏沅巡抚，抚标兵分左右营，将领官兵如江西抚标例。设湖广提督，标兵
    分五营，将领官兵如江西提标例。设荆州、郧阳、长沙三镇总兵官，辰州协副将，
    标兵各分中、左、右营，各设将领八，兵凡三千人。设黄州、承天、常德三协副将，
    协标兵各设将领七，兵凡千二百人。承天协后改安陆营。设汉阳等营参将将领各四，
    兵六百人。夷陵等营游击各设将领三，兵四百人。设三江口等营守备、把总，兵各
    二百人。康熙初，并湖广总督为川湖总督。其后四川总督不辖湖广，复设湖广总督。
    裁郧阳巡抚，以湖北巡抚统辖标兵。

        顺治四年，定四川官兵经制。设四川巡抚，标兵分左右营，各设将领八，兵凡
    千三百人。设建昌、保宁、永宁、夔州四镇总兵官，镇标分三营，设将领八，兵凡
    二千人。设松潘、成都、重庆三协副将，协标兵分二营，设游击以下将领官兵。设
    威茂等各营参将、游击、守备，分领营兵。四川初仅设巡抚，驻成都府。川陕总督
    驻陕西，兼辖四川十四年。嗣设四川总督，驻重庆府。其间或并为川湖总督，驻荆
    州九年，移驻重庆十九年。或云川陕甘，或云川陕，迁改靡常。至乾隆间，定为四
    川总督。

        顺治五年，定浙江官兵经制。设总督，标兵分三营，设副将或游击将领各八，
    兵共三千。设浙江巡抚，标兵二营，将领各八，兵共二千。浙江提督标兵三营，营
    设将领八，兵共三千。设定海、衢州二镇总兵官，标兵皆三营，营设将领八，共兵
    各三千。钱塘水师二营，台州水师三营，营设将领八，共兵各三千。衢州设水师左
    右路总兵官，标兵三营，游击以下将领分统营兵。设衢州、湖州、嘉兴等七协副将，
    标兵皆三营，营皆设将领八，每协共兵二千五、六百。设金华、严州、处州三协副
    将，标兵二营，将领各八，共兵皆千六百。设吉安等各营守备、参将，分统营兵。
    先是设浙江总督，其后改称闽浙，兼辖福建，裁改不常。雍正间，定为闽浙总督。

        顺治七年，定福建官兵经制。设福建巡抚，标兵二营，将领八，兵凡二千。设
    福建水陆提督，标兵三营，营设将领八，兵凡三千。设汀州、泉州、铜山三镇总兵
    官，及援剿总兵官、中路总兵官，标兵各二营，各设将领八，兵二千。设福州、漳
    州、建宁三协副将，标兵三营，各设将领八，兵凡三千。设福州水师，及汀州、兴
    化、邵武、延平、闽安、同安七协副将标兵，各设将领八，兵凡二千。设福宁协副
    将二营，将领七，兵凡千八百人。设泉州等营参将、长乐等营游击，将领各八，共
    兵各一千。

        顺治八年，定两广官兵经制。广东设巡抚，标兵二营，将领八，兵凡二千。设
    广东提督，标兵五营，将领八，兵凡五千。设广东水师总兵官，标兵六千，分左右
    二协，中、左、右三营。二协设副将，复分二营，设将领八，兵一千五百。三营水
    师，各设将领八，兵各一千。设肇庆、潮州、琼州三镇总兵官，标兵二营，将领八，
    兵凡二千。设韶州、惠州、高州、南雄四协副将，协标兵皆二营，将领各八，共兵
    各二千。惟南雄为一千六百。设肇庆、高州水师及吴川等营参将，柘林镇各营游击，
    将领各七，共兵各一千。设东莞、始兴等州县守备以下将领，兵二百至五百有差。
    广西设巡抚，标兵二营，将领八，兵凡千五百。广西提督标兵分五营，将领八，兵
    凡四千有奇。设左右翼总兵官，并桂林暨南宁城守营。九年，增设浔梧、柳庆、思
    南三协副将以下将领，兵各千二百；郁林、新太、河池三营参将以下将领，兵各六
    百；永宁、昭平二营参将以下将领，兵各四百；上思、三里二营守备以下将领，兵
    各二百；贺县营守备，兵百人。十年，定两广总督标兵分五营，中营设将领八，左、
    右、前、后营共将领八，兵凡五千。国初置两广总督，康熙二年，专辖广东，四年，
    兼辖两广，雍正元年，复专辖广东，十三年，仍兼辖两广。

        顺治十六年，定云、贵官兵经制。设云贵总督，标兵分中、左、右、前四营，
    中营设将领八，馀三营将领八，兵凡四千。设云南巡抚，标兵二营，将领八，兵一
    千五百。先一年，贵州设巡抚，营制亦同。及是设贵州提督，标兵分左、右、前、
    后四营，左营设将领八，馀三营将领八，兵凡三千。设大定、黔西、镇远、威宁四
    镇总兵官，标兵三营，将领八，兵各二千有奇。设贵阳城守协及平远、定广、铜仁、
    平越、安南五协副将，标兵二营，游击以下将领。设思南营等处参将、游击、守备，
    分统官兵。国初云贵总督，两省互驻。康熙元年，分置两省总督，自后或改或并。
    迨乾隆中，仍定为云贵总督。此直省绿营初制也。

        雍正四年，靖逆将军富宁安于哈密置大小卡路八，西安总兵潘之善于沙州西南
    诸隘设哨探、置台站防夷。五年，以浙江绿营积弱，选山、陕、甘兵壮健者移驻之。
    十年，以苗疆辽阔，贵州改设总兵、游击，统辖丹江、台拱等营，及铜仁、镇远、
    石阡各协，并新设上江、下江诸营协，隶古州，以镇摄之。十一年，谕各总兵官巡
    察营伍。乾隆五年，用湖广总督那苏图言，裁虚设战船，除私立提塘，及字识占冒
    口粮之弊。十六年，定哈密驻防兵制，于安、甘、凉、肃四提、镇营分遣将弁廿馀，
    兵二千往驻。二年一受代，四月、八月迭更半数，新旧相间，以资教练。回营时，
    镇臣核其勤惰，分别擢用之。十八年，陕甘总督尹继善疏陈西陲防务，宜慎选安西
    将材，多备枪弹，预蓄资粮，筑城垣，择畜牧，允行。二十四年，改安西提督为巴
    里坤提督，设哈密副将以下将领八，兵八百，馀裁改有差。寻改设乌鲁木齐总兵官，
    分中、左、右营及城守营，隶巴里坤提督。凡巴里坤、乌鲁木齐将领官兵，归陕甘
    总督统属。乾隆四十一年，大小金川平，新入版图，屯兵驻守，制同内地，设懋功、
    绥靖、崇化、抚边、庆宁等营，置游击、守备等官，兵共二千六百有奇。四十九年，
    以陕甘总督福康安言，甘肃原设额兵五万六千六百人，陕西额兵三万四千五百九十
    人，迭经移驻裁并，存兵五万五千九百馀，减原额过半。嗣增兵万二千七百馀，合
    旧存兵额凡七万人。而州县墩戍兵力犹单，请于平凉等府州县各增兵额，墩堡四十
    四座，于各标兵内酌选移驻，从之。旋议再增兵三千。又议陕、甘各营兵习弓矢、
    鸟枪、马上枪箭，每日在本营习技，五日小合操，十日大合操，演九进十连环阵法，
    练劲旅三万人。五十三年，谕提、镇不得私立旗牌、伴当等名，致侵兵额。嘉庆四
    年，以剿办教匪，各省额兵徵调四出，令各省召募补充。五年，陕西设宁陕镇总兵、
    副将以下官，咸如昔制。十年，谕各督、抚、提、镇，以练习乡勇法练习绿旗兵。
    道光五年，谕直隶备战兵万五千三百有奇，演习车砲阵式。旋即议裁。十六年，谕
    直隶营兵以四成习弓矢，二成习步枪兼马枪，其刀矛二技，令藤牌军尽习之。二十
    二年，直隶芦台增设通永镇总兵官，以北塘、海口等十五营均归统属，分三营，设
    游击、守备等将领，新镇标兵凡五千四百馀，专操水陆技艺。咸丰八年，河南归德
    营升为镇，设总兵官、左右营都司、游击等，马兵五百八十，步兵千一百有奇。同
    治元年，谕专设总督之直隶、江南、四川、甘肃及督、抚同城之福建、广东、湖北
    由总督会同提督节制。其江苏、浙江、安徽、江西、陕西、湖南、广西、贵州各镇
    兵，就近由巡抚节制。四年，增安徽皖南镇总兵官，设将领弁兵如制。六年，谕宁
    夏镇绿营兵原额七千，陕西定边协原额千人，回匪乱后，存者寥寥，咸令补足。九
    年，改广东赤溪营为水师，隶阳江镇统辖，变通巡洋旧章。又移湖北武昌城守营分
    防金口、簰洲二汛。十二年，于山西南北二镇选兵一千，分二营，设将领训练。光
    绪十一年，以广西南边二千馀里，原设隘一百九，分卡六十六，兵力犹单，分要处
    为三路，镇南关口关前隘凭祥土州为中路，自关以东诸隘为东路，以西诸隘为西路，
    就原有防军二十二营并为二十四营，以十二营专防中路，馀十二营分防东、西路。
    广西提督自柳州移驻龙州。其城守营设游击及守备等。增设柳庆镇总兵官，驻柳州。
    绿营历年增损规制，大略如是。其移驻编改，节目不能覙缕以详也。

        若其裁汰之数，自顺治中，所裁山西标兵四千馀，陕、甘将领四十八，兵一万
    六百馀，河南五百，湖广五千，江西三千，将领八，江南万九千馀，将领百十七，
    其最多者也。馀者海州一协，裁将领七，兵六百馀，临清一镇，裁将领五，兵一千，
    三营兵五百，沂州镇裁将领九，临清城守营将领五，兵三百，寿张营兵二百。又裁
    江西及南赣抚标二营官兵，四川抚标、湖北及郧阳抚标各二营官兵，多少不等。康
    熙八年，裁辰常镇总兵，设辰州协标官兵。二十三年，裁崇明提督，设崇明水师总
    兵，定三营及奇兵营制。三十四年后，计所裁标兵，南赣镇千馀，九江协九百馀，
    铜鼓营兵八百馀为最多，馀者自四、五百以下，少至六、七人。乾隆中，裁抚标新
    设二营，馀所裁最多三百馀，最少十人、九人。嘉庆十九年，谕各标额兵六十二万
    四千馀，较雍、乾以来所增实多，令督、抚、提、镇量加裁汰。于是次第减万四千
    有奇。二十五年，又谕各省勿糜饷以养额兵。道光中，裁陕、甘绿营马兵三千六百
    馀。又裁山东、山西抚标，及兗州等三镇，太原、大同二镇，东河河标，云、贵督、
    抚、镇、协各标兵额，暨福建水陆各营，浙江马、步兵，两广、江苏、安徽马、步、
    守兵各有差。

        咸丰元年，曾国籓疏言：“八旗劲旅，以强半翊卫京师，以少半驻防天下，而
    山海要隘，往往布满，其额数常不过三十五万。绿营兵名为六十馀万，其实缺额常
    六、七万人。乾隆中叶，增兵议起。向之空名坐粮，悉令补足，一举而增兵逾六万。
    经费骤加，大学士阿桂争之不得。至嘉庆、道光间，睹帑藏之渐绌，思阿桂之远虑，
    特诏裁兵，而两次所裁仅一万六千。请饬各省留强汰弱，复乾隆初制。”谕如所请，
    命各督、抚分三年裁复旧额，所裁之数，年终汇陈，不得再有空粮之弊。四年，裁
    山西马、步、守兵五千八百馀，云南步、守兵三千九百馀。同治八年，裁九江、洞
    庭、岳州、荆州等水师营，改城守营，并酌设陆汛。

        光绪五年，左宗棠、杨昌濬疏言：“军兴未收制兵之效，由饷薄而额多，不能
    应时精练，兵不练与无兵同，练不精与不练同。甘肃赋少兵多，军实向资他省，饷
    源稍绌，动滋事端。亟宜量减可裁之兵，以节饷糈，即以所裁军饷加所留之兵，庶
    可责其勤练。雍正中，甘兵定额较内地为多，后虽陆续裁减，计尚存马、步、守兵
    五万七千馀。即须分成核减。”六年，丁宝桢言：“四川自军兴后，招募营勇，裁
    者少而增者多。同治间，楚、黔、川勇多至六万馀。次第裁撤，至今存营勇二千九
    百馀，尚可裁其什一。”是岁，湖南各营弁兵及水陆防勇次第裁者四千三百馀，湖
    北裁者三千二百馀，安徽陆续裁者约九千馀。八年，张曜疏言：“裁汰勇丁，即可
    规复兵额，变通营制，方能永固边防。”九年，张之洞奏整顿山西绿营练军，裁湘
    军正勇千人，设筹资遣，寻复裁汰，综合前后裁兵约及六千人。时贵州制兵裁汰二
    成，守兵裁者三千二百馀，战兵二千九百馀。江西额兵万一千九百馀，近始以制兵
    作练军，然长年调练，冒替弊生，遂有“兵止一人，人已三变”之诮。因定抚标选
    锋仍旧操练，裁外属各营抽练之军，悉回原汛。

        十一年，谕直省裁汰绿营。卞宝第言：“广西额兵二万三千，土兵一万四千。
    粤逆初起，不过二千人。合此巨数之兵，不能击少数之贼。广西如此，他可类推。
    自后发、捻、回、苗恣乱，绿营战绩无闻。今宜以渐变通营制，裁额并粮，以两饷
    挑一兵。如额兵一万，分二十营，一半驻守，一半巡防。无事则计日操防，有警则
    随时援应。绿营积习，无许复存。”

        二十二年，谕：“近者户部奏请裁兵，宜汰绿营七成，勇营三成。通谕以来，
    惟山东陈明分限五年裁减五成，此外酌裁无几。综各省兵勇尚八十万有馀，岁饷约
    共三千馀万。绿营积惰，久成虚设。当兹借款期迫，弃有用之饷，养无用之兵，因
    之国穷民蹙。各将军、督、抚亟应定限切实裁减以闻。”

        二十四年，从胡燏棻等言，裁并绿营、练勇，选练新操。时山东兵额已陆续裁
    十之三。至是以不敷分配，未裁之二成，仍止不裁。于是山西以汰存兵额不敷防卡
    之用，请增练新军数营。恭寿亦言绿营弊深，屡裁而益弱，须藉民力以辅之，宜急
    行团练。

        二十七年，刘坤一、张之洞奏汰绿营，言：“绿营官皆选补，兵皆土著。兵非
    弁之所自招，弁非将之所亲信，既无恩义，自难钤束。以传舍之官，驭世业之兵，
    亦如州县之于吏役，欲其整饬变化，服教从风，此必无之事。况绿营将弁，薰染官
    习，官弁且不易教，况于兵乎！层层积弊，已入膏肓，既甚骄顽，又极疲弱，本难
    练成可用之兵，自非裁汰不可。惟有分年渐裁一策，不分马、步、战、守，每年裁
    二十分之一，计百人裁五，限二十年而竣。计成扣饷，按次销除，即以节省之饷，
    作缉捕营察之用。惟湖南镇筸镇，系改土归流，无土著农户，除苗产外，地皆屯田，
    民皆兵籍，绥靖镇亦然，请于此两镇兵额不再裁汰，但将绿营改为勇营。所裁将领，
    可用者改隶勇营，不能带勇者，开缺或改官。使武职无把持之弊，合天下兵出于勇
    营之一途。更定营名，以符名实。”

        二十九年，从徐世昌等言，以绿营挑改巡警。

        宣统元年，步军统领衙门疏言：“巡捕五营，原设马、战制兵万人。嗣因屡次
    裁并，中营现兵千五百人，内分马兵五百四十，战兵八百六十，简差战兵百人。南
    营兵千二百五十人，内分马兵三百二十，战兵三百三十，简差战兵百人。左营兵八
    百人，内分马兵三百二十，战兵三百八十，简差战兵百人。右营兵七百人，内分马、
    战兵各三百，简差战兵百人。惟南营汛地设巡警后，差务较简，请拨南营兵三百七
    十五人隶北、左、右三营，每营马兵各三百六十五人，战兵四百十人。”是年，免
    裁之镇筸、绥靖二镇，定议改为续备军。此外乾州、永绥、常德诸协，河溪、保靖
    等营，留兵各三、四百人，去绿营之名，改勇营规制，作为续备军。岳州、澧州等
    营，各裁将弁，存兵六十四人或至九十三人。其馀抚、提、镇、协诸营，各裁统将，
    一以同城将领兼统馀兵。湖北通省将领，副将五人裁去一人，参将七人裁二人，游
    击十七人裁五人，都司十一人裁三人，守备三十三人裁十人。其抚标各营尚未尽裁，
    俟分军裁汰。是年，裁江北旧役卫兵左右二哨兵。贵州绿营已裁二成，寻裁副将以
    下各官，归并四营，酌改六营，惟边防要地佐防军所不及者缓裁。

        二年，浙江绿营裁汰后，尚馀将领三百九十九，兵七千馀，一律裁尽，收取马
    匹军械，改编巡防队八营。四川绿营次第裁尽，挑选精壮改练防军。湖广营已裁十
    成之七，一、二年后，即可裁尽。湖北自咸丰八年裁马兵改步兵，同治八、九年，
    先后裁撤水陆军二千一百有奇，马二百馀匹，光绪十一年以来，又裁二千九百有奇，
    马、步、战、守兵七千六百有奇，马八百八十馀匹，实存马、步、守兵共七千馀，
    马千六百六十匹，以后分年裁尽。寻湖北之汉阳协兴国等营，湖南之衡州协保靖等
    营，副将以下各官，一律停补。裁福建绿营，计至宣统六年裁尽，现存将领三百八
    十人，步、战、守、舵、炊、兵夫五千九百有奇。直隶绿营，于同治年间改为练军。
    光绪以来，通永等镇分年裁减，至二十九年，实存马、步、战、守兵二万六千馀人。
    其天津城守及葛沽、通永、通州、北塘等凡十一营，当庚子之变，溃散无馀，遂悉
    裁撤。此外各营均十裁其三，复裁将弁三百十四人。其大沽六营，庚子年伤亡过甚，
    亦全裁之，改设巡警。

        三年，直隶绿营尚存官弁七百馀，兵六千六百馀，实行裁汰，惟淮、练、巡防
    各营，暂仍其旧。四川关外原设台兵，向由绿营拨派，共三十九台，将弁兵丁，一
    律裁撤。福建绿营，豫定裁尽年限，所节之饷，编练巡防队。江西亦拟裁尽绿营。
    甘肃边要，陆军尚未成镇，仅存马、步、守兵万七千馀，资其防制之力，暂从缓裁。
    山西绿营所存无几，分三年尽裁之。江南绿营亦然，惟徐州镇标缓撤。山东以全裁
    绿营情事窒碍，因请缓裁。广东绿营，三江、崖州二协，儋州营，督标中营均免裁。
    其馀十减其四，将领五百馀，除边要及兼防营之缺缓裁，馀悉停补，改练陆军。广
    西绿营，自光绪二十九年裁后，仅存抚、提标将领五或四人，兵四五十人，左江、
    右江两镇将领各二人，兵各二十人。此历朝裁兵大较也。

        绿营积重，沿数百年。同治中兴以后，疆臣列帅，惩前毖后，渐改练勇巡防之
    制。光、宣间屡加裁汰。宣统三年，武昌事起，陆军部疏言时局艰危，各省绿营、
    巡防队一律从缓裁撤。绿营之制，遂与有清相终始云。

        直隶总督统辖督标四营，节制一提督、七总兵，兼辖保定城守，热河喀喇沁，
    吉林、奉天捕盗，永定河、运河等营。

        督标四营。左营，右营，前营，后营。保定城守等营。新雄营，涿州营，拱极
    营，良乡营，中路，东路，南路，西路，北路，张家口，独石口。热河喀喇沁等营。
    乌兰哈达，塔子沟，承德府，平泉州，三座塔，多伦诺尔。吉林捕盗营。宾州，
    五常，敦化县，双城，伊通州。奉天捕盗营。昌图府，新民，海城，承德
    县，开原县，铁岭，辽阳州，锦县，宁远州，义州，广宁县，盖平县，复州，金州
    ，怀德县，奉化县，唐平县，海龙，凤凰，安东县，宽甸县，怀仁县，通化
    县，兴京，岫岩州。永定河、运河等营。北运河务关，杨村，通惠河漕运，
    南运河。

        直隶古北口提督统辖提标四营，节制七镇，兼辖河屯一协、三屯等营。提标中
    营、左营、右营、前营，密云城守营，顺义营，承德府河屯协左营、右营，唐三营，
    三屯营，喜峰路，燕河路，建昌路，八沟营，建昌营，赤峰营，朝阳营，昌平营，
    居庸路，巩华营，怀柔路，汤泉营，古北口。

        马兰镇总兵统辖镇标二营，兼辖遵化等营。镇标左营、右营，遵化营，蓟州营，
    曹家路，墙子路，黄花山，馀丁营。

        泰宁镇总兵统辖镇标二营，兼辖紫荆关等营。镇标左营、右营，水东★营，紫
    荆关，白石口营，广昌营，插箭岭，矾山营，易州营，房山营，淶水营，马水口，
    沿河口。

        宣化镇总兵统辖镇标三营，兼辖独石口、多伦诺尔二协，蔚州等营。镇标中营、
    左营、右营，独石口协左营、右营，镇安营，龙门所营，云州堡，马云堡，镇宁堡，
    松树堡，滴水堡，赤城堡，君子堡，靖安堡，多伦诺尔协中营、左营、右营，蔚州
    营，东城营，宣化城守营，怀来营，怀来城守营，岔道营，龙门路营，怀安营，左
    卫营，柴沟营，西阳河堡营，张家口营，万全营，膳房堡营，新河口堡营，洗马林
    堡营。

        天津镇总兵统辖镇标二营，兼辖河间、大沽二协，务关等营。镇标左营、右营，
    四党口营，河间协左营、右营，郑家口营，景州营，大沽协前左及中左、后左、前
    右、中右、后右六营，葛沽营，祁口营，务关营，霸州营，武清营，静海营，旧州
    营，天津城守营。

        正定镇总兵统辖镇标二营，兼辖固关等营。镇标左营、右营，固关营，龙泉关
    营，倒马关营，忠顺关营，龙固城守营。

        大名镇总兵统辖镇标三营，兼辖开州协、大名城守等营。镇标中营、左营、右
    营，开州协，杜胜营，东明营，长垣营，大名城守营，广平营，顺德营，磁州营。

        通永镇总兵统辖镇标二营，兼辖通州、山永二协，北塘等四营。镇标左营、右
    营，通州协左营、右营，张家湾营，采育营，三河营，山永协左营、右营，山海路
    营，石门路营，蒲河营，乐亭营，北塘营，丰顺营，玉田营，宝坻营。

        山东巡抚兼提督，驻济南府，节制三镇，统辖抚标二营，兼辖登荣水师一协。

        抚标左营、右营，登荣水师练军营。

        兗州镇总兵统辖镇标二营，兼辖沂州一协、泰安等六营。镇标左营、右营，沂
    州协，泰安营，台庄营，济南城守营，武定营，安东营，沙沟营。

        登州镇总兵统辖镇标二营，兼辖文登等七营。镇标左营、右营，文登营，胶州
    协，莱州营，即墨营，青州营，宁福营，寿乐营。

        曹州镇总兵统辖镇标二营，兼辖临清协、德州等营。镇标中营、右营，临清协，
    德州营，东昌营，单县营，寿张营，濮州营，高唐营，梁山营，钜野营，桃源营。

        河东河道总督统辖河标三营，兼辖济宁城守及运河、怀河、豫河等营。

        河标中营、左营、右营，济宁城守营，运河营，怀河营黄河北岸祥河、下北河、
    黄沁河、阳封，豫河营上南河、中河、下南河。

        山西巡抚兼提督，节制二镇，统辖抚标二营，兼辖精兵两哨、口外七捕盗营。

        抚标左营、右营，精兵两哨，归化标，萨拉齐标，丰镇标，宁远标，
    和林格尔标，托克托城标，清水河标。

        太原镇总兵统辖镇标二营，兼辖蒲州、潞安二协，太原等营。镇标左营、右营，
    蒲州协，运城营，吉州营，潞安协，泽州营，东阳营，粟城营，太原营，平阳营，
    隰州营，汾州营，平垣营，盂寿营，东滩营，平定营。

        大同镇总兵统辖镇标三营、杀虎口一协、新平路等营。镇标中营、左营、右营，
    杀虎协左营、右营，宁武营，偏关营，镇西城，河保营，保德营，水泉营，平鲁营，
    靖远营，归化城，新平路，天城营，阳和营，浑源营，得胜路，丰川营，助马路，
    怀仁城，北楼营，东路，忻州营，灵丘路，山阴路。

        河南巡抚兼提督，节制三镇，统辖抚标二营，兼辖开封营。

        抚标左营、右营，开封城守营。

        河北镇总兵统辖镇标二营，兼辖河南城守等营。镇标左营、右营，河南城守营
    左营、右营，卫辉营，彰德营，陕州营，内黄营，嵩阳营，王禄店营，滑县营。

        南阳镇总兵统辖镇标二营，兼辖荆子关、信阳二协，汝宁等营。镇标左营、右
    营，荆子关协，卢氏营，信阳协左营、右营，汝宁营，邓新营，襄城城守营，新野
    营，光州营，固始县营。

        归德镇总兵统辖镇标二营，兼辖永城等营。镇标左营、右营，永城营，考城营，
    陈州营。

        两江总督统辖督标二营，节制三巡抚、一提督、九总兵，兼辖江宁城守一协、
    扬州、盐捕二营。

        督标中营、左营，江宁城守协左、右两营，奇兵营，青山营，浦口营，溧阳营，
    瓜州营，扬州营，盐捕营。

        漕运总督统辖各卫所外，复统辖旗、绿、漕标三营，兼辖淮安城守等营。

        漕标中营、左营、右营，淮安城守营，海州营，盐城水师营，东海水师营。

        江苏巡抚节制三镇，统辖抚标二营，兼辖苏州城守营。

        抚标左营、右营，苏州城守营。

        江南水陆提督节制五镇，统辖提标五营，兼辖太湖、松北二协，松江城守等营。
    提标中营、左营、右营、前营、后营，太湖协左营、右营，松北协，松江城守营，
    金山营，柘林营，青村营，平望营，江阴营，靖江营，孟河营，常州营，镇江营，
    松南水师营，南汇水师营。

        狼山镇总兵统辖镇标二营，兼辖通州等营。镇标中营、右营，通州水师营，掘
    港水师营，泰州营，泰兴营，三江水师营。

        苏松镇水师总兵统辖镇标三营，兼辖海门一协。镇标中营、左营、右营，海门
    协。

        徐州镇总兵统辖镇标中营，兼辖徐州城守等营。镇标中营，徐州城守营，萧营，
    宿州营。

        淮扬镇总兵统辖镇标三营，兼辖清江城守等营。镇标中营、左营、右营，清江
    城守营，宿迁营，庙湾水师营，佃湖营，洪湖水师营，苇荡左营，苇荡右营。

        福山镇总兵统辖镇标二营，吴淞、川沙二营。镇标左营、右营，吴淞水师营，
    川沙水师营。

        安徽巡抚兼提督，节制二镇，统辖抚标二营，兼辖安庆一协，游兵、潜山二营。

        抚标左营、右营，安庆协左营、右营，游兵营，潜山营。

        寿春镇总兵统辖镇标二营，兼辖六安等营。镇标中营、右营，六安营，颍州营，
    泗州营，庐州营，亳州营，龙山营。

        皖南镇总兵统辖镇标二营，兼辖徽州等营。镇标中营、右营，徽州营，池州营，
    芜采营，广德营。

        江西巡抚兼提督，节制二镇，统辖抚标二营，兼辖南昌城守一协。

        抚标左营、右营，南昌城守协。

        九江镇总兵统辖镇标二营，兼辖九江城守等营。镇标前营、后营，九江城守营，
    广信营，铅山营，饶州营，浮梁营，建昌营，广昌营，武宁营，瑞州营，抚州营，
    铜鼓营，南康营。

        南赣镇总兵统辖镇标三营，兼辖袁州一协、赣州城守等营。镇标中营、左营、
    后营，袁州协，临江营，赣州城守营，宁都营，南安营，吉安营，龙泉营，万安营，
    永丰营，莲花营，兴国营，文英营，永镇营，横冈营，羊角营。

        长江水师提督节制四镇，统辖提标五营，兼受两江总督、湖广总督节制。提标
    中营，金陵营，裕溪营，大通营，芜湖营。

        长江水师岳州镇总兵统辖镇标四营。镇标中营，荆州营，沅江营，陆溪营。

        长江水师汉阳镇总兵统辖镇标四营。镇标中营，田镇营，蕲州营，巴河营。

        长江水师湖口镇总兵统辖镇标五营。镇标中营，安庆营，吴城营，饶州营，华
    阳营。

        长江水师瓜洲镇总兵统辖镇标四营。镇标中营，江阴营，三江营，孟河营。

        闽浙总督节制二巡抚、三提督、十二镇，统辖督标三营，兼辖抚标二营、南台
    水师营。

        督标三营。中营、左营、右营，抚标左营、右营，南台水师营。

        福州将军除统辖八旗驻防官兵外，兼辖福州城守营，节制福宁镇标、福州城守
    及同安等营。

        福建陆路提督节制四镇，统辖提标五营，兼辖福州城守、兴化城守二协、泉州
    城守等营。提标中营、左营、右营、前营、后营，福州城守协左营、右营，兴化城
    守协左营、右营，泉州城守营，长福营。

        福宁镇总兵统辖镇标三营，其左营系水师提督节制，兼辖海坛、闽安二协，烽
    火门四营。镇标中营、左营、右营，海坛协左营、右营，闽安水师协左、右两营，
    烽火门水师营，桐山营，连江营，罗源营。

        汀州镇总兵统辖镇标三营，兼辖邵武城守营。镇标中营、左营、右营，邵武城
    守营左营、右营。

        建宁镇总兵统辖镇标三营，兼辖延平城守协、枫岭营。镇标中营、左营、右营，
    延平城守协左营、右营，枫岭营。

        漳州镇总兵统辖镇标三营，兼辖顺昌协、同安等营。镇标中营，顺昌协，同安
    营，诏安营，平和营，云霄营，龙岩营，漳州城守营。

        福建水师提督节制三镇，及福宁镇左营、广东南澳镇左营，统辖提标五营，兼
    辖金门协，铜山、湄州等营。镇标中营，左、右、前、后四营，金门协，铜山水师
    营，湄州水师营。

        闽粤南澳镇外海水师总兵。左营。

        福建台湾巡抚节制二镇。

        台湾镇总兵统辖镇标中营，兼辖台湾北路、台湾水师二协、台湾城守及台湾南
    路等营。镇标中营，台湾北路协中营、右营，台湾水师协中营、左营、右营，台湾
    城守营左营、右营，台湾南路营，台湾嘉义营，台湾艋舺水师营，沪尾水师营，噶
    吗兰营，台湾恆春营，台湾道标，台湾南路下淡水营。

        澎湖镇外海水师总兵统辖镇标二营。镇标左营，右营。

        浙江巡抚统辖抚标二营，兼辖海防营。

        抚标左营、右营。巡盐营，海防营。

        浙江水陆提督节制五镇，统辖提标五营，兼辖杭州等协、太湖等营。提标中营、
    左营、右营、前营、后营，杭州城守协，钱塘水师营，嘉兴协左、右两营，湖州协
    左、右两营，安吉营，绍兴协左营、右营，乍浦水师协左营、右营，太湖水师营，
    宁波城守营，澉浦水师营，海宁水师营。

        定海镇总兵统辖镇标三营，兼辖象山协，镇海、定海城守营。镇标中营、左营、
    右营，象山协左营、右营，石浦水师营，镇海水师营，定海城守营。

        海门镇总兵统辖镇标三营，兼辖台州协、海门城守等营。镇标中营、左营、右
    营，台州协中营、左营、右营，海门城守水师营，宁海营，太平营。

        温州镇总兵统辖镇标三营，兼辖乐清、瑞安、平阳三协，玉环、温州城守等营。
    镇标中营、左营、右营，乐清协，大荆营，磐石营，瑞安协左营、右营，平阳协左
    营、右营，玉环营左营、右营，温州城守营。

        处州镇总兵统辖镇标三营，兼辖金华协、丽水营。镇标中营、左营、右营，金
    华协左营、右营，丽水营。

        衢州镇总兵统辖镇标三营，兼辖严州协，枫岭、衢州城守等营。镇标中营、左
    营、右营。严州协左、右两营，枫岭营，衢州城守营。

        湖广总督节制二巡抚、二提督、五镇，统辖督标三营。

        督标中营、左营、右营。

        湖北巡抚统辖抚标二营。

        抚标左营、右营。

        湖北提督节制二镇，统辖提标五营，兼辖黄州、汉阳二协，荆州城守等营。提
    标中营、左营、右营、前营、后营，黄州协，蕲州营，汉阳协，荆州城守营，武昌
    城守营，德安营，兴国营，均光营，襄阳城守营，荆门营，安陆营。

        郧阳镇总兵统辖镇标四营，兼辖竹山协、郧阳城守营。镇标中营、左营、右营、
    前营，竹山协，郧阳城守营。

        宜昌镇总兵统辖镇标四营，兼辖施南协、远安等营。镇标中营、左营、前营、
    后营，施南协左营、右营，远安营，卫昌营，宜都营，荆州堤防营。

        湖南巡抚节制三镇，统辖抚标二营，兼辖凤凰等屯军营。

        抚标左营、右营，凤凰屯，永绥屯，乾州屯，古丈坪屯，保靖屯。

        湖南提督节制三镇，统辖提标五营，兼辖长沙等协、澧州等营。提标中营、左
    营、右营、前营、后营，长沙协左营、右营，乾州协左营、右营，镇溪营，河溪营，
    永顺协，常德协，龙阳城守营，澧州营，岳州营，九溪营，永定营，辰州城守营，
    古丈坪营。

        镇筸镇总兵统辖镇标四营，兼辖沅州、靖州二协，绥宁、长安等营。镇标中营、
    左营、右营、前营，沅州协，晃州营，靖州协，绥宁营，长安营。

        永州镇总兵统辖镇标三营，兼辖宝庆、衡州二协，临武等营。镇标中营、左营、
    右营，宝庆协，衡州协，临武营，宜章营，桂阳营，武冈营，岭东营。

        绥靖镇总兵统辖镇标二营，兼辖永绥协、保靖营。镇标左营、右营，永绥协中
    营、左营，芭茅坪营，保靖营左营、右营。

        陕甘总督节制二巡抚、三提督、十一镇，统辖督标五营。

        督标中营、左营、右营、前营、后营。

        陕西巡抚统辖抚标三营。

        抚标中营、左右两营。

        陕西固原提督节制四镇，统辖提标五营，兼辖靖远等协、静宁等营。提标中营、
    左、右、前、后四营，靖远协，芦塘营，盐茶营，下马关营，八营，潼关协，金锁
    关，三要司，商州协中营、左营、右营，西安城守协左营、右营，盩厔营，静宁营，
    马营监营，安定营，隆德营，西凤营，邠州营，长武营，庆阳营，泾州营，红德城
    守营，固原城守营，硝河城汛，平凉城守营，秦州营，利桥营，宜君营，化平营。

        延绥镇总兵统辖镇标三营，兼辖定边协、神木等营。镇标中营、左营、右营，
    定边协，靖边营，镇靖营，安边营，神木营，黄甫营，麻池潢营，高家营，镇羌营，
    波罗营，绥德城守营，延安营，鄜州营，延绥城守营。

        陕安镇总兵统辖镇标三营，兼辖镇安城守等营。镇标中营、左营、右营，镇安
    城守营，砖坪营，兴安城守营，镇坪营，孝义城守营，紫阳营，白河营，洵阳营。

        河州镇总兵统辖镇标二营，兼辖洮岷协、循化等营。镇标左营、右营，洮岷协，
    阶州营，文县营，西固营，岷州营，旧洮营，循化营，保安营，起台营，兰州城守
    营，巩昌营，临洮营，河州城守营。

        汉中镇总兵统辖镇标三营，兼辖宁陕等营。镇标中营、左营、右营，宁陕营，
    阳平关营，宁羌营，略阳营，留坝营，定远营，西乡营，华阳营，东江口营，汉中
    城守营，汉凤营，铁炉川营，佛坪营。

        甘肃提督统辖提标五营，兼辖永固城守协，节制西宁等四镇。提标中营、左营、
    右营、前营、后营，永固城守协，甘州城守营，梨园营，洪水营，南古城营，山丹
    营，硖口营，大马营，察汉俄博营。

        西宁镇总兵统辖镇标五营，兼辖镇海协、西宁城守等营。镇标中营、左营、右
    营、前营、后营，镇海协，哈拉库图尔营，西宁城守营，巴燕戎格营，巴暖三川营，
    贵德营，南川营，大通营，永安营，白塔营，碾伯营，威远营。

        宁夏镇总兵统辖镇标五营，兼辖中卫协、花马池等营。镇标左营、右营、前营、
    后营兼管城守营、城守营，中卫协，石空寺堡，古水井堡，花马池营，安定堡，灵
    武营，灵州营，同心营，平罗营，洪广营，玉泉营，广武营，兴武营，横城营。

        凉州镇总兵统辖镇标五营，兼辖永昌、庄浪二协。镇标中营、左营、右营、前
    营、后营，西把截堡，永昌协，宁远营，水泉营，新城营，张义营，镇番营，安城
    营，大靖营，土门营，庄浪协，俄博岭营，松山营，镇羌营，岔口营，红城堡，红
    水营，三眼井营。

        肃州镇总兵统辖镇标三营，兼辖金塔、安西二协，肃州城守等营。镇标中营、
    左营、右营，金塔协，镇彝营，清水营，高台营，抚彝营，红厓堡，安西协，布隆
    吉尔营，桥湾营，肃州城守营，嘉峪关营，沙州营，靖逆营，赤金营。

        甘肃新疆巡抚节制三镇，统辖抚标四营、玛纳斯协、济木萨等营。

        抚标中营、左营、右营，城守协中营，喀喇巴尔噶逊营，玛纳斯协，济木萨营，
    库尔喀喇乌苏营，精河营，吐鲁番营。

        新疆喀什噶尔提督节制三镇，统辖提标五营，兼辖回城、莎车二协，英吉沙尔
    等营。提标中营、左右两营、前营、城守营，回城协中营、左右两旗，莎车协中营、
    中左右三旗，英吉沙尔营，和阗营，玛喇巴什营。

        新疆阿克苏镇总兵统辖镇标四营，兼辖乌什协、哈喇沙尔等营。镇标中左右三
    营、城守营，乌什协，哈喇沙尔营、库车营。

        新疆巴里坤镇总兵统辖镇标四营，兼辖哈密协、古城等营。镇标中营、左右两
    营、城守营，哈密协，古城营，塔尔纳沁营，木垒营。

        伊犁将军节制一镇，统辖军标二营。军标中营、左营。

        伊犁镇总兵统辖镇标四营，兼辖塔尔巴哈台协、霍尔果斯等营。镇标中营、左
    营、右营、绥定城守营，塔尔巴哈台协，霍尔果斯营，宁远城营。

        四川总督节制一提督、四镇，统辖督标三营。

        督标中营、左营、右营。

        成都将军除统辖八旗驻防官兵外，统辖军标绿营二营，节制建昌、松潘二镇。
    军标左营、右营。

        四川提督节制四镇，统辖提标三营，兼辖阜和、懋功、马边三协，成都城守等
    营。提标中营、左营、右营，阜和协左营、右营，黎雅营，泰宁营，懋功协，崇化
    营，绥靖营，庆宁营，抚边营，马边协左营、右营，存城营，万全营，平安营，成
    都城守营、右营，永宁营，泸州营，叙马营，建武营，普安营、右营，安阜营，峨
    边营、右营，镇远营，绵州营。

        川北镇总兵统辖镇标三营，兼辖绥定等营。镇标中营、左营、右营，绥定营，
    顺庆营，太平营，巴州营，广元营，潼川营，城口营，通江营。

        重庆镇总兵统辖镇标三营，兼辖夔州、绥宁二协，忠州营。镇标中营、左营、
    右营，夔州协左营、右营，巫山营，梁万营，盐厂营，绥宁协左营、右营，酉阳营，
    黔彭营，邑梅营，忠州营。

        建昌镇总兵统辖镇标二营，兼辖会川等营。镇标中营、左营，会川营，永定营，
    越巂营，宁越营，保安营，靖远营，泸宁营，会盐营，怀远营，冕山营。

        松潘镇总兵统辖镇标三营，兼辖维州协、漳腊等营。镇标中营、左营、右营，
    维州协左营、右营，茂州营，漳腊营，叠溪营，龙安营，平番营。

        两广总督节制二巡抚、三提督、九镇，统辖督标五营，兼辖本标水师、绥瑶等
    营。

        督标中营、左营、右营、前营、后营，督标水师营，绥瑶营。

        广州将军除统辖八旗驻防官兵外，节制南韶连镇标、潮州镇标、高州镇标、琼
    州镇标、惠州协标、肇庆协标、广州城守协、三江口协、黄冈协、罗定协、增城各
    二营，南雄协、钦州各一营，雷州左营、前山、永靖、连阳、惠来、骁平、潮阳、
    廉州、儋州、万州、和平、四会、那扶、永安、兴宁、平镇、潮州城守、石城、阳
    春、三水、徐闻、绥瑶等营。

        广东巡抚统辖抚标二营。

        抚标左营、右营。

        广东陆路提督节制五镇，统辖提标五营，广州城守等协、增城等营。提标中营、
    左营、右营、前营、后营，广州城守协左营、右营，三水营，惠州协左营、右营，
    和平营，肇庆城守协左营、右营，四会营，那扶营，增城营左营、右营，永靖营，
    永安营。

        南韶连镇总兵统辖镇标三营，兼辖三江口、南雄二协，清远、佛冈等营。镇标
    中营、左营、右营，三江口协左营、右营，连阳营，南雄协，清远营左军、右军，
    佛冈营。

        潮州镇总兵统辖镇标三营，兼辖黄冈协、惠来等营。镇标中营、左营、右营，
    黄冈协左营、右营，惠来营，饶平营，潮阳营，兴宁营，平镇营，潮州城守营。

        高州镇水师兼陆路总兵统辖镇标二营，兼辖罗定协、阳江等营。镇标左营、右
    营，罗定协左营、右营，阳江营，硇州营，吴川营，电白营，东山营，阳春营。

        广东水师提督节制五镇，统辖提标五营，香山等四协，新会、前山等营。提标
    中营、左营、右营、前营、后营，香山协左营、右营，顺德协左营、右营，大鹏协
    左营、右营，赤溪协左营、右营，新会营左营、右营，前山营。

        碣石镇总兵统辖镇标三营，兼辖平海营。镇标中营、左营、右营，平海营。

        琼州镇水师兼陆路总兵统辖镇标二营，兼辖崖州协、海口等营。镇标左营、右
    营，崖州协，海口营，万州营，儋州营，海安营。

        南澳镇总兵分管闽、粤二省，统辖镇标二营，兼辖澄海等营。镇标左营隶福建
    水师提督节制，右营，澄海营左营、右营，海门营，达濠营。

        北海镇水陆总兵统辖镇标二营，兼辖龙门协、雷州等营。镇标左营、右营，龙
    门协左营、右营，雷州营，钦州营，白龙营，徐闻营，石城营，灵山营。

        广西巡抚统辖抚标二营。

        抚标左营、右营。

        广西提督节制三镇，统辖提标中军一营，兼辖平乐、新太二协，全州等营。提
    标中军，平乐协左营、右营，富贺营，麦岭营，新太协，馗纛营，全州营，宾州营，
    三里营，上思营，东兰营，桂林城守营，龙州城守营。

        左江镇总兵统辖镇标三营，兼辖梧州、浔州二协，南宁城守等营。镇标中营、
    左营、右营，梧州协左营、右营，怀集营，浔州协左营、右营，南宁城守营，郁林
    营。

        右江镇总兵统辖镇标三营，兼辖镇安协、思恩等营。镇标中营、左营、右营，
    镇安协左营、右营，思恩营，隆林营，上林营，恩隆营。

        柳庆镇总兵统辖镇标二营，庆远、义宁二协，融怀等营。镇标左营、右营，庆
    远协左营、右营，义宁协左营、右营，融怀营，永宁营，柳州城守营。

        云贵总督节制二巡抚、二提督、十镇，统辖本标三营，兼辖曲寻协、云南城守、
    寻霑等营。

        督标中营、左营、右营，曲寻协左营、右营，云南城守营，寻霑营。

        云南巡抚统辖抚标二营。

        抚标左营、右营。

        云南提督节制六镇，统辖提标三营，兼辖楚雄协，武定、大理城守等营。提标
    中营、左营、右营，楚雄协，武定营，大理城守营。

        临元镇总兵统辖镇标四营，兼辖元新、澂江等营。镇标中营、左营、右营、前
    营，元新营，澂江营。

        开化镇总兵统辖镇标四营，兼辖广南、广西等营。镇标中营、左营、右营、后
    营，广南营，广西营。

        腾越镇总兵统辖镇标三营，兼辖永昌等二协、龙陵营。镇标中营、左营、右营，
    永昌协左营、右营、顺云协中营、左营、右营，龙陵营。

        鹤丽镇总兵统辖镇标三营，兼辖维西协、永北、剑川等营。镇标中营、左营、
    右营，维西协左营、右营，永北营，剑川营。

        昭通镇总兵统辖镇标四营，兼辖东川、镇雄等营。镇标中营、左营、右营，东
    川营，镇雄营。

        普洱镇总兵统辖镇标三营，兼辖威远、景蒙等营。镇标中营、左营、右营，威
    远营，景蒙营。

        贵州巡抚统辖抚标二营，兼辖古州等十卫、都江、下江等营。

        抚标左营、右营，古州左卫、右卫，八寨卫，台拱卫，黄施卫，丹江卫，凯里
    卫，清江左卫、右卫，石岘卫，都江标，下江标。

        贵州提督节制四镇，统辖提标三营，兼辖大定等协、罗斛等营。提标左营、右
    营、前营，大定协左营、右营，平远协左营、右营，遵义协左营、右营，定广协左
    营、右营，罗斛营左营，右营，贵阳营，平越营，归化营，黔西营，安顺城守营，
    仁怀营，新添营。

        安义镇总兵统辖镇标三营，兼辖永安协、长坝等营。镇标中营、左营、右营，
    永安协左营、右营，长坝营，普安营，安南营，册亨营。

        古州镇总兵统辖镇标三营，兼辖上江、都匀二协，朗洞等营。镇标中营、左营、
    右营，上江协左营、右营，都匀协左营、右营，朗洞营左营、右营，黎平营左营、
    右营，荔波营，下江营。

        镇远镇总兵统辖镇标三营，兼辖清江等三协、台拱等营。镇标中营、左营、右
    营，清江协左营、右营，松桃协左营、右营，铜仁协左营、右营，台拱营左营、右
    营，丹江营左营、右营，思南营，凯里营，黄平营，天柱营，石阡营。

        威宁镇总兵统辖镇标二营，兼辖毕赤、水城等营。镇标左营、右营，毕赤营，
    水城营。

        绿营兵额，清初未定。考明代京军二十万馀，外军九十九万馀。顺治间不可考，
    大约视旧额约裁减十三四。康熙兵制，京巡捕三营经制马步兵三千三百，直隶各标
    兵三万七百，山西二万五千，川陕总督，陕、甘两巡抚及提镇各标兵八万五千九百
    七十八，四川四万，云南四万二千，贵州二万，广西二万，湖广四万，广东七万三
    千一百十人，江南总督，总漕，江宁、安徽两巡抚，京口将军四万九千八百五十，
    浙江四万三千四百五十，江西万五千，福建六万九千七百二十六，山东总河及抚、
    镇标兵二万，河南一万，都各省经制马步兵五十九万四千四百十四。逮乾隆二十九
    年，次第增加，各省多者一千至六千馀，惟贵州加至万八千二百馀，减者江西七百
    馀，广东四百馀，浙江二千馀，福建三千馀，都六十三万七千三百二十三。

        至五十年，各省绿营兵额，京巡捕五营一万，直隶三万九千四百二，山东万七
    千五百四，山西二万五千七百五十二，河南万一千八百七十四，江南四万八千七百
    四十七，江西万三千九百二十九，福建六万三千一百十九，浙江四万三十七，湖北
    万七千七百九十四，湖南二万三千六百四，四川三万千一百十二，陕、甘八万四千
    四百九十六，广东六万八千九十四，广西二万三千五百八十八，云南四万千三百五
    十三，贵州三万七千七百六十九，都五十九万九千八百十四，综计数减于旧者凡四
    万馀。各省减者，自数百至数千不等，惟陕、甘减至万二千，则以四十六年新增者
    不在此数，而山东、河南、江南视旧额转多，盖河、漕标兵本定分额，此实并入各
    省中也。

        嘉庆十七年，绿营都数为六十六万千六百七十一，视乾隆中叶增额六万馀，各
    省均所有益，惟浙江减额千馀。其江南总额，此分江宁七千三十九，南河万五千六
    百六十六，漕运三千六百八十一，江苏二万三千七百四十八，安徽八千七百三十八，
    总为五万六千八百七十二，增旧额八千馀。又旧额但举山东，此分山东万五千九百
    三十三，东河四千二百四十一，增额三千馀，略可考见。十九年，山西等省共裁兵
    万五千四百馀，内改马战兵为步守兵共千二百馀。

        道光初元，谕行裁汰，减额万馀，复议裁改。二十九年兵额，直隶四万千三百
    三十五，山东二万五十七，河南万五千三百八十一，东河并入河南、山东。山西二
    万二千八百五，江苏三万八千一百八，安徽九千四百四十二，南河、漕运并入江南。
    江西万二千四百七十二，福建六万千六百七十五，浙江三万七千五百六十五，陕西
    二万四千七百二十，甘肃六万八千八百六十二，湖北二万五百五，湖南二万七千百
    十五，四川三万三千八百十一，广东六万八千三百二十二，广西二万二千四百七十
    二，云南三万九千七百六十二，贵州三万六千四百七十七，都五十八万五千四百十
    二，京营万名在外。减于乾隆旧额且逾万矣。

        咸丰军兴以来，绿营议裁。迄同治、光绪间，兵制一变，直省厉行简汰，顾不
    能悉废，存额尚不为少。再综近时绿营兵额，京巡捕营一万外，十六门门甲三百十，
    门军六百四十，凡万九百五十，直隶四万二千八百十，山东万七千八百七十五，山
    西万六千四十五，河南万四百六十八，江苏二万五千七百七十，安徽九千三百六十
    四，江西万一千七百四十，长江水师万一千六十四，福建二万三千六百七十八，台
    湾八千二百六十八，浙江二万三千四百九，湖北万五千三百四十三，湖南三万零二
    十四，陕西万八千六百八十七，甘肃万二千七百二十五，新疆二万六千五百十五，
    四川三万千二百八十一，广东四万六千七百七十四，广西万四千一百十五，云南万
    二千五百七十二，贵州四万二千九百五，都四十六万二千三百八十二。取道光末年
    额较之，减于旧者几十二万，但旧额不及长江水师与台湾云。

        国学网站独家推出

亦凡公益图书馆(Shuku.net)

下一卷 回目录