                             列传二百七十七  忠义四

        张锡嵘  王东槐曹楙坚等  周玉衡王本梧  陈宗元
        明善觉罗豫立  世焜  徐荣许上达等  郭沛霖王培荣
        硃钧钱贵升  徐曾庾  萧翰庆  黄辅相福格等
        孔昭慈  徐晓峰  袁绩懋  杨梦岩  邓子垣罗萱
        侯云登  黄鼎  陈源兗  瑞春鄂尔霍巴  许承岳  潘锦芳
        廖宗元  刘体舒李庆福等  李保衡徐海等  淡树琪
        褚汝航陈辉龙  夏銮  储玫躬  李杏春  硃善宝
        庄裕崧万年新  易举等
        张锡嵘，字敬堂，安徽灵壁人。咸丰三年进士，选庶吉士。四年，安徽巡抚袁
    甲三奏请总办灵壁团练，授编修，记名御史。十年，命视学滇南。时回匪作乱，府
    县多为贼踞。或劝乞疾，锡嵘毅然曰：“吾奉命之官，宁避贼耶？”叱驭不顾，竟
    到滇。省城被围，帮办防务。以丁母忧回籍。
        曾国籓之征捻也，驻军临淮，所部湘勇遣撤殆尽，仅存刘松山老湘营万人，馀
    悉倚淮军办贼。淮军新建平吴功，将领多自矜。国籓欲於淮北别募新营，使异军苍
    头特起，备西北之用，而置将久难其选。值锡嵘服阕来谒，国籓大喜，密疏奏保治
    军濠上，谓其诵法儒先，坚忍耐苦，足胜将帅之任。檄募敬字三营，随湘军战守。
    时湖团有通捻者，国籓下令迁徙，锡嵘分别良莠，联络义圩。又以灾赈日行泥淖中，
    圩民得苏。
        捻寇张总愚窜陕西，国籓调刘松山军赴援，令锡嵘统三营与俱，至则解西安围。
    复与贼战于城西雨花寨，独率百馀人冲击，陷入贼阵，被十馀创而殒，时同治六年
    正月初六日。赠侍讲学士，赏世职。
        初锡嵘居京时，日钞书数十纸，虽盛暑不辍。禄薄，日常一餐，无一介乞助於
    人。著有孝经章句读、硃子就正录、孝经问答行于世。陕西巡抚刘蓉奏锡嵘死事，
    言：“自到营以来，尝著草履，与士卒同甘苦。文学之臣，能坚苦自奋如此，臣实
    惜之！”家极寒，国籓赙三千金养其孤，漕运总督吴棠刻其遗书。
        王东槐，字廕之，山东滕县人。生颖异，父病危，命饥寒毋废学。居丧哀毁，
    母以遗言勉之，乃忍痛致力群经。屡空，日与昆弟食一饼。道光十八年，联捷进士，
    改翰林，散馆授检讨。二十四年，转江西道监察御史，奏劾山东玩盗官吏，得实，
    升户科给事中。时议开矿益帑藏，已允行，东槐敬陈列圣封禁成训，谓：“开采者，
    上非良吏，下非良民，请缓其令。”事竟寝。巡视北城，王府役车，横行中逵，惩
    治不贷。廉获巨猾曹七，治如律。
        三十年，应文宗登极求言诏，奏言：“捐例一开，盐商辄请捐数十万，运库垫
    发，分年扣还。覈其亏短，都不堪问。即如道光二十年两淮清查案内，欠至四千三
    百馀万，是盐商捐输者，掩耳盗铃之术也。又官员捐输，现任居多，所捐之项即库
    款，所亏之项即捐款。上年山东亏至一百四十馀万，江、浙更甚，是现任官之捐输，
    剜肉补疮之术也。是事例不停，库亏不止。若开矿之举，臣曾疏陈不便，顺天已停，
    而湘、赣等省试办，惊扰百姓，利害莫测，则尤愈趋愈下也。查户部岁入之数，四
    千四百馀万，岁出之数，三千九百馀万，经费本自馀裕。督抚整理有方，寇盗不作，
    则耗财者去一；边防慎守，无生事以挑外患，则耗财者又去一；河防得要，长流顺
    轨，不使更添别款，则耗财者又去一；州县之官，斥贪墨，重清廉，陋规力裁，流
    摊永禁，则耗财者又去一。去此四害，而又罢不急之工，减无益之费，量入为出，
    而财患不足者，未之有也。”奉谕：“贵州仍令开采，馀省著督抚确查，果不便民，
    即奏停止。”左都御史王广廕举东槐忠鲠，升内阁侍读学士，旋授湖南衡州知府，
    陛辞，帝面谕云：“汝朴诚，故任外事。”未至，升福建兴泉永道。
        厦门滨海，俗又敝，东槐刊硃子试吏泉漳劝俗文揭於衢，传诵多感发。属县蠹
    役、讼师，严锄治，惟与学舍生徒讲析道义，则温然以和。海上番估好违约放恣，
    东槐戒毋逾尺寸，为国全大体，尤人所难。咸丰元年，调湖北盐法道，未赴，署福
    建按察使。举行保甲法，竭八昼夜，剖汀州互讦之讼。亲历南台、闽安各海口，相
    度形势，於夷船往来之处设卡楼、筑砲台、资防守。并令澳屿渔户尽编保甲，以清
    盗源。
        二年，抵盐法道任，捐备军需，优叙。粤匪犯湖南省城，调防岳州，躬励将帅，
    夜不解衣卧。剿临湘县土匪，获首逆杨兆胜等。复奉调防蒲、通，丁母忧，夺情留
    武昌。提督博勒恭武弃岳州，东槐请於巡抚常大淳，全调城外兵勇，亟发库藏励士
    气，尚可婴城固守。巡抚吝赏，不能用。城陷，东槐偕妻萧氏对缢死之，其女投井
    死，恤世职，谥文直。子四，均赐举人。
        同与此难者：湖北按察使曹楙坚，江苏吴县人。豪於诗。道光十二年进士，改
    庶吉士，散馆授主事，官科道时擒治妖道薛执中。江苏巡抚创议南漕改折，上疏力
    言其不便，事遂寝。汉黄德道延志，武昌县知县何开泰。延志，瓜尔佳氏，满洲正
    红旗人。何开泰，字梅生，安徽凤阳人。道光三十年进士。
        周玉衡，字器之，湖北荆门州人，本锺祥王氏，依外祖周，遂从姓焉。嘉庆十
    二年举人，道光四年，大挑知县，发江西。署会昌、龙泉、大庾，除龙南，调赣县。
    又署宁都、新建，迁义宁知州。湖北崇阳土匪滋事，以协防功擢知府。二十五年，
    授南康，调赣州。咸丰元年，粤匪起，又以防守毗连粤境地方功进道员。二年，授
    吉南赣宁道。时广东土匪窜始兴，玉衡饬守备任士魁等协剿，歼擒甚夥。三年，剿
    泰和窜匪失利，坐褫职留任。以克复万安、泰和、搜捕龙泉等处馀匪，援剿广东南
    雄、韶州劳，复职。
        五年，擢按察使，总理吉安军务。时粤匪由湘入赣，连陷郡邑。玉衡子江宁布
    政司理问恩庆適奉差至，遂捐赀募勇，率恩庆领兵三千馀分路进剿。先后复安福、
    分宜。攻万载，贼众二万拒官军，玉衡身先士卒，奋勇鏖战，恩庆继之，斩馘无数。
    克万载，军威大振。贼由间道窜吉安，急率兵驰救，历数十战，斩馘数千。贼围城
    月馀，粮尽，死守，援不至。地雷发，城陷，犹巷战，手刃数贼，死之。恩庆亦遇
    害。
        玉衡起家牧令，长听断，勤缉捕，有循声。及身在戎行，与士卒同甘苦，故人
    思效命。卒，年六十有六。诏视布政使例赐恤，谥贞恪，赏世职，祠祀吉、南、赣
    三府。子恩庆赠知州衔，赏世职，诏祀荆门。穆宗御极，追念殉难诸臣，各赐祭一
    坛，玉衡与焉。玉衡第四子炎，知府。剿匪泰和，阵亡，赠太仆寺卿，亦赏世职。
        王本梧，字凤栖，浙江鄞县人。道光六年，由拔贡朝考用七品小京官分兵部，
    进主事。迁员外郎，充军机章京，擢河南道监察御史。奏言：“各省州县设常平仓，
    出陈易新，备民间水旱之用。近年州县乘出借名色，任意侵蚀，新旧交代，捏造册
    籍。非以无为有，即折银代穀。设遇荒歉，仓无颗粒。本年江西、湖北被水，皇上
    恩膏立沛，共拨银百数十万，两省州县未闻有碾动仓穀赈济之处。若非州县朦蔽转
    报，掩饰亏空，何至临事束手！请敕督抚将所属仓储若干，盘查足额，有缺照数买
    补。直隶、山东、河南等省，本年秋收丰稔，常平仓穀，正可及时采买。民间村乡
    有原立义仓者，地方官为倡捐，晓喻绅士，踊跃乐输，不必官为办理，致胥吏之扰。”
    允行。寻掌京畿道，疏陈水师营务废弛，请饬海疆督抚留意人材，力加整顿，条列
    六事，曰：战船宜坚固，战具宜精良，将弁宜激劝，兵丁宜振作，海岸宜防守，商
    船宜护送。帝纳其言。俸满，截取知府。
        咸丰元年，授江西吉安府。时吉安戒严，饬属团练为备。郴州陷，贼氛逼，筹
    防益力。三年，贼窜扑南昌，本梧率兵驰援。七月，泰和匪起，闻警折回。偕赣南
    道周玉衡先后赴剿，行抵仓背岭，贼直扑吉安。本梧退保郡城，坐褫职留任。贼攻
    城急，本梧激励兵勇，登陴固守，相持五昼夜。贼麕集城外，肆焚掠，本梧愤甚，
    身先士卒，出城迎击。毙贼百馀，俘十馀人。守备岳殿卿拥兵城内不援。中贼计，
    兵溃，势孤力竭，犹手刃数贼，死之。赠道衔，赏世职，祠祀吉安。
        陈宗元，字保之，江苏吴江人。道光十三年进士，吏部主事，历郎中。咸丰二
    年，俸满用知府。三年，记名以道府用，授江西吉安府。吉安当往来之冲，先尝被
    陷，宗元至，疆吏以西南保障委之。五年九月，粤匪陷永新、安福，图犯吉安，宗
    元力筹堵剿。会按察使周玉衡率兵至，遂同克复二县，贼窜逸。
        十一月，贼自袁州、临江回窜，别队更自泰和来犯，号称五六万。城中练勇及
    玉衡所部仅千人，绅民大惧，宗元慰勉之，分兵守要隘。越六日，贼至，扑城。宗
    元燃砲轰之，贼少却，知无外援，筑长围，日夜攻扑。宗元语玉衡及诸僚佐曰：
    “事急矣！非战无以为守。”会夜风雨大作，开城出击，毁贼营数座，杀千人，夺
    旗帜无算。贼恨之，攻益力，屡用梯冲、地道，俱不得逞。
        相持半月，城中粮且尽，宗元周巡慰劳，勉以大义，妇孺感愤有泣者。十二月，
    宗元出与贼战，身被数创，血至足，屹不为动。城有缺口，宗元督勇填垛，行少疾，
    失足，自雉堞颠，折左股。蹩躠复上，若无所苦。遣使间道赴省告急，先后十八次，
    并绘援兵绕道地图，卒不应。六年正月，逆首石达开遣纠内应之贼，宗元屏左右，
    面与约，纵之。翌日，贼果偪东门，而宗元命发空枪，贼遂放胆，蚁附城下。宗元
    突鸣鼓角，枪弹矢石并下，贼不及退，死四五千人。
        越两日，贼复大至，宗元偕玉衡及僚佐分门御之，方驰至东门指挥城守，而西
    城地雷发，裂数丈，贼蜂拥入，玉衡被戕，城陷。宗元率子世济挥刀巷战，与吉安
    通判王保庸、庐陵知县杨晓昀等，同时遇害。贼衔宗元深，割宗元父子首，悬东门
    城楼。计与贼相持者六十五日。其族父陈钰，姻亲周以衡，幕友李鸿钧、硃芬、硃
    华、杨福鬯、叶廷樑、蒋志澐及家丁王杞、王庆，并兵勇等四十馀人俱殉焉。宗元
    照道员例赐恤，予谥武烈。
        世济，监生。城陷之前，宗元遣赴省，嘱曰：“此间旦晚不保，汝得我问，即
    奉母挈弟妹归奉大母，俱死无益。”世济既受命，已而复返城，城闭不得入，绕城
    号哭，乃縋而登之。自此寸步不离父侧，遇难时年二十一。
        明善，字韫田，富察氏，满洲镶蓝旗人。父昌宜泰，河南开封知府，以濬贾鲁
    河有功於民，祀名宦祠。明善由笔帖式历步军统领、郎中。道光中，出为湖北荆州
    知府，输金修万城堤。继水灾，沿江郡县皆患潦，荆州独以堤固得安，众皆德之。
    寻调武昌。咸丰二年，粤寇至，登陴助防守，势不支，城陷，率众巷战死。恤如制。
    妾叶，闻讣自经死。
        觉罗豫立，字粒民，隶满洲镶蓝旗。由户部笔帖式历员外郎。道光二十九年，
    出为江苏镇江知府，宽惠有恩，尤重甄拔人才。每遇府试及课书院日，坐堂皇，手
    自甲乙，至夜不辍，所取多知名士。咸丰三年，以失守府城褫职，仍留治军需。七
    年，克镇江，复原官。十年，浙江巡抚王有龄调总粮台。
        十一年，贼攻省城，豫立偕府县官筹战守，城垂陷，豫立督亲军开城决战，刃
    及其肤，屹立不动。悍贼以砲击之，中额死。闽浙总督左宗棠奏请优恤，并祀昭忠
    祠。豫立工书，善行草，尝集颜真卿多宝塔字，作诗数十首勒石，论者谓其人其字
    皆无愧真卿云。
        世焜，字显侯，佚其氏，满洲正白旗人。初任江苏常州知府，以爱民称。咸丰
    四年，调扬州，当贼乱后，市井萧然。世焜至，辟草莱，招流亡，还定安集之，民
    气少苏。官廨已毁，借蒋氏园，颜其事曰三十六桂轩而为之记，曰：“百物凋残，
    此桂独盛，原吾民复苏，欣欣向荣，亦如此也。”明年，贼复渡江至，世焜知城不
    能守，誓死不去，率乡兵二百人登城，城破，巷战被执，劝之降，世焜绐以先释难
    民然后可，俟民去远，遽自刎死。
        徐荣，字铁生，汉军正黄旗人，广州驻防。道光十六年进士，以知县发浙江。
    历权遂昌、嘉兴等县，杭州理事同知。授临安，升玉环同知。保知府，权温州府
    事，招降洋盗庄通等二百馀人，授绍兴府。咸丰三年，调杭州，并护杭嘉湖道，创
    议海运章程。时临安、昌化、於潜土匪赵四喜等谋不轨，荣督兵剿灭之。四年，粤
    匪窜徽州，浙抚黄宗汉以皖南新隶浙江，中旨亦以“保徽即以保浙”为言，奏派荣
    督办徽防。荣扶疾至防，亲至箬岭，开壕遏贼，增设天心洞防勇。七月，剿贼櫸根
    岭，毙贼二百馀名。随诸将克建德、东流两县，复败贼尧渡。十一月，移驻祁门，
    遍谕居民团练设防，共相保卫。以粮运难继，撤兵回浙。安徽学政沈祖懋以徽防紧
    要，奏请留办。五年正月，升福建汀漳龙道。
        先是粤匪沿江上窜，由石埭之流离、雾露两岭分窜羊栈岭，入踞黟县。时荣尚
    未赴任，即率师往渔亭防剿。二月，连败贼，歼二百馀。嗣贼众纷至，援兵未集，
    荣率其子虑善与署严州同知裕英等出战，身受刀矛重伤，殁於阵，年六十有四。用
    正三品例赐恤，於渔亭建专祠，以同时殉难之都司许上达、歙县知县廉骥元、候补
    按察司知事张颖滨及阵亡各员弁附祀。妾伍，迎丧回寓殉难，亦予旌表。
        荣律己甚严，恆以“行无悔事，读有用书”二语自勖。守杭时，以时局多警，
    命凿井署中，语家人曰：“此即古人止水亭也。有变，吾即死此！”卒践其言，以
    剿贼而亡。
        郭沛霖，字仲霁，湖北蕲水人。少年即以经济自负。道光十六年进士，改翰林，
    授编修，累迁左赞善，记名道府用。官翰詹时，讲求河务，时各衙门保送河工人员，
    沛霖与焉。既抵工，咨询详尽，谓治河宜识土性，宜合者合，宜分者分。因势利导，
    则不为害而为利。檄管丰工兼引河工程，昕夕在工，与弁卒杂作。凡占数之增减，
    松缆之尺寸，极微极琐之事，无不斟酌至当。力主引河宽深，俾掣大溜，濬下游安
    东二塘、云梯关、老鹳河等处，先修决口上下之险工，全启各闸洞，以分水势。缓
    进占，缓合龙，以期步步追压到底，为一劳永逸之计。议不尽用。
        咸丰三年，以道员留南河，寻署两淮盐运使，授江苏淮扬道，仍兼署盐运使。
    时淮南引盐道梗，盐场尚完善，诏两江总督怡良饬沛霖移驻通、泰適中之地，悉心
    经画。沛霖遂驻泰州，督销引盐。
        六年，贼再陷扬州，泰州戒严，沛霖募勇五百，集城、乡团勇二万，督属筹防。
    建议请江苏布政使雷以諴移驻湾头，防贼北窜。帮办军务詹事府少詹事翁同书移驻
    瓦窑铺，为自守有馀、进攻亦便之策，扬城旋复。淮南旱，沛霖请留淮北折价洎画
    提甲寅纲协贴，抚恤各场。招徠殷户殷灶，赴盱眙等处买米麦平粜。七年，奏派督
    办里下河七州县及通、海二州团练。时江阴靖江水勇经费无出，有议设卡江北各港
    令自行抽釐者，沛霖力陈其弊，事遂寝。有以淮南税课造报不实闻者，诏毋庸署理
    运司，令总督何桂清等查参，以新任未即至，暂缓交卸。
        先是淮南之旱也，言者请堵八坝资灌溉，命桂清等详查酌办。沛霖力言：“下
    河七州县众水所归，潦者其常，旱者其偶。上年东南数省大旱，下河尽涸，此数十
    年一见，不可以常理论也。然如高、宝两邑，近居运河堤下，并未成灾，而田产稻
    米，犹能以其馀接济邻境。咸丰三年，前大臣琦善统兵至扬，尽启八坝，馀悉缓堵，
    以为设险御防之计。是年十一月，扬州东路兵溃，六年三月，逆贼复陷扬州，终不
    敢越湾头、万福桥一步，是未堵各坝足以扼贼之明效大验。今日贼氛未熄，民力已
    殚，与其糜无益之费以病民，曷若留可守之险以防寇？现在大兵环攻瓜镇，奔窜可
    虞，正宜留八坝以扼逆贼北窜之路。”桂清据以覆奏，诏从之。
        桂清等旋以查明淮南税课无以多报少情事上闻，九月，偕江宁布政使杨能格办
    扬州东路团防，自募勇千二百人驻仙女镇，与毛三元、三岔河营策应。十一月，随
    大军克瓜洲、镇江，桂清饬沛霖移驻扬州筹善后。八年八月，伪英王陈玉成攻陷浦
    口，天长，仪徵相继陷，贼大股径趋扬州。沛霖督众迎剿，力不足，遂渡河至仙女
    镇，招集溃卒，促援兵为复城计。適提督张国樑渡江来援，沛霖率兵助之，扬州寻
    复。大臣德兴阿劾沛霖先期逃避，诏褫职查办。又以沛霖专办扬州善后，与寻常兼
    辖不同，仍敕刑部拟罪。嗣允大臣胜保、巡抚翁同书疏调，准发安徽充定远大营总
    文案。捻逆数万来攻，偕知县周佩濂婴城固守。贼围数匝，適已革副将卢又熊援兵
    至，夹击大捷。
        九年六月，捻匪张漋又纠陈玉成众数十万再攻定远，沛霖分守小东门，又熊以
    贼众兵单拔营去。总兵惠成出战不利，沛霖督众严守八昼夜。十八日，力惫回寓，
    齧指血书“正大光明自尽”六字於壁，复乘马出，提刀巷战。贼四面纵火，悍贼从
    后刺之，伤足坠马，阵亡。事闻，复原官，恤世职。寻俞定远士民请，建专祠。沛
    霖服膺昆山顾炎武之学，兼通术数。尝言岁在甲子，金陵当复，并自知死难年月。
    著有日知堂集等书。
        时同守定远者，为候补知县王培荣。培荣，湖北罗田人。尝在籍与举人熊五纬
    练团剿蕲水土匪，五纬战死，培荣中二十七创，不退，卒复蕲水县城。与沛霖同时
    殉难，尸失，家人即以从前所遗中创血衣葬之。
        硃钧，字筱沤，浙江海宁州人。由廪贡生捐同知，发江苏，历办海运出力，奖
    擢知府。咸丰七年，奏补苏州府。十年，护理按察使。时粤匪犯浙江，吴中大震。
    钧募勇团练，严诘奸宄，人心少定。四月，贼由常州猝逼苏省，钧昼夜登陴，誓以
    身殉，而外无援兵，知事已去，乃先令居民迁避。城陷，率众巷战，身受数十创，
    力竭，投井自尽。恤赠太常寺卿，给世职。后以钧在官多善政，建祠苏州。
        把总钱贵升，元和人。故业织，入赀窜名尺籍中，檄守娄门。贼破阊门入，贵
    升未知也，遇二贼城壕，尚衣冠诘之。贼诃之降，拔佩刀斫一贼，贼群至，乱斫死。
    从者什长张义，同与於难。
        时江苏巡抚徐有壬既殉节，其族弟名曾庾，字裕斋，道光举人。官工部，来寓
    巡抚署。建议请兵居城外，民守城内，有壬不能用。城垂陷，有壬促曾庾出避，慨
    然曰：“兄能死忠，弟独不能死义耶？况弟亦曾忝一官者耶？”自经死。
        萧翰庆，字黼臣，湖南清泉人。咸丰元年，从都司徐大醇讨贼广西。大醇死绥，
    翰庆冒险扶榇返。三年，侍郎曾国籓治水师，翰庆投效营中，屡叙至千总。四年夏，
    争红旗报岳州捷，国籓奇其文雅，询为读书士，改叙从九品。以随剿粤匪功，屡擢
    至直州判。七年，武昌克复，超晋知府，随提督杨载福等克九江。鄂督官文疏留鄂
    省，统带龙坪以上至汉口水师。九年正月，会陆师援湖南，时贼首石达开自江西道
    郴、桂围永州，水师抵祁阳，沿江皆贼垒。翰庆躬入小河，乘舢板督战，平之。总
    兵周宽世与贼战长叶岭，水师夹击之，贼大败。诏以道员记名简放。
        十年，浙抚罗遵殿奏调楚军援浙，翰庆与遵殿子忠祐有旧，遂请行。仓猝无现
    兵，得唐训方旧部训字营四千人，益以降卒二千驰赴之。抵皖，而杭州已陷。时左
    都御史张芾方治徽、宁防务，留翰庆办贼。攻石埭、太平，克之。方进攻池州，而
    常州促援，乃分降卒围池，自帅训字六营、亲兵三营行。途次闻湖州被围，乃改援
    湖，以湖州为皖、浙咽喉，弃之，则两浙溃烂。行抵礼义桥，悍贼突出截桥，战胜
    之。日暮大雨，所部持仗立风雨中。平旦启行，距湖州四十里，甫半，贼大至，且
    战且进，抵同心桥，贼来愈众，围数重。参将吴修考、邓茂先战死，翰庆血战良久，
    力竭死之，年三十有四，谥壮节。
        黄辅相，字斗南，贵州贵筑人。道光二十五年进士，用知县，分广西。权陆川、
    博白县事，以捕盗著能声。江南提督张国樑者，原名嘉祥，本盗魁也，纠党寇博白，
    势张甚。辅相率练败之，获其酋。三十年，权横州知州。时南宁各州县盗贼蜂起，
    辅相招降数股，以贼攻贼计走之。巨盗王斌，号九江三者，与其弟九江四大举入横
    之陶圩，辅相调团勇，会提督向荣合力兜击，擒九江三兄弟，毙贼三千有奇。博合
    圩附近十馀村，贼蚁聚，民多从逆者。辅相声言阅团，召诸生闵麟书等语之曰：
    “官不能除害，是尸位也；绅不能卫乡，是虚生也。尔等岂无意乎？”因泣。诸生
    皆泣，誓歼贼。
        咸丰元年二月，辅相从十馀骑至那阳，麟书等以团勇八千一夕至，围陈山，贼
    遁独竹，背倚高山。率死士攀藤下，火其巢，擒斩甚众。馀党窜上石，地险，不利
    仰攻，坚守困之。贼粮尽，突围出，追击之，先后殪贼数千。初，贼酋之降也，辅
    相察其诈，阳与羁縻。至是阴遣诸生杀之，横境以安。以出奇制胜，擢直隶州知州，
    旋授镇安府知府。五月，贼纠众扑州城，麕集南岸，辅相密令诸团分扼水陆要隘，
    遣子韶年率练伏村东。夜半，以火具自大道攻入，别遣劲卒五百由小路抄袭，贼奔
    溃，毙无算。馀匪跃入舟，守者截而焚之，悍贼数千无漏网者。横州肃清，赏花翎，
    并赏韶年六品翎顶。十二月，改权南宁，兼权左江道。
        二年春，艇匪自梧州连陷桂平、贵县，图犯左江，辅相率四百人驰抵横州，斩
    其先锋，贼震慑不敢入境。勇目潘其泰与土贼有隙，贼假杀其泰名攻南宁，辅相坚
    守百五十日。城中粮垂尽，毁铜锡器为砲子，力战，围解。四年秋，权右江道，以
    巡抚劳崇光荐进道员。
        五年，广东贼李文茂围浔州，犯武宣，署知县硃尔辅以澛滩为北河要隘，自督
    兵屯守，乞济师。崇光檄辅相统水师驻武宣之碧滩，与澛滩犄角。贼分水陆来扑，
    迎战屡胜，艇贼何松亭率党就抚。八月，文茂陷浔州，屡攻澛滩，击退之。
        六年二月，以饷绌撤澛滩防兵，贼麕至，粮尽援绝，势岌岌。辅相连牒布政使
    乞饷，不报。复遗书桂林守李承恩，沥陈四难四易，使闻於巡抚，有“力竭心殚，
    惟以一死报国”之语。未几，兵士果以饥譁，贼党潜结土匪内应，开城纳贼。辅相
    督外委吴锦兰等巷战，格杀数十人，贼乘夜冒雨大至，署浔州营副将福格暨锦兰皆
    死之。辅相受创被执，绝粒骂贼，仰药死，贼弃尸於江。辅相才略足办贼，时有旨
    调引见，而殉难事闻，赐恤如例。
        孔昭慈，字云鹤，山东曲阜人，至圣七十一代裔孙。道光十五年进士，改庶吉
    士，散馆授广东饶平县知县。忧归，服阕，发福建，署莆田、沙县。摄兴化通判，
    授古田县。二十八年，调闽县，进邵武同知，移台湾鹿港。时南北匪徒洪恭等陷凤
    山，知县王廷幹、高鸿飞相继死，郡城岌岌不保。昭慈闻警，航海赴援，协力守御，
    歼擒甚众。咸丰四年，擢台湾府知府，督捕馀孽，次第荡平。进道员，备兵台、澎，
    加按察使衔，兼督学政，以助饷加二品衔。在台五年，威信大著，外裔内番悉畏服。
        同治元年，彰化乱民戴万生等纠众结会谋乱。昭慈侦知，督兵驰抵彰化，部署
    未定，变起仓卒，城陷，巷战，力竭不支，殉节文庙先圣前。
        昭慈为政，兴利剔弊，不遗馀力。莆田俗好斗，推诚谕禁，劝以惩忿保身，治
    正凶不少贷，民惮法罢斗。邑多孔氏寄籍，为创立义学。沙县土利艺茶，少耕植，
    游民竞逐末，暇则事攘夺。为拔茶禁之，而农桑始兴，至今利赖。所至停采买，革
    津贴，捐粟平粜，多损己益民。尤爱才，重林文察材略，白其复父仇可宥而荐之，
    杀贼立功，官至提督。治盗严明，诛止其魁，盗之良者，或重其贤而避之。殁后，
    匪为敛殡归丧，愧叹曰：“吾辈负孔使君矣！”卒，年六十八，恤世职，谥刚介，
    於立功地方建祠。
        徐晓峰，江苏东台人。初由供事随工部侍郎吕贤基剿办安徽捻匪，奖六品顶带。
    旋署蒙城县知县，有惠政。时颍州府捻氛不靖，给事中袁甲三檄晓峰剿办，先后获
    其酋马文俊、邓大俊、马在陇、马九、陈建中等。馀匪麕聚阜、亳交界，复擒捻首
    李致文於阵。剿匪涡河，匪众凫水来扑，晓峰领队堵截，贼砲从马腹过，马惊蹶，
    颈背皆伤，复上马截击贼渡河者，歼焉。
        粤匪扑颍州府城，甲三复檄晓峰赴援，御之南岸河上，歼匪毁船。匪於滁州驻
    马河扎营为久踞计。晓峰改装潜探，随按察使恩锡分三路进剿，毁贼营三座。窜林
    母圩，复偕都司刘鹤翔等剿败之。又随庐凤道张光第追剿粤匪於高旺街，贼溃，追
    败之。乌江贼分队袭后路，於大雨中麾众痛击，擒伪司马等五人。匪由江宁镇下窜，
    阵斩伪佑天侯富姓、伪右四丞尉张盛林等。
        咸丰七年，亳州捻匪刘老渊等窜扰李八庄等处，晓峰督兵攻剿，毙贼百馀，生
    擒三十馀人。攻破宗圩匪巢，邓圩贼内讧，被胁男妇闭门乞命，缚匪首李寅、悍贼
    刘破头等三十五人。姚圩贼二百馀人亦降，遂平两圩。著名巨贼，悉数就诛。王圩
    捻匪复踞河抗拒，晓峰乘夜进攻，难民内应，遂擒匪首王绍堂。乘胜收复东面七圩，
    宿州以南，一律肃清。五六年间，晓峰於剿办捻、粤各匪，战功独著。由知县历保
    知府，至是擢道员，记名简放。旋授福建汀漳龙道，同治元年，赴任。
        三年二月，檄署按察使，督全省军务，守延平。粤匪馀孽窜粤，闽防解严，七
    月，还漳州道任。贼复由粤窜闽，守漳者仅练勇二百五十人，贼遂勾结土匪攻城。
    无备无援，九月十四日城陷，晓峰被执，死之。妻王氏闻城破，知晓峰必死，先绞
    其女，亦自经。恤赠内阁学士衔，给骑都尉世职，复以“晓峰从戎豫、皖由军功洊
    升监司，自军营回任，甫及旬馀，仓猝被害，最为惨烈。妻女皆以身殉。忠孝节烈，
    萃於一门”褒之，於死所建专祠。
        晓峰初从甲三军，与马新贻同幕，新贻谓晓峰杀气满面，目光灼灼射人，终当
    以义烈见。及被贼执，备受凌虐，叱跪不跪，劝降不降，书其禁锢壁间有云：“壮
    志未酬，君恩莫补。取义成仁，臣心千古。”又绝命辞二章。寻予谥刚毅。
        袁绩懋，字厚安，顺天宛平人，原籍江苏阳湖。父俊，道光九年进士，官河南
    知县。绩懋，道光二十七年进士，以一甲二名授编修，散馆改主事，分刑部。旋丁
    父艰，服阕，授例以道员赴闽。时漳、泉初下，好事者欲多杀以邀功，而清查叛产，
    尤多诬陷，人心汹汹，将复叛。总督庆端檄绩懋往治其事，至则集众於庭，取叛册
    焚之，胁从者皆获免，人情大安。皆曰：“使君活我！”事竣，委赴延平府会办军
    事，即令署延建邵道。
        粤匪时窜邵武，势张甚，绩懋亲督军士，夜扑贼营，贼惊溃，追斩悍酋数名。
    贼大愤，鸠众出儳道陡截之。我军既寡，又军实未备，战不支，乃退守顺昌。防军
    仅数百名，相持月馀。有劝之弃顺昌、守延平者，绩懋以：“顺昌为省垣屏蔽。顺
    昌不守，则贼长驱直逼省城，大势去矣！且数万生灵，视我进退为存亡，敢轻去耶？”
    於是守益坚，贼不得逞，乃潜隧城，实火药，地道发，城陷，贼蜂拥进。绩懋知事
    去，躬率死士战西门，连刃数贼，贼以骑突之，仆地，引刀自杀，刺不及，贼执而
    去，刃乱下，醢而死。时咸丰八年九月十二日也。事闻，优恤，赠按察使，入祀京
    师及阵亡地方昭忠祠，世袭骑都尉。嗣常州、顺昌奉特旨建专祠，追谥文节。子学
    昌，官至湖南提法使。
        绩懋性通敏，书过目辄成诵，号称淹雅。著有诸经质疑十二卷，通鉴正误十卷，
    汉碑篆额考异二卷，味梅斋诗草四卷。
        杨梦岩，湖南凤凰人。诸生。入田兴恕幕。咸丰六年，兴恕率虎威军援江西，
    勇果名天下，梦岩实赞助之。累功由县丞擢同知。兴恕奉命援黔，以梦岩综理营务。
    时苗酋杨龙台煽惑诸苗，出没不时，以思南、石阡为尤甚。梦岩与田兴奇、沈宏富
    等焚剿之。会梦岩晋保道员，遂自领一军扼守思南。
        同治元年正月，石阡贼来攻，与副将吴通才犄角扼守，会援至，贼败走。二月，
    梦岩帅师次浮桥，贼分道来攻，通才战死，梦岩极力鏖战，贼卒败走。三月六日，
    贼复数倍来攻，更番迭进，累日夜不休，营忽陷。梦岩奋臂大呼，持矛入贼阵，刺
    杀数人，身受十九伤，力竭死之。照布政使例赐恤，於思南及原籍建专祠。
        邓子垣，字星阶，湖南新宁人。咸丰初，以诸生从同邑刘长佑剿贼江西临江、
    抚州、新城，与湖南永州、宝庆，皆有功，累保知县。石达开走贵州，窜广西，还
    窥义宁，子垣与参将江忠朝自武冈趋扼全州，为东安、零陵等属屏蔽。贼由灵川渡
    河窜杨梅坪，又偕忠朝壁界首。贼掠道州、永明、江华而东，自蓝山趋桂阳、宜章，
    又从江忠义转战数百里，杀贼殆逾万。忠义病归，子垣与忠朝代领其众。十一年，
    贵州铜仁、石阡、思州、松桃、天柱、工卩水贼窥湖南，檄子垣赴黔会剿，同治元
    年，屡破之，晋知府。复檄援广西，攻桂岭贼巢，环击三时，毁其砲台，擒斩甚众。
    贼党廖永贤惧，原输诚为内应，官军分薄内壕，掷火焚烧，永贤开西闸纳军，遂克
    桂岭要隘。进捣莲塘贼垒，逆首张高友、陈士养恃险抗拒。悬重赏，募死士，潜由
    内货村僻径，扪萝攀葛出贼背，破其西栅。翼日复进攻，悍贼由山涧夺路奔，督军
    截击，斩张、陈两贼，擒歼及坠岩死者无算，馀众乞降。莲塘平，以道员侭先选用。
        三年，粤贼窜江西，陷新城，子垣会诸军破走之，新城复。巡抚沈葆桢以捷闻，
    命以道员留江西。时贼分踞金谿、东乡、宜黄、崇仁、南丰各城，而崇仁之贼尤悍，
    增垒城外，为负嵎计。子垣张两翼横冲之，城外贼溃，窜潘桥、秀才埠。城贼出犯，
    再击败之，直逼崇仁城下。贼聚悍党许湾，遥为声援，提督鲍超破之。子垣乘势复
    崇仁，赐勇号。
        五年冬，率精捷营助剿贵州苗匪，驻军工卩水，会攻颇洞老巢。寨头苗党数万
    来援，逆击败之，径捣颇洞，山高寨险，不能下。选趫捷精勇，携药逾岭，入巢纵
    火，自督军登山猛攻，毙苗数千，山谷皆平，遂克颇洞。叠破甘林、杉木等屯，由
    记名岩直趋茂林坡，尽毁碉卡，追击至传水寨，赭其巢。黎平、靖州肃清。以粮运
    不继，壁清溪。时按察使黄润昌率军来会，分饷哺之，约进攻。八年正月，破文德
    关两路口各隘，师益进，合攻镇远府、卫两城，克之。连破牙溪、田坝、黄蜡坡等
    三十馀屯。润昌欲乘胜由东路疾攻，命营务处罗萱，偕子垣驰谒布政使席宝田请济
    师，宝田遣提督荣维善助之。三月，进规施秉，逆酋包大肚据巢死守，力战，毙苗
    千馀，拔施秉。复破白洗等寨，进图黄平。
        黄平州，滇、黔孔道也，蜀兵援黔，辄为所阻。润昌议通此道，时维善军战久，
    疲，请休息，萱亦以苗众道险劝留屯，润昌不可，师遂进。道出黄飘山，中伏，子
    垣荡决数十次，地险，不能出，中砲死之，诸军皆败。语具荣维善、黄润昌传。优
    诏赐恤，原籍及死事地方建专祠，谥壮毅。
        罗萱，字伯宜，湖南湘潭人。父汝怀，芷江学训导，著有湖南褒忠录。萱少警
    悟，工诗、善书。弱冠为诸生，总督贺长龄、教谕邓显鹤咸器之。咸丰元年，粤贼
    犯湖南，萱倡乡团，习技击。四年，曾国籓帅水师东下，辟掌书记，贻书极推重。
    从克武汉田家镇，叙训导。国籓进图九江，水师失利，萱仅以身免。国籓重整水师，
    屯南康，皆策马相从，调护诸将，各当其意。六年，石达开陷瑞、临、袁、吉、抚、
    建诸郡，省垣孤悬，萱从国籓单舸赴南昌，达开稍引去。国籓檄萱领江军三千人攻
    建昌，复檄助攻抚州，合攻瑞州。破沿途贼卡，击走靖安、奉新守隘贼。当是时，
    城贼数万日伺隙，九江贼复率二万来援，萱与刘腾鸿等坚垒严阵以待，八战皆捷，
    江西军始振。论功擢知县。腾鸿喜攻坚，萱引孙子书戒之，不听。腾鸿克瑞，竟以
    创死。
        假归，湘抚骆秉章檄治团练，粤抚郭嵩焘嘱创水师，皆不肯久留。自以文士，
    不欲弃科举，屡应省试，卒不遇，益肆力於学。寻与知府刘德谦领威信军防郴，会
    霆军叛勇掠茶、攸间，萱与德谦败之，遁入粤。进屯乐昌，当事命增募一营，号威
    震军。贼平，累功晋同知。按察使黄润昌奉檄统万人援黔，润昌与萱同邑，邀与俱。
    萱综文案，兼营务处。每昼出领队，夜归削牍，以克镇远府、卫二城功，迁知府。
    进规施秉，连战皆捷。黄平之败，与文武将领十八人同死之。恤赠太常寺卿，附祀
    黄润昌祠。
        萱性澹泊，从军十数年，不图仕进，而耽学弗倦。著有仪郑堂文笺注二卷，粤
    游日记一卷，蓼花斋诗词四卷。
        侯云登，河南商丘人。道光二十一年进士，由内阁中书洊升刑部郎中。咸丰六
    年，补江南道监察御史。奏言：“皖、豫接壤，向有捻匪，自粤匪北窜蒙、亳，捻
    匪乘之蜂起。捻首张洛行更句结苏添福等，合为一股，所过荼毒，蒙、亳迤北，归
    德以东，数百里几无人烟。一误於张维翰，而永夏受困，马牧被焚；再误於武隆额，
    而贼扰掠归、陈。武隆额虽撤归巡抚英桂调遣，并张维翰迄今未闻撤参，且其营勇，
    多杂匪类。今邱联恩军亦溃败，归德决河未堵，防备綦难。傥捻匪逾河而北，句结
    东省灾民，其患甚大。查匪逾十万，扰及四省，惟赖兵力兜剿，而调集需时。莫若
    以勇济兵，请於皖、汴、苏、鲁接壤之区，设立勇营，简员督办。本年二月间，命
    已革左副都御史袁甲三随同英桂剿办捻匪，请即加以卿衔，责令募勇。其於劝约乡
    团、捐办勇粮，必能悉心筹画，次第举行。拟办法四条：一，酌保文武，劝惩悉照
    军营之法；一，审度地势，择要安营，与官兵互相策应，遏贼北窜；一，急筹粮饷，
    请先由粮台拨给，并四省就近州县动项奏拨，仍劝捐以资接济；一，明定赏罚，认
    真训练，以严纪律。”等语。疏入，朝廷颇韪其议。
        九年，掌京畿道事务，授给事中。又言：“捻匪蹂躏豫境二十馀州县，仍分股
    四出焚掠，扰及直、东边境。虽有关保、博崇武等军，兵力过单，马队未能精壮。
    傥贼再蔓延，非独豫省全局不保，直、东亦防不及防。救急之法，惟有直、东两省
    防兵并力进剿，并请催副都统巴扬阿将所带马队赴豫，与关保合军剿办。并请令副
    都统德楞额统军由归德探贼剿击，必可制胜。再东明、长垣已无匪踪，请令直督将
    所派东明、长垣之兵，出境协剿，以壮声威。豫省肃清，直、东南路，不待设防，
    均可无虞矣。”十年，授甘肃宁夏道，同治元年，陕回倡乱，灵州被围，佐领富隆
    阿援军战失利，云登督兵勇进剿，斩馘无算，围立解。护督恩麟上其功，加按察使
    衔，赏花翎。
        时宁夏令彭庆章屡请散团，云登以回性险诈止之。恩麟檄云登开城纳降，庆章
    暗为回匪内应，变猝起，云登率兵巷战，被执不屈，死之。子锡田同遇害。
        黄鼎，字彝封，四川崇庆州人。以诸生倡办团练。同治元年，粤匪犯叙永，
    鼎率所部，佐官军击破之，叙功授教谕。二年，复新宁。松潘番乱，总督骆秉章檄
    鼎募蜀中骁勇士，得五百人，为蜀军彝字营。会四川布政使刘蓉巡抚陕西，檄鼎以
    所部从。时粤寇扰汉中，伪启王梁成富据南郑，分兵陷诸州县，且东侵兴安境。鼎
    会陕军分道讨击，尽复诸城邑。
        三年二月，汉中土寇曹灿章召滇贼蓝朝柱自川北进犯陕南，前锋至松花坪，将
    越秦岭而北。檄鼎率所部邀击，遇贼七里沟，大破之，转战八十馀里，擒斩殆尽。
    是役也，鼎所将才千人，破悍贼数万，号奇捷。朝柱党悉平。四月，破灿章於八里
    坪，获之。
        梁成富南寇襄樊不利，引而北入兴安境，山南三郡悉戒严。鼎闻警，自汉中东
    援，而贼已出山，焚掠鄠县，遂渡渭而北。鼎率师沿渭追击，贼不得逞。是时蜀寇
    西北犯阶、秦，谋出山窥兰、巩，秉章急召鼎屯毕口。四年正月，大会诸军，进师
    阶州，力战抵城下，督军以地雷轰城，诸军填壕树梯而上，斩伪昭武王蔡昌荣於阵，
    贼乞降，遂复阶州。
        十二月，蓉合诸军三十馀营，与捻首张总愚战於浐桥，鼎以所部横贯贼阵，歼
    毙甚众。会天大雪，药绳皆湿，军士殭冻，贼突以万骑穿湘军阵，统将萧德扬兄弟
    三人皆战死，军大溃。鼎以千人凭原为异军，湘军既熸，贼悉萃於鼎，围之数十重。
    夜三鼓，贼少疲，鼎乃结圜阵，骑兵居中，步卒环外，以矛护枪，力战，突出。乡
    晨，贼傅城东关，意鼎已没，忽睹彝字旗，大惊。鼎麾军迎战，败之，贼始退。是
    役也，微鼎，西安城几危。
        六年四月，败贼於大荔、朝邑，捻寇稍衰，而叛回复炽，犯凤翔，游骑及省城
    西郊。鼎移师进击，累破之，斩伪元帅一。贼东走，据富平张家堡，鼎追击，夜袭
    其垒，斩馘无算。贼由临津南渡渭，觊入南山，鼎悉力拒之，贼不得西。十月，会
    诸军追贼至三原，旋移援汧阳，率步将韦占雄、徐占彪等先登陷阵，大破贼黄里铺，
    追击至五里坡，又败之。
        七年，贼窜甘肃之灵台，犯泾州，西安迤西，汧、陇、乾、邠间，无虑皆为贼
    据。鼎率所部为游击军，随贼上下，相持数月，大小数十战，累克坚巢。甘贼与陕
    回合，悉众来犯，鼎复大破之。鼎以战功由教谕累擢至陕西道员，赏二品顶戴，两
    赏巴图鲁勇号，至是授陕西陕安道，未之任。
        八年，回酋陈林等纠大众来犯，鼎率所部严阵以待，贼不得进，譟而走。鼎追
    击十数里，泾、庆贼悉平。初鼎督泾州赈，抚屯田，广为招徠。至是泾州得民屯十
    三万亩有奇，营屯五千有奇，镇原得民屯十三万有奇，平凉、崇信各有差，军益饶
    富。甘肃土寇张贵为乱，鼎一鼓平之。
        左宗棠会诸军进攻金积堡，堡，回酋马化隆伪都也。化隆遣将据固原，抗大军，
    鼎大破之，复其城。贼走狄道、河州，复击败之。捷闻，赏内府珍物。九年，金积
    堡未下，湘军大将刘松山新战殁，军事方棘，宗棠檄召鼎会固原提督雷正绾赴援。
    军抵牛头山，山峡狭隘，为金积堡第一门户，贼恃为天险，鼎力攻拔之，连下数十
    垒。复攻马家堡，环围三面，缺其一，设伏以待。贼果由缺处遁，伏发，贼大败。
    进傅金积堡，尽毁附近小垒，师集堡下，昼夜环攻，遂克之。化隆父子伏诛，馀党
    悉平。以功赏黄马褂。十三年，移防陕北，旋丁父忧，诏夺情留军中。光绪二年六
    月，部将汤秉勋以不给四川咨文之嫌，突起刺之，遂卒於军。
        鼎治军素严，在防所招集流亡，开垦荒芜，修濬堡渠，兴学课士，得军民心。
    其屯军汉中也，曲阜孔广铭落拓废寺中，鼎军行经其寺，睹广铭题壁诗，异之，召
    与语，叩所学，大悦，遂延入幕。鼎军所乡有功，半广铭策也。
        陈源兗，字岱云，湖南茶陵州人。道光十八年进士，改翰林，授编修，旋授江
    西吉安府。先是源兗妻易氏以源兗遘疾几殆，籥天原以身代，刲臂和药饮源兗，源
    兗以愈，易氏旋病卒。同乡公举孝妇，请旌於朝。源兗適召对，宣宗垂询及之，遂
    有是命。以回避原籍调广信，母故，去任。服阕，简放安徽遗缺知府，补池州。
        咸丰三年，粤匪自桐城窜扑庐州，巡抚江忠源檄源兗赴庐协守，贼架云梯薄城
    而登，源兗守大东门，屡卻之。贼复穴威武门为隧道，伏地雷，官军迎掘之。寻水
    西门地雷发，轰塌城垣数丈，急抢筑，城卒完。时陕甘总督舒兴阿奉命统兵万五千
    人来援，屡战不利，贼连日攻益急，城中饷乏兵疲。十二月，贼复穴水西门隧道攻
    入，源兗自东城驰救，至则江忠源已战殁，遂赴文庙自经死。先尝与所亲谒文庙，
    徘徊庭树，谓“事亟吾且死此，以无负先师杀身成仁”之训，盖死志素定云。
        瑞春，字慰农，姓鄂济氏，蒙古正蓝旗人。由笔帖式洊升理籓院郎中、军机章
    京，擢湖州府知府。治尚宽平，有瑞佛之称。湖城危急，与副将鄂尔霍巴、郡绅赵
    景贤激励军民，婴城固守。景贤主湖郡乡团，多专擅，瑞春无所忤，尝曰：“赵兵
    睢阳之俦，我其为许远乎？”城陷，西门火起，朝服升堂，贼至胁降，大骂不屈，
    被害。母章佳氏及妻、妾、二子、子妇皆死於难。
        鄂尔霍巴，字斐堂，满洲正白旗人。起家侍卫，出为湖州协副将。湖州初次解
    围，上守城功，鄂尔霍巴以属邑失守自劾，时论伟之。饷粮久匮，困甚，以衣物质
    钱自给。每围急，身出巡城，而闭妻子於后堂，外环火药，戒家人曰：“有不测，
    即举火，无污贼！”如是者屡矣。及城陷，在北城督战，策马回署，则贼已入事。
    手燃火绳，药发，阖家轰死。
        时署乌程县事者为许承岳。承岳，字柱山，湖南宁乡人。由县丞擢署县事，誓
    与瑞春死守。千总熊得胜以搜米扰民，涕泣阻之，得胜开东门降贼。承岳即骑马归
    署，手刃二女，自缢於官所，妾钱氏从死。
        潘锦芳，湖州人。城围久，赵景贤以江苏巡抚驻军上海，作血书乞援，募能犯
    围出者。锦芳时老病，家亦卖酒小康，独激於义愤，请行，展转得达。议以松江
    提督曾秉忠率水师绝太湖而西，为外内合攻计。湖贾之在上海者，且聚赀钜万饷之。
    行有日矣，有尼之者，中变，锦芳流涕曰：“老夫出城时，粮将罄矣。兵一日两粥，
    民食草根树皮，空巷敝庐，死亡枕藉。其幸存者，数老夫之行，旦暮待援，惧不相
    及。城外贼如麻，登高叫呼，兵则凭堞应答，岌岌将为变。乡人之贾於此者，念在
    围亲属，其愁迫何如？独恨水师无翼而飞耳。彼尼之者，何不仁乎？呜呼！吾不复
    见赵公矣。”抵案大呼，呕血以死。
        廖宗元，字梓臣，湖南宁乡人。道光二十年进士，以知县分浙江，任仙居、德
    清等县，有能名。权归安，粤逆自广德进窥湖州，宗元建议：“湖州四面阻山，有
    险足恃，且城多富室，粟刍无虞。今宁国虽溃，营将田宗升、杨国正皆宗元乡人，
    若给以糗粮，可使为我固守。”知府从其言，悉以防务属之。贼至，出击。贼知有
    备，引去。会苏、常、杭、嘉诸府相继陷，贼复扰湖。道员萧翰庆阵亡，宗元收其
    溃卒，入城饷之。明日出战，大捷，贼败走。有以蜚语上闻者，解任听勘，事得白。
        会伪忠王李秀成陷金华、处、严诸府，浙抚王有龄因檄宗元署绍兴府。时浦江、
    义乌、东阳皆不守，绍兴戒严。既受篆，议调外江砲船入内港，勿为贼有；议设水
    栅，以断贼道；请徵团防勇丁入城：均为在籍团练大臣王履谦所阻。九月，宗元令
    营将何炳谦率水师出击，战殁，败卒归伍。富绅张存浩等挟捐输之嫌，诬其通贼，
    殴伤宗元，履谦置不问。贼果由浦江入诸暨，夺外江砲船，渡临浦，陷萧山，以扑
    绍兴。履谦率姚勇走上虞，有开门迎贼者，城遂陷。宗元朝服坐公堂，骂贼不屈，
    死之。诏以：“宗元力筹防守，严催富户捐输，致被富绅张存浩等诬殴，旋复御贼
    捐躯，城亡与亡。实属大节凛然，深堪嘉悯。照知府例优议给恤，并於死所祠祀，
    以彰忠荩。”给世职。
        刘体舒，字云岩，云南景东人。道光十三年进士，用知县，分直隶，授广宗。
    二十一年，拣发广西，署养利知州，除融县。进直隶州知州，授郁林。咸丰四年，
    权浔州府事。时艇贼梁培友、大口昌纵横水面，闻体舒至，就抚，已而叛去。纠贵
    县贼赵洪、李七等众数千犯郡城，体舒督兵登陴守御，更番出击，分兵截归路。战
    西关，擒斩千七百馀级，贼遁。追至河边，毁贼船数十，馀匪仍退据贵县。巡抚劳
    崇光奏荐堪胜道府任，进知府，寻授思恩，权浔州如故。
        五年，广东贼季文茂等溯江西上，犯浔州，培友等与之合，贼万馀，昼夜环攻，
    绝城中运道。七月，穴地攻小南门，陷其郛，贼蚁附上。官军奋击，矢石雨下，毙
    贼数百，体舒血书乞援。八月，按察使张敬修、参将尹达章自平南督水师至石嘴，
    战失利。贼诇知粮尽援绝，攻益急，官军饥疲不能拒，城陷。体舒暨桂平知县李庆
    福、卸县事舒桦均被执不屈，死。经历宣元烺自缢，典史沈廉赴水死。体舒赠太仆
    寺卿衔，赏世职，庆福等赐恤有差。
        李保衡，浙江会稽人。由训导捐同知，分贵州。同治元年，署普定县知县。时
    贞丰回匪陷归化，延及县属白岩、沙子沟，击败之。粤贼偪安顺，保衡筹防，获间
    谍，得贼情，豫为备，贼不得逞。贼何二窜扰，又督团兵兜击，歼贼数百，境赖以
    安。三年，调署镇宁州知州，明年，署兴义府知府，时回酋金阿浑据新城，阳反正，
    阴蓄发，怀异志。保衡率敢死士数十，径抵城下，呼之出，示以威信，阿浑感服，
    薙发就抚。降酋马忠署安义游击，拥兵骄恣，侵知府权，纵部卒虐民。保衡规之曰：
    “既反正，当图晚盖，奈何若此？”忠为敛迹。流亡归集数百户，总督劳崇光疏荐
    保衡政声卓著，擢知府。丁父忧，奏请夺情留任。
        五年，以贞丰回匪马冲负隅，檄都司熊忠、守备刘万胜等进剿。贼分股来拒，
    进踞距城三十里八达地方，与普坪黑夷王罚佣句结，保衡督忠等设伏截击，斩馘无
    算。万胜亦击退顶庙贼，合师攻八达。罚佣势蹙，诈降於忠。忠将至新城受降，保
    衡力阻，不听，竟遇害。闻变，亟调兴义、普安团练御之。未至，贼偪城下，保衡
    登陴固守，或劝以“势急徒守无益，盍逆师境上为两全计”。保衡曰：“臣子之义，
    城亡与亡，吾知效死勿去，他非所知也！”三月，忠部降卒与贼通，城陷。保衡巷
    战，手刃多贼，力竭被执，骂贼不屈，受鳞伤死。属绅刘官礼等以重金募人觅其骸，
    越二年始获葬。署经历徐海、州同李善斗同遇难。诏赠道员，祠祀兴义，海、善斗
    附祀。
        淡树琪，四川广安州人。咸丰六年，以知府候补云南。先是云南各郡县汉、回
    相杀，回人据大理诸州县。树琪至滇境，闻变，遣家属还，间道至省城。次日，城
    门昼闭，得奸人托福、托寿，搜其家，旗帜刀矛咸具。事既泄，诸回不自安。汉人
    闻回人之欲相残也，为先发计，一呼而众合，城内外火光杀声两日不绝。初，树琪
    以部曹出守贵州，苗匪乱，办贼有声。大吏就问计，树琪因乘间说曰：“汉、回相
    仇久矣，直汉者曰回曲，直回者曰汉曲，两直不相下，是助之攻也。今日之事，诚
    宜两曲之，以蓄谋曲回，而以擅杀曲汉。然后宣布天子威德，示祸福利害，使各爱
    其身家，乱庶几止。”又请设劝捐筹饷局，不十日，军民输钱米者十馀万，省城事
    稍定。
        各郡县告急，警报迭至，大吏卒遣树琪及副将谢周绮防堵碧鸡关，属以练勇三
    千人。树琪视所属练勇不习战，饷又不能持久，不得已至关。关去城三十里，地狭
    不能布众，乃去关八里硃家祠屯驻。时乱回据彩凤山下，左曰三家村、曰二里坡，
    皆贼窟，其右则昆阳、安陵地。大吏责树琪办贼，树琪使练目熊载攻三家村，从九
    品周廷轸攻二里坡，周文举具船五十号攻贼前，其右则委之安陵州牧，剋日逼贼巢。
    至日，树琪与周绮整队据彩凤山顶。辰、巳交，大雾满山谷，数武外不可辨。左右
    或劝且收队，树琪叹曰：“督战方急，而诸路兵又分遣，军令不得失期，今日但有
    战耳。”挥队下山，俄报左路败，载与廷轸死，树琪军遽溃。周绮先走，树琪据岭
    畔一大松立，仆何彬、李秉、刘喜、杨绅皆有力能战，无何，三仆战死。绅持矛拥
    树琪，树琪据地呼杀不绝声，贼从后砍绅坠岭下，树琪旋遇害。时六月二十六日，
    距至云南仅七十馀日。事闻，赠太仆寺卿。
        褚汝航，字一帆，江苏吴县人，或曰广东人。道光二十八年，捐职布政司经历，
    发广西。粤匪倡乱，汝航於金田及新墟等处剿击出力，累功擢知府。应曾国籓招，
    至湖南，与夏銮督造战舰，练水军。咸丰四年，率所部复岳州，复湘潭。贼犯城陵
    矶，汝航偕銮分路进击，夺贼前船，殪伪丞相汪得胜等，追歼殆尽。捷闻，以道员
    选用。寻贼由擂鼓台上窜，汝航督兵迎击，败之。贼复以船伏城陵矶，夹洲为诱敌
    计。汝航偕銮暨都司杨载福等督兵直偪城陵矶，贼众未及抄截，被水陆官军分途击
    溃，夹洲泊船亦被毁。以汝航胆力俱壮，奏奖盐运使衔。嗣统师船於下游一带与总
    兵陈辉龙等水师排阵合攻，多所歼毙，并火其舟。其时群贼下窜，风逆船胶，贼艘
    复集，官军陷入重围，辉龙及游击沙镇邦等俱阵殁。汝航等督军驰救，均被钜创，
    死之。汝航条理精密，为国籓所重，及死，尤痛惜焉。
        辉龙，广东吴川人。国籓定水师剿贼策，辉龙实先以广东兵船从。城陵矶之役，
    自乘拖罟船先发，而汝航继之。死事上闻，赐谥壮勇。
        夏銮，字鸣之，江苏上元人。以附生从九品发广西。盗匪陈亚贵滋事，銮捐赀
    募勇在荔浦、修仁防剿，保府经历。与汝航治水军，凡器械之属及营制，多銮手定。
    同复岳州，同复湘潭，历保府同知。城陵矶之役，汝航统师船进击，銮於陆路设伏
    互应。进剿至白螺矶芦苇中，贼众复集，銮手刃数贼，跃入水中，死之。诸生何南
    青同战殁，事闻，均赐恤如例。
        储玫躬，字石友，湖南靖州人。廪生。少有大志，读书喜讲求营阵攻击之法，
    尝於本籍擒治传习左道倡乱者。道光二十九年，土匪李沅发作乱，踞新宁县城，玫
    躬督乡勇从间道驰截要隘，助官军讨平之，叙功以训导即选。咸丰三年，选授武陵
    县训导，江西泰和县土匪阑入茶陵州，巡抚骆秉章檄令募勇讨贼。八月，贼窜安仁
    县，玫躬偕把总张大楷往援，遇贼於安仁、酃县交界地，与酃县团勇合力兜剿，大
    败之。常宁土匪围攻蓝山县城六昼夜，玫躬复偕县丞王珍等会剿，阵斩六百馀名，
    贼溃，蓝山以全。移剿股匪於道州四眼桥，玫躬继各营至，逼贼而阵，奋击败之，
    追歼殆尽。玫躬为偏将，兵不满五百，未尝出境与大寇战，驰逐衡、永、郴、桂间
    者，先后凡三年。粤匪窜扰湖南，逼省城，曾国籓在籍督办团练，檄玫躬等各统所
    部遏之。
        四年正月，贼攻宁乡县，玫躬偕候选同知赵焕联往援，遂冒雪夜发，身先驰之。
    抵县南门，城已破，贼正纵火焚掠。玫躬率勇目喻西林、文生杨英华等奋力夺西门
    入，转战城南北，贼尸填街市。悍贼横截之，复挺矛入贼队。围数匝，身被十馀枪，
    力竭，与西林、英华等同殁於阵。国籓疏以“玫躬宁乡一战，以五百勇敌贼三千，
    斩馘数百，我兵丧亡止十八名，贼气夺夜窜，宁乡卒得保全，合邑感激，欲为建祠。
    蓝山、道州战绩，拟保同知直隶州，抚臣未及汇奏，不料遽尔捐躯，请照进秩议恤。”
    诏进赠道员，谥忠壮。湖南巡抚骆秉章立忠义专祠，祀安徽巡抚江忠源等，复请以
    玫躬附祀，从之。
        李杏春，字石仙，湖南湘乡人。少工制艺，神清体弱，而胆识过人。由廪生投
    效军营，以功用训导。咸丰四年，随宁绍台道罗泽南军。义宁州之战，与县丞蒋益
    澧率兵数百，当贼党七八千。杏春直驰中路，贼溃走，诸军追杀十馀里，毙贼六百
    人。复战鼇岭，贼多坠崖死。乘胜偪西门，与各军环攻，克之。至是累功进同知直
    隶州，进剿湖北通城，督兵攻西北，泽南自将中军继之，毙悍贼数十。贼狂奔入城，
    诸军疾蹑之，夺门入，立复县城。贼窜蒲圻，杏春败之道口。贼踞梯木山，率众攀
    藤上，焚其巢。
        逆首石达开率大股来援，官军分三路应之，杏春当右路松林之贼，跃马登山，
    整队以待。贼汹涌麕至，官军突前击之，斩执旗悍贼酋十馀人，馀众惊走。明日，
    贼众二万来犯，众议退师，杏春不可，曰：“大军在后，退则全军夺气。”与参将
    彭三元扼要堵御，鏖战五时，斩馘数百。咸宁贼悉众来援，崇阳土匪响应，众数万，
    围营三匝。杏春与三元分路驰突，相持两时许，砲下如雨，三元战死。杏春勒马回
    救，麾下劝之走，弗从，曰：“彭参将死，我何忍独生？”驰入贼阵，手刃悍贼一
    人而死。赠知府衔，附祀塔齐布专祠。
        硃善宝，字子玉，浙江平湖人。由监生入赀为州判，剿海州、徐州匪，保同知，
    署江宁府督粮同知。咸丰十年，随总督何桂清驻常州，江南大营陷，常州大震，桂
    清以守御事悉任善宝。既，贼陷丹阳，桂清遁，钦差大臣和春亦走无锡，提督张玉
    良收溃卒营城外，亦战败。贼从奔牛镇来犯，城兵千馀，旦夕垂破。善宝以常州为
    苏、浙门户，常州不守，则苏、浙瓦解，卒不去。赋绝命诗以见志，与通判岳昌励
    众登陴，杀贼千计。贼麕至，攻益力，城陷，战青果巷，被十馀创，死之。恤世职。
        庄裕崧，阳湖人。以监生输饷奖通判，铨四川。佐驻藏帮办大臣恩庆治里塘夷
    务，晋直隶州知州。初，裕崧幕游蜀，至是例回避，恩庆疏留办善后。藏事毕，改
    省甘肃。同治元年，补盐茶同知，廉慎自持，谙练政治。属回目王大桂等以平
    远回扬言汉民传帖约期灭教，转相煽惑，於是群回惊疑，谋起事。裕崧与凉州镇总
    兵万年新驰赴秦家湾敌营，晓以祸福，责以大义，回众跪道左，咸听命。裕崧等领
    赴固原，遣员分赴各庄，回户皆就抚。独臣贼马彪、马新成等抗拒不服，大桂立杀
    之，繇是无一敢抗者，事遂定。其年秋，循化、巴燕戎格撒拉回族时出攻剽，分扰
    西宁、碾伯、隆德、河州，居民苦之。裕崧奉檄与诸军分道进击，战屡捷。撒回势
    蹙，相率归命。
        二年，护理总督恩麟状其绩，晋知府。俄而固原回杨大娃子等犯盐茶，年新
    战失利，直逼城，裕崧率文武登陴固守逾月。贼力攻，内奸启西门，遂长驱入。
    裕崧率团丁巷战，矢尽粮绝，被执，拥至礼拜寺，百计威胁，詈贼不屈，遂及於难。
    前都司高如冈、照磨胡敉皆战死。贼入署，执幕友四川举人易举索印，拒不与，并
    家丁李暢等十一人同时被杀。
        年新，湖南人。固原失陷，驰往查办，贼伪乞降，率众潜至袭击，为所执，不
    屈，死之。

        国学网站独家推出

亦凡公益图书馆(Shuku.net)

下一卷 回目录