                                志三十八  地理十

        △陕西

        陕西省：禹贡雍、梁二州之域。明置陕西等处左、右承宣布政使司，并治西安。
    清初因之，置巡抚，治西安，并置总督，兼辖四川，寻改辖山陕。雍正九年，专辖
    陕甘，治西安。十三年，复辖四川。乾隆十三年，罢兼辖。十九年，兼甘肃巡抚事。
    二十四年，改陕甘总督。二十九年，移驻甘肃兰州，遂为定制。康熙二年，析临洮、
    巩昌、平凉、庆阳四府置甘肃省，移右布政使治之。雍正三年，升西安府之商、同、
    华、耀、乾、邠六州，延安府之鄜、绥德、葭三州，为直隶州。九年，改榆林卫为
    府。十三年，同州升府，华仍降州隶焉，耀并降州还旧隶。乾隆元年，葭仍降州隶
    榆林。四十八年，升兴安州为府。东界河南阌乡；三百五里。西界甘肃清水；六百
    三十里。南界四川太平；一千三十里。北界边墙。一千三百九十六里。广九百三十
    五里，袤二千四百二十六里。宣统三年，编户一百六十万一千四百四十四，口八百
    五万四千四百七。领府七，直隶州五，七，州五，县七十三。

        西安府：冲，繁，疲，难。巡抚，布政、提学、提法三司，盐法、巡警、劝业
    三道，提督，将军，副都统驻。明，领州六，县三十一。雍正三年，升商、同、华、
    耀、乾、邠为直隶州，割县十七他属。十三年，耀及同官还旧属，白水改隶同州。
    乾隆四十七年，置孝义。嘉庆五年，置宁陕。东北距京师二千六百五十里。广
    三百五里，袤四百三十八里。北极高三十四度十六分。京师偏西七度三十二分。领
    二，州一，县十五。长安冲，繁，疲，难。倚。府西偏。西北：龙首山。西南：
    清华、圭峰。南：终南山，横亘长安、咸宁、鄠、盩厔四县境。渭水自西迳县北，
    东入咸宁。西南：潏水，歧为二：一，西南合镐水为东交河，沣水东北流来会，又
    北经咸阳入渭；一，北流为皁河，折东经咸宁入渭。南有漕渠。又西南有通济渠。
    镇三：杜角、秦杜、三桥。主簿驻斗门。行宫，城内。光绪二十六年，德宗西幸，
    改旧抚署驻焉。咸宁冲，繁，疲，难。倚。府东偏。南：乐游、少陵原。渭水迳县
    北而东，灞水、浐水自东北合注之。又东迳高陵入临潼。潏水即漕水，一名皁水，
    出东南石鳖谷。其西镐水自宁陕入，右合白石、小库诸水，左合梗梓水，入长安。
    明秦籓城在府城东北隅、县治北。顺治六年，改建满城，将军、都统驻。县丞旧自
    灞桥移尹家卫，改驻县北草滩。灞桥、渭桥、鸣犊三镇。驿一：京兆。咸阳冲，繁，
    难。府西北五十五里。北：毕原。东：鲜原。东南：高阳。西南：短阴。南：渭水
    自兴平入，纳泥渠水，东北会二沣水为鸡心滩，东入长安。东北：泾水，东入泾阳。
    镇四：高桥、窑店、北贺、马庄。驿一：渭水。兴平冲，繁。府西百里。西：马嵬
    坡。北：黄山。渭水自武功入，左纳清黑、夹逮诸水，合新开河，东入咸阳。县丞
    驻张店。镇二：马村、桑家。驿一：白渠。临潼冲，繁，难。府东北六十里。东南：
    骊山，有温泉。北：普陀原。东：鸿门坂。西南：坑儒谷。渭水自咸宁入，迳县北，
    石川河合清谷水南流注之。西有潼水，东有戏水、零水，均北流注之，东入渭南。
    县丞驻关山镇。镇五：新丰、零口、交口、广阳、栎阳。驿一：新丰。高陵简。府
    东北七十里。西：降鹤山。南：奉政原。西南：渭自咸宁缘界迳鹿苑原，左合泾水，
    又东缘临潼界入之。西北：白渠自泾阳入，播为二，曰昌运，曰高望。西南有毗沙
    镇。鄠繁，难。府西南七十里。东南：紫阁峰。南：圭峰。东南：终南山。北有渭
    水自兴平入，入咸阳。东南：沣水自长安缘界入，会涝水。涝水出县南，合渼波水，
    东北入咸阳，注渭。镇四：秦渡、赵王、涝店、大王。蓝田简。府东南九十里。北：
    横岭。南：秦岭、七盘、峣山、蕢山。东：蓝田山，有关。灞水出县东倒回谷，即
    蓝田谷，迳南境，纳蓝水、輞水，迳城南，又西北合土胶河、猗水、注水，入咸宁。
    浐水出南山土门谷，西北流，为焦戴河，合汤谷水，均入咸宁。镇三：蓝桥、焦戴、
    新街。泾阳冲，繁，难。府西北七十里。北：嵯瓘山。西北：甘泉、仲山。泾水自
    醴泉缘界入，迳城南，东南入高陵。北：冶谷水自淳化入，会清水，入三原。西北：
    龙洞渠，迳县北，歧为三：曰北白渠，入三原；中白渠，入高陵，下白渠，流数里
    伏。又有冶清渠。冶峪，县丞驻。镇六：永乐、临泾、石桥、云阳、孟店、王桥。
    三原冲，繁，难。府北九十里。北：浮山。西北：嵯瓘、尧山。浊谷水自耀入，曰
    楼底河，东流，散入各渠。赵氏河即涧谷水，自富平错入，仍入富平。清谷水自耀
    入，西北入泾阳，复经西境，合冶谷水，贯流南北二城中，东南入高陵。镇四：陂
    西、王店、楼底、西阳。学政驻所。驿一：建忠。盩厔繁，难。府西南百六十里。
    南：秦岭。东南：石楼。西南：安乐山。西：骆谷。竹谷水北缘郿界，仍迳清化入，
    一曰西清水河，合车谷、稻谷诸水，入武功注渭。渭水迳县北而东，西南有黑水，
    即芒水，北流注之，又东入兴平。东南：甘水亦北入兴平。县丞驻祖菴。镇五：终
    南、尚村、哑柏、清化、临川。渭南冲，繁，难。府东北百四十里。西南：石鼓。
    南：倒虎山。西：马峪，泠水出，合驹兒岭水，西北入临潼注渭。渭水合杜化谷水，
    迳城北，古白渠在焉。西水，东赤水，俱北注之，又东入华州。县丞驻下邽。镇
    二：赤水、田市。驿一：丰原。富平繁，疲，难。府东北百二十里。西北：檀山、
    天乳、土门。西南：荆山。东北：频山。石川河即漆沮，自耀入，下流自西北受金
    定河，一名赵氏河，即涧谷水，东南入临潼。县丞驻美原镇。又东北，道贤镇。醴
    泉冲。府西北百二十里。北：武将山。东北：九嵕山、芳山。泾水自永寿入，东北
    甘河自县北东流注之，东南入泾阳。镇二：叱千、甘北。驿一：张店。同官简。府
    东北百八十里。明属西安府。雍正三年改属耀州。十三年还属。西南：白马、铁龙。
    北：女回。又神女峡内有金锁关。东：漆水出北高山，至城北，合同官川及雄同、
    雷平川，西南流，西有沮水，南流，俱入耀州。东北：大小石磐山水合北入宜君。
    其南乌泥川，东入蒲城。驿一：漆水。耀州简。府东北百三十三里。明属西安府。
    雍正三年升直隶州。十三年仍为州，还属。东北：五台山、磬玉。北：木门、大唐。
    西北：牛耳山。沮水上源姚渠川自宜君入，合银耳坪、太子石水杨秀川，为宜君水，
    南合胡思泉，为沮水，东南迳城西，又东，左会漆水，入富平。涧谷山、清谷水、
    浊谷水均出西北，南入三原。镇四：小丘、柳林、照金、庙湾。驿一：顺义。孝义
    繁，难。府东南二百四十里。乾隆四十七年，析咸宁、蓝田、镇安三县地置，设
    同知驻孝义川。嘉庆七年移驻旧县关，即今治。北：秦岭。东：大顶山。西南：车
    轮、天书。大峪河一名乾祐河，即柞水，出西北大峪岭，西南流；东北金井河即甲
    水，东流；东社川河，东南流；西北洵河，南流：俱入镇安。宁陕繁，难。府南
    五百二十里。明正德十六年，设柴家关、五郎坝二巡司。顺治中废。乾隆四十八年，
    移西安府水利通判驻五郎关。嘉庆五年，析长安、盩厔、洋、石泉、镇安五县地置，
    改设同知。东北：秦岭。北：万华山、子午谷。南：五台山。洵河出纱罗岭，西南
    至江口，左合江河，又南至孝义，澧河、日河并从之。西北：甘泉砭，文水出，汇
    东谷、西河诸水，屈西南入洋，蒲河从之。北：要竹岭，长安河出，南迳城东，合
    东河、堤坪河入石泉。有四亩地、五郎关汛。主簿驻江口，嘉庆七年自长安斗门镇
    移此。四亩地巡检，嘉庆十三年移驻新城，十八年废。

        同州府：冲，繁，难。隶潼商道。明，同州属西安府，领县五。雍正三年，升
    直隶州。十三年升府，置附郭县。耀、白水还隶，又降华州暨所属之华阴、蒲城、
    潼关来隶。乾隆十二年，潼关升。西南距省治二百四十里。广一百八十八里，袤
    二百九十里。北极高三十四度五十分。京师偏西六度三十七分。领一，州一，县
    八。大荔繁，疲，难。倚。雍正十三年以同州地改置。西：黄堆山。北：商颜。南：
    沙苑。洛水自蒲城缘界迳其西，折东南至船舍渡入，迳西南，东流，渭水迳南界，
    东北流，并入朝邑。县丞驻羌白镇。又坊头、船舍、潘驿三镇。朝邑繁，难。府东
    三十里。明隶西安府。雍正三年来属。黄河自郃阳入，迳东境而南，受金水，至赵
    渡南之望仙观，为洛水入河故道。光绪三十四年，洛徙，至赵渡入之。又南三河口，
    渭水自大荔入，东北流注之，折东入潼关。主簿驻大庆关。有两女、太奇、赵渡三
    镇。郃阳难。府东北百十里。明隶西安府。雍正三年来属。西北：梁山。东北：方
    山。黄河自韩城入，缘东界而南，受百良水。徐水西北、金水东南流，俱入朝邑。
    古洽水，亦瀵水，亦西南入朝邑。西北：大峪水，自澄城缘界，屈南仍入之。镇五：
    百良坊、甘井、王村、黑地、路井。澄城简。府北百里。明隶西安府。雍正十年来
    属。北：界头山、将军。西北：壶梯、云门山。西：洛水，受甘泉水，即县西河，
    南入蒲城。东大谷河，南缘郃阳界从之。镇九：寺头、业善、韦庄、交通、窑头、
    王庄、冯原、塔冢、良辅。韩城难。府东北二百二十里。明隶西安府。雍正三年来
    属。东北：龙门山。西北：梁山。西南：韩原，即少梁。黄河缘东北自宜川入，合
    洽户川，屈南得龙门口，禹迹存焉，南至官渡，合沮水及芝川，又南入郃阳。西北：
    神道岭汛。薛峰、昝村二镇。华州冲。府南百八十里。明隶西安府。雍正三年升直
    隶州。十三年仍为州，来隶。西南：五龙。南：少华山。渭水自渭南入，迳北境而
    东，纳州南诸谷水，东北入华阴。镇七：罗纹、柳子、台头、王宿、瓜坡、高唐、
    江村。驿一：华山。华阴冲，繁。府南百六十里。明隶西安府。雍正三年改属华州，
    十三年来属。南：太华山，即西岳。河水自朝邑入。西北：渭水自华缘界合沈水，
    又东合敷水、黄酸水，诸谷水并注焉，又东入于河。镇三：华岳、泉店、敷水。蒲
    城疲，繁，难。府西八十里。明隶西安府。雍正三年改属华州，十三年来隶。北：
    尧山，一名浮山。西北：丰山，一名苏愚山。东北：金粟山。洛水自白水入，迳避
    难堡，左纳甘泉水，合大峪河，入大荔。东北：永丰汛。镇十：常乐、石表、渭原、
    孝同、兴市、武店、汉底、车渡、荆桃、高阳。白水简。府西北百三十里。明隶西
    安府。雍正三年改属耀州，十三年来属。东北：黄龙山。西北：秦山。洛水自宜春
    入，受铁牛河，经县北，受孔走河，又东南白水，即南河水，自南境东流注之，又
    南入蒲城。镇十：冯雷、西故、南河、雷村、新村、新窑、铁牛、雷衙、武庄、孔
    走。潼关冲，繁，难。府东南百里。潼关道治所。明置潼关卫。雍正二年废。四
    年置潼关县，属华州，十三年来隶。乾隆十二年升。东：麒麟山。西：凤山，倚
    以为城。黄河自华阴入，迳北，潼水自南贯城北流注之，东入河南阌乡。巡司
    兼司狱驻风陵渡。驿一：潼关。

        凤翔府：冲，繁。凤邠道治所。东南距省治三百六十里。广四百二十里，袤三
    百四十里。北极高三十四度二十八分。京师偏西八度五十九分。领县七，州一。凤
    翔冲，繁。倚。西北：雍山，雍水出焉，南流经县西，折东南与塔寺河合；又东有
    横水，俱东南入岐山。汧水自汧阳缘界南入宝鸡。镇五：横水、窑店、虢王、彪角、
    陈村。驿一：东河桥。岐山冲，繁。府东五十里。北：岐山，又有周原。南：秦岭。
    北：武将山。西南：渭水自宝鸡入，迳城南，东流，斜谷水出西南山，东北流，
    并入郿。西：湋水，即雍水，自凤翔入，合横水，迳县南，东入扶风。畤沟河自扶
    风缘界仍入从之。镇五：益店、龙尾、蔡家、高店、青化。驿一：岐周宝鸡冲，繁，
    难。府西南九十里。秦岭在南，亦名秦山。东南：陈仓山、石鼓山。西南：和尚原、
    大散岭。渭水自秦州缘界入，迳城南而东，右合塔河、洛谷水，左合汧水，又东合
    潘溪，入岐山。东南：太白河、西南入留坝。上谷水、虢川河、西南冻河即故道水，
    并西入凤。东北：利民渠。巡检驻虢川镇。又底店、阳平、马营、益门四镇。驿二：
    陈仓、东河。扶风冲，繁。府东百十里。北：岐山，吴双。东北：梁山。南：飞凤、
    贤山。西北：美山。东：茂陵、三畤原。东南渭水，南湋水，与东境漆水、美水合，
    并东入武功。镇七：伏波、杏林、绛帐、午井、召公、天度、崇正。驿一：凤泉。
    郿简。府东南百十里。东：太白山，即禹贡惇物。西：马冢山。西南：武功、斜谷，
    有五丈原。渭水自岐山入，右合斜谷水，中支磨渠，东支清水河，东南迳城北，又
    东入扶风。东井田、西南斜谷二渠。斜谷关汛。镇五：槐芽、横渠、青化、清湫、
    金渠。麟游简。府北百十里。城内童山。西：天台。东：石臼。南：箭括山。漆水
    出县西青莲山，东北合岐水，其西麻夫川、东雨亭河，并入甘肃灵台。杜水出西北
    杜山，迳城南，受澄水，东入乾州。西良舍、西北招贤二镇。汧阳冲。府西北七十
    里。东：圭山、龙泉。北：天台：卧虎。南：箭括岭。汧水自陇入，西北纳草碧谷、
    晖川河，迳城南，纳涧口河、界止河，东南入凤翔。东縻隃泽。东黄理、西草碧二
    镇。陇州冲。府西北百五十里。南：吴岳。西北：陇山，即陇坂。又汧山，汧水出，
    合龙门、关山、蒲峪诸水，迳城南而东，受北河，又东南纳八渡水，入汧阳。渭水
    自甘肃秦州迳西南，东入宝鸡。西：关山汛。镇十四：杜阳、东凉、新街、县头、
    八渡、神泉、马鹿、长宁、赤延、故川、香泉、大松、通关河、温水。驿一：长宁。

        汉中府：冲，繁，疲，难。陕安道治所。总兵驻。明，领州一，县八。乾隆三
    十八年，置留坝。嘉庆七年，置定远。道光五年，置佛坪。东北距省治一千
    七百里。广八百一十里，袤六百五十里。北极高三十三度。京师偏西九度十四分。
    领三，州一，县八。南郑冲，繁，难。倚。西南：旱山、黄牛。南：大巴山。东
    南：梁州。西：龙冈山。东北：武乡谷、骆谷。沔水即汉水，自褒入，东受褒水中、
    东二支，及廉水、池水，东入城固。青石关，巡司驻。又西大坝关。镇四：长柳、
    上水渡、沙河、弥勒院。驿一：汉阳。褒城简。府西北四十里。北：七盘山，上为
    鸡头关。西北：连城。西：牛郎山。南：天池。褒谷在东北，自此入连云栈。西北
    百五十里达留坝。沔水自其县入，西南流，纳华阳河，又东受褒水，入南郑。西南：
    让水，一名逊水。北马道、虎头、武曲，南松梁、米仓，西北汉阳、甘亭，七关。
    南：黄官岭汛，巡司同驻。镇四：宗营、褒城、长林、高台坝。驿三：马道、青桥、
    开山。城固简。府东七十里。北：通关、九真、白云。西北：斗山。汉水自南郑入，
    迳胡城，左纳文水，即文川，右纳南沙河、小沙河，迳城南入洋。阴平、袁扬、原
    公、文川四镇。洋简。府东百二十里。东北：太白。东南：子午谷。西北：酆都。
    北：兴势山，又灙谷，即骆谷南口。东：赤坂、黄金谷。汉水自城固入，迳南境，
    左纳灙水即铁冶河、大龙河、酉水、金水河，右纳东谷河、桃溪水，东南入西乡。
    北：壻水，西经城固，复入西南境，注于汉水。北：华阳营。东北：茅坪汛。县丞
    驻华阳镇。又渭门、真符、谢村、壻水四镇。西乡繁，疲，难。府东二百四十里。
    西南：大巴。小巴。南：皁军山。东北：饶风岭。东南：子午山。汉水自洋入，左
    子午河，即椒溪，合宁陕纹河，西南流注之，牧马河自城固入，迳城东南，合洋水、
    白铁河、神溪，东北流注之。折东入石泉，高川从之。西南：菩提河，南入四川通
    江。北：司上汛。县丞驻五里坝，嘉庆七年自大池坝移此。巡司驻大巴关。盐场巡
    司，嘉庆七年废。镇二：茶溪、子午。凤冲。府西北三百八十里。西北：红崖。北：
    豆积。东北：黄牛寨山。故道水即嘉陵江上流，自宝鸡入，迳东北，受三岔河，折
    西合黄花川、马鞍山水，至双石铺，红崖河自右注之，入甘肃两当。野羊河自留坝
    入，迳城南，合东沟河，入略阳。西南：仙人关。东北：大散关，有汉凤营驻防。
    东南：铁炉川营。东北：黄牛堡汛。镇四：南星，庙台子、方石、白石。驿三：草
    凉、三岔、梁山。丞兼巡司驻三岔。宁羌州，冲，疲，难。府西南三百八十里。东
    南：龙头。西北：鸡鸣。东北：五丁山，有关。北：嶓冢山，汉水出焉，初名漾水，
    合五丁峡、黄铜铺水，东北入沔。玉带河出西南箭竹岭，迳城北，受白岩水，为白
    岩河，亦北入沔。西汉水迳西境，纳七道水，西南入四川广元，为嘉陵江。西北：
    阳平关，州同驻。大安、黄坝二汛。西北：青鸟镇。驿二：柏林、黄坝。沔冲。府
    西四百十里。北：铁山。东南：定军山。东北：天荡、武兴。西北：珈珂。漾水自
    西宁羌入，西南受白岩河，北沮水，西南流，迳略阳东境，复入县西为黑河，南流
    注之，始名沔水，又迳城南，东入褒城。西北：黑河汛。镇四：黄沙、旧州、元山、
    青羊。驿三：黄沙、顺政、大要。略阳冲。府西北二百九十里。北：青泥岭。西北：
    杀金岭。东南：大丙山，丙穴在焉。故道水自甘肃徽县入，东北合浊水，为白水江
    入。西：西汉水，即犀牛江，自甘肃成县入，合石门河来会，是为嘉陵江。又西南，
    纳八渡河，右纳落索河，迳野猪山入宁羌。沮水迳东北合冷水河，东南复入沔。东
    北有白水江汛。峡口、石门二镇。佛坪要。府东北四百里。嘉庆中设盩洋县丞于
    袁家庄，属西安府。道光五年析盩厔、洋二县地置，省县丞，设同知，来隶。南：
    冠山、鼇山。东：天华。西北：秦岭、太白。西：杨家沟口，壻水出，马黄沟水自
    宝鸡南流注之，又南入洋。黑水出北扇子山，东北合蟒河、八斗河，入盩厔。椒溪
    河出东，东南入宁陕。东北：骆谷关，北口属盩厔，南口属洋，中贯境，有十
    八盘。有黄柏、厚轸子二汛。巡司驻袁家庄。定远要。府东南四百里。嘉庆七
    年析西乡地置，设同知。西：金竹。南：归仁。西北：父子山。东：星子山，洋水
    出焉，即清凉川，迳城南，合小洋河、七里沟水，折西北入西乡。东北楮河、东南
    双北河，并东南入紫阳。东南渔水、西北巴水，并西南入四川通江。汛三：瓦石坪、
    渔渡坝、观音堂。有渔渡坝、简池坝二巡司。留坝冲，繁，难。府西北百四十里。
    本凤县地，明设巡司。乾隆十五年，移汉中捕盗通判驻之。三十年析置，职抚民。
    三十九年改置同知。西北：紫柏山，其东柴关岭。西北：太白河，为褒水上游，自
    宝鸡入，受红岩河，为紫金河。虢川河亦自宝鸡来注，迳东南，受文川河、青羊河，
    又南纳武关河，入褒城。野羊河出紫柏山，西北入凤。东北：西江口汛。巡司驻南
    星。武关巡司省。驿三：松林、留坝、武关。

        兴安府：繁，疲，难。隶陕安道。总兵驻。明曰兴安州，领县六。乾隆四十七
    年升府，置安康县为府治，并省汉阴入之。五十五年，复置汉阴。北距省治六百
    八十里。广七百六十里，袤六百二十里。北极高三十二度三十二分。京师偏西七度
    六分。领一，县六。安康繁，疲，难。倚。明为兴安州，新旧治均在汉南，万历
    十一年徙新治。顺治四年还旧治。康熙四十六年复徙新治。乾隆四十七年州升府，
    改置。北：梅花、牛首。南：赵台。西：凤凰。东北：白云山。西南：魏山。汉水
    自西紫阳缘界折北入，迳城北，右纳大道河，左蒿坪河、月河、神滩河，东北入洵
    阳。东南：八仙河汛。通判、县丞同驻西南砖坪。西：泰郊、衡口二镇。平利简。
    府东南百八十里。旧治在西北灌河口。嘉庆八年徙白土关，为今治。西北：女娲北。
    北：八里冈。西：锦屏。西南：石梁。岚河出花池岭，西有黄洋河，与灌河合，俱
    入安康，北流注汉。东：冲河，会秋河，北入洵阳，为坝河，注汉。东南：南江河，
    东入湖北竹山。县丞驻镇坪。洵阳简。府东百二十里。北：羊山。东北：水银、龙
    山。东南：紫荆山。南：将军、女华。西北：庙垭，傅家河出，入安康，注汉。汉
    水自西迳城南，洵河合乾祐河、任河南流注之，又东纳蜀河、仙河，入白河。南：
    七里关汛。白河简。府东四百里。嘉庆二年，增筑外城。南：龙冈山。东北：锡义
    山。汉水自洵阳入，西迳城北，右纳冷水河、白石河，东入湖北郧。紫阳简。府西
    南二百四十里。东：三台。南：三尖。东南：板厂。南：甕山，下有紫阳洞。又南，
    望夫山。汉水自汉阴入，迳其西，屈南，任河合紫溪河西南来注，又东迳城南，纳
    汝河、洞河，东北入安康，蒿坪河从之。毛坝关，主簿驻。石泉简。府西北二百七
    十里。东：马岭。南：银洞。西：天池山。西：饶风岭，旧有关。长安河自宁陕入，
    纳汶水河，入西乡注汉。汉水自西境折西南受珍珠河，又东迳城南，受江河、池河，
    东南入汉阴。富水河自西乡入，东迳乌石梁，从之。汉阴繁，疲，难，简。府西
    北百八十里。明，县。乾隆四十七年省入安康，设盐捕通判。五十五年复置为，
    改抚民。东南：梁门山。东北：朝阳山。南：文华、凤天山。池河自宁陕入，合龙
    王沟，

        又西南入石泉，注汉。汉水自西南迳城南，受富水河、木樨河，东南入紫阳。
    月河出西分水岭，纳花石河，东南入安康，合衡河，注汉。

        延安府：繁，难。隶延榆绥道。明，领州三，县十六。雍正三年，升鄜、绥德、
    葭三州为直隶州，以洛川、中部、宜君、米脂、清涧、吴堡、神木、府谷八县分隶
    之。乾隆初，以榆林府之定边、靖边二县来隶。南距省治七百四十里。广四百八十
    里，袤三百九十里。北极高三十六度四十二分。京师偏西七度四分。领县十。肤施
    简。倚。西：凤凰山，城跨其上。北：伏龙。东北：清凉。东南：嘉岭。南：卧虎。
    延水自安塞入，西北而东，西川水东流注之，又东北，南河水北流注之，又曲折东
    北，左纳丰林川、清化水，东入延长。南：石油泉。安塞简。府北四十里。北：云
    台。东：天泽。西：龙安山。延水自保安入，西北纳杏子河，迳城南，曲折东南入
    肤施。西南：洛水，南入甘泉。北有边墙。甘泉简。府南九十里。东北：伏陆山。
    南：秦冒、温泉山。洛水自安塞入，右纳自修川、北河、美水，左纳清泉水、漫涨
    河水，南入鄜州。西南有甘泉，县以此名。临真镇，县丞驻。安定简。府北百八十
    里。东：鹏山。西：祖师。南：祖师山。西北：高柏山，怀宁河出焉，亦名走马水，
    又东北有东沟，并东入清涧。秀延水自安塞入，即北河，俗名县河，迳城北，合根
    水、革班川，东南亦入清涧。南：清化水，南入肤施。保安简。府西北二百二十里。
    东：艾蒿岭。南：石楼台山。西：九吾。洛水自靖边入，迳城西，纳梁家河、吴堡
    川、周水，东南入安塞。北：杏子河，亦自靖边入从之。有沙家、静远二镇。宜川
    简。府东南二百八十里。东：凤翅山。北：石关。西南：丹阳。东南：盘古山。黄
    河自延川入，南延水，迳东北来注之。又南过壶口，受云岩河，经孟门，受银川水，
    即西川，又东南入韩城。北有百直、交口镇。延川简。府东北百九十里。城西：西
    山。东：东峰。西北：青眉山。黄河自清涧入，至老龙口，秀延水合清平川、南站
    川诸水，东南流注之，又南入延长。西北：永平村，有石油井。延长简。府东百五
    十里。东北：独占。北：高奴山。西：延水自肤施入，迳城，右合关子口，左小铺
    原水，又东迳翠屏山，纳苏家河，右安沟，东南入宜川。西北交口水，东至延川注
    延水。南：锦屏山，下旧有石油井。光绪三十二年，用新法凿取，油旺质佳。附近
    肤施、延川、宜君数县境均产石油。定边冲，繁。府西北三百五十里。明正统二年
    置定边营，属延安镇。雍正九年，以定边、盐场、砖井、安边、柳树涧五堡地置，
    属榆林府。乾隆初来隶。东南：南梁山。西北：白露山，即白于山，洛水出焉。右
    合贝川水、郎兒沟，又东，左合吴仓坡水，东南入保安。南：三山水，一名耿家河，
    自甘肃灵州入，复合黄家泉，西南入甘肃环县。北有边墙，自甘肃花马池入，东南
    至靖边。西：盐场堡，县丞驻，后省。靖边冲，难。府西北三百里。明成化十一置
    靖边营，属延绥镇。顺治初为靖边所。雍正二年设同知，九年，以安边、安塞、镇
    罗、镇靖、龙州五堡地置，属榆林府。乾隆初来隶。西南：大白莲花山。东：箭杆
    山。东南：芦关岭。西红柳河，东荍麦河，至城北合流，北出边墙，折东复入怀远
    边墙为水。东北：寺湾河、大理河，并东入怀远。龙州堡、宁塞堡二汛。又宁条梁
    汛，巡司同驻。

        榆林府：冲，繁，难。延榆绥道治所。初沿明制，置东、中、西三路道。康熙
    元年省西路入中。雍正九年改中为榆葭道，东为延绥鄜道。乾隆二十六年改。总兵
    同驻。明曰榆林卫。雍正九年，改置榆林府，并置榆林、怀远、定边、靖边四县。
    乾隆初，改定边、靖边属延安府，葭降州，暨所隶神木、府谷二县来隶。南距省治
    一千三百五十里。广五百二十里，袤二百二十二里。北极高三十八度十八分。京师
    偏西七度六分。领州一，县四。榆林冲，难。倚。本双山、常乐、保安、归德、鱼
    河五堡地，明成化七年置榆林卫。雍正二年省入绥德，九年复置县为府治。城东：
    驼山。北：红山，上筑墩。东南：石山。无定河自怀远入，西迳城南而东。清水河
    一名西河，即榆林河，自边入，西北纳县境诸水，东南流注之，又东南入米脂。东
    北：葭芦川，一名沙河，东南入葭州。西北边墙有鱼河堡、常乐堡二汛。南：碎金
    镇。驿二：榆林、鱼河。怀远冲。府西百六十里。明天顺中置怀远堡，属榆林卫。
    雍正二年改属绥德。九年以怀远、波罗、响水、威武、清平五堡地置，来隶。南：
    火石山。东：五龙。西南：龙凤山。无定河即生水，上流曰额图浑河，一名奢延河，
    又名幌忽都河，自鄂尔多斯右翼入，迳城北而东，纳硬地梁、黑水头河、柿子河诸
    水，又东入榆林。西南：水自靖边入，东北流，迳城北出边墙，入无定河。南：大
    理河自靖边入，合小理河，东入米脂，复经城东南入米脂。西北：边墙。葭州疲，
    难。府东南百七十里。明属延安府。雍正三年升直隶州。乾隆初，仍降州来隶。南：
    白云。北：第一峰。西：西岭。黄河自神木入，南秃尾河，即吐浑河，迳城北，东
    南流注之。葭芦川自西南合五女川，东流来注之，又南受乌龙水、荷叶川入吴堡。
    神木冲，繁。府东北二百四十里。明属葭州。乾隆初来隶。西：笔架。东南：天台。
    东：龙眼山。东北：响石崖，石马河出，入府谷注河。河水折西南入，受屈野河、
    芹河、泗沧河、大柏油河、柏林河诸水，西南入葭。秃尾河自边入，合永利河从之。
    神木营，理事同知驻。西南：柏林堡汛。府谷冲。府东北二百里。明属葭州。乾隆
    初来属。北：高梁山。西南：又保。东：五龙山。黄河自鄂尔多斯左翼缘东界而南，
    受黄甫川、清水川，经南界，孤山川自西北合镇羌水、麻家沟水、木瓜川，东南流
    注之，又西南，受石马川，入神木。有孤山堡、木瓜园堡、清水堡三汛。巡司驻麻
    地沟。府谷、孤山、镇羌废驿。

        乾州直隶州：冲，繁，难。隶西乾鄜道。明属西安府。雍正三年，升直隶州。
    东南距省治一百六十里。广九十五里，袤二百二十里。北极高三十四度三十三分。
    京师偏西八度十五分。领县二。西北：梁山。东北：鸡子堆。西：明月。北漠谷水，
    西北武水，一名武亭水，即杜水，均迳城西南入武功。东北：泔水，纳甘沟，东入
    醴泉。镇七：薛禄、陆陌、临平、阳峪、冯市、阳洪、关头。驿一：威胜。武功冲，
    繁。州西南六十里。东：东原。西：西原。西南：三畤原。渭水自扶风入，迳城南，
    嘉庆中北徙，东入兴平。西北：武水自州入，迳城北，合漠谷水，又东南，湋水东
    流来汇，又南入兴平。清水自盩厔入，东北流，迳城东南，又东至兴平入渭。镇六：
    魏公、游凤、普集、大庄、杨陵、永安。驿一：邰阳。永寿冲。州西北九十里。西
    南：武陵山。北：分水岭，泔水出，迳城东，漠谷水亦出之，迳城西，并南入州。
    武水出西南石牛山南，迳州西北，复迳县南入州。西北：拜家河，东北入邠州，注
    太谷水。北：吕公渠，西南：赵家渠、李家渠、杜渠。镇四：底窖、蒿店、监军、
    仪并。驿一：永安。

        商州直隶州：繁，疲，难。隶潼商道。明属西安府。雍正三年，升直隶州。西
    北距省治三百里。广四百六十里。袤四百三十里。北极高三十三度四十九分。京师
    偏西六度三十五分。领县四。东南：商山。西：熊耳山。东：鸡冠。北：金凤、小
    华。西：西岩。西北：冢岭，即秦岭。丹水一名丹江，出其东麓，合黑龙峪水，东
    南流，受水道河、林岔河，经城南，受乳水，又东南受老君峪水，入山阳。有商洛、
    老君店、黄川、大荆、泉村、西巿、丰阳诸镇。龙驹寨汛，州同同驻。又东，武关
    汛。镇安繁，疲，难。州西南三百四十里。北：都家岭、长陵、天书山。东南：石
    驴。东北：梦谷。金井河自孝义缘界入，合社川河，东南入山阳。北：乾祐河，迳
    城东南，纳县河、冷水河、西南洵河，合小任河，并东南入洵阳。又西南大任河，
    亦东南入洵阳，注于洵河。有镇安营驻防。雒南简。州东北九十里。北：云堂山。
    东北：阳华。东南：王乔。西：冢岭山，洛水出焉，东南迳元扈山，北纳文峪川，
    又东迳城北，合石门川，又东会县河，故县川，灵水、要水，迳熊耳山，北入河南
    卢氏。三要司，巡司驻。鸡头关汛。山阳简。州东南百二十里。东南：天柱山。北：
    莲花、元武。东：孤山。西：三凤。西南：金井河，即甲河，自镇安入，合花水河，
    至城南合河口。安武水即关柎水，迳城西，合县河、桐峪河，又东受董家沟、箭河、
    漫川河诸水，南入湖北郧西，注于汉。东：丹江，与银花河并入商南。竹林关、漫
    川关二汛。商南简。州东南二百五十里。南：商雒山。东：鱼难。东南：青山。东
    北：角山。丹水自州入，西南受银花河，为两河，又东纳武关河、清油河，迳城南，
    合县河、湘河，东入河南淅川。有富水关汛。

        邠州直隶州：简。隶凤邠道。明属西安府。雍正三年，升直隶州。东南距省治
    三百二十里。广二百九十里，袤九十五里。北极高三十五度四分。京师偏西八度二
    十三分。领县三。南：豳山。西：无量。东：蒲泽谷。泾水自长武缘界入，西北而
    东，迳城北，合安化河、白土川即漆水，复合西河、南河，左纳皇涧、过涧，又东
    南至断泾渡，右纳太峪河，缘永寿界入淳化。镇七：高村、大峪、宜禄、停口、永
    乐、史店、白吉。驿一：新平。三水简。州东北六十里。城东：翠屏。东南：石门
    山，七里川出，即姜嫄河，西南入淳化。东北：汃水，一名县河，自宜宾入，受连
    家河、苍耳沟水，迳城南，并西南入州。西北：大陵水，即皇涧，自甘肃正宁入，
    会罗川水，其南梁渠川，即过涧，并入州。又西北，马岭水，入甘肃宁州。镇五：
    土桥、张洪、太羽、职田、底庙。淳化简。州东南百四十里。东北：寿峰山。西北：
    甘泉山。西：泾水左渎自泾入，受姜嫄河，迳城南入醴泉。冶谷水出县北蝎子掌山，
    屈东，迳城东，汇甘泉、走马水、胡卢河，东南入泾阳。东北：清水，自耀缘界，
    东南流，仍入之。镇六：常实、大店、石桥、辛店、通润、姜嫄。长武简。州西北
    八十里。西：鹑觚原。北：神龙。南：宜山。泾水自甘肃泾州入，迳北界，受马莲
    河，折南迳城东，至回龙山北。西南黑水即芮水，与纳水合，东南流注之，又东南
    入邠。镇三：停口、冉店、窑店。驿一：宜禄。

        鄜州直隶州：繁，疲，难。隶西乾鄜道。明属延安府。雍正三年，升直隶州。
    南距省治五百五十里。广三百五十里，袤三百八十五里。北极高三十六度四分。京
    师偏西七度十一分。领县三。南：高奴山。东北：晋师。北：开元坡。北：洛水自
    甘泉入，南流，纳采铜川、牛武川、迳城东南，厢西水合开抚水，自洛川会街子河
    来注之，又南入洛川。西北：华池水，即清水河，自甘肃合水入，迳城西，与黑水
    会，又南纳直道河、三川水，西南入中部。州判驻王家角镇。又交道、屯磨、张村、
    隆益、牛武五镇。洛川简。州东南七十里。旧治在东北。乾隆三十一年徙凤栖堡，
    为今治。北：高庙山。东南：烂柯。南：鄜畤山。洛水自西北，南流，纳杜家河，
    入中部。东仙宫河、黄梁河，迳城南，西南流注之，又南入中部。东南：聿津河，
    西南入宜君。又南川水，东入宜川。镇十六：仙宫、白城、化石、土基、黄连、吴
    庄、兴平、梁原、乐生、化庄、硃牛、汉寨、厢西、进蒙、永乡、聿津。中部简。
    州西南百四十里。城北：桥山。西北：石堂。洛水自洛川入，右受华池水、沮水、
    香川水、五交河，又南入宜君。镇五：北谷、保安、孟家、芦保、龙坊。驿一：翟
    道。宜君简。州西南二百十里。东南：秦山。西北：太白。西南：青龙。洛水自东
    北，南流，右受石盘川，左受沙河，即聿津河，又南入白水。西南：缠带水，合玉
    华川，东北流，入中部，注沮水。又马兰川，西南入三水。姚渠川，东南入同官。
    马兰镇，巡司驻。又雷远、五里、杏头、石梯、偏桥、突泉六镇。县西姚曲村有石
    油井。

        绥德州直隶州：冲，繁。隶延榆绥道。明属延安府。领县一。雍正三年，升直
    隶州，以延安府之清涧来隶。乾隆元年，以葭州之吴堡来隶。西南距省治一千一百
    里。广二百七十里，袤二百四十五里。北极高三十七度三十七分。京师偏西六度二
    十五分。领县三。城内：疏属山。西南：雕阴。西：合龙。东：凤凰山。黄河自吴
    堡入，南入清涧。无定河自米脂入，至城东北，右纳大理河、怀宁河，东南入清涧。
    驿一：义合。米脂简。州南百四十里。南：文屏。北：高家山。无定河自榆林入，
    迳城西，左纳背川水，西南大理河自怀远入，并南入州。驿一：川。清涧简。州南
    百四十里。明属延安府。雍正三年来隶。城内：草场山。西：笔架、烽台。北：官
    山。黄河缘东界而南，东北无定河，东南流注之，又南入延川。西：秀延水，即辱
    水，一名清涧水，东流，纳士子河，折东南，纳坡底河，南入延川。西北：怀宁河，
    东北流入州境、驿二：奢延、石嘴。吴堡简。州东百四十里。明属葭州。乾隆初来
    隶。西北：高原砦山。南：龙凤。北：大境。黄河自葭入，东北缘界，东南流，纳
    黾洲水，又西南，纳柳毫沟、相公泉、清水沟诸水，又东南入州。宋家川、川口、
    辛家沟镇。驿一：河西。

        国学网站独家推出

亦凡公益图书馆(Shuku.net)

下一卷 回目录