                              本纪十三  高宗本纪四

        三十一年春正月壬申朔，诏以御宇三十年，函夏谧宁，寰宇式辟，自本年始，
    普免各省漕粮一次。甲戌，免甘肃靖远等十四州县、陕西延安等三府州属积年逋
    赋。丙戌，云南官军剿莽匪于猛住，失利。调杨应琚为云贵总督，吴达善为陕甘总
    督，以和其衷护之。调刘藻为湖广总督，汤聘署陕西巡抚。癸巳，刑部尚书庄有恭
    以谳段成功劾案不实，褫职下狱，籍产。调李侍尧为刑部尚书，以张泰开为礼部尚
    书，范时绶为左都御史。

        二月壬寅，刘藻降湖北巡抚，仍与云南提督达启下部严议。以定长为湖广总督，
    调李因培为福建巡抚，常钧为湖南巡抚，汤聘为云南巡抚。庚戌，上谒东陵。辛亥，
    和其衷以弥补段成功亏空，褫职逮问。以舒赫德署陕甘总督。命四达赴陕西会彰宝
    审办段成功亏空一案。调明山为陕西巡抚，以吴绍诗为江西巡抚。庚申，上还京师。
    辛酉，庄有恭论斩。壬戌，上谒泰陵。癸亥，刘藻褫职，留滇效力。甲子，以鄂宁
    为湖北巡抚。戊辰，上还京师。

        三月丁亥，刘藻畏罪自杀。己丑，杨应琚以复猛笼等土司内附奏闻。

        夏四月辛丑，杨应琚奏大猛养头人内附，官军进取整欠、孟艮。壬寅，以莽匪
    整欠平，宣谕中外。丙午，和其衷论斩，段成功处斩。丁未，免云南普藤等十三土
    司本年额赋及猛笼逋赋。甲子，赐张书勋等二百一十三人进士及第出身有差。

        五月甲戌，上诣黑龙潭祈雨。戊寅，命正一真人视三品秩。丙戌，上诣黑龙潭
    祈雨。

        六月丙午，杨应琚奏猛勇头目召斋及猛龙沙头目叭护猛等内附。戊申，予故三
    品衔西洋人郎世宁侍郎衔。

        秋七月丙子，上奉皇太后秋狝木兰。己卯，以阿里衮、于敏中扈从，命舒赫德
    兼署户部尚书。壬午，上奉皇太后驻跸避暑山庄。是日，皇后崩。癸未，谕以皇后
    上年从幸江、浙，不能恪尽孝道，丧仪照皇贵妃例。癸巳，御史李玉鸣奏皇后丧仪
    未能如例，忤旨，戍伊犁。丁酉，杨应琚奏补哈大头目噶第牙翁、猛撒头目喇鲊细
    利内附。

        八月己亥，赈湖南湘阴等十三县卫水灾。癸丑，上幸木兰行围。宥庄有恭罪，
    起为福建巡抚。甲寅，伊犁蝗。乙卯，江苏铜山县韩家堂河决。癸亥，裁察哈尔副
    都统，留一员驻张家口。

        九月壬申，免甘肃靖远等九县，红水、东乐二县被旱额赋。己卯，赈山东历城
    等五十五县、东昌等五卫所水灾，并蠲新旧额赋。乙未，杨应琚赴永昌受木邦降。

        冬十月己亥，上奉皇太后还京师。戊申，杨应琚奏整卖、景线、景海各部头人
    内附。辛亥，韩家堂决口合龙。兵部尚书彭启丰降补侍郎。甲寅，以陆宗楷为兵部
    尚书。壬戌，增设云南迤南道。

        十一月乙亥，杨应琚奏，缅甸大山、猛育、猛答各部头人内附。戊寅，以杨应
    琚病，命杨廷璋赴永昌接办缅匪。癸巳，命侍卫福灵安带御医往视杨应琚病。

        十二月乙巳，调鄂宁为湖南巡抚，以鄂宝为湖北巡抚。癸丑，以巴禄为绥远城
    将军。

        是岁，朝鲜、琉球入贡。

        三十二年春正月乙亥，云南官军剿缅匪于新街，失利，谕杨廷璋回广东。

        二月乙未，以杨应琚病，命其子江苏按察使杨重英赴永昌襄理军务。丙午，云
    南官军与缅匪战于底麻江，失利，逮提督李时升下狱。戊申，调鄂宁为云南巡抚。
    甲寅，庄亲王允禄卒。丙辰，上临奠。己未，上巡幸天津。癸亥，赈奉天承德等五
    州县及兴京凤凰城灾民。

        三月乙丑朔，上阅子牙河堤。召杨应琚入阁办事，以明瑞为云贵总督。丙寅，
    调讬庸为工部尚书，以明瑞为兵部尚书。己巳，免直隶全省逋赋。庚午，上阅天津
    驻防满洲兵。以阿桂为伊犁将军。壬申，上阅绿营兵。庚辰，上还京师。辛巳，大
    学士杨应琚褫职。壬午，以缅匪入寇盏达、陇川，宣示杨应琚贻误罪状。癸未，命
    鄂宁赴普洱办军务。庚寅，以李侍尧为两广总督，召杨廷璋为刑部尚书。癸巳，以
    鄂宁署云贵总督。

        夏四月己酉，上诣黑龙潭祈雨。庚戌，以云南边境瘴盛，命暂停进兵。庚申，
    命张泰开以礼部尚书管左都御史事，嵇璜署礼部尚书。

        五月己巳，以鄂宝为贵州巡抚，定长兼署湖北巡抚。庚午，以范时绶为湖北巡
    抚。调张泰开为左都御史，嵇璜为礼部尚书。壬申，命陈宏谋管工部。丙子，云南
    官军失利于木邦，杨宁等退师龙陵。庚寅，李时升、硃仑处斩。

        六月辛酉，以额尔景额为参赞大臣，遣赴云南。

        秋七月，福建巡抚庄有恭卒，调崔应阶代之。以李清时为山东巡抚，裘曰修为
    礼部尚书。壬午，上奉皇太后秋狝木兰。戊子，上奉皇太后驻避暑山庄。己丑，盛
    京将军舍图肯免，以新柱代之。

        闰七月甲寅，赐杨应琚自尽。丙辰，缅匪渡小猛仑江入寇云南茨通。

        八月癸酉，调裘曰修为工部尚书，董邦达为礼部尚书。丁丑，上幸木兰。乙酉，
    以锺音为广东巡抚。乙丑，谕明瑞以额勒登额代谭五格分路进兵。

        九月庚子，赈湖北江夏等二十七县、武昌等七卫水灾。甲寅，命讬恩多署兵部
    尚书。

        冬十月壬戌，赐李因培自尽。己卯，谕明瑞以将军管总督。

        十一月壬寅，赈甘肃平凉等三十四州县被雹灾民。壬子，调鄂宝为湖北巡抚。
    丁巳，密谕明瑞，以阿瓦不能遽下，退师木邦。

        十二月甲戌，杨宁褫职戍伊犁。戊寅，明瑞奏渡大叠江进军锡箔，波龙等处土
    司头人罗外耀特等内附。

        三十三年春正月辛卯，明瑞奏克蛮结。壬辰，封明瑞一等诚毅嘉勇公，赐黄带、
    红宝石顶、四团龙补服。丁酉，明瑞进军宋赛。庚子，调彰宝为山东巡抚，以苏尔
    德为山西巡抚。丙午，盛京将军新柱卒，调明福代之。闽浙总督苏昌卒。丁未，命
    阿里衮为参赞大臣，往云南军营。以崔应阶为闽浙总督，富尼汉为福建巡抚。甲寅，
    缅人围木邦。

        二月丙寅，谕用兵缅甸，轻敌致衄，引为己过，令明瑞等班师。额勒登额、谭
    五格褫职逮问。命鄂宁回云南，阿里衮署云贵总督，驻永昌。缅人陷木邦，珠鲁讷
    死之。戊寅，上还圆明园。丙戌，明瑞等败绩于猛育，死之。召阿桂来京，以伊勒
    图署伊犁将军。命傅恆为经略，阿里衮、阿桂为副将军，舒赫德为参赞大臣，赴云
    南。以鄂宁为云贵总督，调明德为云南巡抚。以福隆安为兵部尚书，命在军机处学
    习行走。以永德为浙江巡抚，调彰宝为江苏巡抚，富尼汉为山东巡抚，鄂宝为福建
    巡抚，程焘为湖北巡抚。

        三月癸巳，免山东高苑等三县三十二年被水额赋。乙巳，调鄂宝为广西巡抚，
    锺音为福建巡抚，良卿为广东巡抚，钱度为贵州巡抚，巴禄为察哈尔都统，傅良为
    绥远城将军。癸丑，免江西南昌等十三县三十二年被水额赋。

        夏四月丁卯，调钱度为广东巡抚。己巳，免安徽安庆等七府州属三十二年被水
    额赋。壬申，御试翰林、詹事等官，擢吴省钦等三员为一等，馀升黜有差。试由部
    院入翰林等官，擢觉罗巴彦学为一等，馀升擢有差。甲申，磔额勒登额于市，谭五
    格处斩。乙酉，上临奠明瑞、扎拉丰阿、观音保。

        五月庚申，命明德赴永昌。乙丑，色布腾巴勒珠尔病免，以伊勒图为理籓院尚
    书。庚午，改命官保署理籓院尚书。辛巳，以范时绶为左都御史。壬午，以阿桂为
    云贵总督。尹继善、高晋以两淮盐务积弊匿不以闻，均下部严议。

        秋七月癸巳，上奉皇太后秋狝木兰。甲午，调讬庸为兵部尚书。以官保为刑部
    尚书，仍兼署理籓院尚书。己亥，上奉皇太后驻避暑山庄。辛丑，以尹勒图为伊犁
    将军，仍兼理籓院尚书。壬子，纪昀以漏泄籍没前运使卢见曾谕旨，褫职，戍乌鲁
    木齐。

        八月丁卯，允俄罗斯于恰克图通商。辛未，上幸木兰行围。壬申，直隶总督方
    观承卒，以杨廷璋代之。调裘曰修为刑部尚书，以蔡新为工部尚书。甲戌，李侍尧
    奏，暹罗为缅人所破，其国王之孙诏萃奔安南河仙镇，土官莫士麟留养之，内地人
    甘恩敕据暹罗，乞封敕。嘉奖莫士麟，命甘恩敕求其主近支立之，不得自王乞封号。
    己卯，加讬恩多、于敏中、崔应阶太子太保，讬庸、杨廷璋太子少保。

        九月戊子，以嵩椿署伊犁将军。乙未，上回驻避暑山庄。戊戌，高恆、普福论
    斩。丁未，上奉皇太后还京师。以鄂宝为山西巡抚。黑龙江将军富僧阿改西安将军，
    以傅玉代之。

        冬十月己未，免甘肃平凉等十二州县三十二年被灾额赋。辛未，以宫兆麟为广
    西巡抚。辛巳，高恆、普福、达色处斩，改海明等缓决。

        十一月戊戌，以缅人来书不逊，谕阿里衮筹进剿。

        十二月己未，以富明安为山东巡抚，揆义署湖北巡抚。漕运总督杨锡绂卒，以
    梁翥鸿署之。乙丑，湖广总督定长卒，调吴达善代之，彰宝兼署两江总督，明山为
    陕甘总督。调阿思哈为陕西巡抚，以文绶为河南巡抚。丁卯，召明福来京，以额尔
    德蒙额署盛京将军。甲戌，赈奉天承德等四州县水灾。壬午，留阿思哈为河南巡抚，
    改文绶为陕西巡抚。

        三十四年春正月丙戌，免云南官兵所过地方及永昌等三府州本年额赋。其非经
    过地方，免十分之五，并免湖北、湖南、贵州三省官兵经过地方本年额赋十分之三。
    庚寅，以缅人书词桀骜，命副将军阿桂与副将军阿里衮协助傅恆征剿。辛卯，命明
    德为云贵总督，驻永昌，喀宁阿为云南巡抚。壬辰，阿里衮等败缅人于南底壩。拨
    运通仓米二十万石赈霸州等十二州县灾。甲午，右部哈萨克阿勒比斯子卓勒齐等来
    朝。乙未，调恆禄为盛京将军，傅良为吉林将军，常在为绥远城将军。辛丑，傅恆
    赴云南。命官保署户部尚书。裁宁夏右翼副都统、吉林拉林副都统。命常青署绥远
    城将军。癸卯，赐傅恆御用盔甲。戊申，命官保协办大学士，以福隆安署刑部尚书。
    癸丑，以南掌国王之弟召翁遣使请兵复仇，谕阿桂等预备由南掌分路进兵。

        二月甲寅朔，嵇璜缘事降调，以程景伊为工部尚书。乙丑，以富尼汉为安徽巡
    抚。癸未，命傅恆整饬云南马政。以诺伦为绥远城将军。

        三月乙酉，命伊犁将军伊勒图往云南军营。己丑，命伊尔图为乌里雅苏台参赞
    大臣。辛丑，正白旗领侍卫内大臣福禄罢，以阿桂代之。丙午，命阿桂署云贵总督。
    丁未，右部哈萨克斡里苏勒统等入觐，命坐赐茶，赉冠服有差。戊申，赈甘肃皋兰
    等二十九州县上年灾民。蠲安徽合肥等十六州县及庐州等五卫上年额赋。

        夏四月己未，以温福为福建巡抚。壬申，傅恆进兵老官屯，阿桂进兵猛密。丁
    丑，赐陈初哲等一百五十一人进士及第出身有差。

        五月己丑，裁江宁副都统一。

        六月丙辰，以阿思哈为云贵总督，喀宁阿为河南巡抚。丁巳，傅恆奏猛拱土司
    内附。戊寅，湖北黄梅江堤决，命湖广总督吴达善、湖北巡抚揆义勘之。

        秋七月丁亥，以明德署云贵总督，移驻腾越、经理军务。辛卯，设伊犁巴彦岱
    城领队大臣一。傅恆奏猛密土司内附。甲午，李侍尧奏暹罗仍为甘恩敕所踞。丁酉，
    礼部尚书董邦达卒。己亥，调陆宗楷为礼部尚书，蔡新为兵部尚书。以吴绍诗为刑
    部尚书，海明为江西巡抚，梁国治为湖北巡抚。己酉，李侍尧檄莫士麟会暹罗土目
    讨甘恩敕。

        八月乙丑，上幸木兰行围。己巳，以蔡琛自缢狱中，褫福建按察使孙孝愉职，
    发军台。

        九月丙戌，阿桂进抵蛮暮。己丑，上回驻避暑山庄。乙未，上奉皇太后回銮。
    己亥，命阿桂、伊勒图自蛮暮迓傅恆会师。壬寅，命刘统勋会勘山东运河。癸卯，
    傅恆奏猛拱土司浑觉率众来降。上嘉之。特赏三眼孔雀翎。戊申，傅恆进抵猛养。
    阿桂奏克哈坎，渡江。命阿桂据新街剿贼。

        冬十月乙卯，命彰宝署云贵总督，明德署云南巡抚。调永德为江苏巡抚。起熊
    学鹏署浙江巡抚。以增海署伊犁将军。丁巳，傅恆奏攻克猛养。癸亥，梁国治兼署
    湖广总督。甲子，以阿桂不能克老官屯，夺副将军，为参赞大臣。命伊勒图为副将
    军。调喀宁阿为贵州巡抚，富尼汉为河南巡抚。以胡文伯为安徽巡抚。乙丑，傅恆
    奏进抵新街。命彰宝驻老官屯。壬申，调永贵为礼部尚书，讬庸为吏部尚书，伊勒
    图为兵部尚书，以讬庸兼署。调吴绍诗为礼部尚书。以裘曰修为刑部尚书。

        十一月乙酉，副将军、户部尚书阿里衮卒于军。命阿桂仍在副将军上行走，并
    以尹勒图为副将军，乌三泰、长青为参赞大臣。调官保为户部尚书。以素尔纳为刑
    部尚书，讬恩多署左都御史。戊子，傅恆等进攻老官屯。癸巳，以黄登贤为漕运总
    督。丙申，以缅地烟瘴，官军损失大半，命班师屯野牛壩，召经略傅恆还，阿桂留
    办善后。己亥，起观保署左都御史。丁未，傅恆等攻老官屯不克。其土官以缅酋猛
    駮蒲叶书诣军营乞降。上命班师。

        十二月辛亥，免云南办理军需地方及永昌等三府州明年钱粮十分之五。其直隶、
    河南、湖北、湖南、贵州等省官兵经过州县并免十分之三。调宫兆麟为湖南巡抚，
    以德保为广东巡抚，陈辉祖为广西巡抚。乙卯，傅恆等奏缅酋猛駮称臣纳贡。谕俟
    来京时降旨。己巳，上以来年奉皇太后谒东陵，巡幸天津，免经过地方及天津府属
    乾隆三十五年钱粮十分之三。以阿桂为礼部尚书。

        三十五年春正月己卯朔，以上六十寿辰，明岁皇太后八十万寿，诏普蠲各省额
    徵地丁钱粮一次。辛卯，以增海为理籓院尚书。丁未，授喀尔喀和硕亲王成衮扎布
    世子拉旺多尔济为固伦额驸。

        二月乙丑，上奉皇太后谒东陵。庚午，上奉皇太后回銮，驻盘山。壬申，以缅
    酋猛駮贡表不至，谕彰宝备之，并严禁通市。

        三月己卯，上奉皇太后还京师。起吴绍诗为刑部郎中。辛巳，调宫兆麟为贵州
    巡抚，吴达善以湖广总督兼署湖南巡抚。壬午，上奉皇太后谒泰陵，巡幸天津。丙
    戌，上谒泰陵。己丑，免经过州县及天津府属乾隆三十一年至三十三年积欠地粮银
    及常借灾借穀石，直隶乾隆三十一年至三十三年积欠地粮银及折色银两。减直隶军
    流以下罪。免直隶乾隆三十一年至三十三年因灾缓徵银穀。甲午，上奉皇太后驻跸
    天津府。丙申，上阅驻防兵。经略大学士傅恆还京师，命与福隆安俱仍为总管内务
    府大臣。戊戌，调永德为河南巡抚，萨载署江苏巡抚。癸卯，上奉皇太后还京师。
    己酉，以缅酋索木邦土司线甕团等，谕责哈国兴粉饰迁就，召来京，以长青代为云
    南提督。己未，召傅良来京，命富椿为吉林将军。丙寅，天津蝗，命杨廷璋督捕。
    庚午，上诣黑龙潭祈雨。是月，蠲浙江仁和等八州县，杭严、嘉湖二卫，陕西定远
    县三十四年被水被雹额赋。

        五月丁丑朔，日食。壬午，以皇八子擅自进城，褫上书房行走观保、汤先甲职，
    并戒谕之。乙未，以祈雨命刑部清理庶狱，减军流以下罪。

        闰五月丙午朔，命裘曰修赴蓟州、宝坻一带捕蝗。戊申，京师大雨。己未，命
    温福为吏部侍郎，在军机处行走。甲子，裘曰修以捕蝗不力免，调程景伊为刑部尚
    书。以范时绶为工部尚书，张若溎为左都御史。

        六月甲申，谕阿桂等调海兰察、哈国兴进兵。丙戌，河南永城、江苏砀山、安
    徽宿州等州县蝗。丁亥，调官保为刑部尚书，素尔纳为户部尚书。壬辰，命丰升额
    署兵部尚书。甲午，贵州古州苗香要等伏诛。命侍郎伍纳玺往古北口会同提督王进
    泰查勘水灾，发帑银二万两恤之，并开仓赈粜。

        秋七月乙巳朔，李侍尧奏，河仙镇土官莫士麟请宣谕缅番恢复暹罗，不许。丙
    午，以增海为黑龙江将军，温福为理籓院尚书。命和尔精额、伍纳玺往古北口筹办
    河工。壬子，以小金川与沃克什土司构衅，命四川总督阿尔泰传集小金川土司劝谕
    之。癸丑，上临和亲王弘昼第视疾。丁巳，和亲王弘昼卒。太保大学士傅恆卒。戊
    午，赏来京祝嘏之百十二岁原任浙江遂昌县学训导王世芳国子监司业衔，并在籍食
    俸。辛酉，以裴宗锡为安徽巡抚。甲子，截漕粮二十万石赈武清等六县水灾。以诺
    穆亲为云南巡抚。

        八月戊寅，以副将军阿桂办事取巧，褫领侍卫内大臣、礼部尚书、镶红旗汉军
    都统，以内大臣革职留任办副将军事。己卯，以永贵为礼部尚书，观保为左都御史。
    阿尔泰奏僧格桑伏罪，交出达木巴宗地方及所掠番民。辛巳，命刘统勋兼管吏部。
    丙戌，万寿节，上诣皇太后宫行礼。御太和殿，王以下文武各官进表，行庆贺礼，
    奉旨停止筵宴。命丰升额在军机处行走。己丑，上奉皇太后幸热河。乙未，上奉皇
    太后驻跸避暑山庄。己亥，上幸木兰。

        九月丙午，命阿尔泰为武英殿大学士，仍留办四川总督事。戊午，上回驻避暑
    山庄。甲子，命高晋兼署漕运总督。

        冬十月癸酉朔，上奉皇太后回銮。辛巳，召崔应阶来京，命锺音署闽浙总督。
    壬午，召阿尔泰来京，以德福署四川总督，吴达善兼署湖南巡抚。召萨载来京，命
    李湖署江苏巡抚。甲午，阿桂等奏老官屯缅目遣使致书，请停今岁进兵，允之。丁
    酉，大学士陈宏谋以衰病乞休，温旨慰留。

        十二月甲戌，免新疆本年额粮十分之三。丙子，以崔应阶为漕运总督。丙戌，
    谕阿桂、彰宝密议进剿缅匪。庚寅，以李湖为贵州巡抚。

        三十六年春正月甲辰，免福建台湾府属本年额徵粟米。乙巳，免广东广州、韶
    州等府州属本年官租十分之一，广西桂林七府州属本年官租及桂林平乐等府州学租
    十分之三。丁未，免四川宁远等四府州属、建昌镇标各营、雷波等民番本年额粮。
    己未，调德福署云贵总督，命阿尔泰回四川总督任。

        二月甲戌，上奉皇太后东巡。庚辰，命内大臣巴图济尔噶勒会同集福谳乌梁海
    副都统莫尼扎布等互控之案。辛巳，大学士陈宏谋以病乞休，允之，加太子太傅。
    免直隶沧州等十五州县民欠借穀，并武清县本年钱粮十分之五。癸未，命侍郎裘曰
    修会同杨廷璋、周元理筹办直隶河工。丙戌，免山东经过州县本年额赋十分之三、
    灾地十分之五。免山东泰安等二县本年地丁钱粮。庚寅，免山东济南各属民欠借穀
    及东平州、东平所逋赋。以阿桂请大举征缅，申饬之。辛卯，免山东济南等六府属
    民欠麦本银两。命刘纶为大学士，兼管工部，于敏中协办大学士。调程景伊为吏部
    尚书，范时绶为刑部尚书，以裘曰修为工部尚书。丙申，上奉皇太后褐岱岳庙，上
    登泰山。乙巳，上至曲阜谒先师孔子庙。丙午，上释奠先师孔子。丁未，上谒孔林。
    祭少昊陵、元圣周公庙。赐衍圣公孔昭焕族人银币有差。戊申，上奉皇太后回銮。
    乙卯，予大学士尹继善等、尚书官保等、总督杨廷璋等、巡抚锺音等议叙。内阁学
    士陆宗楷等原品休致。戊午，以富明安为闽浙总督、周元理为山东巡抚。庚申，以
    甘肃比岁偏灾，免通省民欠籽种口粮仓穀。甲子，上至捷地阅堤。乙丑，纳逊特古
    斯处斩。己巳，以阿桂奏辨非于本年大举征缅，下部严议。

        夏四月辛未朔，以李侍尧为内大臣。甲戌，命户部侍郎桂林在军机处行走。丁
    丑，上奉皇太后还京师。乙酉，以旱命刑部清理庶狱，减军流以下罪，直隶亦如之。
    丙戌，上诣黑龙潭祈雨。壬辰，大学士尹继善卒。乙未，赐黄轩等一百六十一人进
    士及第出身有差。

        五月辛丑朔，调吴达善为陕甘总督，文绶署之，勒尔谨护陕西巡抚。调富明安
    为湖广总督，永德为湖南巡抚。以何煟为河南巡抚，兼管河务，锺音为闽浙总督，
    余文仪为福建巡抚。癸卯，命减秋审缓决三次人犯罪。甲辰，谕立决人犯当省刑之
    际，暂缓行刑，著为令。乙巳，阿桂以畏葸褫职，降兵丁效力。命温福驰赴云南署
    副将军事。壬戌，以高晋为文华殿大学士，兼礼部尚书，仍留两江总督任。召阿尔
    泰入阁办事，以德福为四川总督。

        六月辛未，直隶北运河决。甲戌，以努三为正黄旗领侍卫内大臣。戊寅，命巴
    图济尔噶勒赴伊犁办土尔扈特投诚事宜。己卯，谕土尔扈特投诚大台吉均令来避暑
    山庄朝觐，命额驸色布腾巴勒珠尔驰驿迎之。壬午，致仕大学士陈宏谋卒。癸巳，
    命土尔扈特部众暂驻博罗博拉。以金川土舍索诺木请赏给革布什咱土司人民，命阿
    尔泰详酌机宜，毋姑息。

        秋七月壬寅，阿尔泰等奏小金川土舍围攻沃克什，命剿之。乙巳，命侍郎桂林
    带银一万两赴古北口会同提督王进泰赈水灾。丙午，永定河决。丁未，命舒赫德署
    伊犁将军。戊申，上秋狝木兰。以小金川复侵明正土司，谕阿尔泰等进剿。丁巳，
    上奉皇太后启銮。癸亥，上奉皇太后驻避暑山庄。丙寅，以此次巡幸木兰。沿途武
    职懈忽，杨廷璋、王进泰等均下部严议。

        八月己丑，定边左副将军、喀尔喀扎萨克和硕亲王成衮扎布卒，以车布登扎布
    为定边左副将军，额驸拉旺多尔济袭扎萨克和硕亲王。罢德福军机处行走。庚寅，
    召大学士两江总督高晋来京，查勘永定河工。命萨载兼署两江总督。壬辰，永定河
    决口合龙。癸巳，上幸木兰行围。丁酉，命阿尔泰仍管四川总督事，召德福回京。

        九月戊戌朔，停本年勾决。癸卯，命理籓院侍郎庆桂在军机处行走。乙巳，土
    尔扈特台吉渥巴锡等入觐，赏顶戴冠服有差。命副将军温福、参赞大臣伍岱赴四川
    军营，会商进剿。辛亥，封渥巴锡为乌纳恩素珠克图旧土尔扈特部卓哩克图汗，策
    伯克多尔济为乌纳恩素珠克图旧土尔扈特部布延图亲王，舍楞为青塞特奇勒图新土
    尔扈特部弼哩克图郡王，巴木巴尔为毕锡哷勒图郡王，馀各锡爵有差。甲寅，上回
    驻避暑山庄。丁卯，以文绶为四川总督，勒尔谨为陕西巡抚。调永德为广西巡抚，
    梁国治为湖南巡抚，陈辉祖为湖北巡抚。

        冬十月戊辰朔，以三宝为山西巡抚。己巳，上奉皇太后回銮。以舒赫德为总统
    伊犁等处将军，伊勒图为塔尔巴哈台参赞大臣，安泰为乌什参赞大臣。甲戌，宥纪
    昀，赏翰林院编修。乙亥，上奉皇太后还京师。己卯，高晋等奏桃源陈家道口河
    工合龙，上嘉之。命高晋、裘曰修、杨廷璋查勘南运河。丁亥，召杨廷璋为刑部尚
    书，以周元理为直隶总督，徐绩为山东巡抚。甲午，陕甘总督吴达善卒，调文绶代
    之。

        十一月己酉，董天弼奏攻取小金川牛厂。丙辰，上奉皇太后御慈宁宫，恭上徽
    号曰崇庆慈宣康惠敦和裕寿纯禧恭懿安祺皇太后，颁诏覃恩有差。以温福为武英殿
    大学士，兼兵部尚书，桂林为四川总督。丁巳，调素尔纳为理籓院尚书，以舒赫德
    为户部尚书。辛酉，皇太后万寿圣节，上诣寿康宫，率王大臣行庆贺礼。壬戌，董
    天弼进攻达木巴宗，失利。甲子，小金川番复陷牛厂。

        十二月庚午，温福奏进驻向阳坪，攻小金川巴朗拉山碉卡，不克。桂林奏克小
    金川约咱寨。褫四川提督董天弼职，以阿桂署之。乙亥，蠲甘肃陇西等三十三州县
    三十三年被水旱雹霜等灾额赋。丙戌，以大金川酋僧格桑遣土目赴桂林军营献物，
    命给赏遣归。己丑，温福奏克巴朗拉碉卡。癸巳，温福奏进驻日隆宗地方，董天弼
    收复沃克什土司各寨。

        三十七年春正月辛丑，免奉天锦州二府额徵米豆。免浙江玉环、海宁两县额
    徵银穀。免山西大同等二府额徵兵饷米豆穀麦，并太原等十四府州及归化城各属十
    分之三。壬寅，免和林格尔等处及太仆寺牧厂地亩额徵银，并清水河额徵银及太
    仆寺牧厂地亩额徵米豆十分之三。癸卯，刑部尚书杨廷璋卒，以崔应阶为刑部尚书，
    嘉谟署漕运总督。乙巳，温福奏攻克小金川曾头沟、卡丫碉卡。丁未，桂林奏克郭
    松、甲木各碉卡。庚戌，以恆禄为内大臣。癸丑，建乌鲁木齐城，驻兵屯田。癸亥，
    命尚书裘曰修协同直隶总督周元理濬永定河、北运河。

        二月丁卯，以阿桂为四川军营参赞大臣。甲戌，上幸盘山。丙戌，上回銮，幸
    圆明园。丁亥，以色布腾巴勒珠尔为四川军营参赞大臣。乙未，免陕西西安等十二
    府州上年额徵本色租粮。

        三月丙申朔，免江苏金坛等十一州县六年至十年逋赋。戊戌，以索诺木策凌为
    乌鲁木齐参赞大臣，德云为领队大臣，命俱受伊犁将军节制。乙巳，以丰升额为四
    川军营参赞大臣。己酉，河南罗山县在籍知县查世柱，以藏匿明史辑要，论斩。壬
    子，桂林奏攻克大金川所据革布什咱土司之木巴拉等处。乙卯，温福奏攻克小金川
    资哩碉寨。丁巳，桂林奏攻克吉地官寨。温福奏攻克小金川阿克木雅寨。桂林奏攻
    克革布什咱土司之党哩等寨，及小金川扎哇窠崖下碉卡。

        夏四月丙寅朔，桂林奏攻克小金川阿仰东山梁等寨。豁甘肃节年民欠仓粮三百
    七十六万石有奇。壬申，桂林奏尽复革布什咱土司之地，及攻克小金川格乌等处。
    谕温福、桂林进剿索诺木。乙亥，授李湖云南巡抚，图思德贵州巡抚。壬午，改安
    西道为巴里坤屯田粮务兵备道，甘肃道为安肃兵备道，凉庄道为甘凉兵备道。裁乌
    鲁木齐粮道。庚寅，赐金榜等一百六十二人进士及第出身有差。甲午，桂林攻小金
    川达乌东岸山梁，失利。

        五月乙未朔，以温福劾色布腾巴勒珠尔贻误军务，褫爵职。丙申，免直隶沧州
    等十五州县积年逋赋。丁酉，以舒赫德为领侍卫内大臣。命福隆安赴四川查办阿
    尔泰劾桂林乖张捏饰一案。命讬庸暂兼管兵部尚书，索尔讷署工部尚书。壬寅，命
    户部侍郎福康安在军机处行走。癸卯，命海兰察等赴四川西路军营，鄂兰等赴四川
    南路军营。调容保为绥远城将军。桂林以隐匿挫衄，褫职逮问。以阿尔泰署四川总
    督。己未，上奉皇太后幸避暑山庄。甲子，湖广总督富明安卒，以海明为湖广总督，
    海成为江西巡抚。免直隶大兴等十五州县额赋有差。

        六月乙丑朔，上奉皇太后驻避暑山庄。温福等攻克小金川东玛寨。谕阿桂督上
    中下杂谷及绰斯甲布各土司进剿金川。丁丑，蠲甘肃皋兰等二十五县旱灾额赋。
    辛巳，盛京将军恆禄卒，调增海代之。以傅玉为黑龙江将军。甲申，调文绶为四川
    总督，海明为陕甘总督，以勒尔谨署之。命阿尔泰署湖广总督。丙戌，阿尔泰罢，
    调海明为湖广总督。以勒尔谨署陕甘总督，调富勒浑为陕西巡抚。命仓场侍郎刘秉
    恬赴四川西路军营督饷。辛卯，湖广总督海明卒，以富勒浑代之，陈辉祖署。命巴
    延三为陕西巡抚。

        秋七月乙未，命刑部侍郎鄂宝赴四川南路军营督饷，授勒尔谨陕甘总督。

        八月己巳，阿桂奏攻克小金川甲尔木山梁碉卡。以阿桂为内大臣。赏布拉克底
    土司安多尔“恭顺”名号，巴旺土妇伽让“恭懿”名号。壬申，温福等奏小金川贼
    袭玛尔迪克运路，海兰察等败之。己丑，小金川犯党壩官寨，阿桂遣董天弼援之。

        九月壬寅，温福奏进至木兰壩，贼毁南北两山碉卡，聚守路顶宗山梁。谕严防
    后路。阿桂奏绰斯甲布土司分兵进攻勒乌围。上送皇太后回銮。戊申，上自避暑山
    庄回銮。甲寅，上奏皇太后还京师。

        冬十月壬申，董天弼奏攻克穆阳冈等卡。壬午，阿桂奏攻克小金川甲尔木山梁。

        十一月乙未，温福等奏攻克路顶宗及喀木色尔碉寨。丙申，除四川乐山等九州
    县三十五年坍废盐井额赋。辛丑，广州将军秦璜以纳仆妇为妾，褫职逮讯。设凉州
    副都统。裁西安副都统一。丙午，温福等奏克博尔根山等碉寨。戊申，阿桂奏攻克
    翁古尔垄等城寨。己酉，命富勒浑赴四川，以陈辉祖兼署湖广总督。癸丑，阿桂奏
    攻克得里等碉寨。丁巳，阿桂奏攻克邦甲、拉宗等处，拉约各寨番人降。

        十二月癸亥，阿桂奏攻克僧格宗碉寨。癸酉，以温福为定边将军，阿桂、丰升
    额俱为副将军，舒常、海兰察、哈国兴俱为参赞大臣，福康安为领队大臣，复兴等
    为温福一路领队大臣，兴兆等为阿桂一路领队大臣，董天弼等为丰升额一路领队大
    臣。赏给绰斯甲布土司工噶诺尔布“尊追归丹”名号。丙子，温福奏攻克明郭宗等
    碉卡。丁丑，阿桂奏攻克美诺碉寨。庚辰，温福奏彭鲁尔等寨番人就抚。辛巳，温
    福等奏克布朗郭宗、底木达碉寨，泽旺降，僧格桑逃往金川。乙酉，秦璜以婪赃论
    斩。丙戌，授萨载江苏巡抚。丁亥，文绶以袒徇褫职，命刘秉恬为四川总督，仍督
    饷，以富勒浑署之。

        三十八年春正月壬辰，召永德来京，调熊学鹏为广西巡抚，三宝为浙江巡抚。
    鄂宝仍授山西巡抚。以小金川平，缓四川官兵经过之成都等五十一州县三十八年
    额赋及分办夫粮之温江等九十州县三十七年蠲剩额赋。番民赋贡，一体缓之。温
    福等进剿金川，分由喀尔萨尔、喀拉依、绰斯甲布三路进兵。甲辰，哈萨克博罗特
    使臣入觐。以阿尔泰婪赃，赐自尽。戊午，调永贵署户部尚书，以阿桂为礼部尚书。

        二月庚申朔，谕温福等檄索诺木擒献僧格桑。

        三月庚寅朔，日食。壬辰，上诣泰陵。奉皇太后巡幸天津，免所过地方及天津
    府属本年钱粮十分之三。癸巳，上阅永定河堤。丁酉，上谒泰陵。戊戌，上命简亲
    王丰讷亨奉皇太后自申昜春园启銮，免跸路所经之宛平等二十州县及天津府属各州
    县三十三年至三十六年逋赋。己亥，免直隶三十三年至三十五年逋赋。庚子，上阅
    淀河。乙巳，上奉皇太后驻跸天津。己酉，上奉皇太后回銮。免通州、宝坻等九州
    县三十六年逋赋。壬子，上阅永定河。丙辰，上奉皇太后还京师。

        闰三月己巳，以扎拉丰阿为御前大臣。命刘统勋等充办理四库全书总裁。乙酉，
    以素尔讷署工部尚书。

        夏四月戊戌，以绰克托为乌什参赞大臣。庚戌，命索琳以署礼部侍郎在军机处
    行走。辛亥，命庆桂以理籓院侍郎、副都统为伊犁参赞大臣。丙辰，谕高晋赈清河
    等州县及大河、长淮二卫被水灾民。戊午，加大学士温福、户部尚书舒赫德、工部
    尚书福隆安太子太保，礼部尚书王际华、工部尚书裘曰修太子少傅，礼部尚书阿桂、
    署兵部尚书丰升额、直隶总督周元理、闽浙总督锺音、四川总督刘秉恬太子少保。

        五月辛酉，工部尚书裘曰修卒，以嵇璜代之。丙寅，上奉皇太后启銮，免经过
    地方本年钱粮十分之三。壬申，上奉皇太后驻跸避暑山庄。乙亥，盛京将军增海卒，
    调弘晌代之。丁丑，改乌鲁木齐参赞大臣为都统，以索诺木策凌为之，仍听伊犁将
    军节制。己卯，猛遮土目叭立斋等内附。癸未，召车布登扎布来京，命拉旺多尔济
    署乌里雅苏台将军。乙巳，阿桂等奏金川番贼陷喇嘛寺粮台，袭据底木达、布朗郭
    宗。己酉，鄂宝奏金川番贼袭据大板昭。壬子，定边将军温福、四川提督马全、署
    贵州提督牛天畀败绩于木果木，俱死之。癸丑，以阿桂为定边将军，赠温福一等伯。
    小金川酋僧格桑父泽旺伏诛。大学士刘纶卒。甲寅，以富勒浑为四川总督，起文绶
    为湖广总督。丙辰，阿桂奏剿洗小金川番贼，尽毁碉寨，谕嘉之。

        秋七月戊午朔，召舒赫德来京，以伊勒图为伊犁将军，庆桂为塔尔巴哈台参赞
    大臣。己未，金川番贼陷美诺、明郭宗，海兰察退师日隆。谕阿桂由章谷退师，丰
    升额退驻巴拉朗等处。癸亥，命富德为参赞大臣赴军营，命阿桂撤噶尔拉之师。甲
    子，命舒赫德为武英殿大学士。调阿桂为户部尚书，永贵为礼部尚书。丙寅，齐齐
    哈尔蝗。丁卯，以温福乖方偾事，革一等伯爵，仍予恤典。褫刘秉恬职。命议恤木
    果木阵亡提督马全、牛天畀，副都统巴朗、阿尔素纳，总兵张大经及各文武员弁。
    丙戌，谕阿桂先复小金川，分三路进剿。

        八月戊子，以阿桂为定西将军。命于敏中为文华殿大学士，舒赫德管刑部，刘
    统勋专管吏部。己丑，命程景伊协办大学士。调王际华为户部尚书，蔡新为礼部尚
    书，嵇璜为兵部尚书。以阎循琦为工部尚书。戊戌，以明亮为定边右副将军，富德
    为参赞大臣。壬寅，上幸木兰行围。

        九月壬戌，降海兰察为领队大臣。甲子，上回驻避暑山庄。戊辰，上送皇太后
    回銮。己巳，索诺木挟僧格桑归大金川，以其兄冈达克往美诺。谕阿桂乘机收复。
    允户部请开金川军需捐例。壬申，上自避暑山庄回銮。甲戌，以多敏为科布多参赞
    大臣，车木楚克扎布为乌里雅苏台参赞大臣。戊寅，上奉皇太后还京。庚辰，吏部
    尚书讬庸致仕，调官保为吏部尚书。以英廉为刑部尚书，仍兼管户部侍郎事。

        冬十月乙巳，和硕諴亲王允祕卒。己酉，褫车布登扎布定边左副将军职，仍留
    亲王衔，以瑚图灵阿代之。

        十一月丁卯，阿桂等奏进剿小金川，攻克资哩山梁等处，收复沃克什官寨。戊
    辰，命福禄往西宁办事。召伍弥泰回京。己巳，阿桂等奏克复美诺，命进剿金川。
    辛未，军机大臣、大学士刘统勋卒，上亲临赐奠，赠太傅。壬申，召梁国治来京，
    在军机处行走。调巴延三为湖南巡抚。以毕沅为陕西巡抚。癸酉，明亮等奏克复僧
    格宗等碉寨。

        十二月癸巳，以彰宝为云贵总督。辛丑，命李侍尧为武英殿大学士，仍管两广
    总督事。

        是岁，朝鲜、安南来贡。

        三十九年春正月丙子，以姚立德为河东河道总督。丁丑，阿桂等克赞巴拉克等
    山梁。

        二月甲申朔，命丰升额等助阿桂进攻勒乌围。丁亥，明亮等奏克木谿等山梁。
    戊戌，丰升额等克莫尔敏山梁。乙巳，蠲江苏山阳等十州县卫三十八年水灾额赋有
    差。丁未，上诣东陵，并巡幸盘山。庚戌，谒昭西陵、孝陵、孝东陵、景陵，至孝
    贤皇后陵奠酒。临故大学士公傅恆茔赐奠。辛亥，上驻跸盘山。

        三月庚申，阿桂等克罗博瓦山梁，加阿桂太子太保，以海兰察为内大臣，额森
    特为散秩大臣。甲子，上幸南苑行围。辛未，阿桂等克得斯东寨。庚辰，明亮等克
    喀咱普等处，上嘉赉之。

        夏四月乙酉，顺天大兴等州县蝗。辛亥，以京师及近畿地方旱，命刑部清理庶
    狱，减军流以下罪，直隶如之。戊戌，以御史李漱芳劾福隆安家人滋事，上嘉之，
    予叙。

        五月癸丑朔，命刑部减秋审、朝审缓决一二次以上罪。丙寅，彰宝以病解任，
    以图思德署云贵总督。戊辰，上奉皇太后秋狝木兰。甲戌，上奉皇太后驻跸避暑山
    庄。

        六月癸卯，阿桂等奏克穆尔浑图碉卡。

        秋七月甲寅，阿桂等克色淜普山碉卡。己未，阿桂等克喇穆喇穆山等碉卡。壬
    戌，阿桂等克日则雅口等处寺碉。乙丑，乌鲁木齐额鲁特部蝗。庚午，明亮等克达
    尔图山梁碉卡。甲戌，以于敏中未奏太监高云从嘱讬公事，下部严议。以阿思哈为
    左都御史。乙亥，命阿思哈在军机处行走。太监高云从处斩。辛巳，阿桂等克格鲁
    瓦觉等处碉寨。

        八月壬午朔，日食。壬辰，富德等克穆当噶尔、羊圈等处碉卡。丁酉，上幸木
    兰行围。癸卯，金川头人绰窝斯甲降，献贼目僧格桑尸。

        九月乙卯，山东寿张县奸民王伦等谋逆，命山东巡抚徐绩剿捕之。丁巳，命大
    学士舒赫德赴江南，同高晋塞决口。戊午，上回驻避暑山庄。命舒赫德先赴山东剿
    捕王伦。庚申，命额驸拉旺多尔济、左都御史阿思哈带侍卫章京及健锐、火器二营
    兵，往山东会剿王伦。辛酉，王伦围临清，屯闸口。壬戌，上送皇太后回銮。癸亥，
    以天津府七县旱，命拨通仓米十万石备赈。丙寅，上自避暑山庄回銮。丁卯，山东
    兗州镇总兵惟一、德州城守尉格图肯以临阵退避，处斩。庚午，以江苏山阳等四县
    水灾，命免明年额赋。壬申，上奉皇太后还京师。丙子，山东临清贼平，王伦自焚
    死。

        冬十月辛巳朔，以杨景素为山东巡抚。壬辰，免临清新城本年未完额赋，并旧
    城未完额赋十分之五。丙午，以徐绩为河南巡抚。

        十一月癸丑，明亮等克日旁等碉寨。甲寅，以舒赫德为御前大臣。阿桂等克日
    尔巴当噶碉寨。以阿桂为御前大臣，海兰察为御前侍卫。丙辰，以四川成都等一百
    四十府州县行军运粮，免历年额赋有差。戊辰，阿桂克格鲁古丫口等处碉寨。

        是岁，朝鲜、琉球来贡。

        四十年春正月甲戌，阿桂等克康尔萨山梁。

        二月己卯，阿桂等克甲尔纳等处碉寨。丙戌，阿桂克斯莫思达碉寨。癸巳，以
    李瀚为云南巡抚。

        三月辛亥，上幸盘山。甲寅，上驻跸盘山。蠲江南句容等十九州县，淮安、大
    河二卫三十九年水旱灾额赋。壬申，蠲长芦属沧州等六州县、严镇等六场，河南信
    阳等五州县三十五年旱灾额赋。

        夏四月戊寅朔，蠲安徽合肥等十四州县、庐州等四卫三十九年旱灾额赋。丙戌，
    四川军营参赞大臣、领侍卫内大臣、和硕亲王、固伦额驸色布腾巴勒珠尔卒。己丑，
    命明山为乌里雅苏台参赞大臣。壬寅，赐吴锡龄等一百五十八人进士及第出身有差。
    癸卯，阿桂等克木思工噶克丫口等处城碉。明亮等克甲索、宜喜。乙巳，明亮等克
    达尔图等处碉寨。以明亮、福康安为内大臣。

        五月己酉，蠲直隶霸州、保定等三十九州县三十九年旱灾额赋。甲寅，阿桂等
    奏克巴木通等处碉卡。丁巳，明亮奏克茹寨、甲索等处碉卡。戊辰，阿桂等奏克噶
    尔丹等碉寨。壬申，上幸木兰，奉皇太后驻汤山行宫。明亮等奏克巴舍什等处碉寨。
    乙亥，阿桂等奏克逊克尔宗等处碉寨。加封定边右副将军、果毅公丰升额为果毅继
    勇公。

        六月丁丑朔，蠲湖北汉阳等十五州县、武昌等六卫一所三十九年旱灾额赋。戊
    寅，上驻避暑山庄。癸未，上诣广仁岭万寿亭迎皇太后驻跸避暑山庄。壬辰，以丰
    升额为兵部尚书。丙申，领队大臣额尔特褫职逮治。庚子，设管理乌鲁木齐额鲁特
    部落领队大臣，以全简为之。

        秋七月壬戌，阿桂等奏攻克昆色尔等处山梁碉寨。丁卯，阿桂等克章噶等碉寨。
    额洛木寨头人革什甲木参等率众来降。庚午，蠲甘肃皋兰等七州县三十九年被水
    被旱额赋。阿桂等克直古脑一带碉寨。

        八月丙子朔，日食。丁丑，阿桂等克隆斯得寨。明亮等克扎乌古山梁。己卯，
    以霸州等三十馀州县被水，拨直隶籓库银五十万两赈之。辛卯，上幸木兰行围。己
    亥，阿桂等奏克勒乌围之捷，进剿噶喇依贼寨。上命优叙将军阿桂，副将军丰升额，
    参赞大臣海兰察、额森特等功。辛丑，召舒赫德赴热河行在。癸卯，封罗卜藏锡喇
    布为贝子。乙巳，命侍郎袁守侗等赴贵州，谳知府苏墧禀揭总督、籓、臬袒护同知
    席缵一案。

        九月庚戌，蠲湖北锺祥等十二州县并武昌等七卫三十九年旱灾额赋。癸丑，上
    回驻避暑山庄。丁巳，上送皇太后回銮。辛酉，以图思德劾苏墧浮收勒索，命袁守
    侗等严鞫之。丙寅，以明亮请赴西路失机，严斥之，仍夺广州将军。丁卯，上奉皇
    太后还京师。阿桂等克当噶克底等处碉寨。

        冬十月己卯，召驻藏办事伍弥泰，以留保住代之。己丑，以霸州等六州县被灾
    较重，命即于闰十月放赈。庚寅，蠲甘肃皋兰等十七州县水雹霜灾额赋。壬辰，
    上还宫。丙申，调裴宗锡为贵州巡抚，命袁守侗暂署，图思德署云南巡抚，李质颖
    为安徽巡抚。

        闰十月壬子，苏墧以侵税诬讦，处斩。壬戌，明亮等奏克扎乌古山梁。甲子，
    阿桂等奏克西里山黄草坪等处碉卡，总兵曹顺死之。命袁守侗赴四川，同阿扬阿谳
    冀国勋一案。复封庆恆为克勤郡王。壬申，明亮等克耳得谷寨。

        十一月，明亮等克甲索诸处碉卡。乙酉，福禄以立塔尔一案未能鞫实，革，戍
    伊犁。己丑，阿桂克西里第二山峰，并进围鸦玛朋寨落。壬辰，明亮等奏攻得克尔
    甲尔古等处碉卡。壬寅，阿桂等奏克舍勒固租鲁、科思果木、阿尔古等处碉寨。

        十二月甲辰朔，日食。丁未，工部尚书阎循琦卒，调嵇璜为工部尚书，蔡新为
    兵部尚书，以曹秀先为礼部尚书。阿桂等克萨尔歪等寨落。丙辰，以阿桂为镶黄旗
    领侍卫内大臣。调熊学鹏为广东巡抚，以吴虎炳为广西巡抚。甲子，明亮等由达撒
    谷进兵，连克险要山梁及沿河格尔则寨落。丙寅，阿桂等克格隆古等处寨落。庚午，
    阿桂等由索隆古进据噶占山梁，直捣噶喇依。其头人色木里雍中及布笼普阿纳木来
    降。壬申，明亮等克甲杂等隘口，并后路巴布里、日盖古洛，进抵独松隘口，剋日
    会捣噶喇依。其头人达固拉得尔瓦等来降。

        国学网站独家推出

亦凡公益图书馆(Shuku.net)

下一卷 回目录