                             志六十  礼四（吉礼四）

        堂子祭天坤宁宫祀神令节设供求福祀神奉先殿寿皇殿
        安佑宫绥成殿附满洲跳神仪

        堂子祭天清初起自辽沈，有设杆祭天礼。又于静室总祀社稷诸神祇，名曰堂子。
    建筑城东内治门外，即古明堂会祀群神之义。世祖既定鼎燕京，沿国俗，度地长安
    左门外，仍建堂子。正中为飨殿，五楹，南乡，汇祀群神，上覆黄琉璃。前为拜天
    圜殿，北乡。中设神杆石座，稍后，两翼分设各六行，行各六重，皇子列第一重，
    次亲王、郡王、贝勒、贝子、公，各按行序，均北乡。东南为上神殿，三楹，南乡。
    祭礼不一，而以元旦拜天、出征凯旋为重，皆帝所躬祭。其馀月祭、杆祭、浴佛祭、
    马祭，则率遣所司。崇德建元，定制，岁元旦，帝率亲王、籓王迄副都统行礼。寻
    限贝勒止，已复限郡王止，并遣护卫往挂纸帛。

        凡亲祭，前期十二月二十六日，内府官赴坤宁宫请朝祭、夕祭神位，安奉神舆，
    内监舁行。前引御仗八、镫四，司俎官六人，掌仪司一人，侍卫十人，导至飨殿供
    奉。朝夕献香如仪。故事，神位所悬纸帛，月终积贮盛以囊，除夕送堂子，与净纸、
    神杆等同焚。时内府大臣率长史、护卫挂新纸帛各二十有七。昧爽，帝乘舆出宫，
    陪祀王公等随行。至堂子内门降，入中门，诣圜殿就拜位，南乡，率群臣行三跪九
    叩礼。毕，回銮。翼日，奉神位还宫。康熙十一年，诏元旦拜堂子礼宜明备，用鸣
    赞官。明年，罢汉官与祭。二十九年，谕令皇子随行礼，内府大臣圜殿进楮帛毕，
    次进皇太子楮帛。

        月祭，岁正月初旬诹吉，馀月朔日。司俎二人，就杉柱上挂纸帛数等。元旦，
    案陈时食盘一、醴酒■D9一。司香上香，内监执三弦、琵琶，坐甬道西，守堂子人
    持拍板坐其东。司祝进跪，司香授■D9，司祝受之，献酒。奏神弦，鸣拍板，拊掌
    应节。凡六献，皆赞歌“鄂啰罗”，守堂子人亦歌。献毕，一叩，兴，合掌致敬。
    弦、板止，司祝执神刀进，奏弦、拍板如初。司祝一叩，兴，司俎赞歌“鄂啰罗”，
    众和歌。司祝举神刀诵神歌曰：“上天之子，纽欢台吉，武笃本贝子，某年生小子，
    某年生小子，今敬祝者，丰于首而仔于肩，卫于后而护于前。畀以嘉祥兮，齿其兒
    而发其黄兮，偕老而成双兮，年其增而岁其长兮，根其固而神其康兮。神兮贶我，
    神兮佑我，永我年而寿我兮。”凡三祷，如前仪，诵赞者九。司祝跪，一叩，兴，
    诵赞三。弦、板止，复跪，一叩，兴，合掌退。

        立杆大祭，岁春、秋二季月朔，或二、四、八、十月上旬诹吉行，杆木以松，
    长三丈，围径五寸。先一月，所司往延庆州属采★E0，树梢留枝叶九层，架为杆，
    赍至堂子。前期一日，树之石座。崇德初，定亲王、郡王、贝勒祭三杆，贝子、镇
    国、辅国公二，镇国、辅国将军一。月朔大内致祭，初二日后依次祭，凡祭三杆者，
    定期内祭其一，过旬祭其二。祀日有数家同者，仍按位为等差，违例多祭与争先越
    祭并处罚。后改定大内至入八分公俱祭一杆，将军不祭。

        届日，司香豫悬神幔，炕上置漆案，陈碟三。前置棻案，黄磁碗二。圜殿置二
    棻案，高者陈炉，卑者陈碗，前设采氈。司俎二人赴坤宁宫请佛亭及菩萨、关帝像，
    舁至堂子。安佛亭于座，像悬幔以三绳，系两殿神杆间。悬黄幡，挂纸帛，圜殿挂
    帛亦如之。飨殿北炕案上陈打糕、搓条饽饽盘九，酒■D9三，圜殿高案则盘三■D9
    一。每献，司祝挹碗酒注■D9，两殿祭献歌祷如前仪。祝辞曰：“上天之子，佛及
    菩萨，大君先师、三军之师、关圣帝君，某年生小子，某年生小子，今敬祝者，贯
    九以盈，具八以呈，九期届满，立杆礼行。爰系索绳，爰备粢盛，以祭于神灵。”
    馀辞同月祭。卒事，司香卷幔、彻像奉入宫。

        若帝亲祭，殿内敷采席，覆红氈，甬道布椶荐。届时乘舆出宫，满大臣随扈至
    堂子街，王公跽俟，兴，从之。帝降舆入中门，诣飨殿前东乡坐，司祝献酒，举神
    刀，祷祝，奏弦、拍板，拊掌，歌“鄂啰罗。”帝入，一跪三叩。圜殿同。毕，升
    座，赐王公等炕前坐。尚膳正、司俎官进胙糕，尚茶正献福酒，帝受胙，分赐各王
    公。礼成，还宫。遇坛、庙斋期或清明节，再涓吉以祀。

        月朔祀东南隅尚锡神亭，即堂子上神殿也。神曰田苗，神案上盘一、■D9一，
    分陈时食醴酒，司香上香，司俎挂净纸杉柱上，诸王护卫依次挂之。内管领一人入，
    除冠服，解带，跪叩，祝辞曰：“上天之子，尚锡之神，月巳更矣，建始维新，某
    年生小子，敬备粢盛兮，洁楮并陈。惠我某年生小子，贶以嘉祥兮，畀以康宁。”
    毕，退。或谓祀明副总兵邓子龙也，以与太祖有旧谊，故附祀之。

        四月八日佛诞，祭祀前期，飨殿悬神幔，选觉罗妻正、副赞祀二人为司祝。祭
    日，不祈报，不宰牲，不理刑名。届时赴坤宁宫请佛亭及菩萨、关圣像，司俎内监
    置椴叶饽饽、酿酒、红蜜于盒以从，至则陈香镫，献糕酒，取红蜜暨诸王供蜜各少
    许，注黄磁浴池。司祝请佛，浴毕，以新棉承座，还奉佛亭，陈椴叶饽饽九盘，酒
    ■D9、香碟各三，并诸王所供饽饽、酒。圜殿亦如之。司香上香，司祝献酒九巡，
    馀略如月祭、杆祭。崇德元年，定八旗王、贝勒各一人，依次供献。厥后唯亲王、
    郡王行之。

        马祭，岁春、秋季月，为所乘马祀圜殿。正日，司俎挂纸帛如常数，陈打糕一
    盘、醴酒一■D9，缚马鬃、尾绿䌷二十对。司香上香，牧牵十马，色皆白，立甬道
    下。司祝六献酒，奏乐如仪。所祷之神同月祭，唯祝辞则易为所乘马。“敬祝者，
    抚脊以起兮，引鬣以兴兮，嘶风以奋兮，嘘雾以行兮，食草以壮兮，齧艾以腾兮。
    沟穴其弗逾兮，盗贼其无扰兮。神其贶我，神其佑我。”祷讫，取䌷条就香炉薰祷，
    司俎以授牧长，系之马尾。是日，马神室并奉朝祭、夕祭神位，遣内府大臣行礼。
    朝祭豫悬幔，舁供佛小亭奉炕上，案陈香、酒、食品。司俎进二豕，熟而荐之。司
    香上香，举■D9授司祝，司祝进跪三献，歌奏如前。讫，授■D9司香，一叩，兴，
    合掌致敬。复跪，祝，一叩，兴。取缚马鬃、尾红䌷条七十对，就香碟薰祷，授司
    俎官，转授上驷院侍卫，分给各厂、院。卿、侍卫、厩长入，随食肉。

        其夕祭仪略如朝祭，候肉熟分陈案上，进跪叩祝同。司祝坐杌置夕祭定处，设
    小案、小腰铃，别置神铃。案东展背镫布幕，振铃杆，摇腰铃，诵神歌，前后所祷
    所祝之神详下。

        背镫祭，其辞祷同朝祭，祈请者四，祷后跪祝辞、供肉祝辞亦如之。毕，取缚
    马鬃、尾青䌷条三十对，仍就香碟薰祷授如初。翼日，为牧群滋息，复行朝、夕祭
    如初礼。唯祝辞易“今为牧群繁息”六字，“沟穴”二句易为“如萌芽之发育兮，
    如根本之滋荣兮”，馀辞并同。又司香取缚马鬃、尾䌷条二百八十对，皆青色。崇
    德初制，为马群致祭，唯亲王至辅国公得行。乾隆三十六年，定春、秋骟马致祭，
    萨满叩头。萨满者，赞祀也。讫，取所送青色十马系绿䌷条如数。又定朝祭御马拴
    红䌷条，大凌河骡马拴青䌷条，为恆制。

        凡出师凯旋，皆有事堂子。崇德元年，太宗征明及朝鲜，明年班师，并告祭。
    世祖定中原，建堂子。嗣是圣祖平吴三桂、察哈尔，迄历朝靖乱，皆以礼祗告。

        凡亲征告祭命下，涓吉，届期兵部建大纛，具祀纛篇。帝御戎服，出宫乘骑，
    前后翊卫，午门鸣钟鼓，法驾卤簿为导，饶歌大乐，备而不作。至玉河桥，军士鸣
    角螺，帝入堂子街门降骑，角螺止。入中门，诣圜殿就拜位，南乡立，率群臣行三
    跪九叩礼。角螺齐鸣。出内门，致礼纛神。礼成，乐作，车驾启行。凯旋日，率大
    将军及从征将士诣堂子告成。若命重臣经略军务以讨不庭，礼亦如之。

        乾隆十四年，诏言：“堂子致祭，所祭即天神也。列祖御宇，稽古郊禋，燔柴
    钜典，举必以时。堂子则旧俗相承，凡遇大事，及春、秋季月上旬，必祭天祈报，
    岁首尤先展礼。定鼎以来，恪遵旧制。考经训祭天，有郊、有类，有祈穀、祈年，
    礼本不一。兵戎国之大事，命将先礼堂子，正类祭遗意，礼纛即禡也。或在行营别
    有征讨，不及祭告堂子，则行望祭，其诚敬如此。夫出师告遣，凯旋即当告至。乃
    天地、宗社皆已祝册致虔，且受成太学，而堂子则弗及，礼官疏略，如神贶何？其
    详议以闻。”寻奏凯旋、告祭之礼。报可。

        坤宁宫祀神昉自盛京。既建堂子祀天，复设神位清宁宫正寝。世祖定燕京，率
    循旧制，定坤宁宫祀神礼。宫广九楹，东暖阁悬高宗御制铭，略言：“首在盛京，
    清宁正寝，建极熙鸿，贞符义审。思媚嗣徽，松茂竹苞，神罔时恫，执豕酌匏。”
    其眷眷祀神如此。

        宫西供朝祭神位，北夕祭神位，廷树杆以祀天。朝祭神为佛、为关圣，夕祭神
    为穆哩罕诸神，祝辞所称纳丹岱珲为七星之祀，喀屯诺延为蒙古神，并以先世有功
    而祀者。馀如年锡、安春阿雅喇诸号，“纳尔珲、安哲、鄂啰罗”诸字，虽训义未
    详，而流传有自。

        综其所祀，曰元旦行礼，曰日祭，曰月祭及翼日祭，曰报祭，曰大祭，曰背镫
    祭及翼日祭，曰四季献神。其仪节大率类堂子。兹略举其小异者。

        元旦子刻，司香上香，帝、后行礼。日祭，顺治初，定大内日祭，朝以丑、寅，
    夕以未、申。

        朝祭，司香豫悬黄幔，奉菩萨、关帝像，东乡。左、右炕上置低桌二，陈炉、
    ■D9各三，时果九，糕十。炕前置献案，黄磁碗二，虚其一，以一实酒。案下列樽
    酒，前设采氈。昧爽，司俎等进二豕，司香献香，执弦板内监暨司俎官帅属进，奏
    神弦，拍板，拊掌应节。司祝跪六献，酒灌虚碗中，一叩，兴，合掌致敬。馀如堂
    子朝祭仪。司祝复跪，一叩，兴。又诵赞三，弦板止，侍侧。帝亲诣，入门，立神
    位前。司祝先跪，帝跪。司祝致辞，帝行礼，兴，司祝叩，兴，合掌致敬。后随行
    礼。将事者俱退，留司俎、司祝、司香妇人侍行礼。时帝南后北，帝不与祭。司祝
    叩兴后，彻■D9，奉神像纳黄筒，位西楹大亭中。

        徙幔稍南，安关帝像正中，执弦板者进，跪坐，司香敛氈三折之，奏弦拍板如
    初。司祝跽氈上，致辞，献香酒，司祝酌酒，执豕耳灌之，一叩，弦板止。司祝举
    豕于俎、复奏、拍，灌如初，一叩，兴，退。司俎如法刲牲，熟而荐之。司香献香，
    司俎进跪，凡三献，俱奏弦、拍板、拊掌。毕，彻馔，列胙长案上，或帝率后受胙，
    或率王、公等食肉，否则大臣侍卫进食之。

        夕祭，司香豫悬青幔，西树杆，悬大小神铃七。幔内奉穆哩罕神、画像神、蒙
    古神，南乡。前低桌二，陈炉、■D9各五。别悬菩萨像西楹大亭，铺油纸，设案如
    朝祭。既上香，司祝系裙、束腰铃、击手鼓，坐杌上诵神歌祈请曰：“自天而降，
    阿珲年锡之神，与日分精，年锡之神，年锡唯灵。安春阿雅喇、穆哩穆哩哈、纳丹
    岱珲、纳尔珲轩初、恩都哩僧固、拜满章京、纳丹威瑚哩、恩都蒙鄂乐、喀屯诺延，
    某年生小子，今为所乘马敬祝者”云云。辞同马祭，击鼓拍板和之。初祷曰纳丹岱
    珲、纳尔珲轩初，二祷曰恩都哩僧固，三祷曰拜满章京、纳丹威瑚哩、恩都蒙鄂乐、
    喀屯诺延，三祷并为马祝云云。皆击鼓为节，内监亦击拍板以和，止，退，释手鼓
    腰铃，司香设采氈，帝亲行礼如朝祭仪。后随行，则帝东后西。刲牲、荐俎暨叩跪、
    致辞如初。毕。遇斋期、国忌，不宰牲。并十二月二十六日请神送堂子后，宫内均
    停祭。

        乾隆十二年，制定坤宁宫祭神背镫供献，其仪，夕祭荐肉后，司香敛氈，展青
    绸幕，掩镫火，众出阖户，留司祝及执板鼓内监侍。司祝坐杌上振杆铃，初向神铃
    致祈请，辞曰：“哲，伊埒呼，哲，纳尔珲。掩户牖以迓神兮，纳尔珲。息甑灶以
    迓神兮，纳尔珲。来将迎兮，侑坐以俟，纳尔珲。秘以俟兮，几筵具陈，纳尔珲。
    纳丹岱珲蔼然降兮，纳尔珲。卓尔欢钟依惠然临兮，纳尔珲。感于神灵兮来格，莅
    于神铃兮来歇，纳尔珲。”二次摇神铃致祷，辞曰：“纳丹岱珲、纳尔珲轩初、卓
    尔欢钟依、珠噜珠克特亨，某年生小子，今为所乘马祝者”云云。馀辞同马祭。三
    次向腰铃致祈请，辞曰：“哲，伊埒呼，哲，古伊双宽。列几筵以敬迓，古伊双宽。
    洁粢盛兮以恭延，古伊双宽。来将迎兮尽敬，古伊双宽。秘以俟兮申虔，古伊双宽。
    乘羽葆兮陟于位，古伊双宽。应铃响兮降于坛，古伊双宽。”四次摇腰铃，复致祷，
    辞曰：“籥者唯神，迓者斐孙，牺牲既陈，奔走臣邻。仍为所乘马敬祝者”云云。
    每次并击鼓拍板以和。毕，启扉明镫，司俎彻俎，司香卷幔，奉神像纳硃匮。

        月祭略同日祭，唯食品因月而殊，灌豕耳以酒不以水。如为皇子祭祀，则司祝
    祷祝，皇子叩拜。

        翼日祭天，安佛、菩萨像西楹大亭，神杆东北置案一，西乡。奉杆倚柱座前，
    杆首乡东仰。案陈银盘三，一实米居中。西北置幔架，覆红罽。东北置牲案。昧爽，
    司俎进一豕。司香设采氈阈内，帝行礼，乡神杆南面跪。司俎进，举盘中米洒之。
    祝祷毕，兴。不亲祭，则司祝奉御衣叩拜。后随行，帝居中，后傍西。刲牲熟荐，
    陈颈、胆左右银盘，缕肉为脍，列碗二，佐以箸；炊稗为饭，列碗二，佐以匙；相
    间以献。帝复行礼，洒米如初。礼成，司俎奉颈骨杆端，胆、脍及米置杆碗，杆遂
    立。以所献肉饭进，帝后受胙，退。如为皇子祭天，则皇子叩拜。不亲祭，则司祝
    奉皇子衣服叩拜。

        报祭，岁春、秋二季，立杆大祭。前期四旬，酿酒西炕上，祭前一日漉之。司
    香染布为神冠，制楮帛。

        大祭日，司俎妇人打糕作穆丹条子，馀如前仪。其翼日祭天，与月祭翼日同。

        四孟月大祭，亦曰四季献神，悬朝祭、夕祭神幔，并同日祭仪。涓吉，具马二，
    牛一，金、银锭各二，蟒缎、龙缎、片金倭缎、闪缎、各色缎十，毛青布十，置案。
    掌仪官等前引，内府大臣、上驷院卿同行。自乾清右门舁入，迳交泰殿，至坤宁宫
    门外。陈马于西，列牛于东。司俎等奉金银缎布入，司香陈案上，奉朝祭神位前，
    加金银其上。司祝跪致辞，一叩，兴。复举案夕祭神位前，如上仪。帝亲祭，礼同
    月朔。陈献毕，司香举金银缎布贮案下，侍卫等牵牛马出。越三日，宫殿监诸神位
    前，以金银缎布及牛马授会计司发售，计直购豕以祭。故事，帝猎南苑或他所，射
    得狍、鹿，如尾氾腑脏无伤者，虽小创必整洁之，备供献，伤多体缺者舍之。至四
    时进献，按时以奉，春雏鸡二，夏子鹅一，秋鱼一，冬雉二，选肥且泽者以将诚焉。

        令节设供万寿节、元旦节，宫殿监率各首领设供案天香亭内，北乡。奉安神牌、
    香属、镫炉、斗香、拜褥各具，陈祭品七十有五。届时帝拈香行礼，毕，送燎还
    宫。

        冬至、夏至或未亲行郊礼，则设供宫中。宫殿监设供案，冬至北乡，夏至南乡。
    奉安神牌、祭品同，拈香送燎亦如之。

        立春、立夏、立秋、立冬设案如前仪。春东乡，夏南乡，秋西乡，冬北乡。陈
    祭品三十有六，羊、豕各一，仪如初。

        仲春朔祭日，仲秋望祭月，七月七夕祭牛、女，陈祭品四十有九。帝行礼毕，
    宫殿监奏请皇后、皇贵妃、贵妃、妃、嫔行礼，毕，帝送燎还宫。

        求福祀神所称佛立佛多鄂谟锡玛玛者，知为保婴而祀也，亦名换索。其仪，诹
    吉有期，豫酿醴酒。前期数日，选无事故满洲九家，攒取棉线绸片，捻线索二纽，
    小方戒绸三。先一日，司俎官偕奉宸苑官赴西苑斫取柳条全株，高九尺，围径三寸。
    届期赴坤宁宫廊下，树柳枝于石，悬净纸、戒绸。幔悬神像。炕上设低案一，陈香
    碟、醴酒各三，豆糕、煤糕、打糕各九。西炕设求福高案，陈鲤鱼、稗米饭、水訄
    子各二，醴酒、豆糕等皆九数。稍北植神箭，悬线索其上，用三色绸片夹系之，令
    穿出户，系之柳枝。司香展采氈，帝、后亲诣行礼，如朝祭仪。

        内监司俎官率属进，奏神弦，鸣拍板，司祝执神刀进，诵神歌祷辞曰：“聚九
    家之采线，树柳枝以牵绳。举扬神箭，以祈福佑，以致敬诚。某年生小子，绥以多
    福，承之于首，介以繁祉，服之于膺。千祥荟集，九叙阜盈。亦既孔皆，福禄来成。
    神兮贶我，神兮佑我。丰于首而仔于肩，卫于后而护于前。畀以嘉祥兮，偕老而成
    双兮。富厚而成双兮，富厚而丰穰兮。如叶之茂兮，如木之荣兮。食则体腴兮，饮
    则滋营兮。甘旨其献兮，硃颜其鲜兮。岁其增而根其固兮，年其永而寿其延兮。”
    如是者三，众歌“鄂啰罗”和之。

        祷毕，司香举线索、神箭授司祝，司香舁高案出户外，列柳枝前。司祝左执神
    刀，右执神箭，立案前。帝立正中，后立槛内东次。皆跪，司祝对柳枝举扬神箭，
    以练麻拭其枝。初次诵祷毕，举箭奉练麻进，帝三埒而怀之，歌如前。帝、后一叩，
    兴，柳枝上洒以酒，夹以糕，司祝扬箭歌祷如式。凡三。帝诣神位前跪，司祝以箭
    上线索二分奉帝、后，致辞，叩，兴，合掌致敬。帝、后同一叩，兴。司祝进神胙，
    帝、后受之，还宫。祀肉与糕不出门，则分给诸人，令户内尽食之。

        其夕祭求福，帝、后行礼如夕祭仪。柳枝所系线索贮于囊，悬西壁上。其枝司
    俎官赍送堂子。至除夕，与神杆纸帛爇化之。

        奉先殿顺治十三年，诏建景运门东北，前后各九楹，如太庙寝制。中为堂，左
    神库，右神厨。明年殿成，世祖躬妥神位，读祝大飨。定制，元旦、冬至、岁除、
    万寿、册封、月朔、望，奉神位前殿，帝亲行礼，供献如太庙大飨仪。唯立春、上
    元、四月八日、端阳、重阳皆寻常节，国忌、清明、霜降、十月朔属哀慕期，亲祭，
    不赞礼、作乐。七夕如常供。四月八日、七月望日陈素果。月荐新，帝亲献。

        凡常例供献，后殿行之。飨太庙毕，行躬告礼，上香烛。又定日供汤、饭、果、
    肉各五盘。元旦、万寿，请太庙后殿四祖、四后神位至奉先殿，与列圣、列后合飨。
    其后罢奉请，就太庙后殿祀之。是岁冬，御经筵，上亲祭焉。

        十七年，以并夹室乖制，谕令夹室行廊外中通为敞殿九楹，★A1改建如旨。

        明年，圣祖嗣服，用礼臣言，依明洪武三年例，朝夕焚香，朔、望瞻拜，时节
    献新，生、忌致祭，具常馔，行家人礼。其冬世祖升祔，奉神位至前殿行大飨。礼
    成，还奉后殿神龛。厥后祔飨仿此。康熙十三年，罢日供食，早、晚燃香烛。十五
    年，罢册封大飨，遣官祗告后殿。凡上徽号、册立、御经筵、耕耤、谒陵、巡狩、
    回銮亦如之。雍正十三年，准太庙时飨例，增上香仪。

        乾隆二年修殿，徙神位暂安太庙。其秋会值太祖、太宗忌辰，帝拟亲飨，群臣
    言故事无素服入庙，乃止。道光元年，增修后殿龛座。中室列龛三，奉太祖、太宗、
    世祖。左一室龛二，奉圣祖、高宗。右一室龛二，奉世宗、仁宗。昭、穆仍旧制。
    馀四室分列八龛焉。

        凡亲飨，先三日致斋。先一日，掌仪司进祝版，割牲瘗毛血，洁治祭品。届日
    昧爽，内监启寝室神龛，执事官各事咸备。内府官省毕，分诣寝室前，跪上香，
    三叩，兴。奉列圣、列后神位以次行。皇后祔飨，同至前殿，安于座位，南乡，祔
    后西乡。诣各香案前跪，三叩，兴。届时帝衮服出宫，至诚肃门降舆，入左门，盥
    讫，就拜位，北面立，迓神，奏贻平章。导诣太祖香案前，跪上炷香一，瓣香三。
    旋位，行三跪九叩礼。导诣皇后香案前，立上香，旋位。行初献礼，奏敉平章，舞
    干戚，有司揭尊冪，勺挹实爵，司帛、司爵以次至各案前。献讫，司祝诣祝案前跪，
    三叩，兴。跪案左，奉祝版。帝跪，司祝读祝，兴，安于篚，叩如初。帝三叩，兴。
    行亚献礼，奏敷平章，舞羽籥，献爵，仪如初。行终献礼，奏绍平章，馀并同初献。
    彻馔，奏光平章。毕，请神还寝室，三叩，退。赞“举还宫乐”，奏乂平章，帝复
    行三跪九叩。司祝、司帛以次送燎所，帝转立东旁。礼成，仍出左门。馀如来仪。

        或遣皇子代祭，前诸仪同。殿门外正中设拜位，入右门，至西阶下盥手，升阶
    诣拜位行礼。祝、帛送燎，避立西旁，仍自西阶退。

        其月朔荐新，正月鲤鱼、青韭、鸭卵，二月莴苣、菠菜、小葱、芹菜、鱖鱼，
    三月王瓜、蒌莴、芸薹、茼蒿、萝卜，四月樱桃、茄子、雏鸡，五月桃、杏、李、
    桑葚、蕨香、瓜子、鹅，六月杜梨、西瓜、葡萄、蘋果，七月梨、莲子、菱、藕、
    榛仁、野鸡，八月山药、栗实、野鸭，九月柿、雁，十月松仁、輭枣、蘑菇、木耳，
    十一月银鱼、鹿肉，十二月蓼芽、绿豆芽、兔、蟫蝗鱼。其豌豆、大麦、文官果诸
    鲜品，或廷旨特荐者，随时内监献之。顺治十四年，定月荐鲜献粢盛牲品。康熙十
    三年，定荐新日，掌仪司诣后殿行礼。献帛爵用侍卫。

        寿皇殿旧制三室，在景山东北。太祖、太宗、世祖及列后圣容，向奉体仁阁。
    雍正元年，命御史莽鹄立绘圣祖御容，供奉寿皇殿中殿，遇圣诞、忌辰、元旦、令
    节，率皇子、近支王公展谒奠献。凡奉安山陵、升祔太庙礼成，皆亲诣致祭。盖月
    必瞻礼，或至三诣焉。

        乾隆元年，奉世宗圣容东一室，嗣后列朝圣容，依次奉东西室，为恆例。三年，
    定谒陵、省方启跸、回銮均诣寿皇殿行礼。寻定万寿节行礼如诸令节仪。十三年，
    徙建景山正中，如安佑宫制。大殿九室，左右殿各三楹，东西配殿各五楹，其冬成。
    高宗亲制碑记，其颂曰：“唯尧巍巍，唯舜重华，祖考则之。不竞不絿，仁渐义摩，
    祖考式之。弘仁皇仁，明宪帝宪，小子职之。是继是绳，曰明曰旦，小子忽之。天
    游云殂，春露秋霜，予心恻恻。考奉祖御，于是寿皇，予仍即之。制广而正，爰经
    爰营，工勿亟之。陟降依凭，居歆攸室，羹墙得之。佑我后嗣，绵于万，匪万亿
    之。观德于兹，无然畔援，承钦识之。”

        十五年，谕：“前代安奉神御，率在寺中，别殿净宇，本无定所。敬念列祖创
    垂，显承斯在。永怀先泽，瞻仰长新。式衷庙祫之仪，斯协家庭之制。应迎列祖、
    列后圣容奉寿皇殿，岁朝合请悬供，肃将祼献。”于是奉圣祖、世宗御容，并自体
    仁阁迎太祖、太宗、世祖御容，乃定除夕敬悬，供鲜果、肉酱。元旦大飨，献磁器
    笾豆供品，并上香行礼。初二日如除夕供。礼毕尊藏。

        又元旦帝有事堂子、奉先殿，讫，诣寿皇殿行礼。除夕、初二日，命皇子番行。
    上元节供饼饵，秋季展圣容，宫殿监敬谨将事。是岁绘列朝圣容成，亲诣奉安，行
    大飨。嘉庆四年，诏寿皇殿供奉神御，始自圣祖，凡遇忌辰、诞辰，皆应躬亲展敬，
    示子孙遵行，安佑宫亦如之。

        安佑宫在圆明园西北隅，建工始乾隆五年，迄八年蕆事。大殿九室，硃扉黄甍，
    如寝庙制。中龛悬圣祖御容，左世宗，右高宗。龛前陈彝器、书册、佩用服物，合
    设中和韶乐一列。帝临御园中，遇列圣诞辰，忌辰，令节，朔、望，并拈香行礼。
    谒陵、省方启銮、回跸，皆躬诣祗告焉。高宗亲制碑记，略言：“朔酌望献，西汉
    原庙遗制。宋时神御殿亦本斯义，盖奉安列朝御容所也。上元结镫楼，寒食设秋千，
    视汉已备。而崇建遍郡国，奉祀在禅院，识者讥之。我皇祖圣祖，恩泽旁覃，僻邑
    穷谷，饮其德而不知，子孙臣庶，躬被教育者，宜其讴歌慨慕而未有已也。是以皇
    考世宗谨就寿皇殿奉安御容，朔望瞻礼，而于皇祖所幸暢春园，亦陈荐如仪。有汉、
    宋备物备礼之诚，无宋代祀繁致亵之弊。予小子心懔绍庭，念兹圆明园为我皇考囿
    沼地，筑室九楹，敬奉皇祖其中，奉皇考配东一室。所谓礼缘义起，有其举之，莫
    敢废也。”

        永佑寺在热河避暑山庄万树园旁，乾隆十六年建。有楼五楹，奉圣祖、世宗、
    高宗御容，云山胜地楼奉仁宗御容，陈设一如安佑宫。车驾莅至辄悬奉，回跸后庋
    藏。丹墀列高宗御制碑文，略言：“创立精蓝，爰名永佑。固不特钟鱼梵唄，足令
    三十六景借证声闻；而皇祖圣日所照，千秋万岁后，子孙臣庶，莫不永如在之思。
    是即释迦之耆阇崛山，金刚法座，天龙拥护；而所以绳武宁亲，祝釐养志，亦于是
    讬焉云尔。”仁宗御制永佑寺瞻礼敬纪，亦颇惓惓祖若父焉。

        道光时，移供圣御继德堂，更题曰绥成殿。中室圣祖，左世宗，右高宗，左次
    室仁宗，以后列朝御容，仍依次悬左右室云。

        满洲俗尚跳神，其仪，内室供神牌，或用木龛，室正中、西北龛各一。凡室南
    乡北乡，以西方为上；东乡西乡，以南方为上：颇与礼经合。南龛下悬帘幕，黄云
    缎为之。北龛上置杌，杌下陈香盘三，木为之。春、秋择日致祭，谓为跳神。前一
    月，造酒神房。前三日，朝暮献牲各二，名曰乌云，即引祀也。前一日，神前供打
    糕各九盘，以为散献。大祀日，五鼓献糕，主人吉服乡西跪，设神幄乡东，中设如
    来、观音神位。女巫舞刀祝曰：“敬献糕饵，以祈康年。”主人跪击神版，诸护卫
    亦击，并弹弦、筝、月琴和之，其声呜呜然。巫歌毕，主人一叩，兴。司香妇请神
    出。户牖西设龛，南乡奉之。司俎者呼“进牲”，牲入，主人跪，家人皆跪。巫者
    前致辞，以酒灌牲耳，牲耳甡，司俎高声曰：“神已领牲。”主人叩谢。庖人刲牲，
    熟而荐之。主人再拜谒，巫致辞。主人叩毕，巫以系马吉帛进，祝如仪。主人跪领
    帛，以授司牧，一叩，兴。乃集宗人食胙肉，令毋出户庭。

        其夕供七仙女、长白山神、远祖、始祖，位西南乡。以神幙蔽窗牖，舞刀进牲
    致祝如朝仪。唯伐铜鼓作渊渊声，主家亦击手鼓、架鼓，以铜鼓声为应。诵益急，
    跳益甚。礼成，众受福。次早设位庭院前，位北乡，主人吉服如仪。用男巫致辞毕，
    洒以米，趋退。主人叩拜。牲肉皆刲为菹醢，和稻米以进。名曰祭天还原。

        又明日，神位前祈福，供饼饵，缀五色缕。祝辞毕，以缕系主人胸，谓之受福。
    三日祭乃毕。

        长白满洲旧族近兴京城者，祀典礼仪皆同。唯舒穆禄氏供昊天上帝、如来、菩
    萨诸像，又供貂神其侧。纳兰氏则供羊、鸡、鱼、鸭诸品，巫者身系铜铃跳舞，以
    铃坠为宜男兆。蒙古跳神用羊、酒，辉和跳神以一人介胄持弓矢坐墙堵，盖先世有
    劫祀者，故豫使人防之，因沿为制。跳神之举，清初盛行，其诵祝辞者曰萨吗，迄
    嘉庆时，罕用萨吗跳神者，然其祭固未尝废也。

        国学网站独家推出

亦凡公益图书馆(Shuku.net)

下一卷 回目录