                                  列传二百五十

        唐景崧  刘永福
        唐景崧，字维卿，广西灌阳人。同治四年进士，选庶吉士，改吏部主事。光绪
    八年，法越事起，自请出关招致刘永福，廷旨交岑毓英差序。景崧先至粤，谒曾国
    荃，韪其议，资之入越。明年，抵保胜，见永福，为陈三策，谓：“据保胜十州，
    传檄而定诸省，请命中国，假以名号，事成则王，此上策也；次则提全师击河内，
    中国必助之饷；若坐守保胜，事败而投中国，策之下也。”永福从中策。战纸桥，
    敌溃，为作檄文布告内外，檄出，远近争响应。越嗣君为法胁，莫能自振，景崧乘
    间劝内附。永福意犹豫，景崧曰：“子能存亡继绝，即所以报故主也。且阮福时已
    薨，无背主嫌。”永福意稍动，於是广招戎幕谋大举。上念景崧劳，赏四品衔。
        景崧上书言：“越南半载之内，三易国王，欲靖乱源，莫如遣师直入顺化，扶
    翼其君，以定人心。若不为籓服计，不妨直取为我有，免归法夺，否则首鼠两端，
    未有不败者也。”十年，驻兴化，会北宁告急，毓英令景崧导永福往援。初，桂军
    黄桂兰等方守北宁，刘团被困山西，坐视不救，永福憾之深。至是景崧力解之，始
    往；并劝桂兰离城择隘而守，弗听。景崧轻骑入谅山，与徐延旭量战守。適扶良警，
    请还犒刘军，行至郎甲，涌球陷，阻弗达。回谅，谓延旭曰：“寇深矣！亟宜收溃
    卒，定人心，备糗粮，集军械，分兵守险，以保兹土。”於是令综前敌营务，扼巴
    塘岭。敌再至，再卻之，广军气稍振。
        会张之洞令其募勇入关，乃编立四营，号景字军，为规越广军之一。朝廷赏加
    五品卿。景崧遂取道牧马，行千二百里，箐壑深岨，多瘴厉，人马颠陨不可称计。
    既至，数挫敌锋。毓英高其能，复以潘德继滇军属之，兵力乃益厚，进顿三江口。
    逾月，法人攻刘军吴凤典营，景崧率谈敬德驰救，大捷。敌既退，遂先薄宣光。城
    外地故荒服，乃督军开山斩道，首龙州，讫馆司，创设台站，滇桂道始达。已而军
    其南门，敌开壁出荡，疾击之，逼城而垒，枪弹雨坌，攻益力。是时天霪雨，运馈
    绝，吏士无人色。逾岁，滇军丁槐攻城，桂军虽饥疲，然犹据山巅轰击。法人殊死
    斗，不可败。毓英虑其断后援，令勿拚孤注，於是退顿牧马。有旨罢战，遂入关。
    论宣光获胜功，赏花翎，赐号霍伽春巴图鲁，晋二品秩，除福建台湾道。十七年，
    迁布政使。二十年，代邵友濂为巡抚。
        台湾自设巡抚，首任刘铭传，治台七年，颇有建设，详铭传传。铭传去，友濂
    继之，丈地清赋，改则启徵，迭平番乱，建基隆砲台。及景崧莅任，日韩启衅，亟
    起筹防。永福分镇南澳。景崧自与永福共事，积不相能，乃徙永福军台南，而自任
    守台北，未几而李文奎变作。文奎故直隶匪，从淮军渡台，居景崧麾下为卒。有副
    将余姓者，缘事再革之，文奎忿甚，即抚署前斩其头，护勇内应，争发枪，将入杀
    景崧。景崧出，叛卒见而怖之，敛刃立，并告无事。景崧慰之，翻令文奎充营官，
    出驻基隆。於是将领多离心，兵浸骄不可制。
        割台议起，主事邱逢甲建议自主，台民争赞之。乃建“民国”，设议院，推景
    崧为总统。和议成，抗疏援赎辽先例，请免割，不报，命内渡。台民愤，乃决自主，
    制蓝旗，上印绶於景崧，鼓吹前导，绅民数千人诣抚署。景崧朝服出，望阙谢罪，
    旋北面受任，大哭而入。电告中外，有“遥奉正朔，永作屏籓”语，置内部、外部、
    军部以下各大臣。命陈季同介法人求各国承认，无应者。无何，日军攻基隆，分统
    李文忠败溃。景崧命黄义德顿八堵，遽驰归，诡言狮球岭已失，八堵不能军，且日
    人悬金六十万购总统头，故还防内乱，景崧不敢诘也。是夜，义德所部譁变。平旦，
    日军果占狮球岭，溃兵争入城，城中大惊扰乱，客勇、土勇互仇杀，尸遍地。总统
    府火发，景崧微服挈子遁，附英轮至厦门，时立国方七日也。二十八年，卒。
        刘永福，字渊亭，广西上思人，本名义。幼无赖，率三百人出关，粤人何均昌
    据保胜，即取而代之。所部皆黑旗，号黑旗军。
        同治末，法人陷河内，法将安鄴构越匪黄崇英谋占全越，拥众数万，号黄旗。
    越王谕永福来归，永福遂绕驰河内，与法人抗，设伏以诱斩安鄴，覆其全军。法人
    大举入寇，永福军频挫。越人惧，乃行成，而授永福为三宣副提督，辖宣光、兴化、
    山西三省，设局保胜，榷釐税助饷。有黄佐炎者，越驸马，以大学士督师。永福数
    著战功，匿不闻，永福衔之。越难深，国王责令佐炎发兵，六调永福不至，然越王
    始终思用之。
        光绪七年，法人藉词前约互市红河，胁越王逐永福。越王佯调解，而阴令勿徙。
    法大怒，逾岁，入据河内。永福愤，请战，出驻山西，迳谅山，谒提督黄桂兰，乞
    援助。会唐景崧至，面陈三策，永福曰：“微力不足当上策，中策勉为之！”朝旨
    赏十万金犒军，永福入赀为游击。战怀德纸桥，阵斩法将李威利，越王封一等男。
    既又败之城下，法人决堤掩其军，越人具舟拯之出，退顿丹凤，与法人水陆相持，
    苦战三日，部将黄守忠攻最力。敌大创，乃浮舰攻越都，悬万金购永福，越乞降。
    永福欲退保胜，黑旗军皆愤懑，守忠自请以全师守山西，功不居，罪自坐，永福乃
    不复言退。无何，闻法军至，遂出驻水田中，而军已罢困，及战，大溃，退保兴化。
        九年，法人要议越事，岑毓英力言土寇可驱，永福断不宜逐，上韪之，命永福
    相机规河内，并济以饷。十年，毓英次嘉喻关，永福往谒，毓英极优礼之，编其军
    为十二营。法人闻之，改道犯北宁。永福驰援，迳永祥金，英、法教民梗阻，击卻
    之。比至，粤军已大溃，永福夺还扶朗、猛球砲台。俄北宁失，力不支，再还兴化。
    复以粮运艰阻，改壁文盘洲大滩，候进止。
        毓英奏言：“永福为越官守越地，分所应为，若畀以职，将来边徼海澨，皆可
    驱策。”於是擢提督，赏花翎。而李鸿章坚持和议，犹责其骚动。已，和局中变，
    上令永福军先进。法人扰宣光，永福窖地雷待之，连日隐卒以诱敌，不敢出。复徙
    营偪城，三战皆利。敌援至，毓英遣水师溯河而上，永福夹流截击，夺其船二十馀
    艘，斩馘数十级，法人愕走。逾月，法舰入同章，毓英遣将分伏河东西，永福居中
    策应，两岸轰击，败之，复以全力扼河道。十一年，法军攻左域，守忠失同章不守，
    诸军败挫，永福退浪泊。停战诏已下未至，犹大捷临洮。论胜宣、临功，赐号依博
    德恩巴图鲁。和议成，法人要逐如故。张之洞令永福驻思钦，不肯行。景崧危词胁
    之，乃勉归於粤，授南澳镇总兵。
        二十年，中日衅起，命守台湾，增募兵，仍号黑旗。景崧署巡抚，徙其军驻台
    南。及台北陷，景崧走，台民以总统印绶上永福，永福不受，仍称帮办。日舰驶入
    安平口，击沉之。攻新竹，相持月馀，兵疲粮绝，永福使使如厦门告急，并电缘海
    督抚乞助饷，无应者。而台南土寇为内间，引日军深入，破新化，陷云林，掇苗栗，
    轰嘉义，孤城危棘，永福犹死守。日台湾总督桦山资纪贻书永福劝其去，峻拒之。
    日军乃大攻城，城陷，永福亡匿德国商轮，日军大搜不获。内渡后，诏仍守钦州边
    境。后卒於家。
        永福骨瘦柴立，而胆气过人，重信爱士，故所部皆尽死力云。
        论曰：清初平定台湾，用兵数十载，始入版图。甲午议和，遽许割让，天下莫
    不同愤焉。台民奋起，拥景崧为总统，建号永清，此实国民自主之始，七日遽亡。
    景崧初说永福王越，乃自为之，竟不可以终日，虽有知慧，不如乘势，岂不然哉？
    永福战越，名震中外，谈黑旗军，辄为之变色。及其渡台，已多暮气，景崧又不与
    和衷，卒归同败，此不仅一隅之失也，惜哉！

        国学网站独家推出

亦凡公益图书馆(Shuku.net)

下一卷 回目录