                                   列传二十七

        李国英刘武元库礼胡全才申朝纪马之先刘弘遇
        于时跃苏弘祖吴景道李日芃刘清泰佟岱秦世祯陈锦
        李国英，汉军正红旗人，初籍辽东。仕明隶左良玉部下，官至总兵。顺治二年，
    与良玉子梦庚来降。三年，从肃亲王豪格下四川，讨张献忠，授成都总兵。五年，
    擢四川巡抚。
        献忠既灭，其将孙可望、刘文秀等降於明，分遣所部王命臣等窜川南，谭弘、
    谭文、谭诣、杨展、刘惟明等窜川东，与李自成旧部郝摇旗、李来亨、袁宗第、刘
    二虎、邢十万、马超等遥为声援。弘犯保宁，国英击败之。命臣据顺庆，国英分兵
    三道，水陆并进，克其城，获其将李先德、硃朝国等。邢十万、马超所据地近保宁，
    国英偕总兵惠应诏讨之，获其将胡敬，复潼川，逐之至绵州，获所置吏吕济民等。
    寻招惟明、展来降，遂下绵州。六年，进复安县，克彰明，破曲山关，徇石泉。有
    谢光祖者，据寨抗，师行，遣兵破斩之。七年，遣副将曹纯忠、刘汉臣徇川北诸郡
    县，设伏击斩寇渠老铁匠、黄鹞子。九年，可望、文秀大举寇保宁，横列十五里，
    势张甚。国英督兵捣其中坚，别遣兵出间道击其后，大破之，授世职二等阿达哈哈
    番。
        十一年，加兵部尚书。时可望等破成都，重庆、夔州、嘉定皆为明守。吴三桂、
    李国翰驻军汉中，国英请敕进兵。十三年，加太子太保。十四年，擢陕西四川总督。
    三桂等自汉中下重庆，遂趋贵州。文、弘、诣、二虎等分屯忠州、万县，合军攻重
    庆，总兵程廷俊、严自明御之，败走。文又合十三家兵逼重庆，国英自保宁赴援，
    次合江，诣杀文以降。国英入城安抚，弘亦与其将郝承裔、陈达先后出降。文所部
    犹据涪、忠二州，国英遣总兵王明德击破之。十七年，承裔据雅州复叛，国英督兵
    至嘉定，分三道进剿，破竹箐关入，承裔走黎州，追获之。十八年，川、陕各设总
    督，命国英专辖四川。
        康熙元年，明石泉王奉鋡攻叙州，国英讨平之。时摇旗、来亨、二虎、宗第等
    据茅麓山，出掠四川、湖广、陕西错壤诸州县。议三省合军讨之，国英疏言：“贼
    巢横据险要，我师进攻，未能联合。宜豫会师期，分道并入，使贼三路受敌，彼此
    不暇兼顾。一路既平，就近会师，贼可尽歼。”上命将军穆里玛、图海将禁旅讨之，
    国英与西安将军富喀禅、副都统都敏会剿。明年，督兵进巫山，趋陈家坡，破二虎
    垒。二虎走死，摇旗、宗第夜遁。总兵梁加琦、佐领巴达世逐之至黄草坪，获摇旗、
    宗第及所置吏洪育鰲等。又遣总兵李良桢破小尖寨，获明东安王盛蒗，叛将贺珍子
    道宁以所部降。四年，疏言：“全川底定，裁留通省兵四万五千名，以马二、步一
    战守各半定额。”从之。五年，卒，谥勤襄。七年，追叙国英功，授世职一等阿思
    哈尼哈番。
        孙永升，袭职。雍正间，官南阳总兵。坐事戍军台。世宗念国英前劳，召还，
    洊擢至工部尚书。以永升从子时敏袭职。乾隆初，定封一等男。
        刘武元，字镇籓，汉军镶红旗人，初籍辽东。仕明官游击，佐祖大寿守大凌河，
    天聪五年，从大寿出降。崇德六年，授刑部参政。顺治元年，改授甲喇额真，予世
    职三等甲喇章京。二年，授天津兵备道。三年，擢南赣巡抚。四年，遣副将刘伯禄、
    徐启仁等剿捕瑞金、石城，兴国、龙安，宁都、上犹诸州县土寇，克鱼骨、莲花、
    丁田、钩刀嘴诸寨，斩其渠叶南枝、刘志谕、刘飞等。
        五年正月，金声桓、王得仁以南昌叛，江西诸郡县皆附，外连闽、粤，赣州介
    其间。武元召诸将歃血誓，得仁以二十万人来攻，启仁出降，围合。武元城守三月，
    粮尽，斥家财佐军，励士卒奋战，遂破得仁兵。得仁退屯东山，引武元空城出战，
    将设伏邀击。武元知其谋，天未明，兵数百持炬为前驱，得仁兵望见，伏尽出，力
    战，得仁中创遁。声桓闻我师至九江，谋退保南昌，武元出奇兵袭其后，败之太湖
    港，斩获无算。
        十月，叛将李成栋复来攻，众号百万。武元先出兵数百挠之，夜縋城出死士劫
    破十馀垒，遂令诸将分兵东、西、南三门出战，大破之，成栋以数骑走。叙功，加
    右都御史，兼兵部侍郎，赐紫貂冠服、甲胄、佩刀、鞍马。六年，征南大将军谭泰
    既克南昌，遣梅勒额真觉善等与武元会师，克信丰，成栋宵遁，堕水死。武元分遣
    副将先启玉、参将鲍虎、游击左云龙等捕成栋馀党，定瑞金、雩都、崇义诸县。进
    攻梅岭，破木城五，获成栋将刘治国。
        七年，平南王尚可喜徇广东，师自南安入，武元遣副将栗养志以兵从，克南雄、
    韶州二府。又遣副将高进库，游击杨继、洪起元等剿宁都土寇彭顺庆，副将杨遇明、
    刘伯禄、贾熊、董大用等剿大庾土寇罗荣。顺庆应声桓为乱，自号军门，窥伺郡邑；
    荣自明季倡乱楚、粤间，自号五军都督，聚众数万，阻山结寨二十馀，四出劫掠：
    至是皆就戮。叙功，加太子太保、兵部尚书。遇恩诏，进世职一等阿达哈哈番又一
    拖沙喇哈番。十年，引疾还京。十一年，卒，赠少保，谥明靖。
        瀇，武元长子，袭职。疏请追叙武元赣州全城功，进二等阿思哈尼哈番。官至
    副都统。
        浩，武元次子。康熙间，官广西浔州知府。孙延龄叛，城陷被戕，并及其子中
    枢、中梁、中柱、中楫。事闻，赠太仆卿。
        库礼，喜塔腊氏，满洲正白旗人。太祖创业初，其四世祖昂果都理巴颜来归。
    库礼事太宗。
        崇德初，徵朝鲜兵从征伐，命库礼将其军。五年，睿亲王多尔衮等伐明，围锦
    州。上遣户部参政硕詹使朝鲜，发水师五千人、米万斛诣大凌河，库礼与梅勒额真
    洪尼哈将三十人导。六年，从郑亲王济尔哈朗围锦州，克其郛，斩八百馀级。复与
    噶布什贤噶喇依昂邦萨穆什喀攻松山北崖，库礼以朝鲜兵二百馀先登。科尔沁部人
    或降於明，发砲中库礼手，库礼不为动，督战益力，卒破明兵。攻松山，明兵击正
    红、镶蓝二旗分守地，库礼与左翼将领勒卜忒击之，明兵引卻。以功授世职牛录章
    京，赉所获牲畜。七年，擢户部参政。
        顺治初，改户部侍郎。论定都功，加半个前程。旋坐阿豫亲王多铎指，集视八
    旗女子，论罚鍰。二年，命如淮安总理漕储。四年九月，盐城土寇窃发，库礼与漕
    运总督杨声远亲往抚慰。未几，其渠周文山等以八百人夜袭淮安，自夹城东门缺口
    入，攻库礼官廨。库礼率中军张大治、旗鼓王国印将帐下卒数十人御之，其妻尽出
    廨储矢，仆婢赍送助战，众皆一当百，自丑至辰，所杀伤过当。文山等溃走，逐斩
    百八十馀级，尽收其印劄、军械，城赖以全。
        有称明益王者，奉唐王聿键隆武号，屯庙湾，有众数千、舟百馀，将攻淮安，
    库礼与声远等计，设伏以待。敌舟扬帆直上，至车家桥，伏发，水陆夹击，敌死者
    过半，馀众走还庙湾。固山额真张大猷、巡抚陈之龙以师从之，敌据刘庄场，为屯
    凡十，以次剿抚，旬日乃尽定。考满，进三等阿达哈哈番。寻召还。
        七年，致仕，复进一等阿达哈哈番加拖沙喇哈番。卒，谥僖恪。
        胡全才，山西文水人。明崇祯进士，官兵部主事。顺治元年，固山额真叶臣定
    山西，疏荐，起原官。二年，自郎中授陕西汉羌道，驻汉中。时叛将贺珍为乱，全
    才上官，抚绥彫瘵，安集流亡。招明将赵光远部曲齐升、王明德、李世勋等来降，
    尽收其军械，与知府杨可经等练士卒，聚刍粮为备。珍突至围城，升等奋勇冲击，
    世勋中流矢死。城守三十馀日，援师至，珍遁走，汉中得全。工部侍郎赵京仕疏言
    汉中重地，宜设巡抚，且荐全才才称仕。
        三年，擢宁夏巡抚。四年，疏请颁本朝律典及性理、通鉴诸书，令士子诵习。
    又疏言：“宁夏旧额兵三万有奇，设总兵及中军副将分统之。其后兵裁及半，罢中
    军副将。往者总兵应徵发，叛将王元遂乘隙戕巡抚焦安民为乱。宜复旧制，广兵额，
    设中军，调征兴庆副将马宁尝擒斩王元，请仍补斯缺。”下部议，并如所请。元党
    马德既降复叛，全才与总兵刘芳名发兵讨诛之。语详芳名传。是岁山、陕蝗见，全
    才为捕蝗法授州县吏，蝗至，如法捕辄尽，不伤稼。因以其法上闻，命传示诸直省。
        初，全才任汉羌道时，令凡受贺珍劄付者，许自首，仍予劄付如其官。旋揭告
    汉羌总兵尤可望苛罚冒饷，藏匿伪官，可望即以擅给劄付讦全才，并坐罢。全才诣
    部自陈，部议以全才功大罪小，复除江西饶南道。
        十年，经略洪承畴奏荐，令从征湖南。寻命抚治郧阳，提督军务。李自成将郝
    摇旗、刘体纯等降於明，及明桂王走南徼，遂屯聚房、竹群山间为盗。全才分兵扼
    冲要，驰察穀城、南漳诸地形势，檄诸将进讨，战屡胜。十三年，明桂王所置总兵
    李企晟入郧阳，与摇旗等合，全才遣诸将硃光祚等密捕之，执企晟。旋擢湖广总督，
    卒官，赠兵部尚书，谥勤毅。
        申朝纪，汉军镶蓝旗人，初籍辽东。天聪八年，授刑部启心郎。文馆硃延庆疏
    陈时事，荐朝纪温雅正直，练达世务，处家俭，守身约，讷言敏行，足任鸿钜。崇
    德元年，赐人户、牲畜。
        顺治元年，授河南河北道，驻怀庆，李自成之党二万馀来犯，朝纪登陴守御，
    昼夜不少懈，有渠乘白马薄壕，麾众攻城，朝纪举砲殪之，贼悉惊窜。二年，迁江
    南布政使，擢山西巡抚。三年，疏言：“驿递累民，始自明季，计粮养马，按亩役
    夫。臣禁革驿递滥应、里甲私派。请饬勒石各驿，永远遵守，俾毋蹈前辙。”又疏
    言：“各省驿站银旧额十五万有奇，明季裁充兵饷。驿费不足，辄私派於民。请敕
    部复原额。”又疏言：“赋役全书应裁、应留诸项，请覈实详酌，俾有司不得私徵
    滥派。”疏并下部议行。四年，阳城民王希尧、贾国昌等以邪教倡乱，朝纪遣中军
    都司白璧同冀南道武延祚率兵捕治，悉诛希尧、国昌等。汾州营卒李本清、任自兴
    等据永宁铜柱寨为乱，朝纪赴汾州，遣冀宁道王昌龄等率兵捕治，获本清等，焚其
    寨。宁乡民杨春暢等复以左道据冷泉寨为乱，朝纪遣平阳副将范承宗等讨平之，擢
    宣大山西总督。五年，卒。
        延庆，汉军镶黄旗人。入关，官至江西巡抚。
        顺治间，治山、陕著绩效者，又有马之先、刘弘遇。
        马之先，汉军镶蓝旗人，初籍金州卫。顺治初，以诸生授昌平知州。四迁至湖
    广布政使。七年，授江西巡抚。土寇王才据终南山肆掠，之先遣游击陈明顺等自子
    午镇进剿，才窜走，败之高关峪，又败之化羊峪，获才。又捕治诸盗何紫山、孙守
    金、唐珍玉等。十一年，自成馀党刘二虎、郝摇旗等侵入陕西境，之先与汉兴总兵
    赵光兴发兵三道迎击，破小广峪寨，斩其将傅奇，迁宣大山西总督。十三年，调川
    陕总督，加兵部尚书，入觐，上谕之曰：“陕西天下咽喉，尔当视孟乔芳倍加勤慎，
    方克有济。”十四年，卒，谥勤僖。
        刘弘遇，汉军正蓝旗人，初籍辽东。与弟奇遇，并以诸生入祖大寿幕，佐军谘。
    天命间，太祖伐明，次三岔河，弘遇与奇遇挈家来归，籍明诸边兵马数目，并画战
    守事陈奏。上曰：“得广宁，当官汝！”久之未用。崇德元年，上疏乞自效，命大
    学士范文程等试之，授弘文院副理事官。
        顺治元年，译辽、金、元三史成，赐白金、鞍马。寻授工部理事官，迁山西朔
    州道。二年，与副将侯大节等捕治蒋家峪、黑草嘴土寇，擢陕西布政使。五年，授
    安徽巡抚。金声桓叛江西，皖北盗蜂起。弘遇如池州，分遣镇将逐捕盗渠王贰甫等，
    移驻安庆，与总督马国柱捕治英山、霍山、潜山诸盗，得其渠孔文灿等，馀盗悉平。
    六年，裁缺召还。
        七年，授山西巡抚。时姜瓖乱初定，其党窜匿保德、五台、府谷诸县山谷间。
    弘遇请免逋赋，甦驿困，矜恤诸死事家。又疏言：“兵后民田荒芜殆尽，前此师讨
    姜瓖，竭蹶供刍粮。今捕治馀寇，日需输輓。值二麦未收，秋禾遇蝗灾，农失耕时。”
    得旨，下所司蠲赈。又与总督佟养量、总兵刚阿泰剿五台山寇刘永忠、高鼎，降陕
    西土寇杨茂。
        弘遇抚山西四年，建忠烈祠祀守土诸臣死姜瓖乱者，并修太原、阳曲学宫，筑
    汾河诸堤，山西民诵其惠。旋以捕治土寇未入奏即籍没，给事中张璿论弘遇专擅，
    寻奉诏甄别督抚，弘遇左授福建督粮道。十八年，卒。
        于时跃，汉军正白旗人，初籍广宁。顺治二年，以诸生授安徽合肥知县。寻迁
    河南怀庆知府。四年，擢河南道。灵宝、卢氏二县寇发，时跃与副将寇徽音、游击
    孔国养等入山捕治，破其寨，斩寇渠刘芳、张进泽、张三桂等，寇乃平。七年，迁
    山西按察使。时跃善听讼，讼至即定谳，民称之曰于不落。九年，迁山西布政使。
    坐在陕西荐举属吏失当，左迁。经略洪承畴荐其才，命赴军前效用。寻复荐补湖广
    驿盐道。
        十二年，超擢广西巡抚。明宗人盛浓、盛添据富川，结土寇王心、蒋乾相等，
    ■H0集瑶、僮，窥旁近郡县。时跃会提督线国安、总兵全节讨平之。十三年，明将
    龙韬屯柳州，时跃密约国安与定南王护卫李茹春、总兵温如珍等，督兵攻之，阵斩
    韬，逐北三十馀里，馀众悉遁。十四年，师下云南，时跃疏请宾州设兵防守，并分
    屯柳州备策应，下所司议行。明桂王由榔号召诸降附土寇，假以公侯，分据郡县：
    郁林则李胜、李乔华，怀集则何奎豹、李盛功，富川、贺县则马宝、梁忠，南宁、
    太平则贺凡仪、曹友，并倚险为巢，四出侵掠。僮寇罗法达、廖仁伦等复扰临桂、
    永福、荔浦、修仁诸县。时跃亲督兵捕治，所陷城邑次第克复，叙加都察院副都御
    史。十八年，擢广西总督。明德阳王至濬走安南，时跃招使来降。叙功，加右都御
    史。康熙二年，卒。
        苏弘祖，汉军正红旗人，初籍辽阳。崇德三年，以举人授户部启心郎，赐朝衣
    一袭，免丁四。八年，考满，授世职牛录章京。顺治初，授河南河北道。累迁陕西
    布政使，世职累进三等阿达哈哈番。十年，坐计典失实，左授福建福宁道。十三年，
    迁左佥都御史。十五年，授南赣巡抚。十七年，雩都寇发，弘祖斥资造火器，遣兵
    捣其巢，擒其渠李玉廷。别有土寇谢上逵、罗一鉴、徐黄毛等，据广东平远五指石，
    界连闽、赣。弘祖发兵讨之，上逵诈降，潜走匿红畬。弘祖遣将李宗韬以计擒斩一
    鉴、黄毛等七人，夜进兵，逐贼至柑子窝中木溪，毁五指石寨，攻红畬，贼缚上逵
    献，斩之。十八年，遣游击王把什捕治广昌土寇，乘雨攻不备，破滴水、羊石二寨，
    斩千馀级，擒其渠幸连升、萧来信。康熙元年，甄别督抚，弘祖解任。三年，卒。
        吴景道，汉军正黄旗人，初籍辽东广宁卫。天聪间，授吏部启心郎。崇德元年，
    改都察院理事官。疏劾刑部理事官郎位贪污不法状，鞫实，黜郎位，追赃贷死。郎
    位衔景道甚，诱都察院笔帖式李民表与同居，讦景道，鞫虚，民表坐诛，籍郎位半
    产。景道以不察民表违禁移居他旗，罚如例。景道疏论睿亲王多尔衮专擅，坐夺官。
        顺治二年，起授河南布政使，擢巡抚。时河北初定，河南五府馀寇未靖。宝丰
    宋养气、新野陈蛟、商城黄景运等各聚数千人，侵掠城邑。景道檄总兵高第、副将
    沈朝华等分道捕治，诛养气等。四年，郧阳土寇王光泰率千馀人犯淅川，景道遣参
    将尤见等与总兵张应祥合兵击卻之。五年，罗山土寇张其伦据鸡笼山寨，出掠，景
    道遣都司硃国强、佟文焕等督兵讨之，破寨，擒戮其伦，并其党硃智明、赵虎山等。
    曹县土寇范慎行等煽宁陵、商丘、考城、虞城、仪封、兰阳、祥符、封丘诸县土寇，
    并起为盗，屯黄河北岸。景道檄第督兵讨之，寇退保长垣，第以师从之，寇走兰阳。
    景道遣文焕督兵追击，斩千馀级。薄曹县，寇列栅拒守。景道檄总兵孔希贵自卫辉
    道肥城，断寇东走路。游击赵世泰、都司韩进等率精骑分道夹击，战於东明，歼寇
    数千，获慎行诛之，馀众悉溃散。叙功，加兵部侍郎。七年，进尚书。八年，商州
    土寇何紫山等掠卢氏，夜袭世泰营，第督兵扼击，走商南。景道檄应祥督兵讨之，
    寇尽歼。九年，以塞汴河决口，与河道总督杨方兴同赐鞍马、冠服。十年，以老疾
    乞休。十三年，卒，赠太子太保，谥悫僖。
        李日芃，汉军正蓝旗人，初籍辽阳。太宗时，命以诸生入内院理事，赐五户。
    顺治元年，授永平知府。三年，迁霸州兵备道。授知州张儒策，谕降土寇李振宇等
    数百人，擢佥都御史。四年，加右副都御史，授操江巡抚。金声桓以江西叛，日芃
    亲督兵屯小孤山磨盘洲，令同知赵廷臣、参将汪义、游击袁诚等迎击。五年，战於
    彭泽，得舟二十馀，寇中砲及溺死者无算。六年，裁安徽巡抚，命日芃摄其事。土
    寇余尚鉴挟明宗室统锜■H0声桓馀党据险为二十馀寨，掠桐城、潜山、太湖诸县。
    日芃遣副将梁大用等督兵讨之，克皖涧寨，进围飞旗寨，断水道，分兵四路合击，
    拔之。又破桃围等寨，擒戮统锜、尚鉴，馀大小和山等十八寨皆降。九年，加兵部
    侍郎。十年，讨平徽州赤岭土寇张惟良。十一年，甄别直省督抚，加兵部尚书。明
    将张名振屡自海入江犯镇江、瓜州，劫漕艘。日芃令於镇江檀家洲测江水，浅则植
    椿，深则编筏，环以铁索，阻来舟。两岸置砲，南自镇江至圌山，北自瓜洲至三江
    口，建新堤，设木桥，通巡兵往来。令圌山、瓜洲等四营守备更番督水师防御。五
    里置一汛，讥察详密。诸寇匿江为薮，俘斩略尽。十二年，加太子太保。旋卒，谥
    忠敏。
        刘清泰，汉军正红旗人，初籍辽阳，名朝卿，以诸生归太宗，赐今名。崇德六
    年，试一等，入内院办事。顺治二年，擢弘文院学士。九年，充会试副考官。授浙
    江福建总督。
        时郑成功据厦门，陷漳浦、海澄、南靖诸县，上命其父芝龙作书，敕清泰谕降。
    十年二月，清泰疏劾巡抚张学圣、巡道黄澍、总兵马得功前此侦成功赴粤，潜袭厦
    门，攫其家赀，致成功修怨，连陷城邑，学圣等并坐黜。三月，清泰得成功报芝龙
    书，略言就抚后，原得浙东、岭南地驻兵。清泰疏上闻，并论成功语浮讠夸，议抚
    当详慎，上嘉其远虑。五月，平南将军金砺攻海澄，以饷不继，还军漳浦。会上敕
    封成功海澄公，畀以泉、漳、惠、潮四郡地，遂罢兵。清泰请驻军浦城备不虞，从
    之。十一年，疏言：“成功虽降，不薙发，其党逞掠如故，降无实意。宜发禁旅赴
    福建，驻要地，资策应。”下诸王大臣议。清泰旋以病乞假，还驻杭州。成功发兵
    攻陷漳、泉，上授郑亲王世子济度为定远大将军，率师讨之。左都御史龚鼎孳疏劾
    清泰当金砺攻海澄，不能同心合力，及招抚未定，又不控扼险要，致海疆被陷，坐
    夺官。
        十八年，圣祖即位，起秘书院学士，授河南总督。康熙三年，以报垦荒地万馀
    顷，加兵部尚书。四年，以疾致仕。卒。
        佟岱，汉军正蓝旗人，先世居佟佳。父佟三，归太祖，任梅勒额真。佟岱与兄
    养量同授牛录额真。养量顺治初官至宣大总督，驻阳和，有惠於民。佟岱崇德元年
    从伐朝鲜，以纵掠降民坐死，命夺官，罚鍰以赎。三年，授吏部副理事官，兼甲喇
    额真。六年，师围锦州，七年，攻塔山、杏山，皆在行，擢正蓝旗汉军梅勒额真。
    八年，从克前屯卫、中后所，予世职牛录章京。
        顺治元年，从克太原。二年，从讨李自成，师自陕西徇湖广，遂下江南。与总
    兵金声桓驻守九江，定南康、南昌、瑞州、袁州诸府，以所俘获奏闻。因疏言：
    “故明锺祥王慈若等衰残废弃，或存其馀喘，彰我朝浩荡之仁。”得旨：“故明诸
    王赴京朝见。”旋令摄湖广总督。三年，还京，授兵部侍郎。复从征湖南，自岳州
    进长沙，战衡州，克宝庆、武冈。六年，复从讨姜瓖，拔浑源、左卫、朔州、汾州、
    太谷诸城。世职累进一等阿达哈哈番兼拖沙喇哈番，历户、吏诸部。
        十一年，代清泰为浙江福建总督。疏请申海禁，断接济，片帆不得出海，违者
    罪至死。十二年，成功陷舟山，十三年，复陷台州。佟岱与巡抚秦世祯不协，互劾。
    上为移世祯操江巡抚，召佟岱还京，以李率泰代。佟岱不即行，复疏自叙剿抚功，
    上责其冒功恋禄，下李率泰等按状，夺官，留军功三等阿达哈哈番。卒。
        秦世祯，汉军正蓝旗人，初籍广宁。顺治二年，以贡生除直隶文安知县。三年，
    行取授御史，疏请画一各省裁免赋役，从之。四年，巡按浙江。八年，甄别台员，
    列一等。寻命巡按江南。世祯察淮、扬各郡蠹役害民，严治其罪。徒党聚盟，仇诉
    告者，世祯执为首者系之狱，疏上其事，并言惩蠹於事后，不若使不为蠹。请饬督
    抚以下至州县，毋於经制外滥设胥役，并定年限，毋令久充，上从之。
        时方大兵后，田亩淆乱，官为丈量，胥役因缘为奸。世祯令编列“鱼鳞册”，
    使民自丈量，赢缩胥复其旧，荒坍皆有别。州县徵赋，民或逾额输纳，世祯限夏税
    五月，秋粮九月，先给“易知单”，示以科则定数。又令每甲汇列赋额及输户为
    “滚单”，使里长按户递传，输赋则填注。先行之苏州，民以为便，条列以闻，通
    行诸府。又以徵银设櫃，有司奉行不实，请增司府印封，立日收簿，输户自封投櫃，
    验数书之簿。又请革佥点粮长之例，改官收官兑。并下部，著为令。巡抚土国宝贪
    酷病民，以世祯劾，罢。
        十年，还京，迁大理寺丞。十一年，擢浙江巡抚，疏请增造战舰，精选水师；
    别疏言沿海渔舟，往往通寇，请按保甲法，以二十五舟为一队，无事听采捕，有事
    助守御：并议行。十二年，与佟岱互劾，调操江巡抚，解佟岱任，命暂管总督事。
    寻以李率泰等疏论成功陷舟山，世祯不能辞咎，与佟岱并夺官。卒。
        陈锦，字天章，汉军正蓝旗人，初籍锦州。仕明官大凌河都司，崇德间来降，
    予世职牛录章京，加半个前程。汉军旗制定，授牛录额真。
        顺治元年，自内院副理事官授登莱巡抚。青州土寇杨威、秦尚行结明将刘泽清
    为乱，锦遣兵讨平之。二年，土寇张广焚掠掖、濰诸县，遣兵击败之。广降於泽清，
    复寇平度，犯莱州，锦遣兵捕治，授策设伏徐家甿，射杀广，尽歼其众。擢操江总
    督，与招抚大学士洪承畴并驻江宁。三年，明瑞昌王谊石等密结城人为乱，锦与承
    畴诇知之，闭城捕治诸为乱者。谊石以兵至，击破之。四年，疏言：“圌山为镇江
    咽喉，江宁门户，宜建立砲台，置兵备。江北要口设台亦如之。两岸兵船接哨分防，
    沿江设烽墩，使声势相通。”章下部议行。
        迁浙江福建总督。郑成功为寇，据延平将军寨，地高险，俯瞰诸县，攻不能破。
    锦命垒土高与寨等，乘以登陴，遂克之。岁大饥，锦遣兵次第收复，抚辑流亡，民
    赖以安。五年，成功将郑彩以舟师入据长乐、连江诸县，锦与靖南将军陈泰等分兵
    收复。师进次兴化，斩成功将顾世臣等十一人。六年，遣总兵张应梦、马得功等复
    罗源、永春、德化、福安诸城。江西山寇侵延平，陷大田、尤溪，锦遣兵收复，获
    明新建王由模等。七年，疏请进攻舟山。八年，锦与固山额真金砺、刘之源，提督
    田雄等会师，以大舰随潮出，败明兵於横洋，获其将阮进；乘雾攻舟山，明鲁王以
    海出走，遂克之，隳其城，置定关总兵，驻师守焉。九年，成功寇漳浦、平和，锦
    督兵赴援，战江东桥，败绩，左次同安，贼夜入其帐，刺中要害，遂卒，赠兵部尚
    书。
        论曰：国初民志未壹，诸依山海险岨而起者，往往自讬於明遗，要之为民害，
    廓清摧陷，封疆之责也。国英定四川，合师讨茅麓山，绩最高。武元守赣州，库礼
    守淮安，全才守汉中，御寇全城，亦其亚也。朝纪等捕治土寇，皆能勤其官者。若
    清泰策郑成功，谓挟怨而叛，殊不中事理。锦屡胜而挫，遽为何人所贼，防卫亦稍
    疏矣。

        国学网站独家推出

亦凡公益图书馆(Shuku.net)

下一卷 回目录