                                 志七十三  乐五

        △乐章三筵宴乡饮酒

        太和殿阅皇太后徽号册宝，海上蟠桃一章乾隆七年定。中和清乐

        海上蟠桃乍熟，日边红杏初芳，慈帏履庆承天贶，景福正绵长。一解启蓬莱，
    排仙仗，露漙漙，凝仙掌，袆衣翟服烂明珰。耀金铺，日拥扶桑。喜风和骀荡，炉
    熏百和香，太平有象，孝德光昌。二解殿当中，云光瀁，驾临轩，金闺敞，孝思不
    匮重天常。展瑶函，宝册辉煌。喜风和骀荡，炉熏百和香。太平有象，孝德光昌。
    三解紫霞杯，葡萄酿，九华镫，芙蓉桁，流霞绀雪酌天浆。颂期颐，地久天长。喜
    风和骀荡，炉熏百和香。太平有象，孝德光昌。四解玉衡平，金波朗，湛露融，阶
    蓂长，云璈法曲奏清商。奉慈徽，长信传芳。喜风和骀荡，炉熏百和香。太平有象，
    孝德光昌。五解万方玉食尊亲养，孝治烝烝天下仰，敬歌万寿无疆。趋辞

        嘉庆元年，太上皇帝三大节筵宴三章进馔，中和清乐；进茶、进酒，丹陛清乐
    进馔荚衍箕畴之章荚衍箕畴，春满瀛洲，六甲庆重周。功德谁俦！位禄兼名寿，并
    包帝道王猷。十全建极八徵念，五福居长百禄遒。驾苍周，轶赤刘，共胪万万添筹。
    一解敬维作所酬高厚，圜坛冬至斋宫就。方坛夏至明禋奏，祈年雩祭均循候。加玉
    表精忱，缩鬯通声臭，珠囊气协神祇祐。二解遵守宝箓，朝朝诵大猷，万乘谒珠丘，
    冠服贻谋，弓矢贻谋。盛京赋，赋鸿庥，霞绷燃处明如昼。纪恩堂，堂构绸缪。习
    骑射，御骅骝，岁岁木兰蒐狩。三解宵衣问夜传清漏，瑶殿上，勤政名留。不待鸡
    人报晓筹，燃绛蜡，答词头。四解睿虑充周，后乐先忧，茅檐蔀屋盖藏谋。不惜金
    镠，蠲租赐复登仁寿，茨梁在野罗浆酒。吉亥亲耕勤早耰，雨旸驿递驰封奏，沃壤
    年年报有秋。五解包罗星宿，御丹毫，文成万首。味腴餐秀，有数万馀篇摛锦绣，
    丹黄四库皆经奏。更临雍宣讲，璧水环桥欣觏。礼成释菜，又看典茂鸿都，石经镌
    就。六解二十矢，天弧彀，广运南朔东西，威棱处处周。拓疆二万，亥步全收。遐
    陬襁负投，归降归顺，更兼廓喀鲲番一候。七解仁寿贞符同辐辏。十一世，金枝秀。
    联珠合璧，月将日就。二千里黄河清潄，仙蝶呈祥晴雪后。庆昌期，中天候，重逢
    重遘。八解玉烛金瓯，天行一日一周。孜孜惟日耄期犹，自强不息符乾九。膺笃祜，
    璿荚珠筹，子帝承欢千万寿。趋辞进茶玉烛调元之章玉烛调元，日彩旭曈昽，正联
    珠合璧庆重逢。星辉云烂蔼和风，角亢吐三耀辰居拱。春意盎，瑞光融，看万年枝
    更动，万年觞奉，添筹积算乾纲总，一家尧舜贞符共。绕陛云烟拥，寿介衢尊，恩
    流宝甕。一解主敬宸衷，后天而奉，纪元周甲萝图巩。隆授受，养尊崇，积京垓，
    臣民颂，万禩庆延洪。如日方中，丽桐轩，辉松栋。二解瓜瓞绵绵，椒衍金枝重，
    五福名堂万福同。瑶牒书石众瑞徵，麟趾庆恆锺，绳绳继继，叠见祥云拥。祝来晜，
    奕禩荷苍穹。三解武于铄，十全同颂，文丕焕，四德俱隆，箕畴锡福福来崇。皇极
    庆，道泰时雍。四解恩榜制科，先中庆遭逢，杏花春雨桂秋风。泽庞洪，年逾耆耋
    观光踊，远超五老首曹松。首曹松，七旬以外成均贡。五解会耆英，三千众，奏钧
    天广乐同云梦。甘膏渥，湛露浓，十年方举燕方瞳，鸠饰许携筇。六解藏富三农，
    八蠲常贡，偏隅薄歉停输供。问旸雨，罢租庸，乐京坻，勤耕种，鼓腹共融融。寰
    宇绥丰，舞康衢，赓豳颂。七解就日瞻云九宇同，占风协律集球共，岳修川效朝正
    众。拓舆图，河玉山葱，里逾二万入尧封。奉车书，玉帛重重。八解昌辰嘉会隆仪
    重，听雅乐九成鸣凤。八极尽承风，九瀛齐献颂。趋辞进酒日丽琼霄之章日丽琼霄，
    春风先盎蓬莱岛。乐奏萧韶，天赐徵难老。一解祗承皇道，欢心万国会三朝。正筹
    添玉荚，更斗转珠杓。糺缦缦，兗衣依黼座；烂辉辉，瑶斝奉琼膏。庆昌辰，重光
    重润；仰景运，稽舜稽尧。养隆山海，美轶祁姚。二解奕叶胪欢衍庆饶，咏振振，
    瑞牒标。瑶林琪树万寻高。兰芽馥郁彤墀绕，幔亭仙乐元音妙。祥光绚凤条，祥飙
    暖凤巢，集云礽献寿和风劭。欣舞采，灿螭坳。三解列清班，鹓鸾翮高。盐梅一气
    调，看肃肃衣冠拜绛旓。北阙开，催晓箭，西山爽，静鸣梢。斟沆瀣，酌葡萄。四
    解欣迩英，日转槐龙清影摇。更集贤，风缓梅花杂絮飘。喜华缨共彯，炉烟暖未消。
    凤池头，仙翰染；鸾掖外，珮声敲。齐祝颂，圣寿天高。五解更皤皤黄发飘，玉杖
    初扶，来听云璈。祝万八昌期镐燕，列三千吉语衢谣。六解皇州暖，淑气调，千门
    万户欢声早。九衢初旭笸光绕，东华红輭云烟袅。黄图紫陌总胪欢，万年枝上鸣春
    鸟。七解联三殿，达四郊。绵区匝宇茅檐表，绮塍绣罫农功早，提壶布穀春声好。
    兕觥共原献公堂，衢尊衢室歌鸿造。八解威棱震，德化遥。王会冠裳，海角山椒，
    长股僬侥。瑶阶上，干羽功昭。趋阊阖，拜舞兼欢蹈。匝爻闾，赤帟飘飖。纨牛露
    犬输奇宝，兜离僸昧，尽入咸韶。九解玉河缥缈，星海迢遥。占城驯扰，拈国招邀，
    南掌山高，荷兰颿飘，卻值元正齐到。庆中天，仰碧霄，路绕铜标，韵叶鸾镳。占
    青云，叠来重译；趋黄道，共上轻轺。会嘉庆，舞云翘，南诣北燮祥辉耀。凫趋鱼
    藻，式燕翔翱。十解轶黄农，超羲昊，进长生，水玉膏，金鉴常悬帝范高。群钦帝
    德峣峣，焕珠弧，上瑞先昭。泰策乾符，上下交颂，兼容并包。积京垓亿兆，霞觞
    重酌种蟠桃。趋辞

        皇帝三大节、上元、除夕筵宴三章进茶、进酒丹陛清乐，进馔中和清乐进茶海
    宇升平日之章海宇升平日，景物雍熙，偏乾坤，草木乐清时。河清海晏麦双歧，麟
    游凤集枝连理。风澹澹，日依依。正蓬壶乍启，天颜有喜。金门嶰竹传仙吹，金猊
    篆袅香烟细，合殿欢声殷地。一统山河，万年天子。一解佳气佳瑞满皇畿，天门詄
    荡御筵披，千峰叠嶂排晴翠。动龙蛇，日暖旌旗，青葱玉树万年枝。燕温温，玉戺
    金墀。二解天工四序平分岁，皇心惟念小民依。一自农功始、祁寒暑雨遍畴咨。崇
    墉栉比，丰乐成民瑞；真民瑞，茅檐外，萧鼓乐豳诗。三解溯当年，深仁厚泽；到
    于今，累洽重熙。皇心继述踵前徽，勤宵旰，敕惟时惟几。四解孝飨吉蠲，修祀事，
    奉明粢。于豆于登祝繁禧，为民祈圣心无逸。天庥至，天心锡福圣无为。圣无为，
    太平恭己垂裳治。五解得贤臣，襄上理，贲干旌，连茹汇征至。蝉有緌，鹭在墀。
    九苞飏彩映朝曦，来集上林枝。六解民俗恬熙，盈宁妇子，康衢黄发偕兒齿。食旧
    德，服新菑。想中天，尧舜世，鼓腹共游嬉，亦越于兹。戴尧天，遵舜轨。七解重
    译来时，梯航万里，冠裳玉帛图王会。于万载，太平基。想中天，尧舜世，鼓腹共
    游嬉，亦越于兹。戴尧天，遵舜轨。八解皇心和豫阳春似，自万类，光辉盛美。四
    海共倾葵，五云齐献瑞。趋辞

        进酒玉殿云开之章玉殿云开，金门春在蓬壶界。日月昭回，景福齐天大。一解
    乾坤清泰，五云深处是三台。看句陈北指，更阁道南回。明朗朗，左枢兼上相；烂
    荧荧，龙角枕河魁。际中天，珠联璧合；仰紫极，麕至凫来。一人有庆，万国春台。
    二解府事修和籥俊才，扇仁风，遍九垓，万方乐育仰栽培。一人宵旰符真宰，几康
    劼毖天工代。民生亦快哉，饔飧廑圣怀。励忧勤，保大持盈泰。歌帝力，望尧阶。
    三解香馥馥，葡萄泼醅，天浆泛玉杯，光滟滟，露从仙掌开。北斗倾，万寿觞；南
    山献，延寿杯。庆玉食，万方来。四解看蓬瀛春暖，林峦间早梅。喜风和日丽，年
    华入睿裁。况山巅水隈，玲珑万卉开。绿芊芊，藓似茵，红灼灼，花如海。雨过也，
    隐隐轻雷。五解到清和，暑风来。茂对乘时，长景恢台。敞水殿，红纷绿骇；曳暄
    飔，杨柳毰毸。六解金飙至，商序回，清秋皓月扬光彩。芙蓉初日舒蓓蕾。平畴㑇
    稏黄云蔼，岁登大有万民欢，皇仁优渥敷天戴。七解寒云沍，四序垓，一阳来复天
    心泰。兕觥酾酒公堂介，丰年蜡飨吹豳赛。乾资美利本无言，帝恩广运真无外。八
    解天呈瑞，惬睿怀。金镜光辉，玉烛和谐。鸣凤雝喈，尧栋上，云影徘徊；舜琴中，
    愠为吾民解。奏南薰，还阜民财。冠裳玉帛图王会，皇风荡荡，圣德巍巍。九解渊
    思往代，茅茨土阶，不图不绘。黄屋心斋，不筑崔嵬。不重玫瑰，不贵腥膻菹醢。
    卻猩脣，减豹胎，惟宝贤才。亦有盐梅和舟楫，九棘三槐。念民依，饥渴殷怀，原
    时和，田不汙莱，神仓御廪藏精粺。五风十雨，无僭无差。十解日晶荧，云叆叇，
    蓂叶芳生玉阶。绀露丹霞接上台，帝居深在蓬莱。泛瑶觞，玉斝云罍，宫漏铜壶缓
    缓催。颂元首明哉，喜君赓臣拜，太平时节万年杯。趋辞

        进馔万象清宁之章万象清宁，海承平，瑞日丽彤廷。乾主大生，坤职资生，
    四序不言而成。宸居端拱敷皇极，帝道无为法健行。五纬明，百度贞，万邦额手欢
    庆。一解轩图丽日悬金镜，尧阶蓂荚舒长景。阳回黍谷开春令，帝车运转杓携柄。
    天道本无言，主德惟居敬，万邦咸颂吾皇圣。二解欢幸，累洽重熙际太平，万国献
    葵诚。簪绂盈廷，筐篚充庭。图王会，奏咸英。微飔不动珠帘卷，露漙漙，仙掌高
    擎。酒初馨，荐瑶觥，共祝一人有庆。三解彤墀上，花砖布影。瑶阶上，炉烟细生。
    凤凰鳷鹊敞云屏，宫漏悄，玉壶清。四解泰阶久平，大有屡登。上林草木瑞光凝，
    卿云景星。梯航万国冠裳整，香烟盎盎排莲井。宫殿风微仙乐盈，九成韶箾来仪凤，
    穆肃天容睟以清。五解庭燎初炳，仰垂裳，一人有庆。明离午正，又千道彩霞笼瑞
    景。西山瓘瓘分翠黛，共南山献寿，北斗天浆溟涬。天长地久，永兹九野盈宁，万
    方绥定。六解念世德，承天命，况复宝箓鸿图，嘉祥岁岁呈。五风十雨，九穗双歧，
    紫芝硃草荣。木华连理，更兼之，屈轶阶前指佞。七解欣庆，际昌期，观圣政。亿
    万载，培周鼎。宵衣旰食，日迈月征。殚厥心，为民求瘼，菖叶抽时花绽杏。写豳
    风，又思省，春省秋省。八解玉振金声，皇朝功德庆成。从此年年献兕觥，佳节良
    辰喜交并。倾尧酒，尧栋云生，寿箓绵绵天共永。趋辞

        除夕、上元、上灯火树星桥一章乾隆七年定。中和清乐

        火树星桥，烂煌煌，镫月连宵夜如昼。春风料峭，钧天奏彻箾韶。烟云中，瑞
    霭交，笼著鲛绡。锦绣丛，万花缭绕。鱼龙夭矫，嵩祝声高。一解分明是洞天，是
    绛霄。分明是灵台灵囿灵沼。更春光乍到，景物暄妍雨露饶。又黄上柳条，漏泄春
    阳在野桥。二解贺圣朝，世德遥。郁曈昽，日丽霄。圣嗣圣，重明继照。万民欢乐，
    万方熙皋。升平节，瑞应昭，琼蕊飘萧。宝殿开，法曲云璈。鱼龙夭矫，嵩祝声
    高。三解金枝麝气飘，西吠琉璃四照。影娥池，凤烛烧，百子池，涎爇龙膏。九华
    镫，篆烟消。寒星累累缀银霄，蚁穿九曲珠光耀。好良宵，是皇家，景福滔滔。四
    解满山椒花簇，百枝娇，月轮正高。镫和月，一片冰霄，是皇家，景福滔滔。五解
    殿当中，黼座高，春悄铜壶漫敲。笙歌千万里而遥，是皇家，景福滔滔。六解良宵
    正好，正好良宵。看皇都，万井多娱乐。良宵正好，正好良宵，蓬壶清窈，银海光
    摇。百和香，霏瑶岛；紫罗囊，绣采飘。花匼匝，东风吹饱，同庆清朝。七解小梅
    梢，暗香浮动，淡烟笼罩。月上柔枝，露滴轻苞。今宵里，巷舞衢歌，遍寰瀛，同
    庆清朝。八解原春光，年年好，三五迢迢。不夜城，灯月交，奉宸欢，暮暮朝朝。
    成矞成卿，万朵祥云护帝霄。趋辞

        雍正二年，耕耤礼成，筵宴三章

        进茶雨旸时若之章祥开黼座兮，布琼筵。笙歌迭奏兮，天乐宣。三推既举兮，
    赐丰年。五风十雨兮，时不愆。优渥霑足兮，溉大田。皇心悦豫兮，福禄绵。

        进酒五穀丰登之章龙犁转兮，春风生。帝勤稼穑兮，供粢盛。戒农用兮，劝服
    耕。富教化行兮，百穀成。禾九穗兮，麦两茎。黍稷重穋兮，充栋楹。岁登大有兮，
    怡圣情。尧樽特进兮，玉醴盈。劳酒礼饮兮，迈镐京。

        进馔家给人足之章嘉禾炊馔兮，云子芳。仙厨琼粒兮，匕箸香。吾皇重农兮，
    礼肃将。明昭感格兮，锡嘉祥。千仓万箱兮，百穀穰。崇墉比栉兮，遥相望。丰亨
    乐利兮，遍八方。家多充积兮，野馀粮。含哺鼓腹兮，化日长。朝饔夕飧兮，寿而
    康。万邦同庆兮，璿图昌。

        乾隆七年，重定耕耤筵宴三章进茶、进酒丹陛清乐，进馔中和清乐

        进茶喜春光之章  喜春光，将瑞霭集，斗杓运，农祥正，土脉融。平野水泉滋，
    景风至，农夫涂胫。长堤柳，茧馆条桑映。蓑共笠，村讴相永。颂元后，眉寿万年；
    育我民，四方欢庆。一解看风乌翔玉树外，帝座临瑶阶影。百辟趋，搢笏共朝天，
    抠衣拜，田夫瞻望，箫韶奏，磬管声依永。寝园内，硃樱初迸。玉井藕，十丈移根，
    安期枣，似瓜晶莹。二解是瑶池来，阆苑荐，世间物，如何并。嵰雪甜，王母远相
    将，笑留核，冰桃还胜。吾皇念，菽粟真民命，异物捐，芳甘俱屏。富方穀，在岁
    有秋，劳则思，若时恆性。三解辨土宜，颂月令。遍紫陌，野人望杏。玉盘待赐，
    红垂上苑樱。趋辞

        进酒云和迭奏之章云和迭奏，听仓庚载鸣，玉壶清漏。万井欢娱，桑柘阴浓绿
    树稠。红墙外，柳丝微亸鸦黄瘦，更桃李暄妍晴昼。圣天子劳民劝相，今日青辕黛
    耜，芳塍如绣。一解霞觞献寿，原吾皇万年，与天齐耇。玉斝金罍，柏叶芳馨绿蚁
    浮。彤墀下，绯衣玉带兼青绶，更父老抠趋在后。共庆祝皇图巩固，从此五风十雨，
    年年大有。二解皇心在宥，念春风始和，不忘耕耨。妇子盈宁，宵旰仍怀饥溺忧。
    深宫内，心斋常屏瑶池酒，喜天耤既栽黄茂。坐广厦，与民同乐，但见遐阡迩陌，
    黄童白叟。三解芳旨陈，金石奏。进九醖，在廷拜手。万年永锡，称觥乐有秋。趋
    辞
        进馔风和日丽之章风和日丽，时鸟初唤，春晴卓午。清甽外，一犁春雨。玉砌
    旁，万年芳树。共庆天田成礼后，圣主一游一豫。看零雨桑田，疏疏秧马，阗阗村
    鼓。一解云开宝殿，玉案初进，金盘齐举。兰英末，盈盈翠醑。蓬池脍，纷纷细缕。
    玉粒长腰云子饭，来自神仓天庾。正乐奏咸英，春旗簇仗，涂歌巷舞。二解吾皇廑
    念，四海黔首，吾胞吾与。所无逸，九功六府。绘豳风，筑场治圃。一粟一丝民力
    在，信是农家辛苦。更问夜求衣，亮功熙绩，治登三五。三解劝九歌，修六府。饬
    太史，顺时覛土。礼成乐备，尧厨扇萐莆。趋辞

        乾隆四十八年，乾清宫普宴宗亲三章进茶、进酒丹陛清乐，进馔中和清乐

        进茶瑞旭中天丽之章瑞旭中天丽，庆溢昌期。敞金门，嘉叙宗支。丛云五色廕
    仙芝，华林万树连瑶戺。光煜爚，景逶迤，正韶风乍吹。奉乾清燕喜，奉乾清燕喜，
    天家庆笃重光瑞，五云深处龙楼侍。宝胄衍，振振公子。九族天亲，九重乐事。一
    解蕃祉嘉燕播仁慈，播仁慈，因缘时节匪迟迟。银潢一派瞻天咫，瞻天咫，并家人
    礼拜丹墀。并家人礼拜丹墀，寅秩惇叙典行时，更鸿仪同瞻光被。二解椒繁瓞衍琼
    华纪，都从若木秀新枝。袭庆从今始，特恩四品列华资。雁行接次，采服纡金紫。
    尊其位，富贵以亲之。三解棣华篇，轩宫展爱，梓材书，疆畎敷菑。宸躬教养本无
    私，申夭显，庸庸祗祗。四解合族敦宗传古礼，肆筵几，行苇方苞叶歌诗。太平时，
    同荣壹体华连理，同菑异亩穗双歧。穗双歧，周家仁政亲亲始。五解况皇朝，洪锡
    类，贲天庥，光赞放勋治。恩载推，礼则宜。凤麟左右并来仪，黄幕受洪釐。六解
    影飏苍旗，声腾仙吹，言情俯讲家人礼。仙掌露，似珠霏，仙掌露，似珠霏。帕传
    柑，盘撒荔，满袖共香携。宠沐无涯，拜恩华，玉案底。拜恩华，玉案底。七解宝
    序相辉，温颜有喜，篚筐昭贶便蕃意，陈玉帛以将之。灿精镠，列锦绮，御墨与封
    题。宠沐无涯，拜恩华，玉案底。拜恩华，玉案底。八解曦轮垂照光辉美，亿万载，
    花跗韡韡。礼乐茂前徽，史书钦圣瑞。趋辞

        进酒珠斗杓回之章珠斗杓回，铜龙春霭祥云绘。寿熙台，庆衍灵长派。一解
    天潢嘉会，九华敷影扇菱开。看天榆银映，更日杏红栽。辉烂烂，采屏翔玉胜，馥
    霏霏，仙木间宫梅。接花茵，宗英师济。仰紫座，文治昭回。瑞绵姬箓，气盎尧阶。
    二解化日舒迟景荡骀，联萼跗，乐耇鮐，瓜绵百世溯豳邰。云礽万叶猗兰茝，蟠根
    仙李嗤唐代。承华懋哉，玉牒镂琼瑰。导璇源，鸭绿三江大。球琳品，桢幹材，球
    琳品，桢幹材。三解跄济济，宝胄肩排，天家一气培。展懿亲，仁恩敷睿怀。肃肃
    兮，珪瓚酬，雍雍也，金石谐，接武上天街。四解喜酬庸五等，一番爵赏开。庆惇
    宗九族，一般衮绣裁。总擢秀三台，一时蕃翰才。荷龙章，宠载颁，承凤綍，衔新
    拜。列坐处，紫绶青緺。五解望南山，献颂来。辛韭登盘，刚卯镌牌。光艳艳，麟
    衫鹤彩，羽翩翩，花翎黄带。六解晴雪影，映松钗。炉烟金穗飘芳霭。枌楣笺帖垂
    银薤，唐花绣缬珠千琲。觚棱鳷鹊旭初升，宫壶仙漏春如海。七解祥麟趾，威凤喈，
    金华葩瑵承芝盖。苍龙孑蜺飏青旆，昭华瑞琯三阳泰。周家宗室是城垣，高阳才子
    多元凯。八解椒花醴，柏叶醅，露湛尊罍。霞映罘罳，风扇金阶。黄幄上，曦御徘
    徊。泛瑶觞，玉是和阗采。泛瑶觞，玉是和阗采。二千人歌咢萦怀，天颜笑语春生
    霭。东西序列，昭穆班排。九解金枝玉蕾，蕙蕊兰荄。棣华孔怀，蓼萧乐恺。不立
    监催，不藉卿陪，不用纠仪史在。化雍和时丽，佳芽逗宫槐。颂进台莱，斟和气，
    酎象清淮。听和声，乐奋春雷。听和声，乐奋春雷。原年年北斗樽回，东厢寿酒赓
    歌拜。旅酬礼洽，积庆图开。十解受洪禧，千万载，降福穰穰孔皆。六幕和风扇九
    垓，融融佳气蓬莱。仰尧文荡荡巍巍，亲睦平章淳化推。更行苇篇裁，协箫韶天籁，
    五云长捧紫霞杯。趋辞

        进馔景丽仙瀛之章景丽仙瀛，云霭彤庭，煜煜灿芝英。春风送晴，春露含清，
    宝炉香篆徐萦。羽仪幸接青霄路，绅佩欣联紫闼情。鸑鷟鸣，萐莆生，万年珠树同
    庆。一解金支派衍云礽盛，一规仁寿悬高镜。卿云色乡琼枝映，工歌先唱麟之定。
    阿阁动和风，步履三霄听，趋陪邀得天家幸。二解堪庆，四海熙和际治平。丹陛彩
    霞明，枝耀华苹，叶茂祥蓂。宣韶濩，奏咸英，中天华日曈昽正。氵写珍珠，满溢
    金茎。延皇属，论宗盟，亘古于斯为盛。三解看楼角，初阳暹映，听枝上，宫莺早
    鸣。天厨特敕赐芳馨，春有脚，似恩荣。四解金盘自明，玉碗自莹，山腴水豢未须
    称。兰烝蕙烝，由来禁脔讠夸珍盛。淳熬将出龙头鼎，多是盐梅滋味成。不须更啖
    如瓜枣，但饱天恩总益龄。五解龙墀位定，庆振振，宝牒分荣。祥锺鹊果迓多福，
    自天申景命。今朝公姓骈蕃会，念灵根式固，日幹光华交映。洪釐懋锡，好占五色
    云边，宗人星炳。六解昼漏永，瑶阶静，遥见雉尾双开，天颜喜气凝。展亲谊笃，
    温纶款被，广殿乐盈盈。气求声应，颂茂绪彪鸿，一人有庆。七解深幸镐京诗，同
    拜命，棣萼会，安能并。分餐玉食，凤髓麟羹。更飘来仙音一片，暖律新调笙吹应。
    饫春膏，恰今番人胜花胜。八解恺乐歌成，咸邀四品殊荣。俊髦耆年总玉潢，赉予
    归来黄帕擎。庆仙源，景福凝，承彩云，长护蓬莱顶。趋辞

        乾隆五十年，千叟宴三章进茶、进酒丹陛清乐，进馔中和清乐

        进茶寿恺升平瑞之章  寿恺升平瑞，庆叶重熙。仰宸躬，行健天仪。乾符象显
    泰阶期，久于其道唐虞际。超顼幹，轶循蜚，正宵衣旰食。德之纯不已，德之纯不
    已。舆图二万鸿勋启，全书三万奎文丽。允文武，古稀天子。四海羲图，万年轩纪。
    一解燕启拜舞首宗支，首宗支，公卿牧伯共追随。归田人许扶鸠至，扶鸠至，更陪
    臣海外高丽。更陪臣海外高丽，封翁寿爵上丹墀，并皤皤，皓首庞眉。二解黄鸝练
    雀群僚底，兜鍪队帅旅熊罴，济济章缝士。宸躬抚锡遍群黎，老农匠艺，鼓舞轩(鼓
    长)喜。轩(鼓长)喜，春筵上，万万■E9期颐。三解溯当年龙光喜起，到于今，燕翼
    谋贻。五皇继述茂前徽，重开燕，重光奠丽。四解尚爵朝廷先尚齿，觥称兕，千复
    千人介维祺。乐清时，东胶养老三王治，南山献颂九如诗。九如诗，引年今日多加
    礼。五解况天家，诸福备，庆曾元五代同堂喜。桐有蕤，兰载猗。春风花发万年枝，
    瓜瓞衍洪禔。六解福有由基，人惟德致，君王有道嘉祥备。风皞皞，景熙熙，风皞
    皞，景熙熙。合诸天，环大地，都是吉云垂。日月无私，普人间，添甲子。普人间，
    添甲子。七解宝翰天题，元音虞陛，人分一首赓飏义。联百韵，柏梁诗。联百韵，
    柏梁诗。帝庸歌，人七字，金石播英词。日月无私，普人间，添甲子。普人间，添
    甲子。八解天人嘉应重华世，问史策，谁能媲美！珥笔庆昌期，称觞千万岁。趋辞

        进酒紫禁春开之章紫禁春开，壶天云霭群仙会。原祝台莱，春满三千界。一解
    春风寰海，紫霞同上万年杯，仰乾清辰共，正泰运天开。红瑟瑟，初阳升若木；白
    辉辉，晴雪在宫槐。换桃符，千门悬彩。喧爆竹，万户轰雷。南弧献瑞，北斗醅。
    二解大禹崇情恶旨怀，但寻常卻酒杯。兽樽庭下醴成醅，衢樽陌上春浓海。瓦樽田
    畔盘堆菜，同浮玉罍。不是等閒排，是豳风春酒公堂介。称觥众，遍九垓，称觥众，
    遍九垓。三解云缦缦，卮琢琼瑰，皑皑映玉阶。光滟滟，和阗白玉材。碧瀣浆，芳
    满壶，黄封醖，甘满罍，德产自西来。四解有年华九十，几人寿耇鮐。更头衔一品，
    几人廊庙材，总优老恩推。几人手赐杯，照天光，席近前，斟天酒，春生霭。三爵
    也，酡貌春回。五解更芳筵，布两阶。萐莆尧厨，桃实瑶台。但到处，饱餐沆瀣。
    问何人，曾闻天籁。六解三百岁，合三槐，纶扉阿伍兼嵇蔡。朝天免使晨星戴，寒
    风免使朝珂待。天恩颐养享康宁，传来感激群寮寀。七解瞻云日，阅峤来，春巡六
    度江干届。春纶两度殊恩沛。新衔司业诸生拜。持将百五岁春秋，酬恩万倍筹添海。
    八解尧尊沛，周赉排。如意朅材，绣缎云裁。鸠杖天街，三十两，人带银牌。万民
    衣，字写皇恩大。万民衣，字写皇恩大。带炉烟，捧出瑶阶。兒孙巷陌传佳话，人
    间谁到，天上初回。九解山龙绣采，金石雍谐。德贯三才，堂颜“五代”。胜上春
    台，胜拜尧阶，胜祝华封人在。帝挥弦，民阜财。寿世羲娲，大有埏垓。问来朝菜
    甲挑才，乐春盘，有酒如淮。乐春盘，有酒如淮。原年年，天上春来，香山洛社人
    千倍。燕毛礼洽，燕喜图开。十解原从今，嘉会再，寿宿长明上台，千叟恩荣燕屡
    开。重将十体诗排，积篇章，无量京垓。敷锡宜民福孔皆，感雨露，恩栽寿佛醍醐
    海，五云长是绕蓬莱。趋辞

        进馔寿宇同登之章寿宇同登，万国咸宁，协气遍寰瀛。三宵露盈，三殿春生，
    一人端拱乾清。鹊炉鸾扇祥烟袅，珠树银幡绣影萦。鹭序横，虎拜成，布筵设席同
    庆。一解先春瑞雪农祥正，上辛一日丰年定。鸡竿诏下新韶令，阶蓂六叶良辰庆。
    迎气浃旬旂，剪采来朝胜，骈蕃瑞叶筵前应。二解昭敬，白发苍颜气屏营，黄帕正
    高擎。瑶槛趋迎，琼陛阶升。移雕案，近金茎，柘黄伞直龙衔柄。望红云，低傍前
    楹。调宝鼎，晋仙羹，捧向御筵端正。三解何须侈，麟腴凤脡，何须诩，驼峰豹羹。
    君王旰食为民情，菲饮食，禹功成。四解绥桃露零，碧藕风清，摘梨大谷瑞烟凝。
    金盘几层，安期巨枣如瓜赠。餦餭粔籹高头飣，不是寻常燕席横。回城三果徠包贡，
    帝耤天禾种得成。五解龙墀排定，启黄封，四豆甘凝，天卮味永，看八百琼筵班列
    整。群臣长饱天家禄，有田间瓦鬴鼓腹，兒孙偕庆。今朝筵上，又来饱德尧厨，含
    滋周鼎。六解执酱爵，祝噎哽，更有春仲罗鸠，君亲袒割牲。古仪傅会，诸儒掇拾，
    何如此日诚。一堂和乐，仰君酢臣酹，情亲礼敬。七解欢庆，玉筵颁，天语命。克
    食赐，传餐盛。鼎珍禁脔，共得斟羹。更招来孙曾扶掖，六膳携归仙味夐。饫尧厨，
    荷分惠，衢樽非幸。八解授几仪成，三千黄发盈庭，今古何人见此曾，亿兆京垓燕
    屡行。原长此万寿称觥，照世杯明仁寿镜。趋辞

        乾隆九年，幸翰林院筵宴三章进茶、进酒丹陛清乐，进馔中和清乐

        进茶文物京华盛之章  文物京华盛，论道崇儒。萃衣冠，礼乐在鸿都。木天藻
    饰旧规模，翚飞鸟革何轩翥。麟在囿，凤栖梧。牙签分四库，更芸香辟蠹，绮窗青
    琐连硃户。梠轮不隔瀛洲路，铃索丁冬风度。寮寀雍容，鹓行鹭序。一解欣遇，欣
    遇小春初，五云深处启銮舆。鸣鸢风细云霞曙，拥桥门，万岁山呼。词林旷典古今
    无，溯心源上接唐虞。二解圣皇自昔需元辅，都俞吁咈矢嘉谟。斅学先稽古，旁求
    爰立梦相符。后先疏附，左右皆心膂。皆心膂，如鱼水，在藻更依蒲。三解况我朝
    雨露涵濡，采朅材并植天衢。承明著作重璠兴，欲方驾子云相如。四解圣学高深
    超邃古，得元珠。乙夜丹黄性所娱，不知劬。琳琅宛委图书府，赤文绿字德充符。
    德充符，敦庞浑厚登三五。五解戛球琳，鸣簨虡。际中天，堂上虞琴抚。献尧樽，
    接舜壶。金齑玉脍出仙厨，湛露共霑濡。六解巍焕天书，鸾翔凤翥，羲文奎画云霞
    护。光藻井，丽金铺。矢卷阿，零露湑。枚马共严徐，亿万斯年，庆龙光，歌燕誉。
    七解勖尔簪裾，勉思建树，风云月露终无取。崇实行，是真儒。矢卷阿，零露湑。
    枚马共严徐，亿万斯年，庆龙光，歌燕誉。八解翠华临幸恩光溥，重儒术，荣生艺
    圃。天禄被春风，石渠霑化雨。趋辞嘉庆九年幸翰林院乐章，改第二解“欣遇欣遇
    小春初”，为“欣遇欣遇仲春初”。馀词同。

        进酒延阁云浓之章延阁云浓，兰台日丽。銮舆莅，香泛玻瓈，九醖传仙醴。一
    解深严丹地，高张黼座面南离。看广庭碧廕，早清露晨晞。锦斒(文粦)，采仗和风
    度。玉琮琤，香阶昼漏移。光潋滟，云开蓬岛，雾氤氲，香袅金猊。凤来丹穴，鹤
    在丹墀。二解云汉为章际盛时，命冬官，斧藻施，雕楹玉磶焕玉楣。采椽不★E0无
    华侈，五经贮腹便便笥。临轩集众思，贤才圣所资。慕神仙，虚妄诚无谓，惟得士，
    致雍熙。三解启天禄，斯文在兹，宵然太乙藜。入承明，花砖日影移。覆锦袍，蒙
    眷礼，撤金莲，归院迟。赐玉脍，自蓬池。四解缅崆峒问道，虚怀谒具茨。更金华
    侍讲，流清鉴不疲。信鸿逵羽仪，通经浅汉韦。乐横汾，燕镐京，歌在藻，思行苇。
    咸英奏，春酒初酾。五解集簪裾，燕凤池。柳外轻飔，曲沼涟漪。陋宋主，赏花垂
    钓，笑唐宗，结彩评诗。六解班联肃，乐有仪。天厨下逮皆珍味，凝甘天酒还如醴，
    御炉叆叇香烟细。赓歌飏拜万年欢，年年侍奉天颜喜。七解天颜喜，福履绥。太和
    保合中天世，珠联璧合奎坦丽，一心妙衍图书祕。赓歌飏拜万年欢，年年侍奉天颜
    喜。八解玉河东抱，清且涟兮。斯干既咏，不日成之。稽古论思，银榜亲题，用作
    儒林之气。培其根，达其枝，无贰无欺。若作和羹为舟楫，惟尔攸资。思赞襄，日
    有孜孜。亮天工，庶绩咸熙。须将器识先文艺。有为有守，汝翼汝为。九解湛露浓，
    卿云丽。满院芝兰臭味，秋水蒹葭寤寐思。鹤书时贲岩隈，伴青松，商雒仙芝，拜
    手群歌既醉诗。更束帛安车，遍山巅水湄，得贤致理圣无为。趋辞嘉庆九年，改第
    九解“稽古论思”为“天禄储材”。馀词同。

        进馔玉署延英之章玉署延英，环佩葱珩，法驾幸蓬瀛。龙口琮琤，碧沼澄清，
    壶天一镜空明。广筵日近，祥云覆阿阁，风微宝篆萦。象纬呈，泰阶平，儒林额手
    欢庆。一解皇心无逸常居敬，松轩云牖劳咨儆。深宫遐览千秋镜，渊思汲古资修绠。
    唐虞授受亲，奎壁图书炳，百年礼乐于斯盛。二解多幸，朝野从容际治平，麟阁集
    簪缨。凤敞云屏，鹄立轩庭。徵法曲，奏咸英，青袍红绶相辉映。露瀼瀼，芳泻瑶
    觥。瑟黄流，饫大烹，共祝一人有庆。三解小山上，参差桂影，梧桐上，雝雝凤鸣。
    尊罍次第沐芳馨，早斜日映帘旌。四解三都两京，鼓吹纵横，五车四库撷菁英。大
    鸣小鸣，柏梁黄竹追高咏。仰看五纬骈东井，天献珍符答睿情，何止高阳聚德星。
    五解天心籥俊，灼知见宅心，三俊自天保定，更保佑自天申景命。思皇多士生王国，
    更拔茅连茹，多士汇征并进。白驹空谷，尚无金玉尔音，席珍待聘。六解行漏永，
    铜乌静，从此书带芊绵，承恩尽向荣。五老游河，尧心光被，垂衣文教成。万方矫
    首，喜蜉蝣蟋蟀，气求声应。七解堪庆，佩缣囊，随后乘，祕书省。龙光炳，丹黄
    点勘，削简汗青。勤著述，手雠目览，玉尺冰裁时共懔。入承明，不须看，花影砖
    影。八解玉振金声，儒林遍荷殊荣。五色云从画栋生，石室芸台有馀清。颂圣寿，
    悠久高明，学海年年仍望幸。趋辞嘉庆九年词同。

        乾隆五十年，临雍赐茶君师兼一章丹陛清乐

        仰君师兼，道统集，讲筵启，圜桥听。御论宣，皇极示纲常；五伦叙，君仁臣
    敬。家慈孝，与国人交正。诚不息，维天之命。体行健，同德乾元；亹缉熙，同符
    前圣。一解向阶前，初听讲罢，穆穆瞻天垣正。左右趋，耆彦服膺诚。抠衣拜，朝
    班黉序，圣贤裔，弟子青衿整。绍心学，外王内圣。五十载，久道而成。万千岁，
    生民之盛。二解况鸿仪彰，盛典备，四门学，岐周并。王制云，天子曰辟雍，笑炎
    汉，三雍非正。训辞著，复古真王政。泥古诬，重言申命。燕千叟，新岁礼行。辨
    五更，旧文论定。三解告礼成，晋玉茗。霑渥赐，敷茵共庆。一规璧水，长随教泽
    生。趋辞

        嘉庆三年，临雍赐茶皇图昌一章丹陛清乐

        正皇图昌，道揆协，典文启，师儒盛。序仲春，诹日吉辰良，广筵肆，圜桥观
    听。崇经义，屏百家浮竞。敦实学，人知兴行。牖群蒙，惟圣敷言；众说郛，折衷
    彝训。一解会章缝，谈经讲席，抑抑威仪攸慎。集大昕，先鼓儆于庭。偕槐市，同
    瞻云日，大哉言，著论千秋准。本皇极，大中至正。景圣域，鼓舞奋兴。溯文澜，
    优游涵泳。二解喜春风暄，化雨浥，菁莪长，薪咏。逾汉庭，惇诲集石渠，更
    天禄，群儒参证。轶唐代，陆孔菑经训，玉烛调，珠囊金镜。霑教泽，庶汇敷荣，
    肃御扆，两言敬胜。三解告礼成，晋玉茗。霑渥赐，敷茵共庆。作人寿考，延洪亿
    万龄。趋辞

        乾隆十四年，金川凯旋，丰泽园筵宴三章进茶、进酒丹陛清乐，进馔中和清乐

        进茶景运乾坤泰之章  景运乾坤泰，八表归怀。迅除戎，玉垒阵云开。一封笺
    表达尧阶，天颜大霁宣寮寀。抒壮略，运奇才，建肤功奏凯。永敉宁边界，锦江春
    色消烟霭。人工健羡天工代，方叔师干应赛。绩著旂常，荣褒圭玠。一解指授，指
    授特宣差，何殊吉甫颂平淮，运筹帷幄成功快。贺澄清，燕启蓬莱，祥光爚煜袭罘
    罳。暖融融，瑞气南来。二解归而饮至垂方策，平安火报乐无涯。五服施章采，万
    方宁谧陟春台。车书玉帛，丕冒如天大。同天大，庆酬庸，列爵耀三台。三解缅严
    冬，旗麾色展；喜今春，笳鼓声谐。都缘庙略圣亲裁。移时节，埽浮云浮埃。四解
    我武维扬群虎拜，咏良哉，来享来王亘纮垓。贡金台，洗兵何必临鱼海，作舟端藉
    济川材。济川材，还资燮理调仙鼐。五解望前途，戈倒载。荷包蒙，赦宥加宽贷。
    驱兽散，叶凤喈。用(辶易)蛮方福孔皆，琛赆喜盈阶。六解花雨轻筛，香云结霭，
    鸿钧气转阳和届。拕杏颊，晕桃腮。睠盈筐，嘉实采，玉案早安排。春并恩长，暢
    宸襟，符帝赉。七解三殿欢谐，千官乐恺，尧尊舜乐欣重再。知有喜，永无猜，睠
    盈筐，嘉实采，玉案早安排。春并恩长，暢宸襟，符帝赉。八解明良遭际光千载，
    喜振旅，欢腾中外。骏烈协赓歌，鸿猷标史册。趋辞

        进酒圣德诞敷之章圣德诞敷，皇威远布资元辅。授钺前驱，荡定昭神武。一解
    鸱张巴蜀，临轩推毂掌兵符。便霜戈西指，更羽骑南趋。威凛凛，先声驰远徼，显
    巍巍，挞伐审孤虚。仰台垣，权操左相；寄专阃，星耀中枢。濯征咫尺，克捷须臾。
    二解奋武揆文秉圣谟，甫临冲，奏捷书，觐光扬烈志何如。申明纪律严军伍，指挥
    决胜天威助。风云八阵图，机宜式范模。励公忠，德教忙宣谕。恢覆载，宥顽愚。
    三解承睿算，天兵剿除，何愁蜀道纡。卜遄征，鹰扬出上都。冻日寒，栈入云，严
    风劲，雪载涂。乘橇走，殚勤劬。四解乍营开细柳，温同挟纊馀。懔自天成命，声
    灵震八区。把宵人翦除，握要似摧枯。息氛祲，淬戈鋋，修文德，陈干羽，振士气，
    忠信交孚。五解竞输诚，悔负嵎。面缚来降，釜底游鱼。开汤网，遄宣露布；慰尧
    心，不事征诛。六解班师庆，报捷初，鸣笳叠鼓催前部。不惊鸡犬咸安堵，威名绰
    著追强弩。太平一统万年欢，潜消兵气成霖雨。七解和风扇，淑景摅，承恩既醉趋
    鹓鹭。端资启沃联心膂，储胥常见风云护。堂廉一德庆升平，春光怎及恩光溥。八
    解霑优渥，赐大酺。三爵言言，拜锡宫壶，餍饫天厨。波潋滟，湛露涵濡。竞称觥，
    介寿绥多祜。好韶华，春盎云衢。垂裳有道开昌宇，光浮玉盏，丽映金铺。九解庞
    洪异数，★歌乐胥，威驰六合，位重三孤。进献嘉谟，出靖边隅，允作中朝砥柱。
    企都俞，佐唐虞。百辟严趋，殿陛山呼。师济济，飏拜欢娱。戛锵锵，依永笙竽。
    万斯年，玉烛安舒。河清海晏金瓯固，荣生虎竹，喜溢簪裾。十解日舒长，时和煦，
    万汇从兹昭苏，宝篆氤氲袅御炉。玉缸香泛酴酥。想当年，在藻依蒲，镐燕何曾今
    昔殊。庆槐鼎云需，赓君臣相遇，曈昽旭日照宸居。趋辞

        进馔日耀中天之章日耀中天，庆祝尧年，淑气正暄妍，嫩柳芊绵，艳李飘翩，
    遐方永息烽烟。云峰四起迎宸幄，霞绮千重映御筵。韬略宣，羽书传，臣邻雀跃欢
    忭。一解和风丽日祥云见，九天阊阖开宫殿。笙簧酒醴升平燕，勋标麟阁王猷显。
    寅亮载周官，动风徵尧典，干戈载戢民迁善。二解堪羡，卫霍功劳相后先，楼可上
    筹边。征罚斯专，步伐宁愆。申军实，督戎旃。布昭圣武彰天罚，既来庭，底用攻
    坚。福如川，酒如泉，共沐恩波不浅。三解貔貅统，山苞禹甸，欃枪埽，风调舜弦。
    来威补入雅诗篇，车啴啴，鼓渊渊。四解王师载旋，扬厉无前，温纶钟鼎姓名镌。
    安边定边，天涯静处消争战。蚕丛鸟道奇功建，高奉霞觞北斗连。旌旗柳拂春风暖，
    一点葵心傍日暄。五解仙人六膳，藉盐梅，分尝禁脔。玉阶舞忭，悬日月，双开明
    雉扇。共欢天意同人意，赏九重春色，饱听流莺百啭。风光满美，从看香喷金猊，
    花明上苑。六解昼漏回，晴霞绚，嗣此作楫为霖，台鼎合韦弦。云韶灿设，彩仗森
    排，徵欢物更妍。一人有庆，定衅藏戈甲，文修武偃。七解婉娈，醉仙桃，催晓箭。
    见花外，高旍转。治登上理，海宇晏然。亿万载，兵销刑措，惕厉精勤资拜献。喜
    今朝，最难忘，皇眷天眷。八解赞化调元，方踪周召，名贤裒对敷天。景福全临照，
    恩光应普遍。奚止是甲士三千，鼇极高擎欣永奠。趋辞

        乾隆二十五年，西陲凯旋，丰泽园筵宴三章进茶、进酒丹陛清乐，进馔中和清
    乐
        进茶圣武光昭世之章  圣武光昭世，品汇咸熙。看平戎，玉塞卷云霓，开疆已
    轶汉关西，显承谟烈追前纪。朝授钺，暮鸣鼙，正三军鼓吹，便武成志喜。论功青
    史应无比，天心眷顾君心慰。吉甫平淮逊美，绩著鹰扬，荣分龙卫。一解堪羡，堪
    羡亚夫仪。晴开细柳拂前麾，英风埽尽楼兰垒。扩车书，万里丕基，仙韶一派绕彤
    墀。御炉烟，瑞霭霏霏。二解投戈解甲风云会，休休士女乐和绥。嘉乐承慈惠，九
    重咫尺懔天威。鹓班鹭队，群至如星缀。如星缀，尧阶上，干羽舞龙墀。三解想前
    兹，伊犁大定，喜今朝，回部全归。铙歌齐唱耀旌旗，回头望，过东渐西被。四解
    庙算都缘天锡智，相机宜，乙夜勤勤檄亲披。壮边陲，月弓星箭皆精锐。邪氛绥靖
    斩鲸鲵，从教斧钺驱民疠。五解听风声，同鹤唳。倒前途，草木皆兵骑。迎箪食，
    实缯綈，前歌后舞尽倾葵，回向仰光辉。六解笳鼓声催，平安火递，春台普遍祥光
    起。缵伟绩，志丰碑，际升平，扬盛美。仙燕锡蓬池，亿万斯年，集皇图，符帝轨。
    七解运应昌期，师师济济，御筵载启瞻云日。威赫赫，德巍巍，际升平，扬盛美。
    仙燕锡蓬池，亿万斯年，集皇图，符帝轨。八解赓歌环庆唐虞际，看矫矫师臣拜稽。
    骏烈兆鸿禧，祥和开寿域。趋辞

        进酒禹甸遐通之章禹甸遐通，周疆远控资良栋。挞伐成功，庭引来仪凤。一解
    吾皇端拱，军书方略授元戎，把准夷扩定，更朔漠来同。奉玉帛，大宛分左右，贡
    瑶琛，布鲁尽西东。沛殊恩，豺狼解网，思负义，枭獍逞凶。雉盟既背，螳臂称雄。
    二解师律严明主将忠，飏征麾，拂采虹，冲开朔雪与严风，温如挟纊咸欢哄。先声
    士气矜馀勇，貔貅百万雄，风云指顾通，笑么么小丑怀恇悚。惊魑魅，窜豜豵。三
    解扬我武，王师肃雍，凭将跋扈穷。谅鸟覆危巢岂待风。釜底鱼，迹漫逃，负嵎虎，
    势莫容。骑甲马，埽狂童。四解待风清三窟，天山月挂弓。更抚怀百雉，旌旗漫蔽
    空。任狼奔匿丛，妖氛莫避踪。渡西洱，似催枯，临拔挞，如泉涌。逢义旆，双殄
    元凶。五解竞归怀，乐帡幪。原隶王臣，争效球共。瞻舜陛，玄黄纳贡。达尧庭，
    笺表连封。六解班师至，露布工，西维部落咸风动。非关矜武穷荒陇，鸿谟自是承
    先统。圣朝大命一时新，勋华千禩膺天宠。七解皇心悦，式燕崇，追陪三殿趋鸾凤。
    涵濡湛露成歌颂，卷阿再续周诗咏。明良此日庆都俞，天河洗甲知无用。八解葭灰
    起，律应宫。银雪缤纷，苑树雕琼。杕杜歌融，声窈窕，叶羽谐钟。竞承恩，拜爵
    玻瓈捧。喜时晴，光曜曈昽，金瓯永固山河重。春生瑞草，庆溢祥松。九解需云乍
    拥，晴霞昼烘，百僚鹄立，瑶佩丁东。仙仗峥嵘，芝盖玲珑，洵是珠辉玉莹。奏师
    矇，閒笙镛，伟烈丰功，述祖歌宗。光奕奕，安石来红，响萧萧，宛马从东。拜氍
    毹，簪绂雍容，油油三爵威仪重。鹤闻倡和，凤叶萋菶。十解醉仙厨，花漏永，放
    牛归马功成，帝德醍醐拜赐荣。玉阶蓂荚葱茏，想当年燕镐营丰，乐恺兴歌今昔同。
    喜瑞霭璇宫，更辰居星拱，一庭端拜进瑶觥。趋辞

        进馔圣治遐昌之章圣治遐昌，牒纪嘉祥，六幕仰重光，化日舒长。瑞启金阊，
    照临亶被殊方。星云烂缦膺天庆，风雨和调佐帝觞。廓昄章，静欃枪，皇威远域宣
    暢。一解金茎玉露融仙掌，尧天晴日辉金榜。将军阃外寒威敞，櫜戈进爵春云盎。
    麟阁纪勋名，潋滟恩波广，桓桓在泮王猷壮。二解遐想大业，神功迈汉唐，殊策靖
    疆场。兵气恢扬，士马腾骧。申天讨，(辶易)蛮荒，庙谟布算风雷卷，握韬钤，指
    授戎行。庆绥康，载旂常，奏凯师旋舞唱。三解榆关外，蜺旌虎帐，边城望，蜂窠
    蚁房，人皆赤子尽来王。清沙漠，殪天狼。四解归而解装，人尽轩昂，葱山蒲海百
    花香。神扬气扬，论勋饮至先名将。金樽次第邀前赏，西域葡萄美且芳。共钦王道
    无偏党，向日葵心率土将。五解和光骀荡，酌琼卮，珍饈百酿。蓼萧露瀼，瞻肃穆，
    天容霄汉朗。大官六膳调金鼎，向御筵供奉，雉扇明开两两。云霞万状，眄兹瑞气
    辉煌，三山蓬阆。六解承燕喜，皇风鬯，从兹斥堠无惊，甲胄衅而藏。珍符纷郁，
    瑞应骈罗，天心降福穰。诞敷文德，更阜财解愠，薰琴接响。七解瞻望沐皇仁，抒
    众仰，似花柳春前放，仙桃锡燕，恩普德洋。解战袍，欢腾貔虎，还拟图形麟阁上。
    靖烽烟，原长迓天锡神贶。八解酒醴笙簧，恩膏欣遍岩廊。来享来王曰是常，偃武
    修文觇治象。何异咏洛水泱泱，食德饮和声教广。趋辞

        同治十一年，大婚，皇后朝见，进馔一章丹陛大乐敬平

        瑞日丽扶桑，晴开上界金阊。云移雉扇张，袆衣鞠服俪当阳，肃拜答穹苍。垂
    环佩，叶珩璜。安贞度有常，升桂殿，晋萱堂。一解慈闱乐且康，侍宴瑶池笃祜长。
    介寿喜称觞，绛霞绀雪酌琼浆，恩风习习翔。调凤律，奏鸾簧，仙乐听铿锵。德音
    播，雅化彰。二解正位佐垂裳，坤顺承天地道昌。醲膏颂普将，八纮和气酿休祥，
    临照遍殊方。辉宝箓，灿珠囊，降福庆穰穰。延洪绪，永无疆。趋辞

        光绪十五年，大婚，皇后朝见，进馔一章丹陛大乐敬平

        瑞气盎帘栊，金炉香袅翠烟笼，瑶阶旭日烘。琼卮玉■D9映玲珑，奉斝侍深宫。
    仪有象，福延鸿。一解欢承凤阁中，入觐慈闱钜典崇。介寿乐融融，问安视膳秉渊
    衷。躬膺锡赉隆，琼筵盛，玉食丰。韶乐奏雍容，歌风动，咏露浓。二解清响度花
    丛，满进金樽酌醴醲。瞻依恋九重，诒谋燕翼赖宸聪。祝嘏效呼嵩，容肃肃，度雝
    雝。福禄庆来同，颜有喜，乐无穷。趋辞

        同治十一年，大婚，赐承恩公及王公大臣筵宴三章进茶、进酒丹陛清乐，进馔
    中和清乐

        进茶图肇鸿基之章  图肇鸿基，祥徵燕喜。华筵肆宠荷隆仪，赐茶宣敕使。一
    解趋侍嘉燕沐恩施，跄跄济济肃威仪，双开雉扇瞻天咫。运玑衡，穆穆裳垂。泰交
    景运洽重熙，政平成，理本修齐。二解华门积善迎繁祉，祥锺兰阃毓坤仪，宠眷从
    今始。龙章凤诰荷恩晖，荣封五等，圭爵贻孙子。贻孙子，承嘉贶，福禄屡绥之。
    三解集冠裳，彤廷展礼。肄笙簧，丹陛歌诗。王公列辟翊纶扉，奏钧韶，听咸赓乐
    只。四解内外修和成郅治，徵嘉礼。位定乾坤，庆良时，迓祥禧。同荣瑞木枝连理，
    绥丰秀麦穗双歧。穗双歧，周文仁政雎麟始。五解播鸿庥，襄上理，衍云礽，虹流
    电光瑞。配二仪，序四时。瑟琴迭和乐怡怡，豫悦仰慈闱。六解景焕祥曦，声腾仙
    吹，龙团佳茗天家赐。金茎露，注瑶卮，帕传柑，盘荐李，携袖异香霏。玉案亲依，
    近龙光，延燕喜。七解川媚山辉，礼明乐备，祥符亿载过姬姒。云糺缦，凤来仪，
    戴尧天，游舜世，懿戚与荣施。玉案亲依，近龙光，延燕喜。八解衢樽同酌醲膏被，
    欣燕洽，情文备致。九叙庆成功，三辰瞻献瑞。趋辞

        进酒宝扇祥开之章宝扇祥开，金炉香霭欣嘉会。永锡诗谐，春满三千界。一解
    运隆交泰，普天人共乐春台。看金樽初泛，更玉谱新裁。烟弱弱，祥辉分禁柳，
    乐融融，喜气上宫槐。鬯皇风，周南化启，歌圣治，阙北恩来。诗赓荇菜，庆洽兰
    陔。二解嘉礼初成百福该，共腾欢，遍九垓，螽斯麟定颂声谐。隆仪共仰嫔京迈，
    龙光燕喜欣和会。班联萃众才，轩(鼓长)惬圣怀。迓蕃釐，普庆乾坤泰。歌正始，
    觐瑶阶。三解葡萄泛琼浆旧醅，香浓万寿杯。看肃肃筵从玉殿开。调铿锵，夔律叶。
    韵浏亮，凤管催。喜福禄，自天来。四解听雎洲载咏，云霞烂缦开。更鸾笙迭奏，
    箫韶宛转谐。恰天上春回，宫花锦绣堆。漏迢迢，日似年，光滟滟，杯如海。钧天
    唱，境拟蓬莱。五解肆芳筵，布两阶。萐茂尧厨，桃实瑶台。漫斟处，味同沆瀣。
    齐拜扬，共酌金罍。六解翡翠斝，鹦鹉杯，琼瑶璀璨呈光彩。饮和共乐仁风逮，皇
    仁广被如天大。乾坤合拱献嘉瑞，骈蕃庆典群欣戴。七解仪文备，德意恢，宸宫化
    起天心泰。寿觞更喜兕觥介，和声凤翥兼鸾翙。嘉祥普庆遍寰瀛，二南风教真无外。
    八解凝繁祉，怡圣怀。钟鼓声催，琴瑟音谐，雅颂诗裁。歌椒衍，馀韵低徊。咏瓜
    绵，喜舞两宫采。庆升平，更祝台莱。跄跄济济逢良会，皇情穆穆，帝治巍巍。九
    解皋飏禹拜，舜陛尧阶。金齑玉脍，宝■D9琼罍。燕衎叨陪，凫趋偕来，嘉会嘉宾
    乐恺。千祥臻，万福来。有酒如淮，泽被埏垓。集群工，位列棘槐，进百尔，人尽
    盐梅。看盈盈日丽云开，珠联璧合辉光霭。箕畴福衍，华祝声谐。十解受洪釐，千
    万载，启金阊，拜玉阶。旭日和风接上台，缤纷采仗云排。步花砖，如上春台，宫
    漏铜壶缓缓催。欣和乐无涯，被恩膏汪濊，五云高奉紫霞杯。趋辞

        进馔天地成平之章天地成平，品物咸亨，瑞应协玑衡。乾主大生，坤职资生，
    两仪斡运祥呈。衣冠虞舜光华治，钟鼓周文豫悦情。八音鸣，百度贞，玉牒万年流
    庆。一解德齐覆载刚柔应，星云辉烂中天咏。和风甘雨绥丰庆，二南宣化敷仁政。
    巷舞及衢歌，咸颂吾皇圣，万方和乐斯为盛。二解多幸，烟弱炉香瑞霭萦，懿戚
    聚簪缨。酒酌瑶觥，乐奏银笙。欣嘉会，荷殊荣，螭坳彩仗光辉映。露瀼瀼，珠泻
    金茎。众喜起，效歌赓，上祝一人有庆。三解宫槐上，流乌驻影。冈梧上，飞凤送
    声。尊罍次第沐芳馨，侑以乐，奏咸韺。四解金盘叠呈，玉碗高擎，山腴水豢未须
    称。兰烝蕙烝，天厨饱饫讠夸珍盛。威仪秩秩衣冠整，领略盐梅许作羹。从教悟得
    调和意，合献嘉猷佐治平。五解坤维位定，赞乾符，礼教修明。恩膏叠沛，锡圭爵，
    常膺宠命。今朝丹陛龙光觐，拜温纶，赐燕翼翼，维恭维敬。庶几夙夜靖共，尔职
    勤修，勋猷彪炳。六解昼漏永，瑶阊静，遥仰雉扇云开，天颜喜气增。宝瑟初调，
    瑶琴叠奏，广殿乐盈盈。珠囊金镜，卜瑞启萝图，螽诜麟定。七解欣庆，际昌期，
    凝景命，协禹范，培周鼎。旁流协气，翠萐祥蓂。更喜见山川乐寿，鸑鷟驺虞昭瑞
    应。庆时和，燠寒调，春令秋令。八解乐翕谐声，椒房眷属恩承，搢笏鸣珂尽俊英，
    喜祝金枝玉叶荣。绵瓜瓞，继继绳绳，图箓延长天共永。趋辞

        同治十一年，皇太后赐承恩公妻及亲属筵宴三章进茶、进酒丹陛清乐，进馔中
    和清乐

        进茶庆叶重熙之章  庆叶重熙，祥成嘉礼。隆恩贲燕侍璇墀，欢声殷大地。一
    解嫔京迎渭徽音嗣，螽诜麟定衍金枝，锡庆从兹始。特恩赐燕播仁慈，肆筵授几，
    跄济纡金紫。纡金紫，懿亲展，福履以绥之。二解际昌期，鸿恩渥被，喜今兹，燕
    翼谋诒。卿云糺缦霭皇畿。延景运，诞受洪釐。三解齑器执尊敦古礼，展隆仪，轩
    曜承光日依依。景逶迤，华林万树连瑶戺，丛云五色廕仙芝。廕仙芝，壶中日永中
    天丽。四解彩映朝曦，祥腾紫气，掖庭亲属承恩礼。甘露降，似珠霏。帕传柑，盘
    撒荔，满袖共香携。亿万斯年，拜恩光，今日始。拜恩光，今日始。五解昼漏频移，
    香阶晴霁，篚筐昭贶骈蕃集。多且旨，乐有仪。际升平，扬盛美，钧乐奏瑶池。亿
    万斯年，拜恩光，今日始，拜恩光，今日始。六解神圣作合阴阳理，洪锡类，绳绳
    继继。四海共倾葵，万邦齐献瑞。趋辞

        进酒运会昌盈之章运会昌盈，海宇澄清，喜气霭彤廷。宝箓钦承，嘉礼初成，
    九霄日月齐明。宏开北阙辉龙陛，共祝南山酌兕觥。百礼洽，万福同，喜沐天家恩
    宠。一解璇闱侍燕霞觞奉，殽烝醴荐华筵盛。联班懿戚冠裳炳，龙旂葩蚤祥辉映。
    鸿祉恰凝庥，燕喜新颁庆，彬彬齐上嘉祥颂。二解欣幸，拜舞丹墀仰圣明，燕衎荷
    殊荣。金罍酒澄，宝鼎香凝。云腴馥，露浆馨，流欢饮福承恩命。乐优游，玉润金
    声福禄成。福禄崇，人在蓬壶蹈咏。三解恆春树，卿云瑞拥。长乐花，灵曜祥呈，
    玲珑楼阁敞银屏。铜漏转，玉阶晴。四解藻纟贵承平，琴瑟和鸣，好风调出凤鸾声。
    箫韶九成，人间天上同倾听，钧天歌阕朝仪静。雅雅鱼鱼缛彩生。追陪仙掖联簪绂，
    拜赐天厨饫鼎烹。五解盛美躬逢，应知万里欢腾，就日瞻云蚁慕情。食德饮和被泽
    醲。锡祉福，齐颂升恆，亿万斯年宝祚永。趋辞

        进馔钧天叠奏之章钧天叠奏，仰思齐太妊，徽音并茂。瑞启萱帏，鸾辂从容莅
    凤楼。同歌舞，瑶池竞进长春酒。况甘旨，左宜右有。亿万世，谋诒燕翼；欣睹壬
    林祜笃，申绥福祐。一解霞觞献寿，庆长生未央，欢承太后。凤髓麟羹，柏叶馨香
    湛露浮。彤墀下，椒房亲宴芳樽侑，更珍品分颂命妇。原懿戚同心同德，长饫天厨
    鼎馔，繁釐普受。二解恩覃宇宙，喜含和履平，倾心拜手。饱德诗赓，共祝皇家百
    禄遒。璇宫内，宝炉香馥霑衣袖。听玉琯，声谐银漏。从今始，含饴豫庆，定卜祥
    徵瓜瓞，慈仁裕后。三解叶银笙，陈凤卣。排仙仗，辉煌文绣。饮和食德，讴歌九
    州。趋辞

        光绪十五年，大婚，赐承恩公及王公大臣筵宴三章进茶、进酒丹陛清乐，进馔
    中和清乐

        进茶图肇鸿基之章  图肇鸿基，风追喜起。延景运，荷隆仪，欢声腾远迩。一
    解躬桓蒲穀列丹墀，赐茶宣敕沐鸿施，九重纶綍欣同被。仰恩晖，献藿倾葵，龙团
    凤饼味含滋。注金瓯，露挹瑶池。二解华门积善徵兰芷，天心眷顾正坤维，至德侔
    周姒。永风诗，荇菜参差，化行俗善，推暨从今始。从今始，膺多福，家室庆咸宜。
    三解度翩翩，纡青拖紫，韵悠悠，吹竹弹丝。颁来佳茗溢金卮，漱芬芳，既甘且旨。
    四解平治修齐逢盛世，中宫位定采蘩时。饬威仪，著箴规。紫宸作耦称同体，彤庭
    端范翊昌期。翊昌期，观型妫汭追隆轨。五解宫商调角徵，颂仁慈，敬缵箕裘绪。
    念在兹，释在兹，璇闱侍膳奉盘匜，孝治迓蕃釐。六解雪澡香霏，云腴味美，金茎
    露湛重霄赐。调琼液，晋瑶卮。华如桃，穠如李，瓯泛碧琉璃。御案亲依，仰天颜，
    真尺咫。七解彩耀旌旗，仪修冠履，饮和食德延繁祉。贻燕翼，衍螽斯。为驺牙，
    为麟趾，戚属与荣施。御案亲依，仰天颜，真尺咫。八解醲膏饱饫芬流齿，霑闿泽，
    欣歌乐只。乾极俪坤珍，祥符绵万纪。趋辞

        进酒宝扇祥开之章宝扇祥开，猊炉烟霭占交泰。八极宏恢，春盎乾坤大。一解
    重霄泽沛，泛醍醐，宠锡新醅。看光浮玉■D9，更香溢琼杯。歌济济，趋跄依北阙，
    勰贞贞，舞蹈咏南陔。毓芝兰，荣敷柯叶，绵瓜瓞，肇始根荄。垂裳肃穆，奉斝徘
    徊。二解黼黻辉煌集众才，礼初成，百福该，嵩呼华祝彻天街。云霞五色迎华盖，
    星辰万点辉珠旆。从容步帝阶，赓飏惬圣怀，听锵锵鸾凤鸣佳会。春似海，酒如淮。
    三解雕梁瑇瑁排，瑶觞琥珀揩，正碧宇春旋北斗魁。绿凝烟，含禁柳，红捧日，映
    宫槐。筵式启，宴叨陪。四解看盈盈，酒满金樽酿最佳。听声声，漏永铜壶箭屡催。
    恰日度花砖，高烘紫禁隈。奏笙簧，凤律谐。绵统绪，鸿慈戴，徽音欣见嗣思齐。
    五解迓休和，遍九陔。铭晋椒盘，庆洽兰陔。二南风化真无外，咏河洲，雅句新裁。
    六解融风暖，淑气催，甘敷雨露徵滂霈。寰区共乐皇仁逮，醁醽馥郁邀恩赉。金镛
    振响叶龙吟，瑶琴谱曲谐鸾哕。七解葡萄酒，翡翠杯，闱祝嘏觥同介。珩璜度肃
    琼琚佩，旌旗彩耀龙蛇绘。鸿基巩固万斯年，驩声远逮三千界。八解宫殿启，阊阖
    开，和煦风回。璀璨云堆，锦绣霞裁。钧天唱，境拟蓬莱。惟坤柔，德合乾刚配。
    千祥集，万福咸来，宾筵歌舞明良会。材皆麹蘖，人尽盐梅。九解鸾翔凤翙，鹓鹭
    徘徊，皋飏夔拜，罴虎追陪。酒酌金罍，乐奏瑶阶，天地祥符交泰。八音调，六律
    谐。庶事康哉，元首明哉。祝维祺，有台有莱。赓雅化，条肆条枚。挹琼浆，玉■
    D9欣开。金盘捧出蓬池脍，恩周夏甸，欢动春雷。十解帝基昌，熙景绘，迈姜嫄，
    启有邰，攸叙彝伦福孔皆。万方赖，兆民怀。卜从今瑞应三阶，风雨和甘化理该。
    恩泽遍埏垓，德教孚中外，衢歌巷舞乐无涯。趋辞

        进馔天地成平之章天地成平，礼乐修明，景运启元亨。乾德资生，坤德资成。
    和声叶，凤凰鸣。虞廷致治由妫水，周室开基肇镐京。四时行，百度贞，南面垂裳
    居正。一解伣天作合徵文定，雎麟化被周疆盛，式歌且舞钦仁圣，欢承寿母兰陔永。
    爵进紫瑶觥，妊姒徽同景，荣怀永锡拜家庆。二解欢幸，椒殿祥雰宝扇萦，酒醴百
    壶清。绮馔调鯖，雅奏铿鲸。协舆颂，惬皇情，冠裳济济龙光觐，绘麒麟，焜耀簪
    缨。槐棘列，蓼萧赓，浓露九霄沐润。三解和曦暖，娲簧转韵，薰风动，虞琴送声。
    金樽玉戋喜同倾，麟羹进，鹿脯烹。四解霞杯色莹，云液香清，天厨水陆不知名。
    称觞酌觥，殷罍夏鼎相辉映。悠扬拊石夔鸣磬，珍重调梅傅作羹。甄陶元气开昌运，
    黼黻勋华萃散闳。五解璇宫昼静，赞乾枢，懋启休祯。分茅胙土，拜纶綍，亲承宠
    命。煌煌天语垂谟训，励丹忱，业业兢兢，无忘恭敬。庶几出壮屏籓，入赞升平，
    钧衡共秉。六解玉漏永，金炉烟，欣看华盖高擎，宸旒喜气迎。松栋云辉，蓂阶日
    丽，淑气满春城。天开景运，卜瑞启珠囊，釐延金镜。七解欣庆，湛恩覃，醲泽饮，
    佐禹范，匡周鼎。臣邻翊赞，治定功成。原更祝，珠联璧合，二曜五星昭瑞应。翼
    燕谋，诒孙子，麟振麟定。八解谊美恩明，祥符至，瑞光呈。主圣臣贤喜起赓，谱
    出承平雅颂声。膺繁祉，腾茂蜚英；亿万年，绵绵祚永。趋辞

        赐衍圣公部宴洙泗发源长一章乾隆七年定。宴正一真人上清碧落乐章，光绪中
    停止，词俚不载。

        洙泗发源长，麟凤流芳久，眷兹后裔，克绍箕裘。诗书教泽延，礼乐家声旧。
    茅社长膺天眷厚，际端冕凝旒。桓圭章甫，彤廷舞蹈，时觐春秋。一解诏宗伯，使
    饔人进羞，大酋献酬，形虎形盐，训恭训俭，慈惠兼施宠锡优。励嘉修，素风益懋。
    庶不负，皇朝渥泽，旨酒思柔。二解

        赐文进士部宴启天门一章乾隆七年定。五十年，改奏棫朴诗五章。赐考官各执
    事官宴，奏鹿鸣三章。具诗乐谱，不载。

        启天门，日丽黄金榜。趁骅骝，缓步青云上。论圣贤，事业无涯量，况平生温
    饱何曾望。念鲰生，叨渥泽，天来广。虽持寸草心，莫报君恩荡，涓埃矢竭酬天贶。
    一解玳筵内，金壶玉浆。月台上，丝竹铿锵。继自今，木天清敞。增泰岩，不辞土
    壤。二解

        赐武进士部宴和气洽一章乾隆七年定。五十年，改奏兔罝诗三章。

        和气洽，泰阶平。皇威截，烽烟靖。念兔罝，亦有干城，虎头猿臂交相庆。看
    雕翮，秋来劲。一解须知道，羽扇纶巾，还有那，弓强箭劲。更兼之，武库纵横。
    效折冲，骅骝骋。执戈殳，卫羽林，备公侯腹心。二解

        乡饮酒高宗自制补笙诗六章

        南陔我逝南陔，言陟其岵。昔我行役，瞻望有父。欲养无由，风木何补。我逝
    南陔，言陟其屺。今我行役，瞻望有母。母也倚闾，归则宁止。南陔有笋，箨实
    巳之。孱孱孩提，敦噢咻之。慎尔温凊，节尔旨肴。今尔不养，日月其惂。

        白华有白者华，不汙纤尘。咨尔士兮，宜修其身。不修其身，乃贻羞于二人。
    有白者华，婉兹静好。咨尔女兮，宜修妇道。不修妇道，乃贻羞于二老。白华匪玉，
    ★I1而不缁。白华匪兰，芬乃胜之。我撷白华，载咏载思。白华匪玉，质玉之令。
    白华匪兰，臭兰之净。我撷白华，载思载咏。

        华黍瞻彼阪田，厥黍始华。胝足胼手，嗟嗟我农夫。瞻彼阪田，黍华以秀。胼
    手胝足，惟勤斯殖茂。华有不秀矣，秀有不实矣，其雨其雨矣，杲杲日出矣，惄予
    愁之恤矣。

        由庚由庚便便，东西朔南。六符调燮，八风节宣。由庚容容，朔南西东。惟敬
    与勤，百王道同。由庚廓廓，东西南朔。先忧而忧，后乐而乐。由庚恢恢，南朔东
    西。皇极孰建，惟德之依。

        崇丘涧松童童，蛙黾邻兮。丘草萋萋，荡青云兮。凡百君子，慎乃讬身兮。涧
    松童童，涧则卑兮。丘草萋萋，丘则崎兮。凡百君子，审所依兮。有崇者丘，物无
    不遂。有卓者道，愚无不智。资生育德，永植毋替。

        由仪在上曰天，在下曰地。君君臣臣，父父子子。在下曰地，在上曰天。父父
    子子，君君臣臣。由其仪矣，物则熙矣。仪其由矣，物则休矣。

        国学网站独家推出

亦凡公益图书馆(Shuku.net)

下一卷 回目录