                              本纪十四  高宗本纪五

        四十一年春正月癸酉朔，富德克打噶咱普德尔窝、马尔邦等碉卡。明亮等克独
    松等碉卡。甲戌，定郡王绵德以交结礼部司员削爵，命绵恩承袭。阿桂克喇乌喇等
    碉卡及舍齐等寺。己卯，阿桂率诸军进围噶喇依，索诺木之母及其姑姊妹出降。命
    封阿桂一等诚谋英勇公，予四团龙补服、金黄带。加赏果毅继勇公丰升额一等子。
    封明亮一等襄勇伯，海兰察一等超勇侯，额森特一等男，和隆武三等果勇侯，福康
    安、普尔普三等男。加赏奎林一等男。丰升额、明亮、海兰察、奎林、和隆武仍各
    予双眼花翎，赏于敏中一等轻车都尉，均世袭。阿桂请安插降众于绰斯甲布十二土
    司地方，从之。壬午，赏阿桂紫缰。甲申，调明善为科布多参赞大臣。以法福里为
    乌里雅苏台参赞大臣。己丑，吏部尚书、协办大学士官保以病乞休，允之。以阿桂
    为吏部尚书、协办大学士。调丰升额为户部尚书，福隆安为兵部尚书。以绰克托为
    工部尚书。庚寅，嘉谟迁仓场侍郎。命阿思哈署漕运总督，永贵署吏部尚书，英廉
    署户部尚书。

        二月己酉，授文绶四川总督，调富勒浑为湖广总督。庚戌，命嗣后社稷坛祭时，
    或值风雨，于殿内致祭。蠲江苏上元等三十九州县、镇江等五卫四十年旱灾额赋。
    辛亥，上谒东陵。以祇谒两陵，并巡幸山东，免经过州县本年额赋十分之三。甲寅，
    上谒昭西陵、孝陵、孝东陵、景陵，诣孝贤皇后陵奠酒。阿桂等奏索诺木等出降，
    槛送京师，两金川平。乙卯，命永贵回礼部尚书，仍兼署吏部事。丙辰，命图平定
    金川前后五十功臣像于紫光阁。命新设将军驻雅州，四川提督桂林驻金川。丁巳，
    上还京师。戊午，上谒泰陵。命袁守侗赴四川，会同阿桂查办参赞大臣富德。壬戌，
    上谒泰陵。设云南腾越镇总兵官。丁卯，上奉皇太后巡幸山东。己巳，免顺天直隶
    通州等二十八州县未完地粮仓穀。庚午，停湖北勘丈湖地。免直隶霸州等二十一州
    县未完地粮仓穀。辛未，减直隶军流以下人犯罪。

        三月丁丑，免山东泰安、曲阜二县本年额赋。戊寅，免山东邹平等三十九州县
    卫各项民欠额赋。己卯，增设成都将军，以明亮为之。辛巳，减山东军流以下人犯
    罪。壬午，免山东德州等十一州县缓徵漕米漕项。癸未，以萨载为江南河道总督，
    杨魁为江苏巡抚。甲申，勒尔谨陛见，命毕沅署陕甘总督。丙戌，上驻跸泰安，谒
    岱庙。命还督抚贡物，仍严饬之。设金川勒乌围总兵。丁亥，上登泰山。辛卯，户
    部尚书王际华卒，以袁守侗代之。免四川通省上年额赋及本年夷赋有差。蠲河南武
    陟县四十年水灾额赋。乙未，上至曲阜，谒孔子庙。蠲安徽怀宁等三十二州县、建
    阳等七卫四十年水旱额赋。丙申，释奠先师孔子，告平两金川功。丁酉，上谒孔林。
    调李质颖为广东巡抚，以闵鹗元为安徽巡抚。戊戌，富德褫职逮治。己亥，云南车
    里逃夷刀维屏等悔罪自归，谕免死，锢之。庚子，命户部侍郎和珅军机处行走。辛
    丑，上奉皇太后自济宁登舟。

        夏四月癸卯，以平定金川，遣官祭告天地、太庙、社稷。以英廉兼署户部尚书。
    命刘墉会同陈辉祖查勘湖北沔阳州冲溃堤工。甲辰，予告协办大学士、吏部尚书官
    保卒。丁未，上阅临清州旧城。辛亥，命阿桂仍在军机处行走。癸丑，蠲直隶霸州
    等五十二州县四十年水灾额赋有差。乙卯，以平定金川，遣官告祭昭西陵、孝陵、
    孝东陵、景陵、泰陵、孝贤皇后陵。丙辰，遣官告祭孔子阙里。壬戌，遣官告祭永
    陵、福陵、昭陵。甲子，以阿思哈为漕运总督，素尔讷为左都御史，索琳为理籓院
    尚书，仍留库伦办事，命丰升额署理籓院尚书。乙丑，上送皇太后自宝稼营还京师。
    丙寅，献金川俘馘于庙社。丁卯，定西将军阿桂等凯旋。戊辰，上幸良乡城南行郊
    劳礼，赐将军及随征将士等宴，并赏阿桂等御用鞍马各一。上还京师。己巳，受俘。
    上御瀛台，亲鞫俘囚。索诺木等皆磔于市。上御紫光阁，行饮至礼，赐凯旋将士及
    王大臣等宴，赐将军阿桂以下银币有差。庚午，斩番目布笼普占巴、雅玛朋阿库鲁
    等于市。

        五月辛未朔，上奉皇太后御慈宁宫，上徽号曰崇庆慈宣康惠敦和裕寿纯禧恭懿
    安祺宁豫皇太后，颁诏覃恩有差。戊寅，富德以诬讦阿桂悖逆，处斩。辛巳，豁山
    西石楼等三县丁徭虚额银。癸未，上奉皇太后启銮，秋狝木兰。己丑，上驻跸避暑
    山庄。

        六月庚子朔，定文渊阁官制。壬子，以甘肃皋兰等二十九州县旱灾，命多留
    市米以供民食。庚申，黄邦宁论斩，逮治前护广西巡抚苏尔德、署按察使广德。

        秋七月庚申，索琳以不职钅隽级，以伍弥泰为理籓院尚书。丁亥，授巴延三山
    西巡抚，调鄂宝为湖南巡抚。

        八月丁未，召瑚图灵阿，以巴林王巴图为定边左副将军，以额驸拉旺多尔济为
    伊犁参赞大臣。乙卯，上幸木兰行围。

        九月丙子，上回驻避暑山庄。庚辰，上送皇太后回銮。庚寅，上奉皇太后还京
    师。

        冬十月己亥朔，命丰升额为步军统领，福隆安仍兼管。壬寅，绥远城将军容保
    罢，以伍弥泰代之。甲辰，命英诚公阿克栋阿在领侍卫内大臣上行走，以奎林为理
    籓院尚书。戊申，左都御史张若溎病免。辛亥，调崔应阶为左都御史，以余文仪为
    刑部尚书。壬子，阿思哈病免，以鄂宝为漕运总督。癸丑，以敦福为湖南巡抚。丙
    辰，命三宝查浙江漕粮积弊。甲子，以甘肃皋兰等二十九州县旱灾，豁历年积欠
    仓粮四百万有奇。

        十一月甲申，命四库全书馆详覈违禁各书，分别改毁。谕曰：“明季诸人书集
    词意抵触本朝者，如钱谦益等，均不能死节，妄肆狂狺，自应查明毁弃。刘宗周、
    黄道周立朝守正，熊廷弼材优幹济，诸人所言，若当时采用，败亡未必若彼其速，
    惟当改易字句，无庸销毁。又直臣如杨涟等，即有一二语伤触，亦止须酌改，实不
    忍并从焚弃。”

        十二月庚子，命戊戌年八月举行繙译乡试，次年三月举行会试。丙午，命明亮
    军机处行走，伍弥泰迁西安将军，博成署绥远城将军。戊申，以雅朗阿为绥远城将
    军。甲寅，蠲山东德州等三十州县卫所本年被灾额赋。丙辰，缅目得鲁蕴请送还内
    地官人，准其入贡。谕令进京乞恩。戊午，上幸瀛台。库车阿奇木伯克、哈萨克使
    人，及四川明正土司等瞻觐，各赐冠服有差。

        四十二年春正月戊辰朔，蠲甘肃乾隆二十三年至三十五年民欠银八十四万两有
    奇。丙子，上御阅武楼阅兵，命诸王、大臣、外籓蒙古及回部、库车、哈萨克使臣、
    金川土司等从观。辛巳，以皇太后不豫，诣长春仙馆问安，奉皇太后幸同乐园，侍
    晚饍。自是每日诣长春仙馆请安。乙酉，以图思德奏缅番内附，命阿桂往云南筹办。
    调李侍尧为云贵总督，以杨景素为两度总督，郝硕为山东巡抚，图思德回贵州巡抚，
    裴宗锡回云南巡抚。己丑，宥熊学鹏罪，苏尔德、广德论斩。庚寅，皇太后崩，奉
    安于慈宁宫正殿，上以含清斋为倚庐，颁大行皇太后遗诏。谕穿孝百日，王大臣官
    员等二十七日除服。辛卯，尊大行皇太后谥号为孝圣宪皇后，推恩普免钱粮一次。
    壬辰，定二十七日内郊庙社稷遣官致祭用乐之制。乙未，尊大行皇太后陵曰泰东陵。
    丙申，移大行皇太后梓宫于申昜春园，奉安于九经三事殿。上居圆明园。

        二月丁酉朔，上诣安佑宫行告哀礼。上居无逸斋苫次。己亥，上还居圆明园。
    庚子，上诣九经三事殿大行皇太后梓宫前供奠。诸王大臣请间一二日行礼，不允。
    甲辰，谕二十七月内停止元旦朝贺。其百日后，寻常御殿视朝，届日请旨。乙巳，
    定百日内与二十七月内御用服色及臣下服色制。甲寅，高晋会同阿扬阿赴安徽查案，
    杨魁兼署两江总督。蠲安徽宿州等八州县、凤阳等三卫四十一年水灾额赋。丁巳，
    上诣九经三事殿大行皇太后梓宫前行月祭礼。以颜希深为湖南巡抚。

        三月辛未，左都御史素尔讷、大理寺卿尹嘉铨休致。壬申，以萨载赴京，命德
    保兼署江南河道总督。戊寅，以迈拉逊为左都御史。壬午，上大行皇太后尊谥曰孝
    圣慈宣康惠敦和敬天光圣宪皇后。戊子，以恆山保为乌里雅苏台参赞大臣。

        夏四月戊戌，以缅番投诚反覆，召阿桂回京，留缅目所遣孟幹等。戊申，上诣
    九经三事殿孝圣宪皇后梓宫前行祖奠礼。己酉，孝圣宪皇后发引，上送往泰东陵，
    免经过州县本年额赋十分之七。癸丑，上谒泰陵。是日，孝圣宪皇后梓宫至泰东陵，
    奉安于隆恩殿。丙辰，上诣泰东陵孝圣宪皇后梓宫前行百日祭礼。丁巳，大学士舒
    赫德卒。戊午，命永贵署大学士兼吏部尚书。辛酉，蠲安徽宿州等八州县、长河等
    三卫四十一年水灾额赋。壬戌，命福隆安兼署吏部尚书。甲子，上还京师。

        五月乙丑朔，孝圣宪皇后神牌升祔太庙。翌日，颁诏覃恩有差。戊辰，上临舒
    赫德丧次赐奠。壬申，蠲直隶清苑等十州县逋赋。戊寅，以普蠲全国钱粮，免福建
    台湾府属官庄租息十分之三。甲申，马兰镇总兵满斗于东陵掘墙通路，论斩。丁亥，
    命阿桂为武英殿大学士，兼管吏部事，英廉协办大学士。命尚书果毅继勇公丰升额
    之父阿里衮原袭果毅公爵号，亦加“继勇”二字。调永贵为吏部尚书，以富勒浑为
    礼部尚书，三宝为湖广总督，王亶望为浙江巡抚。蠲顺天直隶大兴等三十三州县
    被灾额赋。

        六月乙卯，以吉林将军富椿调杭州将军，命福康安代之。己未，上诣黑龙潭祈
    雨。

        秋七月，蠲甘肃皋兰等二十九州县四十一年被灾额赋。丙戌，命甘肃应徵各
    属番粮草束免十分之三。暹罗头目郑昭进贡，送所获缅番，谕杨景素以请封檄谕之。

        八月庚子，免乌鲁木齐各州县户民额粮十分之三。庚申，命侍郎金简赴吉林，
    会同福康安查办事件。

        九月丙子，上谒泰陵、泰东陵。壬午，上还京师。

        冬十月戊戌，户部尚书果毅继勇公丰升额卒，调英廉为户部尚书，仍兼管刑部，
    命德福为刑部尚书。乙巳，诏陕西民屯租粮草束届轮免钱粮之年，一体蠲免。庚申，
    设密云副都统一，驻防兵二千。辛酉，命袁守侗赴浙江查审归安县知县刘均被控案。
    命侍郎周煌、阿扬阿赴四川查审大足县知县赵宪高被控案。

        十一月丙寅，广德处斩。戊辰，海成以纵庇王锡侯褫职，以郝硕为江西巡抚，
    国泰为山东巡抚。壬申，刑部尚书余文仪乞休，允之。甲戌，调袁守侗为刑部尚书，
    梁国治为户部尚书。乙酉，蠲甘肃宁夏等七县本年被灾额赋。

        十二月丁酉，蠲甘肃皋兰等十七州县四十一年被灾额赋。癸丑，赈甘肃皋兰等
    三十二州县被旱灾民。

        四十三年春正月壬戌朔，免朝贺。癸亥，以郑大进为河南巡抚。辛未，追复睿
    亲王封爵及豫亲王多铎、礼亲王代善、郑亲王济尔哈朗、肃亲王豪格、克勤郡王岳
    讬原爵，并配享太庙。己卯，上谒西陵，免经过地方本年额赋十分之三。癸未，上
    谒泰陵、泰东陵。甲申，上谒泰东陵行期年礼。

        二月丁酉，朝鲜、琉球入贡。己酉，以特成额为礼部尚书。调绰克托为吏部尚
    书，富勒浑为工部尚书。特成额迁成都将军，以锺音为礼部尚书。调杨景素为闽浙
    总督，桂林为两广总督，李质颖护之。戊午，以諴亲王弘申昜为正白旗领侍卫内大
    臣。

        三月甲子，上诣西陵。戊辰，上谒泰陵、泰东陵。己巳，上亲祭泰东陵。乙亥，
    上阅健锐营兵。己丑，以李湖为湖南巡抚。

        夏四月辛卯，以河南旱，命减开封等五府军流以下罪。壬寅，命先免河南四十
    五年田赋。癸卯，肃亲王蕴著卒。乙巳，上诣黑龙潭祈雨。辛亥，命减河南军流以
    下罪。乙卯，赐戴衢亨等一百五十七人进士及第出身有差。

        五月庚申朔，以山东荒歉，命预免四十五年钱粮。丁卯，命山西巡抚兼理河东
    盐政。戊辰，怡亲王弘晓卒。

        六月乙未，以九江关监督全德浮收，逮治之。

        闰六月癸亥，河南祥符河决。

        秋七月癸巳，河南仪封考城河决。乙未，命袁守侗往河南，会同河督姚立德、
    巡抚郑大进查办河工。戊戌，命高晋督办堤工。丁未，上诣盛京谒陵，免经过直隶、
    奉天各州县本年额赋十分之三。

        八月癸酉，以仪封决河下注安徽凤阳各州县，谕萨载等赈灾民。甲戌，上谒永
    陵。乙亥，行大飨礼。己卯，上谒福陵。免奉天所属府州县明年丁赋。庚辰，行大
    飨礼。上谒昭陵。辛巳，行大飨礼。命奉天、吉林、黑龙江各属已结未结死罪均减
    等，军流以下悉宥之。癸未，上临奠克勤郡王岳讬墓。甲申，上临奠武勋王扬古利、
    弘毅公额亦都、直义公费英东墓。乙酉，上诣文庙行礼。

        九月甲午，锦县生员金从善，以上言建储立后，纳谏施德，忤旨，论斩。戊戌，
    礼部尚书锺音卒。金从善以妄肆诋斥，处斩。己亥，以德保为礼部尚书。丁未，申
    谕立储流弊，及宣明归政之期。壬子，上还京师。甲寅，高朴以婪赃论斩。绰克托
    以失察高朴褫职。命永贵为吏部尚书。乙卯，命迈拉逊署吏部尚书。

        冬十月己未，以庚子年七旬万寿，巡幸江、浙，命举恩科乡会试，并普蠲钱粮。
    甲戌，江苏布政使陶易以徇纵徐述夔，褫职论斩。丙子，免甘肃皋兰等三十二州
    县四十二年旱灾额赋。

        十一月戊子，禁贡献整玉如意及大玉。壬辰，定驿务归巡道分管，裁甘肃驿传
    道。赈广西兴安等九州县本年旱灾。庚子，免甘肃宁夏等七州县四十二年被灾额
    赋。

        十二月庚申，河南仪封堤工塌坏，高晋等下部严议。丙寅，谕国泰严治山东冠
    县义和拳教匪。甲戌，赈安徽当涂等三十四州县卫本年水旱灾、湖南湘阴等十五州
    县卫旱灾，并蠲额赋有差。

        四十四年春正月丙戌朔，调陈辉祖为河南巡抚，郑大进为湖北巡抚。乙未，大
    学士、两江总督高晋卒。命三宝为东阁大学士，仍留湖广总督任，萨载为两江总督，
    李奉翰为江南河道总督。癸卯，上诣西陵，免经过地方本年丁赋十分之三。裁福州
    副都统。乙巳，命阿桂赴河南查勘河工。丁未，上谒泰陵、泰东陵。辛亥，上还京
    师。

        二月癸亥，左都御史迈拉逊病免。丙子，以增福为福建巡抚，申保为左都御史。
    庚辰，命辑明季诸臣奏疏。谕曰：“各省送到违碍应毁书籍，如徐必达南州草，萧
    近高疏草，宋一韩掖垣封事，切中彼时弊病者，俱无惭骨更。虽其君置若罔闻，
    而一时废弛瞀乱之迹，痛切敷陈，足资考镜。朕以为不若择其较有关系者，别加编
    录，名为明季奏疏，勒成一书，永为殷鉴。诸臣在胜国言事，于我国家间有干犯之
    语，不宜深责，应量为改易选录，馀仍分别撤毁。”壬午，建江南龙泉庄等处行宫。

        三月丙申，命英廉署直隶总督。丁酉，命德福署协办大学士。调杨景素为直隶
    总督，三宝为闽浙总督。以图思德为湖广总督，舒常为贵州巡抚。乙巳，以谭尚忠
    署山西巡抚。己酉，赈湖北江夏等三十九州县卫上年旱灾。

        夏四月己未，改辟展办事大臣为吐鲁番领队大臣。戊辰，上诣西陵。壬申，上
    谒泰陵、泰东陵。丁丑，改甘肃驿传道为分巡兰州道。戊寅，以袁守侗为河东河道
    总督，胡季堂为刑部尚书。己卯，上阅健锐营兵。庚辰，上还京师。

        五月乙未，上秋狝木兰，免经过地方本年丁赋十分之三。丙申，以李世杰为广
    西巡抚。辛丑，上驻避暑山庄。丙午，以富纲为福建巡抚。丁未，上诣文庙行释奠
    礼。

        六月丁卯，免甘肃乾隆二十七年至三十七年逋赋银二十三万五千两、粮一百零
    五万石各有奇。戊辰，河南武陟、河内沁河决。庚辰，建吐鲁番满城。

        秋七月乙未，以孙士毅为云南巡抚。

        八月戊辰，上幸木兰行围。辛未，命和珅在御前大臣上学习行走。甲戌，以宗
    室永玮为黑龙江将军。乙亥，宁寿宫成。

        九月庚子，上还京师。

        冬十月壬戌，免陕西延安等三府州属乾隆二十年至三十七年民欠社仓穀。免西
    藏那克舒三十九族番子等应交马银。乙亥，免甘肃庄浪等十七州县被灾额赋。

        十一月甲申，免安徽亳州等十一州县额赋。戊戌，杭州将军嵩椿坐耽于逸乐褫
    职，仍通谕申儆。癸卯，赈甘肃皋兰等十二州县灾民，并蠲本年额赋。丙午，以
    姚成烈为广西巡抚。以伍弥泰护送班禅至热河，给钦差大臣关防。

        十二月癸丑，命侍郎德成至河南会办河工。甲寅，命户部侍郎董诰在军机处行
    走。乙卯，两广总督桂林卒，以巴延三代之，雅德为山西巡抚。戊午，大学士于敏
    中卒。湖广总督图思德卒，以富勒浑代之，绰克托代为工部尚书。丙寅，赈湖北沔
    阳等七州县卫本年水灾。己巳，命程景伊为文渊阁大学士，调嵇璜为吏部尚书、协
    办大学士，周煌为工部尚书。辛未，直隶总督杨景素卒，以袁守侗代之。调陈辉祖
    为河东河道总督，荣柱为河南巡抚。

        四十五年春正月庚辰朔，以八月七旬万寿，颁诏覃恩有差。辛巳，免河南仪封
    等十三州县被灾额赋。辛卯，上巡幸江、浙，免直隶、山东经过地方本年额赋十分
    之三。壬辰，免直隶顺德等四府属逋赋。己亥，免山东历城等二十八州县逋赋及仓
    穀。己酉，朝鲜国王李算表贺万寿，优诏答之。修浙江仁和、海宁塘工。

        二月癸丑，命舒常同和珅、喀宁阿查办海宁劾李侍尧各款。甲寅，免江南、浙
    江经过地方本年额赋十分之三。免两江所属四十三年以前逋赋。丙辰，调李奉翰为
    河东河道总督，陈辉祖为江南河道总督。丁巳，免台湾府属本年额穀，免两淮灶户
    灾欠及川饷未缴银。己未，上渡江，阅清口东壩堤工。甲子，免江南、浙江省会附
    郭诸州县本年额赋。戊辰，上幸焦山。壬申，上幸苏州府。仪封决口合龙。己卯，
    免浙江仁和等县逋赋。

        三月辛巳，上幸海宁州观潮。壬午，上幸尖山。召索诺木策凌来京，以奎林为
    乌鲁木齐都统。癸未，上幸杭州府。甲申，上幸秋涛宫阅水师。以博清额为理籓院
    尚书。壬辰，调李质颖为浙江巡抚，李湖为广东巡抚，以刘墉为湖南巡抚。以京察
    届期，予阿桂等议叙，左都御史崔应阶等原品休致。癸巳，以罗源汉为左都御史。
    丁酉，李侍尧褫职逮问。孙士毅褫职，发伊犁效力。以福康安为云贵总督，索诺木
    策凌为盛京将军。辛丑，命英廉为东阁大学士，和珅为户部尚书。丙午，上诣明太
    祖陵奠酒。

        夏四月己酉朔，上渡江。壬子，山东寿光人魏塾以著书悖妄，处斩。丁巳，上
    至武家墩，阅高家堰堤工，渡河。免山西太原等十六府州并归化城等应徵额赋十
    分之三，大同、朔平及和林格尔等属全免之。辛酉，调杨魁为陕西巡抚，刘秉恬署
    云南巡抚，颜希深为贵州巡抚，吴坛为江苏巡抚。丁卯，调杨魁为河南巡抚，雅德
    为陕西巡抚，喀宁阿为山西巡抚。

        五月甲申，以大学士、九卿改和珅所拟李侍尧监候为斩决，谕各督抚各抒所见，
    定拟题奏。丁亥，上还京师。癸巳，赐汪如洋等一百五十五人进士及第出身有差。
    丁酉，宥孙士毅罪。己亥，上秋狝木兰。乙巳，上驻跸避暑山庄。甲寅，免湖北沔
    阳等五州县本年水灾额赋。乙卯，召大学士三宝入阁办事。调富勒浑为闽浙总督，
    舒常为湖广总督。丁卯，以和珅为正白旗领侍卫内大臣。庚午，江苏睢宁郭家渡河
    决。

        秋七月丁丑，起孙士毅为编修。丁酉，班禅额尔德尼自后藏入觐，上御清旷殿，
    赐坐，赐茶。戊戌，顺天良乡永定河决。庚子，上御万树园，赐班禅额尔德尼及王、
    公、大臣，蒙古王、贝勒、贝子、公、额驸、台吉等宴，并赐冠服金币有差。辛丑，
    山东曹县及河南考城河决。壬寅，以李本为贵州巡抚。

        八月戊申，赈河南宁陵等四县水灾。乙卯，大学士程景伊卒。丁巳，永定河决
    口合龙。湖北巡抚郑大进贡金器，不纳，切责之。己未，上七旬万寿节，御澹泊敬
    诚殿，王、公、大臣及蒙古王、贝勒、贝子、额驸、台吉等行庆贺礼。癸酉，调闵
    鹗元为江苏巡抚，农起为安徽巡抚。甲戌，上诣东西陵，免经过地方本年额赋十分
    之三。赈浙江诸暨等七县水灾。

        九月，以嵇璜为文渊阁大学士，蔡新为吏部尚书、协办大学士。调周煌为兵部
    尚书，以周元理为工部尚书。壬午，上谒昭西陵、孝陵、孝东陵、景陵，诣孝贤皇
    后陵奠酒。辛卯，上谒泰陵、泰东陵。睢宁郭家渡决口合龙。乙未，上还京师。乙
    巳，赈吉林珲春水灾。

        冬十月戊申，定李侍尧斩监候。调雅德为河南巡抚。辛酉，免河南仪封等六县
    本年水灾额赋。壬戌，免直隶霸州等六十三州县本年水灾额赋。免江苏清河等八州
    县卫本年水旱额赋。免甘肃皋兰等三十五州县四十四年水灾额赋。甲戌，命博清
    额署左都御史，和珅仍兼署理籓院尚书。

        十一月庚辰，命博清额为钦差大臣，护送班禅额尔德尼往穆鲁乌苏地方。壬午，
    以庆桂为乌里雅苏台将军。癸未，班禅额尔德尼卒于京师。

        十二月乙卯，赈甘肃皋兰等十八州县饥民。庚申，以会同四译馆屋坏，压毙
    朝鲜人，礼部尚书等下部严议。丁卯，命阿桂会同陈辉祖、富勒浑、李质颖勘视海
    塘。

        四十六年春正月己卯，定蒙古喀尔喀，青海杜尔伯特、土尔扈特、和硕特，回
    部王、公、札萨克、台吉等世袭爵秩。丙申，朝鲜国王李算表谢赐缎匹，仍贡方物，
    温谕受之。癸卯，召富勒浑、李质颖来京。以陈辉祖为闽浙总督，兼管浙江巡抚，
    督办塘工。调李奉翰为江南河道总督，韩鑅为河东河道总督。

        二月丙辰，免浙江诸暨水灾额赋。癸亥，命阿桂勘视江南、河南河工。乙丑，
    上西巡五台山，免经过地方本年额赋十分之三。丙寅，免顺天保定七府州县逋赋。
    己巳，调雅德为山西巡抚。庚午，以富勒浑为河南巡抚。王燧论绞。

        三月甲戌朔，上幸正定府阅兵。乙亥，免安徽亳州等九州县、凤阳等三卫水灾
    额赋有差。丙子，免江苏清河等八州县卫水灾额赋有差。戊寅，召庆桂来京，以巴
    图署乌里雅苏台将军。辛巳，上驻跸五台山。己丑，免甘肃皋兰等十五州县雹灾
    额赋有差。甲午，以宗室嵩椿为绥远城将军。庚子，上还京师。壬寅，甘肃循化
    撒拉尔回匪苏四十三等作乱，陷河州，命西安提督马彪同勒尔谨剿之。癸卯，回匪
    犯兰州，命阿桂往甘肃调度剿贼机宜。

        夏四月甲申朔，命尚书和珅、额驸拉旺多尔济、领侍卫内大臣海兰察，并巴图
    鲁侍卫等，赴甘肃剿贼。乙巳，命安徽巡抚农起往甘肃办理军需，宥李侍尧罪，赏
    三品顶戴赴甘肃。己酉，甘肃官军收复河州，仁和进援省城。庚申，休致大理寺卿
    尹嘉铨坐妄请其父从祀孔庙及著书狂悖，处绞。免直隶霸州等五十州县水灾额赋。
    戊辰，赐钱棨等一百六十九人进士及第出身有差。庚午，逮勒尔谨，以李侍尧管理
    陕甘总督事，未至，以阿桂兼管之。召和珅回京。辛未，免安徽寿州等十二州县卫、
    河南仪封等五县水灾额赋。

        五月辛卯，谕阿桂等除回民新教。

        闰五月癸卯朔，勒尔谨论斩。己酉，免江苏阜宁等七县卫逋赋。庚戌，上秋狝
    木兰。丙辰，上驻跸避暑山庄。

        六月庚辰，江苏睢宁魏家庄河决。己丑，以甘肃累年冒赈，命刑部严鞫勒尔谨，
    逮王亶望至都。壬辰，免陕西西安等十二府州民欠仓穀。癸巳，甘肃回匪苏四十三
    等伏诛。

        秋七月壬寅朔，江苏崇明、太仓等州县海溢。甘肃布政使王廷赞，以冒赈浮销，
    褫职逮治。丙午，以奎林为乌里雅苏台将军，明亮为乌鲁木齐都统。己酉，河南万
    锦滩及仪封曲家楼河决。庚申，暹罗国长郑昭遣使赍表贡方物。辛酉，命阿桂阅视
    河南、山东河工。乙丑，南掌国王弟召翁贡方物。庚午，王亶望处斩，赐勒尔谨自
    尽，王廷赞论绞。免江苏崇明县本年额赋。赈江苏崇明等九州县、河南仪封县水
    灾。

        八月甲戌，赈甘肃陇西等四县水灾。免金县等七县额徵半赋。己卯，袁守侗等
    坐查监粮失实，下部严议。壬午，调福康安为四川总督，以富纲为云贵总督，杨魁
    署福建巡抚。乙酉，赈湖北潜江等四州县水灾。丙戌，上幸木兰行围。魏家庄决口
    合龙。

        九月戊申，王廷赞处绞。丁卯，赈山东金乡水灾。

        冬十月丙子，赈江苏铜山等县水灾。丁丑，赈山东邹平等二十九州县、济宁等
    三卫、永阜等三场水灾。乙酉，赈直隶沧州等四州县、严镇等四场水灾。戊子，赈
    河南祥符十三县水灾。庚寅，赈湖北江夏等十七州县水旱灾。癸巳，赈安徽灵壁等
    二十四州县卫水旱灾。丁酉，上以御史刘天成奏，谕曰：“均田之法，势必致贫者
    未富，富者先贫。我君臣惟崇俭尚朴，知愧知惧，使四民则效而已。”罢陕西贡皮。

        十一月庚子，工部尚书周元理予告，以罗源汉代之。以刘墉为左都御史，仍暂
    管湖南巡抚。丙午，以李世杰为湖南巡抚。戊辰，以郑大进为直隶总督。

        十二月己巳朔，调姚成烈为湖北巡抚。以硃椿为广西巡抚。丁丑，以雅德为广
    东巡抚，谭尚忠为山西巡抚。戊子，大学士等议驳嵇璜请复黄河故道，上韪之。庚
    寅，毕沅以御史钱沣劾，降三品顶戴留任。辛卯，调农起为山西巡抚，谭尚忠为安
    徽巡抚。

        四十七年春正月庚子，陈辉祖、闵鹗元降三品顶戴留任。乙卯，建盛京文溯阁。
    丙寅，四库全书成。

        二月己巳，上御文渊阁，赐四库全书总裁等官宴，赏赉有差。丁亥，命乾清门
    侍卫阿弥达致祭河神。

        三月庚子，上幸盘山。壬寅，上驻跸盘山。癸丑，调雅德为福建巡抚，以尚安
    为广东巡抚。甲寅，上还京师。乙卯，免甘肃积年逋赋粮二百四十五万石、银三十
    万两各有奇。戊午，免江苏常熟等二十八州县卫水灾额赋。癸亥，免直隶天津等
    三十九州县水灾额赋。

        夏四月戊辰，命和珅、刘墉同御史钱沣查办山东亏空。戊寅，免山东寿光等五
    县水灾额赋。己卯，山东巡抚国泰褫职逮问，以明兴代之。辛巳，上阅火器营兵。
    甲申，免山西永济县水灾额赋。丁亥，上阅健锐营兵。壬辰，协办大学士、吏部尚
    书蔡新乞假，允之。以刘墉署吏部尚书。甲午，罗源汉罢，以刘墉为工部尚书，王
    杰为都察院左都御史，庆桂为盛京将军。

        五月丁酉，召阿桂来京，命韩鑅、富勒浑筹办河工。己亥，赈山东曹州、兗州、
    济宁等府州，江苏徐州、丰、沛等县水灾。辛丑，免河南祥符等六县水灾额赋。定
    新建巴尔噶逊城名曰嘉德。戊申，上幸木兰。庚戌，免安徽怀宁等十八州县、安庆
    等五卫水灾额赋。甲寅，上驻跸避暑山庄。

        六月丙子，国泰、于易简论斩。以富躬为安徽巡抚。

        秋七月丙申朔，命阿桂仍督办河工。戊戌，索诺木策凌论斩。癸卯，国泰、于
    易简赐自尽。甲辰，以李侍尧、国泰所办贡物过优，皆致罪戾，谕各督抚等惟当洁
    清自矢，毋专以进献为能。己未，以何裕城署河东河道总督。癸亥，免甘肃陇西等
    四县四十六年水灾额赋。

        八月丁卯，以福康安为御前大臣。癸酉，以宗室永玮为吉林将军，宗室恆秀为
    黑龙江将军。甲戌，加英廉、嵇璜、和珅、李侍尧、福康安太子太保，梁国治、郑
    大进太子少傅，萨载太子少保。壬午，赈江苏沛县等州县，山东邹、峄二县被水灾
    民。癸未，上幸木兰行围。乙酉，赐索诺木策凌自尽。壬辰，赈山东兗州等府县被
    水灾民。

        九月丙申，建浙江文澜阁。壬寅，上回驻避暑山庄。癸卯，刑部尚书德福卒，
    以喀宁阿代之。命英廉暂管刑部。乙巳，调宗室永玮为盛京将军，庆桂为吉林将军。
    辛亥，陈辉祖褫职逮问，调富勒浑为闽浙总督，福长安署之。调李世杰为河南巡抚，
    以查礼为湖南巡抚。己未，赈浙江玉环等处海溢灾民。辛酉，免奉天承德等五县
    水灾额赋。

        冬十月癸酉，新建库尔喀喇乌苏城名曰庆绥，晶河城名曰安阜。丁卯，赈河南
    汝阳等十六县水灾。甲申，直隶总督郑大进卒，以袁守侗署之。以福崧为浙江巡抚。
    赈安徽寿州等十六州县卫水旱灾。

        十二月癸亥朔，陈辉祖及国栋等论斩。甲申，常青迁杭州将军。以乌尔图纳逊
    为察哈尔都统。

        四十八年春正月甲午，以伊星阿为湖南巡抚。戊申，以萨载为两江总督，毕沅
    为陕西巡抚，刘秉恬为云南巡抚。

        二月甲子，赐陈辉祖自尽，王燧处斩。乙丑，以毓奇为漕运总督。丙寅，以拉
    旺多尔济为御前大臣。戊辰，命建辟雍于太学。辛未，上诣西陵，免经过地方额赋
    十分之三。乙亥，上诣泰陵、泰东陵。戊子，赐明辽东经略熊廷弼五世孙泗先为儒
    学训导。

        三月辛丑，予大学士阿桂等议叙。礼部侍郎钱载等原品休致。予总督袁守侗等、
    巡抚农起等议叙。召硃椿来京，以刘瓘为广西巡抚。甲寅，免江苏铜山等十九州县、
    淮安等三卫水旱灾额赋。

        夏四月乙丑，御前大臣喀喇沁郡王札拉丰阿卒，以拉旺多尔济为御前大臣。乙
    亥，上阅火器营兵。辛巳，召福康安来京。

        五月壬辰，以福康安为正黄旗领侍卫内大臣。予李奉翰兵部尚书、右都御史衔。
    甲辰，以硃椿为左都御史。丙午，协办大学士、吏部尚书永贵卒。免安徽寿州等十
    一州县上年水灾额赋。丁未，直隶总督袁守侗卒，以刘瓘代之。以孙士毅为广西巡
    抚，伍弥泰为吏部尚书、协办大学士。己酉，上有疾，命永瑢代祀方泽。癸丑，上
    幸木兰。庚申，上驻跸避暑山庄。

        六月乙丑，体仁阁火。乙酉，免山东永阜等五场上年水灾额赋。丁亥，赈湖北
    广济等六州县水灾。

        秋七月戊戌，命海禄署伊犁将军，图思义署乌鲁木齐都统。乙卯，命蔡新为文
    华殿大学士，梁国治协办大学士，刘墉为吏部尚书。

        八月甲午，赐达赖喇嘛玉册玉宝。甲戌，明亮、巴林泰等褫职逮问，以海禄为
    乌鲁木齐都统。乙亥，上自避暑山庄诣盛京谒陵，免经过地方本年额赋十分之五。
    庚辰，太子太保、大学士英廉卒。辛巳，上驻跸哈那达大营。喀喇沁郡王喇特纳锡
    第等迎驾，赏赉有差。丁亥，上驻五里屯大营，科尔沁亲王恭格喇布坦、巴林郡王
    巴图等迎驾，赏赉有差。戊子，予明辽东经略袁崇焕五世孙炳以八九品官选补。

        九月己丑朔，上驻跸四堡子东大营阅射。命皇十一子永瑆等迎册宝至盛京，藏
    于太庙。癸巳，上驻老边大营阅射。朝鲜国王遣使贡方物。乙未，免奉天各属乾隆
    四十九年额赋。戊戌，上谒永陵。己亥，行大飨礼。阅兴京城。免盛京户部各庄头
    仓粮。免盛京等处旗地应纳米豆草束十分之五。减奉天等处死罪，免军流以下罪。
    癸卯，上谒福陵。甲辰，行大飨礼。上谒昭陵，临奠武勋王扬古利墓。乙巳，行大
    飨礼。丙午，上临奠克勤郡王岳讬墓。丁未，上临奠弘毅公额亦都、直义公费英东
    墓。戊申，上御崇政殿受庆贺。御大政殿赐扈从皇子、王、公、大臣等宴，赏赉有
    差。己酉，上诣清宁宫祭神，赐皇子、王、公、大臣等食胙。庚戌，上回跸。戊午，
    申谕詹事府备词臣升转之阶，及建储之必不可行。

        冬十月壬戌，赈陕西榆林八州县等旱灾。癸亥，上驻跸文殊菴行宫。壬申，上
    谒昭西陵、孝陵、孝东陵、景陵。乙亥，上还京师。

        十一月己亥，释国栋。庚子，以福隆安病未痊，命福康安协同办理兵部尚书。
    辛丑，命刘瓘饬玉田附近州县掘蝗蝻。壬寅，命刘瓘查办南宫县义和拳邪教。己酉，
    以阿克栋阿为乌里雅苏台参赞大臣，那尔瑚善为塔尔巴哈台参赞大臣。

        十二月丙寅，命福康安赴广东，会同永德谳盐商狱。

        四十九年春正月丁未，上南巡，免直隶、山东经过地方本年钱粮十分之三。戊
    申，免直隶顺天等十二府州属逋赋。甲寅，调孙士毅为广东巡抚，以吴垣为广西巡
    抚。丙辰，免山东利津等二十一州县卫逋赋。召巴延三来京，调舒常为两广总督。
    以特成额为湖广总督，保宁为成都将军。

        二月壬戌，上幸泰安府，诣岱庙行礼。丙寅，上谒少昊陵。至曲阜谒先师庙。
    丁卯，释奠先师，诣孔林酹酒。祭元圣周公庙。壬申，免江宁、苏州、安徽各属逋
    赋。免江南、浙江经过地方本年钱粮十分之三。以永保为贵州巡抚。赉江南、浙江
    耆民。戊寅，祭河神。上渡河。减江苏、安徽、浙江三省军流以下罪。壬午，免江
    南江宁、苏州，浙江杭州等附郭诸县额赋。甲申，免两淮灶户四十五、六两年逋赋。

        三月丙戌朔，祭江神。上渡江，幸金山。丁亥，上幸焦山。调周煌为左都御史。
    己丑，以王杰为兵部尚书，俟服阕后供职。辛卯，上幸苏州府。壬辰，免湖北江夏
    等二十四州县卫三十年至四十四年逋赋。乙未，上诣文庙行礼。丁酉，再免浙江杭
    州、嘉兴、湖州三府属额赋十分之三。己亥，上幸海宁州祭海神。以福建钦赐进士
    郭锺岳年届一百四岁，来浙迎銮，赏国子监司业。庚子，上幸尖山观潮。阅视塘工。
    辛丑，上幸杭州府。癸卯，上诣圣因寺祭圣祖神御。戊申，上阅福建水师。庚戌，
    上自杭州回銮。改庆桂为福州将军。以都尔嘉为吉林将军。增西安副都统一。甲寅，
    上驻跸苏州府。巴延三褫职。

        闰三月丙辰朔，兵部尚书福隆安卒，以福康安为兵部尚书，复兴署工部尚书。
    壬戌，上幸江宁府。甲子，祭明太祖陵。乙丑，上阅江宁府驻防兵。戊辰，上渡江。
    丙子，上祭河神，渡河。以伊龄阿为总管内务府大臣。是月，免江苏上元等八州县
    卫，安徽怀宁等十州县、安庆等三卫上年水旱灾额赋。

        夏四月丙戌，免直隶宛平等五州县上年水灾额赋。庚寅，上祭禹庙。壬寅，以
    李绶为江西巡抚。甲辰，以河南卫辉等属旱，免汲县等十六县逋赋。乙巳，免直隶
    大名等七州县逋赋。丙午，甘肃新教回人田五等作乱，命李侍尧、刚塔剿之。丁未，
    上还京师。以海禄为乌什参赞大臣。庚戌，免陕西、甘肃三十八年至四十六年逋赋。
    辛亥，调李绶为湖南巡抚，以伊星阿为江西巡抚。甲寅，赐茹棻等一百十二人进士
    及第出身有差。是月，免湖北黄梅等四县、武昌等三卫上年水灾额赋。

        五月丙辰，绰克托以缘事褫职逮问，以庆桂为工部尚书。调常青为福州将军，
    以永铎为杭州将军。己未，命庆桂在军机处行走。壬戌，上秋狝木兰。癸亥，免陕
    西延安等三府州逋赋。戊辰，上驻跸避暑山庄。己巳，命福康安、海兰察赴甘肃剿
    捕回匪。甲戌，命阿桂领火器、健锐两营兵往甘肃剿叛回。以阿桂为将军，福康安、
    海兰察、伍岱并为参赞大臣。乙亥，甘肃回匪陷通渭县，寻复之。以舒亮为领队大
    臣。庚辰，李侍尧坐玩误褫职，以福康安为陕甘总督。刚塔以失机褫职逮问。辛巳，
    调庆桂为兵部尚书，复兴为工部尚书。以阿扬阿为左都御史。癸未，江南巡抚郝硕
    坐贪婪逮问。是月，免山东兗州等三府州属上年水灾额赋。

        六月庚寅，免甘肃本年额赋。甲午，赈湖南茶陵、攸县水灾。壬寅，东阁大学
    士三宝卒。戊申，以书麟为安徽巡抚。是月，免安徽怀宁等十三州县卫上年水旱额
    赋。

        秋七月甲寅朔，日食。丁巳，礼部尚书曹秀先卒，以姚成烈为礼部尚书。调李
    绶为湖北巡抚，以陆燿为湖南巡抚。己未，赐郝硕自裁。甲子，甘肃石峰堡回匪平，
    俘贼首张文庆等。予阿桂轻车都尉，晋封福康安嘉勇侯，擢海兰察子安禄二等侍卫，
    授伍岱都统，俱给骑都尉，和珅再给轻车都尉，馀各甄叙有差。丙寅，以常青为乌
    鲁木齐都统。癸酉，以伍弥泰为东阁大学士。调和珅为吏部尚书、协办大学士，兼
    管户部。以福康安为户部尚书，仍留陕西总督任。戊寅，命颁行军纪律。癸未，李
    侍尧论斩。宥刚塔罪，戍伊犁。是月，免陕西榆林等八州县上年旱灾额赋。

        八月己丑，河南睢州河决，命阿桂督治之。癸巳，免甘肃积年逋赋银三十五万
    两、粮四十七万石各有差。乙未，以河南偃师县任天笃九世同居，赐御制诗御书扁
    额。己亥，上幸木兰行围。辛丑，张文庆等伏诛。甲辰，暹罗国长郑华遣陪臣贡方
    物，乞封。

        九月癸丑朔，赈安徽宿州等处水灾。乙卯，以回匪平，封和珅一等男。庚申，
    上驻跸避暑山庄。甲子，调乌尔图纳逊为察哈尔都统，积福为绥远城将军。甲戌，
    上还京师。丙子，宥绰克托罪。庚辰，命内大臣西明、翰林院侍读学士阿肃使朝鲜，
    册封世子。是月，赈陕西华州等三州县水灾。冬十月辛卯，命重举千叟宴。戊戌，
    赈江西南昌等六县水灾。己酉，减京师朝审情实句到逾三次人犯罪。

        十一月乙丑，谕秋审、朝审各犯缓决至三次者，分别减等。壬申，睢州河工合
    龙。庚辰，命留保住为驻藏大臣，以福禄为西宁办事大臣。

        十二月甲辰，谕预千叟宴官民年九十以上者，许其子孙一人扶掖；大臣年逾七
    十者，如步履稍艰，亦许其子孙一人扶掖。

        是岁，朝鲜、琉球、暹罗、安南来贡。

        五十年春正月辛亥朔，上以五十年国庆，颁诏覃恩有差。丙辰，举千叟宴礼，
    宴亲王以下三千人于乾清宫，赏赉有差。丁巳，左都御史周煌致仕，以纪昀为左都
    御史。调吴垣为湖北巡抚，以孙永清为广西巡抚。戊辰，召奎林来京，以拉旺多尔
    济署乌里雅苏台将军。甲戌，喀什噶尔阿奇木伯克阿里木以潜与萨木萨克交通事觉，
    处斩。乙酉，赈江西萍乡等三县水灾。丁亥，上释奠先师，临辟雍讲学。戊子，免
    河南汲县等十四县逋赋。己丑，御试翰林院、詹事府官，擢陆伯焜、吴璥为一等，
    馀升黜有差。试六部升用翰詹等官，擢庆龄为一等，馀升黜有差。辛卯，调毕沅为
    河南巡抚，何裕城为陕西巡抚。甲辰，免江南江宁等六府州逋赋。是月，赈江西萍
    乡等三县、福建建安等二县水灾，河南汲县等十四县旱灾。

        三月壬子，上幸盘山。甲寅，上诣明长陵奠酒。丁巳，上驻跸盘山。辛酉，截
    河南、山东漕粮三十万石，赈河南卫辉旱灾。甲子，免江苏安东、阜宁逋赋。丙寅，
    上还京师。丁卯，以永铎为伊犁参赞大臣，常青为西安将军，奎林为乌鲁木齐都统，
    复兴为乌里雅苏台将军。以舒常为工部尚书，孙士毅兼署两广总督。乙亥，免直隶
    霸州等四十九州县逋赋。丙子，免河南商丘等六州县上年水灾额赋。

        夏四月甲申，甘肃肃州等处地震，赈恤之。壬辰，上阅健锐营兵。丁酉，刑部
    尚书喀宁阿、胡季堂，侍郎穆精阿、姜晟以检验失实，降四品顶戴。戊戌，大学士
    蔡新致仕。是月，免河南汲县等旱灾额赋。赈祥符等州县旱灾。

        五月壬子，免河南祥符等十六州县、郑州等三十二州县新旧额赋积欠。甲寅，
    调永保为江西巡抚，陈用敷为贵州巡抚。己未，拨两淮运库银一百万两交河南备赈。
    丙寅，上秋狝木兰。丁卯，山西平阳等属饥，给贫民两月粮。壬申，上驻跸避暑山
    庄。丙子，命梁国治为东阁大学士，兼户部尚书，刘墉协办大学士。以曹文埴为户
    部尚书。丁丑，柘城盗匪平。是月，赈江苏铜山等十六州县、山东陵县等四十州县
    旱灾。

        六月壬午，以漕运迟误，萨载等下部严议，分别赔偿。乙酉，理籓院尚书博清
    阿卒。丙戌，以留保住为理籓院尚书。辛丑，以奎林署伊犁将军，永铎署乌鲁木齐
    都统。乙巳，命再截留江西漕粮十万石于安徽备赈。是月，赈安徽亳州等八州县旱
    灾。

        秋七月己酉，调富勒浑为两广总督，以雅德为闽浙总督，浦霖为福建巡抚。庚
    戌，调浦霖为湖南巡抚，以徐嗣曾为福建巡抚。辛酉，以李庆棻为贵州巡抚。乙丑，
    拨户部银一百万两交河南备赈。辛未，赈山西代州等六州县水灾。乙亥，以奎林为
    伊犁将军，永铎为乌鲁木齐都统。

        八月乙酉，命阿桂赴河南勘灾，兼赴江南、山东查办河运。癸巳，上幸木兰行
    围。庚子，赈陕西朝邑县水灾。癸卯，以伊桑阿为山西巡抚。

        九月己酉，命福康安赴阿克苏安辑回众。以庆桂为乌什参赞大臣，署陕甘总督。
    降海禄为伊犁领队大臣。命明亮以伊犁参赞大臣署乌什参赞大臣。甲寅，上驻跸避
    暑山庄。戊午，调永保为陕西巡抚，何裕城为江西巡抚。戊辰，上还京师。壬申，
    赈江苏长洲等五十六州县卫旱灾。

        冬十月丁丑朔，召勒保、松筠回京，命佛住驻库伦，会同蕴端多尔济办事。庚
    辰，赈湖南巴陵等十州县旱灾。辛丑，赈安徽亳州五十一州县并凤阳等九卫旱灾。
    是月，免甘肃皋兰等十二州县卫本年雹水灾额赋。赈直隶平乡等十六州县水旱灾，
    河南永城等十二州县旱灾。

        十一月乙亥，以乾隆六十年乙卯正旦推算日食，宣谕定次年归政。是月，赈山
    东峄县等九州县旱灾，甘肃河州等七州县水雹灾。

        十二月丁丑，以御史富森阿条陈地丁钱粮请收本色，谕斥为断不可行，罢之。
    丙戌，以明亮为乌什参赞大臣，庆桂为塔尔巴哈台参赞大臣。壬寅，禁广东洋商及
    粤海关监督贡献。是月，赈陕西朝邑等三县水灾。

        是岁，朝鲜来贡。

        国学网站独家推出

亦凡公益图书馆(Shuku.net)

下一卷 回目录