                                 列传一百四十一

        万承风  周系英  钱樾  秦瀛  李宗瀚  韩鼎晋  硃方增

        万承风，字和圃，江西义宁人。乾隆四十六年进士，选庶吉士，授检讨。直上
    书房，侍宣宗读。六十年，典试云南。时仁宗在潜邸，赐诗宠行。累迁翰林院侍读。
    嘉庆三年，大考，降检讨。四年，督广东学政。琼州海寇猝发，承风以闻，命总督
    吉庆按治，总兵西密扬阿等以恇怯置吏议。累迁侍讲学士，任满还京，直上书房，
    擢詹事。督山东学政，整厉士习，扶持善类。洊擢礼部侍郎，命还京。
        十二年，督学江苏。以清江浦、荷花塘河工取势太直，屡筑屡圮，奏请复旧，
    诏如议行。调兵部。十四年，上五旬万寿，陈请解任还京祝嘏，诏严斥，左迁内阁
    学士。调安徽学政。定远士子与凤阳胥役有隙，至试期辄修怨，当事者庇胥役，士
    益愤，承风疏请下巡抚严治胥役，置诸法。擢兵部侍郎，还京，仍直上书房，充经
    筵讲官。十七年，引疾归，寻卒，入祀乡贤祠。宣宗即位，追念旧学，赠礼部尚书
    衔，谥文恪。道光十二年，晋赠太傅，子方楙等加恩有差。
        周系英，字孟才，湖南湘潭人。乾隆五十八年进士，选庶吉士，授编修，累迁
    侍讲。嘉庆十年，督四川学政。十四年，入直南书房，擢太常寺卿。寻改直上书房，
    授三阿哥读。上谕：“不但授读讲习诗文，当教阿哥为人居心以忠厚为本。”系英
    请加授资治通鉴，以知古今治乱兴衰之故，悉民间疾苦，上韪之。转光禄寺卿，督
    山西学政。任满回京，仍直上书房。十九年，擢兵部右侍郎，母忧去，服阕，补吏
    部侍郎。
        二十四年，湘潭民与江西客民閧，相杀伤，巡抚吴邦庆亦籍江西，陈奏偏袒。
    系英询赍奏人，得事始末，於召对时面陈，乃调邦庆福建，诏以狱事畀总督察治。
    系英素以朴直被眷遇，邦庆初与善，约地方事有见闻必告，至是手书言其曲直；系
    英子汝桢亦致书在籍给事中石承藻询狱事：书并为邦庆得，先后以两书上闻。上怒
    系英庇乡人，部议革职，犹命以编修用。继以汝桢致书事，褫职回籍。
        道光初，以四品京堂召用，历翰林院侍读学士、内阁学士。二年，迁工部侍郎，
    督江西学政，寻调江苏，许密摺言地方利病，人才臧否。会濒江大水，学政驻江阴，
    系英目击灾状，贻书督抚，留官吏素得民者治赈务，假库帑三万两购米平粜，民感
    之。四年，调户部左侍郎，卒於任。
        钱樾，字黼棠，浙江嘉善人。乾隆三十七年进士，选庶吉士，授编修。典陕西
    乡试，督四川学政。直上书房。两典江西乡试，督广西学政，累擢少詹事。嘉庆四
    年，还京，仍入直。骤迁内阁学士、礼部侍郎，督江苏学政。时吴县令甄辅廷治诸
    生纠控罪过当，学政平恕曲徇所请，斥革生员二十五人。上闻之，解平恕任，以樾
    代，至则先复诸生名，仅坐首事者三人，士民称庆。方其赴任，途中见行船有大书
    “内廷南府”者，因上疏劾奸吏诡讬，上累圣明，诏饬关津禁绝，严罪所司。
        时南河邵坝决口，瓜、仪私枭充斥，为闾阎害，命樾密访以闻。疏陈：“黄河
    自豫东界至桃、宿以上，水缓沙停，致河高堤浅，所在防溃。请於霜降后鸠工疏正
    河，并增筑堤防，先务所急。又以私枭为患，皆由官盐价贵，民利食私，若稍平盐
    价，则私枭自绝。”疏入，俱报可。寻调吏部，任满回京，调户部，兼管钱法堂事
    务。奏请申禁改漕折色，以清弊端。复调吏部，九年，坐失察书吏舞弊，以告病治
    中赵曰濂虚选运同，降内阁学士，樾上疏置辩，议革职，加恩赐编修。十年，擢鸿
    胪寺少卿，督山东学政。累迁大理寺少卿、内阁学士。母忧归，服阕，引疾不出。
    二十年，卒。
        秦瀛，字凌沧，江苏无锡人，谕德松龄玄孙也。乾隆四十一年，以举人召试山
    东行在，授内阁中书，充军机章京，洊迁郎中。五十八年，出为浙江温处道，有惠
    政。嘉庆五年，擢按察使。宁、绍、台三府水灾，有司匿不报，瀛力言於巡抚，乃
    得赈。调湖南，衡州岁歉，有司匿不报，方议派济陕西兵米，瀛复力言於巡抚，留
    米平粜。七年，以病归。逾两年，起授广东按察使，督郡县治盗，擒著盗梁修平、
    吴叚喜置诸法。抚琼州黎匪，严禁赌博白鸽票。
        十年，迁浙江布政使，入觐，乞内用，授光禄寺卿，转太常寺卿。疏陈广东治
    盗事宜，略曰：“海盗始在高、廉，近则阑入广州。大股如郑一、乌石二、总兵宝、
    硃濆等，声势甚张。内地顺德、香山、新会三县，连有肆劫，以马观、李英芳为之
    魁，与海盗勾结，捕急则遁入海中。统将出海，藉词迁延，不能尽力。黜提督孙全
    谋，而魏大斌即为之续。臣愚以为剿捕之法：一曰讨军实。水师废弛，则帑饷虚糜。
    洋商、盐商捐输宽裕，经手之员尚有侵渔，遣委之将仍复骄惰，非立法痛惩，徒资
    耗费。一曰树声威。盗善侦探，非先声詟人，盗已轻我。兵行之日，督抚宜举觞欢
    饮；有功而归，开辕行赏，不用命者，杀无赦。一曰戒虚饰。擒盗岂能皆真，一念
    邀功，谳多失实，偶有平反，不复深咎。嗣后总期弋获真盗，毋纵毋枉。至守御之
    法，尤宜急讲。砲台防守口岸，口岸多而汛兵少，盗船乘间直入；巡船复少，不能
    御盗，且为盗资。保甲仅属虚名，纵役讹索，反成厉政。欲行保甲团练，先须百姓
    服从。臣以为严防守必先澄清吏治，澄吏治必先固民心。一曰清狱讼。粤民好讼，
    大小案件，谕旨严饬，尚多沉搁。殆由案之初起，迟延不办，土棍讼师，从而把持，
    遂至供情屡易，莫可穷究。惟有督饬州县，有一案即清一案，务洗慵惰偏私之习。
    一曰抑冗滥。六计尚廉，近海州县有缉捕解犯之责，尤宜撙节，庶不亏仓库而累闾
    阎。一令到任，幕友长随，多人坐食，势不能复为廉吏。杂职武弁，惟利是图，稍
    授以权，即挟制文吏。杂职差委过多，亦滋扰累。一日惩蠹役。胥役熟习地方情形，
    串同官亲家属，肆为民害。广东胥役，每有暗通盗匪，收受陋规，此尤不可不严行
    惩创也。三者既举而吏治澄，吏治澄而民心固，於以举行保甲团练，无不可使之民，
    即无不可行之法矣。”疏上，诏下疆吏采行。迁顺天府尹。
        十二年，擢刑部侍郎。以宗室敏学狱会拟轻纵，议褫职，诏原之，左迁光禄寺
    卿。历左副都御史、仓场侍郎。诏整顿仓场，虑瀛齿衰，以二品顶戴调左副都御史。
    寻授兵部侍郎，复调刑部。瀛治狱平慎，在浙辨定海难民十二人非盗。及海盗诬攀
    族人，已入告，卒更正省释。在部治运丁盗米，讦者谓以药置米中立溢，试之不验，
    仁宗亲试明其枉，尤为时称。十五年，以病解任。道光元年，卒。
        瀛工文章，与姚鼐相推重，体亦相近云。
        李宗瀚，字春湖，江西临川人。乾隆五十八年进士，选庶吉士，授编修。嘉庆
    三年，大考二等，擢左赞善。累迁侍讲学士，充日讲起居注官。五年，典福建乡试，
    母忧归，服阕，补原官，转侍读学士。九年，督湖南学政，历太仆寺卿、宗人府丞、
    左副都御史。二十年，丁本生母忧，服阕，在籍奏请终生祖母养，允之。道光三年，
    遭祖母丧。先是礼臣建议，为父后者为生祖母终三年丧，宗瀚幸奉功令，既而部议
    仍改期服，宗瀚本生父秉礼已老，而有子四人，以出继不得终养。五年，入都，召
    见，询家世官资甚悉。宗瀚具陈终养始末，宣宗为之嗟叹，遂补原官。八年，擢工
    部侍郎，典浙江乡试，留学政。十一年，丁本生父忧，哀毁，扶病奔丧，卒於衢州，
    以衰服殓，年六十三。
        宗瀚孝谨恬退，中岁以养亲居林下十年，书法尤为世重。
        韩鼎晋，字树屏，四川长寿人。乾隆六十年进士，选庶吉士，授检讨。嘉庆九
    年，改御史。疏言天主教流传之害，请申禁以绝根株，从之。以母老请终养，十六
    年，服阕，补原官。疏陈四川积弊六事，曰：禁科派以安闾阎，除啯匪以防积渐，
    查卡房以全民命，禁拐骗以警贪顽，严摊捐以养廉洁，覈戎政以归实效。又言京师
    赌风大炽，多属王公大臣舆夫设局，倚势骫法，帝命指实，下诏严治。逾日，获赌
    案三，大学士、步军统领禄康舆夫为之魁。亲贵近臣，莫不悚息。
        巡视山东漕务，转工科给事中、光禄寺少卿，督陕甘学政。疏言：“榆、绥诸
    州县仓贮空虚，宜设法筹补，其地资蒙古粮食接济。今腹里边外俱荒，当分别安置
    抚恤。”又言：“南山善后事宜，宜行坚壁清野之法。山内流民杂处，最为奸薮，
    当严行保甲，使奸宄无所匿。军中掳胁难民子女，请严禁。南山附近及豫东并经兵
    燹，宜慎选牧令，以苏民气。川北荒歉，与陕、甘毗连，盐枭啯匪多出其中，请先
    事豫防。”并下疆吏如所请行。历鸿胪寺卿、通政司副使、太常寺卿、左副都御史。
        二十四年，命察视近畿水灾，督黄村赈务。督福建学政，疏言：“闽中吏治久
    窳，请不限资格，用廉幹吏补汀、漳、泉三郡望紧要缺，久其任以专责成。漳、泉
    营伍通盗，请责提镇立予重典，勿稍袒庇。”道光六年，迁仓场侍郎，以病罢。起
    补工部侍郎，京察，原品休致。卒於家，祀乡贤祠。
        硃方增，字虹舫，浙江海盐人。嘉庆六年进士，选庶吉士，授编修。典云南乡
    试，迁国子监司业。十八年，教匪之变，方增劾直隶总督温承惠贻误地方，黜之。
        应诏陈言，论用人理财，略曰：“近今大臣中，罕有以进贤为务者。盖荐举之
    事，易於徇私，党援交结，不得不防，而大臣亦遂引嫌自避。夫大臣避徇私之名，
    而忘以人事君之责，所谓因噎废食，非公忠体国者所宜有也。至於任用之方，则无
    过於考言询事。皇上博访周谘，徐为印证。於召对时，各就所长，谕使面陈，果能
    洞悉原委，又当试之以事，以观其能践与否。如或敷奏并无条理，则其人固不足用，
    而大臣之识见优绌，心地公私，亦可见矣。抑臣思臣工居职，苟非阘茸龌龊者流，
    孰不思自效？况蒙皇上训饬至再至三，而犹故习相仍，骤难振拔者，良有数端：条
    例过繁，文案蒨屑，虽有强敏之吏，而精神疲於具文，其实关於政治民生，转致不
    能详覈。一也。差务络绎，公私赔累，身家之恤不遑，民物之怀渐恝。二也。讦告
    之风，至今益甚。尝有以田土、斗殴细故而叩阍京控者，有司畏其挟制，不得不姑
    息委蛇。虽有急公自好者，其寻常蒨屑之事，岂皆一一可达圣聪？甚至匿名揭帖，
    无主名之可指。蠹吏猾胥，奸民恶仆，求谋不遂，惩治过严，皆可造作飞语，讦及
    阴私。足使任事之心，不寒而栗，委曲隐忍。奸宄横行，大都由此。三也。今皇上
    欲整饬因循积习，臣愚以为必先除此三者之弊，庶廓然无所疑畏，而得专精实政矣。
    经国之方，理财尤要。古者以三十年之通制国用，斟酌盈虚，量入为出，用能经常
    不匮。今户部岁入岁出，年一汇奏。惟中外未合为一，条绪繁赜，极难釐剔。且凡
    拨解即谓之出，并未实计所用。新旧牵溷，凌杂益甚，而出纳诸款，又因有无定之
    款，盈朒参差。以故一岁之中，所出几何，覈之所入，赢馀若干，不能得其实数。
    请旨敕下户部，岁入岁出，宜合中外为一。核计赢馀总数，仍取前一二岁所赢馀，
    确实比较，然后审其轻重缓急，举一切例内例外诸用款，有可裁省停缓者，酌加撙
    节。庶合於古人通年制用之法，而度支充裕矣。”
        二十年，入直懋勤殿，编纂石渠宝笈、秘殿珠林。寻督广西学政，累迁翰林院
    侍读学士。道光四年，大考第一，擢内阁学士。典山东乡试。七年，督江苏学政。
    十年，卒。
        方增熟谙朝章典故，辑国史名臣事迹，为从政观法录，行於世。
        论曰：万承风、周系英、钱樾以侍从之臣，轺车所至，建白卓然。秦瀛之治绩，
    李宗瀚之孝行，非仅以文藻称。韩鼎晋、硃方增侃侃献纳，言有体要，皆风采著於
    朝列矣。

        国学网站独家推出

亦凡公益图书馆(Shuku.net)

下一卷 回目录