                                  列传二百十九

        萧启江  张运兰  唐训方  蒋凝学  陈湜  李元度
        萧启江，字濬川，湖南湘乡人。少贾於蜀，后始折节读书。咸丰三年，入塔齐
    布军。四年，从平岳州，克武昌、汉阳、兴国、大冶、蕲州，叙县丞，晋秩州同。
    五年，广东贼犯湖南，湘抚骆秉章檄启江募兵协剿，曰果字营，自是独将一军。攻
    茶陵踞匪，率壮士数十人薄南门，贼自民廛跃出，攒矛环刺，启江手擒数贼，贼莫
    敢逼。寻会克其城，贼走江西，陷弋阳、兴安。启江偕罗泽南复两城，进收广信，
    赐花翎，擢同知。
        六年，刘长佑援江西，总统诸军，启江属焉，驻师浏阳。贼陷万载，启江大破
    之櫧树潭、大桥、竹阜，遂复万载；而崇通贼复犯浏阳，援贼大至，扑营，启江鏖
    战败之，蹑至八角亭，毁其垒。会曾国华驰至，偕由洪塘、新昌、上高捣瑞州。前
    军至登龙桥，击退袁州贼，进攻新昌、上高，拔之，擢知府。进攻袁州，启江与长
    佑分地扼贼。长佑攻西南，启江攻东北，尽平城外贼屯。城贼惶惧，启江策临吉贼
    必来援，设伏败之，尽夺其辎重。寻破贼合山，克分宜，加道衔。进攻临江，七年
    正月，大捷阴冈岭，斩其酋。贼势以孤，乃潜约抚、建、新淦援贼趋太平墟，犯长
    佑营。长佑战失利，营陷，贼乘势回犯阴冈岭。部将田兴恕、杨恆升突阵，斩悍酋
    数人，师从之，贼崩溃，夷其垒四十七。城贼穷蹙乞降，而贼首仍负嵎死拒，乃诱
    其出战，启江挥军疾进，薄城而登，遂克之，擢道员，加按察使衔。长佑寻以病归，
    刘坤一代之。启江与进攻抚州，连下宜黄、崇仁。抚州贼屯樟树镇，将伺官军渡赣
    袭临江，启江与坤一回击，大破之。进次上顿，距抚州十五里，筑垒甫毕，贼至，
    迎击败之。进攻高桥，贼弃城遁，追斩千七百有奇。抚州复，加布政使衔。
        九年，贼陷南安，纠众数万犯赣州，踞新城墟及池江诸地。时曾国籓督援浙军，
    启江率所部从，檄援赣州。启江遣田勇三千诱贼，贼争出赴利，启江摧锋直进，斩
    级数千。田勇者，江西募农夫防贼，贪卤获，倚湘军无所畏，集者四万。启江曰：
    “众而不整必败。”禁之不可，遇伏果溃。湘军为少卻，部将胡中和力战断后，复
    进败之，平新城墟、池江、小溪、凤凰城诸贼垒，贼退入南安。南安故有二城夹水，
    贼分屯相犄角，军至皆弃而走。启江进屯城外青陇、黄陇，结垒自固，令曰：“入
    城者斩。”有顷，贼果还南城，攻之，败走。启江曰：“贼狡而弱，吾直驱之耳！”
    攀堞以登，贼夺西门走，追杀数十里，赐号额埒斯图巴图鲁。进信丰，会总兵遮克
    敦布攻吴家岭，启江率中营进。贼万馀来扑，击败之，破先溪桥贼垒，城兵出而夹
    击，立解其围。时江西郡县皆复。
        石达开由崇义窜湖南，郴、桂所属皆告警，启江驰防。贼已由永州窜围宝庆，
    启江自临、蓝趋永州，扼东安，屯白牙市。刘长佑、李续宜解宝庆围，追至白牙，
    启江会军夹击，擒其酋杨家廷、马继昌於阵。贼窜入广西，陷兴安，尽集悍党大溶
    江遏追师，遣别贼直犯桂林。启江由全州趋兴安，复其城；攻大溶江，大捷，解桂
    林围，以按察使记名。移军回湖南。
        四川军事急，命启江率师往援。十年春，甫至，以疾卒於军。诏赠巡抚，从优
    赐恤，谥壮果，湖南、江西并建专祠。其所部留四川，骆秉章用以平贼焉。
        张运兰，字凯章，湖南湘乡人。咸丰初，从王珍转战衡、永、郴、桂，积功擢
    同知。六年，战通城，运兰设三伏，营前斩贼酋张庸忠，擒鲁三元，克通城，又大
    破贼于崇阳白蜺桥，赐花翎。七年，从王珍援江西，迭捷於临江、吉安、乐安、新
    城、广昌，功皆最。王珍卒于军，运兰与王开化分领其众。吉安贼窥永丰，运兰屡
    败之，擢知府。又破贼於峡江桥阜滩、狮子山。移军吉水，扼贼三曲滩，相持数日，
    血战十数次，斩贼渠黄锡昆。渡赣江，破石达开於硃山桥，达开焚屯而遁，遂解永
    丰围，擢道员。八年，略定乐安、宜黄，逼建昌，败贼于厚坪。破水南贼巢，分剿
    南源、里塔墟、刘家坑，直捣谢坑，毁贼垒，斩其酋廖雄篙等，复南丰。建昌之围
    始合，五月，克之，加按察使衔。贼复犯南丰，击走之，追及新城杭山，降贼众数
    千。
        时诏起曾国籓督师规浙江，国籓行次江西，贼已入闽，疏调运兰及萧启江率所
    部从。会贼陷安仁，别将失利，运兰进击，大破之，歼贼数千，克安仁，赐号克图
    格尔依巴图鲁。由杉关进剿破贼顺昌，回援景德镇，战於李村，斩馘二千馀，解散
    千计。九年，援饶州，败贼于栗树山，克浮梁，加布政使衔。
        是年秋，粤匪犯湖南宝庆，运兰回援，叠破贼於宜章、星子、市禾洞，追至广
    东连州，破九陂、石塘、白虎墟贼巢，殄贼逾万，授开归陈许道。十年，曾国籓军
    祁门，运兰偕鲍超破贼黟、歙。十一年，克休宁，擢福建按察使。再复黟县，尽夷
    贼垒。时运兰统五千人防徽州，寻移防宁国，值大疫，悍贼麕集，与霆军力拒之。
    同治元年，拔旌德。二年，命援广东，捣阳山石茔贼巢，降其众三千，擒巨酋李复
    猷于连州。
        三年，赴福建按察使任。时江、浙逸贼众犹十馀万，由江西入闽，蹂汀、漳二
    郡。运兰率五百人趋武平，遇贼，众寡不敌，总兵贺世桢、王明高，副将雷照雄皆
    战殁；运兰被执，骂贼，支解之。事闻，赠巡抚，予骑都尉世职，谥忠毅。武平及
    湖南、广东建专祠。
        唐训方，字义渠，湖南常宁人。道光二十年举人，大挑教谕。咸丰三年，曾国
    籓创水师，训方领副右营，嗣改入陆军。从罗泽南克蒲圻，复武昌，又从攻兴国金
    牛堡。国籓命募常宁勇五百人统之，曰训字营。从克田家镇、蕲州、广济，拔黄梅，
    进军濯港，败悍酋罗大纲。是夕，贼谋袭大营，训方巡营惊觉，贼退走。明日，攻
    孔垅街口，训方率壮士踏肩陟高墉，诸军乘之，遂破孔垅。
        五年，从泽南援江西，克弋阳、兴安、广信、德兴、浮梁。援义宁贼屯城外鸡
    鸣、凤凰二山，与城犄角。训方逼鸡鸣山下，督队先登，贼惊溃，乘胜拔其城。从
    泽南援武汉，克蒲圻，进攻武昌。累擢知府，赐花翎。六年正月，率三百人夜由鲇
    鱼套至藕塘，夺二垒，又破援贼於豹子海。会襄阳土匪高二倡乱，围府城，巡抚胡
    林翼令训方偕舒保马队往剿。破贼於峪山，援贼至，又败之。进克樊城，追至吕堰
    驿，斩女贼宋氏。援宜昌，破贼於南漳，权襄阳知府。七年二月，川匪刘尚义犯宜
    城，扬言趋荆门，而使南漳贼袭府城，训方备之，急扼武安堰，贼奔据武安城，进
    攻之。会都统巴扬阿来招降，训方进剿高二於璩湾，乘雪夜进攻，擒之；而巴扬阿
    所抚贼复叛，掠郧、房、保山、竹山、竹谿、保康、兴山。训方会陕西军连破之武
    当山金顶，斩其渠，馀贼降。襄郡悉定。先以克武汉论功以道员记名，至是加按察
    使衔，授湖北督粮道。
        陈玉成合捻匪犯蕲、黄，训方自襄阳赴援，连战败贼，进屯张家塝。胡林翼令
    於蕲州境内建碉卡，训方以二千人守之，贼迭来攻，皆击退，赐号奇齐叶勒特依巴
    图鲁。调援临淮。寻以李续宾军覆三河，回防湖北，屯陈德园。九年，会攻太湖，
    贼围鲍超於小池驿，多隆阿不能救，令训方移军近鲍营为接应。甫至，筑垒未就，
    为贼所乘，乃退屯新仓。十年，解军事，赴粮道任。未几，连擢湖北布政使。十一
    年，胡林翼驻军英山，病甚。贼上犯黄州，抵滠口，武昌震动，讹言繁兴。训方处
    以镇静，诛乱民数人，人心始定。滠口贼亦击退。
        同治元年，安徽巡抚李续宜因母丧夺情，请假回籍，举训方自代，命暂行署理。
    苗沛霖反侧久，遂叛，安徽诸军皆不能制。二年，僧格林沁大军至，始平之。抚循
    降圩，收其兵械，奏移凤台，治下蔡雉河集，增立涡阳县。都统富明阿奏劾训方，
    降调。三年，署湖北按察使，寻署巡抚，授直隶布政使，兼统练军出省防剿。七年，
    西捻平。请开缺省墓。光绪三年，卒于家。湖北请祀名宦祠。
        蒋凝学，字之纯，湖南湘乡人。咸丰初，在籍治乡团。五年，从罗泽南克武昌，
    奖国子监典簿。六年，率湘左两营从巡抚胡林翼攻武昌。屯赛湖堤，引江水入湖，
    合长围，进薄城下，平贼垒十馀。武昌复，论功擢知县。从克黄州、大冶、兴国，
    逼九江。七年，分统三营屯北岸陆家嘴，攻小池口，屡战皆捷。都兴阿檄攻童司簰。
    童司簰背江据湖，通黄梅要隘，贼五六万踞之。至则贼数搏战，凝学坚持不退。寻
    陈玉成来援，众议退兵，凝学曰：“童司簰不克，水师往来失所据，九江之师亦掣
    肘，势所必争。”请增兵千人，宵济合水师，连日鏖战，破之，平贼垒数十，进克
    黄梅，擢同知。八年，会攻九江府城。凝学穴地道迤东而南，地雷发，坏城垣百馀
    丈，从缺口入，歼贼甚众，擢知府，赐花翎。连复麻城、黄安，擢道员。
        十月，李续宾三河军覆，官文檄凝学间道遏剿。会多隆阿、鲍超击贼於宿松花
    亭子，破之。贼退太湖、潜山，凝学驻防荆桥。九年，移屯黄州罗田，会攻太湖。
    十二月，陈玉成大举来援，凝学移军龙家凉亭，与鲍超小池驿之军为犄角，留四营
    遏太湖东门，城贼出，击退之。十年正月，鲍营被围急，凝学进援，甫拔营，贼大
    队来抄，凝学挥军截击，多隆阿率马队应之，战竟日，擒斩二千馀。乘胜攻罗山，
    冲贼垒，诸军合击，贼大溃，加盐运使衔。十一年，陈玉成复犯湖北，凝学回援武
    昌县，败贼赤壁山下，复其城。会总兵成大吉等攻黄州数月不下，诏降贼目刘维桢，
    复蕲州，选出众五百人为忠义营，使维桢诈称援军，诱城贼出，击之，遂克黄州，
    以道员记名，加布政使衔。
        苗沛霖叛，陷寿州，凝学进屯六安，克霍丘，增募水陆军。苗党姚有志、潘垲
    等乞降，各圩多反正，授甘肃安肃道。同治元年，移屯颍州。二年，粤匪李世贤北
    窜，凝学移军舒城，击败之，又追败之六安，贼引去。苗沛霖复围寿州，凝学回援，
    破贼於牛尾冈。寿州寻陷，凝学坐救援不力，褫布政使衔，仍驻防颍州。会僧格林
    沁督师剿沛霖，凝学克霍丘各圩，水师分驻三河尖、临淮关，进破黄梁集，克颍上，
    收附近城各圩，斩贼党苗呆和、苗呆花，复怀远。沛霖势日蹙，遂走死。
        三年，粤匪陈得才等纠众三十万自陕西回窜，图救江宁。凝学屯英山，遏贼金
    家铺，败之。贼复自麻城犯霍山，凝学退石家嘴，与按察使英翰相犄角，伺贼过狙
    击，殪千馀人，拔出难民数千。英山解严，复布政使衔。进援湖北，收复罗田、蕲
    水、麻城三县，解蔡家河围。贼复窜安徽，凝学蹑追，沿途袭击，绕出贼前，遏之
    霍山长岭庵。路险，贼不虞兵猝至，多坠涧死，降者三四万，贼首陈得才仰药死。
    简降众为步队五营、马队三营，馀悉遣散。
        是年冬，陕甘总督杨岳斌奏调凝学赴甘肃，行次樊城，会霆军譁变。凝学所部
    亦以欠饷不靖，请於巡抚郑敦谨，借款资遣湘左八营，留忠义营於湖北，自请回籍
    养病。命两月假满仍赴甘肃。五年，募湘勇二千，号安字营。至西安，巡抚刘蓉奏
    请凝学屯泾州，兼顾关陇。六月，败回匪於华亭，与提督雷正绾、总兵张在山等约
    夹击，深入被围，士卒死伤七百馀人，总兵周太和、周清贵，副将黄德太等均殁於
    阵。凝学溃围出，屯平凉，转战而前，至省城，署兰州道。六年八月，回匪犯兰州，
    守城兵仅凝学所部千馀人，登陴固守，屡出奇兵焚贼垒，贼寻退，以按察使记名。
    八年，署按察使。九年，复署兰州道，擢山西按察使。光绪元年，迁陕西布政使。
    四年，以病解官，未行而卒。赐恤，赠内阁学士。
        陈湜，字舫仙，湖南湘乡人。咸丰六年，曾国荃赴援江西，招湜襄军事，从克
    安福、万安。七年，进围吉安。国荃奔丧去军，湜代领其众。寻以父忧归。八年，
    从蒋益澧援广西，克平乐。贼趋桂林，湜率四营遏之於大湾车埠，败之，乘胜划苏
    桥垒。从攻柳州，克浔州。九年，石达开围宝庆，湜募千人出祁阳赴援，与李续宜
    夹击破之。十年，曾国荃围安庆，使湜总军事。湜规地形，请堨枞阳口蓄水阻援贼，
    力扼集贤关，从之。贼酋陈玉成来援，阻水，趋集贤关，击破之。十一年，克安庆，
    自是独领一军。循江而东，会克诸城隘，累擢至道员。
        同治元年，从国荃攻江宁，建议先并力九洑洲，断江北接济，先后会诸军击走
    李秀成、李世贤援众。二年，城围合，湜当西路，克江东桥、七甕桥、紫金山诸隘，
    赐号著勇巴图鲁。三年六月，克江宁，湜入旱西门，遇李秀成率死党出走，逆击反
    奔，寻为他军所擒，以按察使记名。
        四年，授陕西按察使，调山西。捻匪方炽，陈筹防五策，建水师於龙门、砥柱
    间。五年，捻酋张总愚谋渡渭，湜令水师焚三河口浮桥，督民团备渭北，贼不得逞。
    六年，命湜驻汾州，节制文武。冬，总愚乘河冰合，窜入山西，七年春，犯畿辅。
    湜以疏防褫职，谴戍新疆，巡抚郑敦谨疏请留防。冬，陕回将乘隙渡河，屡击走之，
    诏免发遣。
        左宗棠西征，檄湜率五营出固原，断汉伯堡贼南趋河州之道，歼余彦禄馀党於
    罗家嶮。九年，金积堡平，复原官。十年，进规河州，宗棠令湜尽护诸将渡洮进攻。
    连克陈家山、杨家山、董家山诸回堡，逼攻太子寺老巢，破其外壕。十一年，提督
    傅先宗等战殁，贼乘胜来攻。湜阳置酒高会，密令总兵沈玉遂急捣之，马占鼇穷蹙
    乞降，缚悍酋狗齿牙子等以献。河州平。十二年，叛酋马桂源、马本源踞巴燕戎格，
    湜率军进讨，二酋败遁。湜善视其孥，遂因占鼇来降，数其罪诛之，并斩马五麻诸
    悍目，赐号奇车伯巴图鲁。四月，逾河收循化。循化撒拉回素獷悍，恃险扰边。湜
    深入其阻，群回缚悍目马十八、沈五十七等二十馀人献军前，缴械受约束。湜规地
    势，修城设官，分营扼驻，与西宁、碾伯、河州声息相通焉。寻谢军事回籍。
        光绪八年，两江总督曾国荃奏调统水陆诸军，兼治海防，驻军吴淞。以私行游
    宴被劾归。十二年，复出统南洋兵轮，总湘、淮诸军营务，授江苏按察使。二十年，
    辽东兵事起，诏集旧部防山海关，移屯关外鞍山站。二十一年春，进驻大高岭，遣
    将援辽阳。和议成，擢江西布政使。命剿甘肃叛回，未行，复驻山海关。二十二年，
    卒，赠太子少保。
        湜从曾国荃最久，后屡蹶，仕久不进。世称为宿将，光绪中，命绘中兴功臣於
    紫光阁，徵集诸将之像，湜与焉。
        李元度，字次青，湖南平江人。以举人官黔阳教谕。曾国籓在籍治团练，元度
    上书数千言言兵事，国籓壮之，招入幕。咸丰五年，国籓移军江西，令元度募勇三
    千屯湖口。六年，移屯抚州，偕江军林源恩合防。与贼相持久之，饷绌，分军克宜
    黄、崇仁；而贼自景德来援，抚州贼出攻江军营，林源恩死之。元度突围出，移屯
    贵溪，防广信。七年，贼二万来袭玉山，守卒仅七百人，元度迎战，断贼浮梁，贼
    以步队缀军，骑贼趋上游跐水渡。乃回城拒守，被攻两昼夜，元度立埤兒间，弹
    中左颊。贼忽罢攻，钲铙杂作，知其穴地道，乃掘壕以防，伺其穿隧及壕殪之。贼
    技穷引去，伏兵邀击，安仁、弋阳、广信皆平。元度先已累擢知府，以道员记名，
    至是加按察使衔，赐号色尔固楞巴图鲁。八年，率所部平江军援浙江，败贼玉山子
    午口。会克常山、江山，授浙江温处道。
        十年，曾国籓督师皖南，调元度安徽宁池太道，防徽州。至甫三日，贼由旌德
    纠合土匪散军入绩溪丛山关。遣同知童梅华、都司单绥福率千人往援，败挫。贼趋
    郡城，元度退走。国籓奏劾，褫职逮治。会浙江巡抚王有龄奏调援浙，元度不待命，
    回籍募勇八千，号安越军。将行，粤匪犯湖南，巡抚文格留其军守浏阳，偕诸军破
    贼，诏赏还按察使衔，并加布政使衔。
        会杭州陷，王有龄死，诏左宗棠代之。元度率军入浙，与李定太守衢州，授浙
    江盐运使，署布政使。国籓以元度罪未定，不听勘遽回籍，复劾革职，交左宗棠差
    遣。言官再论劾，命国籓、宗棠按治。国籓奏：“徽州之失，元度甫至，情有可原。”
    宗棠疏言：“杭州失陷，非因其逗留所致。惟落职后求去索饷，不顾大局。”论遣
    戍。沈葆桢、李鸿章、彭玉麟、鲍超等交章荐其才，代缴台费，免罪归。同治初，
    贵州巡抚张亮基奏起剿教匪，以功复原官，擢云南按察使。光绪八年，丁母忧。服
    阕，补贵州按察使，迁布政使。十三年，卒于官。
        元度擅文章，好言兵，然自将屡偾事。所著先正事略、天岳山馆文集，并行世。
        论曰：萧启江、张运兰功在江西，在湘军中资劳最深，中道而殒，故恤典特隆。
    唐训方、蒋凝学转战功多，旧部散亡，再出遂不竞。陈湜、李元度皆踬而复起。元
    度文学之士，所行不逮其言，军中犹以宿望推之尔。

        国学网站独家推出

亦凡公益图书馆(Shuku.net)

下一卷 回目录