                             本纪二十三  德宗本纪一

        德宗同天崇运大中至正经文纬武仁孝睿智端俭宽勤景皇帝，讳载湉，文宗嗣子，
    穆宗从弟也。本生父醇贤亲王奕枻，宣宗第七子。本生母叶赫那拉氏，孝钦皇后女
    弟。同治十年六月，诞于太平湖邸第。

        十三年，食辅国公俸。十二月癸酉，穆宗崩，无嗣。慈安皇太后、慈禧皇太后
    召惇亲王奕脤、恭亲王奕䜣、醇亲王奕枻，孚郡王奕譓、惠郡王奕详，贝勒载澂，
    镇国公奕谟，暨御前大臣、军机大臣、内务府大臣，弘德殿、南书房诸臣等定议，
    传懿旨，以上继文宗为子，入承大统，为嗣皇帝。俟嗣皇帝有子，即承继大行皇帝。

        乙亥，王大臣等以遗诏迎上于潜邸，谒大行皇帝几筵。丙子，上奉慈安皇太后
    居锺粹宫，慈禧皇太后居长春宫。从王大臣请，两宫皇太后垂帘听政。皇太后训敕
    称懿旨，皇帝称谕旨。诏停三海工程。乙卯，停各省贡方物。壬午，颁大行皇帝遗
    诏。懿旨，醇亲王奕枻以亲王世袭罔替。翰林院侍讲王庆祺有罪，褫职。定服制，
    缟素百日，仍素服二十七月。伯彦讷谟祜、景寿俱管理神机营。癸未，诏惇亲王、
    恭亲王、孚郡王谕旨章奏勿书名，召对宴赉免叩拜。甲辰，诏以明年为光绪元年。

        丁亥，上大行皇帝尊谥曰继天开运受中居正保大定功圣智诚孝信敏恭宽毅皇帝，
    庙号曰穆宗。戊子，懿旨封皇后为嘉顺皇后，皇贵妃为敦宜皇贵妃。谕中外臣工，
    于用人行政，据实直陈。饬臣民去奢崇实。敕各督抚求民疾苦，慎选牧令，考覈属
    吏，并修明武备。壬辰，颁遗诏于朝鲜。甲午，禁内务府官结纳太监。乙未，内务
    府大臣贵宝、文锡褫职。丙申，谕左宗棠督剿河州叛回。丁酉，祫祭太庙。

        是月，免浙江被灾盐场灶课。

        光绪元年乙亥春正月己亥朔，免朝贺。命吏部尚书英桂、兵部尚书沈桂芬并协
    办大学士。戊申，予明故籓硃成功建祠台湾，追谥忠节。庚戌，敕沈葆桢勘办琅軿
    筑城建邑，筹开山抚番事宜。辛亥，祈穀于上帝。清江设厂，收养徐、海被水饥民。
    内阁侍读学士广安疏请廷臣会议大行继嗣颁铁券，斥之。丙辰，越南匪党窜滇边，
    巡抚岑毓英剿平之，戊午，上御太和殿，即皇帝位，颁赦诏，开恩科。辛酉，申谕
    督抚进贤惩贪，除夤缘奔竞。

        二月丁丑，谕刑部清釐积案。戊寅，祭大社、大稷，豫亲王本格摄行。由是大
    祀皆遣代，至十二年冬至圜丘祀天始亲诣。壬午，英繙译官马嘉礼被戕于云南。刘
    锦棠等复河州。甲申，台湾生番乱，提督唐定奎剿之。丙戌，赐琉球国王缎匹文绮
    及贡使缎匹。戊子，嘉顺皇后崩。

        三月戊戌朔，日有食之。己亥，上大行皇帝尊谥庙号。壬子，山东贾庄河工合
    龙。丙辰，越南匪党苏亚邓等伏诛。乙丑，召景廉回京，授左宗棠钦差大臣，督办
    新疆军务，以金顺为乌鲁木齐都统副之。是月，普免各省欠粮，免江西、山西同治
    六年以前逋赋。

        夏四月丁卯朔，享太庙。庚午，命穆图善调所部马队来京，隶神机营，驻南苑。
    己卯，唐定奎克台湾南路番社。壬辰，以沈葆桢为两江总督，兼通商大臣，督南洋
    海防，李鸿章督北洋海防。

        五月戊戌，兴直隶水利，防军垦咸水沽稻田。庚子，大考翰、詹，擢吴宝恕、
    瞿鸿禨、钮玉庚、孙诒经一等，馀升黜有差。甲辰，停浙江贡绿玉簪镯，并停各织
    造传制诸品。刘岳昭督攻越南，复同文土州等城。戊申，上嘉顺皇后尊谥曰孝哲嘉
    顺淑慎贤明宪天彰圣毅皇后。辛亥，工部神库火。壬子，刑部科房火。命李瀚章往
    云南查马嘉礼案，薛焕继往会按之。乙卯，夏至，祭地于方泽。

        六月戊辰，吉林将军奕榕褫职遣戍。庚午，奉天匪据大东沟作乱，崇实讨平之。
    停甘肃例贡。甲午，免直隶同治十年以前民欠旗租并补徵税。懿旨命醇亲王与御前
    大臣举各署谙绿营、勇营纪律，及侍卫可任统兵者。壬午，以穆宗帝后梓宫奉移山
    陵，预戒有司毋备御道，旋禁苛扰。

        秋七月戊戌，免直隶同治六年以前逋赋并税粮。庚子，永定河决。谕各省详理
    京控诸狱。贷太原等县仓穀济民食。癸卯，赏刘典三品京堂，帮办陕、甘军务。免
    湖北米穀釐金。甲辰，祕鲁换约成。谕总署会筹保护华工。丙午，慈安皇太后圣寿
    节，停筵宴。壬戌，命李鸿章、丁日昌与英使威妥玛就商马嘉礼案。候补侍郎郭嵩
    焘、候补道许钤身充出使英国大臣。

        八月戊寅，免陕西被兵额赋。庚辰，免长芦、两淮盐政应进物品。庚寅，命丁
    日昌督福建船政。

        九月丁酉，谕穆图善整饬吉林吏治、旗营。甲辰，申定外人游历内地条约。吴
    棠督剿叙永窜匪。辛亥，免梓宫经过大兴等州县额赋十之五，遵化十之七，赏平
    毁麦田籽种银，并免蠲賸钱粮及旗租。甲寅，奉安梓宫于隆福寺。乙卯，上谒诸陵。
    阅普祥峪、菩陀峪工程。丙辰，阅惠陵工程。丁巳，奉两宫皇太后还宫。庚申，至
    自隆福寺。辛酉，谕王凯泰区处台湾生番。癸亥，刘长佑剿败越南匪，匪首黄崇英、
    周建新伏诛。

        冬十月甲子朔，享太庙。癸酉，慈禧皇太后圣寿，停筵宴。甲戌，允丁宝桢请，
    于烟台、威海卫、登州府筑砲台，设机器局。己卯，弛浙江南田岛禁，听民耕作。
    庚辰，赏京师贫民棉衣银，每岁皆如之。叙永匪李增元等为乱，提督李有恆剿平之。
    癸未，赏八旗各营一月钱粮，岁以为常。湖南新化、衡、永匪乱，总兵谢晋钧、提
    督赵联升剿平之。丁亥，委散秩大臣吉和、内阁学士乌拉喜崇阿使朝鲜，封李熙子
    拓为世子。

        十一月戊戌，岑毓英克镇雄大寨，匪首鞠占能伏诛。刘岳昭以玩泄褫职。丁未，
    予郎中陈兰彬以京堂候补，充出使美日祕大臣。乙卯，奉天大通沟匪平。戊午，冬
    至，祀天于圜丘。己未，免朝贺。庚申，祔穆宗帝后神牌于奉先殿。

        十二月丙寅，奉安神御于寿皇殿。丁卯，除盛京养息牧硷地额赋。甲戌，懿旨：
    “皇帝典学，内阁学士翁同龢、侍郎夏同善授读于毓庆宫，御前大臣教习国语满、
    蒙语言文字及骑射。”大学士文祥请解机务，慰留之。戊寅，免浙江被灾新旧赋课。
    甲申，祈雪坛庙。辛卯，祫祭太庙。

        是岁，朝鲜、琉球、缅甸入贡。

        二年丙子春正月癸巳朔，免朝贺。戊戌，谕各省宣讲圣谕广训。癸卯，免仁和
    等场未垦灶荡课粮。癸丑，黔匪陷下江，寻复之。丙辰，祈雨。自是频祈雨。辛酉，
    四川蛮匪平。

        二月乙丑，诏自本年孟夏始，未亲政以前，太庙时享及祫祭大祀，俱前一日亲
    诣行礼。己卯，免海沙、芦沥等场灶额课。壬午，邓川匪首罗洪昌、项和伏诛。免
    浙江逋赋。庚寅，阳万土州判岑润清作乱，严树森剿平之。壬辰，东乡匪聚众抗官。

        三月丙申，以旱故，诏清庶狱。己亥，予吴赞诚三品京堂，督办福建船政。甲
    寅，已革都司陈国瑞遣戍黑龙江。丙午，免陕西六十六州县逋赋。丁未，诏以慈安
    皇太后四旬万寿，停本年秋决。贵州四脚牛贼巢及六峒匪平。戊申，以雨泽愆期，
    谕内外臣工直言阙失。

        夏四月乙亥，停陕西进方物，免淮、扬等属同治六年以前逋赋。壬午，上始御
    毓庆宫读书。丙戌，赐曹鸿勋等三百二十四人进士及第出身有差。戊子，苏热达热
    毕噶尔玛萨哈进哀表，颁敕答之，并赐缎匹。

        五月乙未，文祥卒。乙巳，以近畿亢旱，直隶、山东暨河南、河北等府小民艰
    食，谕长官抚恤，并捕蝗蝻。丙辰，御史潘敦俨请更上孝哲皇后谥号。予严议，寻
    褫职。

        闰五月辛酉朔，赈近畿旱灾。庚午，赈福建水灾。辛未，以旱敕修省。壬申，
    孝陵大碑楼灾。自春正月不雨，至于是日雨。甲申，阶州斋匪平。乙酉，谕刘坤一
    防海练兵，亟图整顿。

        六月庚寅朔，谕文焜等严惩传习邪术。壬辰，腾越练军踞城作乱，并陷顺宁、
    云州。丁酉，以李鸿章为全权大臣，赴烟台与英使威妥玛议结马嘉礼案。庚子，安
    徽蝗。戊申，开云南实官捐例。辛亥，以江、皖、鲁、豫匪扰，谕沈葆桢等分兵搜
    剿，解散胁从。丁巳，总兵孔才进攻玛纳斯，斩匪首马得明等。是月，赈南丰、南
    昌、福建水灾。

        是夏，免淮、扬等属逋赋，盛京同治六年以前逋赋，长芦各场同治十年以前灶
    课，直隶同治十年以来逋赋。

        秋七月辛酉，上两宫皇太后徽号。辛未，复淮盐楚岸引地。甲戌，东乡匪首袁
    廷蛟伏诛。辛巳，刘长佑、潘鼎新复腾越各城，匪首苏开先伏诛。戊子，马嘉礼案
    议结，免案内官所坐罪。

        八月辛卯，刘锦棠、金顺击败回酋白彦虎，复乌鲁木齐、迪化城，寻复昌吉、
    呼图壁、景化各城。辛丑，许钤身改出使日本大臣。丁未，赈浙江水灾。辛亥，赈
    江西水灾。孔才等复玛纳斯北城。

        九月戊午朔，予上元、江宁两县一门殉难三十五家百九十五人旌恤建坊。壬戌，
    顺天增设粥厂。己巳，定出使各国章程。以四川州县民、教讼阋，谕魁玉等持平讯
    断。壬申，谕文煜等严缉福建、江西、安徽等省邪教匪党。

        冬十月丙午，赈皖北旱灾。命景廉、李鸿藻在总理各国事务衙门行走。甲寅，
    召荣全来京，以金顺为伊犁将军。丁巳，赈口北、山东、安徽、江北饥。

        十一月丁卯，金顺、锡纶克玛纳斯南城，匪首何碌、马有财伏诛。壬午，以新
    疆北路平，发帑汰遣金顺军。甲申，截漕一万石，并提仓穀济苏、常留养灾民。

        十二月戊子，命侍讲何如璋充出使日本大臣。甲辰，命督抚严查州县，毋匿灾，
    各省民、教案持平审理。戊申，赈江北淮、海灾。己酉，回匪窜扰科布多，参赞大
    臣保英派兵迟缓，切责之。乙卯，免杭、嘉、松各场未垦地灶课。

        三年丁丑春正月丁巳朔，免朝贺。戊午，命以左都御史景廉为军机大臣。庚申，
    命前藏济咙呼图克图于达赖未出世以前掌商上事务，给“达善”名号。癸亥，以英
    桂为体仁阁大学士，载龄以吏部尚书协办大学士。丙寅，免洪泽湖滩欠租。

        二月戊子，穆坪夷匪伏诛。己丑，申谕各省垦荒田，禁械斗，慎举劾，整营规。
    赈直隶、山东、山西、河南、安徽、江西、福建还籍饥民。巳亥，免湖北逋赋。庚
    子，懿旨：“梓宫在殡，皇帝冲龄，除朝贺大典外，其颁庆赏宴外宾典礼暂缓举行。”
    辛丑，复淮盐引地。壬寅，刑部平反浙江民人葛品连狱，巡抚杨昌濬、侍郎胡瑞澜
    褫职，知府以下论罪有差。申谕各省理刑，期情真罪当，毋轻率。

        三月丁巳朔，上释服。以山陵未安，仍禁官中宴会演剧。辛未，免华阴被水粮
    课三年。癸酉，以刘锡鸿充出使德国大臣。赈沭阳灾民。辛巳，除台湾府属杂饷，
    赈内山饥番。

        夏四月辛卯，常雩，祀天于圜丘。甲午，马边倮夷结野番、黑夷出扰，魁玉等
    剿之。乙未，免酃县被水逋赋。戊戌，刘锦棠等克七克腾木、辟展，复吐鲁番满、
    汉两城。寻攻克达坂及讬克逊贼垒，安集延酋帕夏自杀。己亥，总兵张其光攻台湾
    率芒番社，克之。庚子，贷义州旗户籽种银。辛丑，赈贵阳地震灾。壬寅，昭通、
    广南匪作乱，官军讨平之。癸卯，以灾区缓徵，吏胥舞弊，谕各省整顿。旌安贫乐
    道高邮增生韦弼谐。甲辰，越南遣使进方物，赉其国王缎匹。庚戌，赐王仁堪等三
    百二十九人进士及第出身有差。是月，江苏、安徽蝗。

        五月戊辰，日本阻琉球入贡，遣来使归国。癸酉，山西旱，留京饷二十万赈之。
    甲戌，监利会匪王澕漳等作乱，伏诛。拨帑银一百二十万解西征粮台。戊寅，赈福
    州水灾。壬午，懿旨以皇上万寿值斋戒期，更定六月二十六日行庆贺礼，著为令。
    山西大旱，巡抚曾国荃请颁扁额为祷。以非故事，不许。谕曰：“祷惟其诚，当勤
    求吏治，清理庶狱，以迓和甘。”

        六月戊子，诏工噶仁青之子罗布藏塔布克甲木错即作为达赖喇嘛之呼毕勒罕，
    毋庸掣瓶。辛卯，广东北江堤决，连州大水，诏赈抚灾民。戊戌，先是穆宗祔庙位
    次，懿旨命大臣会议，醇亲王复请定久远至计，少詹事文治，鸿胪寺卿徐树铭、少
    卿文硕，内阁侍读学士锺佩贤、司业宝廷并有陈奏。至是，仍命王大臣等详议以闻，
    并命李鸿章妥议。丙午，以灾祲叠见，诫臣工修省。庚戌，上万寿，御乾清宫受贺。

        秋七月丁巳，拨海防经费助山西赈。己未，惇亲王等议上穆宗帝后神牌位次，
    请于太庙中殿东西各四楹，遵道光初增奉先殿后殿龛座，修葺改饰，并从醇亲王请，
    自今以往，不援百世不祧之例。戊辰，免江宁、上元等县被灾额赋十之三。己巳，
    留京饷漕折银赈河南饥。

        八月丁亥，谕各省修农田水利。壬辰，拨天津练饷十万济山西赈。甲午，免台
    湾同治十年供粟及糯米易穀。庚子，谕刘坤一等整顿广东捕务。戊申，拨银四十万
    赈山西、河南灾，并留江安漕粮输山西、河南各四万石备赈。

        九月甲寅，罗田匪首陈子鰲伏诛。戊午，命前侍郎阎敬铭往山西查赈。己未，
    申禁山西种罂粟，改植桑、棉。辛酉，拨山东冬漕各八万石续赈山西、河南灾。甲
    子，予汉儒河间献王刘德从祀文庙。乙丑，诏求直言。丁卯，命李鹤年往河南查赈。
    戊辰，减缓山西、河南应协西征军饷。庚辰，加赈祥符等县灾民口粮。辛巳，赈兴
    化府属风灾。

        冬十月壬辰，赈三姓雹灾。庚子，谕各省安抚转徙饥民。甲辰，免三姓被灾银
    穀。加赈阳曲等县灾民口粮。乙巳，增设内城粥厂。庚戌，刘锦棠进复喀喇沙尔、
    库车两城，寻复阿克苏及乌什城。

        十一月癸丑，诏戒各部院玩愒因循。乙卯，开山东运漕新河。丁巳，谕督、抚、
    府尹讲求吏治。

        十二月辛卯，缓赫哲贡貂。庚子，豫免山西、河南被灾州县来岁粮。

        是冬，连祈雪。拨来年江、鄂漕米凡十二万石赈山西，发帑金赈陕西。

        是岁，山、陕大旱，人相食。

        四年戊寅春正月辛未，赈河南饥。命郭嵩焘兼出使法国大臣。西军复叶尔羌、
    喀什噶尔，和阗回众降。己卯，谕各省清理词讼。

        二月辛巳朔，修成都都江堰。壬午，谕兴北方水利。乙酉，命署兵部左侍郎王
    文韶为军机大臣。庚寅，谕举州县能实行荒政者。壬辰，新疆平，匪首白彦虎遁入
    俄罗斯。论功，进左宗棠二等侯，刘锦棠二等男，予提督余虎恩等世职有差。甲午，
    谕清庶狱。丁酉，赈呼兰灾。己亥，下诏罪己。赈山西、河南饥。丙午，瘗灾地遗
    骸。庚戌，免侯官被水丁粮。

        三月甲寅，谕被灾各省试行区田法。壬申，赈直隶饥，拨察哈尔牧群马三千匹
    给贫民耕作。甲戌，谕内务府，减经费，除浮冒。戊寅，英桂致仕。是月，河南雨。

        四月壬午，沈葆桢请罢武科，斥之。壬辰，赈广东风灾。

        五月庚戌朔，谕直省广植桑、茶。命载龄为体仁阁大学士，管工部事，全庆以
    刑部尚书协办大学士。辛未，以崇厚为出使俄国大臣。

        六月丙戌，免陕西逋赋。庚寅，严私铸禁。甲午，赈台湾风灾。庚子，谕刑部
    严定州县侵赈罪。

        秋七月乙卯，云南官军复耿马土城。辛未，命礼部右侍郎王文韶、顺天府府尹
    周家楣在总理各国事务衙门行走。壬申，严命案延玩处分。甲戌，以曾纪泽为出使
    英法大臣。丁丑，免平阳、蒲、解、绛今岁秋赋。是月，赈金、衢、严等府，浮梁
    等县水灾。

        八月己卯，永定河决。丙戌，沁河决。戊子，赈崇安、浦城水灾。

        九月丁巳，谕东南疆吏豫救水患，清釐保甲，防会匪煽惑灾民。癸亥，赈山西
    旱，免阳曲等县逋赋，及徐沟等县秋粮。戊辰，赈蓝田水灾。丙子，修樊口江堤。

        冬十月壬午，广西在籍总兵李扬才叛，命冯子材剿之。免通、海各处，淮安四
    卫逋赋并杂课。丁亥，赈濮、范、寿阳水灾。癸巳，沁河复决。赈奉天水灾。乙未，
    北新仓火。戊戌，台湾后山加礼宛等社就抚，缚献番目，诛之。免贵州被兵新旧额
    赋。

        十一月丙辰，修北运河堤。辛酉，白彦虎寇边，刘锦棠击败之。癸亥，李扬才
    踞越南长庆，杨重雅剿之。己巳，诏督抚整躬率属。责军机大臣勿避嫌怨，院部大
    臣力戒因循。甲戌，冬至，祀天于圜丘。乙亥，停朝贺。

        十二月己丑，诏永罢捐输事例。

        是岁，免仁和盐场逋课者二。朝鲜、廓尔喀入贡。

        五年己卯春正月乙巳朔，停筵宴。乙丑，申谕停筹饷捐例。修高淳堤。辛未，
    赈山西饥。

        二月壬午，吉州知州段鼎耀以吞赈处斩。癸未，诏复河运。甲午，谕山西清理
    荒田，编审丁口，均差徭。己亥，梓宫奉安山陵，禁有司科派扰累。赈文安等州县
    水灾。

        三月丙午，贼目锺万新与李扬才合犯宣光，冯子材会师越南击之。壬子，免梓
    宫所过大兴、通、三河、蓟、遵化额赋。庚申，颁吉咙呼图克图敕书，并赉哈达、
    蟒缎。布鲁特回酋合安集延贼酋寇边，刘锦棠败之。乙丑，奉两宫皇太后谒东陵。
    己巳，谒昭西、孝东诸陵。庚午，葬穆宗于惠陵，孝哲后祔。癸酋，至自东陵。

        闰三月乙亥，穆宗神主祔太庙，颁诏天下。丁亥，李扬才踞者岩。己丑，修襄
    阳、沔阳、天门江堤。庚寅，吏部主事吴可读于东陵仰药自尽，遗疏请豫定大统。
    懿旨，王大臣等集议以闻。乙未，命三品卿衔李凤苞为出使德国大臣。

        夏四月戊申，修通州北运河。癸丑，予吴可读恤典。懿旨，以可读原疏及会议
    摺，徐桐、宝廷、张之洞等摺，并前后谕旨均录存毓庆宫。免河南被灾州县漕银及
    逋课。己巳，先是峄县知县硃永康以谋杀委员高文保论戍，寻下廷议。至是，奏上，
    诏以罪浮于法，改论死。

        五月丙子，夏至，祭地于方泽。己卯，免两淮、泰、海各场逋课。壬午，河南
    蝗。己亥，官军剿平者岩贼。是月，赈清河、安东风灾。山西雨。阶、文、西和地
    震历十有三日。

        六月壬子，刑部言东乡狱事，诬叛妄杀，已革知县孙定扬、提督李有恆论死。
    寻文格、丁宝桢并坐夺职。命发帑二十万，拨丁釐银三十万，济山西赈需。己未，
    谕言事诸臣，交部议奏之事，不得攙越陈奏，亦不得雷同附和，相率渎陈。普免山
    西积年民欠仓穀。乌拉特、阿拉善等旗蝗。甲子，懿旨允醇亲王奕枻家居养疾，解
    职务。赈邠、乾、汉、凤地震灾。

        七月庚辰，赈直隶水灾。戊子，以星变、地震求直言。谕各省积穀。免绛、蒲、
    阳城被灾夏课盐税。庚寅，复海运。

        八月戊申，祭大社、大稷。诏各省举文武堪备任使者。壬子，致仕大学士单懋
    谦卒。癸丑，赈博山等州县水灾。乙卯，江、皖各属蝗。乙丑，赈阶、文、西和地
    震及水灾。

        九月甲戌，赈直隶水灾。壬辰，加上文宗、穆宗尊谥。己亥，重庆等府县地震，
    赈之。

        冬十月辛丑朔，免曲沃等州县歉收额赋。乙卯，免奉天旗民站丁地课抵例赈口
    粮。丁巳，谕水师并习陆战。癸亥，赈秀山等处水灾。己巳，英桂卒。免齐齐哈尔、
    黑龙江、墨尔根屯粮，并原贷籽种。

        十一月乙亥，李扬才伏诛。己卯，冬至，祀天于圜丘。庚辰，停朝贺。壬午，
    沈葆桢卒。甲申，以刘坤一为两江总督，兼南洋大臣。庚寅，诏责崇厚与俄人定伊
    犁约，擅自回京，所议条约，廷臣集议。壬辰，免山西灾重州县税契银。

        十二月己酉，懿旨，廷议俄约覆奏，下王大臣等再议，醇亲王并预议以闻。乙
    卯，褫崇厚职，下狱。辛酉，谕修社仓，兴社学。己未，免永济等州县秋粮。丙寅，
    祫祭太庙。诏洗马张之洞会商俄约。戊辰，修山东运河。

        是岁，朝鲜、廓尔喀入贡。

        六年庚辰春正月己巳朔，停筵宴。辛未，命曾纪泽为出使俄国大臣，改议条约。
    甲戌，谕查营伍虚额占役。乙亥，西林苗匪平。丙子，命前工部尚书李鸿藻仍为军
    机大臣。壬午，寻甸匪乱，官军讨平之。己丑，诏中外举人才，疆吏饬边备海防。
    命河北道吴大澂帮办吉林军务，通政使刘锦棠帮办新疆军务。辛卯，定崇厚罪，论
    斩。癸巳，户部奏筹饟十条，诏各省推行。是月，除山西各属荒地丁银，免仁和等
    场荒荡夏税。

        二月乙巳，永免榆次贡瓜。壬戌，甘肃总兵萧兆元侵蚀军粮，论斩。

        三月甲戌，赈顺直水灾。乙亥，左宗棠出屯哈密，金顺扼精河，张曜、刘锦棠
    分进伊犁。己卯，免山西洪洞、忻州各属荒赋三年或四年。

        四月庚子，祀天于圜丘。复设科布多昌吉斯台、霍呢迈拉扈等八卡伦官兵。丙
    午，三姓设厂造轮船。甲寅，阶州番匪哈力等作乱，伏诛。壬戌，赐黄思永等三百
    三十三人进士及第出身有差。乙丑，调李长乐为直隶提督，统武毅四营，鲍超为湖
    南提督，召来京。

        五月丙子，赈洛阳等县雹灾。乙酉，阶州番匪古旦巴等伏诛。丙戌，以徇俄人
    请，贷崇厚死，仍系狱。

        六月丁酉朔，赈福建水灾。癸卯，畀李鸿章全权大臣，与巴西议约。甲辰，禁
    徵粮浮收勒折。丙辰，赈广州等处水灾。丁巳，免交城等县荒地缺课。命曾国荃督
    办山海关防务。

        七月壬申，召左宗棠来京，督办关外事宜。癸酉，出崇厚于狱。癸未，赈扬州
    风灾。甲申，命前浙江提督黄少春办理浙江防务。

        八月己亥，巴西商约成。戊申，召刘铭传来京。庚戌，南北洋初置电线。壬子，
    江苏捕蝗。癸亥，朝鲜来告与日本交聘。

        九月己巳，命浙江提督吴长庆帮办山东防务，节制防军。庚午，免永济贡柿霜。
    辛未，允朝鲜派工匠来天津学造器械。壬申，赈蒲城等处灾。壬午，给曾国荃病假，
    命岐元节制各军。癸未，减凉、肃番族马贡。己丑，赈资阳、清溪灾。庚寅，印度
    进乐器并所撰乐记，赉以金宝星。癸巳，除拉林旗佃租赋。

        冬十月丙午，察木多帕克巴拉胡图克图进贡物，以哈达、大缎赐之。己酉，东
    明河决。辛亥，命前吏部尚书毛昶熙在总理各国事务衙门行走。甲寅，赈围场海龙
    城及渮泽水灾。甲子，懿旨醇亲王管理神机营事务。

        十一月乙丑朔，命侍讲许景澄为出使日本大臣。己巳，以全庆为体仁阁大学士，
    灵桂以吏部尚书协办大学士。甲申，冬至，祀天于圜丘。丙戌，江华瑶匪平。癸巳，
    免永平等属逋赋。

        十二月丙午，命杨昌濬会办新疆善后。丙辰，免文安被水额赋。庚申，懿旨神
    机营选弁兵赴天津学制外洋火器。辛酉，濬漕运河道。

        是冬，数祈雪。

        是岁，朝鲜、廓尔喀入贡。

        七年辛巳春正月甲子朔，停筵宴。沈桂芬卒。癸酉，敕各省慎举孝廉方正。乙
    亥，达赖喇嘛遣人进哈达、佛香，命献惠陵，赉以哈达、缎匹。戊寅，免浙江仁和
    等场荒坍灶荡，各府州县卫荒地新垦地六年逋课及额粮。辛卯，越南请官兵助剿积
    匪，不许。免海阳六年逋赋。壬辰，命左宗棠为军机大臣，管兵部，兼总理各国事
    务衙门行走。除贵筑、兴义、八寨水银等厂逋课。

        二月癸巳朔，命李鸿章筹山海关防务，节制诸军。以曾国荃为陕甘总督。戊戌，
    日本使臣户玑来议琉球条款，不协，敕海疆戒备。己酉，修襄阳老龙石堤。辛亥，
    修济阳壩工。甲寅，通政司参议刘锡鸿以诬劾李鸿章职。

        三月甲子，除锦州官田租赋。丁卯，改筑焦山都天庙砲台。己巳，命李凤苞兼
    出使义和奥大臣，黎庶昌为出使日本大臣。辛未，慈安皇太后不豫，壬申，崩于锺
    粹宫。癸未，上大行皇太后尊谥曰孝贞慈安裕庆和敬仪天祚圣显皇后。

        夏四月癸巳，雷波夷匪平。己亥，命吴大澂督办吉林三姓、宁古塔、珲春防务
    兼屯卫。免陕西咸宁等六十二州县逋赋。辛丑，颁孝贞显皇后遗诰于朝鲜。己酉，
    曾纪泽与俄国改订新约成。丙辰，永禁明陵私卫。己未，懿旨，恭亲王、醇亲王会
    同左宗棠、李鸿章议兴畿辅水利。初置珲春副都统。庚申，赈台北地震灾。

        五月壬戌朔，日有食之。官军击散越南积匪。丁卯，诏疆臣于命盗重狱按月册
    报，迟逾者罪之。戊寅，罢乌里雅苏台屯田。己丑，赈盐源水灾。赏郑藻如三品卿
    衔，为出使美日祕大臣。

        六月己亥，彗星见，诏修省。丙辰，万寿节，停朝贺。己未，命李鸿藻协办大
    学士。

        秋七月癸亥，赏学行纯笃广东在籍知县硃次琦、举人陈澧并五品卿衔。戊子，
    召刘坤一来京，以彭玉麟署两江总督兼南洋大臣。赈阶州等处地震灾。

        闰七月壬辰，谕各省统覈釐卡出入，酌定撤留。癸巳，赈两淮、泰州各场灶灾。
    甲午，免榆社等县五年逋赋。己亥，命金顺督办交收伊犁事宜，锡纶为特派大臣，
    与俄人会商界务。寻命升泰并为特派大臣。甲辰，命鲍超复裁所部营伍。乙巳，初
    置呼伦贝尔副都统。庚戌，禁州县讳饰重狱。是月，赈江苏、福建、四川水灾，陕
    西雹灾。

        八月甲子，颁帑金二万给养霍硕特流民。辛巳，以皇太后疾愈，命刑部停秋决。
    其缓决届三次与未届三次，分别差减之。癸未，孝贞显皇后奉安，免所过州县租赋。
    命刘锦棠为钦差大臣，督办新疆军务，张曜副之。丙戌，除伯都讷磽地赋额。全庆
    致仕。

        九月甲午，赈宁海等县水灾。乙未，允彭玉麟解职，仍巡阅长江。刘坤一罢，
    以左宗棠为两江总督，兼南洋大臣。丙午，葬孝贞显皇后于定东陵。丁未，汝宁、
    光州捻匪平。己酉，再减金坛漕额十分之一分四釐。赏附居青海番众八族青稞岁八
    百馀石。辛未，孝贞显皇后神牌祔太庙。丙辰，赈台湾飓风灾。是月，甘肃、台湾
    地震。

        冬十月己巳，皇太后圣寿节，停筵宴。庚午，昭通匪陆松山等作乱，官军讨斩
    之。癸酉，以灵桂为体仁阁大学士，以刑部尚书文煜协办大学士。甲戌，法人踞越
    南北境，谕滇、粤合筹弭衅。甲申，诏举行察典，勿有举无劾。赈泰和等县水灾。
    丁亥，安徽已革提督李世忠擅絷贡生吴廷鉴等，裕禄上其状，诏处斩。

        十一月庚寅，免吉林被水官庄及伯都讷地租。丙申，施南会匪杨登峻伏诛。丁
    酉，濬吴淞淤沙。戊戌，广西果化土州匪首赵苏奇伏诛。赈贵县等处水灾。甲辰，
    赈台湾、澎湖灾。

        十二月乙亥，赏恭亲王子载潢不入八分公，醇亲王子载洸奉恩辅国公。是月，
    免浙江各府州县卫荒废及新种赋课，仁和等场灶课。免安州、任县、文安涝地额粮。
    除吉林荒地租赋。

        是冬，频祈雪。

        是岁，朝鲜、越南入贡。

        八年壬午春正月戊子朔，免朝贺。辛卯，修洞庭西湖堤。自去年十一月不雨至
    于是月。己亥，雪。庚戌，修滹沱新河及子牙河堤。

        二月己未，江苏文庙火。壬戌，以朝鲜占种吉林边地开垦历年，令其领照纳租
    隶籍。癸丑，申严门禁，更定稽察守卫章程。壬午，申禁私伐明陵树木。乙酉，先
    是江宁疑狱，命麟书、薛允升往勘之。至是讯明，委员胡金传以酷刑论斩。谕疆吏
    详覈重狱，勿冤溢。

        三月乙未，命左副都御史陈兰彬在总理各国事务衙门行走。庚戌，李鸿章母忧，
    连疏请终制，许之；命百日后驻天津练军，仍权理通商事务。辛亥，法、越构兵，
    谕李鸿章、左宗棠、张树声、刘长佑筹边备。乙卯，筑浙江海口砲台。是月，俄人
    归我伊犁。

        是春，免阳曲逋粮、大城额赋及累年逋赋。

        夏四月丙辰朔，永免山西荒地税粮。戊午，免陕西前岁逋赋。己巳，法人入越
    南东京。起曾国荃署两广总督。甲戌，全庆卒。甲申，朝鲜请遣使来驻京师，不许，
    惟予已开口岸贸易。

        五月丙戌朔，谕金顺经画伊犁，西北边界以长顺勘分，西南以沙克都林札布勘
    分。戊子，赈汀州风灾。壬辰，召刘长佑来京，以岑毓英署云贵总督。乙巳，初置
    吉林分巡道。庚戌，直隶蝗。

        六月丁巳，翰林院侍读温绍棠奏称时事多艰，请皇太后励精勤政。诏以皇太后
    尚未康复，饬之。命整顿八旗官学。乙亥，清安言俄兵至哈巴河。谕长顺详慎勘界，
    以杜觊觎。戊寅，朝鲜匪乱，命张树声剿平之。寻提督丁汝昌往援，吴长庆率师东
    渡。癸未，朝鲜焚日本使馆，日本以兵船至。命李鸿章赴天津部署水陆军前往察办。
    是月，赈安徽水灾，浙江、江西水灾。

        秋七月乙酉朔，三岩野番就抚。乙巳，懿旨损秋节宫费，赈安徽、浙江、江西
    三省灾。丁未，吴长庆军入朝鲜，执其大院君李正应。初置新疆阿克苏、喀什噶
    尔分巡道。癸丑，朝鲜乱平。

        八月丙辰，谕：“科布多界务，崇厚贻误于前，曾纪泽力争于后。兹订新约，
    应就原图指办，酌定新界。清安等当与俄官量议推展，期后来彼此相安。”丁巳，
    谕有司慎覈秋审。甲子，诏云南布政使唐炯出关视边防。乙丑，安置李正应于保
    定。寻朝鲜国王乞释归，不许。丁丑，彗星复见东南，诏内外臣工修省。

        九月乙酉，河决山东惠民、商河、滨州。癸巳，郁林匪乱，官军剿平之。

        是秋，赈四川、浙江、山东、陕西、福建、江西、贵州水灾，资州火灾，台湾
    风灾水灾。

        冬十月乙卯，谕京师严缉捕，毋讳饰扰累。壬戌，河决历城。甲子，谕捕啯匪。
    丁丑，王文韶连疏乞罢。温旨慰留。

        十一月丁亥，王文韶仍以养亲乞罢，许之。命翁同龢为军机大臣。戊子，命潘
    祖廕为军机大臣。台州匪首王金满日久逋诛，下所司严缉。乙未，允朝鲜互市。辛
    丑，开天津塌河淀南新河。壬寅，以地震诏臣工勤职察吏。庚戌，诏中外保荐人才。
    是月，开铜山县煤铁矿。

        十二月辛酉，命游百川赴山东勘河工。壬戌，设沪、粤沿海电线。乙丑，诏中
    外清理积案。壬申，自上月连祈雪，至是雪。

        是冬，赈直隶地震灾，四川、陕西雹灾。免齐齐哈尔、墨尔根歉地，浙江州县
    卫新旧屯地，仁和等场灶荡额赋。

        是岁，朝鲜入贡。

        九年癸未春正月癸未朔，停筵宴。丙申，刘锦棠言沙克都林札布与俄使勘分新
    疆南界，不符旧约，谕长顺等按约诘之。寻谕曾纪泽力争重勘。戊戌，命宗人府丞
    吴廷芬在总理各国事务衙门行走。庚子，谕蠲免钱粮，民已输官者，得抵翌年正赋，
    勿重徵。乙巳，拨鄂漕三万石备赈顺直饥。是月，越南匪覃四娣等降。

        二月甲寅，直、鲁流民纷集京师，谕有司抚恤。戊午，山东河决历城，齐河诸
    县民埝坏，命游百川等赈抚灾民。己未，先是马兰镇总兵景瑞修缮营房，为营兵匿
    控，总兵桂昂请兵激变，遣伯彦讷谟祜、阎敬铭查办。至是覆陈，褫景瑞职，桂昂
    寻并褫职。禁各省酷吏非刑。命广西布政使徐延旭出关筹防。戊辰，福建按察使张
    梦元督办福建船政。癸酉，高州都司莫毓林聚乱，伏诛。庚辰，刑部言河南胡体洝
    一狱，原谳舛误，覆审回护。诏褫巡抚李鹤年、河东河道总督梅启照职，原审官谴
    戍有差。

        三月戊子，镇国公溥泰收受禁垦淀地，坐削爵，圈禁一年。法人陷南定。乙未，
    命唐炯统防军守云南边境。谕倪文蔚保北圻。

        是春，免潜山等县夏粮，陕西被旱丁粮米折。赈济南、武定水灾，台湾地震灾。

        夏四月己未，俄撤伊犁驻兵。甲子，谕严缉畿辅盗贼。甲戌，刘长佑以病免，
    授岑毓英云贵总督。乙亥，赐陈冕等三百八人进士及第出身有差。

        五月辛巳，诏李鸿章回北洋署任，部署海防。壬午，命升泰与俄使勘分塔尔巴
    哈台西南界。丁亥，湖南会匪方雪敖倡乱，擒斩之。辛卯，禁私铸钱。庚子，谕岑
    毓英等选募边民，与官军扼守滇、越要隘。戊申，懿旨醇亲王会筹法、越事宜。先
    是，御史陈启泰奏太常寺卿周瑞清包揽云南报销，御史洪良品、给事中邓承修以事
    涉枢臣景廉、王文韶，相继论劾。先后命惇亲王、阎敬铭、潘祖廕、张之万、麟书、
    翁同龢、薛允升会同察办。至是覆陈，瑞清等罪如律，户部尚书景廉，前侍郎王文
    韶、奎润，前尚书董恂，与前云贵总督刘长佑俱钅隽三级，馀处罚有差。

        六月庚戌，山东河决，坏历城、齐东、利津民埝，谕堵塞赈抚并行。越将刘永
    福及法兵战于河内，败之。乙卯，修沁河堤。戊午，法国遣使托利古来议和约。太
    监王永和盗御用衣物，诏刑部按律拟罪，勿株连。丁卯，濬山东小清河。庚午，山
    东以水灾开办赈捐事例。

        是夏，免云南土司地租，甘肃旧欠粮赋。又免懋功被灾、铜仁被水额粮。留漕
    粮凡十万石、京饷十六万两赈山东灾。

        秋七月己卯，留京饷二十万给广西军。壬午，谕令吴全美、方耀分巡廉、琼洋
    面及钦州边境。戊子，诏开云南矿。辛卯，台州匪首王金满率众降，诏免死，与馀
    众留营效力。

        八月庚戌，法人破顺化河岸砲台，越人停战议和。壬子，永定河决。乙卯，考
    察部院官。谕修筑沿海堤塘各工，并抚恤灾户。丙寅，诏举谋勇兼优堪备任使者。
    己巳，诏彭玉麟赴广东，会同张树声布置防务。

        九月辛巳，法、越议和，立新约。丙戌，命何如璋督办福建船政，倪文蔚为广
    东巡抚，徐延旭为广西巡抚。己亥，拨广西库银十万济刘永福军。丁未，唐炯以率
    行回省褫职，仍留任。

        是秋，拨京仓及漕米五万馀石，库帑凡十万，赈顺天直隶。留漕五万石，赈山
    东。赈热河、长阳、崞县等处水灾。赈江南灾。

        冬十月戊辰，诏南北洋及沿江沿海诸省严戒备。辛未，河决齐东、蒲台、利津。
    丙子，诏李鸿章举将才。命岑毓英出关驻山西，唐炯回滇筹饷。

        十一月辛巳，命署左副都御史张佩纶在总理各国事务衙门行走。壬午，趣徐延
    旭出关策应。辛卯，严内外城门禁。壬辰，越南民变，杀嗣王阮福时，命张树声戡
    定之，寻改命岑毓英往平乱。庚子，懿旨，清江设厂收养灾民，命户部发帑一万接
    济，并给顺直、山东各四万，湖北三万，安徽二万。壬寅，法人陷山西，刘永福退
    走。癸卯，诏以尚书文煜被劾，回奏积俸至三十六万，命捐银十万充公。林肇元坐
    库储空虚夺职。

        十二月戊申，祈雪。庚戌，法人进攻北宁，图犯琼州。命彭玉麟檄湘楚军会合
    吴全美师船严防，起杨岳斌往福建会办海防。官军大败法人于谅山。己未，以山东、
    淮、徐灾民聚集清江等处，命所司抚恤，并随时资遣。庚申，谕江西筹饷二万济王
    德榜军。丁丑，追复故总兵陈国瑞世职。

        是冬，免顺天直隶等州县秋赋，浙江被灾州县卫所额赋。除山西凤台等州县荒
    地租粮。

        是岁，朝鲜、越南入贡。

        十年甲申春正月庚寅，岑毓英出镇南关赴兴化，节制边外诸军。

        二月丁未朔，法人攻兴化，官军击卻之。岑毓英与徐延旭进图山西。谕严约束，
    勿扰越境。留江、浙漕米各五万石赈通州、天津水灾。寻拨京仓粟米三万石赈顺天
    灾。丁丑，法人陷北宁，官军退守太原。戊辰，命湖南巡抚潘鼎新赴广西筹防。乙
    亥，法人陷太原，徐延旭、唐炯褫职逮问。

        三月丁亥，岑毓英请免节制楚、粤诸军，不许。以太原陷，提督黄桂兰、道员
    赵沃并褫职逮问。戊子，懿旨以因循贻误罢军机大臣恭亲王奕䜣家居养疾，大学士
    宝鋆原品休致，协办大学士李鸿藻、景廉俱降二级，工部尚书翁同龢褫职仍留任。
    命礼亲王世铎，户部尚书额勒和布、阎敬铭，刑部尚书张之万并为军机大臣。工部
    侍郎孙毓汶在军机学习。己丑，懿旨军机处遇重要事，会同醇亲王商榷行之。壬辰，
    授潘鼎新广西巡抚，张凯嵩云南巡抚。总兵陈得贵失守砲台，副将党敏宣临阵退缩，
    诏并斩于军前。以怡亲王载敦为阅兵大臣。命贝勒奕劻管总理各国事务衙门事，内
    阁学士周德润在总理各国事务衙门行走。癸巳，左庶子盛昱、右庶子锡钧、御史赵
    尔巽各疏陈醇亲王不宜与闻机务，不报。命刑部侍郎许庚身在军机学习。甲午，诏
    李鸿章、左宗棠、曾国荃、岑毓英举部将中沈毅勇敢有谋略者。己亥，阎敬铭、许
    庚身并在总理各国事务衙门行走。命潘鼎新赴镇南关接统徐延旭军。庚子，法人进
    据兴化。

        是春，免仁和荒芜灶荡上年逋课，陕西咸宁等处逋赋及杂欠。免穆坪土司马匹
    粮草十年。

        夏四月丙午，勘分新疆南界事竣。以侍讲许景澄充出使法德义和奥大臣。庚戌，
    先是，法、越战事亟，法水师将福禄诺属税务司德璀琳献议媾和息兵。李鸿章以闻，
    许之，敕其筹定。至是，覆陈“当审势量力，持重待时”。诏集廷议。懿旨醇亲王
    并与议。允吴长庆兵还。辛亥，利津等决口合龙。癸丑，罢开马颊河，濬宣惠河，
    修德州运河堤。戊午，命通政使吴大澂会办北洋事宜，内阁学士陈宝琛会办南洋事
    宜，侍讲学士张佩纶会办福建海疆事宜，皆许专奏。寻加佩纶三品卿衔。福禄诺出
    私议五条，因李鸿章上闻。敕鸿章“力杜狡谋，常存戒惧”。诏户部裁冗费。庚申，
    授李鸿章全权大臣，与法使议约。癸亥，免褒城濒江地亩额赋。乙丑，祈雨。丙寅，
    再发仓米赈顺天。戊辰，吴大澂辞北洋会办。上责其饰词，不许。壬申，张树声以
    疾请免本职，专治军事，许之。

        五月丙子，命李成谋总统江南兵轮。己卯，岑毓英辞节制粤、楚各军，许之。
    丁亥，授文煜武英殿大学士。戊子，额勒和布、阎敬铭并以户部尚书协办大学士。
    己丑，京师久旱，谕有司平粜。赏徽宁太广道张廕桓三品卿衔，在总理各国事务衙
    门学习行走。辛卯，诏中外保荐文武人才。甲午，诏皇太后五旬万寿，停秋决。丁
    酉，诏中外大臣“率属尽职，勿耽逸乐、尚浮华”。戊戌，诏左宗棠仍为军机大臣，
    毋庸常川入直，并管理神机营。免武昌、黄州二卫额粮。壬寅，诏举宗室及旗、汉
    世职人才。

        闰五月乙巳，命工部尚书福锟、理籓院尚书昆冈、左都御史锡珍、工部侍郎徐
    用仪、内阁学士廖寿恆并在总理各国事务衙门行走。丁未，命前提督刘铭传督办台
    湾事务，锡珍、廖寿恆、陈宝琛、吴大澂往天津会商法约。庚戌，命太常卿徐树铭
    勘献县新开横河。法人犯观音桥，潘鼎新击败之。辛亥，山东河堤工成。甲寅，以
    法使言和，调潘鼎新诸军回谅山，岑毓英军仍驻保胜。乙卯，自四月不雨，至于是
    日始雨。颁定蠲缓钱粮章程。庚申，思恩匪首莫梦弼伏诛。丙寅、法舰犯闽海。丁
    卯，谕曰：“法使延不议约，孤拔要求无理，我军当严阵以待。彼如犯我，并力击
    之。敢退缩者，立置军法。”庚午，授曾国荃为全权大臣，与法使于上海议约，命
    陈宝琛会办。

        六月癸酉朔，以郧西余琼芳狱事谳不实，下总督卞宝第、巡抚彭祖贤部议，承
    审各官贬斥有差。甲戌，河决历城等县。以乞援守城，追予沈葆桢妻林氏附祀广信
    葆桢专祠。丙子，建昌、多伦匪首杨长清伏诛。丁丑，吴长庆卒，旌其子主事保初
    孝行。己卯，谕直省考察州县官。壬辰，法人陷基隆。诏集廷臣议和战。乙未，刘
    铭传复基隆。己亥，懿旨，神机营选马步军三千，巡捕五营选练军二千，以都统善
    庆为总统，前锋统领托伦布为帮统，分防畿东，并抽调直隶练军协守。命曾国荃、
    陈宝琛回江宁布防。是月，赈顺德、青浦风灾，叶县水灾。

        秋七月乙巳，命吴元炳勘山东河工、海防。授张之洞两广总督。丙午，法人袭
    马尾砲台及船厂，陆军击退之。戊申，醇亲王奏延煦劾左宗棠，斥为蔑礼不臣，肆
    口妄陈，任情颠倒。懿旨坐延煦夺职留任，罚俸一年。诏与法人宣战，杨昌濬赴福
    建督师。癸丑，法人毁长门砲台。丁巳，谕穆图善、张佩纶毋退驻省城。诏授左宗
    棠为钦差大臣，督办福建军务，福州将军穆图善、漕运总督杨昌濬副之，张佩纶以
    会办大臣兼署船政大臣。授曾国荃两江总督，兼南洋大臣。丙寅，论北宁失守罪，
    已革道员赵沃、提督陈朝纲并论斩。戊辰，以杨昌濬为闽浙总督。普赈历城等县灾
    民。是月，赈浮梁及齐河、长安等处水灾。

        八月壬申，命鸿胪寺卿邓承修在总理各国事务衙门行走。论马尾战事功罪，褫
    何璟职及张佩纶卿衔，下部议，提督黄超群等颁赏进秩有差。建、邵匪首张廷源等
    伏诛。甲戌，河决东明。赈南海等县水灾。丙子，授李鸿章直隶总督、北洋大臣。
    戊寅，懿旨赏醇亲王子载沣不入八分辅国公。文煜以病免。命崇厚、崇礼、文锡、
    文钅舌输财助饟。庚辰，赈台湾风灾。丁亥，法人复陷基隆。戊子，命道员徐承祖
    充出使日本大臣。己丑，诏刑部本年情重各案及秋、朝审官犯，并停查办。癸巳，
    苏元春及法人战于陆岸，败之。命杨岳斌帮办左宗棠军务。赈星子水灾。戊戌，法
    人犯沪尾，提督孙开华击败之。

        九月癸卯，逮唐炯下狱廷讯。乙巳，出帑金五万赉刘永福军。辛亥，严谕南北
    洋轮船悉援台湾。壬子，刘铭传为福建巡抚，驻台湾督防，苏元春帮办潘鼎新军务，
    杨昌濬等分防澎湖，张兆栋、何如璋并褫职。诏免云南田税，暂荒缓三年，永荒蠲
    十年。甲寅，刘铭传自请治罪，诏原之。戊午，留新漕十万备山东冬赈。庚申，以
    沪尾战胜，予总兵孙开华世职，发帑银一万犒军。授额勒和布体仁阁大学士。乙丑，
    以刑部尚书恩承协办大学士。丙寅，赈凤凰城潦灾。庚午，官军及法人战于陆岸，
    又败之，予苏元春世职。辛未，新疆改建行省，置巡抚、布政使各一，裁南北路都
    统、参赞、办事、领队诸职。

        冬十月壬申朔，懿旨晋封奕劻庆郡王，奕谟固山贝子。癸酉，以刘锦棠为甘肃
    新疆巡抚。戊寅，赈江北等处水灾雹灾。辛巳，皇太后五旬圣寿，上率王以下文
    武大臣等诣慈宁宫庆贺。辛卯，鲍超屡误师期，切责之。癸巳，以讬疾规避，夺提
    督王洪顺职。甲午，张树声卒。乙未，朝鲜复乱，吴大澂往察办，续昌副之。文煜
    卒。庚子，刘永福及法人战于宣光，败绩。

        十一月丁未，命提督孙开华帮办台湾军务。戊申，逮徐延旭下狱廷讯。壬子，
    李鸿章调军发朝鲜。癸丑，普洱地震。丙辰，禁州县捏报灾荒。丁巳，东明决口合
    龙。戊午，李秉衡赴龙州部署防军。己未，祈雪。云南巴蛮降。戊辰，谕各省积穀。

        十二月戊寅，官军败法人于纸作社。壬午，唐炯、徐延旭并论斩。乙酉，官军
    复宣光、兴化、山西三省，安平府暨二州五县。壬辰，禄劝夷匪平。丙申，雨雪。
    张佩纶、何如璋并褫职遣戍。

        是岁，免镇西荒地逋赋，文安四州县涝地额赋。朝鲜入贡。越南国王阮膺登
    自杀，法人立其弟为国王。

        十一年乙酉春正月癸卯，命冯子材襄办广西关外军务。乙巳，法人陷谅山。丙
    午，官军围宣光，复美良城。甲寅，法人犯镇南关，总兵杨玉科死之。乙卯，赐英
    将戈登恤金。甲子，法舰去台湾。左宗棠等兵援浙江。乙丑，命李鸿章为全权大臣，
    偕吴大澂与日使议朝鲜事。庚午，朝鲜乱平，使来表谢，赉之。

        二月甲戌，浙江提督欧阳利见败法人于镇海口。戊寅，褫潘鼎新职，以李秉衡
    署广西巡抚，苏元春督办广西军务。辛巳，秦州地震。癸未，冯子材、王孝祺大败
    法人于镇南关外，遂复谅山。予杨玉科等世职。辛卯，法人请和。允之。壬辰，诏
    停战撤兵。缅匪平。戊戌，岑毓英奏官军大捷于临洮。

        三月乙巳，命李鸿章为全权大臣，与法使议约，刑部尚书锡珍、鸿胪卿邓承修
    往津会商。丙午，朝鲜订约成。庚戌，岑毓英复缅旺与清水、清山诸寨，获越南叛
    臣黄协等诛之。癸丑，命吴大澂、依克唐阿会勘吉林东界。丙辰，免永平、张家口、
    顺天等十府州积年民欠租赋。癸亥，命冯子材督办钦、廉防务。乙丑，免陕西咸宁
    等处前岁逋粮。

        夏四月己卯，祈雨。丙戌，趣岑毓英撤军，毋爽约开衅。辛卯，谕除江西丁漕
    积弊。壬辰，趣刘永福撤回保胜军。天津会订中法新约成。

        五月丁未，懿旨勘修南北海工程。诏整海军，大治水师，下南北洋大臣等筹议。
    基隆法兵退，命杨岳斌等部署全台事宜。除福建光绪初年逋赋。辛亥，许乍丫随察
    木多入贡。癸丑，予苏元春、冯子材三等轻车都尉，王孝祺、岑毓英云骑尉，复王
    德榜原官优叙。辛酉，复祈雨。壬戌，雨。丁卯，以张曜为广西巡抚。是月，赈基
    隆兵灾、桐城等县及镇筸水灾。

        六月己巳，诏停秋决。庚午，懿旨命文钅舌、崇礼、崇厚、文锡修建三海工程。
    许景澄兼出使比利时大臣。辛未，定内附越南民籍。甲戌，曾纪泽订烟台约成。丁
    丑，谕岑毓英察云南铜矿。通谕曾国荃等勘东南各矿。赈裕州水灾。癸未，命工部
    侍郎孙毓汶、顺天府尹沈秉成、湖南按察使续昌均在总理各国事务衙门行走。召曾
    纪泽来京，命江西布政使刘瑞芬充出使英俄大臣，张廕桓充出使美日秘大臣。法兵
    去澎湖。命左宗棠等选将吏调轮船策应。辛卯，越南新约成，宣谕中外。诏诫建言
    诸臣挟私攻讦。追论御史吴峋劾阎敬铭、编修梁鼎芬劾李鸿章俱诬谤大臣，予严议。
    寻各降五级。甲午，授孙毓汶军机大臣。是月，赈河南、广东、广西、江南、安徽、
    江西水灾。

        秋七月丁酉朔，设广西南宁电线达云南。己亥，懿旨发帑银六万赈两广水灾。
    庚子，左宗棠连乞病，许之。丙辰，命周德润往云南，邓承修往广西，会同岑毓英、
    张凯嵩勘中、越界。壬戌，河决山东长清。甲子，开川、滇铜铁矿。是月，赈黔阳、
    湘潭、辉县、清江、当涂、汾阳等处水灾。

        八月丁卯朔，赈奉天水灾。己巳，截漕粮十万石充顺直赈需。赈皋兰等处雹灾
    水灾。乙亥，赈长沙等处水灾。丁丑，山东历城、章丘等处水，发帑五万赈之。以
    水灾故，停三海工作。李鸿章与法使议滇、粤陆路通商。戊寅，释李正应归朝鲜。
    辛巳，命苏元春存抚越南入关流民。赈襄城水灾。乙酉，左宗棠卒，赠太傅。辛卯，
    赈福建风灾。

        九月庚子，懿旨，醇亲王总理海军事务，奕劻、李鸿章会办，汉军都统善庆、
    兵部侍郎曾纪泽帮办。改福建巡抚为台湾巡抚，归福建巡抚事于闽浙总督。英使来
    议印度、西藏通商。谕丁宝桢、色楞额等开导藏番毋生事。壬寅，灵桂卒。甲辰，
    裁伊犁参赞大臣，改设副都统二。裁塔尔巴哈台满洲领队大臣，仍留额鲁特领队大
    臣。甲寅，赈宾川、恩安等处雹灾。

        冬十月丙寅朔，朝鲜王李熙以伏莽未除，来请镇抚。李鸿章遣军防卫之。戊辰，
    赈朝阳灾。庚辰，截来年京饷银五万充山东冬赈。辛巳，命奕劻、许庚身与法使互
    换条约，刘瑞芬于英京互换烟台条约，并议洋药专条。丁亥，授穆图善为钦差大臣，
    会同东三省将军办理练兵，节制副都统以下。甲午，拨年节宫用银五万赈给山东灾
    区。严紫禁城门禁。

        十一月壬寅，祈雪。乙巳，云南地震。庚申，裁新疆各城回官。癸亥，懿旨，
    八旗都统釐剔旗营诸弊。授恩承体仁阁大学士，阎敬铭东阁大学士，户部尚书福锟、
    刑部尚书张之万并协办大学士。以英人灭缅甸，严四川边备。

        十二月丙寅，续设三姓、黑龙江陆路电线。丙子，诏内务府禁止浮冒虚糜。己
    卯，赵庄决口合龙。

        是冬，赈潮州、万县水灾，台湾风灾。免永宁被水丁银，浙江各州县卫荒废并
    新种地课。减文安、天津洼地粮赋。除徐沟、汾阳被水银税。

        十二年丙戌春正月乙未朔，停筵宴。庚子，免湖北逋赋。辛丑，山东溞沟决口
    合龙。免台湾旧欠供粟。癸卯，免奇台被旱额赋。丙辰，命特尔庆阿等随同穆图善
    练兵。甲子，诏以谒陵，本年会试改三月十日入场。

        二月乙丑朔，山东黄河南岸决。甲戌，张曜往勘何王庄决口。己卯，除溆浦积
    年被水额赋。戊子，设黑龙江绥化。辛卯，上奉皇太后谒东陵，免经过州县税粮
    十分之四。

        三月乙未，谒诸陵。上诣定东陵。庚子，至自东陵。癸丑，赈广宁灾。是月，
    留山东新漕十万石赈何王庄暨章丘、济阳、惠民被水灾民。

        夏四月戊子，赐赵以炯等三百三十九人进士及第出身有差。是月，丘北地震及
    广西州火，赈之。

        五月庚子，台湾生番归化四百馀社，七万馀人。赈临潼等县风雹灾。壬寅，裁
    阳江镇水师总兵，置北海镇水陆总兵。改高州镇陆路总兵为水陆总兵。

        六月壬申，懿旨，钦天监于明年正月择皇帝亲政日期。甲戌，修复海盐石塘。
    丙子，醇亲王暨王大臣等合词疏请皇太后仍训政，不许。皇帝亲政定于明年正月十
    五日举行，命枢臣集议，整齐圜法。庚辰，醇亲王暨礼亲王等复申训政之请，尚书
    锡珍、御史贵贤并以为言，懿旨勉从之。命醇亲王仍措理诸务。

        七月甲午，木邦土司请内附，卻之。丁酉，金顺卒。辛丑，留江苏漕米五万石
    备顺、保赈需。乙巳，钱法议定奏上。允行。甲寅，赈太原等县水灾。

        八月壬戌，以色楞额为伊犁将军。赈热河水灾。乙丑，礼亲王暨廷臣请加上皇
    太后徽号，懿旨不许。丁卯，再拨江北漕米五万石赈顺天通州水灾，并发帑金二万
    散给灾民，免陕西咸宁等处荒田逋赋。戊辰，以北运河决口漫溢，拨库帑十万充永
    平各府急赈，再发内帑二万济之。丙子，增设广西太平归顺道，移提督驻龙州。增
    设柳庆镇总兵驻柳州。庚辰，筑怀柔白河漫口。乙酉，御史硃一新奏遇灾修省，豫
    防宦寺流弊，言醇亲王巡阅北洋，总管太监李莲英随往，恐蹈唐代监军覆辙。懿旨
    命回奏。寻奏入，以执谬降主事。

        九月辛卯朔，赈奉天、浙江水灾。癸巳，赈甘肃雹灾水灾，留壩、南郑水灾。
    丁酉，以顺直水灾减各府各旗庄田租及其他租额。庚子，鲍超卒。乙巳，赈光山雹
    灾。丙午，刘铭传剿苏鲁马那邦叛番。甲寅，赈上饶等县水灾。

        十一月庚寅朔，寿张决口合龙。乙巳，宥徐延旭、唐炯罪，延旭戍新疆，炯戍
    云南。丁未，命曾纪泽在总理各国事务衙门行走。庚戌，再拨京仓粟米三万石备顺
    天春赈。丙辰，冬至，祀天于圜丘，始亲诣。除隆科城额赋。

        十二月甲子，减安州、河间、隆平涝地粮赋。丁卯，祈雪。庚辰，懿旨再敕曾
    国荃等详议两江河道治法。丁亥，祫祭太庙。

        是岁，朝鲜入贡。

        十三年丁亥春正月己丑朔，停筵宴。辛丑，以亲政遣官告天地、宗庙、社、稷，
    祈穀于上帝。癸卯，上始亲政，颁诏天下，覃恩有差。壬子，拨江苏漕米十万石赈
    顺直灾民。懿旨购置机器于天津鼓铸，一文以一钱为率，京、外毋得参差。

        二月壬戌，雨雪。辛酉，责恭鏜严剿马贼，整顿见有练军。川、滇接修电线成。
    戊辰，祭大社、大稷。辛巳，赏唐炯巡抚衔，督办云南矿务。是月，懿旨醇亲王以
    亲王世袭罔替，朝廷大政事，仍备顾问。

        三月己丑朔，上初诣奉先殿行礼。乙未，上奉皇太后谒西陵，免经过州县额赋
    十分之三。己亥，谒陵。甲辰，至自西陵。辛巳，祀先农，亲耕耤田，三推毕，加
    一推，自是岁以为常。甲寅，刘锦棠请解职省亲就医，不许；给假三月，在任调理。
    拨直籓库帑八万赈所属饥民。除文安等处无粮地租。

        夏四月戊午朔，享太庙。丁卯，命内阁侍读学士林维源督办台湾铁路及商务。
    己巳，祈雨。丙子，常雩，祀天于圜丘。

        闰四月己酉，免江苏各州县卫逋赋逋课。壬子，赈昆明等县水灾。

        五月戊午，夏至，祭地于方泽。己未，命前内阁学士洪钧充出使俄德奥和大臣，
    大理卿刘瑞芬充出使英法义比大臣。癸未，赈陇州等处水灾。甲申，雨。

        六月丁亥朔，赈富阳各属水灾。乙巳，赈怀宁等县水灾。丁未，开州大辛庄河
    溢，灌山东境，截留新漕五万石赈濮州等处灾民。庚戌，赈罗田、石首水灾。壬子，
    赈温宿、乌什水灾。癸丑，赈凌云风雹灾。

        秋七月丙辰朔，日有食之。庚申，永定河、潮白河先后并溢。甲子，增设福建
    澎湖镇总兵。乙丑，赈南阳等处水灾。丁卯，除甘肃积年民欠银粮暨杂赋。赈洮州
    等属雹灾。乙亥，增设云南临安开广道。丁丑，黎匪平。辛巳，命道员黎庶昌充出
    使日本大臣。

        八月戊子，祭大社、大稷。甲辰，沁河决。赈平彝水灾。丙午，沔阳等州县被
    水，留冬漕三万石赈之。郑州河决，南入于淮，褫河督成孚职，留任。己酉，拨京
    仓漕米五万石赈顺天通州各属。截留京饷漕折银三十万赈河南。癸丑，懿旨发内帑
    银十万赈济水灾。

        九月乙卯朔，免陕西各府州县前岁逋赋。辛酉，以郑州河决，豫留明年江北、
    江苏河运米粮并运费充赈。辛未，准哷徵胡图克图入贡。乙亥，命薛允升赴河南察
    郑工。丁丑，李鸿藻往河南会察河工。是月，赈武陟、安县、云阳、皖北水灾，汉
    口、龙州水灾，建水、通海雹灾。

        冬十月甲申朔，赈融县火灾。丁亥，冯子材以疾辞职，命留粤办钦、廉防务。
    乞休，不许。己丑，赈惠、高、廉、雷、琼、赤溪、阳江风灾。己亥，穆图善卒。
    赈给郑州等灾区贫民口粮。壬寅，以善庆为福州将军，襄办海军事，并管神机营。
    免顺直被水各州县秋赋。乙巳，赈镇西雪灾。戊申，上侍皇太后临视醇亲王疾，
    自是频视疾，至于明年七月有瘳。庚戌，赈长安等属水灾。癸丑，赈绥来霜灾。

        十一月乙卯，授定安钦差大臣，会同东三省将军办理练兵，节制副都统以下。
    辛酉，冬至，祀天于圜丘。壬戌，谕文硕访呼毕勒罕，依制掣定。壬申，祈雪。

        十二月丁亥，命李鸿藻督办郑州河工。己丑，除恩隆、百色等处荒田额赋。赈
    桂林等处火灾。壬辰，免阳城等县灾缓税租。丁酉，雨雪。戊戌，懿旨复阎敬铭、
    福锟、翁同龢、嵩申、孙诒经、景善、孙家鼐处分。庚子，以皖北被灾，拨安徽漕
    折、芜湖关常税共银十万，备来年春赈。辛丑，置新疆伊塔道、伊犁府、霍尔果斯
    、塔城，设道、府、抚民通判、同知等官。壬寅，石屏、建水地震。己酉，拨
    山东冬漕五万石备河南来年冬赈。

        是岁，朝鲜入贡。

        十四年戊子春正月癸丑朔，上亲诣堂子行礼。丙辰，雪。免安徽被淹太和等州
    县夏粮。己未，开黑龙江漠河金矿。庚申，开广东昌化石绿铜矿。辛酉，展接腾越
    至云南省垣电线。乙亥，刘锦棠乞疾。慰留，再给假四月。壬午，谕官铸当十大钱，
    每文重至二钱以上者，一律行用。是月，拨留京仓及海运漕米凡十三万石赈顺直灾。

        二月乙酉，赈梧州火灾。丙戌，赏裴廕森三品京堂，督办福建船政。庚寅，文
    硕以擅行密疏稿于都察院，褫职。辛亥，祀先农，亲耕耤田。是月，诏修葺颐和园，
    备皇太后临幸。

        三月丙辰，免浙江光绪五年以前逋赋。丙寅，赉班禅额尔德尼转世呼毕勒罕哈
    达、念珠、如意。

        夏四月庚寅，永定河决口合龙。辛卯，上奉皇太后始幸西苑。甲午，展接广东
    电线自九江至大庾岭。丁酉，雨雹。辛亥，命张曜帮办海军事务。赈惠州等属水灾。

        五月乙卯，京师、奉天、山东地震。癸亥，夏至，祀地于方泽。丁卯，祈雨。

        六月癸巳，雨。己亥，懿旨，皇帝大婚典礼，明年正月举行。甲辰，彭玉麟以
    疾免兵部尚书，巡阅长江水师如故。壬寅，懿旨，明年二月初三日归政。

        七月庚申，以河工贻误，褫李鸿藻、倪文蔚职，仍留任，李鹤年、成孚并戍军
    台。甲子，永定河复决。丙寅，阎敬铭罢。丁丑，谕吴大澂察覈河工。是月，津沽
    铁路成。

        八月丁亥，赈奉天各州县，安徽怀宁等县水灾。己丑，诏直省清庶狱。壬辰，
    赈苍梧等处水灾。丁酉，截留江北漕米备苏、皖赈。乙巳，醇亲王以归政有日，请
    解职务。懿旨，海军署、神机营依前管理，归政后奏事勿列衔。

        九月丙辰，除陕西去年逋赋。甲戌，永定河决口合龙。

        冬十月己卯朔，享太庙。癸未，懿旨立叶赫那拉氏为皇后。癸巳，拨京漕二万
    石备顺天冬赈。甲午，免水城等处丁粮。赈丹徒旱灾、南昌等县水灾。庚子，免朝
    鲜红葠釐税。

        十一月壬戌，滇越边界联接中法电线成。初置北洋海军提督，以丁汝昌任之。
    丙寅，冬至，祀天于圜丘。丁卯，免朝贺。戊辰，免静海积水淀地租。

        十二月壬午，赈阿迷、蒙自等处疫灾。乙酉，诏光绪十五年举行恩科乡试，十
    六年恩科会试。辛卯，增设吉林水师营总管各官。癸巳，太和门灾。甲午，诏修省，
    敕臣工勤职。乙未，免陕西前岁民欠钱粮。丁酉，懿旨，以水灾停减颐和园工作。
    御史余联沅、屠仁守、洪良品各疏请罢铁路，徐会沣等条奏，同下海军署与军机大
    臣议。旋翁同龢、奎润、游百川、文治等并言铁路不当修，亦并下议。命太仆少卿
    林维垣襄办台湾开垦抚番事。庚子，赈威远水灾。辛丑，道员徐承祖前使日本，
    坐浮冒，褫职听勘，籍其家。丙午，郑州决口合龙。授吴大澂河东河道总督，复李
    鸿藻、倪文蔚原官，并优叙，释成孚、李鹤年还。

        十五年己丑春正月丁未朔，停筵宴。庚申，靖远、皋兰地震。辛酉，以张之万
    为东阁大学士，徐桐以吏部尚书协办大学士。海军署会同军机议駮停铁路诸疏，覆
    请详议。懿旨：“庆裕、定安、曾国荃、张之洞、黄彭年等，按切时势，各抒所见
    以闻。”乙丑，惇亲王薨。上奉皇太后临奠。丁卯，御史屠仁守上言：“归政伊迩，
    时事孔殷，密摺封奏，请仍书皇太后圣鉴，披览后施行。”懿旨斥其乖谬，罢御史，
    下部议，原摺掷还。戊辰，御史林绍年请禁督抚报效。懿旨斥之。癸酉，大婚礼成，

        二月戊寅，吴大澂请敕议尊崇醇亲王典礼，懿旨斥之，通谕中外臣民。己卯，
    皇太后归政。上御太和殿受贺，颁诏天下。丙戌，免江、淮光绪初年灾熟各项税粮。
    己丑，以齐东等州县水灾，拨山东库帑五万备赈。壬辰，加上皇太后徽号，颁诏覃
    恩有差。甲午，朝鲜庆贺归政，进方物，赉其国王及王妃缎匹。

        三月丙午朔，命侍讲崔国因充出使美日秘大臣。丁未，彭玉麟辞巡阅职。温谕
    慰留。濮州河决。癸丑，以布鲁克巴部长归化，予封号印敕。甲寅，拨黑龙江库帑
    二万加赈呼兰属灾民。丁巳，皇后祀先蚕。己未，再加上皇太后徽号。庚午，免云
    南被匪村寨钱粮。戊辰，上奉皇太后幸颐和园，阅水陆操。允阎敬铭回籍养病。

        夏四月戊寅，拨南漕十万石备山东赈。己卯，赈奉天、吉林灾民。辛卯，赏湖
    南按察使薛福成三品京堂，充出使英法义比大臣。懿旨发内帑银十万备山东赈。庚
    子，赐张建勋等三百三十一人进士及第出身有差。

        五月癸丑，停秋决。庚申，赈泸州火灾。

        六月丙子，岑毓英卒。丁丑，以王文韶为云贵总督。己卯，重修太和门。丁亥，
    赈周家口火灾。壬辰，永定河道缺，李鸿章举堪任之员。上疑于魁柄下移，予申斥。

        秋七月丁未，章丘河决。己酉，除贵州西良山额课。庚午，齐河决。辛未，沁
    河决。是月，赈莒州、沂水雹灾，周家口水灾，长安、西乡、鄜州水灾雹灾。赈云
    南昆阳、太和，安徽霍丘等州县水灾。

        八月乙亥，命李鸿章、张之洞会同海军署筹办芦汉铁路。丁亥，留新漕十万石
    备山东赈。壬辰，以四川水灾，捐款五万赈灾民。丁酉，天坛祈年殿灾。庚子，赈
    伊犁、绥定等处地震灾。辛丑，免贵州被贼府州县卫未徵并民欠税粮。

        九月壬子，重修祈年殿。赈温州等处风灾水灾。癸丑，免陕西各属前岁逋赋。
    赈咸宁等处水灾雹灾。乙卯，赈皋兰等处水灾。壬辰，长垣堤决，黄水浸入滑县。
    丙寅，谕定安等除东三省练兵弊习。丁卯，定明年祈穀暂于圜丘举行。

        冬十月乙亥，赈阳曲等处雹灾水灾。戊寅，设西安至嘉峪关电线。赈杭、嘉、
    湖属水灾。丁亥，以江、浙雨水为灾，各拨库储五万，并发内帑五万赈济。以张之
    洞订购机器，遽立契约，诏切责之，嗣后凡创设之事，未先奏明，毋轻举。己丑，
    拨武昌库储十万备湖北赈需。壬辰，诏各省两司仍专摺奏事。台湾社番乱，副将刘
    朝带等阵没，敕刘铭传剿办之。甲午，再拨浙江库储十五万赈杭、嘉、湖灾。己亥，
    山东大寨河工合龙。壬寅，拨苏、皖赈捐馀款修运河。赈绥德等属雹灾水灾。

        十一月丙辰，允海军署请，户部岁拨二百万开办铁路。丁巳，诏汰冗员，删浮
    费。戊午，拨安徽漕折银三万备安庆、宁国、泗州赈需。丙寅，浙江发常平仓穀赈
    天台、仙居等处难民。

        十二月壬申朔，免杭、嘉、湖应徵漕白粮并地丁税。甲戌，留山东漕米四万石
    备赈。丁丑，再拨武昌库储五万备湖北赈需。丁亥，山东西纸坊漫口合龙。癸巳，
    申禁办理蠲缓积弊。免云南匪扰村寨钱粮。丁酉，免郑州、淮宁、尉氏等州县税粮。
    免仁和等县，杭、严卫所粮课。

        是岁，朝鲜入贡。

        十六年庚寅春正月壬寅朔，停筵宴。辛酉，免直隶十三年以前灶课。丁卯，谕
    本年万寿毋庸告祭，停升殿礼，免各省文武大员来京祝嘏。

        二月乙酉，张曜言统核山东河工需费二百八十八万有奇。命所司筹给。壬辰，
    台湾内山番社酋有敏等伏诛。是月，免榆林等州县十三年逋赋。除东川被水官田税
    粮。免文安、静海、霸州淀泊逋租及伯都讷地课。

        闰二月壬寅，赈桂林各属火灾。己酉，命太仆寺卿张廕桓在总理各国事务衙门
    行走。乙卯，上奉皇太后谒东陵，免所过地额赋十分之三。庚申，上临奠端慧皇太
    子园寝。癸亥，至自东陵。乙丑，曾纪泽卒，寻予特谥。谕李鸿章整顿北洋水陆军，
    定安等训练东三省兵。

        三月辛未，懿旨，刘铭传帮办海军事务。西宁地震，赈恤之。辛卯，以二旬万
    寿，颁诏天下，覃恩有差。乙未，濬馀杭南湖。瞻对番目撒拉雍珠与巴宗喇嘛结野
    番作乱，官军剿平之。

        夏四月庚寅，彭玉麟卒。庚戌，谕整顿土药税釐。命刚毅详察徐州土药出产及
    徵税实额，严定整理章程。丁卯，赐吴鲁等三百三十六人进士及第出身有差。

        五月己巳朔，日有食之。辛未，色楞额卒，以长庚为伊犁将军。丙子，以升泰
    为驻藏大臣。己卯，上诣大高殿祈雨。乙酉，御画舫斋阅侍卫步射，至壬辰皆如之。
    己丑，雨。筑阌乡沿河石壩。赈淮宁等县风灾。

        六月己亥朔，徙齐东各州县濒河村民二千馀户。丁未，开三姓金矿。戊申，以
    藏事平，颁给布鲁克巴部长敕印。自癸卯至己酉连祈晴。辛亥，近畿霪雨成灾，京
    师六门外增设粥厂，命拨京仓米万五千石煮赈，并发内帑五万充赈需。壬子，永定
    河决口。癸丑，永北属土司章天锡谋逆，官军讨斩之。丁巳，拨奉天运京粟米，并
    留江北漕米，备天津灾赈。甲子，万寿节，御乾清宫受贺。

        秋七月乙亥，镇康土族乱，剿平之。诏责李鸿章堵合永定河决口。己卯，发帑
    五万两，大钱五十万贯，米十万石，赈顺天各属灾。壬午，谕严惩领放赈款侵冒剋
    扣。庚寅，分拨部库及海关银凡三十万，济永定河工。癸巳，命翰林院侍读许景澄
    充出使俄德和奥大臣，道员李经方充出使日本大臣。赈湖北、广西、陕西、云南水
    灾。

        八月壬寅，再拨京仓米十万石备顺天赈需。乙巳，上诣醇亲王邸视疾。己酉，
    刘锦棠乞归。仍予假。壬子，以刘铭传擅兴商矿，章程纰缪，谕止之，予部议。丁
    巳，留漕米五万石，拨库帑十万，备山东赈。壬戌，以顺直水患，谕王公各府京旗
    庄田并减租。是月，免陕西、江西逋赋。赈陕西水灾雹灾，云南水灾，台湾风灾。

        九月乙亥，户部言禄米仓亏十五万石，仓场侍郎兴廉、游百川下部议，寻并夺
    职。丙子，赈珲春、宁古塔潦灾。壬午，御史吴兆泰请停颐和园工程，予严议。永
    定河决口合龙。甲申，赈甘肃雹灾。壬辰，石埭会匪乱，剿定之。癸巳，拨部帑及
    仓米于顺天备赈。

        冬十月丁未，以刘坤一为两江总督兼南洋大臣。庚戌，曾国荃卒，赠太傅。辛
    亥，再拨京仓米五万石备顺天赈。免奉、直、鲁、豫商贩杂粮税捐。

        十一月乙亥，赈湖南被水州县灾。乙酉，上奉皇太后临醇亲王邸视疾。丁亥，
    醇亲王薨，辍朝七日，上奉皇太后临邸视殓，皇太后赐奠。命王子镇国公载沣即日
    袭王爵。上成服，懿旨定称号曰“皇帝本生考”，己丑，懿旨赐谥曰贤。皇帝持服
    一年。

        十二月壬子，懿旨晋封辅国公载洵入八分镇国公，镇国将军载涛不入八分辅国
    公。乙卯，醇贤亲王金棺奉移园寓，上送至適园。壬戌，缓南苑工程。甲子，免浙
    江各州县场光绪初年逋赋。

        十七年辛卯春正月癸巳，四川雷波夷匪就抚。

        二月癸卯，留海运漕米十六万石备顺直春抚。己巳，御史高燮曾请举行日讲。
    诏以有名无实，不纳。辛亥，命李鸿章、张曜会阅北洋海军。刘锦棠以忧去，以陶
    模为新疆巡抚。云南匪乱，陷富民、禄劝县城，讨平之。是月，免湖北、山西十三
    年以前逋赋。

        三月丁卯，谕资遣难民归籍。己巳，皇后祀先蚕。壬申，修宝坻、通、蓟诸州
    县河工。丁丑，命李鸿章督修关东铁路。庚寅，命沙克都林札布会额尔庆额勘察哈
    巴河。辛卯，刘铭传以疾免。

        夏四月丁酉，立醇贤亲王庙。丙午，复建祠。辛酉，颐和园蕆工，上奉皇太后
    临幸自此始。

        五月丁卯至庚午连雨。辛未，皇后躬桑。壬午，赈清江等处风灾。是月，京畿
    蝗。总署以各省教案迭出，请饬办。谕曰：“各国传教，载在条约，商民教士，各
    省当力卫其身家。乃者焚毁教堂，同时并起。显有匪徒布谣生事，各督抚其缉治之，
    俾勿有所扰害。”

        六月戊戌，谕严缉会匪。戊申，诏会匪自首与密报匪首因而缉获者原免之。辛
    亥，王文韶奏诛附乱参将鲍虎。巧家披沙蛮酋禄汶芢伏诛，滇支夷二十一寨就抚。

        秋七月癸未，以王文韶言云南猛参、猛角、猛董土司划界息争。予孟定土知府
    罕忠邦宣抚使衔，土目罕荣高管理猛角、猛董，予土千总准世袭。乙酉，张曜卒。

        八月壬辰朔，予乐亭耆儒史梦兰四品卿衔。癸巳，命奕劻总理海军事务，定安、
    刘坤一襄办。己亥，世祖御制劝善要言译汉书成，颁行直省学官，朔望与圣谕广训
    一体宣讲。宝鋆卒。癸丑，谕疆吏饬营伍，除积习，严禁句结包庇。

        九月癸未，免陕西前岁逋课。丙戌，初，与国来使，自同治十二年以来，皆见
    于紫光阁。是月，德使巴兰德谓视如籓属，屡以易地为言。至是，奥使毕格哩本来，
    遂于承光殿觐见。戊子，云南北胜土州同改土归流。

        十月丁酉，免隰、榆次等处逋赋及旗租。癸丑，诏班禅额尔德尼呼毕勒罕明年
    正月坐床，升泰、苏呼诺门罕往视，颁寄敕书珍物。甲寅，予宋儒游酢从祀文庙。
    戊午，热河朝阳匪乱，提督叶志超、聂士成剿平之。

        十一月丁卯，以热河匪首擒戮，谕民间无论入会否，并许自新，其自拔来归者
    宥之。乙亥，命户部侍郎崇礼、兵部侍郎洪钧并在总理各国事务衙门行走。己卯，
    海运仓火。甲申，以喀喇沁旗匪乱，拨库帑三万赈抚之。赈汉口火灾。

        十二月丙申，免河南光绪初年逋赋。乙巳，赈热河被匪灾区。戊申，申谕内务
    府撙节用费。

        是冬，免浙江、陕西本年民欠税粮。

        十八年壬辰春正月丁亥，濬运河。辛卯，拨库帑五万于热河，赈敖罕、奈曼两
    旗蒙古。癸丑，英兵入坎巨提，回部头目逃避色勒库尔，赈抚之。

        三月庚申，阎敬铭卒。

        夏四月己酉，葬醇贤亲王。是月，台湾内山番社作乱，剿平之。

        五月甲子，阳江匪乱，首逆谭运青伏诛。庚午，祈雨。辛未，赐刘福姚等三百
    一十七人进士及第出身有差。乙亥，合肥等州县旱蝗，赈之。是月，上林、宾州匪
    首莫自闲等伏诛。

        六月庚寅，祈雨。丙申，雨。壬寅，命编修汪凤藻充出使日本大臣。

        闰六月己未，永定河决。庚申，赈汾州及归绥七旱灾。甲子，留江苏江北河
    漕各五万石于顺直备赈。丙寅，阿克达春以奏对失辞，罢山西巡抚。丁丑，以近畿
    水灾，拨部帑十万备赈。庚辰，恩承卒。是月，京畿蝗。

        秋七月辛丑，发库帑十万备云南各属赈。壬寅，河南蝗。癸丑，谕唐炯整顿铜
    运。

        八月丙寅，命奎焕与英使保尔议印藏商约。甲寅，命福锟为体仁阁大学士，麟
    书协办大学士。留山东新漕备赈。

        九月庚寅，拨江北漕米五万石备镇江各属赈。己亥，福建德化匪首陈拱伏诛。
    壬寅，免陕西前岁民欠钱粮。

        十月乙卯朔，留江南漕米三万石备江宁诸县赈。庚申，醴陵匪首邓海山伏诛。
    己巳，赈莎车水灾。免直隶通州等处粮租杂课。

        十一月乙酉朔，免直隶通州等处逋赋。辛卯，赈台湾等处潦灾。辛丑，谕李鸿
    章、孙家鼐等察赈，被灾州县有玩视民瘼者，严劾以闻。壬寅，免江苏各州县卫
    逋赋。庚戌，发库帑十万赈太原等属水旱霜雹灾。癸丑，发内帑二万赈顺直各属灾
    民。

        十二月乙卯朔，诏王大臣承办皇太后六旬庆典，会同户、礼、工部，内务府博
    稽旧典，详议以闻。丙寅，召刘锦棠来京。丁卯，再发京仓米四万石，赈顺天灾民。
    乙巳，懿旨，办理庆典，一切撙节，内外臣工例贡免进献。特颁内帑赈济顺直灾区，
    每岁准此，畀顺天府、直隶总督永济穷黎。每省各赏银二万，自明年甲午始，俱发
    内帑畀各省疆吏散给之。谕已故贝勒那尔苏为僧格林沁孙，惓念前劳，追封亲王，
    后不得援例。丙子，赏徽宁池太广道杨儒四品京堂，充出使美日祕大臣。

        是岁，朝鲜入贡。

        十九年癸巳春正月乙酉朔，诏以明岁皇太后六旬圣寿，今年举行恩科乡试，翌
    年举行甲午恩科会试。丙戌，免长洲等州县冬漕米石。己亥，免长沙等州县逋赋。
    甲辰，诏明年应来京祝嘏蒙古与内札萨克王、公、台吉等，除有年班外，俱止来京。
    癸丑，以口外七及大同等府灾，命直、晋免收运商粮税，拨部帑十万赈之。

        二月戊午，留江苏漕米五万石备赈安州等处。戊辰，见德使巴兰德于承光殿。
    癸酉，留京饷五万赈陕西北山等处灾民。

        三月辛卯，命以两湖漕米六万馀石变价赈山西灾。

        夏四月丙子，祈晴。己卯，以阿拉善札萨克和硕亲王多罗特色楞游牧连年荒旱，
    颁帑三万赈之。

        五月乙酉，北新仓火。乙未，以伊克昭盟长札萨克固山贝子札那吉尔第游牧连
    年荒旱，颁帑一万赈之。

        六月乙卯，命直省择保精晓天文、医理、卜筮、数学及娴于堪舆者，上之内务
    府。戊午，拨部帑三万备赈醴陵等处灾。庚申，见德使绅珂于承光殿。癸亥，祈晴。
    丁卯，普安匪首刘燕飞等伏诛。癸酉，京师雨灾，诏于六门外等六处各设粥厂，拨
    京仓米万石充赈。乙亥，再拨奉天粟米、江南北漕米备顺直赈需。永定河决，南北
    汛并溢。丙子，免安徽积年逋赋，暨潜山等县卫前欠夏粮。

        秋七月甲申，谕顺天府平粜。甲辰，近畿积潦渐消，谕遣就食贫民归籍。

        八月辛亥，赐故总督曾国荃孙广汉四五品京堂。除华侨海禁，自今商民在外洋，
    无问久暂，概许回国治生置业，其经商出洋亦听之。丁卯，采购奉、豫、鲁省杂粮
    分备顺直赈。

        九月癸未，山东截留新漕六万石赈濒河州县灾民。再拨江南北漕米十万石改折，
    复留江苏漕米八万石充赈顺直，分半给之。癸卯，发京仓米三万石赈顺天。是月，
    免陕西各属逋赋及额赋。

        冬十月己酉朔，修太仓四州县海塘。壬子，赏四川布政使龚照瑗三品京堂，充
    出使英法义比大臣。己未，命户部岁纳内务府银五十万。乙丑，免通州等处粮赋。

        十一月己丑，申私钱之禁，有销毁改铸或载运者，所司访缉严治之。戊子，甘
    肃、新疆地震。辛卯，命许振祎与李鸿章会勘永定河。甲午，免大兴等县秋税。

        十二月辛亥，命吏部侍郎徐用仪在军机大臣上学习行走。壬子，诏京察严考覈。
    戊午，除内地人民出海禁。辛酉，赈安仁疫灾。壬戌，免归化等七租赋。丁卯，
    免乌拉捕东珠。壬申，拨京东仓米五万石备顺天春赈。癸酉，刑部奏革员周福清于
    考官途次函通关节，拟杖流，改斩监候。

        二十年甲午春正月己卯朔，懿旨，六旬庆辰，晋封妃嫔名号，增恭亲王护卫，
    奕劻晋封亲王，醇亲王载沣等赏赉有差。自中外大臣、文武大员、蒙古王公等以次
    恩锡。丙申，许振祎会勘永定河工程，命与李鸿章会筹。允岁增修费四万，并拨部
    帑三十万充经费。己亥，库车地震。免镇、迪各属逋赋。庚子，重申科场禁例。辛
    丑，免鄂伦春贡貂。壬寅，滇缅续约成。

        二月辛亥，诏殿廷考试阅卷大臣公慎校取勿滥。濬通惠河，筑闸壩。甲子，命
    李鸿章阅海军。甲戌，禁州县非时预徵及滥用非刑。允许振祎请，卢沟桥置河防局，
    仿裘曰修成法，设浚船百二十艘。

        三月戊寅朔，日有食之。谕疆吏毋滥保属官。戊子，诏停秋决。

        是春，免新疆各属逋赋，云南各属额赋杂课。

        夏四月戊申，韶州南雄匪乱，剿平之。己酉，溆浦匪首谌北海伏诛。甲寅，大
    考翰、詹，擢文廷式等六人一等，馀升黜有差。辛酉，见义使巴尔迪等于承光殿。
    辛未，赐张謇等三百十一人进士及第出身有差。壬申，谕直省清理京控积案。

        五月丁亥，以畿辅多盗，谕严捕务。戊子，诏驻藏办事大臣、帮办大臣三年任
    满得请觐，著为令。丁酉，初，朝鲜以匪乱乞师，李鸿章檄提督叶志超、总兵聂士
    成统兵往。上虑兵力不足，因谕绥靖籓服，宜图万全，尚须增调续发，以期必胜。
    壬寅，除免江苏海运漂没漕粮。乙巳，召刘铭传来京。裁鄂伦春总管，升布特哈总
    管为副都统。

        六月己酉，诏停道、府捐。癸丑，京师霪雨，祈晴。乙卯，见日使小村寿太郎
    于承光殿。戊午，命翁同龢、李鸿藻与军机、总署集议朝鲜事。壬戌，停海军报效。
    乙丑，谕：“湖南京漕折价，备顺天赈。向有济荒经费，亦报解存储。”皆自今岁
    始，岁以为常。丁卯，命南澳镇总兵刘永福赴台湾。戊辰，召刘锦棠来京。辛未，
    上二旬万寿，御殿受贺筵宴。命徐用仪为军机大臣。壬申，召免出使日本大臣汪凤
    藻回国。

        秋七月乙亥朔，日本侵朝鲜，下诏宣战。戊寅，命李瀚章毁南海举人康祖诒所
    著书。己卯，谕遣道员袁世凯往平壤抚辑。丙辰，命台湾布政使唐景崧、南澳镇总
    兵刘永福助邵友濂筹防。辛巳，谕李鸿章扩充海军，慎选将才，精求训练，通筹熟
    计以闻。乙酉，免宾川等州县田租。丙戌，敕神机营兵防近畿，驻通州，旋移南苑。
    戊子，命端郡王载漪、敬信练旗兵，以满洲火器营、健锐营、圆明园八旗枪营暨汉
    军枪队充选。载漪寻管神机营。谕停不急工程。允吴大澂请，统湘军赴朝鲜督战。
    丁酉，赈会同、会乐二县灾。己亥，命叶志超总统驻平壤诸军。敬信、汪鸣銮均在
    总理各国事务衙门行走。癸卯，重订中外保护华工约。

        八月丙午，吴大澂督军出关，自请帮办海军，不许。丁未，始释奠于先师。己
    酉，刘锦棠卒。戊午，上皇太后徽号，颁诏覃恩有差。壬戌，李鸿章以师久无功，
    褫三眼孔雀翎、黄马褂。丙寅，懿旨发内帑三百万备军需。命四川提督宋庆帮办北
    洋军务。丁卯，命承恩公桂祥统率马步各营往驻山海关。戊辰，奉天援军统领高州
    镇总兵左宝贵及日人战于平壤，败绩，死之。己巳，命吴大澂军驻乐亭。庚午，懿
    旨，六旬庆辰停止颐和园受贺。拨京仓米三万石赈顺天各属水灾。

        九月甲戌朔，懿旨起恭亲王奕䜣直内廷，管总署、海军署事，并会同措理军务。
    乙亥，命宋庆节制直、奉诸军。罢叶志超总统。丁丑，谕在籍提督曹克忠募津勇驻
    山海关。召王文韶来京。调黄少春为长江水师提督。庚辰，命兵部侍郎王文锦等办
    理团练。辛巳，免陕西咸宁等处旱荒田赋。壬午，海军副将邓世昌及日人战于大东
    沟，死之。癸未，召张之洞来京。丁亥，赈瑞昌等县潦灾。戊子，以临敌溃散，罢
    叶志超、卫汝贵统领，以聂士成统两军。庚子，日兵渡鸭绿江。辛丑，陷九连城。
    壬寅，命长顺率吉林军往奉天助剿，丰绅统三省练军防东边。

        冬十月甲辰朔，谕裕禄饬金州战备。乙巳，命提督唐仁廉募勇二十营，会定安、
    裕禄防剿。丁未，诏山西各省入卫。戊申，诏恭亲王督办军务，各路统帅听节制。
    命王大臣等分办巡防、团防，广西按察使胡燏棻驻天津督粮饟，许专奏。召刘坤一
    来京，以张之洞署两江总督兼南洋大臣。宁夏镇总兵卫汝贵以临敌退缩，褫职逮问。
    己酉，命翁同龢、李鸿藻、刚毅并为军机大臣。壬子，日人陷金州，副都统连顺弃
    城遁。徐邦道及日人战，败绩。丙辰，赈东省濒河贫民，并拨帑抚恤。丁酉，各国
    使臣呈递国书，贺皇太后六旬万寿，上见之于文华殿。壬戌，日人陷岫岩州，丰升
    阿、聂桂林皆弃城走。额勒和布、张之万罢军机。定安以临敌无功，夺钦差大臣、
    汉军都统，暂留办东三省练兵。依克唐阿以督兵畏葸褫职，戴罪图功。丁卯，日人
    袭旅顺船坞，总办龚照兴遁烟台，黄仕林、赵怀业、卫汝成继之，徐邦道与张光
    前、姜桂题、程允和奔复州依宋庆。谕李秉衡严防威海。吴大澂请自任山海关防务，
    并俟各军会合，规复朝鲜。谕曰：“临事而惧，古有明训。切勿掉以轻心，致他日
    言行不相顾。”以旅顺失守，责李鸿章调度乖方，褫职留任。壬申，夺丁汝昌海军
    提督，暂留任。宋庆自请治罪，特原之。诏各路将帅严约束，禁扰累民间，犯者立
    正军法。褫叶志超职。

        十一月癸酉朔，褫龚照兴职，寻逮问。己卯，以金州陷，褫副都统连顺职，
    程之伟并褫职，赵怀业逮京治罪。庚辰，懿旨恭亲王奕䜣复为军机大臣。辛巳，免
    顺直被水州县额赋。丙戌，日本陷复州。戊子，日本兵集金、复二州。谕宋庆率诸
    军决战。丰升阿、聂桂林自岫岩奔析木城，闻敌至，师复溃，日人取析木城。以程
    文炳为陆路提督。己丑，宋庆及日人战于海城，败绩，退保田庄台。庚寅，依克唐
    阿及日人战于凤凰城，侍卫永山死之。命荣禄在总理各国事务衙门行走。壬辰，丰
    升阿、聂桂林逮问。癸巳，逮叶志超、丁汝昌治罪。戊戌，褫提督程允和、张光前、
    总兵姜桂题职，俱留营效力。

        十二月癸卯，停是月紫光阁、保和殿筵宴。褫提督卫汝成职，逮问。甲辰，御
    史安维峻以论李鸿章，坐妄言褫职，戍军台。命刘坤一为钦差大臣，关内外各军均
    归节制。褫提督黄仕林职，逮问。壬子，命张廕桓、邵友濂以全权大臣往日本议和，
    寻召还。丙辰，拨江苏漕米十二万石备顺直春赈。丁巳，章高元及日人战于盖平，
    败绩。奉军复战，提督杨寿山死之，城陷。辛酉，懿旨，刘坤一驻山海关筹进止。
    趣吴大澂率师出关，会宋庆进剿。以近畿米贵，运豫、鲁杂粮平粜。癸亥，卫汝贵
    处斩。甲子，命宋庆、吴大澂襄办刘坤一军务。乙丑，再拨京仓米三万石备顺天春
    赈。己卯，日本陷荣成。庚午，命王文韶襄办北洋军务。

        是岁，朝鲜入贡。

        国学网站独家推出

亦凡公益图书馆(Shuku.net)

下一卷 回目录