                                   列传一百五

        阿桂子阿迪斯  阿必达

        阿桂，字广庭，章佳氏。初为满洲正蓝旗人，以阿桂平回部驻伊犁治事有劳，
    改隶正白旗。父大学士阿克敦，自有传。
        阿桂，乾隆三年举人。初以父廕授大理寺丞，累迁吏部员外郎，充军机处章京。
    十三年，从兵部尚书班第参金川军事。讷亲、张广泗以无功被罪，岳锺琪劾阿桂结
    张广泗蔽讷亲，逮问。十四年，上以阿克敦年老，无次子，治事勤勉；阿桂罪与贻
    误军事不同，特旨宥之。寻复官，擢江西按察使，召补内阁侍读学士。二十年，擢
    内阁学士。时方征准噶尔，命阿桂赴乌里雅苏台督台站。逾年，父丧还京。旋复遣
    赴军，授参赞大臣，命驻科布多，授镶红旗蒙古副都统。二十二年秋，授工部侍郎。
    辉特头人舍楞约降，唐喀禄以兵往会，为所袭，阿桂率兵策应，上嘉之，赐花翎。
    上命阿桂与策布登扎布合军击舍楞，毋使逃入俄罗斯。阿桂言：“得降贼，谓舍楞
    将逃土尔扈特；或不达，且复回准噶尔。邀之中路，可擒献。”上责其观望，召还
    京。是年准部平，复命赴西路，与副将军富德追捕馀贼。
        霍集占叛，二十四年，命赴霍斯库鲁克从富德进讨。八月，逐贼至阿勒楚尔，
    又至伊西洱库尔淖尔，回众降。霍集占走拔达克山。是年回部平。上以阿克苏新附，
    为回部要地，命阿桂驻军绥抚。二十五年，移驻伊犁。阿桂上言伊犁屯田、阿克苏
    调兵诸事。上嘉其勇往，命专司耕作营造，务使军士、回民皆乐於从事。时西域初
    定，地方万馀里，伏莽尚众，与俄罗斯邻。上诏统兵诸大臣议，咸谓沙漠辽远，牲
    畜凋耗，难驻守。阿桂疏言：“守边以驻兵为先，驻兵以军食为要。伊犁河以南海
    努克等处，水土沃衍，宜屯田。请增遣回民嫺耕作者往屯；增派官兵驻防，协同耕
    种；次第建置城邑；预筹马驼，置台站；运沿边米赴伊犁；简各省流人嫺工艺者，
    发备任使。”又奏定山川、土穀诸祀典，上用其议。阿桂造农器，督诸屯耕穫，岁
    大丰。
        二十六年，疏言：“伊犁牧群蕃息，请停内地购马驼。增招叶尔羌、喀什噶尔、
    阿克苏、乌什回民诣伊犁，广屯田。”皆称旨。迭授内大臣、工部尚书、镶蓝旗汉
    军都统，仍驻伊犁。奏玛纳斯库尔、喀喇乌苏、晶河三地屯田，人授十五亩。二十
    七年，疏定约束章程，建绥定、安远二城，兵居、民房次第立，一如内地，数千里
    行旅晏然，予骑都尉世职。召还，赐紫禁城骑马，命军机处行走。调正红旗满洲都
    统，加太子太保。二十九年，命署伊犁将军。寻调署四川总督。时金川土司郎卡与
    绰斯甲布等九土司构衅，阿桂巡边，尽得郎卡狡獪怙恶状，并悉其山川形势，入奏。
    是冬，召还京。三十年，上南巡，命留京治事。
        乌什回赖黑木图拉作乱，诏驰赴乌什与将军明瑞攻之，赖黑木图拉中矢死，众
    伯克复推额色木图拉抗我师，自三月至八月，攻城不下。明瑞军其北，阿桂军其南，
    作长围困之，绝其水道。贼粮尽，内讧，沙布勒者擒额色木图拉以献，乌什平。上
    责其迟延，示怯损威，部议夺官，命留任，驻雅尔城。旋复夺尚书，命还伊犁助明
    瑞治事。阿桂疏请移雅尔城於楚呼楚，从之。三十二年，授伊犁将军。请自楚呼楚
    至乌尔图布拉克设三台，以通雅尔，下部行。
        缅甸扰边，总督刘藻、杨应琚先后得罪去，上命明瑞率师讨之，至猛育，粮尽，
    战没。大学士傅恆自请行，三十三年，以傅恆为经略，阿桂及阿里衮为副将军，仍
    授阿桂兵部尚书、云贵总督。三十四年，以明德为总督，令阿桂专治军事。阿桂请
    由铜壁关抵蛮暮，伐木造舟，俟经略至军，进攻老官屯，且言军粮不给。上以为畏
    怯，罢副将军，改授参赞大臣。九月，舟成，傅恆亦至，分三路进：傅恆出万仞关，
    由大金沙江西经猛拱、暮鲁至老官屯；阿里衮率舟师循江下；阿桂率蛮暮新舟出江
    会之，先伏兵甘立寨。缅人从猛戛来拒，寨兵出击，沉三舟，舟师噪应之，缅人大
    溃，歼其渠，遂与西岸军合。老官屯守御坚，军士多病瘴，阿里衮卒於军，复授阿
    桂副将军。傅恆亦病，上命班师，而缅酋懵驳亦惩甘立寨之败，遣使议受约束，乃
    召傅恆还。命阿桂留办善后，授礼部尚书。
        三十五年，兼镶红旗汉军都统。命赴腾越待缅人入贡。遣都司苏尔相赉檄至老
    官屯，缅人拘之，索还木邦等三土司。疏入，上命罢尚书、都统，以内大臣留办副
    将军事。三十六年，疏请大举征缅，入觐陈机密。上手诏诘责，命夺官留军效力。
    是时金川酋郎卡已死，其子索诺木及小金川酋泽旺子僧格桑扰边，四川总督阿尔泰
    征之无功，上命阿桂随副将军、尚书温福进讨。十二月，署四川提督，克巴朗拉、
    达木巴宗各寨。三十七年二月，克资哩山，进克阿喀木雅。松潘总兵宋元俊亦复革
    布什咱。两金川势日蹙，合谋抗我师。上命温福等三路进讨，阿桂出西路阿喀木雅
    攻喇卜楚克，克之，夺普尔玛寨，进逼美美卡。泽旺为子谢罪，索诺木亦代僧格桑
    请还侵地，上不许。时侍郎桂林代阿尔泰为总督，并领其众，至墨陇沟，失利，副
    将薛琮死之，阿尔泰劾罢桂林。上授阿桂参赞大臣，命赴南路接剿。僧格宗者，小
    金川门户也。甲尔木山梁为僧格宗要径。阿桂乘贼怠，潜赴墨陇沟，夜半大雾，袭
    据之，进逼僧格宗，突入毁其碉，歼贼无算。上授温福定边将军，丰升额、阿桂俱
    授副将军，分道取美诺。阿桂克美都喇嘛寺，俯瞰美诺。僧格桑遁布朗郭宗，而温
    福亦克西路来会，进剿布朗郭宗。僧格桑送孥金川而遁底木达，求见父泽旺，泽旺
    不纳，渡河走金川。泽旺降，械送京师，小金川平。於是议讨金川，金川贼巢二：
    曰噶拉依，曰勒乌围。温福由功噶尔拉，阿桂由当噶尔拉，合攻噶拉依；丰升额由
    绰斯甲布径攻勒乌围。复授礼部尚书。
        三十八年正月朔，冒大雪，进夺当功噶尔拉诸碉，而温福至木果木，索诺木诱
    降番叛袭军后，断登春粮道，我师溃，温福死之。小金川与美诺等相继陷。阿桂悉
    收降番械，毁碉寨，分置其人章谷、打箭炉，斩其桀骜者，亲殿军退驻达河。事闻，
    上怒甚，命发健锐、火器两营，黑龙江、吉林、伊犁额鲁特兵五千，授阿桂定西将
    军，明亮、丰升额副将军，舒常参赞大臣，整师再出。十月，攻下资哩。用番人木
    塔尔策，分师由中、南两路进，潜军登北山巅，遂取美诺，明亮等亦克僧格宗来会，
    凡七日，小金川平。
        三十九年正月朔，阿桂抵布朗郭宗，人裹十日粮，分三队进，转战以前，克喇
    穆左右二山，赞巴拉克山、色依谷山。二月，克罗博瓦山，勒乌围门户也。贼退守
    喇穆山。部将海兰察从间道破色漰普寨，绕出山后，贼退守萨甲山岭。海兰察夺其
    峭壁大碉，诸寨夺气，同时下，乘胜临逊克尔宗。僧格桑死於金川，金川酋献其尸，
    而死守逊克尔宗。十月，阿桂用策先克默格尔山及凯立叶，於是日尔巴当噶诸碉反
    在我师后，遂悉平之。贼退守康萨尔山。时丰升额出北路，师至凯立叶，望见烟火，
    以师来会；而明亮出南路，阻於庚额山；阿桂令移军，冒雨破宜喜，与明亮军隔河
    相望。十一月，克格鲁克古丫口，金川东北之贼殆尽。
        四十年正月，克康萨尔山梁。二月，克沿河斯莫思达寨。四月，克木思工噶克
    丫口。五月，克下巴木通及勒吉尔博山梁，进据得式梯，复克噶尔丹寺、噶明噶等
    寨。进攻巴占，屡攻不下。分兵从舍图枉卡绕击，牵贼势。七月，克昆色尔及果克
    多山，进克拉栝寺、菑则大海山梁，旋克章噶。八月，克隆斯得寨，遂克勒乌围。
    捷闻，上遣阿桂子阿必达赍红宝石顶赐之。九月，克当噶克底诸寨。十月，克达木
    噶。十一月，克西里山雅玛朋寨。十二月，克萨尔歪诸寨，进据噶占。四十一年正
    月，克玛尔古当噶碉寨五百馀，遂围噶拉依。索诺木母先赴河西集馀众，大兵合围，
    与其子绝，遂降。阿桂令作书招索诺木，而其头目降者相继，索诺木乃率众降。金
    川平，安置降番，设副将、同知分驻其地。诏封一等诚谋英勇公，进协办大学士、
    吏部尚书、军机处行走。四月，班师。上幸良乡城南行郊劳礼，赐御用鞍马。还京
    献俘，御紫光阁，行饮至礼，赐紫缰、四开褉袍。
        初，阿桂去云南，缅甸遣使议入贡，械送京师下狱。至是诛索诺木母子头人，
    上命释缅使令观，译告以故，纵之归，冀以威武风动之。四十二年，署云贵总督图
    思德奏：“懵驳已死，子赘角牙立，输诚纳贡，原归中国人。请开关通市。”上以
    事重，当有重臣相度受成，命阿桂往莅。五月，授武英殿大学士，管理吏部，兼正
    红旗满洲都统。缅甸使不至，遣苏尔相等归，遂召阿桂还。未几，缅甸内乱。又十
    馀年，国王孟陨具表祝上八旬圣寿，定十年一贡。南徼始安。
        四十四年，河决仪封、兰阳，奉命往按。阿桂令开郭家庄引河，筑拦黄坝；又
    於下流王家庄，筑顺黄坝：蓄水势，逼溜直入引河。四十五年三月，堤工蕆，还京。
    兼翰林院掌院学士。旋命勘浙江海塘，筑鱼鳞石塘、柴塘，及范公塘。四十六年，
    工成，命顺道勘清江陶庄河道高堰石工。
        甘肃撒拉尔新教苏四十三与老教仇杀，戕官吏。总督勒尔谨捕教首马明心下狱，
    同教回民二千馀夜济洮河犯兰州，噪索明心。布政使王廷赞诛明心，贼愈炽。上命
    阿桂视师，时阿桂犹在工。命和珅往督战，失利。贼据龙虎、华林诸山，道险隘。
    阿桂至，设围绝其水道，进攻之，贼大溃。歼苏四十三，馀党奔华林寺，焚之，无
    一降者。甘肃冒赈事发，命按治，尽得大小官吏舞弊分赇状，谳定，疏请增设仓廒，
    广储粮石，以济民食。
        秋，河决河南青龙冈，命自甘肃赴河南会河道总督李奉翰督塞河。故事，河决，
    当决处两端筑坝，渐近渐合，谓之“合龙”。十二月，两坝将合，副将李荣吉谓水
    势盛，宜缓，阿桂督之急。既合，属吏入贺，荣吉独不至，召之，则对使者曰：
    “为荣吉谢相公，坝不可恃，不敢离也。”越二日，果复决，阿桂驰视。荣吉已堕
    水，悬千金赏救之起，解御赐黑狐端罩覆之。因上疏自劾，请别简大臣董其役，上
    诏答，略曰：“近年诸臣中能胜治河任者，舍阿桂岂复有人？惟当安心静镇，别求
    善策。”四十七年，奏请於下游疏引河，上游筑大堤，并於北岸建坝，迫溜南趋。
    四十八年，工始竟，诣热河行在，复命仍赴工次，审定章程。
        浙江布政使盛住疏论总督陈辉祖籍王亶望家有所私，命阿桂如浙江按治。还，
    又命勘江南盐河水道，又命勘河南兰阳十二堡堤工，并於戴村建闸。四十九年，甘
    肃盐茶回民张阿浑据石峰堡以叛。上遣福康安、海兰察等讨之，复命阿桂视师。
    两月馀，破堡，戮张阿浑等，加一等轻车都尉世职。又命督河南睢州堤工。五十年，
    举千叟宴，阿桂领班。又命勘河南睢州河工，并察洪泽湖、清口形势。五十一年，
    又命勘清口堤工，并如浙江按仓库亏缺，勘海塘；又命勘江南桃源、安东河决。再
    如浙江按治平阳知县黄梅重徵，论如律。
        五十二年，又命督塞睢州十三堡河决。时台湾民林爽文叛，上命福康安讨之，
    谘阿桂军事。阿桂疏论师当扼要害，分道并进，先通诸罗道，廓清后路，自大甲溪
    进兵。谕曰：“所见与朕略同，已谕福康安奉方略。”睢州工竟，又命勘江南临湖
    砖石堤工。五十三年，又命按湖北荆州水灾。请疏窖金洲以导水，修万城堤以护城。
    五十四年，命再勘荆州堤工。嘉庆元年，高宗内禅，阿桂奉册宝。再举千叟宴，仍
    领班，於是阿桂年八十矣，疏辞领兵部。二年八月，卒，仁宗临其丧。赠太保，祀
    贤良祠，谥文成。
        阿桂屡将大军，知人善任使。诸将有战绩，奖以数语，或赉酒食，其人辄感激
    效死终其身。临敌，夜对酒，深念得策，辄持酒以起，旦必有所号令。方温福败，
    受命代将。一日日欲暮，率十数骑升高阜觇贼砦。贼望见，獷骑数百环阜上。阿桂
    令从骑皆下马，解衣裂悬林木，乃令上马徐下阜。贼迫阜，从落日中睹旂帜，疑我
    师众，方遣骑出侦，阿桂已还军矣。师薄噶拉依，索诺木约以明日降，城栅尽毁。
    日暮，诸将谒阿桂，谓：“今日必生致索诺木，不然，虑有他。”阿桂不答，入帐
    卧。明旦，索诺木自缚诣帐下。阿桂谓诸将曰：“诸君昨日语，盖虑索诺木他窜，
    或且死。我已得险要，窜安之？且能死，岂至今日？故吾以为无虑。”诸将皆谢服。
    及执政，尤识大体。康熙中，诸行省提镇以次即有空名坐粮，雍正八年著为例。乾
    隆四十七年诏补实额，别给养廉。阿桂疏言：“国家经费骤加不觉其多，岁支则难
    为继。此新增之饷，岁近三百万，二十馀年即需七千万。请除边省外，无庸概增。”
    上不从。是时帑藏盈溢，其后渐至虚匮。此其一端也。乾隆末，和珅势渐张，阿桂
    遇之不稍假借。不与同直庐，朝夕入直，必离立数十武。和珅就与语，漫应之，终
    不移一步。阿桂内念位将相，受恩遇无与比，乃坐视其乱政，徒以高宗春秋高，不
    敢遽言，遂未竟其志。
        高宗图功臣於紫光阁，前后凡四举，列於前者亲为之赞。
        定伊犁回部五十人：大学士傅恆，将军兆惠、班第、纳木札尔，副将军策布登
    扎布、富德、萨拉尔，大学士总督黄廷桂，参赞大臣亲王色布腾巴尔珠尔，贝子扎
    拉丰阿，郡王罗卜藏多尔济、额敏和卓，尚书舒赫德、阿里衮，总督鄂容安，侍郎
    明瑞、阿桂、三泰、鄂实，领队大臣内大臣博尔奔察，提督豆斌、高天喜，副都统
    端济布，护军统领爱隆阿，前锋统领玛巘，副都统巴图济尔噶尔，散秩大臣齐凌扎
    布、噶布舒，郡王霍集斯，贝子鄂对，内大臣鄂齐尔，散秩大臣阿玉锡、达什策凌，
    副都统鄂博什、温布、由屯、三格，侍卫奇彻布、老格、达克、塔纳、萨穆坦、璊
    绰尔图、塔玛鼐、富锡尔、海兰察、富绍、扎奇图、阿尔丹察、五十保。
        定金川五十人：将军阿桂，副将军丰升额、明亮，大学士舒赫德、于敏中，尚
    书福隆安，参赞大臣亲王色布腾巴尔珠尔，都统海兰察，护军统领额森特、舒常，
    领队大臣都统奎林、和隆武、福康安，副都统普尔普，荆州将军兴兆，参赞大臣提
    督哈国兴，领队大臣提督马彪、马全、书麟，副都统三保、乌什哈达、瑚尼尔图、
    珠尔格德、阿尔都、阿尔萨朗、舒亮、科玛、伊兰保、佛伦泰、富兴、德赫布、莽
    喀察，总兵海禄、敖成、官达色、成德、钦保、曹顺、保宁、特成额、乌尔纳，总
    兵敦柱，侍卫额尔特、托尔托保、泰斐英阿、柏凌、达兰泰、萨尔吉岱，佐领特尔
    惇澈，副将兴奎。
        定台湾二十人：大学士阿桂、和珅、王杰，协办大学士福康安，领侍卫内大臣
    海兰察，尚书福长安、董诰，总督李侍尧、孙士毅，巡抚徐嗣曾，成都将军鄂辉，
    护军统领舒亮、普尔普，提督蔡攀龙、梁朝柱、许世亨，总兵穆克登阿、张芝元、
    普吉保，散秩大臣穆塔尔。
        定廓尔喀十五人：大学士福康安、阿桂、和坤、王杰、孙士毅，领侍卫内大臣
    海兰察，尚书福长安、董诰、庆桂、和琳，总督惠龄，护军统领台斐英阿、额勒登
    保，副都统阿满泰、成德。
        功稍次者列於后，儒臣为之赞，惟阿桂与海兰察四次皆前列。阿桂定金川元功，
    定台湾首辅，皆第一；定廓尔喀以爵复第一，让於福康安。道光三年二月，宣宗命
    配飨太庙。子阿迪斯、阿必达。
        阿迪斯，初以三等侍卫坐阿桂征缅甸无功，夺职，发遣广西右江镇。逾年赦复
    官。累迁兵部侍郎，袭一等公。复累迁成都将军。以川西盗发，逮问，发遣伊犁。
    赦归。卒。
        阿必达，初名阿弥达，高宗命更名。阿桂得罪，夺蓝翎侍卫，发遣广东雷琼镇。
    赦归，复官。擢二等侍卫，命赴西宁祭告河神，探黄河真源，上命辑入河源纪略。
    累迁工部侍郎。卒。阿必达子那彦宝，官至成都将军；那彦成，自有传。
        论曰：将者国之辅，智信仁勇，合群策群力冶而用之，是之谓大将。由是道也，
    佐天子辨章国政，岂有二术哉？乾隆间，国军屡出，熊罴之士，因事而有功；然开
    诚布公，谋定而后动，负士民司命之重，固无如阿桂者。还领枢密，决疑定计，瞻
    言百里，非同时诸大臣所能及，岂不伟欤？

        国学网站独家推出

亦凡公益图书馆(Shuku.net)

下一卷 回目录