                                 列传一百六十九

        瑚松额  布彦泰  萨迎阿

        瑚松额，巴岳忒氏，满洲正黄旗人，西安驻防。嘉庆初，以前锋从将军恆瑞剿
    湖北教匪，后隶那彦成、德楞泰部下，积功擢协领。十八年，滑县教匪起，瑚松额
    率马队从副都统富僧德战道口及滑县城下，屡有功，赐花翎。二十三年，擢福州副
    都统，署福州将军。
        道光三年，授察哈尔都统。五年，擢成都将军。乾隆中，西宁玉舒巴彦囊谦千
    户分三百户与其弟索诺木旺尔吉为小囊谦，由德尔格忒土司居间调处，办事大臣断
    定。既而索诺木旺尔吉之子诺尔布不能服其属户，大囊谦欲兼并之，诺尔布诉於德
    尔格忒土司；大囊谦复以土司有欺凌小囊谦情事，互控不已，下瑚松额按之。奏请
    仍遵原断，大囊谦不得觊觎属户，德尔格忒土司亦毋预邻封事，以杜争端，事乃定。
    七年，署四川总督。九年，调吉林将军。会宣宗东巡，扈跸，校射，中三矢，赐黄
    马褂。十年，母忧回旗。寻署盛京将军。
        十二年，命偕尚书禧恩督师剿湖南瑶匪赵金龙，至则金龙已就戮，其党赵青仔
    率馀匪窜广东、湖北境，督兵剿平之。广东连山排瑶亦叛，率提督余步云等进剿，
    擒匪首邓三、盘文理等，瑶众投诚，全境肃清，赐双眼花翎，予一等轻车都尉世职。
    命署福州将军，台湾土匪张丙等作乱，授为钦差大臣，偕参赞哈哴阿赴剿。及抵福
    建，提督马济胜已擒匪首，台湾略定。十三年春，命仍渡台搜捕馀党，擒各路匪首
    二十馀人，贼党三百馀人，分别置之法，械送张丙、陈办、詹通、陈连至京诛之，
    加太子太保，复调成都将军。十四年，瓘边、马边夷匪勾结焚掠，提督杨芳击毙夷
    目，以肃清入奏。既而夷复滋扰，瑚松额以芳办理未善，劾罢之，自请议处，降一
    级留任。
        十五年，授陕甘总督。疏陈兵丁骄纵，应加意训练驾驭；又密陈吏治情形，优
    诏嘉纳。十七年，京察，诏嘉其不露锋铓，细心任事，予议叙。西藏堪布入贡，为
    四川番匪劫掠。瑚松额捕贼数十人，得赃物；奏请贡道改由柴达木，由青海大臣遗
    兵护送。又以野马川地连野番，请於大通河北岸立栅，山岩筑设墩卡，派兵防守；
    提标前后二营厂马合并，以厚兵力：并允行。二十一年，因病请开缺，寻致仕，许
    食全俸。二十七年，卒，赠太子太傅，赐恤，谥果毅。
        布彦泰，颜扎氏，满洲正黄旗人。父珠尔杭阿，嘉庆初，官镶黄旗满洲副都统，
    以军功予骑都尉世职。布彦泰由廕生授蓝翎侍卫，袭世职，洊升二等侍卫。二十三
    年，充伊犁领队大臣。道光初，擢头等侍卫。历喀什噶尔参赞大臣、办事大臣，伊
    犁领队大臣，乌什办事大臣。九年，授喀什噶尔总兵，病归。十年，予副都统衔、
    乾清门行走，充哈密办事大臣，调西宁办事大臣。将军玉麟荐其习边事，调伊犁参
    赞大臣，再调塔尔巴哈台参赞大臣。十四年，复以病归。十八年，署正蓝旗汉军副
    都统，擢察哈尔都统。
        二十年，授伊犁将军，入觐，命在御前行走。及赴任，授镶黄旗蒙古都统。二
    十二年，疏陈开垦事宜，略言：“惠远城三棵树地方可垦地三万馀亩，请就本地民
    户承种输粮。阿勒卜斯地方可垦十七万馀亩，请责成阿奇木伯克等筹计户口，酌量
    匀拨。”至二十四年，疏报塔什图毕等处开垦叠著成效，诏嘉其“忠诚为国，督率
    有方”，加太子太保。又命会勘乌鲁木齐未垦之地，及各城旷地，一律兴办。寻疏
    言：“惠远城东阿齐乌苏废地，前任将军松筠奏拨八旗馀丁耕种，因乏水，不久废
    业。今欲垦复，必逐渐开渠，极东且须引哈什河水，方可用之不竭。经营浩费，较
    前次各案不啻数倍。现委员勘估，又以伊犁历届捐垦成案，皆系收工而非收银。盖
    办工以工为主，计银不如计工之直捷，亦不如计工之覈实。此次用夫匠五十三万四
    千工，实垦得地三棵树、红柳湾三万三千三百五十亩，阿勒卜斯十六万一千馀亩。
    荒地之开垦成田，由於渠工之开通水利，故不能划出某顷某亩为某员所捐办者，仍
    请免其造册报销。”从之。时前两广总督林则徐在戍所，布彦泰於垦事一以谘之，
    阿齐乌苏即由则徐捐办。事既上闻，命布彦泰传谕则徐赴南路阿克苏、乌什、和阗
    周勘。布彦泰疏留喀喇沙尔办事大臣全庆暂缓更换，与则徐会勘。凡历两年，得田
    六十馀万亩。事具全庆传。
        二十五年，授陕甘总督。青海番匪连年肆扰，自二十三年总督富呢扬阿奏报进
    剿，驱回河南，实仅邀番僧赉抚，约不北犯。次年，复扰河北，掠凉州营马匹，戕
    守备。富呢扬阿诿称匪乃四川果克黑番，大雪封山难剿，而西宁镇总兵庆和出口会
    哨，又遇贼被戕。惠吉继任总督。檄提督胡超进剿。肃州兵不听调，譁噪，胡超不
    能制。惠吉筹办未有绪，殁於任，乃以布彦泰代之，未至，命林则徐先署总督，并
    授达洪阿西宁办事大臣，同治其事。二十六年，布彦泰抵任，奏劾胡超畏葸，罢之；
    又论总兵站住攻剿不力，褫职遣戍。达洪阿率兵剿平番庄，惟黑错寺匪众抗拒，攻
    下之。又破果岔贼巢，拉布楞等寺僧收合四沟散番乞降，事乃定。布彦泰以调度有
    方，被优叙。亲巡边隘，疏陈西宁地势因河为固，扼险设备，请於哈拉库图尔之南
    山根、南川营之青石坡，移建营堡，黄河北岸头岱、东信、忙多各渡口设卡；又奏
    复防河旧章，安置营汛：并如议行。
        二十七年，安集延布鲁特纠合回子围喀什噶尔、英吉沙尔，诏布彦泰率兵赴肃
    州，授为定西将军，奕山为参赞大臣，将大举出师。会奕山率边兵战捷，贼退，二
    城解围，军事告竣，布彦泰回任。二十九年，因病请罢，许之。时为固原知州徐采
    饶等所讦，命协办大学士祁俊藻往会总督琦善按之，坐关防不密、清查歧误，及失
    察家人，议降调革任。寻予二等侍卫，充叶尔羌帮办大臣，调伊犁参赞大臣，偕将
    军奕山会议俄罗斯通商事宜，语详奕山传。咸丰二年，授正白旗汉军副都统，仍留
    边任。四年，回京，命赴王庆坨军营，以疾未行，请开缺。光绪六年，卒，年九十。
    诏念前劳，依都统例赐恤。
        萨迎阿，字湘林，钮祜禄氏，满洲镶黄旗人。嘉庆十三年举人，授兵部笔帖式。
    擢礼部主事，洊升郎中。道光三年，出为湖南永州知府，调长沙。历山东兗沂曹道、
    甘肃兰州道。七年，就迁按察使。以治回疆军需，赐花翎。六年，擢河南布政使，
    未任，予副都统衔，充哈密办事大臣。调喀喇沙尔办事大臣。十年，安集延扰喀什
    噶尔边卡，萨迎阿赴土尔扈特、霍硕特召兵赴援，又襄治南路粮运。授盛京工部侍
    郎，兼管奉天府尹事。十一年，留京署镶白旗汉军副都统，充乌什办事大臣。历哈
    密办事大臣、叶尔羌帮办大臣，仍调哈密办事大臣。十五年，授盛京礼部侍郎，兼
    管府尹事，调户部。二十年，召授礼部侍郎，兼镶红旗汉军副都统，调户部，兼管
    钱法堂。二十三年，擢热河都统。
        二十五年，授伊犁将军。乌鲁木齐兴办喀喇沙尔渠道堤坝，下萨迎阿筹议。疏
    言：“喀喇沙尔城西开都河，道光十七年，筑护堤，有屯田头工、二工两渠，自裁
    屯安户后，又於上游大河开一大渠，嗣头二工又各添新渠，共有五渠。上年大水，
    各渠口冲塌，护堤亦坏。今拟挑濬北大渠，接长二千三百丈，共长九千丈；修筑龙
    口石工，外设木闸，自龙口至坡心滩嘴，筑碎石长坝四十馀丈，中设泄水闸，随时
    启闭；接长旧堤三十馀里，至北大渠口为止；其馀诸渠挑濬深通，庶期经久。”又
    言：“吐鲁番掘井取泉，由地中连环导引，浇灌高田，以备渠水所不及，名曰闸井，
    旧有三十馀处。现因伊拉里克户民无力，饬属捐钱筹办，可得六十馀处，共成百处。”
    寻以开垦挑渠办有成效，萨迎阿履勘，筹议招种升科。疏言：“垦地在渠水充盈，
    用有馀裕，升科不必求急，期实有裨益，行之久长。新疆水利，泉水少而雪水多，
    雪水之迟早无定，收穫之丰歉难齐，请援镇、迪旧例，减半升科。”下部议行。英
    吉沙尔领队大臣齐清额误听伯克言，诬指回子胡完为张格尔逆裔，萨迎阿平反之，
    诏嘉其详慎。
        二十七年，安集延布鲁特回众入卡，围喀什噶尔、英吉沙尔二城，萨迎阿檄调
    诸城兵往剿，叶尔羌参赞大臣奕山率诸军由巴尔楚克进，三战皆捷。萨迎阿别遣兵
    扼树窝子，二城围寻解。时方命陕甘总督布彦泰督师，未出关而事平。咸丰元年，
    召授正白旗满洲都统，会陕甘总督琦善剿青海番匪，言官劾其妄杀，命萨迎阿赴西
    宁按之。奏调刑部司员梁照、奎椿、武汝清随同鞫讯，得番子十四名无辜诬服状，
    疏陈琦善剿办黑城撒拉回子及黄喀洼番贼，尚非无故兴师，惟将雍沙番族杀毙多名，
    实系妄加诛戮，并及文武妄拿、刑求逼供，诏褫琦善职，逮京讯治，命萨迎阿暂署
    陕甘总督。
        甘肃营务废弛，虽议整顿，而番匪时复出扰。新授福建巡抚王懿德途经金县，
    士民呈控，奏下萨迎阿察治，屡被诘责。二年，解任回京。自琦善之逮治也，刑部
    尚书恆春以萨迎阿论劾过当，欲令原讯司员对簿，独侍郎曾国籓持不可。及廷臣会
    讯谳上，琦善遣戍吉林，司道以下文武论罪有差，被诬番子免罪，略如原谳。萨迎
    阿坐未取应议各员供词，遽行拟罪，又因子书绅与司员同坐问供，下部议，书绅降
    三级调用，萨迎阿降四级留任。历署镶蓝旗、正红旗蒙古都统。六年，出署西安将
    军。逾岁卒，诏念回疆军务曾著劳绩，赐恤，谥恪僖。
        论曰：瑚松额川、陕旧将，屡任专征，虽无赫赫功，尚持大体，晚膺疆寄，称
    厥职焉。布彦泰新疆开垦，西宁平番，胥赖林则徐之擘画。萨迎阿平反番狱，持正
    不阿，而治番亦无良策。盖番族生计无资。营伍废弛已久，议剿议抚，补苴一时。
    林则徐谓治番自古无一劳永逸之计，亦慨乎其言之也。

        国学网站独家推出

亦凡公益图书馆(Shuku.net)

下一卷 回目录