                                志三十四  地理六

        △安徽

        安徽：禹贡扬及徐、豫三州之域。明属南京。清顺治二年，改江南省，置凤阳
    巡抚及安庐池太巡抚，兼理操江军务，并统于淮阳总督。六年，俱罢。十八年，设
    江南左、右布政使，以左布政辖安庆、徽州、宁国、池州、太平、庐州、凤阳、淮
    安、扬州九府，暨徐、滁、和、广德四直隶州，驻江宁。康熙元年，始分建安徽为
    省治，复置巡抚，驻安庆。三年，江南分一按察使来治。五年，割扬州、淮安、徐
    州还隶江宁右布政。六年，改左布政为安徽布政使司。雍正元年，以两江总督统治
    安徽、江苏、江西三省。二年，升凤阳府属之颍、亳、泗三州，庐州府属之六安州，
    为直隶州。十三年，颍州升府，亳州复降属颍。乾隆二十五年，安徽布政使亦自江
    宁来驻。东至江苏溧水；西至湖北麻城；南至江西彭泽、浙江遂安；北至河南鹿邑。
    广七百三十五里，袤六百六十六里。宣统三年，编户三百一十四万二千一百八十四，
    口一千六百二十二万九百五十二。领府八，直隶州五，属州四，县五十一。其名山：
    霍、皖、黄、九华、陵阳、敬亭。其大川：大江、皖、泾、枞阳、巢湖、淮、颍、
    涡、滁、澮、西肥、北肥、洪泽湖。航路：东达江苏，西达江西、湖北。驿路：自
    安庆北逾北峡关渡淮达江苏徐州；自江心驿东南出清流关达江浦；自桐城西南达湖
    北黄梅。铁路拟设芜宁路。电线。

        安庆府：冲，繁，难。安庐滁和道治所。巡抚，布政、提学、提法三使，巡警、
    劝业道，同驻。顺治初，因明制，属江南左布政使司。康熙六年，始分建安徽省。
    十四年，设提督，辖上江营汛。十八年，省提督，并入江南。乾隆二十五年，移左
    布政使来治。嘉庆八年，以巡抚兼提督，辖二镇各标。西北距京师二千七百里。广
    四百五十里，袤二百七十五里。北极高三十度三十七分，京师偏东三十四分。领县
    六。怀宁冲，繁，难。倚。东北：大龙山。西：皖山，百子。西北：独秀山。大江
    自望江入，迳城南而东北出趋池口，又东北入无为。皖水自潜山入，会长河，迳石
    牌港入江。北：黄麻河，一名黄马河，自潜山入，会沙河、高河，达桐城为练潭河。
    西北：井田河，上达练潭。西：冶塘湖，由皖口入江。东北：长枫港，引莲湖、槐
    湖水入江，即古之长风沙也。碎石岭汛二，石牌市汛一。长枫、三桥二镇，巡司各
    一。一驿：练潭。商埠滨江。桐城冲，繁，难。府东北百二十里。东北：浮度山，
    北峡山一名北峡关，与舒城界。西：挂车。北：龙眠山，有水流为龙眠河，入松山、
    鸭子诸湖。东南：大江自怀宁入，东流，迳县西南练潭驿为练潭河。双河出县东，
    二派合流为孔城河，与东南长河、白兔河俱入练潭河，至枞阳入江。三道岩关，县
    西，咸丰十年重筑。六百丈、北峡关、练潭镇、马踏石巡司四。驿二：陶冲、吕亭。
    潜山冲，繁。府西北百二十里。北：灊山，一曰皖山，又名天柱。汉武帝登灊礼天
    柱，号为“南岳”，即此；道书所谓“第十四洞天”也。潜水今名前河，源出公盖
    山，西流为开源涧。东南流，迳城北，东合皖水。出公盖山，东迳乌石波，至城东
    崩河合潜水。南至石牌市，与太湖东诸水会，迳怀宁入江。东北：昆仑山，沙河出，
    会黄马河入怀宁。吴塘堰，历代开以灌田，康熙十一年修治。天堂砦，后部河所出。
    有巡司一。一驿：青口。太湖冲，难。府西北二百二十里。东：马头山。南：新寨，
    香茗。西北：龙山。北：珠子山。有关，西与英山界。太湖旧与小湖五，并堙。东
    北：银河自潜山入，为后部河。右合羊角河，为龙湾河。汇南阳、青石、棠梨、罗
    溪诸河，为马路河。环城而东，折东北仍之。后部、白沙巡司各一。一驿：小池。
    宿松冲，难。府西南百六十里。东北：严恭、烽火。东南：洿池。西南：得胜山。
    大江自湖北黄梅入，流迳小孤山。元立铁柱于上，名“海门第一关”。分流东下入
    望江。二郎河一名扬溪河，承雷水，南流入望江。北：三溪河自湖北蕲州、黄梅分
    入，合于隘口，南流入江。东北：旧县河出白崖诸山，合荆桥河，入望江之泊湖。
    东：张富池，会大小泊涝湖，龙南莲若湖，白湖、棠梨、小黄三湖，趋于泊湖。又
    南，龙宫湖、大官湖，均东连泊湖，成巨浸。有便民仓镇，南北粮仓贮此。有归林
    滩镇，旧置巡司，裁。其复兴、泾江口二镇有巡司二。一驿：枫香。望江简。府西
    南百二十里。西北：大茗、小茗对峙。东：周河山。西：麒麟山。北：宝珠山。南：
    大江自宿松入，滨城缘娥眉洲东北流，至华阳口纳泊湖。泊湖受宿松浮湖、茅湖诸
    水，合流为扬溪河，即雷水也。雷港，明时湮。今从华阳镇入江。镇四：苏家、吉
    水、香新沟，又华阳。雷港，游击驻。有巡司。雍正中自杨湾改。一驿：雷港。

        庐州府：冲，难。隶安庐滁和道。明，庐州府，属江南。顺治初，因明制，改
    二州、六县，属江南左布政使司。康熙六年，分隶安徽省。雍正二年，升六安为直
    隶州，以英山、霍山二县改属，馀仍旧。南距省治四百六十里。广二百二十里，袤
    二百一十里。北极高三十一度五十六分，京师偏东四十七分。领州一，县四。合肥
    冲，繁，疲，难。倚。东：龙泉，青阳。东北：大小岘山。西南：紫蓬。东：浮槎。
    东南：四鼎山一名四顶山。东：巢湖一名焦湖，延袤四百馀里，中有三小山，曰鞋、
    曰姥、曰孤，港汊凡三百六十，纳众水而南注之江。东店阜河，南派河、三汊河，
    皆入焉。肥水迳鸡鸣山，淮水来与之合，县名昉此。东：逍遥津。梁园镇。西：庐
    镇关。梁园、青阳、官亭巡司三。督粮通判一。县丞一。驿五：护城、金斗、店埠、
    派河、吴山庙。舒城冲，繁。府西南百二十里。南：春秋山、华盖、鼓乐。西南：
    龙眠、七门山。东：巢湖，与合肥、庐江、巢分界，县境诸水毕汇于此。龙舒河源
    出县西孤井，东流会石塞河，流迳七门堰，又迳城南入巢湖。上七里河在县西九里，
    西山诸水所汇，迳南溪入巢湖。其在县七里者为下七里河，上接南溪，下达巢湖。
    七门堰在西南七门山下，有三堰：一乌羊，二千功，三槽椟也。南北峡关、西阳山
    寨、上阳镇有汛。晓天镇巡司一。驿二：三沟、梅心。庐江简。府南百八十里。东
    北：冶父山。西北：冷水关。两山夹立如门。东：梅山，西：孺山，郎家。东南：
    矾山。东北：巢湖，西纳三河，迤东金牛、清野诸水汇焉。其南白湖。南迤为后湖，
    西播为黄陂湖，汇县河及作枋河。东出为青帘河，由无为入江。西南高子水，南罗
    昌河，并入桐城。冷水关有汛一，巡司一。驿一：庐江。巢简。府东北百八十里。
    东：东山，滨江为险。东南：七宝山。西北：万家山。西南：巢湖，旧居巢地，后
    陷为湖，因名。县境诸川多自此导流。濡须水自湖东口流迳城南，一名天河水。东
    流，迳东北亚父山南。又东南，迳七宝、濡须两山间，亦曰东关水，入无为。清溪
    河自巢湖导流，迳县东，合芙蓉水，下流会濡须水。西柘皋、白露、巧溪、花塘诸
    河皆入巢湖。柘皋有汛。巡司、典史各一。二驿：高井、镇巢。无为州繁，疲，难。
    府东南二百六十里。界城内紫芝山。东北：偃月，即濡须坞，东西有二关。西南：
    三公、九卿。西：孤避。北：青檀。南：大江自桐城入，为石炭河口。又东北，青
    帘水自庐江入为西河，合鹅毛、永安、直皁，是为泥汊河口。又北，神塘河口。又
    东迳北蟂虮山，其西獭浦，入和。北有濡须水，自巢湖缘界，迳七宝山，又东为黄
    洛河，合州河、运河及马肠、奥龙河，入含山为裕溪。有汛。黄洛、泥汊、奥龙、
    土桥巡司四。

        凤阳府：冲，繁，疲，难。分巡凤颍六泗道治所。元，濠州。明初升府曰临濠。
    洪武二年为中都。六年改中立府。七年更名凤阳，属江南。顺治初，因明制，领五
    州、十三县，属江南左布政使司。康熙六年，分隶安徽省。雍正三年，升颍、亳、
    泗三州为直隶州，分颍上、霍丘属颍，太和、蒙城属亳，盱眙、天长、五河属泗。
    十一年，分寿州置凤台县。十三年，颍州府以亳州及所隶二县属之。乾隆二十年，
    省临淮入凤阳。四十二年，省虹县入泗州。南距省治六百七十里。广四百二十八里，
    袤四百八十里。北极高三十二度五十五分。京师偏东一度十二分。领州二，县五。
    凤阳冲，繁，疲。倚。明始析临淮置。寻又割虹县地益之，为府治。国初废临淮县，
    省入。北：凤凰山，府以此名。东北：乌云山，出锺乳。淮水自寿州入，迳城东北
    流入泗州。濠水出城南，有二源，至升高东有巨石绝水，即古濠梁，一名石梁河，
    东北入淮。涡水自蒙城入，迳城西北入怀远。西：龙子河，源出南山，汇为湖，迳
    长淮关入淮。北：沫河，上承诸湖，迳城东北入淮，曰沫河口。东：溪河，一名大
    溪河，即古黄溪也。东：月明湖，北流入淮。东北：花园湖，东北，洪塘湖。东南：
    明孝陵，在县西南，有城卫。顺治七年，改设左卫，守备一。西北：长淮关。东北：
    临淮关。铁路所经：临淮乡、徐家桥、溪河集、蚌埠、小溪。有溪河集县丞一。蚌
    埠镇主簿一。临淮镇巡司一。驿三：王庄、濠梁、红心。县东南有铁路。怀远疲，
    难。府西北七十里。北：荆山。东南：涂山。南：平阿山。淮水自凤台入，迳县东，
    过荆、涂两山间，会涡、濠、沙、淝诸水，合流入泗州。北淝水自蒙城入，至县正
    义村，汇为巨浸，下流入灵壁。清沟自涡阳龙山湖东南流，合十湖、天堰诸水，至
    县北会淝水，而水始大。旧自灵壁南至沫河口入淮。涡水自凤阳入，迳城北，东入
    淮，谓之涡口。南：洛水，北流入淮，亦名洛涧。沙水自颍州入，经荆山南入淮。
    上窑龙元集有主簿一。洛河巡司一。定远冲，繁。府南九十里。西北：横涧山。东：
    银岭。南：池河，自巢入，东北迳盱眙入淮，谓之池口。西：洛河，上承苑马塘，
    即淝水支流。二河俱入于淮。芡河从西至，迳城南会淮水。岱山铺有汛。泸桥主簿
    一。池河巡检一。驿三：定远、张桥、永康镇。县东有铁路。凤台繁，疲，难。府
    西南百八十里。明省入寿州治。雍正十一年，分寿州城东北隅增置。西北：八公山。
    东北：紫金山。南淝水自涡阳入，历颍上，由峡口西入淮。西淝河一名夏肥水，自
    合肥入，至肥口入淮。白龙潭、顾家桥、石头埠、刘家集、阚甿集有汛。阚甿集巡
    司一。驿二：太行、丁家集。寿州繁，疲，难。府西百八十里。寿春镇总兵驻。城
    北：八公山，在淝北淮南，亦名北山。峡石山西北夹淮为险，在西岸为峡石，在东
    岸为寿阳山。西北：淮水自霍丘东迳正阳镇，颍水流合焉，谓之颍口。又东至城北，
    淝水流合焉，谓之淝口，亦谓之淮口。又东北流入怀远。淝水凡三。在州境者曰东
    淝河，在州东北，源出合肥鸡鸣山。北流分为二，一东南入巢湖，一西北流至州入
    淮，乃淮南之淝水也。西北：颍水自颍州入，入淮处名颍尾。西：渒水自颍州入，
    北流达于淮，即沘水也。正阳关、瓦捣汛有汛，凤阳通判驻。有税关。正阳镇巡司
    一。驿四：正阳关、安丰、姚皋店、瓦埠。宿州冲，繁，疲，难。府西北二百三十
    里。西北：相山、石山、土山。又诸阳山，一名睢阳山，在睢水之阳，睢水自河南
    永城入。南：澳水，一名濊水，今名澮河，亦自河南永城入，经灵壁东南入泗州五
    河。东南：沱水，出州东南紫芦河，东流入灵壁，分二派，至泗州复合，由五河入
    淮，即洨水也。又北淝水，出州西龙山湖，本入涡，今入淮。西南：泡水，源出亳
    州舒安湖，流迳废临涣城，与澮水合。东南：澥河，亦东流入澮河，一名蟹河。睢
    水，州北，自河南入，迳相城故城，合渎水及渒湖水，过陵子湖、崔家湖入泗州。
    宿州营原设都司一员，乾隆初改守备，嘉庆十一年又改都司。龙山、百善有分防营
    汛二。有卫。南平集，凤颍捕盗同知一，州判一。时村集巡司一。驿四：大店、夹
    沟、睢阳、百善。城外有铁路。灵壁冲，繁，疲，难。府西北百八十里。本虹县灵
    壁镇，宋始置县。明属宿州。清初降宿州，同隶凤阳治。西南：齐眉。北：磬石。
    西：凤凰山。北：黄河自江苏徐州入，东南入睢宁，即古泗水。北淝水自怀远入，
    迳城南，至凤阳沫河口入睢。澮河、汴水、沱河皆自宿州入，迳县境，下流入泗州，
    北小河上流即睢水，亦自宿州入，又东入江苏睢宁。东有石湖，北有穆家湖、土山
    湖。双兴镇州同一。固镇有汛。巡司一。驿一：灵壁。

        颍州府：繁，疲，难。隶凤颍六泗道。明，颍州，属凤阳府。顺治初，因明制，
    与颍上、太和二县俱属凤阳。雍正二年，升直隶州，改隶安徽省，以颍上暨霍丘来
    属，分太和属亳州。十三年升府，增设阜阳县，降亳州及所隶太和、蒙城二县来属
    隶。东南距省治八百四十里。广二百一十里，袤二百二十里。北极高三十二度五十
    八分。京师偏西三十二分。领州一，县六。阜阳繁，疲，难。倚。西：七旗岭、金
    牛岭。县西南：仁胜岗。南：安舟岗。淮水自河南固始入，迳城南三河尖入凤阳。
    颍水自河南登封入，迳城北东流，茨河、谷河来入之。北：沙河，承太和诸湖水亦
    来会。西：柳河，承小汝河、白洋湖诸水，并纳于颍。东南流，至沫河口达于淮。
    西：旧黄河，原经城北合颍水。自河徙鹿邑，黄流遂绝。西北：沈丘镇，即古寝丘。
    巡检一。包家寨、永安镇、西洋集、驿口桥有汛。王家集，通判一，县丞一。一驿：
    桥口。颍上疲，难。府东南百二十里。西南：黄岗。东南：垂岗。北：管谷。西南：
    淮水自阜阳入，合清河、大润河，至西正阳城，折东北八里垛。颍水自颍州入，迳
    汉慎县，合乌江水，又东南合樊家湖，至城东。又东南，右合老梧冈湖来会，颍谓
    颍尾也，又东北入凤台。其北花水涧、袿沟、济水入凤台。八里垛有汛。一驿：甘
    城。霍丘繁，疲，难。府东南二百九十里。明属寿州。雍正初，改隶颍。南：九仙、
    九丈潭。西：长山，三山相连。西北：临水山。淮水自河南固始入。西南：史家河
    自六安入，迳叶家集，错固始复入，合曲河，至三河尖来会。又东合众水，迳义城
    废县，分氵戎河、渒河入凤台。氵戎河亦入淮。叶家集有汛。洪家集、三河尖二巡
    司。开顺集巡司、典史各一。亳州冲，繁，难。府北百八十里。明初降为县，寻复
    故，属凤阳府。雍正十三年仍降属州来隶。西：涡河，自河南鹿邑入，北马尚河，
    合流入蒙城。马尚河在城北，自河南商丘汴河分流，迳州境，包河来注之，下流入
    涡。其支流入河南永城，谓之澮水。南：淝河自河南鹿邑入，流至州境孟家桥，东
    流，迳城南入太和。又迳州之龙德寺入阜阳，即夏肥水也。西北聂家湖、花马潭，
    东南百尺沟，均入涡。东：义门镇。龙德寺集、翟家集有汛。州同一，驻丁园寺集。
    涡阳冲，繁，难。府东北二百七十里。同治三年，割阜阳、亳州、蒙城及凤阳府之
    宿州地增置。南：云梦山。东北：龙山。北：石弓山。北淝河自亳州入，潴为白湖
    洼，又东入蒙城。涡河亦自亳入，会五毒沟、龙凤沟、梭沟、银沟、金沟诸水始大，
    东南流，迳蒙城，达怀远，入淮。西南：蔡湖，亦入涡。东南西洋有汛。西北义门
    集巡司一。太和繁，疲，难。府西北八十里。明属凤阳。雍正间改隶颍。北：万寿
    山。沙河自河南沈丘入，迳城南，达亳州，入颍，即颍水上流。东北：茨河，自河
    南鹿邑入，又东南入沙河，故沙河亦蒙茨河之名。其支流为宋塘河，流迳宋王城入
    穀河。穀河自西北卧龙冈分流入茨，铭河从之。南：柳河，旧黄河支流也，上通河
    南项城，下达颍州，合城西舒阳河入沙河。青泥浅有汛。洪山巡司及典史各一。蒙
    城繁，疲，难。府东北百八十里。顺治初属亳州，寻同太和改隶颍。西北：驼山、
    狼山。北：檀城山。涡水自涡阳入，迳城北，再折而东，南流，由怀远涡口入淮。
    北淝河迳城北板桥集入凤阳。双涧集有汛。

        徽州府：繁，疲，难。隶徽宁池太广道。明，徽州府，属江南。顺治初因之，
    属江南左布政使司。康熙六年，分隶安徽省。西北距省治五百七十里。广三百九十
    里，袤二百二十里。北极高二十九度五十七分。京师偏东二度四分。领县六。歙县
    繁，疲。倚。南：紫阳山。东：问政山。西北：黄山，旧名黟山，盘亘三百馀里，
    浙、歙、饶、池诸山皆支脉也。丰乐水出黄山，流至城西合扬之水。扬之水自绩溪
    入，达城西，名练溪，一名徽溪，南达歙浦，谓之浦口，为新安江上流，下至浙江
    建德，与东阳江合，为浙江上源。歙浦在县南，练江、渐江合流于此。又南昌溪，
    北洪武水，皆足溉田。明初设课税局，兼置巡司，今废。阮溪司、黄山、街口渡巡
    司三。驿一：歙县。休宁繁，疲。府西六十里。北：松萝。东：万安山。西：白岳。
    西北：率山。率水出其阳，水南下而西流者会于彭蠡。其北水分二支：一出梅溪口
    入祁门，合孚溪水；一出彭沍阬口，会流至县西江潭，合浙溪水，流迳南港、东港，
    会于率口，入歙浦，其下流为新安江。南：汊水出白际山，与佩琅水、璜源水合流，
    绕县南岐阳山下，因名汊水，又北流入浙溪。西：白鹤溪，源出黟县吉阳山，合夹
    源、夹溪二水，迳县南，与南港、东港合流入屯溪。屯溪，县东南，为茶务都会，
    盐捕同知驻此。太厦镇巡司。一驿：休宁。婺源繁，疲。府西南二百四十里。北：
    浙源山，浙溪出，下流入休宁。梅源水出西梅源山，合武溪。婺水出西北大广山，
    南会斜水入武溪。武溪水出北回岭下，下流迳江西乐平入鄱阳湖。县境之水，出自
    县东及东北者，会流于汪口之西，为北港；出自县北者，会流于清华之西，为西港。
    北至武口，二水合流，绕城而西，又西南流入江西德兴，下流注鄱阳湖。项村巡司。
    一驿：婺源。祁门疲，难。府西百八十里。西：新安。东北：祁山。北：大共，亦
    大洪，巡司驻。大共水西流，合武亭及禾戍岭水，至秀溪、霄溪下闾门滩，会大北
    港水，注倒湖，入江西浮梁。西武陵、騄溪二水，东南王公峰水，西南新安、卢溪
    二水，皆入大共。大洪巡司。一驿：祁门。黟县简。府西北百四十里。县以黟山名，
    即今黄山也。西南：林历。东北：吉阳，吉阳水出，一名黟水，西南流，北牛泉水
    东南来注之。又东南过噎泽，至白茅渡，会横江水。横江水南出武亭山，章水自东
    南流县西来合之，至鱼亭口，会鱼亭水，复东流，合吉阳水，入休宁。西：武关，
    接祁门界。一驿：黟县。绩溪疲，难。府东北六十里。唐始分歙县地置。东：大障
    山，一名玉山，山海经三天子鄣山即此。东北：巃鹢山，其山四合，中一径通宁国。
    旧有丛山关，其下巧溪，亦名扬溪，流为扬之水，分二支，一北流入宁国，一南流
    至大屏山，乳溪水、徽水来注之。东北：大障水，会登水，合为临溪。又西会上溪
    水，入练溪。东绩溪源亦出扬溪，与徽水交流如绩，县名昉此。西北：太平镇有徽
    岭关。濠寨巡司。一驿：绩溪。

        宁国府：繁，难。隶徽宁池太广道。明，宁国府，属江南。顺治初因之，属江
    南左布政使司。康熙六年，分隶安徽省。西北距省治四百三十里。广二百二十里，
    袤三百三十五里。北极高二十度二分。京师偏东二度十六分。领县六。宣城繁，疲，
    难。倚。响山，县南。城内：陵阳山。城北隅：敬亭山。南：响山。东南：华阳山，
    盘亘宣、泾、宁、旌四县，华阳之水出焉。东流迳鲁山为鲁显水。又东北流为鲁溪，
    会句溪、宛溪、双溪，北流入青草湖，复合南湖、慈溪，由芜湖入江。东北有大南
    崎、小南崎湖。又绥溪一名白河，纳广德、建平诸水，入南湖。西：青弋江，汉志
    为青水，一名冷水，自泾县入，汇西南境诸水，东北流，会太平黄池河，入芜湖。
    北湾沚河有镇，今为盐埠，漕运并会此。其水出扬青口，亦会黄池河。西：青弋关。
    水阳镇巡司。西河、杨柳铺、沈村并有汛。一驿：宣城。宁国简。府东北九十里。
    南：凤山。东：银山。南：巃鹢山。徽水自绩溪入，合仙人洞、篁岭、滑渡、葛村、
    龙潭诸水，是为西溪。又东北流合东溪。东溪出浙江天目山，入县境，合汤公山、
    博里溪塘、千顷山、洋丁山诸水，流为杭水，北受宣城柏枧溪水，是为句溪上源。
    岳山、湖乐二巡司。一驿：宁国。泾疲，难。府南百里。西南：石柱。东北：幙山。
    北：琴高。西南：蓝山。南：泾水自旌德入，北流，一名藤溪，纳枫村、小溪诸水，
    北入岩潭，与赏溪合。赏溪上源为舒溪、麻川，二水相合，出麻口，入县境，会乌
    石水。藤溪，北流至城西南，纳乌溪、西阬水、幙溪水，又北迳马头山芦塘入青弋
    江。琴溪东北受曹溪、丁溪水，与赏溪合。南花林、方村二水，并入赏溪。东南有
    兰石镇、黄沙镇。县丞一，驻查村。茹麻岭巡司一。一驿：泾县。太平疲，难。府
    西南二百二十里。唐析泾县地置。西：龙门。南：黄山，麻川出其麓，与舒溪合流，
    入泾之赏溪。梅溪水出县北三门山，合麻川，为麻口。又有瀼、鐍二溪水，亦同注
    麻川。浮丘垣、谭家桥有汛。宏潭镇巡司。一驿：太平。旌德繁，难。府南二百二
    十里。唐永泰中，始析太平县置。东南：大鰲石岛。北：石壁。西南：蛟山、天井。
    徽水自绩溪入，南合清潭，霞溪水自东溪来注。又合绩溪之龙头水，北过石壁山，
    与抱麟溪、玉溪水合，是名三溪。北至龙首山入泾县，为泾水上源。抱鳞溪源出黄
    华岭，东流，与陶环溪、丰溪合，亦曰三溪。陶环溪即玉溪也。有分防营汛一。三
    溪镇巡司。一驿：旌德。南陵繁，难。府西九十里。南：吕山，有泉涌出，即淮水
    之源也。南流至孔镇浦，与漳水合，为澄清河。绕城东流为东溪，一名浣溪。县南
    鹅岭诸溪水皆汇焉。又北受籍山、后港、蒲桥诸水，为小淮河，并入芜湖石硊渡入
    青弋江。西港源出玉山朗陵之南，合诸水北流，自西南水门入城，绕治前过东市，
    曰中港，其出城西北水门者曰后港。鹅岭镇巡司一。一驿：公馆。

        池州府：冲，疲。隶徽宁池太道。明，池州府，属江南。顺治初因之，属江南
    左布政使司。康熙六年，分隶安徽省。西北距省治一百二十里。广三百七十里，袤
    二百三十五里。北极高三十度四十五分。京师偏东五十九分。领县六。贵池冲，繁。
    倚。西南：大雄山。东：碧山，滨湖。南：大棕。西：乌石。大江自东流缘界迳县
    北至吉阳河，北折至大通河，入铜陵。西：贵池水，一名池口河，北达大江，古称
    贵口。大通河东北与铜陵界。梅根河自青阳入，至县东斗龙山，沿五埠河口，合
    双河，北注大江。一名梅根港，又曰钱溪，为历代铸钱之所。东北：清溪河，源出
    洘溪者为上清溪，出南太仆山者为下清溪，俱东北入江。西南：秋浦。西北：池口
    镇。黄龙矶废巡司一。殷家汇汛一。池口驿一。李阳河镇巡司一。碧湖村县丞一。
    青阳冲，难。府东八十里。北：青山。西南：九华，原名九子山，梅根水出，流入
    贵池。大江迳县北百里，滨江有镇曰大通，盐茶所集。西：五溪俱出九华山，合流
    北汇为大通河。临城河亦西流会于大通河。南：博山河、三溪河、七溪河，均下流
    入石埭。东南：陵阳镇有废司。五溪汛。一驿：青阳。铜陵冲，繁。府东北百二十
    里。东：铜井、杏山。北：鹊头山，古名鹊头戍。西：云门。南：伏牛、石耳。西
    南：大江自贵池入，合大通河。大通河别派汇县南之车桥湖，至大通镇入江。北：
    天门水，出天门山，由县东北至荻港达江，为境内众水合流入江之口，汇而为河，
    县东湖城所出之顺安河来合焉。西接凤心徬，北接黄浒。凤心徬河会东湖、西湖水
    达荻港。黄浒河东北自南陵入，西流合荻港。栖凤湖在县东南，源出仪凤岭，下流
    通凤心徬。西南和悦州，一名荷叶洲，汛一。并有大通营水师驻此。池太分防同知
    一。大通镇巡检一。驿一：铜陵。石埭疲，难。府东南百六十里。西：城子、雨台。
    南：盖山、慈云。北：陵阳。池口河源出栎山，西流，经龙须河，会苍隼潭，为秋
    浦，贡溪水西来入之。西：管溪，源亦出栎山，至管口入石埭乡，与大洪岭水合。
    西南：鸿陵溪，西北流，合舒溪，自太平西北流入县西舒泉乡，合县南之佘溪、前
    溪，县北县西之后溪、岳溪，西南之船溪，东入太平。县西有巨石三，横亘溪中，
    曰头埭、中埭、下埭，县名以此。有汛一。驿一：石埭。建德简。府西南百八十里。
    治白象山麓。南：玉峰、南丰。西南：梅山。东南：艮木岭，黄湓河出焉，东流入
    贵池。前河出东南石门岭，汇为官池。后河出石门别岭，亦名石门溪，一曰南河，
    流至双河口，与贵池西溪水合，入东流。南：龙口河，县南迤入江西饶州府之独山
    湖。南：永丰镇。有汛一。巡司一。东流冲，疲。府西百八十里。南：马当山，横
    枕江流，险。安庆、宿松、江西之彭泽，皆以此山为界。西南：大江，自马当东北
    流，迳香口、青阳诸镇，至黄湓河入贵池。城西江口河、南东流河、香口河，下流
    皆入江。南黄金、白洋二湖，东大清湖，亦皆入江。黄石矶，

        东北滨江。香河镇，明置巡司，今移驻青阳镇。张家镇旧有河泊所，雁汊镇昔
    有巡司，今皆裁废。有汛。驿一：东流。

        太平府：冲，简。隶徽宁池太广道。长江水师提督驻。明，太平府，属江南。
    顺治初因之，属江南左布政使司。康熙六年，分隶安徽省。西南距省治一百九十里。
    广九十里，袤二百一十里。北极高三十一度三十八分。京师偏东二度三分。领县三。
    当涂冲，繁。倚。南：凌家、甑山。南、东南：青山、龙山。北：采石山，一名牛
    渚。西：博望山，即天门山，又名东梁山，与和州西梁山夹岸对峙。大江自繁昌荻
    港入，过东西梁山，绕城北而东下采石入江南。东南：丹阳湖。东南再东则固城湖、
    石臼湖，总名三湖。徽、宁、池、广及江宁之水毕汇，南流入芜湖，北为姑熟溪上
    源。新坝，东南引姑熟水入城壕。中军守备驻此。黄池河自宣城入，受丹阳南入之
    水，西北流，合夹河入江。乌溪、黄池镇、金柱关有汛。池太分防捕盗同知一，管
    粮通判一，县丞一。采石、大信巡司二。一驿：采石。芜湖冲，繁。府西南六十里。
    东北：★山，山色纯赤，古丹阳郡因此得名。西南：战鸟山，一名孤圻山，对岸孤
    立为蟂矶。大江自繁昌入，迳城西，为中江故道。南：鲁港，上承青弋江，下并高
    淳东灞之水入江。西南：芜湖。自丹阳湖南支分流，合青弋江及五丈、路西诸湖之
    水，西流迳城南，为长河，北入江。东：扁担河，即长河分流，入当涂，合大信河。
    东南：天成湖，亦丹阳湖下流所汇，流达长河。徽宁池太广道、监督工关钞关，驻
    江口。芜湖、采石有汛。芜湖关商埠，咸丰八年开。河口镇巡司。一驿：鲁港。繁
    昌简。府西南百三十里。南：磕山，一名蜃居山。西北：凤皇。东北：三山矶。大
    江自铜陵入，迳城北而东，过芜湖、当涂入江南界，合黄浒河，汇于荻港入江。东：
    小淮水自南陵入，会城河入芜湖。一驿：荻港。有汛。河口镇、三山司、荻港巡司
    三。

        广德直隶州：繁，难。隶徽宁池太广道。明初广兴府，置县曰广阳。寻降州，
    直隶江南。顺治初因之，属江南左布政使司。康熙六年，分隶安徽省。西距省治五
    百九十里。广一百三十里，袤一百六十里。北极高三十度五十九分。京师偏东二度
    五十四分。领县一。西：横山。东南：桃花、乾溪。西北：白茅岭。南：桐源山一
    名白石山。桐水出，南横梗溪、东南鲤洪溪，皆合焉。北：九斗川，源出五花岩山，
    汇诸山涧水，西北流，迳建平，汇于郎溪。西：玉溪，绕城北，合碧溪、大源溪，
    同入建平之南绮湖。青洪山岭，誓节渡有汛。州判一。杭村、广安巡司二。建平繁，
    难。州西北九十里。西北：凤栖山、五牙山。南：镇山。西南：赤山。桐水自州入，
    迳城西入宣城，为白河川，汇于江南之丹阳湖，入大江，或谓之白石水。南绮湖受
    县境诸水，北入丹阳湖。郎溪，三峡、苏大二溪，迳城西南，汇诸山涧水，入南绮
    湖。白茅山有汛。梅渚巡司一。

        滁州直隶州：冲，繁。隶安庐滁和道。明初以州治清流县。省入，直隶江南。
    顺治初因之，属江南左布政使司。康熙六年，分隶安徽省。西南距省治五百五十里。
    广一百四十里，袤三百一十里。北极高三十二度十七分。京师偏东一度五十三分。
    领县二。州境皆山。西：琅琊。东南：皇道。西北：清流河所出，一名北角河，绕
    城至乌衣，东合来安水入滁河。其别出者为白茅河，迳城西北入清流河。滁河东南
    自全椒入，合襄水、清流，曰三汊河口，下流入江苏六合。大沙河自来安入，汇西
    北诸山溪水，至城东达清流河。小沙河源出西南菱山，迳城西，注石濑涧以合清流。
    乌衣有汛。大枪镇巡司一。有铁路。全椒简。州南五十里。北：覆釜山，城跨其上。
    西北：桑根山，有南隐、中隐、北隐。南：南岗。东南：九斗，一名徐陵山。滁河
    南源出庐，自合肥入，至石潭，与襄水合，入滁州。襄水源出西北石臼山，东南流，
    合涧谷诸水，亦至石潭达滁。西南：酂湖，居民引流资灌溉。南：六丈镇。凤皇桥
    有汛一。驿二：大柳、滁阳。来安简，州东北四十里。西：嘉山。北：马岭山。东：
    五湖山。西北：北信山。来安水出五湖山，迳县东，至水口镇入滁州。西北：沛水，
    有二源，一出盱眙、招信界岭下，一出练寺山，二水合而南流入州。独山水、秋沛
    水皆由县西北合流，至瓦店河，同入滁河。东北：白塔镇。有汛。

        和州直隶州：繁，疲。隶安庐滁和道。明初以州治历阳县，省入，寻复和州，
    直隶江南。顺治初因之，属江南左布政使司。康熙六年，分隶安徽省。西南距省治
    四百六十里。广一百八十里，袤二百里。北极高三十一度四十四分。京师偏东一度
    五十一分。领县一。西：历阳。南：梁山。西北：乌石山。北：夹山。大江自无为
    州入，又东北入江苏江浦。西南：栅山，与无为州分中流为界，即古濡须口也，白
    石水自含山西南来注之。东南：横江，南直采石矶，亦名横江浦，会开胜河，东流
    达江。南：裕溪河，源出巢湖，自无为入，上承牛屯河，入江。东北：石拔河、芝
    麻河、穴子河，皆入江。东南：当利浦，一名河口，大江之别浦也。州同一。牛屯
    河巡司一。裕溪、新河口、瓦蓬沟有汛。含山简。州西六十里。北：大小岘山，一
    名赤焰山。西南：白石山，道书第二十一洞天也。濡须水出，是为东关口水，自巢
    湖东流，迳亚父山，出东关口，东南迳黄洛河，又南迳运漕河，至新浴口会西清溪
    河，至栅江口同入大江，一名天河。东南：铜城徬，受天河、黄洛河支流，东至徬
    口分流，一支为牛屯河，入州，一支南出，入三汊河。练固镇、裕溪河镇有汛。巡
    司二：运漕，裕溪。

        六安直隶州：繁，疲，难。隶凤颍六泗道。明初以州治六安县，省入，属凤阳
    府，寻还属庐州府。顺治初因之。雍正二年，升直隶州，属安徽省。东南距省治四
    百四十里。广二百一十里，袤二百二十里。北极高三十一度五十分。京师偏东二分。
    领县二。东：龙穴山一名龙池山，与合肥界。东南：洪家山，四围壁立。南：大小
    同山。西南：团山，下临渒水。渒水一名白沙河，源出霍山，迳城西，又北流入河
    南固始，即沘水也。西南青石河，西三元幢河、青龙河，皆入渒。东南：马栅河，
    流迳舒城桃城镇入巢湖。西：溶水河，源出齐云山，西北流，入河南固始，合史河。
    西南：麻埠镇。钱家集有汛。和尚司、马头汛二。巡司一。驿二：六安、椿树岗。
    英山简。州西南三百六十里。东：英山，县以此名。北：鸡鸣山。南：密峰尖、三
    吴山。西北：多云山。西：岐岭，通湖广界。英山河出英山，有二源，东曰东矼，
    西曰西矼，南流至城南而合。会北涧水，流入湖北蕲水。南：鸡兒河，亦由蕲水入
    江。北柳林关，西石门关，亦险要也。茅草畈有汛。七引店巡司一。霍山繁，难。
    州西南九十里。西北：霍山，又名天柱山，亦名南岳。东：复览山。西南：四十八
    盘。东南：铁炉山。渒水即沘水，出沘山，俗名太阳河，北迳磨子潭，右合中埠及
    双河，至天柱山西，左合漫水及陡山桃源河，又东北迳城西。有潜台山，其西六安
    山。又北合新店河、楮皮岭水，入州东梅子关。包家河有汛一。上土市镇巡司。千
    罗畈镇县废司。

        泗州直隶州：繁，疲，难。隶颍六泗道。明属凤阳府。寻复升直隶州，以临淮
    县省入。顺治初因之。康熙六年，分属安徽省，隶凤阳如故。十九年，州城圮，陷
    入洪泽湖，寄治盱眙。雍正二年，升直隶州，隶安徽省。乾隆四十二年，裁凤阳府
    之虹县，省入泗州为州治。泗州旧治在今州城东南百八十里。自明末清口久淤，旧
    黄河堤决，黄流夺淮，水倒灌入泗，州境时有水患。至清康熙十九年，城遂圮陷于
    湖。今州治即虹县旧城。东北距省治七百六十里。广二百九十里，袤二百里。北极
    高三十三度二十八分。京师偏东一度二十三分。领县三。北：屏山，下有湖。南：
    鹿鸣山。东：秦桥山，有双泉。东北：硃山，上有圣水井，下有峰山湖。南：淮水
    自凤阳废临淮入，迳五河入洪泽湖。汴河自灵壁入，东南入淮，即莨荡渠，一名浚
    仪渠，唐、宋通漕故道。睢河迳城北，东流，会安河洼，南注洪泽湖。潼河在故虹
    县西，俗曰南潼河，自万安湖流迳五河注淮。北潼水，在今州北，东流注骆马湖。
    沱河在今州西南，源出宿州紫芦湖，迳州东为南沱湖，州西为北沱河，二水合流入
    五湖。又石梁河、天井湖，西合漴水，过五河入淮。施家岗有汛。半城镇，州判驻。
    双沟镇，同知驻。驿二：泗水、龙窝。盱眙疲，难。州南百里，滨湖倚山，无城郭。
    康熙间，泗州陷于湖，乃寄州治于此。后以虹县省入泗州，乃复为属如故。东：盱
    眙山，县以此名。南：宝积山。北：陡山、龟山。东南：都梁。西北：浮山，滨淮
    水，故一名临淮山。淮河迳城北，汇洪泽湖。与泗州中流分界。自五河流入，东北
    至清河口合黄河。东北：运河。池河自合肥入，北注于淮。洪泽湖旧名破釜塘，亦
    古洪泽镇地，昔人开水门入以资灌田。自泗州陷入，湖界日巨，汪洋几三百里，延
    袤皖、苏二省。南以老子山、北以湖泊岗，与江苏桃源县分界。旧县有汛一。驿二：
    淮原、都梁。天长疲，难。州东南百五十七里。南：横山、冶山。西：望城岗。北：
    红山。西北：石梁河，自滁州来安入，汇为五湖。北合德胜河，又东接高邮寘沙湖，
    其分流为樊梁溪。白塔河自来安入，合汊涧，迳石梁镇，又东大河湾，至城西，右
    合白杨河，东北潴为丁溪湖，播为感荡、上泊、白马、沂洋诸湖。其南秦兰河，并
    入江苏，注寘沙湖。东北：下河镇。北：铜城镇。汊涧有汛一。城门乡巡司一。一
    驿：安淮。五河疲。州南百三十里。南：金岗。西南：翠柏。西：卧龙岗，下有龙
    潭。北：陡山岗。沱河水溢，淮水在城东一里。自故临淮县东北流迳此，又东入州
    境。澮河自灵壁入，旧迳城南一里，后水涨沙淤，徙于北浒，又迳城西北合沱河，
    又东入淮，或谓之澳水。东潼河自州入，迳天井湖，南至铁锁岭入淮。漴河在城南
    二里。南湖在城南七里，汇众流而成，流为此河，又东流入淮。以上所谓五河也。
    其交会处在城东二里，谓之五河口。西：临淮关，有汛。驿一：五河。

        国学网站独家推出

亦凡公益图书馆(Shuku.net)

下一卷 回目录