                                    列传十七

        武理堪子吴拜苏拜苏拜子和讬  武纳格子德穆图齐墨克图
        阿什达尔汉苏纳固三泰固三泰子明阿图明阿图子赛弼翰瑚什布
        瑚什布子穆彻纳鄂莫克图喀山喀山子纳海安达立绰拜布丹
        孙达哩吉思哈弟吉普喀达吴巴海康喀勒从兄子和托玛拉
        兄孙通嘉萨璧翰

        武理堪，瓜尔佳氏，世居义屯。父伊兰柱，徙居哈达费德里。太祖初起，武理
    堪来归。岁癸巳，叶赫纠九部之师，三道来侵，上遣武理堪出东路侦敌。武理堪出
    虎拦哈达新城，行将百里，方度岭，群鸦竞噪，若阻其行者，武理堪心异之，度行
    且与敌左，驰归告上，上命改道自札喀路向浑河部。武理堪行，薄暮至浑河，敌方
    屯北岸会食，爨火密如星。武理堪得叶赫逻卒一，言敌兵三万，将夜度沙济岭而进，
    遂挟以还报，时夜方半，上命旦日出师。武理堪虑我军怵敌众，言曰：“敌虽众，
    心不一，谁能御我？”及战，遂破诸路兵。

        旗制定，武理堪隶满洲正白旗，分辖丁户，为牛录额真。出从征伐，率选锋前
    驱，为噶布什贤噶喇昂邦。天命四年，明经略杨镐合诸镇兵四道来侵，太祖督诸贝
    勒帅师御之。既，败其三道，独总兵李如柏出鸦鹘关，未与我师遇，镐檄使引还。
    武理堪方率二十骑逻虎拦山，见如柏军行山麓；乃令诸骑立马山巅，鸣螺，脱帽系
    弓末，挥且噪，若指挥伏兵者，如柏军望而愕顾。武理堪遂纵骑疾驰下击，斩四十
    人，获马五十匹，如柏军夺路走，相蹂藉死者复千馀。武理堪寻卒，太祖叹曰：
    “武理堪从朕摧锋陷阵，几死者数矣！”乃录其二子吴拜、苏拜。

        吴拜，年十六，从太祖伐明，略抚顺，遇敌辄奋斗，矢中颡不顾。尝从太祖猎，
    有熊突围出，跃上峻岭，太祖遥望见一人跃马射熊，贯胸而堕。上顾侍臣雅荪曰：
    “是非吴拜不能。”遣视之，吴拜也。因谕诸皇子曰：“吴拜之勇，今共见之矣！”
    遂授侍卫。天命四年，从伐叶赫，负重创，力战不退，师还，赐良马。明总兵毛文
    龙诱我新附之众实皮岛。吴拜循徼三日，获逋八十馀，射杀文龙使者，还告上。时
    吴拜已代父为牛录额真，上命以所获隶所辖牛录。六年，从伐明。破明军于南寿山，
    授备御。既克辽阳，以俘获分隶诸将，上以吴拜能继父志，年少建功，命视一等大
    臣，隶千人。十一年，蒙古巴林部贝勒囊努兔背盟掠境上，上遣将讨之，吴拜从，
    谍者为敌困，援之出，殪敌百人。

        太宗即位，列十六大臣，佐镶白旗。命逐蒙古亡去者，至都尔弼。蒙古亡去者
    十五人，拒战，吴拜既被创，仍奋击，尽斩之。太宗谕诸大臣曰：“是固先帝数嘉
    许者！”赏特厚。天聪四年，伐明，取永平、灤州等四城，吴拜从贝勒阿敏守永平。
    阿敏引还，吴拜当坐罪逮系，以尝率摆牙喇兵援灤州，夜入敌营，太宗命贳之，释
    其缚。寻授噶布什贤甲喇章京。五年，从伐明，围大凌河城，与甲喇章京苏达喇诣
    锦州侦敌。六年，从伐察哈尔，率精骑前驱，道遇蒙古亡去者，击杀之，察哈尔林
    丹汗西奔土默特部。师还，取归化城，上命吴拜抚辑降者。

        八年，伐明，攻大同，多尔济将中军，图鲁什将左军，吴拜将右军，明总兵曹
    文诏迎战，击败之。复与甲喇章京席特库设伏宣府，获明守备一，歼其游骑。寻与
    承政阿什达尔汉等招林丹汗子额哲来归。九年五月，明屯军大凌河西，吴拜与固山
    额真阿山、石廷柱、图赖要其归路，斩明副将刘应选，获游击曹得功及守备三，歼
    步骑五百馀，复攻克松山城南堡。师还，进三等甲喇章京。是时，上遣诸贝勒分道
    伐明，命吴拜等帅师驻上都城旧址，侦军事。崇德元年，复命与劳萨等赍书投明边
    吏。

        冬，征朝鲜，命与承政马福塔等率兵三百为前驱，袭朝鲜都城，朝鲜王倧走南
    汉山城。师进，吴拜与劳萨击破朝鲜援兵，斩二百馀级。二年，授噶布什贤噶喇昂
    邦，列议政大臣。甲喇章京丹岱、阿尔津等如土默特互市，将还，命吴拜率将校至
    归化城迎护，遇明逻卒十六人，斩其十五，获马十九，俘一，以还。

        三年四月，略宁远，逐敌堕壕，斩馘甚众。八月，率兵八十人至洪山口，遇明
    兵，斩其裨将；复击走罗文峪骑兵五百，夺其纛，获马四十，歼密云步兵百馀。五
    年，与劳萨率兵过中后所，略海滨，斩级二百，获马骡牲畜。我师攻锦州，命吴拜
    驻军要隘为策应，屡败敌兵。六年春，以攻锦州勿克，论统师王贝勒罪，吴拜坐罚
    鍰。秋，上自将攻松山，明兵败走，吴拜未邀击，逮系，旋命释之。七年，从贝勒
    阿巴泰入明边，败敌丰润、三河、静海，至于青州。八年，从郑亲王济尔哈朗取明
    中后所、前屯卫。十一月，复授正白旗梅勒额真。顺治初，从入关，击李自成。二
    年，解梅勒额真，授内大臣。三年，从豫亲王多铎讨苏尼特部长腾机思。四年，与
    辅国公巩阿岱、内大臣何洛会帅师戍宣府。论功，遇恩诏，累进二等伯。

        苏拜，年十五，从太祖伐蒙古有功，授侍卫，兼领牛录额真。天聪间，从军收
    察哈尔林丹汗子额哲，遂入明边，攻代州，明兵三百自崞县赴援，苏拜争先当敌，
    明兵溃走。崇德元年，从伐朝鲜，破敌桃山村。三年，授摆牙喇甲喇章京。从贝勒
    岳讬伐明，自墙子岭入，越明都，击败明太监冯永盛。四年，围锦州，苏拜屡击败
    明援兵自松山、杏山至者；又与固山额真图尔格等伏兵乌忻河口，多所俘获，敌千
    馀蹑师后，击卻之，获其辎重。六年，复围锦州，败松山骑兵，又败明总督洪承畴
    所将步兵，予世职牛录章京，兼半个前程。七年，从贝勒阿巴泰伐明，败敌，克乐
    安、昌邑。八年，师还，进三等甲喇章京。

        顺治初，从入关，击李自成。世祖既定鼎，命将分道讨自成：以豫亲王多铎为
    定国大将军，出山西、河南；英亲王阿济格为靖远大将军，道塞外土默特、鄂尔多
    斯诸部入边，南取西安，苏拜佐阿济格军。方冬，渡黄河，凿冰以济。明年春，至
    榆林。自成兵夜袭蒙古军，苏拜与摆牙喇纛章京彻尔布赴援，贼败走，还军遇伏，
    复击卻之。攻延安，七战皆胜。自成走湖广，追之至安陆，屡破贼垒，俘馘无算。
    三年，摄摆牙喇纛章京。从肃亲王豪格讨张献忠，败献忠将高汝砺于三寨山，进击
    献忠于西充。贼攻正蓝旗营，苏拜与阿尔津共援之，大破贼兵。五年，师还，授摆
    牙喇纛章京。论功，遇恩诏，累进二等精奇尼哈番。

        八年正月，吴拜、苏拜及内大臣洛什、博尔辉发英亲王阿济格罪状，吴拜进三
    等侯，苏拜进一等精奇尼哈番加拖沙喇哈番。二月，洛什、博尔辉以谄媚诸王、造
    言构衅，论死；吴拜兄弟坐削爵，夺官，籍没。苏拜又坐阿徇睿亲王多尔兗，论死，
    上特宥之。九年，起苏拜为正白旗梅勒额真。十三年，擢内大臣。十五年，上念吴
    拜兄弟事太祖、太宗有战功，复授吴拜世职一等精奇尼哈番，苏拜一等阿思哈尼哈
    番。寻授苏拜领侍卫内大臣。康熙三年十二月，苏拜卒，谥勤僖。四年四月，吴拜
    卒，年七十，谥果壮。吴拜子郎谈，自有传。

        苏拜第三子和讬，康熙间以侍卫从讨王辅臣，战平凉城北，杀贼甚众；从讨吴
    三桂，战攸县，败三桂将王国佐等；战永兴，败三桂将胡国柱等。十九年，自广西
    进兵攻石门坎、黄草坝，薄云南省城，败吴世璠将胡国柄、刘起龙等，皆有功。官
    至护军参领，予世职骑都尉加一云骑尉。五十二年，卒。

        武纳格，博尔济吉特氏，隶蒙古正白旗。其先盖出自蒙古，而居于叶赫。太祖
    创业，武纳格以七十二人来归。有勇略，通蒙、汉文，赐号“巴克什”。岁癸丑，
    从伐乌喇有功，授三等副将。天命十一年，太祖伐明，围宁远城未下，命武纳格别
    将兵攻觉华岛。明参将姚抚民将兵四万，倚岛列屯，凿冰为壕，袤十五里，卫以盾。
    武纳格督军争壕，首排盾迳入，尽歼其众，焚所储刍糗及舟二千馀，进三等总兵官。

        太宗即位，武纳格总管蒙古军，位亚扬古利、李永芳，在八大臣上。旋以蒙古
    军益众，分左、右二营，武纳格与鄂本兑同为固山额真。天聪三年春，与额驸苏纳
    等率蒙古军，益以满洲骁卒八十人，伐察哈尔，降其边境二千户。军中流言降者瞷
    我师寡将为变，于是尽歼其男子，惟二台吉得免，俘其孥八千。太宗责武纳格等杀
    降非义，夺所给牲畜，命以所俘分隶二翼，赡之毋失所。冬，从太宗伐明，入龙井
    关，克遵化，进薄明都。明督师袁崇焕自宁远来援，左翼蒙古兵迎战不能胜，武纳
    格麾右翼蒙古兵继进，遂败敌。赐俘获之半以犒其军。寻克固安。四年春，克永平。
    明将以三千骑自玉田至，武纳格遣兵击之走，获马百馀。行略丰润，还，闻明兵四
    千攻大安口城急，与察哈喇赴援，解其围。又就军士行樵，设伏致敌，斩获无算。

        五年秋，复从伐明。明总兵祖大寿守大凌河城，杏山守将与大寿书，谋携军弃
    城相就，武纳格获以献，得其情，于是环城筑垒凿壕，为久困计。武纳格统蒙古兵
    屯城东南，大寿纵兵出攻我所下台堡，武纳格与贝勒阿济格等率兵夹攻，歼敌过半，
    自是城兵不复出。六年夏，与阿济格招抚大同、宣府边外察哈尔部众。七年秋，与
    贝勒阿巴泰等侵明，攻山海关，有所俘获。师还，明兵追袭，武纳格为殿，力战却
    之。太宗谕诸贝勒大臣曰：“武纳格所在建功，今又为殿败敌。人臣为国，当如是
    也！”

        八年五月，改蒙古军左、右营为左、右翼，以武纳格为左翼固山额真。定诸将
    功次，武纳格以一等昂邦章京世袭，旋进三等公。是年，太宗复率诸贝勒分道伐明，
    命武纳格统蒙古军为策应，入独石口，越兴安岭，经保安州，至应州，与大军会，
    道收察哈尔千馀户，所过诸州县，或攻或抚，悉称上意。闰八月，自得胜堡班师，
    收蒙古逃人自阳和入者四百七十人。九月，喀尔喀部众为察哈尔所袭杀，命将百人
    往诇，斩二十馀人而还。九年二月，卒。子德穆图、齐墨克图、广泰。

        德穆图，武纳格长子也。初任牛录额真。崇德三年正月，擢户部承政。七月，
    更定官制，改右参政。四年，从上伐明，围松山，树云梯攻城。会明兵自锦州赴援，
    德穆图度不能克，弃云梯引还，罪当死，上特贳之，论罚。寻兼任梅勒额真。六年，
    从郑亲王济尔哈朗伐明，围锦州。蒙古贝勒诺木齐等守外城，约降，郑亲王令德穆
    图迎之。诺木齐方率所部与明兵战，德穆图以其子阿桑喜出我师克外城，诺木齐始
    来归。德穆图诡言诺木齐父子皆所拔出，论罚，籍家产之半，罢参政、梅勒额真，
    俾专领牛录。七年，从贝勒阿巴泰伐明，自蓟州入边，薄明都，略山东。顺治元年，
    从入关击流贼，授拜他喇布勒哈番。二年，从豫亲王多铎攻潼关，遂定江南。败明
    将郑鸿逵于瓜洲，与都统马喇希徇常州，与明将黄蜚等遇，再战皆捷。分兵下宜兴、
    昆山诸县，加拖沙喇哈番。复任本旗蒙古副都统，三进一等阿达哈哈番。九年，卒。

        齐墨克图，武纳格次子。早岁屡从行阵，略宁远，败明兵。武纳格既卒，以广
    泰袭世职，从伐明，坐违令不前，夺世职，以齐墨克图降袭一等阿思哈尼哈番。复
    从伐明，与沙尔虎达等率逻卒至锦州，明兵五百来追，还击败之，获马六十及其纛。
    太宗伐明，三围锦州，齐墨克图皆在军中，遇城兵出战，骤马截击，阵斩十人。攻
    洪承畴所将步卒，掩杀甚众，又败敌援兵。崇德八年三月，与阿尔津、哈宁阿等伐
    黑龙江，围都里屯，克之；又降大小噶尔达苏、能吉尔三屯师：赉貂皮、银币。十
    一月，擢梅勒额真，佐本旗。顺治初，从入关，加拜他喇布勒哈番，合为三等精奇
    尼哈番。三年，从定西大将军何洛会击破叛将贺珍。五年，卒，复以广泰袭一等阿
    思哈尼哈番，别以齐墨克图子萨哈炳分袭拜他喇布勒哈番。广泰遇恩诏，进二等精
    奇尼哈番。乾隆初，定封三等子。

        阿什达尔汉，纳喇氏，与叶赫贝勒金台石同族，为兄弟，太宗诸舅也。太祖灭
    叶赫，阿什达尔汉率所属来归，授牛录额真，隶满洲正白旗。天命六年二月，从伐
    明，攻奉集堡，围其城，阿什达尔汉先诸将奋进，三月，攻辽阳，复先登，克之，
    授一等参将，敕免死一次。

        太宗嗣位，以阿什达尔汉典朝鲜、蒙古诸属部，尝奉使宣谕。天聪六年，明边
    吏遣使议和，上命阿什达尔汉及白格、龙什等报聘。既盟而归，白格言阿什达尔汉
    及龙什等受明边吏餽，命夺入官。六年，从贝勒济尔哈朗、萨哈璘如蒙古鞫狱，赉
    敕二十道，失其九，论罚。十一月，复以定律令颁布蒙古诸部。

        八年五月，上自将伐察哈尔林丹汗，命徵兵科尔沁部，会于宣府左卫。林丹汗
    西遁，道死。所属额尔德尼囊苏等以其众降。上命阿什达尔汉及吴拜等挟额尔德尼
    囊苏诇林丹汗子额哲所在。九月，率来降台吉塞冷等还，并报复有祁他特等率千人
    而来者，踵相接也。旋命至舂科尔大会蒙古诸部，分画牧地，使各有封守，复与诸
    贝勒亭平其狱讼。十一月，还报称旨，令专辖一牛录。九年二月，从贝勒多尔衮等
    将万人取额哲。四月，师至托里图，多尔衮等遵上所授方略，遣阿什达尔汉及金台
    石孙南褚谕额哲母。额哲母，金台石女孙也，阿什达尔汉为其族尊行，额哲遂从其
    母举部来降。当我军未至，有鄂尔多斯济农图巴者招额哲，与盟而去。阿什达尔汉
    侦知之，追及图巴，令悉归额哲之餽。又率兵入明边，略宣府、大同，入山西境，
    多所俘获。师还，上亲迎劳之。

        崇德元年六月，授都察院承政。上御崇政殿，侍臣巴图鲁詹、额尔克戴青后至，
    阿什达尔汉责其慢，叱出之。十月，与希福使察哈尔、喀尔喀、科尔沁诸部，申明
    律令。十二月，从伐朝鲜，国王李倧走保南汉山城，豫亲王多铎帅师追之，围城。
    朝鲜诸道援兵合万八千人，树二栅城外，悉众出战，阿什达尔汉及贝子硕讬率精骑
    锐进，大破其军。朝鲜别将以五千人屯山麓为声援，复分兵百，循河而南，阿什达
    尔汉驰击尽歼之，攻破其垒，馀众皆溃。二年正月，倧请降。论功，进三等副将，
    世袭。寻复使科尔沁、巴林、扎鲁特、喀喇沁、土默特、阿禄诸部，颁赦，且谳狱。
    明年五月，部议阿什达尔汉谳狱失平，受蒙古诸部餽，命罢承政，夺所餽入官。七
    月，复授都察院承政。

        五年，与参政祖可法等疏论时事，略言：“皇上欲恢张治道，深思笃行之。今
    诸国景附，朝廷清明，而诸王以下至诸固山额真，彼此瞻顾，第念身家，莫肯一心
    为国，有所论列。不知果无可言耶，抑有所畏忌而不敢言耶？夫刑所以防民之奸，
    骫于法则丽于刑，此不可宥也。今刑部断狱不依本律，诸臣有坐者，或从重论，辄
    削其职。臣思诸臣历战阵，出死力，蒙恩授官；一旦有过，岂可不论重轻而遽削其
    职乎？臣等窃思先时简选议事十人，今皆不称职，宜罢斥。令甲，战死者将吏得世
    职，兵则恤其妻孥。今又未尽行，惟皇上裁察。”疏入，上嘉纳之。

        六年，从伐明，上督诸军围松山。明总兵曹变蛟屯乳峰山，乘夜弃寨，率步骑
    直犯御营，诸将力战卻之。阿什达尔汉未至，论罪，罢承政，降世职为牛录章京。
    寻卒。

        太祖诸臣自叶赫来归者，苏纳、固三泰、瑚什布皆与金台石同族。

        苏纳当叶赫未亡，弃兄弟归太祖，太祖妻以女，为额驸。编所属人户为牛录，
    使领牛录额真，隶正白旗。天命四年，太祖灭叶赫，命苏纳收其戚属隶所领牛录。
    十年，授甲喇额真。录战功，赐敕免死四次。寻擢梅勒额真。

        天聪元年，太宗自将伐明，攻锦州，以贝勒莽古尔泰等将偏师屯塔山，卫饷道；
    命苏纳选八旗蒙古精锐别屯塔山西路，截明兵。明兵二千人至，苏纳领纛进击，败
    之，乘胜逐敌，多所俘斩，获马百五十。三年春，命与武纳格将兵伐察哈尔，以杀
    降见诘责。十月，复与武纳格将兵逐蒙古亡去者。语并见武纳格传。五年，授摆牙
    喇纛章京，擢兵部承政。从伐明，围大凌河城，败城兵及锦州援兵，授备御世职。
    八年，考满，进三等甲喇章京，免徭役。九年，以隐匿壮丁，削世职。七月，定蒙
    古旗制，以苏纳领镶白旗。

        崇德元年，从武英郡王阿济格伐明，薄明都，攻雕鹗、长安、昌平诸城隘，五
    十六战皆捷；复与萨穆什喀共攻容城，克之。师还，以先出边，后队为敌乘，溃败，
    夺所俘获。十二月，从伐朝鲜，朝鲜将以步骑兵千馀御战，苏纳及吴塔齐等邀击，
    大破之，俘其将。二年，吏议苏纳坐朝鲜国王朝行在，乱班释甲，又离大军先还，
    论罚。三年，又坐有所徇隐，论罚，罢固山额真，仍领牛录。顺治五年，卒。世祖
    追录苏纳旧劳，复原职。子苏克萨哈，自有传。

        固三泰归太祖，太祖妻以女，为额驸。领牛录，隶满洲镶蓝旗。从伐明，战于
    广宁，单骑入敌阵，身被数创，战愈力，师乘之，遂败敌，授副将世职。太宗即位，
    为八大臣，领本旗。天聪元年三月，从贝勒阿敏伐朝鲜有功，师还，上郊劳。三年，
    上自将伐明，攻遵化，固三泰率本旗兵攻其西南，克之。四年，上命固三泰与达尔
    汉等助攻昌黎。语详达尔汉传。复命与高鸿中、库尔缠等下灤州，籍其仓库银穀以
    闻。五年，上幸文馆，览达海所译武经，因谕群臣曰：“为将当恤士。朕闻额驸固
    三泰与敌战，士有死者，以绳系其足曳归，蔑视若此，何以得其死力乎？”寻命解
    固山额真。九年，诏免徭役，并增赐人户，俾专领牛录。顺治初，卒。

        子明阿图。睿亲王多尔衮帅师入关，明阿图摄梅勒额真为殿。累官都察院理事
    官、镶蓝旗蒙古副都统，授三等阿达哈哈番。顺治八年，卒。

        明阿图子赛弼翰，初为简亲王济度护卫。康熙四年，授护军参领。从护军统领
    瑚里布西御吴三桂将吴之茂，克阳平、朝阳诸关；趋保宁讨王辅臣，克秦州。从平
    南将军赖塔南讨郑锦，战漳州，败锦将刘国轩等。诛吴世璠，定云南。累官镶蓝旗
    满洲副都统，授拜他喇布勒哈番。二十九年，卒。

        瑚什布，与固三泰同隶镶蓝旗，领牛录。寻任侍卫，兼甲喇额真。天聪二年，
    从伐通古索尔和部，身被七创，战益力，斩敌将，授备御世职。八年，从伐明，攻
    大同，与图鲁什等击败明总兵祖大弼；攻万全左卫，击败明总兵曹文诏；复设伏邀
    击，斩三十馀级，俘四人。九年，定蒙古旗制，瑚什布领镶蓝旗。崇德元年，从武
    英郡王阿济格伐明，越明都，克定兴。师还，部议出边时不为殿，为敌所乘，士卒
    战死者十人，罚白金六百，夺世职，罢固山额真，专领牛录。三年，授理籓院副理
    事官。顺治四年，复世职。遇恩诏，进二等阿达哈哈番。七年，卒。

        子穆彻纳。顺治间，官护军参领。从豫亲王多铎征苏尼特部腾吉思，败喀尔喀
    兵。从武英亲王阿济格讨姜瓖，败其将刘伟思等；攻宁武关，败宜孟臣援兵；至左
    卫城，战于吴家峪。从靖南将军珠玛喇定广东，败李定国于新会。累进三等阿达哈
    哈番。十三年，卒。

        鄂莫克图，纳喇氏。自叶赫归太祖，隶满洲正蓝旗。初为摆牙喇壮达。天聪元
    年正月，从伐朝鲜，克义州。五月，上自将伐明，攻宁远。明总兵满桂阵于城东，
    鄂克莫图从诸将进战，殪敌。三年，从贝勒岳讬伐明，攻保安州，先登，克之，赐
    号“巴图鲁”，授备御世职，任甲喇章京。八年，从伐黑龙江虎尔哈部，计俘，为
    诸甲喇章京冠。崇德二年，复从伐卦尔察部，计俘如伐虎尔哈部时。

        三年七月，授兵部理事官。九月，从睿亲王多尔衮伐明，自青山口入边，越明
    都，击败明太监冯永盛，克临潼关，略地至济南。四年七月，上遣使如明，命与努
    山等率兵护使者以行。五年，授噶布什贤噶喇昂邦。从伐明，围锦州，击败明总兵
    祖大寿。六年，复围锦州，击败明经略洪承畴。语见喀山传。上军松山、杏山间，
    明军自松山溃遁，骑兵走杏山，步兵走塔山，鄂莫克图先后邀击，并有斩获。七年，
    复从围杏山，分兵略宁远，掠牲畜。明总兵吴三桂以兵蹑我师后，我师击之，败走，
    复益兵觇我师垒，鄂莫克图与战，穷追至连山，敌骑自沙河犯我师牧地，复奋击破
    之。锦州既下，进二等参将。

        顺治元年，从入关，败贼安肃，追之至庆都。寻率前锋兵徇山西，败贼绛州渡
    口。二年，从英亲王阿济格定陕西，败贼延安。李自成走湖广，追之至安陆，屡破
    贼垒，得战舰三十，授一等甲喇章京。三年，从肃亲王豪格下四川，败贼汉中。逐
    张献忠至西充，与护军统领白尔赫图等屡战皆捷，加授半个前程。遇恩诏，进一等
    阿思哈尼哈番。十一年，授正蓝旗满洲副都统。十三年，致仕。康熙十二年，卒，
    年七十八。乾隆初，定封一等男。

        喀山，纳喇氏，世居苏完。当叶赫未灭，挈家归太祖，隶满洲镶蓝旗，授牛录
    额真。屡从伐明，下辽、沈有功，予游击世职。天命九年，明总兵毛文龙以兵百人
    劫额驸康果礼庄，喀山率所部御之，斩二裨将，歼其众。天聪六年，从伐察哈尔，
    与劳萨、吴拜率精锐前驱。林丹汗遁走。八年，进三等梅勒章京。目失明，辞牛录。
    顺治初，进二等昂邦章京。寻改二等精奇尼哈番。十二年，卒，谥敏壮。

        子纳海。初以喀山病目，命代领牛录。旋授噶布什贤甲喇额真。从伐明，与席
    特库等以步兵四千击败明阳和骑兵，斩级二百，获马六十馀；复设伏宣府，捕明逻
    骑。天聪九年，复从伐明，攻大同，命与布丹等驻上都城故址，诇军事。寻命与鄂
    莫克图等赍书谕明边守将，历喜峰口、潘家口、董家口诸隘，及还，斩逻卒百馀。

        崇德二年，命与席特库赍书谕明锦州守将祖大寿，自广宁入边，获逻卒十二，
    斩其九，纵二人使赍谕以往，俘一人以还。四年，从武英郡王阿济格伐明锦州，还
    报捷。复从上攻松山，明兵出战，击卻之。祖大寿遣兵自宁远乘舟趋杏山，将入城；
    纳海与瑚密色、索浑将兵击其后，斩级五十，获甲四十、舟一。又与瑚密色、席特
    库等行略地，俘采薪者二十二人，牛、羊、骡马无算。五年，从伐明，围锦州，敌
    筑台城外，纳海与色赫、布丹、苏尔德将骑兵驰击，斩四十人，复逐斩刈草者四十
    二人，敌来犯，屡击卻之。与色赫等略小凌河，斩祖大寿所遣蒙古十七人。

        六年，明总督洪承畴集各道兵赴援，次松山，与吴拜击败其骑兵。上自将攻松
    山，敌自杏山走塔山，与鄂莫克图帅师邀击，追至笔架山，斩级四百，俘二十八，
    得纛六，获马二百馀。七年，锦州下。叙功，予半个前程，命摄噶布什贤噶喇昂邦。
    从贝勒阿巴泰伐明，自黄崖口入长城，趋蓟州，败明总兵白腾蛟、白广恩，遂略山
    东。明年，师还。以右翼诸将不俟左翼军至，先出边，功不叙。顺治初，遇恩诏，
    进三等阿达哈哈番。及喀山卒，兼袭二等精奇尼哈番，例进二等伯。雍正中，从孙
    奇山，降袭一等阿思哈尼哈番。乾隆元年，定封一等男。

        安达立，纳喇氏。自叶赫归太祖，隶满洲正红旗。太祖遣兵徇铁岭，刈其禾，
    有蒙古人降于明，出拒，安达立击之走。事太宗，从贝勒萨哈璘驻牛庄。师攻永平，
    叶臣率二十四人冒矢石先登，安达立其一也。师还，从图鲁什侦敌建昌，夜战，甲
    士有中矢坠马者，援之出，擢噶布什贤章京。从伐明，攻崞县，率所部先登；复以
    四十人伏忻口，败敌，得纛三、马五十馀。出边，图尔格击敌溃窜，安达立邀击，
    迫敌入壕，所杀伤过当。天聪九年，授牛录章京世职，擢正红旗蒙古梅勒额真。

        崇德三年，从贝勒岳讬伐明，将至墙子岭，闻明军备甚固，安达立与固山额真
    恩格图率所部趋岭右，陟高峰间道入边，击败明军。越燕京，略山东。明年，师自
    青山口出边，复击败明军。五年，围锦州，屡战皆捷。六年，复围锦州，洪承畴援
    师至，与战，破三营，至暮，敌溃，翌日复战，又击卻之。叙功，加半个前程。寻
    卒。

        子阿积赖，袭职。顺治初，从入关，逐李自成，战于庆都。又从叶臣徇山西，
    署正红旗蒙古梅勒额真。又从英亲王阿济格攻延安，逐自成至武昌，窜入九宫山，
    率师搜剿，歼其徒甚众。四年，兼任刑部理事官。五年，署巴牙喇纛章京。从郑亲
    王济尔哈朗征湖南，分兵徇道州，攻永安关。叙功，进一等阿达哈哈番兼拖沙喇哈
    番。卒。

        绰拜，巴林氏。自叶赫归太祖，隶蒙古镶白旗，为牛录额真。天聪八年，授世
    职牛录章京。九年，与吴巴海伐瓦尔喀部，深入额赫库伦、额埒岳索诸地，进三等
    甲喇章京。崇德三年，兼任户部理事官。从睿亲王多尔衮伐明，徇山东，至济南，
    敌骑千馀拒战，何洛会先众奋击，遂克其城。七年，从肃亲王豪格围明总督洪承畴
    于松山，承畴遣兵夜越壕攻镶黄旗营，击卻之。八年，进二等。顺治初，从入关，
    破流贼，进一等。四年，加拖沙喇哈番。五年，授参领。从征南大将军谭泰讨叛将
    金声桓，克饶州、南昌，师还，赉白金千、马四十。七年，迁仓场侍郎。八年，授
    镶白旗蒙古梅勒额真，兼工部侍郎。擢本旗固山额真，进一等阿思哈尼哈番。九年
    十二月，卒。

        布丹，富察氏。自叶赫归太祖，隶满洲正红旗，授牛录额真。寻迁甲喇额真，
    领摆牙喇兵。天聪八年，从伐明，克万全左卫城，先登，授半个前程。九年，从贝
    勒多铎伐明，攻锦州，师还，明兵骤至，固山额真石廷柱所部有陷阵不能出者，布
    丹破阵援之出。旋命与纳海等诇军事。崇德元年，从武英郡王阿济格伐明，破雕鹗、
    长安二隘，皆先登，与苏纳同功。转战至涿州，师还，明兵出居庸关，设伏邀我军
    辎重，击破之。四年，与沙尔瑚达等将土默特兵二百，略宁远北境，以数骑挑战，
    敌坚壁不出，乃俘其樵者以归。五年，围锦州，杀敌。语见纳海传。六年，与明兵
    战松山、杏山，屡胜。锦州下，进牛录章京世职。七年冬，复与

        纳海等从贝勒阿巴泰伐明。顺治初，从入关，破流贼。叙功，并遇恩诏，进一
    等阿达哈哈番。九年，擢正红旗蒙古副都统。十一年，卒，谥毅勤。

        孙达哩，鲁布哩氏。太祖取叶赫，以其民分属八旗，孙达哩隶正黄旗。选充骁
    骑，遇战必先，中创不为卻，屡得优赉。崇德三年，从睿亲王多尔衮伐明，入自青
    山口，越明都，转战至山东，攻济南，先登第一，赐号“巴图鲁”，授二等参将，
    领牛录额真。顺治间，累进二等阿思哈尼哈番，迁摆牙喇纛章京。从穆里玛、图海
    讨李自成馀党李来亨、袁宗第等，破茅麓山，有功。十二年，加太子少傅。十四年
    四月，卒，谥果壮。

        吉思哈，乌苏氏，世居瓦尔喀冯佳屯。初属乌喇，见其贝勒不足事，与弟吉普
    喀达归太祖，并授牛录额真，隶满洲正白旗。旋改隶镶白旗。天命四年，从伐明有
    功，授游击世职。六年，以甲喇额真帅师围辽阳，树云梯先登。天聪八年，太宗追
    录其功，进二等参将。是年，与甲喇额真吴巴海伐东海虎尔喀部，俘一千五百有奇，
    及牲畜辎重。九年，与梅勒额真巴奇兰等伐黑龙江，收二千人以还，进一等参将。
    崇德元年，太宗自将伐朝鲜，闻明兵入硷场，遣吉思哈率兵蹑其后，击败之。二年，
    师既克朝鲜都城，上命旗出甲士十，并简科尔沁、敖汉、柰曼、扎鲁特、乌拉特诸
    部兵，俾吉思哈及理籓院承政尼堪为将，自朝鲜伐瓦尔喀，因击破朝鲜军，斩平壤
    巡抚，进略瓦尔喀，奏捷称旨。语详尼堪传。累迁至吏部参政。三年四月，卒。子
    吉瞻，袭。

        吉普喀达，吉思哈弟也。天命四年，授游击。六年，任甲喇额真。从伐明，攻
    奉集堡，明总兵李秉诚赴援，师与战，明兵走入城，师从之，至壕，城上发巨砲，
    吉普喀达中砲卒。天聪八年，赠二等参将。子瓜尔察，袭。

        吴巴海，瓜尔佳氏，自乌喇归太祖。太祖讨尼堪外兰，吴巴海实从。隶满洲镶
    蓝旗，授牛录额真。天聪元年四月，从贝勒阿敏伐朝鲜，攻义州，与梅勒额真阿山、
    穆克谭等先登，克之。五月，从太宗伐明，攻锦州，敌来犯，我师少却，吴巴海为
    殿，督战败敌。五年，与梅勒额真蒙阿图伐瓦尔喀，略额黑库伦、额勒约索二部，
    收降人数千，上郊劳，赐宴，赐号“巴图鲁”。六年，从伐察哈尔，林丹汗西遁，
    上命吴巴海逐逋逃，斩察哈尔兵五，获其马及牲畜。旋率师伐乌扎喇，部署所将兵
    四道并进，会敌方渔于握黑河，吴巴海挥骑直前，斩三百馀人，得其辎重。七年，
    与牛录额真郎格如朝鲜互市，得瓦尔喀部长族属十五人以归。八年，与吉思哈伐东
    海虎尔哈部。语详吉思哈传。十二月，复与牛录额真景固尔岱将四百人伐瓦尔喀，
    降屯长分得里，收阿库里尼满部众千馀。师还，上命大臣迎劳，以所获赉之。

        九年，从贝勒岳讬率师镇归化城。土默特人讦部长博硕克图，谓其子阴遣使与
    明通，岳讬遣吴巴海及甲喇额真阿尔津等四人要诸途，毛罕私以告，喀尔喀人潜遁，
    吴巴海追获之，并得明使。毛罕者，博硕克图子乳母之夫也，初从土默特来降，既
    而有叛志，号博硕克图子为汗，自号贝勒。吴巴海既执喀尔喀使人，遂杀毛罕。十
    年，授梅勒额真，世职一等甲喇章京。

        崇德元年六月，进三等梅勒章京，移镇宁古塔。十二月，喀木尼汉部叶雷等叛，
    将其孥俱亡，吴巴海部兵逐之。行数十日无所见，见宿雁三，射之，一雁负矢飞且
    堕，往取之，见遗火，知逃者自此过。蹑其迹，及之于温多，获其孥。叶雷入山，
    追及围之，谕使降，不可，射之。叶雷将注矢，有狐起于前，触叶雷弓，弓坠，遂
    射杀叶雷及其从者。师还，太宗命诸固山额真迎劳。二年，叙功，进三等昂邦章京，
    赐衣服、仆、马、庄田。三年，与梅勒额真吴善帅师戍归化城。旋坐匿罪人、徇厮
    养卒盗米，罢梅勒额真，论罚，四年卒，分世职为一等甲喇章京者一，为牛录章京
    者二，授其子弟。

        康喀勒，纳喇氏，辉发贝勒王机砮之孙也。太祖时，偕从兄通贵率族属来归，
    隶满洲镶红旗，授牛录额真。天聪六年，从伐察哈尔部。八年正月，上以察哈尔林
    丹汗西遁，其部众流散锡尔哈、锡伯图，命康喀勒与岱青塔布囊等率蒙古及诸部驻
    牧兵往取以归。五月，授世职牛录章京。崇德三年，兼刑部副理事官。五年，擢镶
    红旗蒙古梅勒额真。六年，从伐明，围锦州，并攻松山城。七年，松山、锦州皆下，
    复克塔山城。寻追论攻松山避敌、克塔山与固山额真叶臣争功，罪当死，太宗特贳
    之。

        顺治初，从入关，击李自成，加半个前程。寻从豫亲王多铎下江南，与固山额
    真准塔自徐州水陆并进，次清河。明总兵刘泽清遣部将马花豹、张思义等率战舰千
    馀、兵数万，屯黄淮口。康喀勒与游击范炳、吉天相等发砲毁其舟，分兵追击，泽
    清走，淮安下。复与梅勒额真谭布击明总漕田仰，仰方屯湖口桥，以三千人迎战，
    击破之；又战于三里桥，逐至海岸，获舟八十；又战于如皋，攻通州，以云梯克其
    城，旁近诸县皆下。二年十一月，授镇守江宁梅勒额真。时江北未定，群相聚为乱，
    江宁有谍为内应者，康喀勒与驻防总管巴山先期捕治，杀三十人而定。已而明潞安
    王硃谊石集众二万馀，分三道来攻，康喀勒等击卻之。三年，以功进三等甲喇章京，
    世袭。四年，改三等阿达哈哈番。旋卒。子洛多，袭职。

        和托，康喀勒从兄之子也。顺治元年，以噶布什贤甲喇章京从入关，破李自成
    潼关，移兵下江宁。复从贝勒博洛徇浙江，破明总兵方国安等于杭州。复略福建，
    所向克捷。攻汀州，先登，克其城。论功，并遇恩诏，授拜他喇布勒哈番兼拖沙喇
    哈番，世袭。十一年，从征云南，击败明将白文选，进取永昌，夺澜沧江铁索桥。
    康熙九年，卒。

        玛拉，和托弟也。顺治十二年，以三等侍卫署甲喇额真。从固山额真伊勒德攻
    舟山，从摆牙喇纛章京穆成额破郑成功兵于泉州；十六年，从安南将军达素击成功
    厦门：皆有功。康熙二十二年，卒。

        通嘉，康喀勒兄孙。初袭其父莽佳三等阿达哈哈番。顺治十八年，以护军参领
    从靖东将军济什喀讨山东贼于七。于七据栖霞、岠褭山为乱，其党吕思曲、俞三等
    以数千人拒战，通嘉击败之，贼遂以平。康熙六年，改前锋参领。十四年，从信郡
    王鄂托讨察哈尔布尔尼，师至达禄，布尔尼为伏山谷间，通嘉督所部尽击杀之，布
    尔尼以三十骑遁。以功加拖沙喇哈番。旋坐事削。十八年，以护军统领从讨吴三桂，
    破谭弘于云阳。二十三年，迁本旗蒙古都统。二十四年，卒。

        萨璧翰，亦纳喇氏。父三檀，自辉发率属归太祖，授牛录额真，隶满洲正蓝旗。
    卒，萨璧翰与其兄萨珠瑚并授牛录额真。太宗即位，以萨璧翰列十六大臣，佐正蓝
    旗。天聪五年，擢户部承政。八月，上自将伐明，围大凌河，城兵出御，萨璧翰与
    战，舍马而步，逐敌薄壕。城上发砲矢，甲士巴逊没于阵，萨璧翰力战，入敌阵，
    取其尸还。八年五月，上自将伐察哈尔，贝勒济尔哈朗居守，萨璧翰与梅勒额真蒙
    阿图副之。考满，授世职甲喇章京。崇德二年，从伐朝鲜，取皮岛。师还，萨璧翰
    与其兄萨珠瑚发贝子硕讬以厮役冒甲士请恤，坐论罚，萨璧翰初隶硕讬，至是命改
    隶饶馀贝勒阿巴泰。旋以萨璧翰从子侍卫吴达礼从伐朝鲜，私役甲士，坐夺世职。
    三年，改吏部右参政。四年，授议政大臣。六年八月，从伐明，攻锦州，明援兵自
    松山至，诱战，萨璧翰被创，卒于军。

        子汉楚哈、哈尔沁，皆授牛录额真。哈尔沁从讨吴三桂，从讨噶尔丹，皆有功，
    授拖沙喇哈番。汉楚哈子哈尔弼，授一等护卫，从击郑成功，战厦门，殁于阵，亦
    授拖沙喇哈番。

        论曰：太祖初起，扈伦四部与为敌，四部之豪俊，先后来归。武理堪等自哈达，
    武纳格、阿什达尔汉、鄂莫克图等自叶赫，吉思哈等自乌喇，康喀勒等自辉发，皆
    能效奔走，立名氏。武纳格其先出自蒙古，遂为“白奇超哈”统帅，勋绩尤著。四
    部有才而不能用，太祖股肱爪牙取于敌有馀。国之兴亡，虽曰天命，岂非人事哉？

        国学网站独家推出

亦凡公益图书馆(Shuku.net)

下一卷 回目录