                                    志七十七

        ○舆服一

        皇帝五辂皇帝辇舆皇后舆车皇太后舆车附皇贵妃以下舆车
        亲王以下舆车亲王福晋以下舆车京外职官舆车庶民附
        命妇舆车

        自虞廷缋，制创垂衣。车服之朌，式昭庸典。夏絻殷辂，文质异观。迄乎有周，
    监于二代。巾车典路，司服司常。各隶专官，礼明物备。秦、汉以降，代有异同。
    品数弥繁，曩篇具载。明初木辂，乃用于郊，崇朴去雕，亦有足尚。清之太祖，肇
    起东陲，远略是勤，戎衣在御。太宗缵服，遂定辽都。天聪六年，已命礼官考定仪
    卫，并因易服蔑祖之弊，鉴及金、元。国俗衣冠，一沿旧式。勿忘数典，昭示云礽。
    世祖入关，抚有中夏。武功耆定，文物浸昌。康、雍两朝，续有制作。朝章国采，
    斯已粲然。亦越高宗，衣闻克绍。治承熙洽，乡用儒臣。馆辟三通，籀文缉(⺮典)。
    五辂之数，改符周官。参古准今，图详礼器。遂于乘御，增定已多。一代仪文，于
    斯为盛。自时厥后，上下相承，率蹈前规，尚无侈改。载稽诸制，爰志斯篇。卤簿
    一门，迾从附著。光、宣之际，海、陆军兴。旗式服章，旧观顿改。已见兵志，兹
    不衤复书。玺、宝、印、符，所以昭信。龙、龟、蟲、鸟，纽篆各殊。列代相沿，
    皆资法守。备详定式，悉按等差。又自海通，国交最重。往来酬赠，仿制宝星。名
    级攸分，以荣佩戴。逮乎末季，新制渐繁，兼有爵章，行之未久。若斯之类，隐略
    云尔。

        清初仍明旧，有玉辂、大辂、大马辇、小马辇之制，与香步辇并称五辇。大朝
    日设于太和门东。又凉步辇、大仪轿、大轿、明轿、折合明轿，均左所掌之。冬至
    大祀、夏至祀方泽、并乘凉步辇，升殿日亦设于太和门东。乾隆七年，定大祀亲诣
    行礼，均乘舆出宫，至太和门乘辇。祀毕还宫，仍备舆。八年，改大辂为金辂，大
    马辇为象辂，小马辇为革辂，香步辇为木辂，玉辂仍旧，是为五辂，銮仪卫掌之。
    遇大朝会，则陈于午门外。十三年，谕定乘用五辂，自今岁南郊始。更造玉辇，改
    凉步辇为金辇，是为二辇。又定大仪轿为礼舆，改折合明轿为轻步舆，定大轿为步
    舆，是为三舆。南郊乘玉辇，北郊、太庙、社稷坛，乘金辇，朝日、夕月、耕耤以
    下诸祀，均乘礼舆。遇大朝会，则并陈于太和门外。行幸御轻步舆，驾出入则御步
    舆。皇子舆车，俟分封后始制。兹撮集礼器图所载，其乾隆以前所定者为初制，依
    类附见，用备参稽。

        皇帝玉辂，木质魨硃，圆盖方轸，高一丈二尺一寸。盖高三尺一分，青饰，衔
    玉圆版四。冠金圆顶一尺二寸九分，承以镂金垂云檐八尺一寸，贴镂金云版三层。
    青缎垂幨亦三层，绣金云龙羽文相间。系带四，绣金青缎为之，属于轸。四柱高六
    尺七寸九分，相距各五尺六寸，绘金云龙。门垂硃帘，四面各三。座纵八尺五寸，
    横八尺四寸，环以硃阑，饰间金彩。阑内周布花毯。云龙宝座在中，高一尺三寸，
    阔二尺九寸。两轮各十有八辐，镂花饰金。贯以轴辕二，长二丈二尺九寸五分，金
    龙首尾饰两端。轸长一丈一尺一寸五分，径八尺四寸。后建太常，十二斿，亦青缎
    为之，繰绣日月五星，斿绣二十八宿，里俱绣金龙，下垂五彩流苏。用攒竹魨硃竿，
    左加闟戟，右饰龙首，并缀硃旄五，垂青緌。升用纳陛五级，左右阑皆魨硃金彩。
    驾象一，靷以硃绒紃。陈设时，行马二承辕，亦魨硃直竿，两端俱钻铜。初制，玉
    辂尺寸与大辂同。辂上平盘、滴珠板、轮辐、轮辋、车心、轴首、及驾辕诸索制并
    同。惟无平盘下十有二鬲及左右八鬲之饰。辂亭前二柱，饰沥粉贴金升龙，亭
    柱槛座尺寸，及门鬲明栨装饰与亭内软座下诸制，悉同大辂。惟屏风上雕沈香色
    描金云龙五，屏后下三鬲雕木沈香色描金云龙三，下雕云板如其数，较大辂之制
    少异焉。辂顶、圆盘、天轮、辂亭前诸制，及太常旗、踏梯、行马之类，皆与大辂
    同。

        金辂，亦驾象一。圆盖方轸，黄饰，衔金圆版四。黄缎垂幨三层。系带四，亦
    黄缎为之，属于轸。后建大旗，十有二斿，各绣金龙。馀如玉辂之制。按金辂之名，
    改由大辂。初制，大辂高一丈三尺九寸五分，广八尺二寸五分。辂上平盘，前后车
    棂并雁翅及四垂如意。滴珠板下二辕，各长二丈二尺九寸有奇，俱硃魨镀金铜龙首
    尾，鳞叶片装钉。平盘下方箱，四周硃魨匡，前后十二鬲，内青地绘五彩云鹤，
    左右八鬲，内上青下绿地，绘兽鸟各六。轮二，贯以轴，每轮十八辐輞，皆硃魨，
    抹金铜鈒花叶片装钉。轮内车心各一，抹金铜鈒莲花瓣轮盘装钉。轴首左右铁插贯
    之，抹金铜鈒龙顶管心装钉。轴中缠红绒驾辕诸索。辂亭高六尺七寸九分，四柱各
    长五尺八寸四分。槛座高九寸五分，前后柱戗金云龙文，下山水。门高五尺一寸九
    分，广二尺四寸九分。左右门各广二尺二寸五分，上四周装雕木沈香色描金香草板
    十二片。前左右各有鬲二扇，明栨全，皆硃魨，抹金铜鈒花叶片装钉。鬲编黄
    线绦，后硃魨屏风，屏前上三鬲，雕沈香色描金云龙五。上硃魨板，戗金云龙一。
    中三鬲，沈香色描金云龙三。下三鬲，描金云板如其数。屏后上三鬲，硃魨
    戗金龙三。其次戗金云板如其数。中三鬲，硃魨戗金龙四。其次沈香色描金云板
    如其数。下三鬲，沈香色云板亦如之。俱抹金铜鈒花叶片装钉。亭内黄线绦编硃
    魨匡，软座黄绒坠座大索四，下垂莲花坠石，上施花毯草席，并大红织金绮褥。硃
    魨坐椅一，上靠背雕沈香色描金云龙一，下雕云板一，硃魨福寿板一，并衣黄织金
    椅靠、坐褥、四围椅裙全。周围施黄绫帷幔，或用黄线罗。亭外青绮缘边红帘十扇，
    各用拽帘黄线绦二，黄铜圈全。辂顶并圆盘高三尺一分，镀金铜蹲龙顶，带仰覆莲
    座，高一尺二寸九分垂攀顶黄绒索四。盘高二寸，上加硃魨。其下外四面沈香色地，
    描金云青饰。辂盖亭内贴金斗拱，承硃魨匡宝盖，斗以八顶，黄绮冒之，名曰黄屋。
    中并四周绣五彩云龙九。天轮三层，硃魨，上安雕木贴金龙耀叶板八十一片。三层
    间绘五彩云，襯板数亦如之。盘下四周黄铜装钉，上施金黄绮沥水三层，每层摺片
    八十有一，间绣五彩云龙文。四角垂青绮络带，各绣五彩云升龙三。圆盘四角连辂
    座板用攀顶黄线圆绦，并贴金木鱼。辂亭前有左右转角阑干二扇，后一字带左右转
    角阑干一扇，皆硃魨。内嵌雕木贴金龙，间以五彩云。三扇凡十二柱，各柱首雕木
    贴金蹲龙一，及描金五彩装莲花抱柱。阑内四周施花毯草席。其后树太常旗二，黄
    云缎为之，皆十有二斿。每斿内外各绣升龙一。硃魨攒竹竿二，左竿旗腰绣日月北
    斗，竿首用镀金铜龙头。右竿旗腰绣黻字，竿首用镀金铜戟。各缀抹金铜铃二，垂
    红缨十有二，上施抹金铜宝盖，下垂青线帉。踏梯一，木质硃魨，抹金铜鈒花叶片
    装钉。行马架二，木质硃魨，抹金铜叶片装钉，上穿黄绒匾绦。黄布面绢里夹幰衣、
    油绸雨衣各一，红油合扇梯、红油拓叉各一。贴金铜宝瓶，并木雕贴金仰覆莲座，
    雕花番草贴金象鞍、鞦辔、氈笼各二副。

        象辂，服马四，骖马六，设游环和铃，圆盖方轸。高一丈一尺三寸，盖高二尺
    六寸五分，红饰衔象牙圆版四。红缎垂幨三层，系带四，亦红缎为之，属于轸。四
    柱高六尺四寸九分，相距各五尺八寸。座纵一丈五分，横九尺一寸，环以硃阑。辕
    三，各长二丈二尺三寸，轸长一丈五分，径九尺一寸。后建大赤，十有二斿，各绣
    金凤。馀制与玉辂同。按象辂为大马辇之改定。初制，大马辇高一丈二尺五寸九分，
    广八尺九寸五分。辕二，各长二丈五寸九分。辇上平盘、滴珠板、轮辐、轮輞、车
    心、轴首及驾辕诸索制，并如大辂。亦无平盘下前后十二鬲及左右八鬲之饰。
    辇亭高六尺四寸九分，硃魨。四柱长五尺五寸四分。槛座高如辇亭，上四周雕木沈
    香色描金云板十二片，下亦如之。门高五尺九分，广二尺四寸五分。左右门广较减
    二寸。前及左右各有鬲二扇，后鬲三扇，明栨全，皆硃魨，抹金铜鈒花叶片装
    钉。鬲心编黄线绦。亭内软座，上施素毯。馀制与大辂同。辇顶并圆盘高二尺六
    寸五分，上下皆硃魨。辇盖青饰，铜龙、莲座、宝盖、黄屋诸制悉如大辂。天轮三
    层亦如之。辇亭前一字阑干一扇，后一字带转角阑干一扇，左右阑干二扇，内嵌绦
    环板，亦皆硃魨。四扇凡十有二柱，各柱首雕饰同大辂。阑内周布素毯草席，太常
    旗、踏梯、行马、幰衣、雨衣之类亦如之。惟辂以象驾，辇以马驾，故鞍鞯、鞦辔、
    铃缨之饰均备焉。

        木辂，服马二，骖马四，设游环和铃，圆盖方轸。高一丈一尺六寸五分，盖高
    三尺六寸一分，黑饰衔花梨圆版四。黑缎垂幨三层，系带四，亦黑缎为之，属于轸。
    四柱高六尺五分，相距各五尺一寸。座纵九尺，横八尺八寸，环以硃阑。辕三，各
    长二丈一尺。轸长九尺，径八尺八寸，后建大麾，十有二斿，各绣神武，馀俱如玉
    辂之制。按木辂为香步辇之改制。初制，香步辇高一丈二尺五寸，座高三尺，方广
    八尺二寸五分。辇座硃魨，四周雕木五彩云浑贴金龙板十二片，间以浑贴金仰覆莲
    座，下雕木线金五彩云板二十片。座下四辕，中二辕长三丈五尺九寸，左右辕长二
    丈九尺五寸有奇，皆硃魨，镀金铜龙首尾装钉，攀辕黄线圆绦八。辇亭高六尺五分，
    四柱各长五尺八寸。槛高二寸五分，亦皆硃魨，上四周雕木沈香色描金香草板十二
    片，抹金铜辂鈒花叶片装钉。门较大马辇高逾二寸，广与之同。左右门广二尺二寸。
    前左右各硃魨十字鬲二扇，雕沈香色描金云龙板八片，下云板如其数，俱抹金铜
    鈒花叶片装钉。亭内布花毯草席，大红织金绮褥，硃魨戗金龙坐椅一。靠背以下诸
    制与大小马辇并同。辇顶并圆盘高二尺六寸有奇，镀金铜蹲龙顶，馀制同大小马辇。
    天轮制亦如之。辇亭前左右转角阑干二扇，后一字带左右转角阑干一扇，皆硃魨，
    嵌雕木贴金龙，间以五彩云。三扇凡十有二柱，各柱首雕饰与大辂同。阑内四周布
    花毯草席。亭内木雕浑贴金剑山一，硃魨脚踏一，黄缎衣全。踏梯一，木质硃魨，
    雕贴金行龙五彩云绦环板六片，描金五彩水板十有二片，蹲龙四，皆抹金铜鈒花叶
    片装钉。其幰衣、雨衣类悉同大小马辇制。

        革辂，服马一，骖马三，亦设游环和铃，圆盖方轸。高一丈一尺三寸，盖高二
    尺五寸五分，泥银饰衔圆黄革四。白缎垂幨三层，系带四，亦白缎为之，属于轸。
    四柱高五尺五寸九分，座纵一丈六尺，横八尺三寸五分，环以硃阑。辕二，各长一
    丈九尺五分，轸长一丈六寸，径八尺三寸五分。后建大白，十有二斿，各绣金虎，
    馀制均与玉辂同。按改小马辇为革辂，始于乾隆八年。初制，小马辇视大马辇高广
    皆减一尺。下二辕长一丈九尺五分。平盘、滴珠板、轮辐、轮輞诸制悉?大马辇同。
    辇亭高五尺五寸九分，硃魨。四柱长五尺四寸五分。槛高一寸四分，上四周雕沈香
    色描金云板十二片，下亦如之。门高五尺，广二尺二寸五分。左右门广较减一寸有
    奇。前左右各有鬲二扇，明栨全，皆硃魨，抹金铜鈒花叶片装钉。鬲心编黄线
    绦。后硃魨屏风，雕沈香色描金云龙五，及沈香色描金云龙绦环板三，云板数亦如
    之。周围亦抹金铜鈒花叶片装钉。亭座硃魨板上施素毯草席，红织金绮褥。外红帘
    四扇，其坐椅靠背以下诸制悉同大马辇。辇顶并圆盘高视大马辇减一寸。上饰镀金
    铜宝珠顶。莲座、宝盖等饰，及天轮、辇亭前诸制，亦与大马辇同焉。

        玉辇，木质魨硃，圆盖方座。高一丈一尺一寸，盖高二尺，青饰、衔玉圆版四。
    冠金圆顶，承以镂金垂云。曲梁四垂，端为金云叶。青缎垂幨二层，周为襞积。系
    紃四，黄绒为之，属于座隅。四柱高五尺三寸，相距各五尺，绘云龙。门高四尺八
    寸，冬施青氈门帏，夏易以硃帘，黑缎缘，四面各三。座高二尺四寸，上方七尺六
    寸，下方七尺七寸，缀版二层，上绘彩云，下绘金云，环以硃阑，高一尺六寸八分，
    饰间金彩。阑内周布花毯。云龙宝座在中，高一尺三寸。左列铜鼎，右植服剑。辕
    四，内二辕长三丈八寸五分，外二辕长二丈九尺，金龙首尾衔两端。升用纳陛五级，
    左右阑皆魨硃，亦饰金彩，舁以三十六人。

        金辇，圆盖方轸。高一丈五尺，盖高一尺九寸，饰盖用泥金衔金圆版四。冠金
    圆顶。檐径七尺一寸。黄缎垂幨二层。柱高五尺，相距各四尺九寸。门高四尺七寸
    五分。冬垂黄氈门帏，夏易以硃帘，黑缎缘，四面各三。座上方七尺三寸，下方七
    尺五寸，环以硃阑，高一尺三寸。辕四，内二辕长二丈八尺一寸，外二辕长二丈六
    尺一寸。舁以二十八人。馀如玉辇之制。按乾隆十三年，改凉步辇为金辇。初制，
    凉步辇高一丈一尺二寸，座高二尺五寸。辇座硃魨，座板并四面硃魨匡，雕木浑贴
    金云板二十片，上贴金地雕五彩云绦环板十二片，带仰覆莲座。下四辕，中二辕长
    二丈八尺五寸，左右二辕长较减二尺，皆硃魨，前后俱镀金铜龙首尾装钉，攀辕黄
    线圆绦八。辇亭高五尺五寸五分，方四尺八寸，硃魨。门高四尺七寸，广二尺二寸。
    左右门广亦如之。上四周沈香色描金香草板十二片，前左右各有鬲二扇，后鬲
    三扇，明栨全，皆硃魨，编以黄线绦。辇板上施花毯草席，并红织金绮褥。硃魨戗
    金云龙坐椅一，坐下四周雕木沈香色描金云，其上靠背雕沈香色描金龙一，并五彩
    云，下雕贴金云板一片，硃魨福寿板一，并衣。亭内设雕木浑贴金剑山一，脚踏一，
    黄缎衣全。铜火炉及镀金镶嵌宝石铜炉各一，坐褥、椅裙、帘幔之类，悉与大小马
    辇同。辇顶高二尺五寸，镀金铜宝珠顶，带仰覆莲座，高一尺三寸二分，垂攀顶黄
    绒索四。顶硃魨，冒以黄氈，四角如意云并缘绦，亦均黄氈为之。周围施金黄绮沥
    水二层，每层百二十四摺，绣云龙，间以五彩云文。腰绣行龙十六。或大红罗冒顶，
    如意云缘绦亦红罗为之。四角镀金铜云四朵。亭内宝盖绣五龙，顶用硃魨木匡，冒
    以黄绮，谓之黄屋。顶心四周绣云龙各一。辇亭四角至辇座攀顶黄线圆绦四，并贴
    金木鱼。亭外围红氈面、金黄氈缘绦、绢里氈衣一副。辇亭前左右转角阑干二扇，
    后一字带转角阑干二扇，皆硃魨，雕木玲珑金地五彩妆云板十六片。四扇凡十二柱，
    各柱首雕饰同大辂。阑内四周施花毯草席，踏梯一，木质硃魨，贴金五彩云玲珑板
    六片，描金水板十二片。蹲龙四，皆抹金铜鈒花叶片装钉。又镀金铜钩四，金黄线
    圆绦，数亦如之。红油高凳四，黄氈輓凳二，金黄布夹幰衣、金黄油绸雨衣各一。

        礼舆，棻质。高六尺三寸。上为穹盖二层，高一尺三寸。上层八角，饰金行龙。
    下四角，饰亦如之。冠金圆顶，承以镂金垂云，杂宝衔之。檐纵四尺七寸，横三尺
    五寸。明黄缎垂幨二层，绣金云龙。四柱高五尺，饰蟠龙，门端及左右阑饰云龙，
    皆镂金。内设金龙宝座，高一尺七寸，帏用明黄云缎纱氈，各惟其时。左右启櫺，
    夏用蓝纱，冬用玻璃。直辕二，长一丈七尺六寸五分。大横杆二，长九尺。小横杆
    四，长二尺二寸五分。肩杆八，长五尺八寸。皆魨硃，绘金云龙。横钻铜，纵加金
    龙首尾。舁以十六人。按礼舆为大仪轿之改定。初制，大仪轿高四尺八寸五分，顶
    高一尺三寸，广二尺八寸。顶双层，浑贴金雕九龙，云花番草绦环，销金龙沥水二
    层，黄绫为之。魨金直竿二，前后横竿如之。短扛四，肩扛倍之。撑竿二。轿顶蹲
    龙十二，金顶鈒龙文，嵌珊瑚青金松子等石。轿扛装镀金铜龙首尾。黄布幰衣、油
    绸雨衣、黄氈顶各一。

        轻步舆，亦舁以十六人，木质魨硃，不施幰。盖高三尺四寸。倚高一尺五寸八
    分，象牙为之。座高一尺八寸二分，纵一尺八寸三分，横二尺二寸。踏几高三寸，
    魨以金。直辕二，长一丈五尺四寸五分，加铜龙首尾。大横杆二，长九尺一寸。小
    横杆四，长二尺八寸四分。肩杆八，长五尺八寸五分，俱钻铜。馀制与步舆同。按
    轻步舆之称，改由折合明轿。初制，折合明轿，金漆雕花草兽面。广二尺二寸，高
    三尺四寸。地平广如轿身。直竿下数亦如大仪轿。装饰、幰衣诸制并与明轿同。

        步舆，亦舁以十六人，木质涂金，不施幰。盖高三尺五寸。倚高一尺六寸五分，
    镂花文。中为蟠龙座，座高一尺八寸五分，纵一尺八寸，横二尺二寸。坐具冬施紫
    貂，夏以明黄妆缎。四足为虎爪螭首，圆珠承之，周绘云龙。踏几高三寸一分，笼
    以黄缎。直辕二，长一丈五尺五寸。大横杆二，长七尺六寸，中为双龙首相对。小
    横杆四，长二尺八寸。肩杆八，长五尺六寸。馀同礼舆之制。按步舆为大轿之改称。
    初制，大轿单顶硃魨，广三尺，高五尺，贴金。顶广视轿身较赢八寸，高八寸。销
    金龙沥水一层，黄绫为之。饰金蹲龙四。直竿下数亦如大仪轿。金顶以下诸制并同。

        皇后凤舆，木质，魨明黄，高七尺。穹盖二重，高一尺五寸五分。上为八角，
    下方四隅，俱饰金凤。冠金圆顶，镂以云文，杂宝衔之。檐纵五尺，横三尺七寸六
    分，明黄缎垂幨，上下皆销金凤。四柱，高四尺七寸，皆绘金凤。櫺四启，网以青
    紃。前为双扉，高二尺六寸，启扉则举櫺悬之，内魨浅红。中设硃座，高一尺七寸。
    倚高一尺八寸，魨明黄，绘金凤。坐具明黄缎绣彩凤。前加抚式，明黄金凤魨绘亦
    如之。直辕二，长一丈七尺二寸五分。大横杆二，长八尺，中为铁■J4金双凤相向。
    小横杆四，长三尺。肩杆八，长五尺一寸。皆魨明黄，横钻以铜，纵加铜■J4金凤
    首尾。舁以十六人。亲蚕御之。按后妃舆车之制，改定于乾隆十四年。初制，凤舆
    外并有凤辇，柱高三尺六寸，广五尺二寸。座高一尺八寸，周围阑柱、绦环雕花卉，
    硃魨贴金饰。宝座在中，下有仙桥，座穿以藤。窗鬲编石青线，顶衣用黄结罗为
    之。销金凤沥水二层。黄缎里衣。外垂珠帘。直竿四，内扛倍之。短扛如内扛之数。
    俱硃魨。赤金顶鈒凤文，嵌青金、珊瑚、松子等石。扛端装金凤首尾。红油凳四。
    拓叉二。黄布幰衣、油绸雨衣各一。凤舆制广三尺一寸五分，柱高三尺三寸二分，
    门高二尺八寸，顶广视面较赢八寸。顶楼六瓣，每瓣广一尺五寸，共高一尺二寸。
    辕长一丈七尺五寸，轮高五尺，俱施黄油彩绘金凤。赤金顶，镀金叶片装钉。黄素
    绫衣，上销金凤沥水二层。

        仪舆，木质，魨以明黄，高视凤舆减一尺一寸。上为穹盖，高六寸七分。冠金
    圆顶，涂金檐，纵四尺七寸。四隅系黄绒紃，属于直辕。明黄缎垂幨。四柱，高四
    尺七寸。门帏红里，亦明黄缎为之。中设硃座，高一尺五寸，倚魨明黄，高一尺六
    寸，绘金凤。坐具明黄缎，绣彩凤。直辕二，长一丈五尺五寸。横杆二，长七尺七
    寸，中为铁■J4金双凤相向。肩杆四，长五尺二寸，两端钻铜■J4金。舁以八人。
    初制，仪舆广三尺二寸，柱高三尺四寸，顶广视面辕较赢三寸，高九寸，辕长与凤
    舆同，轮较低二寸，俱施黄油。赤金顶，镀金叶片装钉。衣以黄云缎为之。重檐沥
    水，红缎里。黄布幰衣、油绸雨衣、黄氈顶各一。

        凤车，木质，檗明黄，高九尺五寸。穹盖二层，高一尺七寸，上绘八宝，八角
    饰以金凤，下绘云文，四隅饰亦如之。冠金圆顶，镂云，杂宝衔之。檐纵四尺九寸，
    横四尺。明黄缎垂幨，盖明黄络，四隅系紃，明黄绒为之，属于轸。四柱，高三尺
    三寸，左右及后皆绘金凤。中各启櫺，网以青紃，门高三尺，上镂金凤相向。明黄
    缎帏，黄里。坐具亦明黄缎为之，上绣彩凤。轮径四尺九寸，各十有八辐。辕二，
    长一丈七尺五寸，两端钻以铁■J4金。轸长六尺二寸。驾马一。

        仪车，木质，魨明黄，高九尺五寸。穹盖，上圆下方，高九寸。冠银圆顶，涂
    金。檐纵五尺五寸，横四尺一寸。四隅系紃，明黄绒为之，属于轸。明黄缎垂幨。
    四柱，高二尺八寸，不加绘饰，里魨浅红。黄里明黄缎帏。坐具亦明黄缎为之，上
    绣彩凤。轮径四尺，各十有八辐。辕二，长一丈五尺，钻以铁■J4银，轸长五尺八
    寸，驾马一。按初制无仪车，有大仪轿，广二尺九寸，高四尺八寸。顶广如仪舆。
    顶楼八瓣，俱施黄油。贴金云凤绦环，嵌五色宝石。黄绫为衣，上销金凤沥水二层。
    直横竿各二，短扛四，肩扛倍之，撑竿二，俱硃魨。轿顶饰金凤十二，金顶鈒海马
    文，嵌青、红、蓝三色宝石。轿扛装镀金铜凤首尾。幰衣诸制与仪舆同。

        皇太后舆车之制，与皇后同，惟绘绣加龙，故遂异其名曰龙舆、曰龙凤车。乾
    隆十六年，皇太后六旬圣寿，皇上自暢春园躬奉慈驾入宫。皇太后御金辇，明黄缎
    绣寿字篆文。奉辇以二十八人。二十六年、三十六年，皇太后七旬、八旬圣寿，并
    御是辇，自暢春园入宫。定名曰万寿辇。

        皇贵妃翟舆，木质，魨明黄，绘绣皆金翟。横杆中为铁■J4银双翟相向，翟首
    ■J4金。凡杆纵加铜■J4金翟首尾。肩杆四。舁以八人。馀同皇后凤舆之制。按初
    制，皇贵妃舆车，有翟车、翟轿，无仪舆、仪车之称。翟轿制广二尺九寸，高四尺
    六寸。顶广二尺五寸。顶楼六瓣。俱施金黄油，彩绘云龙翟鸟，饰五色宝石。金黄
    绫衣，上销金翟沥水。直竿二，横竿如之。肩扛四，撑竿二，俱硃魨。轿顶饰金翟
    十。纯素金顶，铜事件全。黄布幰衣、油绸雨衣各一。

        仪舆，木质，魨明黄。倚绘金翟。坐具绣彩翟。横杆中为铁■J4银双翟相向。
    翟首■J4金。馀与皇后仪舆制同。

        翟车，木质，魨明黄。盖饰金翟。左右及后均绘金翟。门亦镂金翟相向。坐具
    绣彩翟。辕钻以铁■J4银。馀如皇后凤车之制。初制，翟车广三尺一寸，柱高三尺
    三寸有奇，顶高一尺二寸，辕长一丈六尺六寸，轮高四尺八寸，俱施金黄油。金黄
    云缎衣。重檐沥水，红绢里。纯素金顶，镀金铜事件全。幰衣、雨衣外，金黄氈顶
    一。

        仪车，坐具绣彩翟。馀与皇后仪车制同。

        贵妃翟舆、仪舆、仪车，皆木质，魨金黄。盖、幨、坐具皆金黄缎，饰彩绣皆
    金翟。横杆中为铁■J4银双翟相向，翟首■J4金。凡杆皆纵加金翟首尾。馀俱同皇
    贵妃舆车之制。

        妃嫔翟舆，木质，魨金黄。冠铜圆顶，涂金。直杆加铜魨金翟首尾。肩杆四，
    魨金。舁以八人。

        仪舆，木质，魨金黄。冠铜圆顶，涂金。肩杆二。舁以四人。仪车，木质，魨
    金黄。冠，铜圆顶，涂金。馀如贵妃舆车制。初制，贵妃、妃、嫔车、轿，与皇贵
    妃同。惟车轿顶及事件俱铜质镀金。

        亲王明轿一，木质，洒金，不施幰。盖、辕、杆皆魨硃饰金。暖轿一，银顶，
    金黄盖幨，红帏，缎、氈各惟其时。初制，亲王明轿广三尺三寸，地平广与轿面同。
    俱施羊肝漆洒金，上下雕玲珑花卉。直杆、横杆、撑杆各二，肩杆四，俱硃魨贴金
    饰。红布幰衣、油绸雨衣各一。

        亲王世子明轿一，制同前。暖轿一。红盖，金黄幨，红帏。馀如亲王。

        郡王明轿一，暖轿一。红盖，红幨，红帏。馀同亲王世子。初制，郡王以下、
    贝勒以上，俱坐明轿，八人舁之，如亲王仪。辅国公以上，亦坐明轿，四人舁之。
    原乘马者听。郡王长子、贝勒明轿一，暖轿一。自贝勒以上，用舆夫八人。红盖，
    红幨，红帏。馀如郡王。

        贝子明轿一，暖轿一。红盖，红幨，青帏。馀如贝勒。

        镇国公明轿一，暖轿一。皁盖，红幨，皁帏。馀如贝子。

        辅国公明轿一，暖轿一。青盖，红幨，青帏。馀如镇国公。自辅国公以上，用
    舆夫四。

        固伦公主暖轿一，金顶硃轮车一。皆金黄盖，红帏，红缘，盖角金黄幨。初制，
    固伦公主车轿盖以金黄缎为之，盖角垂檐皆红缘。

        和硕公主暖轿及硃轮车，红盖，红帏，盖角金黄缘。馀同固伦公主。和硕公主
    以下、县主以上，舆用银顶。并按初制，固伦公主车、轿皆红缎为之，盖角亦金黄
    缘。

        郡主暖轿及硃轮车，红盖，红帏，红幨，盖角皁缘。馀如和硕公主。初制，郡
    主盖、帏与和硕公主同，惟盖角青缘。

        县主暖轿及硃轮车，红盖，青幨，盖角青缘。馀如郡主。初制，县主盖、帏俱
    同和硕公主，惟盖角蓝缘。

        郡君车，红盖，红幨，青帏，盖角青缘。初制，郡君车盖红缎为之，蓝帏，盖
    角蓝缘。

        县君车，皁盖，红幨，皁帏，盖角红缘。初制，县君车盖青缎为之，盖角红缘。

        镇国公女乡君车，皁盖，皁帏，红幨，盖角青缘。初制，镇国公女乡君车盖、
    帏亦以青缎为之，盖角蓝缘。

        辅国公女乡君车，青帏，盖去缘饰。馀如镇国公女。郡君以下车皆硃轮。并按
    初制，辅国公女乡君车青盖、蓝帏。

        亲王福晋暖轿及硃轮车，红盖，四角皁缘。金黄幨，红帏，硃辕，舆用金顶。
    自亲王以下、贝勒以上各侧室，均降嫡一等。并按初制，亲王妃车、轿红盖，红帏，
    金黄垂幨，盖角青缘。其侧妃车、轿亦红盖，红帏，盖角青缘，红垂幨。

        亲王世子福晋暖轿及硃轮车，红幨。馀如亲王福晋。初制，亲王世子妃轿、车
    盖、帏与亲王侧妃同。其侧妃轿、车，红盖，红帏，盖角青缘，青垂幨。

        郡王福晋暖轿及硃轮车，皁幨。馀如亲王世子福晋。舆用银顶。初制，郡王妃
    轿、车盖、帏与亲王世子侧妃同。其侧妃轿、车，红盖，红帏，盖角蓝缘，蓝垂幨。

        郡王长子福晋暖轿及硃轮车，四角蓝缘，蓝幨。馀如郡王福晋。初制，郡王长
    子妃轿、车盖、帏与郡王侧妃同。其侧妃轿、车，红盖，四角青缘，青帏，红幨。

        贝勒夫人暖轿及硃轮车，四角皁缘，皁帏。馀如郡王长子福晋。初制，贝勒夫
    人轿、车与郡王长子侧妃同，其侧夫人轿车，红盖，蓝缘，蓝帏，红幨。

        贝子夫人车，红盖，青缘，青帏，红幨。初制，贝子夫人车与贝勒侧夫人同。
    其侧夫人车，青盖，红缘，青帏，红幨。

        镇国公夫人车，硃轮，皁盖，红缘，皁帏。红幨。自公夫人以上，盖、帏均用
    云缎，镇国将军夫人以下用素缎。并按初制，镇国公夫人车盖、帏与贝子侧夫人同。
    其侧夫人车，青盖，蓝缘，青帏，红幨。

        辅国公夫人车，硃轮，皁盖，青缘，皁帏，红幨。初制，辅国公夫人车盖、帏
    与镇国公侧夫人同。其侧夫车，青盖，蓝帏，红幨。

        镇国将军夫人车，硃轮，皁盖，青缘，皁帏，红幨。初制，镇国将军夫人车盖、
    帷与辅国公侧夫人同。

        辅国将军夫人车，硃轮，青盖，红幨，青帏。初制，辅国将军夫人车盖、帷皆
    以蓝缎为之，红垂幨。

        奉国将军淑人、奉恩将军恭人车，均硃轮，皁盖，皁帏，皁幨。初制，奉国将
    军淑人及奉恩将军恭人车，盖、帏、幨皆以青缎为之。

        民公夫人车，黑辕轮，绿盖，皁缘，绿幨，皁帏。初制，公夫人车，皁盖，青
    缘。

        侯、伯夫人车，四角青缘。馀如民公夫人。初制，侯、伯夫人车，青帏，盖角
    蓝缘。

        子夫人车，皁盖。馀如侯、伯夫人。初制，子夫人车，青盖，绿缘，绿幨，青
    帏。

        男夫人车，皁盖，不缘。馀如子夫人。初制，男夫人车，青盖，青帏，绿幨。

        满洲官惟亲王、郡王、大学士、尚书乘舆。贝勒、贝子、公、都统及二品文臣，
    非年老者不得乘舆。其馀文、武均乘马。

        汉官三品以上、京堂舆顶用银，盖帏用皁。在京舆夫四人，出京八人。四品以
    下文职，舆夫二人，舆顶用锡。直省督、抚，舆夫八人。司、道以下，教职以上，
    舆夫四人。杂职乘马。

        钦差官三品以上，舆夫八人。武职三品仍不得用。武职均乘马。将军、提督、
    总兵官，年逾七十不能乘马者，奏闻请旨。初制，凡公、侯、伯以下职官，三品以
    上，坐四人暗轿，镀金装饰，银螭，绣带，青幔。四品以下，坐二人暗轿，或乘车，
    原乘马者听。其轿、车之制，四、五品素狮绣带。六品以下，素云头素带，青幔。
    汉武官有坐轿者，禁如例。

        乾隆十五年谕：“本朝旧制，文、武满、汉大臣，凡遇朝会皆乘马，并不坐轿。
    从前满洲大臣内有坐轿者，是以降旨禁止武大臣坐轿，未禁止文大臣。今闻文大臣
    内务求安逸，于京师至近之地，亦皆坐轿。若谓在部院行走应当坐轿，则国初部院
    大臣未尝坐轿。此由平时不勤习技业，惟求安逸之所致也。满洲大臣当思本朝旧制，
    遵照奉行。嗣后文大臣内年及六旬实不能乘马者，著照常坐轿，其馀著禁止。”

        庶民车，黑油，齐头，平顶，皁幔。轿同车制。其用云头者禁之。

        一品命妇车，黑轮、辕，皁盖，青缘，绿幨，皁帏。

        二品命妇车，皁盖，不缘。馀同一品命妇。

        三品命妇车，皁盖，皁帏。馀同二品命妇。以上舆用银顶。

        四品命妇车，皁盖，青帏，舆用锡顶。馀同三品命妇。

        五品命妇以下车，青盖，青幨，青帏。二品以上，盖、帏、幨用缯，馀均用布。
    并按初制，内大臣、都统、大学士、尚书、左都御史命妇车，青盖，绿缘，绿幨，
    青帏。散秩大臣、前锋统领、步军统领、副都统、侍郎、学士、副都御史、通政使
    司通政使、大理寺卿、詹事府詹事命妇车，青盖，青帏，绿幨。头等侍卫，参领，
    步军总尉，王府长史，太常、太仆、光禄寺各正、少卿，通政司副使，大理寺少卿，
    国子监祭酒，内阁侍读学士，翰林院读讲学士，侍读，侍讲，詹事府少詹事，庶子，
    谕德，洗马，郎中，鸿胪寺卿，给事中，监察御史，轻车都尉命妇车，青盖，青帏，
    青幨。閒散宗室、二等侍卫、佐领、贝勒长史、钦天监监正、内阁侍读、国子监司
    业、鸿胪寺少卿、通政使司参议、詹事府中允、员外郎、步军副尉、骑都尉命妇车，
    青盖，蓝帏，青幨。三等侍卫、云骑尉、五品以下官命妇车，蓝盖，蓝帏，青幨。

        国学网站独家推出

亦凡公益图书馆(Shuku.net)

下一卷 回目录