                                  志一百二十六

        ○交通三

        △电报

        电报之法，自英吉利人初设于其国都，推及于印度，再及于上海。同治十三年，
    日本犯台湾，两江总督沈葆桢疏言电报之利，诏旨饬办，不果行。光绪五年，直隶
    总督李鸿章始于大沽、北塘海口砲台设线达天津，试行之而利，明年因有安设南北
    洋电报之请。先是同治间，英使阿礼国请设电线于中国境内，力拒之，乃已。九年，
    其使臣威妥玛复申前议，易陆线为水线，自广州经闽、浙以达上海，争之数月，卒
    如所请。嗣是香港海线循广州达天津，陆线达九龙。而丹国陆线亦由吴淞至沪上，
    骎骎有阑入内地之势。

        天津道盛宣怀言于鸿章：“宜仿轮船招商之例，醵集商股，速设津沪陆线，以
    通南北两洋之邮，遏外线潜侵之患；并设电报学堂，育人才，备任使。”鸿章韪之。
    明年，疏言：“用兵之道，神速为贵。泰东西各国于讲求枪砲之外，水路则有快轮
    船，陆路则有火轮车，而数万里海洋欲通军信，则又有电报之法。近来俄罗斯、日
    本均效而行之。故由各国以至上海，莫不设立电报，瞬息之间，可以互相问答。独
    中国文书尚恃驿递，虽日行六百里加紧，亦已迟速悬殊。查俄国海线可达上海，旱
    线可达恰克图。钦使曾纪泽由俄国电报到上海，祗须一日。而由上海至京城，轮船
    附寄，尚须六七日到京。如遇海道不通，由驿必以十日为期。是上海至京仅二千数
    百里，较之俄国至上海数万里，消息反迟十倍。倘遇用兵之际，彼等外国军信速于
    中国，利害已判若径庭。且其铁甲兵船，在海洋日行千馀里，势必声东击西，莫可
    测度，全赖军报神速，相机调援，是电报实为防务所必需。现自北洋以至南洋，调
    兵馈饷，在在俱关紧要，亟宜设立电报，以通气脉。如由天津陆路循运河以至江北，
    越长江以达上海，安置旱线，即与外国通中国之电线相接，需费不过十馀万两，一
    半年可以告成。约计正线支线，横亘三千馀里，沿路分设局栈，常年用费，先于军
    饷内垫办。办成后，仿照轮船招商章程，择公正商董，招股集赀，俾令分年缴还本
    银。嗣后即由官督商办，并设电报学堂，雇用洋人教习中国学生，自行经理，庶几
    权自我操，历久不敝。”疏入，报可。逾年，工竣，以宣怀董其事。

        未几，英、法、德、美各使拟设万国电报公司于上海，增沪至香港各口海线。
    英使格维纳并援案请增上海至宁波、温州、福州、厦门、汕头海线。鸿章言：“宜
    令华商速设沿海陆线，以争先著，使彼无利可图，庶几中止。且从此海疆各省与京、
    外脉络贯注，实与洋务海防有裨。即商民转输贸易，消息灵通，为利更大。”从之。
    而苏州至浙、闽、粤陆线因之告成。其时香港英商方欲设水线至广州，粤督曾国荃
    亟造陆线以遏之。于是港线不得侵入粤境，英线不获造至福州。而上海丹线、九龙
    英线先后毁去，或赀购之。沿海电线，其权悉操于中国之手。此因外线之侵入而次
    第创设者也。

        当沿海陆线未设之先，海疆万里，消息阻绝，缓急无以为备。御史陈启泰上防
    海六策，其一言：“洋面既派兵轮分驻，即不可不设电线以通消息。议者必以不急
    之务虚糜钜款为疑。不知非常之原，断非省啬所能集事。即以目前而论，越南情形，
    每藉各国新闻纸以为耳目。今年朝鲜之变，非由日本发来电信，中国尚不得知。军
    情紧急，日夕万状，邮传迂缓，既恐有误机宜，藉助外人，事体更多窒碍，自不如
    招雇洋匠自行安设之为愈。中国电报，似宜推广各省海口，凡兵船寄椗之处，一律
    开办。广东琼州之线迳达越南，奉天旅顺之线迳达朝鲜，总期脉络联贯，呼应灵通，
    遇有警报，瞬息可至。”下所司议行。十年，法、越事起，海防急，设线北塘以讫
    山海关，递及于营口、旅顺。江督左宗棠则设长江线以通武汉，粤督张树声则设广
    西线以达龙州。二十一年，中日战事亟，虑直东一线有阻，接设老河口至西安线。
    是役江苏增上海至狮子林、金山卫、乍浦，清江至青口、板浦，扬州至通州、泰州，
    镇江至圌山关、天都庙，崇明至吴淞等线，而奉天至仁川电线先成于十一年。台湾
    以濒海要区，十四年亦水陆线并设焉。此因海防紧要而次第安设者也。

        滇、桂密迩越南、缅甸，边备为急。滇省电线，其始仅通鄂通蜀，与南宁接线
    之议，光绪十一年得请而未果行。十三年，滇督岑毓英复言：“由缅入滇，以腾越
    为入境门户，犹蒙自之于越南也。今英国有开办通商之请，自当先事筹维。拟就粤
    西工匠到滇之便，即将省城至腾越一路安设电线，以通英缅声息。”时粤督张之洞
    亦言：“广西南界接壤滇边，桂、滇皆西邻越南，滇则西接缅甸。若仅恃由鄂入滇
    一线传达电音，设有雷雨折断电杆，阻滞堪虞。且遇有军务之时，由滇、川、沪、
    鄂展转至粤，恐有交会壅滞之患。已商之滇督，自剥隘至蒙自，由粤接造，并增腾
    越之线。”疏入，报闻。盖剥蒙设线，所以备越南；腾越设线，所以备缅甸也。

        吉林、黑龙江偪处俄疆，边防尤要。十五年，自吉林省城设线至松花江南岸，
    历茂兴站、齐齐哈尔、布特哈、墨尔根、兴安岭、黑龙江以达黑河镇，从练兵大臣
    穆图善之言也。十八年，陕甘总督杨昌濬言：“新疆西北邻俄，西南与英属部接壤，
    文报濡滞，贻误必多。宜由肃州设线至新疆省城，及于伊犁、喀什噶尔。”宣统元
    年，桂抚张鸣岐疏陈设柳邕电线二千三百馀里。俱得请。此因边备而增设者也。

        初，奏设南北洋陆线，北端仅至天津。法事将起，出使大臣曾纪泽请接营近畿
    电线，谓可壮声威以保和局，灵呼应以利战事。事下所司，与鸿章议展拓之法。鸿
    章言：“神京为中外所归乡，发号施令，需用倍切。前于创办电报之初，颇虑士大
    夫见闻未熟，或滋口舌，是以暂从天津设起，渐开风气。其于军国要务，裨益实多。
    今总理衙门与曾纪泽皆以近畿展线为善策，拟暂设至通州，逐渐接展至京。”允行。
    逾年，津线遂逾通州达京师。自时厥后，各省咸知电报之利。或本无而创设，或已
    有而引伸。其尤要之区，则陆线、水线兼营，正线、支线并设，纵横全国，经纬相
    维。直、苏、粤、桂、滇、鲁、鄂诸省，设局多至二十馀所，馀省亦十馀局或数局
    有差。其互相衔接者，京师之线所达，曰库伦、济南、太原。天津之线所达，曰奉
    天。奉天之线所达，曰天津、旅顺、吉林。吉林之线所达，曰海参崴、齐齐哈尔、
    奉天。黑龙江之线所达，曰吉林、海兰泡。江苏之线所达，曰京师、芜湖。安徽之
    线所达，曰江宁、九江。山西之线所达，曰京师、西安。山东之线所达，曰京师、
    开封、清江浦。河南之线所达，曰京师、济南、西安。陕西之线所达，曰开封、太
    原、兰州、汉口。甘肃之线所达，曰迪化、西安。新疆之线所达，曰兰州。浙江之
    线所达，曰上海、福州。江西之线所达，曰广州、芜湖、河口。湖北之线所达，曰
    九江、成都、长沙、郑州。湖南之线所达，曰汉口、桂林。四川之线所达，曰汉口。
    福建之线所达，曰杭州、广州。广东之线所达，曰福州、梧州、九江。广西之线所
    达，曰长沙、广州。云南之线所达，曰汉口、重庆、八莫、南宁。贵州之线所达，
    曰重庆。外蒙则达京师、张家口焉。濒海之区则设海线。直隶自大沽以通之罘。江
    苏自上海东通长崎，北通之罘、大沽，南通厦门、香港。广东自香港通海防、新嘉
    坡、厦门、上海、马尼喇。山东自之罘通大沽、旅顺、威海卫、青岛、上海。福建
    自川石山通台湾淡水，自厦门通上海、香港。盖总计陆线之设，不下四万里有奇，
    而水线不与焉。

        电报设局，亦如轮船招商之例，商力举办而官董其成，谓官督商办也。津氵扈
    一线，其始倡以官帑，未几即归商局，醵赀至二百馀万。而各省电线不尽由商办者，
    良以商人重利，入赀则权子母、计盈亏，其于海防边备情势缓急，国内交通利便与
    否，不以措意。往往一线，官办商办，参互错综，大率以官办补商办之不足。两粤
    电线，广州至龙州则属之官，至梧州则属之商。钦、廉、雷、琼及镇南关、虎门，
    则官商协力。而滇线一自鄂入，一自蜀入，一自桂入。西安迄嘉峪关、甘、新、奉、
    吉、黑等省，通州至承德，陆线俱官为之。此类是也。然由氵扈达粤之线，本为防
    止外线而设，需费四十馀万两，咸由商力措备。其时香港英人并欲引线达广州，亦
    赖华合公司预设线至九龙，其谋始戢。方华合公司设线九龙也，华民抗拒，英商挠
    阻，其势汹汹。公司商人何献墀等排众难而为之，不为所屈，卒底于成。中日战事
    棘，引襄阳线千馀里直达西安，俾京、沪军报不至梗阻。而张家口至恰克图一线，
    以俄使援约相促，亦由商局集金六十馀万两，接线二千七百馀里，经营至二三年之
    久，工钜费繁，为全国最。此外造成之线，不能里数，其所裨殆非浅鲜矣。

        二十五年，大学士徐桐言电报局获利不赀，并无裨益公家之实。廷臣亦有以招
    商、电报各局假公济私为言者。俱下协办大学士刚毅查复。刚毅时以事衔命赴苏，
    寻疏陈：“电局自恰线成后，所亏至钜，俟有赢馀，岁输南北洋学款十二万四千两。”
    报可。明年，廷臣复言电局利权太重，宜遴员接办。诏饬宣怀按年册报收支款目，
    官电应免收费。宣怀上疏，略言：“电局本系集华商合众之力，以与洋商争衡，旁
    观每惊为大利所丛，其实析分千百股商，仍皆寸寸铢铢之微利。近年电线开拓日广，
    则局用及修线养线之费亦日增。上年因中俄条约，接造恰克图之线用费六十馀万两，
    未请官款，悉系电商集赀办成。沙漠荒僻之区，绝少报费，而常年用数尤钜。至本
    年应办之工，因办理铁路，卢沟桥至保定线已造成，又须造保定至汉口幹线。因办
    理海防，乃须造宁波至温州之线。总理衙门因洋人之请，则须造山东泰安、沂州之
    线。此外各路加线要工，络绎不绝，官款并无可筹，皆借股商之力，以赴公家之急。
    总局收支各账，均系按年刊布。各局详细坐簿，亦任股商随时查阅。一出一入，众
    见众闻，非如官中所办报销，出于一二人之手者可比。原奏所疑各节，似属不知此
    中原委。至官报之费，前定章程，拟一半报效，一半给赀，期于官商兼顾，持久不
    废，仍宜照旧办理，以维大局。”报闻。

        宣怀时综司轮、电两局，叠被指摘。二十八年，言于直督袁世凯：“电报宜归
    官有。轮船纯系商业，可易督办，不可归官。”世凯谋诸执政者，以为然，闻于上。
    寻命世凯督办电局，候补侍郎吴和喜副之。明诏发还商股，不遽予行。众商汹惧，
    争欲持券售之外人。宣怀力遏之，乃已。寻诏原有商股一仍其旧，盖其时仅易一商
    股官办之局而已。

        三十四年，邮传设部已二年，将以全国电局为实行部辖之计。邮传部尚书陈璧
    疏言：“电报为交通全国机关。各国电报之权皆操诸国家。中国电报，创始原归商
    办。而光绪初年，商股微薄，仍赖官力以为补助，非完全商办也。历年获利，约计
    五六百万。果使全国交通推行无阻，则富商即可富国，亦何必别议更张？乃观商线
    所至之处，皆属市镇都会，而边远省分，如云、贵、广西、甘肃、新疆，商人以无
    利可图，均推归官办。虽商力实有未逮，而顾私利、忘远略，实悖朝廷立部之初心。
    衡以中国近状，自非改为官办，无以定区画之方，即末由收扩充之效。东西各国，
    电线如织，策应灵通，故伏莽方生，旋就扑灭。中国电报，无论要荒，即腹地稍僻
    者，亦多缺而未举。一旦有事，道途修阻，声息不通，实于军务有碍。况当百度维
    新，外交内政关系非轻，稍滞交通，辄形扞格。近来科布多、川、藏、蒙古、闽、
    浙、江西、苏、松纷纷请设电线。本年四月，奉旨迅设贵阳至义兴电线。又陆军部
    以秋间江、鄂各军在安徽会操，请设安庆至太湖电线。外务部请设川、藏通印度电
    线，以为收赎英人江孜线路张本。湖北官电局以赔累不堪，请改归部办。纷来沓至，
    均为不可稍缓之图。核计各省请设各线，不下万有馀里，工程当在一百馀万以上。
    且此万馀里，半皆荒村僻壤，报务不多，增一线即赔一线之本，修一里即亏一里之
    费。前此添设云、贵一二边省电线，各股商尚虑亏损。今统筹荒瘠之区，更难著手。
    至利则归己，损则归公，恐亦无此情理。此展线之宜归官办者也。各省线路，待修
    者众，朽败难支，而陕、豫、闽三省尤甚。设遇军兴仓猝，何堪设想。现在遴员调
    查，通盘筹画，尚有应移近铁路者，有关系交涉亟须先占者，有文报日多应行添线
    者。次第修举，工费浩繁，需银约五六十万两。此项巨费，即尽括商股馀利息项，
    亦难支抵。此大修之宜归官办者也。中国报费昂贵，甲于全球。远省一二字之费，
    几与各国二十字相等。近据宁夏副都统志锐，请核减报费以利交通。又据赴葡部员
    周万鹏称，葡国公会亦以中国报费太昂为词。自当酌减，使价目与各国略同，为入
    万国电政会之预备。惟核减电费，以岁入三百馀万元计算，若减一二成，即在五六
    十万以上。若递减至四五成，或减至与东西洋相等，为数尤多。此事一行，则商股
    年息恐不可保，馀利更不待言。此减费之宜归官办者也。凡此三事，实为电政今日
    最要之图，即为商股今日最损之策。与其苟且因循，日积月累，致官商之两病，曷
    若平价收赎，期上下之交益。实见夫今日电报有必须扩充之势，即有不免折阅之时。
    在商人祗课赢馀，在国家必求利便。事实不同，断难强合。臣等拟恪遵光绪二十八
    年谕旨，改为官办，筹还商股。即由部备价收赎，于每股股本外特予加价，以示国
    家恤商之意。”奏入，允行。

        八月，电股收赎完竣。陈璧疏言：“臣部收赎商电，酌核市值赎之，每百圆电
    股，给予一百七十圆。旋复从众商之请，加价十圆，作为优待费。计共二十二万圆。
    自颁发收赎章程后，旬月之间，共收回商股二万一千四百馀股。其未到之五百馀股，
    委系外埠及内地僻处，递寄维艰，拟请宽予限期，照章给价，提存现款，以便续领，
    仍给优待费，以示体恤。此后即全归国有，与商无涉。收赎之款三百九十六万，臣
    部暂由路款借拨，仍须另行设法归还，以清款目。”又言：“电政为交通枢机，图
    扩充方期发达。今既改归国有，应将减费、展线、修线诸事次第整顿。而减价为中
    外众目所睹，非实行筹办，尤不足以餍人望而广招徠。拟自光绪三十五年正月始，
    酌减电费二成，以所收商报约三百万圆之额计之，即少收约六十万圆，不敷在二十
    万圆以上。减费之后，报费必增，可供挹注。而一时添线、修线，并扩充电话，在
    在需款。所增之数，必须抵拨，逐渐推广工程之用。预算短额，拟暂由臣部各路馀
    利项下，每年分拨二十万圆，以三年为限，自第四年起至六年止，每年匀还二十万
    圆，一律还清。一转移间，路款均归有著，电政亦可渐兴，不烦续借他款，实收财
    政统筹之益。”报可。自时厥后，事权统一，呼应灵通，每岁展拓电线三四千里以
    为常。而取值之廉，迥异畴昔，此则非商办之所及也。

        中国幅员辽阔，文报稽延，至于变起仓猝，往往因消息迟滞，坐误机宜，酿成
    钜患。历朝变乱之起，大率以此。自有电报，举向来音信隔绝之弊，一扫而空。若
    朝阳教匪之倡乱，云南猛喇游匪魏名高之滋事，均因电报之告警，与军事布置之迅
    速，得以立即剿平。而外则朝鲜之二次内讧，越南事变之先事防御，亦惟电报是赖。
    此其明效大验也。而然当创办之初，乡僻囿于见闻，外人多所挠阻，艰难曲折，乃
    克成功。设线之处，若系边疆瘴疠、塞外荒凉之地，措手之艰，什伯内地。以故在
    事人员，得邀奖叙，而近省不得援例以请者此也。

        至于意外之损坏，其事尤夥。贵州毕节乡民之拆线；山西霍山乡民之毁杆；湘
    省澧州民误以电线为外人所设，集众毁弃；陕之长武、乾州、醴泉、邠州、永寿，
    甘之泾州、平凉等处，人民谓旱疫为电线所致，拆毁殆尽。俱由地方官出赀修复，
    首犯有论重辟者。二十六年拳匪之变，京师至保定电线先为所毁，京津、京德继之，
    山西、河南又继之。驯至晋、豫、直隶、山东四省境内，荡然无一线之遗。南北隔
    阂，中外阻塞，消息不通者数月。而外兵盘踞京、津，初设行军电线，嗣拟设大沽
    至上海水线，以大东、大北两公司主其事。宣怀密行作价，购其机器料物，属于中
    国商局，其谋竟不得逞。宣怀寻请修复已毁各线。其经战事损坏者，商局任之。晋、
    豫未有战事，地方官保护不力，甚且指使拆坏者，援毕节、霍山之例，分别赔修。
    报可。三十年，东三省线再毁于日俄之战。迨三十四年，总督徐世昌修复之。此已
    毁复修各线之大略情形也。

        电报之利于交通，与铁路相辅而行，缺一不可。然铁路需费过钜，每有兴筑，
    拟假外赀集事，非如电报工省费轻，商力已足举办，其借外债而成者，仅沪、烟、
    沽正副水线而已。光绪二十六年，外兵方据京、津，谋设大沽至沪水线。宣怀以其
    侵我主权，密向承办之大东、大北公司购归商局办理。方是时，两公司因利乘便，
    故昂其值。中国官商交困，复绌于力，于是以购价作为息借，分三十年偿还。殆迫
    于势之不得已也。前外人在中国设线，由商股购回者，如丹国所设之淞沪旱线、德
    国所设之京沽幹线、铁路至天津支线是也。电报非仅达于国内已也，必行驰域外，
    而其用益宏。于是与外国通线，若法、若英、若俄，既订通线费之约，并分订联合
    其价摊分之约，以相约束焉。

        电局既日渐扩充，尤以培养人才为要。电报学堂创于光绪六年。嗣分设按报、
    测量、高等诸塾，以宏造就。二十五年，并设电话学科以附益之。

        电话初名曰“德律风”。二十五年，宣怀疏言：“德律风创自欧、美。入手而
    能用，著耳而得声，坐一室而可对百朋，隔颜色而可亲謦欬，此亘古未有之便宜。
    故创行未三十年，遍于各国。其始止达数十里，现已可通数千里。新机既辟，不可
    禁遏。日本电报、德律风，统归递信省。学生教于一堂，机器出于一厂。中国之有
    德律风也，自英人设于上海租界始。近年各处通商口岸，洋人纷纷谋设。吴淞、汉
    口则请借杆挂线矣，厦门则请自行设线矣。电报公司竭力坚拒，但恐各国使臣将赴
    总理衙门要求，又滋口舌。一经应允，为患甚钜。况西人眈眈逐逐，欲攘我电报之
    权利而未得其间。沿江沿海通商各埠，若令皆设有德律风，他日由短线而达长路，
    由传声而兼传字，势必一纵而不可收拾。不特中国电报权利必为所夺，而彼之消息
    更速于我。防备不早，补救何从？现在官款恐难筹措。臣与电报各商董再四熟筹，
    惟有劝集华商赀本，自办德律风，与电报相辅而行。自通商各口岸次第开办，再以
    次及于省会各郡县，庶可预杜彼族觊觎之谋，保全电报已成之局。”报可。自是京
    师、天津、上海、奉天、福州、广州、江宁、汉口、长沙、太原皆设之，此则连类
    而及者也。

        国学网站独家推出

亦凡公益图书馆(Shuku.net)

下一卷 回目录