                               本纪七  圣祖本纪二

        二十一年壬戌春正月壬戌，上元节，赐廷臣宴，观灯，用柏梁体赋诗。上首唱
    云：“丽日和风被万方。”廷臣以次属赋。上为制升平嘉宴诗序，刊石于翰林院。
    丙寅，调蔡毓荣为云贵总督。戊辰，王大臣奏曰：“耿精忠累世王封，甘心叛逆，
    分扰浙、赣，及于皖、徽，设非师武臣力，蔓延曷极。李本深、刘进忠等多年提镇，
    高官厚禄，不能革其鸮音，俯首从贼，抑有何益。均宜从严惩治，大为之防，以为
    世道人心之范。谨拟议请旨。”得旨：耿精忠、曾养性、白显中、刘进忠、李本深
    均磔死枭首。耿精忠之子耿继祚，李本深之孙李象乾、李象坤，其侄李济祥、李济
    民，暨祖弘勋等俱处斩。为贼絓误之陈梦雷、李学诗、金境、田起蛟均减死一等。
    己巳，特封安亲王岳乐子岳希为僖郡王。

        二月庚辰，以达都为左都御史。癸未，以平滇遣官告祭岳渎、古帝陵、先师阙
    里。甲申，上御经筵。丙戌，以佟国维为领侍卫内大臣。辛卯，上斋居景山，为太
    皇太后祝釐。癸巳，上东巡，启銮。皇太子胤礽从。蒙古王贝勒等请上尊号，不许。
    以穆占为蒙古都统。妖人硃方旦伏诛。戊戌，次山海关，遣大臣祭伯夷、叔齐庙。

        三月壬子，上谒福陵、昭陵，驻跸盛京。甲寅，告祭于福陵。丙辰，告祭于昭
    陵。大赉将军以下，至守陵官、年老致仕官及甲兵废閒者。曲赦盛京、宁古塔。蠲
    跸路所过租税。己未，上谒永陵，行告祭礼。上具启太皇太后、皇太后进奉达鱼、
    㧐鱼。庚申，上由山道幸乌拉行围。辛酉，望祭长白山。乙亥，泛舟松花江。

        夏四月辛巳，上回銮。赐宁古塔将军、副都统宴，赉致仕官及甲士。乙巳，次
    中后所。流人王廷试子德麟叩阍乞代父戍，部议不准。上谕：“王德麟所言情甚可
    悯。遇朕来此，亦难得之遭。其父子俱读书人，可均释回。”

        五月辛亥，上还京。壬子，诏宁古塔地方苦寒，流人改发辽阳。己未，大学士
    杜立德乞休，温旨允之。丙寅，免吉林贡鹰，减省徭役。戊辰，以王熙为大学士。

        六月乙酉，以佟国瑶为福州将军。庚寅，以公倭赫为蒙古都统。甲辰，大学士
    冯溥乞休，温旨允之，差官护送，驰驿回籍。

        秋七月庚戌，以杭艾为左都御史。甲寅，命刑部尚书魏象枢、吏部侍郎科尔坤
    巡察畿辅，豪强虐民者拘执以闻。乙卯，以三逆荡平宣示蒙古。

        八月丙子，诏内阁学士参知政事。癸卯，谭弘之子谭天祕、谭天伦伏诛。

        九月戊申，赐蔡升元等一百七十六人进士及第出身有差。甲子，诏每日御朝听
    政，春夏以辰初，秋冬以辰正。

        冬十月甲申，定远大将军贝子彰泰、征南大将军都统赖塔凯旋，上郊劳之。己
    丑，以黄机、吴正治为大学士。辛卯，诏重修太祖实录，纂修三朝圣训、平定三逆
    方略。

        十一月甲寅，以李之芳为兵部尚书，希福为西安将军，瓦岱为江宁将军。戊午，
    诏广西建双忠祠，祀巡抚马雄镇、傅弘烈。庚申，以赵赖为汉军都统。戊辰，以施
    维翰为浙江总督，以噶尔汉为满洲都统。

        十二月己卯，前广西巡抚陈洪起从贼论死，命流宁古塔。癸未，以许贞为广东
    提督。戊子，录达海之孙陈布禄为刑部郎中。癸巳，论行军失律罪，简亲王喇布夺
    爵，馀遣戍降黜有差。庚子，郎谈使黑龙江还，上罗刹犯边事状。命宁古塔将军巴
    海、副都统萨布素率师防之。建木城于黑龙江、呼马尔，分军屯田。

        是岁，免直隶、江南、江西、山东、山西、浙江、湖广等省七十八州县卫被灾
    额赋有差。朝鲜、安南入贡。

        二十二年癸亥春正月乙卯，宴赉廷臣。己未，上阅官校较射。

        二月癸酉，帅颜保罢，以介山为礼部尚书，喀尔图为刑部尚书。甲申，上幸五
    台山。

        三月戊申，还京。戊午，以噶尔汉为荆州将军，彭春为满洲都统。

        夏四月乙亥，命提镇诸臣以次入觐。庚辰，命巴海回驻乌拉，萨布素、瓦礼祜
    帅师驻额苏里备边。辛卯，以公坡尔盆为蒙古都统。

        五月丙午，设汉军火器营。甲子，命施琅征台湾。

        六月丁丑，上阅内库，颁赉廷臣币器。戊寅，以伊桑阿为吏部尚书，杭艾为户
    部尚书。癸未，上奉太皇太后避暑古北口。

        闰六月戊午，施琅克澎湖。庚申，谕饬刑官勘狱勿淹系。

        秋七月，车驾次胡图克图，赐随围蒙古王公冠服，兵士银币。甲午，上奉太皇
    太后还宫。

        八月庚子，命经筵大典，大学士以下侍班。戊申，以哈占为兵部尚书，科尔坤
    为左都御史。戊辰，施琅疏报师入台湾，郑克塽率其属刘国轩等迎降，台湾平。诏
    锡克塽、国轩封爵，封施琅靖海侯，将士擢赉有差。

        九月癸酉，以丁思孔为偏沅巡抚。己卯，上奉太皇太后幸五台山。壬辰，次长
    城岭，太皇太后以道险回銮。上如五台山。限额鲁特入贡人数。

        冬十月，上至五郎河行宫，奉太皇太后还京。丁未，群臣以台湾平，请上尊号，
    不许。癸亥，以萨布素为新设黑龙江将军。乙丑，诏沿海迁民归复田里。

        十一月癸未，授罗刹降人宜番等官。戊子，上以海寇平，祭告孝陵。癸巳，上
    巡幸边界。

        十二月甲辰，上还京。丁未，从逆土司陆道清伏诛。壬子，以纪尔他布为蒙古
    都统。乙卯，易经日讲成，上制序颁行。尚书硃之弼、左都御史徐元文以荐举非人
    免。乙丑，祫祭太庙。

        是岁，免山东、山西、甘肃、江西、湖广、广西等省二十州县灾赋有差。朝鲜、
    琉球入贡。

        二十三年甲子春正月辛巳，上幸南苑行围。丙戌，加封安亲王岳乐子袁端为勤
    郡王。壬辰，命整肃朝会礼仪。罗刹踞雅克萨、尼布潮二城，饬断其贸易，萨布素
    以兵临之。

        二月乙巳，上御经筵。癸丑，上巡幸畿甸。丙寅，还驻南苑。大学士黄机罢。
    乙丑，给事中王承祖疏请东巡，命查典礼以闻。

        三月壬申，以刘国轩为天津总兵官，陛辞，赐白金二百、缎匹三十、内厩鞍马
    一。丁亥，上制五台山碑文，召示廷臣。谕之曰：“近人每一文出，不乐人点窜，
    此文之所以不工也。”

        夏四月己酉，设台湾府县官，隶福建行省。壬子，刑部左侍郎宋文运乞休，命
    加太子少保致仕。庚申，谕凡一事经关两部，俱会同具奏。乙丑，谕讲官：“讲章
    以精切明晰为尚，毋取繁衍。朕阅张居正尚书、四书直解，义俱精实，无泛设之词，
    可为法也。”江南江西总督于成龙卒，予祭葬，谥清端。

        五月丁卯，裁浙江总督。以公瓦山为满洲都统。己巳，修大清会典。丙子，以
    孙思克为甘肃提督。辛巳，命廷臣察举清廉官。九卿举格尔古德、苏赫、范承勋、
    赵仑、崔华、张鹏翮、陆陇其。癸未，起巴海为蒙古都统。甲申，上幸古北口，诏
    跸路所经勿践田禾。乙未，惠郡王博翁果诺坐陪祀不谨削爵。王大臣议奏侍郎宜昌
    阿、巡抚金侨查看尚之信家产，隐蚀银八十九万，并害杀商人沈上达，应斩。郎中
    宋俄讬、员外郎卓尔图及审谳不实之侍郎禅塔海应绞。从之。诏追银勿入内务府，
    交户部充饟。

        六月丁未，琉球请遣子弟入国子监读书。许之。甲寅，暹罗国王森列拍腊照古
    龙拍腊马呼陆坤司由提呀菩挨遣陪臣言贡船到虎跳门，阻滞日久，每致损坏。乞谕
    粤省官吏准其放入河下，早得登岸，贸易采办，勿被拦阻。从之。谕一等侍卫阿南
    达曰：“朕视外旗蒙古与八旗一体。今巡行之次，见其衣食困苦，深用恻然。尔即
    传谕所过地方蒙古无告者，许其来见，询其生计。”于是蒙古扶老扌巂幼，叩首行
    宫门。上详问年齿生计，给与银两布疋。乙卯，上阅牧群，赐从臣马。刑部尚书魏
    象枢再疏乞休。允之。丁巳，以汤斌为江苏巡抚。

        七月乙亥，以宋德宜为大学士。辛巳，上驻跸英尼汤泉。以佟佳为蒙古都统。

        八月戊申，上还京。甲寅，大学士李霨卒，遣官奠茶酒，赐祭葬，谥文勤。甘
    肃提督靖逆侯张勇卒，予祭葬，谥襄壮。

        九月甲子朔，停本年秋决。丙寅，以张士甄为刑部尚书，博济为满洲都统。以
    钱贵，更铸钱，减四分之一。听民采铜铅，勿税。丁卯，改梁清标为兵部尚书，余
    国柱为户部尚书。庚午，以蒙古都统阿拉尼兼理籓院尚书。癸酉，以陈廷敬为左都
    御史，莽奕禄为蒙古都统。丁亥，诏南巡车驾所过，赐复一年。辛卯，上启銮。

        冬十月壬寅，上次泰安，登泰山，祀东岳。辛亥，次桃源，阅河工，慰劳役夫，
    戒河吏勿侵渔。临视天妃闸。与河臣靳辅论治河方略。壬子，上渡淮。甲寅，次高
    邮湖，登岸行十馀里，询耆老疾苦。丙辰，上幸焦山、金山，渡扬子江，舟中顾侍
    臣曰：“此皆战舰也。今以供巡幸，然艰难不可忘也。”丁巳，弛海禁。戊午，上
    驻苏州。庚申，幸惠山。谕巡抚：百姓远道来观，其不能归者资遣之。

        十一月壬戌朔，上驻江宁。癸亥，诣明陵致奠。乙丑，回銮。泊舟燕子矶，读
    书至三鼓。侍臣高士奇请曰：“圣躬过劳，宜少节养。”上曰：“朕自五龄受书，
    诵读恆至夜分，乐此不为疲也。”丁卯，命伊桑阿、萨穆哈视察海口。谕曰：“海
    口沙淤年久，遂至壅塞。必将水道疏通，始免昏垫。即多用经费，亦所不惜。”辛
    未，临阅高家堰。次宿迁。过白洋河，赐老人白金。戊寅，上次曲阜。己卯，上诣
    先师庙，入大成门，行九叩礼。至诗礼堂，讲易经。上大成殿，瞻先圣像，观礼器。
    至圣迹殿，览图书。至杏坛，观植桧。入承圣门，汲孔井水尝之。顾问鲁壁遗迹，
    博士孔毓圻占对甚详，赐官助教。诣孔林墓前酹酒。书“万世师表”额。留曲柄黄
    盖。赐衍圣公孔毓埏以次日讲诸经各一。免曲阜明年租赋。庚寅，上还京。以马哈
    达为满洲都统。

        十二月壬辰朔，以石文炳为汉军都统。癸卯，命公瓦山视师黑龙江，佟宝、佛
    可托副之，备罗刹。甲辰，赐公郑克塽、伯刘国轩、冯锡范田宅，隶汉军。丙午，
    命流人值冬令，过严寒时乃遣。丙辰，上谒陵，赐守陵官兵牛羊。己未，还宫。

        是岁，免直隶、江南、江西、河南、湖广等省二十六州县灾赋有差。朝鲜、暹
    罗入贡。

        二十四年乙丑春正月癸酉，享太庙。谕曰：“赞礼郎读祝，读至朕名，声辄不
    扬，失父前子名之义。自今俱令宣读。”癸未，命公彭春赴黑龙江督察军务。命侯
    林兴珠率福建藤牌兵从之。以班达尔沙、佟宝、马喇参军事。乙丑，试翰詹官于保
    和殿，上亲定甲乙，其不称者改官。戊子，命蒙古科尔沁十旗所贡牛羊送黑龙江军
    前。

        二月庚子，命周公后裔东野氏为五经博士，予祀田。以额赫纳为满洲都统。癸
    卯，上御经筵。乙卯，上巡幸畿甸。庚申，还京。再赐刘国轩第宅。以范承勋为广
    西巡抚。

        三月壬戌，上撰孔子庙碑文成，亲书立碑。重修赋役全书。辛巳，赐陆肯堂等
    一百二十一人进士及第出身有差。

        夏四月辛卯，予宋儒周敦颐裔孙五经博士。丙申，授李之芳轻车都尉世职。戊
    戌，马喇以所俘罗刹上献，命军前纵遣之。辛丑，诏以直隶连年旱灾，逋赋六十馀
    万尽免之，并免今年正赋三分之一。诏医官博采医林载籍，勒成一书。庚戌，设内
    务府官学。

        五月癸未，诏厄鲁特济农违离本部，乡化而来，宜加爱养，予之田宅。修政治
    典训。甲申，以原广西巡抚郝浴历官廉洁，悉免应追帑金。彭春等攻雅克萨城，罗
    刹来援，林兴珠率藤牌兵迎击于江中，破之，沈其船，头人额里克舍乞降。

        六月庚寅朔，上巡幸塞外，启銮。戊戌，上还京。癸卯，诏曰：“鄂罗斯入我
    边塞，侵扰鄂伦春、索伦、赫哲、飞牙喀等处人众，盘踞雅克萨四十年。今克奏厥
    绩，在事人员，咸与优叙。应于何地永驻官兵，即会议具奏。”上试汉军笔帖式、
    监生，曳白八百人，均斥革，令其读书再试。乙巳，上巡幸塞外。

        秋七月壬申，设吉林、黑龙江驿路，凡十九驿。

        八月丙午，上驻跸拜巴哈昂阿，赐朝行在蒙古王贝勒冠服银币。

        九月戊午朔，上闻太皇太后违豫，回銮。己未，上驰回京，趋侍医药，旋即康
    复。辛巳，陕西提督王进宝卒，赠太子太保，予祭葬，谥忠勇。甲申，命副都统温
    代、纳秦驻防黑龙江，博定修筑墨尔根城，增给夫役，兼令屯田。乙酉，以吴英为
    四川提督。

        冬十月甲午，上幸南苑。戊戌，厄鲁特使人伊特木坐杀人弃市。己亥，以瓦代
    为满洲都统。庚子，定外籓王以下，岁贡羊一只、酒一瓶。丙午，庆云见。己酉，
    靳辅请下河涸出田亩，佃民收价偿工费。上曰：“如是则累民矣。其勿取。”甲寅，
    以博霁为江宁将军。

        十一月丁巳朔，日有食之。庚申，以莽奕禄为满洲都统，塔尔岱为蒙古都统。
    甲戌，上大阅于卢沟桥。丙子，靳辅、于成龙遵召至京，会议治河方略。靳辅议开
    六河建长堤。于成龙请开濬海口故道。大学士以闻。上云：“二说俱有理，可询高、
    宝七州县京官，孰利民。”侍读乔莱奏，从于成龙议，则工易成，而百姓有利。上
    令于成龙兴工。旋以民情不便而止。己卯，上赐鄂内、坤巴图鲁散秩大臣，听其家
    居，二人皆太宗朝旧臣也。乙酉，诏曰：“日蚀于月朔，越十六日月食。一月之中，
    薄蚀互见。天象示儆，宜亟修省。廷臣集议以闻。”

        十二月庚寅，以察尼为奉天将军。己亥，谒孝陵。癸卯，上还宫。甲寅，祫祭
    太庙。

        是岁，免江南、江西、山东、山西、湖广等省七十四州县卫灾赋有差。朝鲜、
    琉球、噶尔丹入贡。

        二十五年丙寅春正月丙申，命马喇督黑龙江屯田。鄂罗斯复据雅克萨，命萨布
    素率师逐之。

        二月甲辰，重修太祖实录成。丁未，诏曰：“国家削平逆孽，戡定遐荒，惟宜
    宣布德意，动其畏怀。近见云、贵、川、广大吏，不善抚绥，颇行苛虐，贪黩生事，
    假借邀功。朕思土司苗蛮，既归王化，有何杌陧，格★靡宁。其务推示诚信，化导
    安辑，以副朕抚驭遐荒至意。”停四川采运木植。己酉，文华殿成。壬子，告祭至
    圣先师于传心殿。癸丑，上御经筵。以津进为领侍卫内大臣。

        三月戊午，命修栖流所。己未，命纂修一统志。甲戌，以汤斌为礼部尚书，兼
    管詹事府。

        夏四月乙酉朔，命阿拉尼往喀尔喀七旗莅盟。庚寅，诏曰：“赵良栋前当逆贼
    盘踞汉中，首先入川，功绩懋著。复领兵直抵云南，攻克省城之后，独能恪守法纪，
    廉洁自持，深为可嘉。今已衰老解任，应复其勇略将军、兵部尚书、总督以示眷注。”
    命郎谈、班达尔沙、马喇赴黑龙江参赞军务。赠陕西死事平逆将军毕力克图、参赞
    阿尔瑚世职。甲午，诏求遗书。戊申，调万正色云南提督，以张云翼为福建陆路提
    督。辛亥，始令顺天等属旗庄屯丁，编查保甲，与民户同。

        闰四月辛未，以范承勋为云南贵州总督。

        五月丁亥，诏毁天下淫祠。

        六月乙亥，录平南大将军赖塔、都统赵赖以次功，各予世职有差。戊寅，以阿
    兰泰为左都御史。

        秋七月己酉，锡荷兰国王耀汉连氏甘勃氏文绮白金，命其使臣赉书致鄂罗斯。
    吏部奏定侍读、庶子以下各官学问不及者，以同知、运判外转。从之。辛亥，上巡
    幸塞外。

        八月辛未，上驻跸乌尔格苏台。丙子，上还京。以索额图为领侍卫内大臣。丁
    丑，诏萨布素围雅克萨城，遏其援师，以博定参军事。戊辰，诏天下学宫崇祀先儒。
    庚辰，诏增孔林地十一顷有奇，从衍圣公孔毓埏请也，除其赋。

        九月己丑，以班达尔沙为蒙古都统。乙巳，以图纳为四川陕西总督。丁未，以
    陈廷敬为工部尚书，马齐为山西巡抚。己酉，鄂罗斯察汉汗使来请解雅克萨之围。
    许之。是月，内大臣拉笃祜奉诏与罗卜藏济农及噶尔丹定地而还。

        冬十月丙辰，调张士甄为礼部尚书，以胡升猷为刑部尚书。

        十一月庚子，上谒孝陵。赏蒙古喀喇沁兵征浙江、福建有功者。

        十二月癸丑，上还宫。丙辰，命侍郎萨海督察凤凰城屯田。癸亥，谕：“纠仪
    御史纠察必以严，设朕躬不敬，亦当举奏。”戊寅，祫祭太庙。

        是岁，免直隶、江南、浙江、湖广、甘肃等省二十七州县被灾额赋有差。朝鲜、
    安南、荷兰、吐鲁番入贡。

        二十六年丁卯春正月戊子，遣医官往治雅克萨军士疾，罗刹原就医者并医之。
    丙申，蒙古土谢图汗、车臣汗及济农合疏请上尊号。不许。乙巳，大学士吴正治乞
    休。允之。

        二月癸丑，上大阅于卢沟桥。原任湖广总督蔡毓荣隐藏吴三桂孙女为妾，匿取
    逆财，减死鞭一百，枷号三月，籍没，并其子发黑龙江。原谳尚书禧佛等坐隐庇，
    黜革有差。甲寅，以余国柱为大学士。庚申，命八旗都统、副都统更番入值紫禁城。
    丁卯，以张玉书为刑部尚书。壬申，户部奏浒墅关监督桑额溢徵银二万一千馀两。
    得旨：“设立榷关，原为稽察奸宄。桑额多收额银，乃私封便民桥，以致扰害商民。
    著严加议处。嗣后司榷官有额外横徵者，该部其严饬之。”

        三月己丑，以董讷为江南江西总督。癸巳，以王鸿绪为左都御史。癸卯，上御
    太和门视朝，谕大学士等详议政务阙失，佥以无弊可陈对。上曰：“尧、舜之世，
    府修事和，然且兢兢业业，不敢谓已治已安。汉文帝亦古之贤主，贾谊犹指陈得失，
    直言切谏。今但云主圣臣贤，政治无阙，岂国家果无一事可言耶？大小臣工，各宜
    尽心职业，视国事如家事，有所见闻，入陈无隐。”以马世济为贵州巡抚。

        夏四月己未，上谕大学士曰：“纂修明史诸臣，曾参看前明实录否？若不参看
    实录，虚实何由悉知。明史成日，应将实录并存，令后世有所考证。”丙寅，以田
    雯为江苏巡抚。癸酉，罢科道侍班。

        五月己亥，宗人府奏平郡王纳尔都打死无罪属人，折伤手足，请革爵圈禁。得
    旨：“革爵，免圈禁。”庚辰，诏曰：“今兹仲夏，久旱多风，阴阳不调，灾孰大
    焉。用是减膳撤乐，斋居默祷。虽降甘霖，尚未霑足。皆朕之凉德，不能上格天心。
    政令有不便于民者更之。罪非常赦不原者咸赦除之。”戊子，上召陈廷敬、汤斌十
    二人各试以文。谕曰：“朕閒与熊赐履讲论经史，有疑必问。继而张英、陈廷敬以
    次进讲，大有裨益。德格勒每好评论时人学问，朕心以为不然，故兹召试，兹判然
    矣。”壬辰，上制周公、孔子、孟子庙碑文，御书勒石。

        六月丁酉，上素服步行，祈雨于天坛。是夜，雨。辛丑，改祀北海于混同江。
    以杨素蕴为安徽巡抚。

        秋七月戊子，鄂罗斯遣使议和，命萨布素退兵。丙午，户部请裁京员公费。得
    旨勿裁。

        八月己酉，上巡幸塞外。癸丑，次博洛和屯行围。甲戌，赐外籓银币。

        九月己卯，上还京。辛巳，于成龙进嘉禾。上曰：“今夏乾旱，幸而得雨，未
    足为瑞也。”壬午，以李之芳为大学士。乙未，调汤斌为工部尚书。起徐元文为左
    都御史。

        冬十月癸丑，上巡幸畿甸。甲子，上还驻申昜春园。

        十一月甲申，以李正宗为汉军都统。丙申，太皇太后不豫。上诣慈宁宫侍疾。

        十二月乙巳朔，上为太皇太后不豫，亲制祝文，步行祷于天坛。癸亥，以王永
    誉为汉军都统。乙丑，湖广巡抚张为御史陈紫芝劾其贪婪，侍郎色楞额初按不实。
    至是，命于成龙、马齐、开音布驰往提拏，究拟论死，陈紫芝内升。己巳，太皇太
    后崩。上哭踊视襝，割辫服衰，居慈宁宫庐次。甲戌除夕，群臣请上还宫。不允。

        是岁，免直隶、山东、山西、江西等省四州县灾赋有差。朝鲜入贡。

        二十七年戊辰春正月戊子，上居乾清门外左幕次。乙未释服。丁酉听政。

        二月壬子，大学士勒德洪、明珠、余国柱有罪免，李之芳罢御史，郭琇具疏论
    列也。尚书科尔昆、佛伦、熊一潇俱罢。甲寅，以梁清标、伊桑阿为大学士，李天
    馥为工部尚书，张玉书为兵部尚书，徐乾学为刑部尚书。定宗室袭封年例。

        三月乙亥，以马齐为左都御史。辛巳，上召廷臣及董讷、靳辅、于成龙、佛伦、
    熊一潇等议河务。次日亦如之。乙酉，色楞额以按张狱欺罔论死，总督徐国相以徇
    庇，侍郎王遵训等以滥举，俱免官。己丑，以王新命为河道总督。辛卯，裁湖广总
    督。丁酉，论河工在事互讦诸臣，董讷、熊一潇、靳辅、慕天颜、孙在丰俱削官，
    并赵吉士、陈潢罪之。己亥，增遣督捕理事官张鹏翮、兵科给事中陈世安，会内大
    臣索额图与鄂罗斯议约定界。壬寅，赐沈廷文等一百四十六人进士及第出身有差。
    李光地坐妄举德格勒议处。得旨：“李光地前于台湾一役有功，仍以学士用。”

        夏四月癸卯朔，日有食之。戊申，以傅拉塔为江南江西总督。己酉，上躬送太
    皇太后梓宫奉安暂安奉殿。其后起陵，是曰昭西陵。回跸至蓟州除发。甲寅，以厄
    鲁特侵喀尔喀，使谕噶尔丹。戊辰，上还宫。庚午，命侍郎成其范、徐廷玺查阅河
    工。

        五月己卯，吏部尚书陈廷敬、刑部尚书徐乾学以疾罢。甲午，以纪尔他布为兵
    部尚书。丙申，上谒祭暂安奉殿。

        六月甲辰，湖广督标裁兵夏逢龙作乱，踞武昌，巡抚柯永升投井死，署布政使
    粮道叶映榴骂贼遇害。命瓦岱佩振武将军印讨之。庚申，阿喇尼奏噶尔丹侵厄尔德
    尼招，哲卜尊丹巴、土谢图汗遁。发兵防边。戊辰，起熊赐履为礼部尚书，徐元文
    为左都御史。以翁叔元为工部尚书。

        秋七月癸酉，以辅国公化善为蒙古都统。乙酉，湖广提督徐治都大败夏逢龙于
    应城，于鲤鱼套焚贼舟，贼遁黄冈。丙戌，上巡幸塞外。戊子，南阳总兵史孔华复
    汉阳。庚寅，瓦岱复黄州，获夏逢龙，磔诛之，贼平。壬午，云南提督万正色侵冒
    兵饟，按律论死。上念其前陷贼时抗志不屈，行间血战劳绩甚多，免死，革提督，
    仍留世职。壬辰，上驻喀尔必哈哈达，有峰旧名纳哈里，高百数十丈，上发数矢皆
    过峰顶，赐今名。

        八月癸卯，上驻巴颜沟行围。叶映榴遗疏至，赠工部侍郎，下部优恤。乙卯，
    张玉书奏查阅河工，多用靳辅旧议。

        九月壬申，遣彭春、诺敏率师驻归化城防边。是时喀尔喀为噶尔丹攻破，徙近
    边内。遣阿喇尼往宣谕之，并运米赈抚。辛卯，上还京。癸巳，复设湖广总督，以
    丁思孔为之。

        冬十月癸卯，移杨素蕴为湖广巡抚。庚戌，以辅国公绰克讬为奉天将军。乙卯，
    上大行太皇太后尊谥曰孝庄文皇后。辛酉，升祔太庙，颁诏中外。

        十一月辛卯，荆州将军噶尔汉等坐讨贼逗遛夺职，鞭一百，官吏从贼受官者逮
    治，馀贷之。

        十二月庚子，以希福为蒙古都统。甲辰，建福陵、昭陵圣德神功碑，御制碑文。
    上谒孝庄山陵。乙巳，以尼雅翰为西安将军。己酉，进张玉书为礼部尚书；徐元文
    刑部尚书，再进户部尚书。丙寅，上还京。兵部、工部会疏福建前造砲船核减工料
    银二万馀两，应著落故总督姚启圣名下追赔。上以姚启圣经营平台甚有功绩，毋庸
    著追。

        是岁，免江南、江西、湖广、云南、贵州等省三十三州县灾赋有差。朝鲜、琉
    球入贡。

        二十八年己巳春正月庚午，诏南巡临阅河工。丙子启銮。诏所过勿令民治道。
    献县民献嘉禾。壬午，诏免山东地丁额赋。甲申，上驻济南。乙酉，望祀泰山。庚
    寅，次剡城，阅中河。壬辰，次清河。癸巳，诏免江南积欠二十馀万。乙未，上驻
    扬州。诏曰：“朕观风问俗，卤薄不设，扈从仅三百人。顷驻扬州，民间结纟采盈
    衢，虽出自爱敬之诚，不无少损物力。其前途经过郡邑，宜悉停止。”

        二月辛丑，上驻苏州。丁未，驻杭州。诏广学额，赉军士，复因公降谪官，赐
    扈从王大臣以次银币，赐驻防耆民金。辛亥，渡钱塘江，至会稽山麓。壬子，祭禹
    陵，亲制祭文，书名，行九叩礼，制颂刊石，书额曰“地平天成”。癸丑，上还驻
    杭州。阅骑射，赐将军以及官兵大酺。丁巳，次苏州。故湖广粮道叶映榴之子敷迎
    銮，为其父请谥。上书“忠节”二大字赐之。松江百姓建碑祈寿，献进碑文。江南
    百姓■B6留停跸，献土物为御食，委积岸上。令取米一撮，果一枚，为留一日。浙
    江巡抚金鋐有罪，削职遣戍。以张鹏翮为浙江巡抚。增设武昌、荆州、常德、岳州
    水师。癸亥，上驻跸江宁。甲子，祭明陵。赐江宁、京口驻防高年男妇白金。乙丑，
    上阅射，赐酺。上诣观星台，与学士李光地咨论星象，参宿在觜宿之先，恆星随天
    而动，老人星合见江南，非隐见也。江宁士民■B6留圣驾。为留二日。

        三月戊辰朔，发江宁。甲戌，阅高家堰，指授治河方略。丙戌，上还京。闻安
    亲王岳乐之丧，先临其第哭之，乃还宫。丁亥，命八旗科举先试骑射。戊子，诏靳
    辅治河劳绩昭然，可复原官。丁酉，增设八旗火器营，副都统领之。

        闰三月壬子，予安亲王岳乐祭葬立碑，谥曰和。己未，上谒陵。丙午，谒孝庄
    皇后山陵，谒孝陵。辛酉，上还京。

        夏四月乙亥朔，上制孔子赞序及颜、曾、思、孟四赞，颁于学宫。壬辰，复命
    索额图等赴尼布楚，与鄂罗斯定边界。喀尔喀外蒙古内附告饥。命内大臣伯费扬古
    往赈抚之。命台湾铸钱。

        五月乙巳，以阿兰泰、徐元文为大学士，顾八代为礼部尚书，郭琇为左都御史。
    壬戌，颁行孝经衍义。癸亥，命归化城屯兵备边。

        六月乙亥，以佟宝为宁古塔将军。两广总督吴兴祚以鼓铸不实黜官。

        秋七月，以石琳为两广总督。癸卯，册立贵妃佟氏为皇后。甲辰，皇后崩，谥
    曰孝懿。

        八月癸酉，上巡幸边外。戊寅，驻博洛和屯，赐居民银米。

        九月癸卯，上还京。戊午，以倭赫为蒙古都统，额驸穆赫为汉军都统。

        冬十月丙寅，以郎谈为满洲都统。辛未，增设喀尔喀两翼扎萨克，招集流亡，
    编置旗队。癸酉，左都御史郭琇以致书本省巡抚请讬降官。甲戌，葬孝懿皇后，上
    临送。是月，岷州生番内附。

        十一月丙申，上还宫。辛酉，孝懿皇后祔奉先殿。

        十二月乙丑，诏免云南二十一年至二十三年民欠。丙寅，上朝皇太后于慈宁新
    宫。戊辰，以张英为工部尚书。乙亥，内大臣索额图疏报与鄂罗斯立约，定尼布楚
    为界，立碑界上，以五体文书碑。

        是岁，免直隶、浙江、湖北等省十一州县灾赋有差。朝鲜入贡。

        二十九年庚午春正月癸丑，上幸南苑。庚申，遣官赈蒙古喀尔喀。

        二月甲子，以岳乐子马尔浑嗣封安郡王。乙丑，遣大臣巡视直隶灾区流民。五
    城粥厂宽期，倍发银米，增置处所。己巳，上谒孝庄山陵，谒孝陵。庚午，大雨。
    癸酉，上还京。甲戌，上御经筵。戊子，起陈廷敬为左都御史。

        三月壬辰朔，除长芦新增盐课。乙未，诏修三朝国史。癸卯，命都统额赫纳、
    护军统领马赖、前锋统领硕鼐率师征厄鲁特。先是，噶尔丹兵侵喀尔喀，迭诏谕解
    不从，兵近边塞。至是，命额赫纳等莅边御之。辛亥，除云南黑井加增盐课。以张
    思恭为京口将军。

        夏四月丁丑，以旱赦殊死以下系囚。甲申，建子思子庙于阙里。大清会典成。

        五月辛卯朔，命九卿保举行取州县堪为科道者。

        六月癸酉，大学士徐元文免。戊寅，噶尔丹追喀尔喀侵入边。命内大臣苏尔达
    赴科尔沁徵蒙古师备御。命康亲王杰书、恪慎郡王岳希师驻归化城。

        秋七月庚寅朔，以张英为礼部尚书，以董元卿为京口将军。辛卯，噶尔丹入犯
    乌珠穆秦。命裕亲王福全为抚远大将军，皇子胤禔副之，出古北口。恭亲王常宁为
    安远大将军，简亲王喇布、信郡王鄂扎副之，出喜峰口。内大臣佟国纲、索额图、
    明珠、彭春等俱参军事，阿密达、阿拉尼、阿南达俱会军前。己亥，以陈廷敬为工
    部尚书，于成龙为左都御史。癸卯，上亲征，发京师。己酉，上驻博洛和屯，有疾
    回銮。

        八月乙未朔，日有食之。抚远大将军裕亲王福全大败噶尔丹于乌阑布通，噶尔
    丹以喇嘛济隆来请和，福全未即进师。上切责之。乙丑，上还京。丙子，噶尔丹以
    誓书来献。上曰：“此虏未足信也。其整师待之。”

        九月癸巳，先是，乌阑布通之战，内大臣公佟国纲战殁于阵。至是，丧还，命
    皇子率大臣迎之。凡阵亡官咸赐奠赐恤有差。戊申，停今年秋决。壬子，弛民间养
    马之禁。

        冬十月己未，上疾少愈，召大学士诸臣至乾清宫轮对。乙亥，以鄂伦岱为汉军
    都统。辛巳，领翰林院学士张英失察编修杨瑄撰拟佟国纲祭文失当，削礼部尚书，
    杨瑄褫官戍边入旗。

        十一月己亥，以熊赐履为礼部尚书。甲辰，达赖喇嘛请上尊号。不许，并卻其
    贡。己酉，裕亲王福全等至京听勘。王大臣议上。上薄其罪，轻罚之。将士仍叙功。

        十二月丁丑，上谒陵，行孝庄文皇后三年致祭礼。庚辰还京。

        是岁，免直隶、江南、浙江、甘肃等省三十二州县卫灾赋有差。朝鲜入贡。

        三十年辛未春正月戊申，封阿禄科尔沁贝勒楚依为郡王，以与厄鲁特力战受伤
    被执不屈而脱归也。其十二旗阵亡台吉俱赠一等台吉，赐号达尔汉，子孙承袭。噶
    尔丹复掠喀尔喀。命瓦岱为定北将军，驻张家口，郎谈为安北将军，驻大同，川陕
    总督会西安将军驻兵宁夏备之。命在籍勇略将军赵良栋参军事。乙卯，以马齐为兵
    部尚书。

        二月丁巳朔，日有食之。乙丑，上御经筵。命步军统领领巡捕三营，兼辖五城
    督捕。戊午，厄鲁特策旺阿拉布坦使来，噶尔丹之侄也，厚赉其使，比旋，遣郎中
    桑额护其行。

        三月戊子，繙译通鉴纲目成，上制序文。己酉，赐戴有祺等一百四十八人进士
    及第出身有差。

        夏四月戊午，左都御史徐乾学致私书于山东巡抚钱钰，事发，并褫职。丁卯，
    上以喀尔喀内附，躬莅边外抚绥。是日，启銮。

        五月丙戌，上驻多罗诺尔。喀尔喀来朝。先是，喀尔喀土谢图汗听哲卜尊丹巴
    唆，杀其同族扎萨克图汗得克得黑墨尔根阿海，内乱迭兴，为厄鲁特所乘。至是，
    遣大臣按其事。土谢图汗、哲卜尊丹巴具疏请罪。上赦之。以扎萨克图汗，七旗之
    长，饬其弟策旺扎布袭汗号，封为亲王。丁亥，上御行幄，土谢图汗、哲卜尊丹巴
    入觐，俯伏请罪。大臣宣赦，泣涕谢恩。赐茶赐宴赐坐，大合乐，九叩首而退。戊
    子，复召土谢图汗、哲卜尊丹巴、策旺扎布、车臣汗及喀尔喀诸部济农、伟徵、诺
    颜、阿玉锡诸大台吉三十五人赐宴。谕曰：“朕欲熟识尔等，故复飨宴。”赐之冠
    服。策旺扎布年幼，以皇子衣帽数珠赐之。以车臣汗之叔扎萨克济农纳穆扎尔前劝
    车臣汗领十万众归顺，身为之倡，请照四十九旗一例，殊为可嘉，许照旧扎萨克，
    去其济农之号，封为郡王。馀各封爵有差。传谕喀尔喀曰：“尔等困穷至极，互相
    偷夺，朕已拯救爱养。今与四十九旗一体编设各处扎萨克，管辖稽察，其各遵守。
    如再妄行，则国法治之矣。”己丑，上御甲胄乘马，遍阅各部。下马亲射，十矢九
    中。次大阅满洲兵、汉军兵、古北口兵，列阵鸣角，鸟枪齐发，声动山谷。众喀尔
    喀环瞩骇叹曰：“真神威也！”科尔沁喀尔喀各蒙古王贝勒请上尊号。不许。庚寅，
    上按阅喀尔喀营寨，赉牛羊及其穷困者。辛卯，遣官往编喀尔喀佐领，予之游牧。
    乌珠穆秦台吉车根等以降附厄鲁特，按实罪之。壬辰，上回銮。癸卯，还京。辛亥，
    分会试中卷南左、南右、北左、北右、中左、中右，从御史江蘩之言也。壬子，群
    臣请上尊号。不许。

        六月乙卯，以李天馥为吏部尚书，陈廷敬为刑部尚书，高尔位为工部尚书。

        秋七月甲申，西安将军尼雅翰奉诏督兵迁巴图尔额尔克济农于察哈尔，济农惮
    行遁去，尼雅翰追之不及，按问论死。命总督葛思泰追讨之。朝鲜使人以买一统志
    发其国论罪。致仕大学士杜立德卒，予祭葬，谥文端。

        闰七月丙辰，葛思泰疏报济农之弟博济在昌宁湖，经总兵柯彩派兵剿败，生擒
    博济及前禁之格隆等，均斩之。乙亥，上巡幸边外。

        九月辛酉，上回銮，道遵化，谒孝庄山陵，谒孝陵。乙丑，还京。庚午，以公
    阿灵阿为蒙古都统。甲戌，命侍郎博济、李光地、徐廷玺偕靳辅视河。

        冬十月庚寅，谢尔素番盗杀参将硃震，西宁总兵官李芳述擒盗首华木尔加诛之。
    癸巳，以巴德浑为满洲都统，杭奕禄为荆州将军。丁未，甘肃提督孙思克讨阿奇罗
    卜藏，斩之。先是，使于厄鲁特之侍读学士达虎还及嘉峪关，为阿奇罗卜藏所害，
    命思克讨之。至是，捷闻。

        十一月丁巳，以索诺和、李振裕为工部尚书，以伊勒慎为满洲都统。己未，诏
    曰：“朕崇尚德教，蠲涤烦苛，大小诸臣，咸被恩礼。即因事罢退，仍令曲全乡里。
    近来交争私怨，纠结不已，颇有党同伐异之习，岂欲酿明季门户之祸耶？其各蠲私
    忿，共矢公忠。有怙终者，朕必穷治之。”是时徐元文、徐乾学、王鸿绪既罢，而
    傅腊塔等抉摘琐隐，钅句连兴狱，故特诏儆饬焉。甲戌，诏曰：“钦天监奏来岁正
    月朔日食。天象示儆，朕甚惧焉。其罢元日筵宴诸礼。诸臣宜精白供职，助朕修省。”

        十二月甲申，诏曰：“朕抚驭区宇，惟以爱养苍生，俾臻安阜为念。比岁地丁
    额赋，迭经蠲免，而岁运漕米，尚在输将，时切轸念。除河南已经蠲免外，其湖广、
    江苏、浙江、安徽、山东漕米，以次各免一年，用纾民力。”丁亥，移旗庄壮丁赴
    古北口外达尔河垦田。遣侍郎阿山、德珠等往陕西监赈。壬辰，谕督、抚、提、镇
    保举武职堪任用及曾立功者，在内八旗旗员，令都统等举之。

        是岁，免直隶、江南、江西、河南、山东、陕西、湖广、云南等省一百八十八
    州县灾赋有差。朝鲜、安南、琉球入贡。

        三十一年壬申春正月辛亥朔，日有食之，免朝贺。甲寅，上御乾清门，出示太
    极图、五音八声八风图，因言：“律吕新书径一围三之法，用之不合。径一尺围当
    三尺一寸四分一釐，积至百丈，所差至十四丈外矣。宁可用邪？惟隔八相生之说，
    试之悉合。”又论河道闸口流水，昼夜多寡，可以数计。又出示测日晷表，画示正
    午日影至处，验之不差。诸臣皆服。庚午，上幸南苑行围。

        二月辛巳，以靳辅为河道总督。乙酉，以陕西旱灾，发山西帑银、襄阳米石赈
    之。丁亥，上巡幸畿甸。辛卯，陕西巡抚萨弼以赈灾不实褫职。戊戌，上还京。己
    亥，上御经筵。乙巳，以马齐为户部尚书。

        三月丙辰，遣内大臣阿尔迪、理籓院尚书班迪赴边外设立蒙古驿站。乙丑，命
    府丞徐廷玺协理河工。加甘肃提督孙思克太子少保，予世职。致仕大学士冯溥卒，
    予祭葬，谥文敏。以阿席坦为满洲都统。置云南永北镇。

        夏四月庚辰朔，以希福为满洲都统，护巴为蒙古都统。己丑，发帑银百万赈陕
    西，尚书王骘、沙穆哈往视加赈。戊戌，上幸瀛台，召近臣观稻田及种竹。河道总
    督靳辅请建新庄、仲家浅各一闸，下部议行。

        五月庚寅，谕户部，山西平阳丰收，可遣官购买备荒。命王维珍董其事。癸卯，
    定喀尔喀部为三路，土谢图为北路，车臣为东路，扎萨克图为西路，属部各从其分
    地画为左右翼。

        六月庚辰，以宋荦为江宁巡抚。乙未，蒙古科尔沁进献锡伯、卦尔察、打虎尔
    一万馀户，给银酬之。

        秋七月乙亥，上巡幸塞外。

        八月己丑，以翁叔元为刑部尚书，以博济为西安将军，李林隆为固原提督，李
    芳述为贵州提督。

        九月戊申，噶尔丹属人执我使臣马迪戕之。庚戌，上还次汤泉。己未，还京。
    丁卯，上御经筵。壬申，上大阅于玉泉山。

        冬十月己卯，诏曰：“秦省比岁凶荒，加以疾疫，多方赈济，未甦积困。所有
    明年地丁税粮，悉予蠲免。从前逋欠，一概豁除。用称朕子惠元元至意。”庚辰，
    以李天馥为大学士。壬午，上谒陵。曲赦陕西，非十恶及军前获谴者，皆免死减一
    等。以佛伦为川陕总督，宗室董额为满洲都统。庚寅，上还京。癸巳，以熊赐履为
    吏部尚书，张英为礼部尚书。庚子，停直省进鲜茶暨赉送表笺。

        十一月庚戌，以阿灵阿为满洲都统。甲寅，命熊赐履勘察淮、扬滨河涸田。丙
    寅，加孙思克振武将军。以觉罗席特库为蒙古都统。

        十二月壬午，河道总督靳辅卒，予祭葬，谥文襄。以于成龙为河道总督，董讷
    为左都御史。壬辰，以郎化麟为汉军都统。辛丑，以西安饥，运襄阳米平粜。加希
    福建威将军，移戍右卫。召科尔沁蒙古王沙津入京，面授机宜，使诱噶尔丹。

        是岁，免陕西、江南、四川等省十三州县灾赋有差。朝鲜入贡。

        三十二年癸酉春正月甲子，诏朝鲜岁贡黄金木棉永行停止。

        二月乙亥朔，发帑金，招商贩米西安平市价。丙子，遣内大臣坡尔盆等往督归
    化城三路屯田。诏修南河周桥堤工，往年靳辅与陈潢所经度者，至是阅河大臣绘图
    进呈，特诏修之。策旺阿拉布坦遣使入贡，报告使臣马迪被害及噶尔丹密事，以纟
    采缎赉之。癸未，上御经筵。改宣府六十卫为一府八县。戊子，命郎谈为昭武将
    军，偕阿南达、硕鼐帅师赴宁夏，将军博济、孙思克参军事。庚寅，上巡幸畿甸，
    阅霸州苑家口堤工，谕巡抚郭世隆修之。庚子，上还京。贵州巡抚卫既齐疏报剿办
    土司失实，夺职戍黑龙江。

        三月丙午，遣皇子胤禔祭华山。丁未，移饶州府驻景德镇。乙卯，置广东运司、
    潮州运同。庚午，诏赵良栋系旧臣，可暂领宁夏总兵。

        夏四月丙戌，喀尔喀台吉车凌扎布自鄂罗斯来归，赉之袍服，赐克鲁伦游牧。
    癸巳，命检直省解送物料共九十九项，减去四十项免解。丁酉，以心裕为蒙古都统。

        五月庚戌，命内大臣伯费扬古为安北将军，驻归化城。

        六月乙亥，广八旗乡、会中额。

        八月甲戌，免广西、四川、贵州、云南四省明年地丁税粮。癸未，上巡幸塞外
    行围。蒙古科尔沁诸部朝行在，赐冠服银币。

        九月丁未，修盛京城。丙寅，琉球来贡，遣其质子还国。丁卯，上还京。

        冬十月壬申，诏曰：“给事中彭鹏奏劾顺天考官，请朕亲讯，是大臣皆不可信
    矣。治天下当崇大体，若朕事事躬亲，则庶务何由毕理乎？”壬辰，上大阅于玉泉
    山。丁酉，鄂罗斯察汉汗来贡。上谕大学士曰：“外籓朝贡，固属盛事，传至后世，
    未必不因而生事。惟中国安宁，则外患不生，当培养元气为根本耳。”

        十一月辛丑，上奉皇太后谒孝庄山陵、孝陵。庚申，还宫。甲子，诏免顺天、
    河间、保定、永平四府明年税粮。

        十二月辛未，以宗室公杨岱为蒙古都统。丁亥，上幸南苑行围。谕：“满洲官
    兵近来不及从前之精锐，故比年亲加校阅，间以行围。顷见诸士卒行列整齐，进退
    娴熟，该军校等赏给一个月钱粮，该管官赏给缎疋，以激戎行。”丁酉，祫祭太庙。

        是岁，免直隶、江南、江西、浙江、山西、湖广等省六十九州县灾赋有差。朝
    鲜、琉球入贡。

        三十三年甲戌春正月乙卯，盛京歉收，命马齐驰往，以仓穀支给兵丁，海运山
    东仓穀济民食。丙辰，召见河道总督于成龙，问曰：“尔前言减水壩不宜开，靳辅
    糜费钱粮，今竟何如？”成龙曰：“臣前诚妄言。今所办皆照靳辅而行。”上曰：
    “然则尔所言之非，靳辅所行之是，何以不明白陈奏，尚留待排陷耶？”因谕大学
    士曰：“于成龙前奏靳辅未曾种柳河堤，朕南巡时，指河干之柳问之，无辞以对。
    又奏靳辅放水淹民田，朕复至其地观之，断不至淹害麦田。而王骘、董讷等亦附和
    于成龙言之。”下部议，将于成龙革职枷责。上曰：“伊经手之工未完，应革职留
    任。”王骘休致，董讷革职。

        二月辛未，上御经筵。癸酉，大学士请间三四日一御门听政。上曰：“昨谕六
    十以上大臣间日奏事，乃优礼老臣耳。若朕躬岂敢暇逸，其每日听政如常。”丁丑，
    以诺穆图为汉军都统。庚辰，上巡幸畿甸。敕修通州至西沽两岸堤工。

        三月辛丑，上还京。礼部尚书沙穆哈以议皇太子祀奉先殿仪注不敬免官。辛酉，
    赐胡任舆等一百六十八人进士及第出身有差。以范承勋为左都御史。

        夏四月庚午，理籓院奏编审外籓蒙古四十九旗人丁二十二万六千七百有奇。辛
    巳，以查木扬为杭州将军。

        五月戊寅，步军统领凯音布奏天坛新修之路，勿令行人来往。上曰：“修路以
    为民也。若不许行，修之何益。后若毁坏，令步兵随时葺治。”顺天学政李光地丁
    母忧，令在京守制。甲辰，命翰林院、詹事府、国子监日轮四员入直南书房。辛亥，
    以纪尔他布为满洲都统，噶尔玛为蒙古都统。甲寅，诏修类函。丁巳，上巡幸畿甸，
    阅视河堤，谕扈从卫士鱼贯而行，勿践田禾。戊午，上阅龙潭口。己未，阅化家口、
    黄须口、八百户口、王家甫口、筐兒港口、白驹场口，薄弱之处，咸令增修。庚申，
    阅桃花口、永安口、李家口、信艾口、柳滩口等处新堤。上曰：“观新堤甚属坚固，
    百姓可免数年水患矣。”壬戌，上还京。

        闰五月庚午，上试翰林出身官于丰泽园。

        六月辛丑，加湖广提督徐治都镇平将军。丙辰，以范承勋为江南江西总督。

        秋七月丁卯，以蒋弘道为左都御史，转王士禛户部左侍郎，王掞户部右侍郎。
    巴图尔额尔克济农奏报降人祁齐克逃遁，遣兵追斩之。丁亥，上求文学之臣。大学
    士举徐乾学、王鸿绪、高士奇及韩菼、唐孙华以对。上曰：“韩菼非谪降之人，当
    以原官召补。徐乾学、王鸿绪、高士奇可起用修书。并召徐秉义来。”他日试唐孙
    华诗佳，授礼部主事、翰林院行走。己丑，江南江西总督傅拉塔卒，赠太子太保，
    予祭葬，谥清端。庚寅，上巡幸塞外。

        八月己未，上驻跸拜巴哈昂阿。喀尔喀哲布尊丹巴来朝，赐之冠服。

        九月己巳，广八旗入学学额。己卯，上还京。壬午，以石文炳为汉军都统，以
    王继文为云南贵州总督。

        冬十月丙申，以吴赫为四川陕西总督。乙巳，以金世荣为福州将军。

        十一月丁卯，温僖贵妃钮祜禄氏薨。癸酉，以张旺为江南提督。戊寅，起陈廷
    敬为户部尚书。

        十二月庚戌，以觉罗席特库为满洲都统，杜思噶尔为蒙古都统。

        是岁，免直隶、山东等省十二州县灾赋有差。朝鲜入贡。

        三十四年乙亥春正月丁亥，以护巴为满洲都统。

        二月己亥，以郭世隆为浙江福建总督。丁巳，太和殿工成。休致大学士李之芳
    卒，予祭葬，谥文襄。

        三月丙戌，以石文英为汉军都统。

        夏四月丁酉，平阳府地震。甲辰，遣使册立班禅胡土克图。己酉，追叙赵良栋
    平蜀、滇功，授一等子世职。其部将升赏有差。己未，以李辉祖为河南巡抚。

        五月壬寅朔，遣尚书马齐察赈地震灾民。巡抚噶世图以玩灾免。辛未，命在京
    八旗分地各造屋二千间住兵。壬申，上巡幸畿甸，阅新堤及海口运道，建海神庙。
    戊子，还京。

        六月丁酉，策封皇太子胤礽妃石氏。庚子，以久雨诏廷臣陈得失，礼部祈晴。
    庚申，漕运总督王樑奏参卫千总杨奉漕船装带货物。谕曰：“商人装带货物，于运
    何妨。王樑乃将货物搜出弃置两岸，所行甚暴，即解任。”

        秋七月己丑，以觉罗舒恕为宁夏将军，鄂罗顺为江宁将军。赵良栋告赴江南就
    医，命给与南巡旧船。

        八月壬辰，上巡幸塞外。辛丑，博济奏报噶尔丹属下回子五百人阑入三岔河汛
    界，肃州总兵官潘育龙尽俘之，拘于肃州。丙午，次克勒和洛。命宗室公苏努、都
    统阿席坦、护巴领兵备噶尔丹。己酉，次克勒乌理雅苏台。调董安国为河道总督，
    桑额为漕运总督。

        九月辛巳，上还京。癸未，诏顺天、保定、河间、永平四府水潦伤稼，免明年
    地丁钱粮，仍运米四万石前往平粜。

        冬十月丁未，命内大臣索额图、明珠视察噶尔丹。

        十一月己未朔，日有食之。壬戌，命大军分三路备噶尔丹，裹八十日粮，其驼
    马米粮，令侍郎陈汝器、前左都御史于成龙分督之。丙寅，停今年秋决。庚午，命
    李天馥复为大学士。庚辰，上大阅于南苑。戊子，命安北将军伯费扬古为抚远大将
    军。遣大臣如蒙古徵师，示师期。

        十二月己亥，命将军博济、孙思克师出镇彝。乙巳，平阳地震，命蠲本年粮额，
    并免山西、陕西、江南、浙江、江西、湖广、广东、福建等省逋赋，赦殊死以下，
    其政令有不便于民者，令督抚以闻。以齐世为满洲都统。

        是岁，免直隶、山西、江西、福建、广东等省十二州县灾赋有差。朝鲜、琉球
    入贡。

        三十五年丙子春正月甲午，下诏亲征噶尔丹。赉随征大臣军校宴。甲申，命公
    彭春参赞西路军务。

        二月丁亥朔，上谒陵。辛卯，上还京。壬辰，以硕鼐为蒙古都统。癸丑，告祭
    郊庙社稷。甲寅，命皇太子胤礽留守。丙辰，上亲统六师启行。

        三月戊辰，上出行宫观射。辛未，次滚诺，大雨雪，上露立，俟军士结营毕，
    乃入行幄。军中毕炊，乃进膳。以行帐粮薪留待后至者。庚辰，予故巡抚王维珍祭
    葬，谥敏悫。

        夏四月辛卯，上次格德尔库。壬辰，上驻塔尔奇拉。谕：“兹已抵边界，自明
    日始，均列环营。”前哨报噶尔丹在克鲁伦，命蒙古兵先进据河。

        五月丙辰朔，上驻跸拖陵布拉克。辛酉，次枯库车尔。壬戌，侦知噶尔丹所在，
    上率前锋先发，诸军张两翼而进。至燕图库列图驻营。其地素乏水，至是山泉涌出，
    上亲临视。癸亥，次克鲁伦河。上顾大臣曰：“噶尔丹不知据河拒战，是无能为矣。”
    前哨中书阿必达探报噶尔丹不信六师猝至，登孟纳尔山，望见黄幄网城，大兵云屯，
    漫无涯际，大惊曰：“何来之易耶！”弃其庐帐宵遁。验其马矢，似遁二日矣。上
    率轻骑追之。沿途什物、驼马、妇孺委弃甚众。上顾谓科尔沁王沙津曰：“虏何仓
    皇至是？”沙津曰：“为逃生耳。”喀尔喀王纳木扎尔曰：“臣等当日逃难，即是
    如此。”上上书皇太后，备陈军况，并约期回京。追至拖纳阿林而还，令内大臣马
    思喀追之。戊辰，上班师。是日晨，五色云见。癸酉，次中拖陵。抚远大将军伯费
    扬古大败噶尔丹于昭莫多，斩级三千，阵斩其妻阿奴。噶尔丹以数骑遁。癸未，次
    察罕诺尔。召见蒙古诸王，奖以修道凿井监牧之劳，各赐其人白金。

        六月癸巳，上还京。是役也，中路上自将，走噶尔丹，西路费扬古大败噶尔丹，
    唯东路萨布素以道远后期无功。甲午，论喀尔喀郡王善巴尽以马匹借军功，晋封亲
    王，贝子盆楚克侦敌有劳，封为郡王。诸臣行庆贺礼。乙未，赐察哈尔护军月饟加
    一金，喀尔喀人六金，限给三年。诏停本年秋审。壬子，以吴琠为左都御史，调张
    旺为福建水师提督，张云翼为江南提督。

        秋七月戊午，以平定朔漠勒石太学。以李辉祖为湖广总督。癸亥，广直省乡试
    解额。戊辰，改吴英福建陆路提督，岳升龙为四川提督。

        八月丁酉，索诺和以乏军需免，以凯音布为兵部尚书。

        九月甲寅朔，回回国王阿卜都里什克奏：“臣仗天威，得以出降。遣臣回国叶
    尔钦，请敕策旺阿拉布坦勿加虐害。”乙卯，赐厄鲁特降人官秩衣粮。壬申，上巡
    幸塞外。丙子，次沙城。诏：“年来宣化所属牧养军马，供亿甚繁，深劳民力，其
    悉蠲明年额赋。”丁丑，副都统祖良璧败噶尔丹部人丹济拉于翁金。

        冬十月甲申朔，遣官赍赐西路军士衣裘牛羊。丁亥，次昭哈。赐右卫、大同阵
    亡军士白金。庚寅，大将军费扬古献俘至。赐银赎出，令其完聚。戊申，上临视右
    卫军士，赐食。传谕曰：“昭莫多之役，尔等乏粮步行而能御敌，故特赐食。悉免
    所借库银。其伤病之人，另颁赐之。”众叩首欢谢。庚戌，上驻跸丽苏。上皇太后
    书，谢赐裘服。

        十一月戊寅，噶尔丹遣使乞降，其使格垒沽英至，盖微探上旨也。上告之曰：
    “俟尔七十日，过此即进兵矣。”庚辰，回銮。

        十二月壬寅，上还京。以宗室费扬固为右卫，祁布为满洲都统，雷继尊为汉军
    都统。庚戌，诏：“陕、甘沿边州县卫所，当师行孔道，供亿繁多，闾阎劳苦，其
    明年地丁银米悉行蠲免。”

        是岁，免江南、江西等省三十二州县灾赋有差。朝鲜入贡。

        三十六年丁丑春正月丙辰，上幸南苑行围。戊辰，哈密回部擒噶尔丹之子塞卜
    腾巴尔珠尔来献。己巳，遣官存问勇略将军赵良栋，赐人葠鹿尾。甲戌，谕：“朕
    观明史，一代并无女后预政，以臣陵君之事。我朝事例，因之者多。朕不似前人辄
    讥亡国也。现修明史，其以此谕增入敕书。”

        二月丁亥，上亲征噶尔丹，启銮。是日，次昌平。阿必达奏哈密擒获厄鲁特人
    土克齐哈什哈，系害使臣马迪之首犯。命诛之，子女付马迪之家为奴。戊戌，上驻
    大同。丁未，次李家沟。戊申，诏免师行所过岢岚、保德、河曲等州县今年额赋。
    是日，次辇鄢村，山泉下涌，人马霑足。庚戌，遣官祭黄河之神。

        三月丙辰，上驻跸屈野河。厄鲁特人多尔济、达拉什等先后来降。赐哈密回王
    金币冠服。丁巳，赵良栋卒，上闻之，嗟悼良久，语近臣曰：“赵良栋，伟男子也。”
    辛酉，次榆林。戊辰，次安边城。宁夏总兵王化行请上猎于花马池。上曰：“何如
    休养马力以猎噶尔丹乎？”辛未，次花马池。丙子，上自横城渡河。遣皇长子胤禔
    赐奠赵良栋及前提督陈福。丁丑，上驻跸宁夏。察恤昭莫多、翁金阵亡弁兵。己卯，
    祭贺兰山。庚辰，上阅兵。命侍卫以御用食物均赐战士。

        闰三月辛巳朔，日有食之。庚寅，康亲王杰书薨。宁夏百姓闻上将行，恳留数
    日。上曰：“边地磽瘠，多留一日，即多一日之扰。尔等诚意，已知之矣。”

        夏四月辛亥，上次狼居胥山。甲寅，回銮。庚申，命直省选文行兼优之士为拔
    贡生，送国子监。甲子，费扬古疏报闰三月十三日噶尔丹仰药死，其女锺齐海率三
    百户来降。上率百官行拜天礼。敕诸路班师。是日，大雨。厄鲁特降人请庆贺。止
    之。先是，上将探视宁夏黄河，由横城乘舟行，至湖滩河朔，登陆步行，率侍卫行
    猎，打鱼射水鸭为粮，至包头镇会车骑。

        五月乙未，上还京。丁酉，以傅拉塔为刑部尚书，席尔达左都御史，翁叔元罢，
    以吴琠为刑部尚书，张鹏翮左都御史。癸卯，礼部请上尊号。不许。

        六月甲寅，礼部请于师行所过名山磨崖纪功。从之。予故勇略将军一等子赵良
    栋祭葬，谥襄忠。

        秋七月癸未，群臣请上皇太后徽号，三上，不允。乙未，以朔漠平定，遣官祭
    告郊庙、陵寝、先师。赐李蟠等一百五十人进士及第出身有差。晋封大将军伯费扬
    古一等公，参赞以下各授世职。辛丑，免旗兵借帑。乙巳，遣官赉外籓四十九旗兵。
    丁未，上巡幸塞外。

        八月乙亥，上驻巴图舍里，赐蒙古王、公、台吉银币。

        九月癸未，厄鲁特丹济拉来归。上独御氈幄召见之。丹济拉出语人曰：“我罪
    人也，上乃不疑，真神人也。”甲午，上还京。庚子，以都统凯音布兼步军统领。
    壬寅，上御经筵。乙巳，振平将军、湖广提督徐治都卒，赠太子少保，予祭葬，谥
    襄毅。赈黑龙江被水居民。以席尔达为兵部尚书，哈雅尔为左都御史。

        冬十月己巳，始令宗室应乡、会试。壬戌，诏曰：“比年师行出入，皆经山西
    地方，有行赍居送之劳。其免山西明年额赋。”叙从征镇国公苏努功，晋封贝子。
    庚午，上谒陵。甲戌，内监刘进朝以讹诈人论死。

        十一月辛巳，上还京。丙戌，和硕恪靖公主下嫁喀尔喀郡王敦多布多尔济。戊
    戌，朝鲜告粜，命运米三万石往赈。甲辰，诏直省报灾即察实以闻。

        十二月丁卯，改宗室董额为满洲都统。乙亥，祫祭太庙。

        是岁，免直隶、江南、安徽、江西等省五十九州县灾赋有差。朝鲜、琉球、安
    南入贡。

        三十七年戊寅春正月庚寅，策旺阿拉布坦奏陈第巴匿达赖喇嘛圆寂之事，斥班
    禅而自尊，恳请睿鉴。上答之曰：“朕曾敕责第巴具奏认罪，若怙终不悛，朕不轻
    恕也。”并遣侍读学士伊道等赍敕往。癸卯，上巡幸五台山。甲辰，次涿州。命皇
    长子胤禔、大学士伊桑阿祭金太祖、世宗陵。

        二月辛亥，诏免山西三十六年逋赋。癸丑，上驻跸菩萨顶。乙丑，遣官赈山东。
    戊辰，上还京。

        三月丙子朔，上御经筵。丁丑，封皇长子胤禔为直郡王，皇三子胤祉为诚郡王，
    皇四子胤禛、皇五子胤祺、皇七子胤祐、皇八子胤禩俱为贝勒。戊子，禁造烧酒。
    辛卯，直隶巡抚于成龙奏偕西洋人安多等履勘浑河，帮修挑濬，绘图呈进。得旨：
    “于六月内完工。”

        夏四月癸亥，减广东海关税额。己巳，诏温郡王延寿行止不端，降为贝勒，贝
    子袁端削爵。壬申，以贝子苏努管盛京将军。癸酉，上阅漕河。

        五月甲戌，武清民请筑外堤。上曰：“筑外堤恐损民田。”民曰：“河决之害，
    更甚于损田。”上曰：“水潦将降，暂立木椿护堤，开小河泄水，俟明春雨水前为
    尔等成之。”癸未，上还京。壬寅，裁上林苑。以李林盛为陕西提督，张旺为广西
    提督。是月，策旺阿拉布坦上言与哈萨克构兵，及将丹津鄂木布拘禁各缘由。命示
    议政大臣。

        六月辛亥，移吴英为福建水师提督。丁巳，改四川梁万营为化林营，设参将以
    下官。己未，云南巡抚石文晟奏三籓属人奉旨免缉者，准其垦田应试。从之。

        秋七月癸酉朔，张玉书丁母忧，以吴琠为大学士，王士禛为左都御史。辛卯，
    命吏部月选同、通、州、县官引见。癸巳，霸州新河成，赐名永定河，建河神庙。
    己亥，以卢崇耀为广州将军，殷化行为广东提督。庚子，以苏尔发为满洲都统。辛
    丑，上奉皇太后东巡，取道塞外。

        八月癸丑，上奉皇太后临幸喀拉沁端静公主第，赐金币及其额驸噶尔臧。甲子，
    皇太后望祭父母于发库山。己巳，赐端敏公主及其额驸达尔汉亲王班第金币。湖南
    山贼黄明犯靖州，陈丹书犯茶陵州，官兵讨平之。

        九月壬申，上次克尔苏，临科尔沁故亲王满珠习礼墓前酹酒，孝庄皇后之父也。
    癸巳，上驻扎星阿。赐黑龙江将军萨布素等金币冠服。庚子，停盛京、乌拉本年决
    囚。

        冬十月癸卯，上行围，射殪二虎，其一虎，隔涧射之，穿其★。丁未，上行围，
    枪殪二熊。是日，驻跸辉发。己酉，裁云南永宁府，置永北府。癸巳，上驻跸兴京。
    甲寅，上谒永陵。遣官赐奠武功郡王礼敦墓。改贵州水西土司，置大定、平远、黔
    西三流官。丁巳，上谒福陵、昭陵，临奠武勋王扬古利、直义公费英东、弘毅公额
    亦都墓。免奉天今年米豆。壬戌，上奉皇太后回銮。

        十一月癸未，上奉皇太后还宫。丙戌，诏曰：“朕巡幸所经，敖汉、奈曼、阿
    禄科尔沁、扎鲁特诸蒙部水草甚佳，而生计窘迫，盖因牲畜被盗，不敢夜牧耳。朕
    即遣郎中李学圣等往为料理，盗窃衰止。其他处蒙古亦宜照此差遣。旗员有原往蒙
    古教导者，准其前往。命盗各案，同听决之。”庚寅，以张鹏翮为江南江西总督。

        十二月辛丑朔，命徐廷玺协理河务，命尚书马齐，侍郎喻成龙、常绶察视河工。
    庚戌，谕宗人府：“閒散宗室，材力幹济，精于骑射，及贫无生计者，各察实以闻。”
    诏官民妻女缘事牵连，勿拘讯，著为令。改四川东川土司为东川府，设知府以下官。
    戊午，诏八旗察访孝子节妇。己未，以巴锡为云南贵州总督，马自德为京口将军。
    己巳，祫祭太庙。

        是岁，免直隶、江南、福建、浙江、湖广等省三十五州县灾赋有差。朝鲜入贡。

        三十八年己卯春正月辛卯，诏：“朕将南巡察阅河工，一切供亿，由京备办。
    预饬官吏，勿累闾阎。”

        二月壬寅，詹事尹泰以不职解任。癸卯，上奉皇太后南巡启銮。戊申，以天津
    总兵潘育龙训练有方，赐御服貂裘。

        三月庚午，上次清口，奉皇太后渡河。辛未，上御小舟，临阅高家堰、归仁堤、
    烂泥浅等工。截漕粮十万石，发高邮、宝应等十二州县平粜。壬申，上阅黄河堤。
    丙子，车驾驻扬州。谕随从兵士勿践麦禾。壬午，诏免山东、河南逋赋，曲赦死罪
    以下。癸未，车驾次苏州。辛卯，车驾驻杭州。丙申，上阅兵较射。戊戌，上奉皇
    太后回銮。

        夏四月庚子朔，回次苏州。诏免盐课、关税加增银两，特广江、浙二省学额。
    乙巳，以丹岱为杭州将军。己酉，车驾次江宁。上阅兵。庚申，次扬州。辛酉，以
    彭鹏为广西巡抚。丙寅，渡黄河，上乘小舟阅新埽。

        五月辛未，次仲家闸，书“圣门之哲”额，悬先贤子路祠。乙酉，上奉皇太后
    还宫。丁亥，以马尔汉为左都御史，王鸿绪为工部尚书。

        六月戊戌朔，起郭琇为湖广总督，以镇国公英奇为蒙古都统。

        秋七月甲申，河决淮、扬。

        闰七月戊戌，敏妃张佳氏薨。诚郡王胤祉其所出也，不及百日薙发，降贝勒。
    癸丑，先是，苗贼黄明屡报获报死，仍报犯事。至是，遣官按鞫，并其夥陈丹书、
    吴思先等三十馀人诛之。其奏报不实之督抚麻勒吉等降黜有差。上巡幸塞外。

        九月丙午，上还京。丙辰，上御经筵。改扬岱为满洲都统，鲁伯赫、拖伦、崇
    古礼俱为蒙古都统。戊午，大学士阿兰泰卒，上悼惜之，遣皇长子胤禔视疾，赐奠
    加祭，谥文清。

        冬十月癸酉，上巡视永定河工。庚辰，上还宫。大学士李天馥卒，予祭葬，谥
    文定。

        十一月乙巳，上谒陵。壬辰，以马齐、佛伦、熊赐履、张英为大学士，陈廷敬
    为吏部尚书，李振裕为户部尚书，杜臻为礼部尚书，马尔汉、范承勋为兵部尚书，
    王士禛为刑部尚书。壬寅，命满、汉给事中各四员侍班。丙午，令宝源局收买废钱。

        十二月戊辰，上还京。癸巳，祫祭太庙。

        是岁，免直隶、江南、江西、浙江、福建、陕西、湖广等省七十三州县灾赋有
    差。朝鲜、琉球入贡。

        三十九年庚辰春正月己未，朝鲜国王李焞以遣回难民进方物，上还之。癸亥，
    上阅永定河工。

        二月甲戌，上乘舟阅郎城、柳岔诸水道，水浅，易艇而前，指示修河方略。壬
    午，还京。己丑，命内大臣费扬古、伊桑阿考试宗室子弟骑射。

        三月甲午，上御经筵。吏部奏安徽巡抚李★被参一案，请交将军、提督查按。
    上曰：“将军、提督不与民事，部议不合。”严饬之。尚书库勒纳旋罢。癸卯，改
    张鹏翮为河道总督。鹏翮请撤协理官及效力员，部臣宽文法，以责成功。从之。甲
    寅，以宗室特克新为蒙古都统。丙辰，赐汪绎等三百一人进士及第出身有差。四川
    巡抚于养志、提督岳升龙互讦，遣官按鞫，俱削职。

        夏四月庚辰，上阅永定河。命八旗兵丁协助开河，以直郡王胤禔领之，僖郡王
    岳希等五人偕往。壬午，上阅子牙河。壬辰，还京。

        五月丁未，以阿山为江南江西总督。甲寅，以阿灵阿为蒙古都统。

        六月癸亥，张鹏翮报修浚海口工成，河流申昜遂，改拦黄壩为大通口，建海神
    庙。杜臻罢，以王泽弘为礼部尚书，李柟为左都御史。丁亥，停宗室科举。

        秋七月甲午，理籓院议覆喇嘛商南多尔济所奏策旺阿拉布坦遣兵往青海一事，
    毋庸议。上曰：“此事目前甚小，将来关系甚大。该部拟以勿庸议，倘青海问商南
    多尔济，何以答之？策旺阿拉布坦为人狡猾，素行奸恶，邻近诸部，俱与仇雠。其
    称往征第巴，道远险多，或虚张声势以恫哧青海，未可知也。要使不敢构衅为是。”
    乙巳，定翰林官编、检、庶吉士月给银三两例，学道缺出，较俸派出。壬子，故振
    武将军孙思克卒，命皇长子胤禔奠酒，赐鞍马二匹，银一千两，谥襄武。丁巳，上
    巡幸塞外。命李光地、张鹏翮、郭琇、彭鹏详议科场事宜。

        八月辛未，上次齐老图。

        九月癸巳，停今年秋决。诏张鹏翮专理河工，范成勋等九人撤回。给事中穆和
    伦请禁服用奢侈，阁臣票拟申饬。上曰：“言官耳目之职，若因言而罪之，谁复言
    者。惟其言奢侈在康熙十年后则非，乃在辅臣时耳，今少息矣。”

        冬十月辛酉，皇太后六旬万寿节，上制万寿无疆赋，亲书围屏进献。癸酉，上
    巡阅永定河。戊寅，上还京。己卯，命本年行取科道未补官者，作为额外御史，随
    班议事。

        十一月庚寅，命青海鄂尔布图哈滩巴图尔移驻宁夏。诏侍郎温达查视陕、甘驿
    站。王泽弘免，以韩菼为礼部尚书。命大臣及清要官子弟应试者，编为官号，限额
    取中。辛亥，上巡幸边外。命卓异官如行取例引见。戊午，四川打箭炉土蛮作乱，
    遣侍郎满丕偕提督唐希顺讨之。

        十二月己未朔，上驻跸暖泉，赐外籓王以下至官兵白金。戊辰，上还京。癸酉，
    移萧永藻为广西巡抚，彭鹏为广东巡抚。壬午，故安亲王岳乐坐前审拟贝勒诺尼一
    案失入，追降郡王，子僖郡王岳希、贝子吴尔占俱降镇国公。丁亥，祫祭太庙。

        是岁，免直隶、江南、安徽、陕西、浙江等省五十七州县灾赋有差。朝鲜入贡。

        四十年辛巳春正月辛亥，以河伯效灵，封金龙四大王。甲寅，以心裕为满洲都
    统。

        二月己未朔，上巡阅永定河。谕李光地曰：“河水涸必致淤塞，此甚难治，当
    徐议之。”乙丑，满丕、唐希顺讨打箭炉土蛮平之，蛮民万二千户内附。庚辰，上
    还宫。

        三月戊子，上御经筵。丁酉，张鹏翮请以治河方略纂集成书。上斥之曰：“朕
    于河务之书，罔不披阅，大约坐言则易，实行则难。河性无定，岂可执一法以绳之。
    编辑成书，非但后人难以仿行，即揆之己心，亦难自信。张鹏翮试编辑之！”给事
    中马士芳劾湖北布政使任风厚年老。调来引见，年尚未衰。上因谕曰：“坐而办事，
    必得老成练达者，方能得当，州县官则不可耳。”

        夏四月己未，调李林盛为甘肃提督，擢潘育龙为固原提督，移蓝理为天津总兵
    官，以曹秉桓为汉军都统。丙子，刑部尚书王士禛请假回籍。上谕大学士曰：“山
    东人性多偏执，好胜寻仇，惟王士禛无之。其诗甚佳，居家惟读书。若令回籍，殊
    为可惜。给假五月，不必开缺。”丁丑，上阅永定河。谕李光地：“隆冬冰结，可
    照常开泄。清水流于冰下，为冰所逼，冲刷河底愈深。”阅大湾口，谕：“石堤尚
    未兴工，可以南来杉木排椿，尔等勿忽。”阅子牙河。乙酉，上还京。

        五月癸巳，黑龙江管水手官员缺，部臣拟补遣戍道员周昌。上曰：“周昌既遣
    戍矣，又补官乌拉，是终身不得归也。可令八旗官原效力者为之。”戊申，御史张
    瑗请毁前明内监魏忠贤墓。从之。丙辰，上巡幸塞外。

        六月庚辰，授宋儒邵雍后裔五经博士。

        秋七月丁亥，领侍卫内大臣公费扬古随扈患病，上为停銮一日，亲往视疾。随
    以不起闻，赐鞍马三匹，散马四匹，银五千两，遣大臣护送还京，予祭葬，谥襄壮。

        八月乙丑，上幸索岳尔济山。诏曰：“此山形势崇隆，允称名胜。嗣后此处禁
    断行围。”甲申，上次马尼图行围，一矢穿两黄羊，并断拉哈里木，蒙古皆惊。

        九月辛丑，简亲王雅布随扈薨，命大臣送还京，皇长子胤禔、皇三子胤祉出迎，
    遣官治丧，赐银四千两，皇子合助银三千两。发引时，皇子侍往送，予祭葬立碑，
    谥曰修。乙巳，上还京。庚戌，上御经筵。大学士王熙以衰疾乞休，温旨卫慰谕，
    加少傅致仕。噶尔丹之女锺齐海到京，命与其兄一等侍卫色卜腾巴尔珠尔同居，配
    二等侍卫蒙古沙克都尔。

        冬十月戊午，以宗室特克新为满洲都统，迓图布尔塞为蒙古都统。己未，召大
    学士张玉书还朝。诏免甘肃来年额赋。庚申，以梁鼐为福建陆路提督。辛酉，免江
    苏明年额赋。起岳升龙为四川提督。辛未，改普奇为满洲都统，孙渣齐为蒙古都统，
    以华显为四川陕西总督。癸酉，大学士张英乞休，温旨慰谕令致仕。御史靳让疏言
    为州县者，须令家给人足，方为良吏。命改靳让通州知州。诏总督郭琇、张鹏翮、
    桑额、华显，巡抚李光地、彭鹏、徐潮各举贤能。平悼郡王讷尔福薨，子讷尔素袭
    爵。

        十一月甲午，诏：“朕详阅秋审重案，字句多误。廷臣竟未察出一二，刑部尤
    为不慎，其议罚之。”

        十二月壬申，广东连山瑶匪作乱，命都统嵩祝讨之。辛巳，祫祭太庙。

        是岁，免直隶、江南、河南、陕西、广东等省四十二州县灾赋有差。朝鲜、琉
    球入贡。

        国学网站独家推出

亦凡公益图书馆(Shuku.net)

下一卷 回目录