                                    志七十五

        ○乐七

        △乐章五铙歌大乐铙歌清乐凯歌辞

        巡幸铙歌大乐二十八章乾隆七年定。

        大清朝第一  大清朝，景运隆。肇兴俄朵，奄有大东。鹊衔果，神灵首出；壹
    戎衣，龙起云从。一解雷动奏肤功，举松山，拔杏山，如卷秋蓬。天开长白云，地
    蹙凌河冻。混车书，山河一统。声灵四讫，万国来修贡。二解皇宅中，垂统瓜瓞唪
    唪。圣继圣，功德兼隆。升平颂，怙冒如天恩泽浓。三解人寿年丰，时雍风动，荷
    天之宠。庆宸游，六龙早驾，一朵红云奉。扈宸游，六师从幸，万里欢声共。四解

        四时仗第二  御句芒，春载阳，震位峙东方。顺时令，驾苍龙，骖吉良。见垂
    虹，青蓱渐芳。行庆施惠，恩波浩荡。一解御祝融，晷正长，南极星辉朗。驾硃辂，
    万骑腾骧。赞俊杰，遂贤良。二解蓐收节，露华初降，金风乍凉，兑列西方。载白
    旗，乘戎辂，移天仗。万宝告成，一人有庆天垂贶。三解颛帝司方，水泉始涸，天
    际彩虹藏。乘元辂，驾铁骊，云衢滉瀁。万叠明霞奉太阳，四时节物邀欢赏。四解
    皇谟圣德钦无两，舜日光天壤。花明采仗齐，云暖龙旗飏。际昌时，咸翘企仙舆降。
    际昌时，咸翘企仙舆降。五解

        承天眷第三  承天眷，际风云，万国车书奉一人。衣冠快睹唐虞盛，九域抒丹
    悃。殊荒重译尽来庭，和气召嘉祯。一解稽古训，溯昌辰。元首明哉励股肱，一心
    敬怠丹书儆。宵旰不遑宁，日新又日宪汤铭，翼翼更钦钦。二解端不为，繁华丽，
    锦绣春。端不为，玉树菁葱太液澄。喜今日，调和玉烛烽烟靖。不敢忘，百年有备
    军容整。那辞得，陈师鞠旅拥旄旌。皇衷切，忧盛更危明。三解泰阶奕奕玑衡正，
    功业麟兮炳。千春清晏歌，亿载登丰庆。喜金支，纷旖旎，蓬山境。喜金支，纷旖
    旎，蓬山境。四解

        贡琛球第四  琛球输贡，外籓归化隶版图，正朔咸尊奉。乐浪郡，在海东，安
    南国，粤峤辟蚕丛。日本国，畏威震悚。琉球国，奉朝请与内臣同。一解万邦虎拜
    咸修贡，干羽何须用。东风入律吹，干吕青云涌。海安澜，更上献河清颂。海安澜，
    更上献河清颂。二解

        锦绣乾坤第五  锦绣乾坤佳丽，御世立纲陈纪，四朝辑瑞徵师济。盼皇畿，云
    开雉扇移。黎民引领銮舆至，安堵村村飏酒旗。恬熙，御炉中，叆叇瑞烟霏。恬熙，
    御炉中，叆叇瑞烟霏。一解鸾声嘒嘒来云际，九奏韶钧沸。观光仰赤球，扈从盈硃
    芾。奉皇欢，昼三接，天颜喜。奉皇欢，昼三接，天颜喜。二解

        中天盛世第六  中天盛世鬯安宁，瑞麦嘉禾表岁成。驺虞白象出郊坰，共祝吾
    皇圣，嵩岳欣传万岁声。葱茏佳气满都城，万里皇图巩帝京。衣冠文物际时亨，海
    隅宁谧无边警。巷舞衢歌乐太平，喜今日，金瓯一统万年清。遍闾阎，操缦歌风弦
    诵兴。更郊原，野蚕成茧柘阴轻。一解时和岁稔调金鼎，凤扆花相映。青畴麦两歧，
    黄陇禾同颖。属车临，喜万岁，声遥应。属车临，喜万岁，声遥应。二解

        奉宸欢第七  奉宸欢，天单厚。风光辇路浮，遐阡迩陌，都是黄云覆。羽盖春
    旗，斒似绣。正田家作苦劝耕时，休驰骤，金镫鞭敲，豹尾悬车后。藏富于民，于
    民藏富。

        晴开五云第八  晴开五云移翠辇，臣庶咸欢忭。载见兮载见，怀远复怀远。圣
    人朝，缦云歌复旦。一解际中天，一气鸿钧转，习习和风扇。龙津燕影低，柳陌莺
    声啭。望龙旌，迢递过晴巘。望龙旌，迢递过晴巘。二解

        瑞云笼第九  采仗瑞云笼，度晴峦几重。金炉高拥，香烟浮动，杳霭大夫松。
    和鸾到处，和鸾到处百灵从。玉检金泥，编珠毓贶，不数汉家封。

        驾六龙第十  驾六龙，御翠华，帝德光天下。薄海内，总一家。四徼外，正朔
    加。者声灵赫濯，被四表，暨荒遐。

        扈翠华第十一  扈翠华兮载驰，御帝车兮载脂。命风伯兮叱云师，洒道兮如丝，
    清飚兮应时。

        四时念第十二  仲春时，司马教振旅，喜韶和，绿荑芳草滋平楚。执铙执铎兼
    贲鼓，盘旋处，如组还如舞。一解念春日，万汇初荣膴。况田家，负耒牵牛方作苦。
    解罝去络仍弛罟，天心祐应节弥甘(澍)。二解仲夏时，司马教茇舍。暢恢台，銛
    芦茂草披平野，名州名邑驱征马。行围罢，落日征袍卸。三解念夏日，赤轮炎似炙。
    况我民，体足霑涂泥没踝，栉风沐雨无晨夜。休严驾，冲默居台榭。四解仲秋时，
    司马教治兵。喜飒爽，金风初劲角弓鸣，载旗载旐孑旃旌。戢军营，万宝正秋成。
    五解念秋日，气爽又风清。况郊原，农事方终稼既成，用遵周礼诘戎兵。望龙旌，
    壶浆父老迎。六解仲冬时，司马教大阅。正平郊，兽肥草浅寒威冽，建旗树表疏行
    列。多欢悦，谁道裘如铁。七解念冬日，一阳初动脉。况南郊，陶匏明水将诚洁，
    草甲方萌芽未茁。居金阙，万国来朝谒。八解

        壮军容第十三  壮军容，威四方。砺戈矛，森甲仗。剖文犀，七属烂如银；带
    鲛函，璀璨难名状。者的是，金城保障。一解有纯钩巨阙，和盘郢鱼肠。更有湛卢
    紫电，承影含光。又豪曹似水，素质如霜，赛莫邪干将。二解官笴最精良，象弭鱼
    服，竹箭弧桑。更红翎白镞，饮羽危梁。控弦彻札，有猿臂军中飞将。三解润銛锋，
    䴙鹈初莹。镕堇锡，龙雀成双。文似灵龟，象侔白虎，是灵宝，亦曰含章。比昆吾
    切玉，百鍊纯钢。四解垂氏弦木，★I3弧斯创。冬幹春胶，乌号繁弱，明月当堋朗。
    九合既成，二弓交韔。五解振金铙，鸣金镯，画角悠扬。月明时，风静夜，清吹还
    三唱，踊跃军心壮。似凤鸣，又如鹤唳，更筹响，刁斗传千帐。六解表和门，旌旆
    扬。象七星，建九斿，置九章。错翡翠，鸾凤炜煌。曳招摇，韬素锦，黄龙大纛在
    中央。七解镂衢鞍，翠羽蹙金梁。珊瑚鞭，玛瑙勒，靡丽非常。启譁嚣，盛朝不尚。
    但推毂，求良将。云行雷动，正正堂堂。八解

        日初升第十四  日初升，云光晓。旌旗暖，龙鳞耀。望云山，紫翠千重；度耕
    陇，桑麻隐约。黎民欢乐，道馀粮栖亩，又长嘉苗。一解不读书，知忠孝。作与息，
    耕和凿。玉泉流，膏雨千塍，晴云敛，炊烟万灶。黎民欢乐，道馀粮栖亩，又长嘉
    苗。二解景融怡，风料峭，太和会，丰年兆。嗿其馌，士女媚依；鎛斯赵，曾孙迎
    劳。黎民欢乐，道馀粮栖亩，又长嘉苗。三解食君恩，深难报。原圣寿，如山岳。
    稼既同，跂脚高眠；户不闭，官清讼少。黎民欢乐，道馀粮栖亩，又长嘉苗。四解
    翠华临，霓旌导。遵平陆，登山峤。但只见，蔀屋衡茅。一个个，体温腹饱。不知
    不识，日上眠方觉。惟祝君王真有道，廑恫，薄赋轻徭。敷教泽，爱亲敬老。黎
    民欢乐，道馀粮栖亩，又长嘉苗道馀粮栖亩，又长嘉苗。五解

        嘉祥曲第十五  溯嘉祥，华平硃草毓中唐。龙图授，龟书畀，扰泽马，驾腾黄。
    延喜玉，从天贶。屈轶草，阶前长。一解睹荣光，白麟赤雁与芝房。游河渚，赤文
    绿字；舒兰叶，五色成章。仙蓂叶叶滋春圃，瑞羽锵锵鸣女床。亦有祥麟一角，和
    鸣凤，在高冈。二解日重光，戴冠抱珥出扶桑。月重辉，星重润，玉绳转，南极荧
    煌。竹苇露，甘如酿，蒲萐风，如秋爽。三解舞鸾凰，非烟楼阁绣衣裳。宝鼎见，
    驺虞出，浮沆瀣泛天浆。稽往牒，探珊网。陈瑞物，难名状。四解惟我皇，不矜异
    物与殊祥。辟四门，明四目，求俊乂，显贤良。爱稼穑，垂旒纊。措吾民，春台上。
    五解

        练吉日第十六  练吉日兮撰佳辰，百僚具兮舆卫陈。屏翳弭节兮，玉宇无尘。
    煌煌兮斗车，奕奕兮天轮。一解命太常兮奉牲，用昭告兮百神，洁粢盛兮肃明禋。
    将展軨兮效驾行，下观兮勤民。二解甸师清畿兮，缛草如茵。野庐归路兮，香雾承
    轮。封人设枑兮，左槭右平。掌舍具仪兮，爰象太宸。玉辇兮锵锵，属车兮隐辚。
    三解扇微飔兮清幰，扈细霭兮硃轮。备天官兮周卫，盛舆服兮时巡。虎贲兮肃肃，
    徒旅兮駪駪。四解前驱兮按部，后队兮如鳞。徵万玉兮警途，诏弭策兮入神。五解
    轶浮景兮腾青霄，驷苍螭兮骖绝尘。陵高衍兮嵱嵸，陟峦阜兮轮囷。六解仰皇舆兮
    肃震，岳献图兮川贡珍。若湛露之晞朝阳兮，俨列宿之拱北辰。七解廕华盖兮翊勾
    陈，绡纨綷纟蔡兮，旟旐逡巡。配帝居之元圃兮，象太乙之威神。八解旖旎兮霓旌，
    八方兮列陈。表硃兮离位，植皁兮元冥。飞缟兮象兑，峙青兮直震。九解流星旄而
    电属兮，盼坱圠以无垠。九旗纷而扬旆兮，五辂委蛇以接轸。盛天下之壮观兮，将
    丰镐之是遵。颂高山之荒作兮，仰一人之飨亲。十解

        谒珠丘第十七  谒珠丘，杳霭松楸。展几筵，敬仰先猷。国家积累惟忠厚，笃
    公刘。一解缅音容，霜露春秋。设缀衣，大贝天球。忾闻僾见如亲觏，溯前庥。二
    解奉牺尊，旨酒思柔。觐羹墙，蘋藻初羞，万方玉食尊亲久。无须效，汉代衣冠月
    出游。三解寝园展祀尊堂构，文谟武烈光前后。葱茏佳气浮，缥缈祥云绣。亿万载，
    升恆景福从天祐。四解高山天作扶舆秀，辽海环其右。锺祥瑞气蟠，翊运灵光茂。
    万斯年，永奠定，天同寿。万斯年，永奠定，天同寿。五解

        御黼座第十八  御黼座，肃朝仪，沛宫法驾陈元会。云深处，天门詄荡，太极
    崔巍。一解九宾设，彤闱启，扶桑初拥曈昽日。传胪句，群僚济济，百辟师师。尽
    呼嵩，冠带委蛇。二解献琛球，图王会，呼韩稽颡瞻云日。无中外，雕题凿齿，乌
    弋黄支。庆躬逢，盛世威仪。三解中天华阙浮佳气，缔造经营万载基。世德念豳岐，
    天泽陈冠履。看到处，祥飔晻霭，羽盖葳蕤。看到处，祥飔晻霭，羽盖葳蕤。四解

        长白山第十九  长白山，远峙开原，冠高峰，峻极于天。巉岩兮插汉，千里兮
    巑岏。一解考山经，曾传不咸，稽地志，亦号商坚。唐名兮太白，有潭兮在颠。二
    解闼门潭，万顷回湍，鼓天风，㧏滟文澜。源深兮流广，三江兮出焉。三解鸭绿江，
    流自山南。混同江，北海之源。爱滹兮东注，万折兮千盘。四解医无闾，缥缈云端。
    桃花洞，下有飞泉。严冬兮不冰，常燠兮无寒。五解木叶山，石磴盘桓。华表山，
    鹤影蹁跹。乳峰兮悬溜，井冽兮寒泉。六解石门谿，屹立岩前。俨双扉，云壑连绵。
    回合兮诸峰，窈窕兮群峦。七解松花江，波影澄鲜。北流兮，并海西旋。混同兮合
    流，自古兮长川。八解辽河兮，泙湃狂澜。辽泽兮，泥淖蹣跚。布土兮为桥，既成
    兮孔安。九解飞瀑岩，瀑布常悬。翠云屏，云影连蜷。圣水兮倾盆，万松兮昼寒。
    十解平壤城，箕子名籓。大宁城，汉曰新安。演范兮陈畴，带砺兮河山。十一解锺
    扶舆，虎踞龙蟠。植灵基，天作高山。拱卫兮陪京，永奠兮万年。十二解

        布尔湖第二十  布尔湖，明如镜。库里山，秀列云屏。风来千顷碧，雨过数峰
    青。萃扶舆淑气，是天地锺灵。一解有天女兮，降生池畔。吞硃果兮，玉质晶莹，
    珍符吻合爰生圣。二解神灵始生即能言，睿知聪明。不待学，徇齐敦敏，至德莫能
    名。三解日角珠庭，稽古帝，握褒履己；更龙颜，戴干荷胜，岐嶷总天生。四解当
    是时，厥有三姓角雌雄。乱靡有定，蛮触互相争。五解汲清泉，言至河滨，见真人，
    如日如云，稽首共来迎。六解睹尧眉，众姓咸惊。是非常，天不虚生，葵藿早输诚。
    七解念吾曹，原非好争。今有主，得荷生成，从此戢戎兵。八解定三姓，尊为贝勒，
    似岐州，虞芮质成，荒度始经营。九解溯从来诞圣，厥多瑞徵。华胥履迹，青云绕
    身，枢星照野，虹流太清。瑶光贯月，玄鸟承罂，载稽典籍辞难罄。肆皇清，至人
    首出，乾坤笃生。自羲昊轩农，瑞箓祥经莫与京。十解

        建辽阳第二十一  建辽阳，爰筑崇墉。矗金城兮万雉，控列辟兮朝宗。远迩兮
    归怀，庶邦兮是同。一解慑天威，争执鞭弭；歌孔迩，原受帡幪。兴朝正朔咸尊奉，
    遂荒大东。二解有哈达，首鼠两端，数渝盟，自外陶镕。天兵一举咸惊悚，似草从
    风。三解有辉发，反覆不常，外生成，夜郎自雄。六师迅发如雷动，弃甲投弓。四
    解有乌拉，包藏祸心，逞螳臂，欲试车冲。戈鋋一指雕弧控，似扫蚍蠓。五解有叶
    赫，凭陵负嵎，似游鳞，翔洋釜中。狡焉潜结朝鲜众，朝夕羽书通。六解有朝鲜，
    僻处海滨，与叶赫，狼狈交通。蛩蛩甘草相承奉，结垒似屯蜂。七解闵明季，阳九
    方丁，如悬磬，杼柚其空。朝鲜叶赫相愚弄，势蹙不知穷。八解四路兵，犄角来侵，
    无纪律，谁適为雄。一时乌合无拳勇，号令马牛风。九解五十万，封豕长蛇，肆贪
    狼，非不恟忄匈。止缘逐利非心奉，临事各西东。十解恣侵陵，师出无名，我天朝，
    用诘兵戎。堂堂八阵天威耸，落叶扫秋风十一解壹戎衣，为救黎元，曾不费，蒿矢
    桃弓。辽阳建后金汤巩，王业首岐丰十二解

        沈阳城第二十二  沈阳城，王气所锺。氤氲五彩，缥渺如龙。信佳哉，郁郁葱
    葱。一解析木津，箕尾之东。上连天弁，右抱神宫。济津梁，霄汉垂虹。二解近北
    极，象逼穹窿。玄菟置郡，都护安东。越金元，频建畿封。三解我皇朝，气运方隆。
    此惟与宅，用恢厥功。相阴阳，宅土之中。四解维广宁，屹屹崇墉。石梯连磴，香
    水春溶。十八盘，万树青松。五解若旅顺，临海居冲。番彝麕集，估舶云从。转南
    漕，天庾斯充。六解取广宁，脣齿圻封。惟兹旅顺，亦是率从。启鸿图，骏烈丰功。
    七解左朝鲜，右际云中。卜维洛食，龟筮斯从。叶天人，是为大同。八解带浑河，
    沧海朝宗。白山控峙，石柱云封。是神皋，俗厚民丰。九解绕西南，辽水漴々。襟
    环东北，黑水混同。壮声灵，镐京辟廱。十解扩舆图，北暨乌龙，牧羝旧部，使犬
    遗戎。震天威，罔不祗恭。十一解念中原，民力困穷。殚输将，比屋皆空，干戈充
    斥民无控。拯其涂炭，出水火中。会清明，四海来同。十二解

        铁岭山第二十三  铁岭山，峰似削，燔白石，不消铄，辽阳之东鼓橐籥。一解
    绣岭山，万花谷，閒松坞，连云壑。海城之南气磅薄，上有三泉甘可酌。二解平
    顶山，云漠漠。车曾驻，盆可浴，上有积水冬不涸。三解木查岭，如剑锷。峻而坦，
    宽以博。查水发源岩际落。四解降龙山，神所讬。势蜒蜿，如拏攫，风雨欲来光景
    铄。五解水泉山，滋乳酪。清且美，用烹瀹，万斛珍珠泻帘箔。六解南双山，巨灵
    拓。左阳峰，右阴壑，青天秀削芙蓉萼。七解是诸山，互联络，忽低昂而岝崿。羊
    肠宛转缘蜂阁，鸟道穷兮构略彴。八解聚葱(艹)，俨龈齶。嵌㧟峒，鬯寥廓。蔽
    亏日月愁猱玃，可喜可惊兼可愕。九解地呈符，天开钥。孕灵秀，阜飞攫。巨木如
    林纤草弱，茂对乘时万物育。茂对乘时万物育。十解

        孕嘉产第二十四  孕嘉产，厥族滋蕃。悉数之，更仆为烦，山经尔雅空排纂。
    略疏梗概，用告司原。一解有于菟，苍质玄斑。吼腥风，林叶摧残，雾中玄豹尤虓
    悍。异名同族，艾叶金钱。二解熊似豕，穴处空山。善搏人，春出冬蟠，罴文黄白
    仍修幹。力能拔木，不畏戈鋋。三解有野马，形质轻獧。走深山，不服鞍鞯，日行
    五百如奔电。野骡似马，亦产遐边。四解扶舆鹿性喜林泉，麞无胆力心常战。惟麂
    惟狍，类族殷繁。五解狼白颊，前高后宽。或苍或黑皆膘健。豺尤猛厉，祭兽秋原。
    六解一峰驼肉自为鞍，颈修氾曲眈刍豢。力能任重，用济军饘。七解狐性疑，貍爱
    安眠，毛深温厚为裘暖。貉能求食，富则资貛。八解兔婆娑，亦称比肩，鼢鼯五技
    徒蒙讪。鼠名艾虎，亦属戋戋。九解貂似鼠，其质庞然，食松苗，以栗为饘。紫毫
    丰毳，服之孔安。十解马牛羊，闾巷喧阗。白头豕，用给盘餐，居民比屋充常膳。
    不须胪列，以免辞烦。十一解是熙朝，茂育功宣。致物产，滋盛春田，四灵为畜麟
    游甸。殊祥上瑞，多载青编。十二解

        毓灵禽第二十五  毓灵禽，五色名翚，虞人岁捕供时祀。沙鸡无趾，出青林，
    亦贡丹墀。一解有舒凫，洵腴且肥，家鹅舒雁仍甘美。青章次之，信天缘，鹈鹕
    之类。二解鸣九皋，玄裳羽衣，鹳鸣于垤丹其喙。秃鹙长颈，在水之湄。翦霜翎，
    用饰忘归。三解鹈在梁，载咏风诗，淘河吸尽蹄涔水。斑鸠性拙，缩脖高飞。并翱
    翔，適性忘机。四解燕于飞，下上差池。善营巢，秋去春归。曙色才分，最好是，
    数声乾鹊，檐头报喜。五解啄木兒，利口如锥。蠹蟲穴树藏身固，缘木而求必得之。
    在众禽中，号为多智。六解黑龙江，爰有深池。雁来初湛淡羽仪，鸧鸡麋鸹群游戏。
    汎清波，卵息繁孳。七解到春来，田鼠为鴽，考之尔雅黄鷃是。仓庚鸣矣，夏日迟
    迟。柳阴中，好音流利。八解辽河鹰，松兒朵兒。海东青，性尤猛鸷。天鹅褫魄，
    狡兔何施。虎斑雕，差可肩随。九解萃羽族，深林茂枝。饮与啄，惟性所宜。太和
    洋溢，民物恬熙。奏箾韶，鸾凤来仪。十解

        蕃珍树第二十六  便蕃珍树，笼溪覆坞。爰有萧艾香蒲，春雨后，丛生幽渚。
    红杏绯桃，兔丝葶苈，连冈被楚药笼储。马蔺知时节，红蓝茜不如。一解松钅义双
    股，是尔雅篇中所著。惟有神京，秀锺扶舆。岁寒姿，其针独五。八千岁为春，八
    千岁为秋，大椿龄，绵绵万古。被光华，含云隐雾，瑶光降斗枢。三桠五叶滋灵草，
    地产奇珍泄秘符，地产奇珍泄秘符。二解

        建皇极第二十七  建皇极，司徒度广轮；壮皇后，太史陈圭臬。端径遂，三涂
    达九逵；相阴阳，百堵依绳尺。一解南德盛，当阳离乡明；东抚近，出震青阳辟。
    西怀远，金行靖甲兵；北福盛，象纬通天阙。二解前天佑，高明法健行；后地载，
    博厚符坤德。左内治，訏谟绥庙廷；右外攘，声教敷重译。三解表双阙，艰难念武
    功；致太平，垂拱思文德。崇政殿，穹窿宪紫垣；凤凰楼，朴素无雕饰。四解詄荡
    荡，天门辟九重；扇巍巍，云际开金阙。盛舆服，衣冠拜冕旒；肃威仪，羽卫陈刀
    戟。五解夜漏尽，犹传卫士餐；晓钟鸣，遽进鸡人帻。规久大，朝廷多直言；谋万
    全，殿陛无遗策。六解援礼经，郊坛建国南；考彝章，展敬陈苍璧。禋閟宫，春秋
    廑孝思；重宗盟，宗正司宗祏。七解得天心，讴歌狱讼归；孚人意，镐洛声灵赫。
    定中原，鸿图万载基；作陪京，巡幸朝群辟。八解

        铄皇清第二十八  铄皇清，景命隆，成天平地永宅中。圣继圣，缵丰功。制作
    定世符，御天乘六龙。一解乐昭德，礼备容，覃敷声教八方通。道德一，风俗同。
    皇威驰海徼，仙仗过崆峒。二解咏芹藻，歌辟廱，崇德绌恶发群矇。蛾有术，瞽有
    宗。寿考而作人，棫朴其芃芃。三解嗟保介，咨臣工，犁云耕雨劳厥功。绘无逸，
    图豳风。率育配彼天，仓箱裕我农。四解种浴川，桑戾风，袆衣东乡明妇功。肃坛
    壝，比先农。父老欢德化，耕桑帝所崇。五解整屏翰，屹金墉，得人则治简帝衷。
    甘棠芾，黍苗芃。废坠罔不修，万里咸提封。六解辟三宅，达四聪，旁招俊乂秉至
    公。雾豹蔚，云龙从。曰举尔所知，名字书屏风。七解省耕敛，宽租庸，神仓百万
    备荒凶。胥保惠，振贫穷。暑雨与祁寒，咸化为春风。八解畎澮濬，轨涂通，诞疏
    地脉淀与谼。水攸利，年自逢。浩浩乎恩波，匪今颂屡丰。九解什一税，维正供，
    求民之莫饬司农。免沟壑，乐食饔。损上以益下，皇王俭德共。十解海汤汤，水朝
    宗，日东月西出其中。旦复旦，无终穷。涵乾而纳坤，何所不包容。十一解斡璇玑，
    走靊霳，嘉生繁植萧艾空。沛然雨，薰兮风。至诚契天心，无为而允恭。十二解稽
    典礼，命秩宗，释回增美惇且庸。筠其竹，心其松。本天以殽地，夙夜襄夔龙。十
    三解由心生，与政通，作乐崇德应八风。舞蹲蹲，鼓逢逢。劝之以九歌，还相为其
    宫。十四解师出律，萃除戎，包戈衅甲百年中。戒不虞，慎厥终。有严讲武事，大
    阅张军容。十五解鸮食葚，泮林中，小人革面顺以从。嘉肺閒，囹圄空。讼庭有青
    草，狱吏服儒风。十六解兰有秀，桂有丛，白驹空谷岂时雍。无遗贤，胥在公。天
    工人其代，六合臻郅隆。十七解屏籓寄，磐石宗，本支百世五等崇。式分玉，匪翦
    桐。天潢流且长，讵曰陕西东。十八解绳祖武，绍宗功，于皇继序克履中。震主器，
    乾飞龙。圣圣亶相承，凝旒仰笃恭。十九解祥绕电，瑞流虹，于万斯年圣绪洪。麟
    振姒，乙造娀。文子复文孙，千亿纪无穷。二十解休滋至，昭有融，乐胥受祜庞且
    鸿。醴泉溢，膏露浓。升阶协贞吉，万物泰而通。二十一解时巡狩，朝会同，淑旂
    绥章鞗革冲。珪贽集，鞮译从。声灵振夷夏，四海仰皇躬。二十二解懔帝谓，敷帝
    衷，万年遐福聿来同。周嶞岳，汉呼嵩。箓图天不老，治化日方中。二十三解乐九
    成，歌三终，一游一豫盛德同。臣矢音，瞍奏公。时迈戛箾★I6，金石閒笙镛。二
    十四解

        乾隆二十五年，平定西域，郊劳，得胜乐铙歌十六章

        帝郊天第一帝郊天，天符帝，天心所在帝默契。旸雨若，风霆明，呼吸感应通
    以诚。龚天罚，诛谲诡，圣人之兵不得已。武功成，王道昌，顺我者存逆者亡。皇
    威所讫周遐荒，亿千万载德莫量。锡庆长功符，两大垂荣光。

        烁月竁第二烁月竁，震日渊。埽准夷，开屯田。式扩自伊犁，地大物奫。若大
    宛及娑夷，勃律咸慕思弗谖。曰中国有圣人，原隶塞垣。遂极亥章之步，网㩳之乡，
    莫不奉正朔，备我外籓。皇帝恺乐，锡福垓埏。俾各康尔性寿尔年。

        振王鈇第三振王鈇，天西极。蠢尔回，久拘絷。茧之蚕，裈之虱，出尔水火登
    衤任席。俾畋尔田，宅尔邑，亭毒煦妪，沐我化泽。鹰胡饱飏猘反啮，构逆煽乱，
    其曷可弗殛。振王鈇，威棱赫。

        攻库车第四库车言言，我兵既攻。有狡而伺，其来如风。两歼丑徒，蜂矢蝟镞，
    搴厥回纛，贼颈朘缩。鄂根之河，鲸鲵横波，贼懵就毙，圈牢自薖。惟彼偾辕，毋
    戒伏莽。鸟啼于幕，鱼漏于网。

        厥角稽第五厥角稽，乃自易将速进师。所向詟伏，弗梧弗枝。★I7面膜拜，涕
    泗涟洏。曰惟我戎首，突豨张鸱，哀我惮人肌疮痍。蚍蜉之撼，宁不自知。斨不缺，
    镞不遗，遂直抵乎大荒之西。

        黑水战第六黑水之战骑危脊，悬军深入为所搤。蜂屯蚁附聚矢石，我马虽惫人
    无敌。立成壁垒奋戈戟，贼来薄攻相距尺。瞋目一呼尽辟易，铅丸著树助我击。灵
    泉火米资炊汲，重围三月莫敢迫。古来谁与比奇绩，万贼之中兵四百。

        援兵来第七援兵来，来自天。矫蹑景，迅掣烟。援兵来，贼回顾。奋螳当，张
    蛙怒。援兵来，坚转战。人裹血，马流汗。援兵来，前军回。摧虎穴，蹴蚁堆。援
    兵来，若神助。数月前，奉诏赴。

        阿克苏第八阿克苏何高，旋军暂以休。蓄锐淬戈銎，选坚制兜鍪。名驹千队来，
    霜氾籋云浮。以布易彼粟，篚筐为乾餱。士饱马亦腾，气已无诸酋。

        鹿斯奔第九鹿斯奔，威所铄。兵载入，批亢郤。扼吭弗噬，犄角斯搏。鵌鼵并
    穷，駏蛩偕躩。攟载辎重弃老弱，走险假息神错愕。火燎毛，风转箨。

        回城降第十回城降，式歌舞。王师入，各安堵。约法数章，尔摩尔抚。赋视賨
    谥，泉式圜府。噢咻尔民久垫苦，蕃尔畊牧，释尔刀斧。昔穴巢，今昄宇，煌煌御
    碣照万古。鸿荒以来，此地榛狉睢呿，岂曾隶中土。

        伊西洱第十一伊西洱，两马不得驱，贼歼不尽此负嵎。自言一夫当关，万夫莫
    逾。偏师薄之忽惊溃，倒戈降，百千辈。贼酋顾之心胆碎，独跳而走惟其喙。伊西
    洱，功不刊。谁与侔，格登山。

        和门开第十二和门开，军容壮。大荒西，喁内向。传檄索伏隍，诸羌闻之弗敢
    藏。地犴尽，天网张。惊弦既陨，触蕃复以戕，遣使诣献尸已僵。和门开，旌旆扬，
    满营笳鼓欢声长。

        天断成第十三黄河千年而一清，圣人千年而一生。旷古之事众所惊，惟天有断
    断乃成。握神符，贯元精，二万馀里雷霆行。密勿指授，六合清以宁。天断成，巍
    巍之功莫能名。

        皇式第十四皇式有告，觐于列祖。兢兢业业，诞受天绪。绥此武功，式廓是新。
    守成创业，兼于一人。鉴彼下国，立尔烝民。凡有血气者，莫不尊亲。大孝承命，
    锡嘏以纯。慈宫称庆，天地忻忻。

        辟㧐第十五辟㧐水，流汤汤。烂然五色昭文章。丰碑告功峙宫墙。钟镛{卉鼓}
    鼓同铿鏜，皎如日月中天光。鸿庸钜制相得彰，包举要义重阐扬。崇论开惑示万方，
    群蒙洞豁祛疑障。原寿璿玉揭讲堂，观摩雒诵垂无疆。

        帝图巩第十六帝图巩以大，率土之族，延颈面内，登三咸五昌期会。群臣请上
    尊号，皇帝让弗许，益持盈而保泰。钦承天命，夙夜匪懈，方论功行赏恤士卒。问
    民疾苦，无出明年租税。天之所覆恩皆沛，于胥乐兮千万岁。

        乾隆四十一年，平定金川，郊劳，铙歌十六章

        皇威鬯第一圣略宣，皇威鬯，风行电激物震荡。物震荡，声灵驰，靡坚不破高
    不摧。曩西域，版图廓，二万馀里我疆索。两金川，敢抗干，自作不靖適自残。五
    载底绩除凶顽，春风吹铙入桃关。奏凯还，虎臣罴士皆腾欢。

        慎行师第二索诺木，僧格桑，貙生罴，狈附狼。始蛮触相寻，奚事斧斨。越数
    岁，益蚕食邻境，遂各罹其殃。矧闻维州之谣，祸心包藏，浸假约束是偝，恩德是
    忘。势在不得已，整我戎行。师出以慎，动罔弗臧。用乃声厥罪，惩厥狂。

        犄角攻第三赫斯怒，两军指。巴朗拉，从风靡。取达围，克资哩，西路角之南
    路犄。约咱既得卡丫敉，革布什咱复其疆里，险如达乌安足恃。钲击柝应，俾狂魄
    震褫。夹击威，洊雷驶。

        趱拉平第四小金之屏，曰僧格宗。猱攀不度，坚碉如丛。我军先登，摧枯振箨。
    深入其阻，直抵美诺。布朗底木，追围穷林，厥子喙走，厥父就擒。汗牛板昭，传
    檄帖服，趱拉悉平，军声赫濯。

        讨促浸第五促浸酋，为逋逃薮罪恶尤。鞠旅移指，讨厥比周。径阻雪积，我军
    迟留。彼潜伺徼，■I8逞其狡谋，降番应之纷相投。屹然南路，整众还辀。新壁垒，
    厉鋋矛，遂进次乎田陇之陬。

        迅霆复第六简我禁旅勇且健，七千其众一敌万，统以将军旗鼓建。定西印授西
    路进，南路是副声并震，奖率趫材驰敢战。搴旗摩垒士气奋，履险如夷兵不顿，有
    若熊虎慑鼯鼴。趱拉全境薙株蔓，曾不旬日收复遍，虩虩如霆一何迅。

        八旗勇第七八旗兵，来如风。西路入，谷噶通。南之隘，克马尼，拉窠卡，大
    如砺。酾三路，心力齐一，阻险功在西。喇穆山，日则口，据默格，断其后。八旗
    兵，勇可贾。绿营众，悉鼓舞。

        穷猿僵第八我军驰先声，丑徒志以离。窜渠伏冥诛，械献贰负尸。七图及蒙固，
    缚之如连鸡。系孥侧累来，槛致于京师。咄哉穷猿僵，祸速焚林贻。

        扼宜喜第九北路险，曰宜喜。贼死守，限尺咫。绒布移兵，循涂西指。绰斯请
    留，原效驱使。出奇制胜贼披靡，冒雨扬兵兵为洗。扼山梁，筑我垒。

        越重壕第十乘胜攻，贼拒遏。坚碉矗，重壕掘。康萨尔山，径险且崒。鹿角如
    麻，凭阻轇轕。我军薄之若排闼，曷深曷巍，一跃而越。踞厥颠，蹂厥穴，木思工
    噶取如掇。临高压之，下视巉岩蒙茸，气吞力随拔。

        河之西第十一河之西，秽棘不可穷。元戎决胜合力攻，俾贼颠不得顾，趾不得
    容。日旁以右罗寨栅，弃而逃，羸豕蹢。火其崖垠照熻赫，五十里间地为赤。贼潜
    喘，馀烬灰。飞将军，从天来。

        后路清第十二夹河阵，军相望。风云通，气益壮。噶尔丹既攻，建瓴注之扼彼
    冲。清后路，胜算雄。狙伏为患，惟逊克尔宗，梯墙斫穴如抉丛。后路清，贼势穷，
    世臣继勇勋名崇。

        一窟摧第十三昆色尔高骑脊危，拉枯下瞰烈焰飞。菑则大海鞭一麾，奇谋百出
    克勒围。八月中，夜半时，月光镜胆寒妖魑。狡有三窟，一窟固已摧。磨盾驰木兰，
    八日来红旗。

        釜底魂第十四西里既划，卡角斯折。彼顽不灵，螳斧当辙。索隆科布，屡摧其
    坚。安布鲁木，迅埽其孱。舍齐暮捣，雍中朝搴。尽撤籓以入，巢幕岌焉。贼境日
    蹙，百才一存。釜底群聚，游魂曷延。

        穴蚁埽第十五贼负固，噶喇依。困兽犹斗四面围，批其腹心外不支。甲杂独松
    溃河西，马邦拾芥彼自隳。陆罝水罟会我师，环以巨砲焦灼期。计穷乞命俘渠魁，
    罪人斯得逮旄倪。穴蚁迅埽无留遗，定以百战诚若斯。

        武功成第十六武功蕆，珠丘告。礼成驻跸，露布適报，策勋懋赏下明诏。遂奉
    慈辇东狩还，举郊劳仪，献累俘于社庙。崇善归美，尊上徽号。亲制纪功碣，勒太
    学，第功臣次，燕紫光，图其貌。屯师设镇洽声教，亿千万禩安笮徼。

        巡幸铙歌清乐二十七章乾隆七年定。

        九龙旃第一  九龙旃，旌旗列宿悬。龙角天田见，箕翼常舒展。龙尾更连蜷，
    牵牛近代房心建，东壁耀星躔。一解婉娈，奎文丽日天阶见，参旗曳九旒，玉井珠
    骈。柳七星，曲曲如钩卷。和门启，万幕褰。二解

        鬯皇威第二  鬯皇威，好山如障翠屏围。凝树色，烟成缕；锁岚光，云渐低。
    回峻岭，丝缰徐按，度崇冈，玉勒轻提。龟背铠，渗金盔，月明风曳素绡旗。一解
    靖边陲，为思将帅鼓征鼙。嫺八阵，齐九伐，用三驱，式九围。撼山岳，风云动色；
    固封疆，鹳鹤争奇。驱骠褭，跨纤骊，日轮高拥杏黄旗。二解奠鸿基，百年不用是
    王师。在园囿，麟和凤，贡琛球，航与梯。因农隙，讲求狝狩；际时和，训练熊罴。
    狮蛮带，锦襕围，晴云不动绛红旗。三解太平时，狼烟不设羽书稀。四郊外，无烽
    垒，四民中，多寿耆。枌榆社，我田我稼；羽林郎，如虎如貔。短后衣，曼胡垂，
    远山一抹蔚蓝旗。四解绿阴中，凯奏歌声美，芦管清笳沸。四海乐昌期，万国图王
    会。马如龙，迤逦车如水。马如龙，迤逦车如水。五解

        整貔貅第三  整貔貅，顺天因地。依山建垒，制胜争奇。郑鹅越雁，鹳鹤兼鱼
    丽。箕翼张舒，常山形势用神机。太乙阴符秘，先天遁甲奇。牝牡方圆，纵横斜锐，
    变化从心起。左銛戈，右雄戟，硃矰丹羽去忘归。朝阳舒画旗，柳叶贴青骊，车书
    万里同文轨。

        河清海晏第四  河清海晏，花村犬不喧。讲武训戎旃，幕府多雄健。韬钤有祕
    传，虎旅列戈鋋。村吹霭暮烟，钲鼓竞喧阗，郊原自晏然。轰雷掣电，端的是，有
    征无战，有征无战。

        辇路平第五  辇路平，锦队开，宝纛悬，日丽风和瑞气鲜。前旌载鸣鸢，春旗
    曳柳烟。遥听处，唤晴鸠，啼杜鹃。宝★I9琱弓，缤纷在后先。气雄边，花飘柳叶
    鞯，鞭敲锦连钱。钲鼓声，队队悠扬出远天。农夫自力田，村童自笑喧。望前驱，
    早度夕阳川。望前驱，早度夕阳川。

        景清明第六  景清明，万汇苏，云物焕皇图。集祯符，羽仪络绎在春田驻。

        圣武光昭第七  圣武兮光昭，玉烛兮时调，秋狝冬狩建旌旄。曳虹旓，四方永
    定乐清朝。琱弧久已櫜，龙泉久已韬，句陈翊卫天枢耀。两阶干羽格有苗，埽尽欃
    枪舞舜韶。中天泰交，文教敷，敷文教。

        皇风泰第八  皇风泰，景物妍，元虬奕奕辰旒建。靡画旃，行炉霭细烟，落花
    香印马氾圆，落花香印马氾圆。

        庆云呈第九  庆云呈，霞光绚，晴鸟啼芳甸。柳芊绵，风来絮颠柔丝罥。盛世
    多清晏，颂尧年，祝尧年。

        象天行第十  象天行，玉辇金根。扈宸游，万骑云屯，角弓笳鼓声相竞。美车
    攻，之子于征。简车徒，有闻无声。一解际升平，清甽芳塍。庆三农，百室盈宁，
    羽旗芝盖参差映。念民依，还廑皇情。乐清时，尽戴皇仁。二解

        虹流华渚第十一  虹流华渚，星辉电绕枢。庆长庚灿烂，祥云氾濩，巩皇图永
    固。非烟非雾，非烟非雾，东海扶桑，日里金乌。萧索轮囷，楼台殿宇，天酒凝甘
    露。烟云杳霭中，广乐钧天，尽向风前度。时清每赐酺，民乐还蠲赋。喜随天仗，
    跄跄济济，几多鹓鹭。

        皇都无外第十二  皇都无外，更日月光辉。一统车书，祥麟在薮凤来仪。贡筐
    篚，玳瑁文犀，闻说青云干吕。岛屿平夷，是中土圣主当阳，喜辇下，还将八景题。
    一解卢沟月晓，更西山雪霁，瑞色熹微，金台夕照曳斜晖。太液池，万顷玻璃。还
    有居庸叠翠，峻岭崔巍。崔巍，玉泉虹，琼岛春云，蓟门外，空濛烟雨飞。二解

        夏谚歌第十三  夏谚歌声遍九垓，又见山重衤复，水萦回。相风高指静尘埃，
    者的是，万国春台。歌元首明哉，歌股肱良哉，懋哉，庶事康哉。喜銮舆到来，喜
    銮舆到来，靡鱼须，桑麻罨霭。度高原，龙旂沛沛。鬯宸襟，周览徘徊。鬯宸襟，
    周览徘徊。识民心爱戴，民俗和谐。华封人，祝三多，红日近尧阶。从今后，祝皇
    图千秋万载。

        芳塍曲第十四  看取芳塍锦甸，长楸古道，细柳清泉。风来霹雳拓弓弦，日华
    组甲飞晴练。吟猿落雁，垂杨已穿。红阳紫燕，蚁封又旋，军容煜燿如雷电。一解
    畋猎无非习战，车攻四牡，王制三田。五豝曾咏召南篇，七驺用戒司徒演。兽肥草
    浅，龙旂有虔。批颐扼颡，虎贲载旋，驾言行狩遵先典。二解

        渥洼曲第十五  渥洼中，珠雾氤氲。天产龙媒，苑蓄祥麟。命臧圉，办其物色，
    时其刍秣，万骑駪駪。瞳夹镜，竹批耳峻，权协月，风入氾轻。绿蛇卫毂，紫燕骈
    衡。骋长途，人马相得，如圣主之得贤臣。

        美留都第十六  美留都，崇俭法陶唐，大政当阳，十署雁分行，谘诹政事肃官
    常。饰壸槛，无烦刻镂；列棼橑，无取焜煌。珊瑚琳碧，何似茅茨土墙。符帝车，
    太乙运中央，纪元建号承天贶。启皇图，居尊驭极从民望。灵台云物纪嘉祥，五纬
    丽文昌。覃四国，迄八荒。瞻云就日咸归乡，咏德歌风寿且康。一解金墉屹立平原
    旷，佳气皇居壮。天文属尾箕，地脉开蓬阆。郁葱葱，与柱轴，同轮广。郁葱葱，
    与柱轴，同轮广。二解

        溯兴京第十七  溯兴京，实帝乡，艰难开创。奠中原，覆万方，太平休养。水
    源木本，继序不忘。我受命溥将，率由旧章。勤祀典，不愆不忘。无怠无荒，维新
    旧邦。辑瑞玉，载弁奉璋。来享来王，一轮红日拥扶桑。广乐记铿锵，歌燕镐，莅
    明堂。云移北斗成天象，酒近南山作寿觞。覃四国，迄八荒。瞻云就日咸归乡，咏
    德歌风寿且康。一解周岐汉沛宁相让，觐天颜，和日霁，胥瞻仰。觐天颜，和日霁，
    胥瞻仰。二解

        格皇天第十八  格皇天，顺民心，声灵赫濯云霓望。明丁百六，馀分闰位，秽
    浊天常。肃天威，一埽欃枪。定两翼，列旌旗，分八行。黄白红蓝如砌锦，东西相
    次，自北而南，如山岳，各为一行。握奇经，天玄地黄。四奇四正，包罗造化洞阴
    阳，风云离合无恆象。纵横八卦，变化无方。握神机，位在中央。法河鼓，先登上
    将。左九星，如珠斯贯，右九星，屈曲如匡，中权玉斗安牙帐。砺戈矛，器甲精良。
    勋臣功绩在旂常，燮伐藉鹰扬。庙算长，军容壮。指挥大定，牛辞皁栈归桃野，马
    脱金羁卧华阳。一解师贞协吉天成象，圣武兵须讲。威加四海清，恩逮千夫长。看
    中林，★I0肃肃，干城将。看中林，★I0肃肃，干城将。二解

        大凌河第十九  大凌河，爽垲高明。被春皋，细草敷荣。擢纤柯，苜蓿秋来盛。
    一解溜春泉，淙淙玉声。汇广泽，水净沙明。注辽河，一派澄如镜。二解旷平夷，
    飒爽风清。际恢台，暑退凉生。谢炎嚣，飞蚊知避境。三解宜畜牧，牡马在坰。甘
    水草，虻蚋不惊。岁蕃孳，刍秣无违性。四解选龙媒，曜采何精。翻紫燕，耸鬣长
    鸣。或乘流，溯浅过沙汀。五解志俶傥，产自幽并。控奚官，首络黄金。或轻獧，
    万里志长征。六解或氾龁，凭骄怒生。或偃卧，丰草长林。或就浴，㧏滟玻璃净。
    七解或系树，身閒体轻。或俯龁，沙肥草馨。或惊驰，似畏珊鞭影。八解或举足，
    迟回未行。或竞步，浮云共征。或骖驔，踯躅青莎径。九解或权奇，高颡露睛。或
    深稳，步远视明。或携驹，汗血天池孕。十解喜昌时，泽马效灵。十二闲，并毓房
    精。驾鼓车，远方还纳赆。十一解万年基，海宇清宁。皁飞黄，鸾辂和鸣。简巡游，
    不贵騊駼骏。十二解

        狩于原第二十  狩于原，素节商秋。日华宣，月金波，山川如绣。曳明月，靡
    鱼须，用三驱，载驰载骤。一解騕褭骖如舞，逵衢去若流，亭童羽葆遵灵囿。月满
    乌号劲，沙融露草柔。二解师执提，工执鼓，夏苗迄春蒐。鷇麛颓，贙猛愁，太白
    其左天狼右。夙驾于原，歼禽殪兽。三解言观其旂，参偃风斿。言观其马，乘翳玉
    虬。摐戟矛，■J1绁韝。兽惊人怒声啾啾，猎围日落风悠悠。四解雨兽风禽，贯胁
    摏喉。目电闪，腥云浮，濡繻一吷吹剑首。序属三秋，严凝气揫，木叶山寒翠幄稠。
    五解孰矢箙之，于维繁弱弓；孰縻啖之，于维屈卢矛。以作六师，繄岂从禽谋。亶
    帝德，焕神猷，泰阶奕奕综乾纽。六解红云随过辇，紫气傍行辀。山似黛，水如油，
    清切鸣笳马上讴。伊州凉州，华鲸撞处灵夔吼。七解习五戎，命七驺，司徒搢扑施
    车罦。扬清鞞，著岑牟，兽臣拜贺同于狩。一岁三田昭典礼，豳歌狐貉为公裘。八
    解云峰绕，宸幄稠。壹发五豝，奉时辰牡，儦々俟俟如山阜。面伤禽不献，氾揜迹
    斯求，贵仁贱勇垂王猷。九解驰深鼓利檝，趋险鹜飞輶。塞蠮螉，城箜篌，既长既
    溥肇公刘，震赫万国巩千秋。十解苞卉兑矣，析木之陬。于穆原庙，皇矣珠丘。
    时祭涓孝飨，对扬锡宏休。荐芳还讲武，玉辂统貔貅。十一解鸭绿之江绿波流，长
    白之山白云浮。于京斯宅，东序陈天球。法驾莅陪都，★J2矞飏道游。汤网开三面，
    驺虞化可侔。十二解丸丸百尺松，郁郁千章楸。蛟龙奚遁藏，豺兕供貙膢，天闲上
    驷来庭厩。来庭厩，造父执靶，王良挟辀，睥睨周朝八骏游。十三解温都鲁，帻沟
    娄。量衡皇度式，膏泽帝功流。永千禩，光六幽，星分箕尾揭蚩尤。灵威震叠，兔
    ★I0肃肃皆公侯。十四解午酉吉日诹，金德常刚大火流。皇之士，尽好仇。皇之佐，
    升大猷。凤仪廷兮麟在薮。献之天子，万邦其揉。十五解

        日上扶桑第二十一  日上扶桑皇风鬯，日上扶桑皇风鬯。湛露濊，金茎仙掌。
    圣天子，正当阳。丕显丕承，六合中，恩膏广。舟车至，尽来王。睹一统，太平真
    有象。一解叶车攻，咏时昌，一朵红云六龙降。簇千官鹭序，万队鸳行。争戛击，
    钲镯丁东；分★J2矞，旌旗摇漾。鸿庞兆姓天颜仰，齐道是春台上，齐道是春台上。
    二解翳华芝，排仙仗。拥貔貅，万骑腾骧，辉煌从龙应列象。纷冪㭎，环卫句陈隔
    御光。纷冪㭎，环卫句陈隔御光。皇威朗，夏谚祝，吾王游豫；周官纪，天子巡方。
    三解王路砥，骤康庄，除道清尘坦而荡。似观河刻玉，比踪陶唐。敷教化，帝德邮
    传；奉琛赆，臣心葵乡。鸿庞兆姓天颜仰，齐道是春台上，齐道是春台上。四解调
    玉烛，乾坤清朗。幸遭逢，时巡狩，恩施浩荡。波翻翠，潋滟皱银塘。压黄云，葳
    蕤摇绣壤。同欢庆，丰年绥万邦。五解属车相望，选胜徜徉，灵风荐爽。引鸾旂，
    引鸾旂，转龙旍飘扬。拥耆民，欢心合掌。天庥和暢，稽首颂，九如章。鞠鯱晋，
    万年觞。六解乍洽宸襟延睿赏，喜遥临，玉辂翠幌。喜遥临，玉辂翠幌。康衢畔，
    击壤交赓唱，圣寿无疆。亿舜日，矢櫜弓韔，万尧年，凤舞麟翔。道敷天，道裒时，
    令典煌煌。风行地，筮省方。永怀柔，时迈其邦。省耕敛，万井蒙休养。省耕敛，
    万井蒙休养。猗欤庆熙朝，奉圣皇。七解表里山河鸿图广，洵莫敢不来享。鞗革和
    鸾，旌旂央央，化日高悬正舒长。天可参，地可两。天可参，地可两。八解合相轻，
    汉武横汾上。示从禽，惩舍往。旃以为辕，兰以为防。饬司徒，厉饰军实壮。不以
    火田，不献面伤。驾龙文，腾空旷。九解列斯青庐，还开玉帐。秩山川，同衡量。
    霑锡赉，咸旉暢。旌霓旃虹，奉皇欢，休徵叠贶。奉皇欢，休徵叠贶。十解萦瑞气，
    天和酿。到处是上林春满望。花傍辇，若含嚬，含嚬倾珠囊，洗尘鞅。奏韶英，典
    太常，霏雾雨，罨霭炉香。真遍世界，恩流德洋。看雕题漆齿咸稽颡。悬知绍圣绪，
    迈前王。十一解升平宇宙年丰穰，勤补助，天工人亮，遥听嵩呼万岁长。十二解

        九五飞龙第二十二  九五飞龙，庆时乘，九五飞龙。九万里锦江山，归大一统。
    今皇绍圣绪，克缵丰功。望如云，望如云，就是日垂裳端拱。寅亮天工，寅亮天工，
    尽梯航，齐来朝贡。一解万象辟鸿濛，超轶姬风殷颂。修文偃武，履帝位，明目达
    聪，卑唐跨宋。亿万年，大宝金瓯巩。糺缦缦，沆瀣霏微；艳晶晶，旭日昭融。二
    解阅五载，礼成巡狩叶车攻。练时日，卤簿盛威仪。盛威仪，未央月晓度疏钟。徐
    张雉扇，缓启铜龙。纷杂沓，千官前导鸾旂耸。师师济济，万灵呼拥。奉皇欢，五
    色云车动。从于迈，恩泽纪庞鸿。从于迈，恩泽纪庞鸿。三解时雍万福来同，侍臣
    珥笔从容。畇々禹甸，几多甘雨和风。天颜有喜，焕宸章，挥洒腾麟凤。若云汉，
    倬彼昭回，墨宝千秋珍重。四解或有时甘露珠垂，或有时甘露珠垂，或有时醴泉玉
    涌。或有时泽出金车，或有时山开，山开得者银甕。惟至圣，足有临兮足有容，诚
    不显而笃恭。上云峰，鸾辂轻移，上云峰，鸾辂轻移，凌日观，鞗鸧载咏。五解香
    炉傍日温，属车瑞云涌。看野陌，黍禾如梁积，祝无疆，跻堂豳人颂。敷德化，民
    风沕穆，喜到处，时和也更年丰。编氓遍霑膏雨，听欢呼，自南自北自西东。六解
    规制度，衡量同，式震叠，琛球贡。率遐迩，北暨恆山；率遐迩，北暨恆山，西至
    流沙，南被交邕。典礼咸修，裳华胥叶，声灵神悚。信长此献嘉符，振麟仪凤。七
    解百职猗欤式序，百禄亶其式总。于绎哉，永绥民，于皇哉，允执中。时巡幸，虎
    贲扈从。从律奏，声谐八风。从丕冒，率俾提封。编氓，遍霑膏雨乐饔飧，自春自
    夏自秋冬。八解重熙累洽如天永，荡荡巍巍郅隆，翠辇行来紫气拥。九解

        圣德巍巍第二十三  圣德巍巍洽九天，大启文明会，景福绵，熙和民物更鲜妍。
    丽紫垣，策星夜动，鸾旆发郊原。一解河清海晏，王道正平平，思文谟武烈，丕承
    丕显。缔造巍然，监于成宪，其永无愆。二解万方宾服仁风扇，义问昭宣，雕题凿
    齿，重译来朝献。东风便，黄支乌弋识时先。更白狼玄菟，金马硃鸢，尽入版舆远。
    三解声教无边，亘九垓，控八埏。陟尧封，过禹甸。抚殷土，历周原。渐被暨讫，
    仰清光，北斗高悬。四解崆峒山色翠如烟，访道人非远。姑射有神仙，饮风吸露，
    绰约婵娟。乘云气，御青天。有虞氏，亲巡遍。五解薰风拂五弦，养恬乐利，到处
    桑麻鸡犬。含哺鼓腹，风光堪羡。吉蠲，采风问俗排法驾，清跸税桑田。六解游河
    五老蹁跹，紫极光连，袖里图书一卷，齐向丹陵献。八骏踏云烟，飞雷掣电，黄竹
    诗篇，瑶池清宴。七解稽古想前贤，端垂玉冕，属车香里，晓发冲开宿雾天。霓旌
    卷，兰生殿，佳气满平川。八解岱岳齐天，七十二君曾驻辇。泰山梁父云亭，肃然
    崇封禅。金泥印，绿文玉检留丹篆。九解羽林周卫锦袍鲜，万骑骖驔隐见。黄云马
    足，白日松颠葱蒨。贝叶三花，石芝五色，摇漾拂寒烟。十解虹旃采仗五云连，柳
    映旌门，在镐承周燕。鸣鸾幸代，旌盖横汾，中流箫鼓振楼船。十一解乘乾位，在
    德之元。八卦陈，九畴衍，皇极居中建。圣帝明王，一游一豫，芳躅古今传。十二
    解升平无事岁三田，临之王制，考之风雅，冬狩秋狝。先期戒事，虞人掌焉。后道
    斿，前皮轩，璧贯珠联。十三解训典昭然，时巡是五年，云沙辇路草芊芊。德音腾
    赤县，骊龙作马，日月为旂，霜原玉作田。盘营风輭，铙歌一阕，霓咏大罗仙。十
    四解

        蹀躞游龙第二十四  蹀躞游龙，亭童羽葆，莅止青野翠郊。看荡漾，硃旗金瑵，
    五色瑞云飘。选吉日，正丽景含韶。好青春，是朝廷有道。好青春，是朝廷有道，
    飚轮电烛映星旄。洽宸襟，诗歌蓼萧，云标宝翰摛天藻，皇衢庆霭笼霄。一解恩威
    闿泽敷八表，百昌万类，咸荷钧陶。西被东渐，声灵远耀，用观民而设教。元良颂，
    凡有血气者，罔不孚，尊亲戴，甘露降，荣光绕。五云中，尽瞻天认赭袍。二解长
    路波回兮峰绕，航海梯山匭包茅。乌弋黄支，绝域齐来到。荷天恩，涵大造。婆娑
    起舞，欢欣醉饱。舌人重译，感天怙冒。一游一豫民欢乐，招音作，徵与角，君臣
    赓歌仰熙朝。三解骑竹童，扶鸠老。万年清晏★E6恩膏，回辇深恩承细草。四解

        庆皇图第二十五  庆皇图，肇域燕都。重熙累洽，圣化覃敷。玉烛调，金瓯固，
    巡方兮，继迹有虞。一解圣人之生，首出庶物。握乾符，膺宝箓。载歌天保，何福
    不除。升恆兮，日月居诸。二解宏九有，入三无。惠烝民，膏泽涵濡。迁善不知，
    衢歌巷舞。嘉祥兮，磅薄扶舆。三解惟天之瑞，庆云甘露。日有重光，星有连珠。
    惟地之瑞，泽马山车。醴泉兮，喷若醍醐。四解惟草与芝，或紫或硃。惟凤与麟，
    或七或五。金船银甕，游于王所，嵩高兮，万岁长呼。五解于皇乐胥，抚兹疆宇。
    思武之烈，思文之谟。念彼车攻，载于石鼓。吉日兮，申用三驱。六解礼官整仪，
    羽骑星敷。有旂有旐，有旃有旟。为龟为蛇，为熊为虎。振振兮，匪疾匪徐。七解
    习习祁祁，和风甘雨。稷翼翼，黍与与。屡惟丰年，食我农夫。农夫兮，瞻望乘舆。
    八解翠华斯举，香惹御炉。白云出封，青云干吕。欃枪为闉，明月为堵。尘清兮，
    环卫周庐。九解惟春有补，惟秋有助。所其无逸，以游以豫。圭璧金锡，思我皇度。
    皇皇乎，一统车书。十解相彼东山，启我土宇。奄有四海，缵禹旧服。圣圣相承，
    以笃清祜。卜年兮，无疆之祚。十一解凤辇所经，瀼瀼湛露。五行式序，庶草蕃庑。
    帐殿从容，鼓吹和愉。虎拜兮，箕畴敛福。十二解

        万国瞻天第二十六  万国瞻天，庆岁稔时昌。灿祥云，舜日丽中央。翕河乔岳
    纪诗章，附舆执靶标星象。胥极，复陈常，正恩威克壮。奉金根陟乡，奉金根陟乡。
    帝心昭格皇仁广，和铃戛击和鸾响。德化风行草上，刑措兵销，绩熙工亮。一解春
    省秋省轸吾皇，轸吾皇，句陈肃穆出瑶阊，丛花缭绕时和盎。时和盎，闪龙旗，淠
    淠扬扬。闪龙旗，淠淠扬扬。羽林挟毂骤云骧，式仪容，玉琢金相。二解村村绘出
    升平象，丰亨原野裕仓箱。一自龙舆降，九阍詄荡仰龙光。风淳俗美，泉水都廉让。
    都廉让，成功奏，遐轨迈陶唐。三解莅春郊，鸟啼花笑，税桑田，晨正农祥。繁华
    触处艳青阳，省耕助，洵匪几匪康。四解序入恢台当盛长，雨肥梅还酿，清阴麦风
    凉。矞云翔，眷言万汇咸敷暢。芰荷香带御炉香，圣情悦豫堪延赏。五解瞩狄原，
    秋气爽，导銮舆，黄菊香初放。跻公堂，称兕觥。金风玉露叶湑棠，万寿祝无疆。
    六解乾亥风刚，巽辰日朗，礼垂冬狩排仙仗。时纳庆，岁迎祥。时纳庆，岁迎祥。
    沛殊恩，霑浩荡，王辂听锵锵。酒醴笙簧，饮尧尊，歌舜壤。七解以豫以休，引恬
    引养，黄童白叟欣瞻仰，声教讫被遐方。亶馨香，纷肸蚃，八骏尽调良。云锦铺张，
    统车书，同衡量。统车书，同衡量。八解宸游睿藻来天上，覃闿泽，恩波演漾。喜
    起遘明良，雝喈相协响。九解

        昊天命第二十七  昊天有成命，受此丕基。武烈文谟，式穀是贻。亹亹我皇，
    克缵鸿规。敷天裒对，罄无不宜。一解钦若昊天，敷时绎思。求民之莫，夙夜其咨。
    迄用康年，维星协毕与箕。既富且穀，迪彼秉彝。圣敬日跻，帝命式于九围。二解
    宪宪令德，抑抑令仪。纲纪四方，涵泳圣涯。率由前模，惠泽勤施。民之攸塈，如
    取如携。如埙如篪，迪教不违。皇帝圣神，天锡英姿。听聪视明，法式生知。并包
    蓄养，解愠弦挥。仁滂施厚，元气淋漓。千秋万岁，复觏姒与姬。三解百姓昭明，
    五典慎徽。澣濯甄陶，沁骨浃肌。如彼田矣，亦既敷菑。如彼室矣，亦涂塈茨。皇
    心统天，品物咸资。维嘉维时，乐矣鱼丽。四解翩翩之鸿，言渐于逵。皜々之鹭，
    言集于湄。蔼蔼王多吉士，赤芾祁祁。束修其躬，慎乃枢机。左右天子，盍簪勿疑。
    五解嶐然双阙，晏然三陲。端拱明堂，默运璿玑。礼陶乐淑，俗易风移。金仪测象，
    玉律定时。四野八荒，洵不遐遗。淀有蓠，隰有葹。对时育物，万邦是绥。省方设
    教，用致雍熙。无封靡于尔邦，惟日孜孜。六解咨我三公，及尔庶司。岂敢怠安，
    无平不陂。建国亲侯，王者无私。卜云袭吉，昆命元龟。农事告成，秋以为期。倬
    彼云汉，奎毕井觜。揆文奋武，营垒车骑。象纬昭回，圣人法之。以补以助，上继
    姚妫。亿万斯年，寿考维祺。整法驾，扬华旗。六军雷动，万马星飞。白山嵃嵃，
    绿水澌澌。驺虞至，凤凰仪。于疆于理，皇心则怡。七解渺渺川原，坦然逶迤。遗
    秉滞穗，如京如坻。各峙乃粻，以飨我师。鸟兽充牣，硕大蕃兹。莫不振叠，永藉
    保釐。七驺既驭，万众咸随。鍧鍧鼓铎，幡然旌麾。逐兽追禽，大戟长鉟。为铙为
    镯，载常载旂。左律右钺，平于有司。瞻彼翠华，硃英蕤蕤。星旗月鈒，锦鞯珠戣。
    礼百神，奠四维。王用三驱，勿竞厥威。我求懿德，允王保之。八解张皇六师，如
    虎如罴。天休震动，周道驱驰。策勋在庙，莫不寅威。戢干韬矢，说礼敦诗，天子
    是毗。九解灼灼芙蓉花，毵毵杨柳枝。旃旐婀娜，画龙与螭。干盾腾拏，逐豹与麋。
    湛湛甘露，酌以玉卮。陛下千万岁，抚御万国归衔羁。十解王会有图，天葩芬奇，
    爻闾赤帟，元缭碧基。文蜃大蟹，孔鸟皋鸡。隃冠尊耳，露犬星施。白鹿黄骐，献
    其貔皮。在彼泽宫，璧水瀰瀰。树尔侯矣，射熊与貍。槐宸高耸，棘路明熹。鸣葭
    驻罕，丽日和飔。四牡骙々，以车伾々，饮至言归。十一解骖四鸾，驾六螭。彤云
    分五老，珠露浥三峗。访姑射，拜希夷。执衡与规，循理因资。昭假迟迟，恭己无
    为。十二解诞敷文德，怀柔神祇。天命靡谌，念兹在兹。周原稼穑，小民之依。蠲
    租赐复，王言如丝。裁成辅相，于铄纯禧。首山之阳，毋采尔薇。商山之颜，毋采
    尔芝。三老五更，惠和宣慈。有冯有翼，尔性尔弥。袒而割牲，谦谦是扌为。示我
    周行，瑟鼓笙吹。十三解矗矗恆山，幽冀之治。绛云紫霞，岐岐嶷嶷。青书绿笈，
    神所护持。包王孕帝，驾轩铄羲。元泉神草，瑞勒丰碑。爰命太常，爰诏后夔。式
    祀上帝，飨以骍牺。献琮璧，奏咸池。奎联璧合，星斗陆离。洞箫玉琯，凤羽麟差。
    十四解中泽有葵，南山有桋。岂弟君子，佩玉履綦。遭逢明盛，文焕功巍。三坟五
    典，煌煌丽辞。原续雅颂，永镇厜㱮。十五解

        乾隆二十五年，平定西陲，凯歌四十章

        睿谟独运武功成，天柱西头奏永清。候月占风传自昔，试听今日凯歌声。其一
    往岁伊犁振旅回，名王尺组就俘来。天西月竁咸星拱，戎索遥从昧谷开。其二狼狈
    相兼弟与昆，虏廷久絷两花门。九天忽遇王师下，破械先施再造恩。其三赐归旧部
    宠荣多，俾抚残戎释网罗。但使祁连山作砺，不教蒲类海扬波。其四何期鹰眼终违
    化，翻肆鸮音煽逆尘。朔草并霑天上露，黄沙偏负塞垣春。其五恢恢天网本来宽，
    稔恶诛锄务欲殚。宵旰从容宏庙略，偏师重进取凶残。其六梯冲烈烈库车垣，逋寇
    仓黄竟返奔。那识降人争献款，亡巢徼幸漏游魂。其七虎符申命下丹霄，壁垒旌旗
    焕一朝。顿觉三门新气象，元戎更拜霍嫖姚。其八一军早定沙雅尔，百堵旋收阿克
    苏。万里风驰还电扫，大兵直压贼城孤。其九蚁结蜂屯三阅月，熊蹲虎踞一当千。
    如山军势原难撼，丑类空教倒戟旋。其十櫜囊不待裹粮行，早喜因粮在敌城。奇应
    何须惊雨粟，地留火米待神兵。其十一天浆那挹斗杓盈，陆海茫茫疏勒城。忽报灵
    泉随井渫，满营歌舞拜王明。其十二鼯鼠从知技已穷，著林飞砲响随风。铅丸拾得
    还歼寇，翻为天朝助火攻。其十三天厩飞腾万骑来，追风已过拂云堆。更番士卒符
    神算，恰作奇兵拔垒回。其十四六城脣齿扼和阗，一夕降旗因垒传。五里何妨迷涿
    野，转乘■J3雾靖狼烟。其十五群番秉令尽从风，联部扶携厥角同。重译献来回字
    表，喜为臣仆象胥通。其十六绣旗乍卷锐师分，戈壁风沙结暮云。半夜贼营齐破胆，
    惊从天上下将军。其十七腹背交攻攻并力，爪牙尽挫挫安逃。天风吹荡蚍蜉阵，伏
    穴潜藏似犴牢。其十八叶尔奇木门洞达，哈什哈尔城崔巍。此间风景古未识，祗今
    惟有天兵来。其十九缠头夹道拜旌旗，涸泽扬沙久赫曦。最是神奇回造化，雨师今
    亦迓王师。其二十久传妇子望云霓，今听欢呼应鼓鼙。跪奉雕盘争献果，葡萄蒟酱
    比难齐。其二十一殊方何幸戴尧天，从此坤城列市(厂墨)。薄赋但教供苜蓿，同文
    先为易金钱。其二十二劲师分道袭刀环，转战经时草木殷。入夜穷追声影绝，山头
    明月一弓弯。其二十三万众争先虏气销，呼声天半落盘雕。至今人过伊西洱，犹觉
    轰霆撼碧霄。其二十四旧闻天宇原知向，今詟神锋不可攖。一一顤尽泥首，夜来刁
    斗静无声。其二十五阵合将军飞羽箭，战酣勇士掣琱戈。降戎奉檄皆鹰犬，兔走山
    前得脱么。其二十六残生暂保齐那尔，狡窟难寻鶒布孩。白鹊旗高函逆首，都丸亲
    奉凯书来。其二十七虮肺蜣肱自不支，亲离众叛欲何之。轻刀砍阵蹂轻骑，又报分
    张贰负尸。其二十八奏捷星驰绝域书，御园云物小阳初。葭灰未动春先到，应瑞花
    争四照舒。其二十九送喜璇闱昼正长，共邀慈福乐时康。武成敬颂无疆寿，锡类同
    瞻日月光。其三十山川竞说方舆记，风土争传王会图。此日西维逾二万，昆仑犹自
    在东隅。其三十一默伽乐国旧曾讠夸，岂谓还成井底蛙。自此天方增喜色，真教土
    宇属天家。其三十二旭日曈昽元象开，八纮七政在璇台。噜斯纳默知钦若，同向蓂
    阶奉朔来。其三十三万古冰山雪巘閒，尽教职贡附朝班。落梅何处春风笛，一路筠
    冲接玉关。其三十四献馘肤功纪泮林，天章更勒远山岑。祗看云汉昭中外，字字唐
    虞二典心。其三十五功成始仰庙谟神，测海扪盘见未真。崇论昭宣聋昧觉，共钦至
    理析天人。其三十六泰坛琮璧陈天贶，清庙圭璋告大猷。盛典辉煌群祝嘏，皇心肃
    穆自凝庥。其三十七日丽风暄敞凤楼，九霄丹诏瑞云浮。敷天湛露恩施溥，奏凯声
    中恺泽流。其三十八骏烈都从睿断成，登三咸五总难名。祗今尺箠收天外，岁籥才
    看第五更。其三十九舞羽櫜弓偃六师，策勋饮至拜丹墀。小臣原谱鸣笳曲，珥笔惭
    无硃鹭词。其四十

        乾隆四十一年，平定金川，高宗御制凯歌三十章

        廿四中秋夜丑时，木兰营里递红旗。本来不寐问军报，孰谓今宵宛见之。其一
    七千里外路迢遥，向十馀朝兹八朝。可识众心同一志，嘉哉行赏自宜昭。其二贼巢
    最是勒乌围，甲杂小连噶喇依。破竹势成应不日，速传捷信原无违。其三行营半夜
    那来喧，卻是红旗到叙门。五载勤劳同上下，鸿勋集总沐天恩。其四红镫一点引红
    旗，顷刻行营人尽知。旧部新籓同贺喜，古来报捷可如斯。其五成言原有付兒行，
    一见红旗即奏将。虽是慈心早知喜，更驰侍卫报山庄。其六一破贼巢飞骑驰，未遑
    详细尽陈之。将军宣力应优赐，先示端倪加勉宜。其七前次受降惟戢斧，今番报捷
    乃犁庭。敬承天眷能无慰，未至武成心未宁。其八宵衣惟吾理合然，喜而不寐那能
    眠。乃知屐齿事诚有，较彼殊犹高下悬。其九三捷盼来一月间，此时军务正相关。
    执渠扫穴歌耆定，伫待郊台奏凯还。其十甲午桃花寺跸停，军书正此俯窗櫺。幸哉
    今日仍凭处，绿柳中飞一点星。其十一勒围报捷夜行营，重值上陵昼返程。一刻万
    人齐色喜，光明日月永销兵。其十二三穴犹延一月馀，六军奋勇岂饶渠。周遭火器
    炽攻处，早烂区区釜底鱼。其十三旬馀栈驿八朝至，一片红旗万马飞。夹路群番喜
    且惧，国之庆也国之威。其十四险恶山川靖枭獍，邪深机阱绝根株。从今番部都安
    堵，强食奸欺自此无。其十五蚕丛绝险隐妖氛，百战功成古未闻。鼜鼓冬冬声凯献，
    羌兒稽首送将军。其十六坚碉林立万重山，破险冲锋历尽艰。奏绩都资军将力，红
    旗一道入桃关。其十七姜维征处号维州，艳羡戎人谣语留。今日勒围为内地，无忧
    城果是无忧。其十八盼捷经冬复入春，垂成偏觉意廑频。今宵料得方安枕，明告慎
    哉用武人。其十九流离此日穴巢倾，耆定从兹可罢兵。歌凯莫教容易听，五年功幸
    一朝成。其二十郊台仍是此郊台，何幸重修盛事来。漫谓数年经契阔，精神注似日
    相陪。其二十一勋臣率拜列灵旗，军士鸣螺赫武仪。乐奏铙歌行抱见，诘戎家法万
    年垂。其二十二己巳班师本受降，庚辰郊劳典鸿庞。放牛归马予素志，凯献何期此
    见双。其二十三准部回城定五年，金川小寇亦如前。嘉予将士久敌忾，不觉对之增
    恻焉。其二十四地险加之众志坚，林碉步步战而前。小于昔事难过倍，慰意恆因意
    忄间然。其二十五凿穴而居避火器，终于面缚出蕃城。贪生蝼蚁固如此，聚族将焚
    语岂诚。其二十六倏经于役五春秋，栈道崎岖似坦邮。夹路花红复柳绿，阿谁致悔
    賝封侯。其二十七脱卻戎衣换吉衣，龙章示奖特恩稀。同心戮力还抡最，便解天闲
    赐六飞。其二十八兵洗金川永不波，潢池跋扈竟如何。良乡近远多黎庶，欢喜都来
    听凯歌。其二十九凯歌亦岂易为闻，五岁辛勤劳众军。我实未曾安午夜，几多忧虑
    与平分。其三十

        乾隆五十五年，高宗八旬，吏部尚书彭元瑞集御诗为万寿衢歌三百章，帝自圆
    明园回宫，奏以前导。而内戡外攘，治定功成，群臣亦屡有奏御之篇。康熙二十年，
    叶方蔼上皇雅，曰泾丘十二章，美受降也；曰关陇十二章，平陇右也；曰南纪十一
    章，平闽也；曰巨浸十一章，平海寇也。徐嘉炎上铙歌鼓吹曲，曰圣皇出，皇帝受
    命也；辽水奠，平察哈尔之乱也；安陇右，平王辅臣也；豫章翻，定江西贼也；扫
    七闽，平耿精忠也；海波平，驱郑锦也；平五羊，讨尚之信也；桂水深，定广西也；
    歼渠魁，吴三桂死，逆解散也；洞庭湖，平湖南也；收成都，平全蜀也；克黔阳，
    定贵州也；定昆明，诛吴世璠，平全滇也；文德舞，告成功也。凡一十四章。袁佑
    亦上平滇铙歌，曰圣同天，曰出师初，曰皇矣，曰于铄，曰氏亩，曰昔夜郎，曰万
    方平，曰于都，曰审天心，曰山石，凡十章。康熙二十三年，圣祖巡幸阙里，徐元
    文上东巡雅十三章。李振裕上亲祠阙里雅一篇。顾汧上述圣政雅，东山十章，南勋
    十章。金居敬上驾幸阙里乐府十二章康熙二十八年，圣祖南巡，赵执信上南巡乐府
    凡四章：曰东南春，道路无扰也；曰岁星谣，蠲租税也；曰江水清，吏知法廉也；
    曰桃花然，变民俗也。彭会淇亦上南巡风谣十章。康熙三十六年，亲征沙漠，厄鲁
    特遁，陈廷敬上圣武雅三篇，惟天十有一章，言初临沙漠，安边破敌，武功盛也；
    皇矣十有一章，言抚降人民也；武成十有一章，言擒孽歼凶，武功大成也。王士禛
    上平北雅一篇。杜臻上平漠北铙歌鼓吹曲：曰扬圣武，神几捷，峙金汤，踣猘兽，
    天驷蝗，天行健，穽孤雏，伏天诛，衢歌繁，武功成，光芝检，陈王会，凡十二章。
    陈论上圣武功成铙歌鼓吹曲：曰圣武昭，行天讨，虔祭告，命将帅，嘉祥应，三出
    塞，广招徠，大无外，凯歌还，辞尊号，凡十章。宋骏业上平北雅：成命九章，言
    天子自将出塞，靖边尘，安万民也；皇祐九章，言天子再出塞，料军实，决机宜也；
    天监九章，言天子三出塞，凶丑穷蹙，服天诛，集大功也。沈涵上圣驾北巡铙歌四
    章：抚万国，言天威北指，厄鲁特远遁也；乘法驾，言大驾巡边，喀尔喀恳切输诚
    也；紫坛高，言德合天人，甘霖屡沛也；六龙旋，言还宫斋祓，亲诣北郊也。姜宸
    英上平沙漠还宫凯歌七章：皇矣，颂宸断也；有山崔嵬，述贞符也；从军乐，血阝
    将士也；绝大漠，颂神武也；二仪乐，好生也；雄狐，美诸将能禀神算，成大功也；
    歌凯旋，乐寇平大驾早旋也。雍正二年，钱陈群上青海平定铙歌，曰麋之穷，贼母
    俘，屈群丑三章。乾隆八年，沈德潜上谒陵庆成乐府，曰圣大孝，发銮辂，盛京乐，
    谒三陵，怀祖烈，礼成宴，群蕃朝，大狩阅，永锡类，六龙回十章。万承苍亦上帝
    鉴十章。乾隆十四年，梁诗正上平定金川雅：有绎五章，美出师也；戎车四章，翦
    二竖也；繁云五章，番酋降也；鸾镳五章，告成功也。梦麟亦上圣武远扬雅一篇。
    乾隆四十二年，程景伊上平定两金川雅四篇：曰苞蘖十章，缵拉肇衅，按旅徂征，
    遂平之也；寅威七章，索诺木纳我叛人，守险拒命，简师济师，审戎机以摧坚锐也；
    周陆十章，师武臣力，克承睿策，悉俘群丑，武功成也；凯怿十章，圣武既昭，行
    庆秩典，申无疆也。雍容揄扬，第群臣之嘉颂，虽未颁乐官，而掌固有可纪者，附
    见于末云。

        国学网站独家推出

亦凡公益图书馆(Shuku.net)

下一卷 回目录