                                志三十六  地理八

        △山东

        山东：禹贡青、徐及兗、豫四州之域。明置山东承宣布政使司。清初因之。雍
    正二年，升济南府之泰安、武定、滨，兗州府之济宁、曹、沂等六州为直隶州。八
    年，济宁州仍属兗州府。十二年，升武定、沂二州为府，滨州改属武定。十三年，
    升泰安、曹二州为府。乾隆四十一年，仍升济宁、临清为直隶州。凡领府十，州二，
    散州八，县九十六。在京师之南。八百里。东至大海；一千三百里。西至直隶元城
    县界；三百四十里。南至江南沛县界；五百七十里。北至直隶宁津县界。二百四十
    里。广一千六百四十里，袤八百里。北极高三十四度三十五分至三十八度二十分。
    京师偏西一度二十五分至偏东六度四十分。宣统三年，编户五百三十七万七千八百
    七十二，口三千一百三万六千九百四十四。

        济南府：冲，繁，难。巡抚，布政、提学、提法、盐运司，济东泰武临、巡警、
    劝业道驻。初沿明制为省治，领州四，县二十六。雍正中，武定、泰安、滨直隶，
    割阳信、莱芜、利津等九县属之。北至京师八百里。广三百六十里，袤二百八十里。
    北极高三十六度四十五分。京师偏东四十一分。领州一，县十五。历城冲，繁，难。
    倚。城南：历山。东：华不注。东南：长城岭，玉水出焉。锦云川水入长清注黄河。
    河即大清、济水故道，其右渎入。西北迳药山，北至泺口镇。又东北迳鹊山，其南
    新小清河入，迳城北，右受大明湖，东迳虞山，纳巨合及关卢、武原水，并入章丘。
    今大明湖在城内，惟汇珍珠、濯缨诸泉，乃宋西湖，非唐以前遗址矣。有巡司：申
    公集。主簿：谭城。龙山驿。津浦、胶济铁路。章丘繁，疲，难。府东百十里。南：
    长白山、东陵、平顶。西南：危山；鸡山，水经注“巨合水出西北”，迳榆科泉庄，
    及武原、关卢水，入历城，注新小清河。新小清复入西北，右合绣江，即沟河，注
    百脉水，出土鼓故城，迳阳丘故城黄巾固。小清河又东北迳贾庄入齐东。其北黄河
    右渎自历城入，缘济阳界。小清昔源泺水，今源獭河，别源出东南野狐岭，西北迳
    青龙山，土鼓、宁戚故城，折东入邹平，即小清故道。有普济镇。邹平疲。府东北
    百六十五里。南：长白山。东南：黄山。西南：九龙。北：新小清河，自齐东入，
    东入长山。西北：獭河，自章丘入，迳浒山泺，东北为清河沟，并入长山。东南：
    孝妇河，即泷水，自长山错入。左合白条沟、沙河，迳伏生墓，屈东北，仍入之。
    其故道迳梁邹故城。有孙家镇。淄川简。府东少南二百二十里。东南：原山，淄水
    出焉。南有猪龙河，俗呼孝妇，即泷水，自博山入，迳城西南，右合般水，又北迳
    浮山。獭水河出黉山，迳昌国故城，会浸泗河自左注之，乃古德会水。左得萌水口，
    入长山。铁路。长山简。府东百九十里。西南：长白山。南：凤山。西北：新山。
    清河自邹平入，折北入高苑。清河沟东入新城。东南：孝妇河自淄川入，左得鱼子
    沟，错邹平仍入。有周村镇。新城简。府东北二百十六里。东南：商山。西北：清
    河沟自长山入，右迤为青沙泊，淤。东有乌河，即时水，迳西安故城，左纳涝淄河，
    折北，迳会城湖入博兴，西通麻大湖。西北：孝妇河自长山入，右会郑黄沟及系水，
    时枝津汇焉。齐河冲，繁，难。府西五十里。西南：黄河左渎自长清入，迳城南，
    又东入历城。北：徒骇，自禹城入。西南赵牛河自长清入，歧为岔河，并入禹城，
    而经流复入，合倪伦河自右注之，又东迳梁家庄入临邑。刘宏镇。有驿曰晏城。齐
    东疲，难。府东北百五十里。西北：黄河右渎自济阳入，迳延安镇，又东缘惠民界
    入青城。南：新小清，自章丘入，迳临济故城，又东入邹平。减水河、坝河，堙。
    临河镇。济阳疲，难。府东北七十里。黄河左渎自禹城入，迳城南，又东北缘齐东
    界入之。西北：徒骇及商河，并自临邑入，屈北入商河镇。镇二：回河、新市。禹
    城冲。府西北百十里。西南：徒骇河自高唐入，少淤，迳三岔口，右会漯河及管氏、
    赵牛、岔河，迳城西北，又东北入齐河。赵牛河错入，右合温聪、刁强河，仍入注
    之。禹城桥，县丞驻。新安镇。刘普驿。铁路。临邑简。府北百四十里。南：徒骇
    河自禹城、东南商河自齐河入，并东入济阳。西钩盘自陵缘界东北仍入之，并淤。
    长清冲，繁，疲，难。府西南七十里。南：碛湑山。东南：方山，有行宫。东北：
    瓘眉。西南：孝堂，古巫山。黄河自肥城入，迳城西北，右合南沙河。水经注“出
    南格马山宾谿谷，北迳卢县故城北与中川水合”者。又东北缘齐河界纳玉水，其南
    新小清，并入历城。西南：赵牛河，自茌平入，右纳赵王河，北入齐河。张夏镇，
    县丞驻。二驿：崮山、长城。陵简。府西北二百里。故城与德互徙。明永乐七年，
    西新鬲津河自德入，环城又东，右合笃马、赵王，又东钩盘自禹城入，并入德平，
    并涸。滋博镇。德州冲，繁，难。府西北二百六十里。粮道驻。南有运河自恩入，
    北迳城西。其南支四女寺减河入檀。老黄河故道迳城东北哨马营，是为北支，并入
    直隶。东南：马颊河，即笃马，自平原入，水经注“迳临齐城南”，今边临镇，州
    判驻，东北入德平。其新鬲津，东北入陵，淤。有鬲故城，古渎在焉。老黄河故屯
    氏渎，笃马其别河南渎。桑园、安德驿。又良店、梁家庄水驿二。铁路。德平难。
    府北二百五十里。西：马颊河自德入，右会小河，东北入乐陵及直隶宁津，下至海
    丰月河口入海。自直隶元城入，凡行山东境六百四十八里。南有钩盘自陵入，东北
    入商河，涸。有怀仁镇。平原冲。府西北百八十里。西：马颊河，自夏津缘界合蒲
    河，其东新鬲津故道，并北入德。东：笃马沟，旧合赵王河入陵，涸。有水务镇。
    桃源驿。铁路。

        东昌府：冲，繁。隶济东泰武临道。初沿明制，领州三，县五。雍、乾间，濮、
    临清直隶，割范、观城、朝城、夏津、丘。东距省治二百二十里。广二百二十里，
    袤二百八十里。北极高三十六度三十三分。京师偏西十八分。领州一，县九。聊城
    冲，繁，难。倚。南有运河，即会通，自阳穀入，右播为赵牛、湄河，入茌平。王
    官镇。崇武水驿。堂邑冲，疲。府西四十里。东北：运河，自聊城入，迳梁乡闸。
    西南：马颊，自冠入，迳张家堂，绝运，并入博平。侯固镇有城。博平冲，繁。府
    东北四十里。西南：运河，自堂邑入，迳土桥闸，西北至田家口。其西马颊，自堂
    邑入，西北复绝。西：徒骇，自聊城入，迳邓家桥，右纳湄河，东北擅湿故渎，入
    茌平，涸。茌平冲，繁，难。府东北六十里。管氏河首李庄，汇小冯新河，东北入
    禹城。西北：徒骇，自博平错入，入高唐。西：湄河，自聊城错入，入博平。

        南：赵牛河，自聊城入，错东阿复入，入长清。西：古黄河。有四渎口。广平
    镇。清平冲，繁。府北少东七十里。西南：运河，自堂邑入，北迳魏家湾，有巡司，
    入临清。西：马颊，自博平再入，入高唐。古黄河，西北自临清入，入夏津。水驿。
    莘简。府西一百里。西北：马颊，宋六塔、二股河所迳，自朝城入，东北入冠。东
    有古湿河，自朝城入，入聊城；分支入阳穀。镇：马桥。冠冲，繁，难。府西百里。
    东南：弇山，马颊自莘入，入堂邑。其西，古黄河，迳西北二十里冉子墓，东入馆
    陶。宋北流故渎，乾隆、道光两次决入马颊，至府境入运为患，其故道循陈公堤北
    入馆陶、临清，绝运，至旧城外，曰沙河，入直隶吴桥。馆陶简。府西北百二十里。
    南：馆陶镇。有废巡司。陶山，西南四十里。卫河，隋永济渠，自直隶元城入，左
    合漳水，迳乔亭城东北，右会古黄河，入临清。其北，屯氏。高唐冲，繁，难。府
    东北百十里。雍正八年直隶，十二年削所领禹城、平原、临邑、陵。高唐山，东北
    五里。东南：徒骇，自茌平入，东北入禹城。地理志“河水自灵县别出为鸣犊河”。
    其故渎西南马颊自清平入，北入夏津，并涸。固河镇。鱼丘驿。恩冲，繁，疲，难。
    府东北百八十里。西北：卫河，自武城错入。西南古黄河，南马颊，左渎并自夏津
    入，入德。四女寺，县丞驻。太平驿。

        泰安府：冲，繁，难。隶济东泰武临道。初沿明制，为济南属州。雍正二年直
    隶，领新泰、莱芜、长清。长清寻换肥城。十三年为府，增附郭，降东平与其所领
    东阿、平阴来隶。北距省八十里。广四百三十里，袤百七十里。北极高三十六度十
    五分。京师偏东五十二分。领州一，县六。泰安冲，繁，疲，难。倚。泰山，北五
    里，东岳，亦曰岱宗，周略百六十里，高四十里，有行宫。南：介石、石闾、亭亭、
    梁父。东南：龟山、徂徠。西南：社首、高里。其峰南有汶水，自莱芜入，右合天
    津水，左合牟汶，西南迳博故城，右合北汶、泮河及石汶、环水。其北汶北出者沙
    河，入长清。又西南，迳阳关、龙故城。东南：淄水，自宁阳入，迳岱山、梁父、
    柴故城，曰柴汶，右河、仙源河自左注之。又西南，大汶口，缘界迳汶阳故城南，
    合西浊，古蛇水，入东平。西北：黄山，肥河出，西入肥城。济运泉六十有六。静
    封镇。娄德旧置巡司，改通判。安驾庄，主簿驻。肥城简。府西七十里。雍正十三
    年自济南来隶。西：金牛山。西北：陶山、巫山、黄崖。东南：瀑布。南：马头，
    沙河出，亦曰小会肥河，入东南，右合孤山河、黄河、赵王河，入西北，并东北入
    长清。范公河，堙。济运泉十有二。石横镇。清泉水驿。新泰冲，繁。府东南百五
    十里。东南：山，西南：龟山。西北：新甫。北：青沙岘。东北：龙堂，小汶即
    牟汶出，西南迳敖阳镇，右合平阳、西周、苏庄、羊流，左广明河，迳灵查保入泰
    安。济运泉四十。上四庄巡司。敖阳驿。莱芜简。府东百二十里。西南：冠山。北：
    阴凉。东南：大石。南：安期。西北：羊丘。东北：杓山；原山，地理志“淄水出
    其阴，东入博山”。周礼“幽州，其浸菑时”。汶水出其阳，所谓嬴汶，屈折西南，
    汇黑虎、辛兴、鱼池诸泉，迳嬴县故城入泰安。东南：牟汶，自蒙阴入，迳牟县故
    城，汇响水湾、海眼泉、孝义河水，至城南，又西，左合司马河，从之。济运泉四
    十有九。东平州冲，繁，难。府西百四十里。明属兗州。雍正八年直隶。十三年降
    削所领东阿、平阴、阳穀、寿张。北：蚕尾山、瓠山，龙山即危山。东有汶水自泰
    安入，右纳汇河，明筑戴村坝阏之，西南入汶上。其溢而西者，夺漆沟迳龙堌北，
    亦曰大清河。其迳堌南者，小清合龙拱河，所谓“城南二汶”，夹城至马口而合。
    又西北，黄河西自寿张入夺之。运河即元会通河，后自汶上入，即梁山泺，迳安氏
    山东绝之，并入东阿。安山湖、赤河，并堙。济运泉三十有五。东阿冲，繁。府西
    北二百十里。东北：穀城山。东南：云翠。西北：曲山。西南：黄河自东平夺大清
    入，迳鱼山，水经注马颊口在焉。又西北，右合狼溪，入平阴。西北赵王河从之，
    其正渠赵牛河，自茌平错入，并涸。而古黄河、瓠子堙。运河自东平绝黄河入，迳
    陶城铺入阳穀。旧运河，淤。四镇：杨刘、安平、南穀、新桥。二驿：旧县、铜山。
    平阴简。府西北百九十里。明属东平。雍正十二年来隶。西：邿山。西北：榆山。
    西南：黄河自东阿入，右合锦水，迳城西北，又东入肥城。其肥河入东南，合柳沟
    泉，折南，入东平。西北：赵王河，自东阿入，分入肥城、长清。古黄河，堙。镇：
    滑口。

        武定府：繁，难。隶济东泰武临道。初沿明制，永乐初改金棣州曰乐安，宣德
    初，平汉庶人，改曰武安。国制为济南属州，领县三。雍正二年直隶。十二年为府，
    置附郭，降滨并所领利津、霑化、蒲台及济南之青城、商河来隶。西南距省治二百
    里。广二百八十里，袤二百七十里。北极高三十七度三十四分。京师偏东一度十三
    分。领州一，县九。惠民繁，疲，难。倚。明初省入州。雍正十二年复。南有黄河
    左渎自济阳入，迳清河口，西入济南。徒骇自商河东迳聂索镇，与清河经永利、支
    角西亦入滨。又北，沙河、商河分入而合，通曰沙河，迳锺家营、阳信，右得惠民
    沟，又西北，钩盘入。青城简。府东南六十里。雍正十二年自济南来隶。黄河右渎
    自齐东入，迳董沟东入滨。有田镇。阳信疲。府东北四十里。西南：钩盘自惠民入，
    迳红庙庄，一曰信河，县氏焉，东北入霑化，涸。沙河错入仍入之。有钦风镇。海
    丰简。府东北六十里。西北：骝山。海，东北百五十里，为大沽河口，与直隶盐山
    接。有巡司。鬲津河迳马谷山入，又东南，月河口。马颊河自庆云迳街东镇入。其
    故道堙。今马颊，唐所开。又东南，石桥口。至霑化，钩盘错入仍入之。有分水镇。
    乐陵疲，难。府西北九十里。西北：鬲津河，自直隶宁津入，错南皮复入，入盐山。
    西南：马颊，自德平入，东北迳兴隆镇入庆云。古钩盘，水经注屯氏别河，迳乐陵
    故城北，北渎迳重合定县故城南，并堙。旧县镇，明置巡司，废。商河繁，疲，难。
    府西南九十里。古商河，北十五里。水经注“迳朸县故城南”，实沙河，今图误。
    钩盘自德平入，涸，而沙南徙，西首临邑界，迳城南。南有徒骇，即古黄河，及其
    支津商河，自济阳入，并东入惠民，而商与沙合。宽河镇。滨州繁，难。府东九十
    里。雍正二年直隶。十二年复将所领蒲台、利津、霑化削。西南：黄河，自惠民、
    青城入，屈东北，错蒲台，复缘界故道左出，与合右渎仍入之。徒骇自惠民入，左
    合沙河，涸。迤东北入霑化。利津繁。府东百五十里。海，东北百六十里。西与霑
    化接。西南：黄河，自滨、蒲台入，侧城东北，入为牡蛎嘴。丰国镇有巡司。霑化
    难。府东北七十里。海，北少东百里。西与海丰接。西有钩盘河自阳信入，错海丰
    复入，又东南大洋口。西南：徒骇，自滨入。镇：永丰，久山有废巡司。蒲台疲，
    难。府东少南百二十里。雍正十二年自滨来隶。西有黄河自滨入，迳城南，又东北，
    左渎仍缘滨合故道入利津。龙湖。镇：龙混。

        临清直隶州：冲，繁，难。隶济东泰武临道。初沿明制，为东昌属州，领县二。
    乾隆四十一年直隶，割武城、夏津、丘还隶，而馆陶还东昌。东南距省治百十里。
    广百五十二里，袤百三十里。北极高三十六度五十七分。京师偏西三十六分。领县
    三。东有运河自清平入，迳城南，西南卫河自馆陶来会，是为南运河，亦通曰卫河，
    贯城而北，擅屯氏故渎，入直隶清河。古黄河，东北自馆陶入，歧为沙河，并入夏
    津。王家浅巡司。清源、渡河水驿。武城冲，繁。府北少东一百里。南有卫河自夏
    津入，迳城西，折东北，复会沙河，错恩复入，入直隶故城。旧有一字、黄芦、五
    沟诸水。县卑淖，金末艾家凹水泺，广数十里，深一丈。汉复阳故城，今饶阳镇。
    甲马营巡司，又驿。夏津疲。府东少北四十里。北：孙生镇。西有卫河自州入，再
    错直隶清河入，入武城。旧有沙河自州入，东有古黄河、马颊，并自清平入，入恩。
    丘简。府西南八十里。漳河，此顺治九年自广平平固店直注者，非古漳故道。二并
    自直隶曲周入，一迳城西，至宋八甿仍入之，一迳城东，至柳甿入清河。

        兗州府：冲，繁，难。总兵，兗沂曹济道治所。初沿明制，领州四，县二十三。
    雍正中，沂、曹、济宁、东平，济宁直隶。先后割县十三分隶，而东平降割泰安。
    东北距省治三百二十里。广五百十里，袤二百六十里。北极高三十五度四十二分。
    京师偏东三十四分。领县十。滋阳冲，繁，难。倚。嵫山，西北三十里。东有泗水，
    自曲阜入，至金口坝，歧为府河，贯城而出，左得十四泉，入济宁，实珠水正渠，
    又南，左合沂水、蓼水入邹。西北：漕河，自宁阳入，左合汉马，右洸河，亦南入
    济宁，涸。故城驿二：昌平、新嘉。铁路。曲阜简。府东三十里。东：防山。又东：
    戈山。泗水自其县入，右合嶮水及石门山水。东南：沂水、蓼水，自邹入。沂迳城
    西南而分流，得右洙、左雩，复合蓼，迳北店村而分，一仍入邹，一与泗、沂并西
    入滋阳。古者洙北、泗南，今互易，盖自后魏乱流始。泗故道，孔林夫子墓南。济
    运泉二十有八。铁路。宁阳简。府北五十里。宁山，北十八里。西：水牛。西北：
    鹤山。东北：告山、寿山。南：凤山，淄水出，北迳鲁成邑北，入泰安注汶。汶复
    缘界迳汉汶阳至刚故城，洸水出焉，所谓“汶为阐”，与漕河、汉白马并南入滋阳。
    正渠复迳春城口入东平。青川驿。铁路。邹冲，繁。府东南五十里。东南：绎山。
    相近红山，实凫山。北沙河出，与白水河并入滕。南：昌平，而岱脉南驰宁阳、曲
    阜。入东北六里，曰尼山，其西南昌平有乡，孔子生焉，故属曲阜。今山南长莎村
    相近四基西麓，孟子墓在焉。沂水导源尼山，西与蓼水并入曲阜，注泗。泗复自滋
    阳入，西北错济宁复入，入鱼台。蓼水亦复入，会溪湖水，为白马河，合大沙、红
    沟河，从之。咸丘。县丞驻辛庄。驿二：邾城、界河。铁路。泗水简。府东少北九
    十里。东北：历山、龟山、陪尾。有桃墟，泗水出，其北关山，洙水出，迳卞故城
    而合。南，姑郚城。又西，左合黄渊、右金线诸河，入曲阜。济运泉八十有七。滕
    冲，繁，疲，难。府东南百四十里。东南：桃山。狐骀自峄入，迳微山湖，右有许
    由泉，自峄入，为南明河。薛河迳昌虑南，石桥泉迳薛城注之，再错出江苏沛县。
    漷水出东北述山，迳蓝陵、祝其、合乡故城，合南梁水、趵突入沛注之，复入，右
    合三里河，北沙河自邹入，夹休城，其白马河入合界河为郁郎渊注之，又西北入鱼
    台。东北：小沂水，入费，而昭阳湖堙。镇：安平、南穀、陶阳，别有夏镇。泇河，
    通判驻。驿二：滕阳、临城。峄冲，繁，难。府东南二百六十里。北：君山。相近
    车梢峪，水出焉，曰沧浪渊，会许池泉，迳葛峄山，合金注河，其南茅茨、仙人河。
    东南，运河自江苏邳州入合之，又北迳微山湖、南阳湖入滕。乾隆中濬伊家河。济
    运泉十有四。万家庄水驿。汶上冲，繁，难。府西北九十里。东北：太白山、坦山。
    西南：赵王河，自郓城入，入嘉祥。北有汶水，自东平入，受泺澢诸泉、蒲湾泊水，
    曰鲁沟，西南擅鹅河故渎，注南旺湖，济运运河，遂东南入嘉祥达济宁，西北入东
    平达临清。湖东接蜀山湖，北马踏湖，并水经注汶左二水，迳东平陆故城北，汉县，
    古厥国，入茂都淀。柴城镇。南旺、马村二集，并县丞驻。新桥、开河二水驿。阳
    穀冲，繁，疲，难。府西北三百里。南有黄河，自范入，错寿张入。运河入，迳东
    阿故城，有阿泽，又北入聊城。西：徒骇河故道，自范入，错朝城，莘，再入，入
    聊城。镇：安乐。阿城，县丞驻。寿张疲，难。府西北二百四十里。东南：梁山，
    旧有泺。西南：黄河，自阳穀入，仍错出复入，入东阿。其北，运河，自东阿错入
    仍入之。有张秋镇。其南沙湾、沮河并入郓城。有竹口镇。

        沂州府：冲，繁，难。隶兗沂曹济道。初沿明制，为兗州属州，领县二。雍正
    二年直隶。十二年为府，置附郭，降莒及所属蒙阴、沂水、日照来隶。西北距省治
    六百六十里。广五百二十里，袤五百十里。北极高三十五度九分。京师偏东二度十
    二分。领州一，县六。兰山冲，繁，难。倚。西南：宝山。东南：马陵。北：大柱。
    沂水自其县入。蒙山河入为汶水，迳铁角山，纳小河，又南迳鲁中丘故城王祥墓右，
    合孝感河，至府治东北，右纳小沂及胭脂河，又涑支津，其正渠迳勃庄南，为芦塘
    河。沂水又南迳龙塘口，右歧为武河，其东白马河。东北：沭水，自莒入，右合温
    泉水，右武阳沟，再入郯城，而武河、芦塘河错郯城复入而合。又东，西泇河自费
    入，并南入江苏邳州，而西泇右纳别源巨梁水，复歧为夹山河，分入峄芙蓉湖。镇：
    长江、罗滕。青驼寺巡司。杨家庄、徐公店二驿。府属沿海墩台二十有八。郯城冲，
    繁，难。府东南百二十里。东北：羽山、苍山。沭河自兰山再入，迳城东北，右得
    墨河故渎焉，环城南入宿迁。又南，迳马陵山，西至红花埠，又西，白马河入迳城
    西，并入江苏宿迁。又西，沂水入，入邳州。又西支津武水入，又西，芦塘河入，
    合燕子河，右歧为鸭蛋河，入邳。正渠又南与武水仍入之。大兴镇，通判驻。旧置
    沂郯海赣同知，乾隆三十八年改。又磨山有废巡司。红花埠驿。道平、解村废驿。
    费简。府西北九十里。西北：蒙山。西南：南城。西北：聪山，浚水出，即地理志
    “南武阳冠石山治水”，应劭曰“武水南迳古颛臾”。右纳小淮水，一曰小沂，又
    东南迳万松山，右合祊水，至钟山。左合洪塔、蒙阳、红衣诸河。东南：旗山，东
    泇出。西南：抱犊崮。南：大沭崮，涑水出，西泇水出，并入兰山。镇：毛阳。关
    阳、平邑二巡司。莒州简。府东北九十里。雍正二年直隶。十三年降削所领沂水、
    日照、蒙阴。北：七宝山。东：观山、卢山。南：焦原。西：浮丘，有莒子墓，或
    误浮来。有寺曰定林，因譌为二山。西北：洛山。水经注濰水导源濰山，东南迳屋
    山，汉箕县故城。今合南源瓦屋山水，折东北，迳仲固山，右合析泉水。其东浯水，
    地理志、说文，出灵门壶山，迳汉姑幕故城，并入诸城。其西沭水，自沂水入，合
    华洛、袁公水，侧城东南，左纳鹤水、浔水，右合黄华水、马沟河，至道口入兰山。
    东南：石河，地理志夜头水，入日照。其西柘汪、硃汪、青口三河入，并入江苏赣
    榆，达于海。葛陂水，堙。十字路镇。石埠集有巡司。沂水冲，繁。府东北百二十
    里。西：龙山。西南：灵山。东：峨。西北：雹山。北：沂山。其连麓大弁，沭水
    出，东南迳杨家城子注邳乡南。左合大小岘、箕山水，迳孟母墓。莒西北，沂水自
    蒙阴入，左合螳螂河，东南迳盖故城，水经注左合连绵、浮来、小沂水，至城西北，
    左纳雪山、英山河，右合闾山、时密水，至河阳集，右纳东汶水，入兰山。其西蒙
    山河，自蒙阴入，复分支入费。县丞驻东里店。垛庄巡司，又驿。蒙阴冲。府西北
    二百里。南：蒙山。东北：卢崮、具山。西北：敖山。北：两县。沂水三源，郑氏
    主中源，出沂山，班氏主东源，出临乐山，桑氏主西源，出艾山，迳龙洞山而合，
    东入沂水。其北鲁山，螳螂水出。西南：五女山，桑泉水出，屈北迳城南，左会巨
    围、堂阜，右髇崮水，又东，俗曰汶河，右合桃墟河，古蒙阴水，迳铁城东北，卢
    川水会金星梓水，再错沂水复入，合著善河，自左注之，又东南入沂水。黑龙寨。
    紫金关有巡司。日照简。府东二百四十里。西北：昆山。西南：矮岐。北：会稽、
    白石。南：观山、堙台。海，东南五十里。东北自诸城以南为石臼口，纳潮河。又
    南，夹仓口，傅甿河合伐庄河、固河入。又南，涛雒口、涨雒口、岚头山口。折西
    为狄水口，纳石河。故安东卫在焉，有巡司。西有浔水，水经注“出巨公山”，俗
    黄墩河，其北鹤水，并西入莒。北有濰水，自莒错入，东入诸城，洪陵河从之。镇
    三：涛洛、夹仓、石臼。巨峰寨。

        曹州府：繁，疲，难。隶兗沂曹济道。总兵驻。初沿明制，为兗州属州。雍正
    二年直隶，仍领县二。八年，钜野、嘉祥自兗割隶。十三年为府，置附郭。降濮并
    所领县三，又割兗之单、城武、郓城来属；而嘉祥还旧隶。东北距省治

        五百八十五里。广百九十五里，袤二百八十里。北极高三十五度二十分。京师
    偏西五十一分。领州一，县十。菏泽繁，疲，难。倚。黄河自直隶开州入，其南瓠
    子故道。水经注，东至济阴句阳为新沟。城南：灉河。又南：北渠、河。水经注，
    北东北迳煮枣城南、冤朐北、莒都南。冤水，今大祢沟。有沙土集巡司。单繁，
    疲，难。府南一百五十里。明洪武二年降单州为县，属济宁。十八年改属兗州。雍
    正十三年改隶。东：栖霞山。西南：大陵山。南：黄河，自河南仪封县界流入县南，
    东流入江南砀山县界。东：古淶河流入金乡县，湮。钜野繁，疲，难。府东一百四
    十里。明洪武初，县属济宁。十八年属兗州府济宁州。雍正二年分属济宁州。八年
    改隶。东南：高平山，山出蜂石，石片上结成形，有酷肖者。其东北：白马山。东
    南：独山、麟山。钜野泽在县北五里，亦曰巨泽，济水故渎所入也。元末为沙水所
    决，遂涸。东北：运河。东南：会通河。西南有故黄河，堙。有通济闸闸官。郓城
    简。府东北一百二十里。明洪武十八年属兗州府济宁州。雍正二年分属济宁州。八
    年属兗州府。十三年改隶。东北：独孤山。东：金线岭。黄河东北流，迳郓城西二
    十五里，有黄河故道。灉河自直隶东明县流入，东北经郓城，西南入寿张县界。古
    济二水合流，北迳郓城，南流入东平州界。城武简。府东南一百十里。明洪武四年
    属济宁府，寻改属兗州府，以城武为武成。雍正十三年改隶。明正德十四年，县城
    圮于黄河，后河决多在城武。南有黄河故道，后堙。黄水自河南考城县流入，东迳
    城武县，南入江南丰县界。城武东北有黄水枝沟。曹繁，疲，难。府东南四十里。
    东：青山。东南：景山。北：曹南山，即禹贡陶丘。古氾水出，与南、古黄河、
    贾鲁河并堙，今惟南泡水河，首河南商丘界，东南至青涸集，歧为淶河，又八里河，
    入单，而西北柳林沙及南堤、夏月湖、白花诸河并淤。安陵、盘石镇。县丞驻刘家
    口。定陶简。府东南四十里。东：菏泽，古南、北汇焉。菏水出西陶丘西南七
    里，南今南渠，中渠今氾故道，迳仿山，北合北渠为潴水河，并入钜野，南渠
    之南柳河，沙河并自曹入，入城武，并涸。濮州繁，疲，难。府北百二十里。雍正
    八年直隶，领范、观城、朝城。十三年降，所领削。东：古濮水，堙。西南：黄河。
    北：金堤河。并自直隶开州入，东北入范。东南：赵王河，古灉水，自钜野入，入
    郓城。古清河即水，今黄河即魏河，实濮渠，亦北，其所合西无名洪河，亦堙。
    有瓠河镇。范简。府东北百六十里。范水，堙。西南：黄河，自濮入。水经注“迳
    范秦亭西”，春秋筑台于秦。又东迳委粟津，其金堤入迳城南，并入阳穀。镇：安
    定。观城简。府北百七十里。南北引河，首直隶清丰界，迳城东，分入朝城，涸。
    夹堤河，首县西马陵堤下古龙潭，入杜家河，东北至樱桃园入范，下至朝城入漯。
    沙河首角四池，北迳马厂入朝城，下至莘入漯。浮河自直隶开州入，至朝城入河，
    堙。有武乡镇。朝城简。府北二百十里。古漯水，亦武水故道，自西南杨家陂迳雁
    翎铺入阳穀，合夹堤河、石人陂水，入莘合沙河，下至聊城入运，堙。南北引河旧
    自观城入，夹城东西，分入阳穀、莘。马颊自直隶元城入，此唐笃马，非禹迹也，
    东北入莘，下至堂邑入运，并涸。

        济宁直隶州：冲，繁，难。隶兗沂曹济道。运河道驻。明，兗州属州。雍正二
    年直隶，仍领嘉祥、钜野、郓城。八年仍降属兗州。乾隆四十一年复，割汶上、鱼
    台并嘉祥来隶。寻以嘉祥易汶上。东北距省治百八十里。广百四十里，袤百八十里。
    北极高三十五度三十三分。京师偏东二十八分。领县三。南：承注山。西南：缙云。
    西北：运河，自嘉祥入，左受蜀山湖、马场湖，府、洸二河自滋阳分入汇焉。迳城
    南，又东南迳南阳湖，左纳泗水，入鱼台。泗复歧为新泗，错邹复入，合白马河。
    西：赵王河，自嘉祥入，东南迳王贵屯桥为牛头河，又合长澹，纳蔡河，并入鱼台。
    赵王，古黄河北，长澹，河水南。有鲁桥镇。金乡简。府西南百里。明属兗州。
    乾隆四十五年来隶。金乡山，西北三十七里，隶钜野阳山。西：万福河，自钜野入，
    右会西沟，屈东北，左合柳林河，又东迳苏家桥，右通淶河自单入，合东沟，并东
    入鱼台。左通蔡河自嘉祥入，入州。柳林，古菏水，即也。嘉祥简。府西五十里。
    城南：澹台山。东南：武翟。西南：遂山。东北：南旺湖，运河自汶上入迳之，入
    州两蹑焉。其赵王河入西北迳万善桥，左合牛头河。西南：南清河自钜野入，左合
    姚河，至城南为澹台河，东南并入州。其金山河入为蔡河，东入金乡，涸。鱼台冲，
    繁，难。府南百十里。东北：黄山、平山、独山。有湖一，曰南阳。运河自州入，
    左合新河，受之。牛头河入。西北，淶河、柳林河，自金乡入，合为新开河来会。
    又东南，并入滕。而牛头支津南入后，又有东支、西支河，自丰入焉。南阳镇。
    河桥水驿。

        登州府：冲，繁。总兵驻。登莱青胶道；今徙烟台。明，领州一，县七。雍正
    十三年，裁所辖四卫，置荣成、海阳。西南距省治九百二十里。广五百六十里，袤
    三百五十里。北极高三十七度四十八分。京师偏东四度三十六分。领州一，县九。
    蓬莱冲，繁。倚。东：硃高山、九日。东南：羽山、龙山、金果、马山、丘山。府
    治三面环海，运舶驶焉。西北自黄迤东为栾家口、西山口，又东丹崖山，古蓬莱岛，
    水城环之，黑水入。又东抹直口，沙河入。湾子口，安香河入。迤东南解宋营口、
    平暢口，至福山界，时家河从之。西南：崮山河入黄。其栾家口西北：大黑山岛、
    北沙河岛，东北：长山岛，南北隍城岛。有驿。黄繁。府西南六十里。黄山，南二
    十里。又南，石城。东南：莱山、掇芝。西南：卢山。北、西际海，西自招远迤东
    北，界首河、隋家甿河入，至龙口，纳吕家甿河。其西，母屺岛。又东，纳颍门
    及南栾河。其外，依岛、桑岛。又东，黄河营口，纳榆林及庄头河，至蓬莱界。马
    停镇。黄山馆巡司。龙山、黄山馆二驿。福山冲，繁。府东少南二百三十里。福山，
    西北五里。又西北，磁山，古牟山。东南：蛤蠦。西南：迷鸡、青石。海，北十馀
    里。自蓬莱迤东为八角口、浮澜口，其时家河又东，古县河入，至县北，纳清洋及
    大姑、道平河。之罘岛即转附。又东，烟台，明奇山所，今东海关，同治二年，登
    莱青道徙驻。奇山所巡司，孙夼镇废司。商埠。栖霞简。府东南百五十里。西北：
    艾山。北：白山。东：岠嵎，即书嵎夷，地理志“矱有居上山，声洋、丹水所出”。
    今灵山，丹今清阳，西迳翠屏山，屈东北，左纳清涟水。其东大姑河自莱阳入，右
    会安濬河从之，入福山。声洋今杨攕河，南迳釜甑山，会西源郭落山水。其西方山，
    县河出，左会观里河，其东蛇窝河、陶漳河，并南入莱阳。西北：榆林河，入黄。
    招远简。府西南百四十四里。东北：罗山。颍门河出云屯。西南：齐山。北：乌喙
    城。东：滚泉。西北际海，自掖迤东，万盛河入。又东，东良河口，界河入，至黄
    界，其东徐家甿，颍门及南栾河并从之。其南：会仙山，大沽河亦古冶水，入莱阳。
    西南：万岁河，入掖。莱阳冲，繁。府南二百五十里。地理志“长广有莱山”，今
    旌旗北三十里。东南：昌山。西：长清。东：仓山、福阜。西南：高丽。东北：三
    螺，大姑河出，入栖霞。南际海，西南自即墨迤东为五龙口。东北：陶漳河，自栖
    霞入，至城东南，右会杨攕、蛇窝、观里河，又南，右合九里，左会昌水河，为五
    龙河，山以氏焉。折东南，迳浮山入之，东至海阳界。西北：大沽河，自招远入，
    右合夼里河，左合平南、东良河，西南分流，其东吴姑河，其西小沽自掖缘界并入
    即墨。县丞驻姜山集。宁海州冲，繁。府东少南二百六十里。顺治十六年省宁海卫
    入之。东：卢山、九佛。东南：大昆仑。西南：铁官。东北：金山。南北际海。西
    北有福山；迤东为龙门港口，辛安、七里河入。其外栲栳岛。又东，戏山口，沁水
    河入，至小河口，龙泉河入，至文登界。西南自海阳迤东为浪暖废口，黄垒河入，
    亦至文登界。西南：安濬河，入栖霞。氵厥港、夏村局河并入海阳。汤泉镇。文登
    冲，繁。府东南三百三十里。雍正十二年省威海、靖海二卫入之。城东：文登山。
    西：紫金、绿山。东南：斥山、石门、牛仙。西南：马鞍、岊山。南北际海，西北
    自宁海迤东为鹿门口，羊亭河入。又东，楮岛。其内，威海卫。卫东，刘公岛。折
    南至荣成界，招阜河从之。西南自宁海迤东为姚山口，木渚河汇送驾、古桥诸河入。
    古桥合小河，古昌水，汉故昌阳在焉。又东，望海口，高村河入。其南，靖海卫。
    卫北，铁槎山。其西，五垒岛。其东南，苏门岛。东北，延真、琵琶岛。温泉镇。
    文登营。威海、靖海二巡司。荣成简。府东四百六十里。明洪武置成山卫及寻山所。
    顺治十二年，所省入。雍正十二年改置。成山，东三十里。其麓召石，即朝鳷。南：
    龙山。西南：浔山。三面际海，北自文登而东为渤海青岛，纳柘埠河，不夜河亦入
    焉。有鸡鸣岛。又北，东海驴岛，为龙口、崖口。迤西南，荣盛澳。西南：寻山所，
    纳沽河为卸口。又西南，宁津所。其南，镆铘岛，至文登界。盐滩石岛巡司。租界。
    海阳简。府东南二百二十里。明洪武三十一年置大嵩卫及海洋所。顺治十二年省入。
    雍正十二年改置。东：岠嵎山。西：昌山，北：嵩山、林寺。西北：观山。海，城
    南二里，自莱阳而东为沙家口，白沙河入。有鲁岛、牙岛。又东，纪甿河入。有泥
    岛、土阜岛。至城南，为老龙头，纳氵厥港河入，为刘格庄河。其东，草岛嘴。其
    南，千里岛。又东北，大小竹岛、小青岛。乳山口纳夏村河、局河。又东，绵花岛。
    又东北，宫家岛、腰岛，至宁海界。西北：观山，古观水出，俗废。发城河，今入
    莱阳。行村寨有巡司。

        莱州府：冲，繁。旧隶登莱青胶道。明，领州二，县五。光绪三十一年，胶直
    隶，割高密、即墨。西距省治六百八十里。广二百九十里，袤四百三十里。北极高
    三十七度十分。京师偏东三度四十二分。领州一，县三。掖冲，繁。倚。掖山，东
    二十里，今大基，掖水出，迳城南，合三里河。又二十里，崮山。西北：斧山。府
    北际海，西北自昌邑迤东为海沧口，其胶莱北河入，有土山，迤东浞河入，古过国
    在焉。又东，白沙、英村、果村河、掖水、淇水、苏郭河入。又东，太平湾口，龙
    王河入。有小石岛。其西，芙蓉岛、古傅岩。其东，三山岛口，纳万岁河。其西岸，
    万里沙。又东，硃桥河入，至招远界。地理志“曲城阳丘山，冶水出”。左传尤水
    即小姑。其西，硃东河，并入平度。沙丘城。海沧镇。县丞驻硃桥。柴胡、沧海二
    废司。飞霜驿。平度州简。府南百里。雍正十二年削所领濰、昌邑。东：六曲山。
    北：公沙、天柱、大泽。明堂，白沙河出，南迳鱼脊山，至分水口，东为胶莱南河，
    左合云河、落药河，入州。东北：小沽河，自掖缘界合硃东河，墨水从之。西为胶
    莱北河，缘界合现河、龙王、韩村、药石河，西北入掖。二镇：亭口、灰埠，州同
    驻，又驿。濰冲，繁，难。府南少西二百五十里。西南：程符山。西：黑山。海，
    北百里，自寿光而东，尧丹河入。其桂河入，会大于、白狼，及孝义河入。又东至
    昌邑界。东南：塔山，溉水出。又东，寒浞河、瀑沙、浮塘、张固河。又东，濰水，
    自安丘缘界，左合汶河，并入昌邑。固底镇巡司。古亭驿。昌邑冲，繁。府南百十
    里。城东：东山。南：陆山。海，北五十里，自濰而东，其寒浞、瀑沙、浮塘、张
    固四河并入焉。又东，安丘、濰水入。又东，胶莱北河自平度缘界，迳密阜。其西，
    汉故下密密乡在焉。又北，迳狗冢山，合媒河入，至平度界。夏店驿。铁路。

        青州府：冲，繁，难。登莱青胶道治所。副都统驻。领安东卫，州一，县十三。
    雍正中，莒直隶，割蒙阴、沂水、日照，寻降并属沂，增置博山。乾隆七年卫省。
    西距省治三百三十里。广二百七十五里，袤三百九十里。北极高三十六度四十五分。
    京师偏东二度十二分。领县十一。益都冲，繁，难。倚。东：箕山。西：金山。西
    北：尧山。西南：淄水自博山入，右合仁河，东北迳稷山，其西时水，并入临淄。
    又西，涝淄河，入新城。西南：石膏山，与城南云门并，即逢山。水经注“洋水出
    其东南，入临朐”者。石沟水亦曰石膏，其东北贯城者曰南阳水，右合建德水，东
    南巨洋水，今洱河，自临朐入合之。折东北，右纳康浪水、洗耳河、尧水，其西跃
    龙河，地理志“为山，浊水出”，俗北阳河，迳高柳村，并入寿光。县丞驻金岭镇。
    青社驿。博山简。府西南百八十里。明兵备副使治所。雍正二年改置，割淄、莱地
    益之。博山东南五十里，岳阳城。东：荆山。西南：原山；长城岭，陇水出，水经
    注“古袁水”，合白洋河，北迳城西，合倒流泉、沙沟河入淄川。南有淄河，自莱
    芜入，东迳石马山、莱芜谷，迤北，右合泉河，圣水，出金鸡山口，入益都镇。临
    淄简。府西北五十五里。西南：弇中峪。西：葵丘。南有淄水自益都入，水经注，
    迳牛山西，其北营丘，东得天齐水口，又北迳管仲墓，至城东，迳雪宫西高敬仲墓
    东入乐安。西南：时水自益都分入而合，北迳杜山，右合澅水及系水、京水，又北
    折西，一曰乌河，即乾时，入新城。西北：渑水，亦汉溱，分入乐安、博兴。周礼
    “其浸菑时”。东南：鼎足山，地理志“菟头，女水出”，北迳故酅亭，伏，至汉
    东安平故城复出。博兴简。府西北百十里。西南：小清河、支脉沟自高苑入，并淤。
    今自马踏湖纳新城涝淄水，左得小清故道，故亦曰小清河。又东为会城泊，水经注
    “平州坑右纳汉溱”，即渑水，出为预备河，并入乐安。冶城河，堙。有纯化镇。
    高苑简。府西北百五十里。南有小清河，自新城入，至军张闸，右得故道，左为支
    脉沟，俗岔河，东入博兴。田镇，横所居。乐安冲，繁。府北少东九十里。海，东
    北百三十里，自利津迤东南为淄河口，有小清、支脉沟自博兴入之。一故道至寿光
    界，今小清入。西北其富民河亦入焉，右会淄水，缘其界，其女水入，分流折东并
    入之。西南：渑水自临淄错入，亦仍入之。乐安、高家港镇。塘头寨。寿光冲，繁，
    难。府东北六十里。海，东北百四十里，自乐安迤东南为淄河门。西南，清水泊，
    古钜定，有盐城，汇益都跃龙、王钦、北阳河，临淄女水、小清古渎。又东南，
    洱河口水，南自益都入，迳剧故城，古纪国，又北迳黑家泊，又东南至濰。东南：
    尧河，亦自益都入，迳故乐城。南丹河自昌乐入，迳斟灌国。其桂河入，迳故乐望。
    广陵、侯镇。临朐简。府南少东四十五里。朐山，东二里。西：逢山。东南：大弁。
    西南：八旗、嵩山、大岘。其关一，曰穆陵，有巡司。地理志，硃虚东泰山，今沂
    山，汶水出其东，东北左合英山水，入安丘。其北虚水、西丹水并从之。巨洋水出
    其西北，迳月明崖，右合龙门、南丹，左略逯、冶泉，迳城东，又北迳委粟山，左
    纳石膏水，入益都。其东康浪水、洗耳河、尧水从之。安丘繁，难。府东南百六十
    里。安丘山，西南十五里，即今牟山，所谓牟娄，古牟夷国。又西南：刘山、峿山、
    书院。东北：担山。南有峿水，自莒入，左合淇河、雹泉河，东入诸城。东南：濰
    水，自诸城入，迳砺阜山，左合小峿水，侧有盖公山，又北缘昌邑界复入，迳岞山
    入濰。汶水西自临朐入，左合金山，右合牛沭山水，水经注“东北迳汉故郚城北、
    管宁冢东、孙嵩墓东、柴阜山西”，今右合灵水，又侧城东北迳汉故淳于，从之。
    镇：李丈。景芝，县丞驻。昌乐冲，繁。府东七十里。东：弧山。南：乔山。东南：
    丛角，小汶河出，入安丘。塔山，水经注覆甑，溉水出。其西，孝义河。西南：擂
    鼓，白狼河出，东迳后魏故营陵。东南：方山，虞河出。并入濰。其北麓，桂河出，
    其西麓，东丹水出，西丹水自朐来入会，迳北郝集，丹硃墓在焉。其西：尧水，自
    益都缘界，并北入寿光。丹河镇。铁路。诸城冲，繁，难。府东南二百八十里。东
    南：琅邪山、云母、烽火。南：黄山。西南：马耳；九仙山，潮河出，会北源石河
    峪水，迳故梁乡，入日照，达于海。海又东为宋家河口，距城百二十里，黄山河入。
    又东，徐家港，纪里河纳白马河入。又东，崔家溜口，东南横河东源自胶入，会西
    源入。其外，沐官岛。又东，鸭岛。迤北，斋堂岛。又北，龙潭口；琅邪台在焉。
    至莒界，濰水入。西南：涓水，纳白纳河，自其右注之，左纳西商沟河。又东迳白
    玉山，右合扶淇水，至城北。折北，右合卢水，地理志“横故山，久台出”。密水，
    迳巴山入高密。其东五龙河，其西长干沟，又西浯水自安丘入，迳汉故平昌，合荆
    水，并从之。信阳、龙湾、普庆、芝盘镇。南信巡司。药沟驿。

        胶州直隶州：冲，繁，难。明，莱州，领县二。雍正中降，省灵山卫入之。光
    绪三十一年直隶。西距省治百里。仍所领。南：艾山、珠山、崆峒。东暨南际海，
    自即墨迤西南为麻湾口。北有胶莱南河，自平度入，西南胶河自诸城入，右合西源
    望荡山水，迳汉故祝兹，错复入，迳金梁乡镇，汉祓侯国，即东黔陬城。又迳西黔
    陬，左合周阳河，错高密，合张奴水复入，迳都泺。又东南，右合碧沟，至夹河套，
    左会沽河。又南守风湾、云溪河、洋水，又南黄山岛、淮子口，迤西薛家岛、灵山
    岛。其北岸灵山卫，卫北徐山，又西柴湖荡口、湘子门口，至诸城界麻湾、女姑口，
    外为胶州湾。光绪二十三年德人租之。镇：古镇、逢猛。夏河寨。灵山巡司。铁路。
    高密简。府西南一百二十里。南：王子山。胶河自州入，右合张奴水，迳都泺仍入
    之。北：胶莱北河自平度缘界。纳五龙河仍入之。侧有百脉湖，涸。西南：濰水自
    诸城入，左合张洋河，左长干沟，又西北迳砺阜，郑康成墓在焉。左纳浯水，入安
    丘。铁路。即墨冲，繁。府东南二百五十里。东南：不其山、劳山。西南：天室。
    西：高鞍。东及南际海，东北自莱阳入，为周甿口。其内鼇山废卫。迤东南，栲栳
    岛。巡司二。又南，田横岛、峗山口。又西，女姑口汇海口，远西河入。其外胶澳。
    又西，赤岛。西南：青岛，至州界。北：孟沙河入平度注姑河。姑河复缘界入州，
    流浩河从之。

        国学网站独家推出

亦凡公益图书馆(Shuku.net)

下一卷 回目录