                              志五十四  地理二十六

        △青海

        青海：禹贡西戎之域。袤延二千馀里。至京师五千七十里。东及北界甘肃，西
    界西藏，南界四川。三代属西羌。汉为张掖、武威、金城、陇西四郡之西塞外，蜀
    郡之北徼外，属先零、烧当等诸羌地。王莽时，置西海郡。历后汉、魏、晋，皆诸
    羌所居。东晋后，又为吐谷浑所据。隋平吐谷浑，置西海、河源等郡。隋末，吐谷
    浑复据之。唐龙朔三年，吐蕃灭吐谷浑，尽有其地。宋亦为吐蕃地。元为贵德州及
    吐蕃朵甘思等处，属吐蕃等处宣慰司。明为西番地。正德四年，始为蒙古部酋所据。
    清初，有元太祖弟哈布图哈萨尔之裔，号顾实汗，自西北侵有其地，遣使通贡。自
    分部众为左右二境。左境东自西宁边外栋科尔庙，西至嘉峪关边外洮赉河，南自西
    宁边外博罗充克克河北岸，北至凉州边外西喇塔拉。右境东自栋科尔庙，西至噶斯
    池，南自松潘边外漳腊岭，北至博罗充克克河南岸。康熙三十七年，悉众内附。雍
    正元年，台吉札什巴图尔子罗卜藏丹津诱众犯边，大军讨平之，越岁而定。三年一
    贡，分三班，九年一周。置互市于西宁日月山。开拓新边，增设安西镇于布隆吉尔，
    辟地千馀里。三年，编其部落为四，旗二十九，后又增置土司四十。设西宁办事大
    臣以统辖之。广千馀里，袤千馀里。面积二百四十万方里。人十五万口。北极高三
    十一度四十五分至三十八度三十分。京师偏西十四度三十分至十七度。东：阿木尼
    末伦山。东南：阿木尼塞尔泰山。西南：阿木尼那凌通布山。西北：阿木尼巴延尊
    崔山、阿木尼洞舒山；阿木尼天沁察罕山，其峰甚峻，无雪而白，故名；阿木尼兀
    善通布山。西：阿木尼巴尔布安山，其峰高险，色黑，故名。西北二百馀里，有阿
    木尼厄枯山，东北近甘、凉二州之边，有阿木尼冈噶尔山，又名龙寿山。凉州边外
    有阿木尼巴延哈拉山，又名大荒山。又阿木尼扣肯古尔板山，在黄河东岸哈尔吉山
    东，山有二峰独高，积雪不消；其一为阿木尼麻禅母孙山，即大雪山也。番语称祖
    为“阿木尼”。西海十三山，番俗皆分祭之，而以大雪山为最。凡环绕青海之滨者，
    亦有十三山，土人皆名乌尔图，谓之“十三角”云。又南旷野中，有汉陀罗海山、
    西索克图山、西南索克图山，地多瘴气。西南：乌克陀罗海山，高峰壁立。黄河西
    岸、青海西南，有固尔班伊玛图山，三山相接，皆名伊玛图，绕独罗池。有苏罗巴
    颜喀喇山，在伊玛图山东北，石崖色黑，多冷瘴，故名。南：黄河北岸有巴尔陀罗
    海冈。近青海南岸有巴汉哈图岭。巴汉哈图岭东，伊克哈图岭；其西南，察察岭。
    察察岭东，纳布楚尔岭。南少西，苏罗岭，即苏罗巴颜喀喇山之东支。黄河西岸、
    苏罗岭东，登诺尔台岭。拖孙池东南，忒伯呼图岭。有海努克岭。东北，布呼图岭。
    西，乌苏图搜吉岭。青海西南，殷德尔碧柳图岭，相近有好来岭。青海西南二百馀
    里，乌兰布拉克岭。西宁边外，纳拉萨拉岭。其西，齐布秦尔岭；相近有哈拉岭，
    即拉喇山也。洮州卫边外，有达尔济岭，即讬礼岭也。洮河发源西倾山之脊，岭最
    高大，其上平坦，草木茂盛。东南有和尔河，源出纳拉萨拉岭，西北流，入青海。
    北少东，哈尔济河，源出青海北岸哈尔济山，东南流，入青海。北：伊克乌兰和硕
    河，源出巴颜山，南流入青海。其西，巴汉乌兰和硕河，南流入青海。东南：巴颜
    池，周四十馀里。西南：多罗池，周一百五十馀里。洮赉河亦作滔来、陶赖、讨来，
    在肃州南，下流合张掖河，即古呼蚕水也。汉书地理志禄福县，“呼蚕水出南羌中，
    东北至会水，入羌谷”。寰宇记：“呼蚕水一名潜水，俗谓之禄福河，西南自吐谷
    浑界流入。”一统志：“按今讨来河发源州西南五百馀里番界中，有三派，最西曰
    讨来河，其西又有辉土巴尔呼河，北流，与讨来河合。又东北百馀里，南有巴哈、
    额济纳二河，分流而合，又北与讨来河会为一，又东北流入边。绕州南，至州东北，
    合西来之水，又东北出边，过金塔寺，稍折而北，又转东与张掖河合，又北入居延
    海。”布隆吉尔河，在今安西州北，即南籍端水也。一统志：“按舆图及新志，今
    有苏赖河，亦名布隆吉尔河，发源靖逆卫南山，曰昌马河。北流转而西，迳旧柳沟
    卫北，会十道沟水为苏赖河。又西迳安西卫北，又西迳沙州卫西北，党河自南来注
    之。又西北流，潴为合拉池。其流长七百馀里。池方数十里，即古南籍端水也。今
    三卫屯田，俱藉此水灌溉。”塞尔腾海，在旧沙州卫西南，水出雪山之阴，西北流，
    潴为泽，为青海要道。西尔噶拉金河，即党河，在沙州卫西，古氐置水也。汉书地
    理志龙勒县，“有氐置水，出南羌中，东北入泽，溉民田”。一统志：“按舆图，
    今有党河在西，会南来一水，又折北流，绕沙州旧城之东、新城之西，入苏赖河，
    溉田甚广，当即古氐置水。”穆鲁乌苏河，又作胡胡乌苏河，在黄河西大雪山北，
    源出索诺木达什岭，北流四十馀里，折东北，合南来之密喇河、北来之萨尔哈卜齐
    海、阿尔昂诸水，东流入黄河。噶斯池，在黄河上流鄂灵海东北、固尔班蒙滚陀罗
    海山东南。有三池：一名鄂博图噶斯池，周二十五里；一名多木达噶斯池，周十五
    里；一名察罕噶斯池，周十馀里。俱在黄河鄂博池之东，番名固尔班噶斯池。

        青海和硕特部二十一旗：元太祖弟哈布图哈萨尔七传至阿克萨噶勒泰，生子二。
    长，阿鲁克特鲁尔，今内札萨克科尔沁、杜尔伯特、郭尔罗斯、札赉特、阿鲁科尔
    沁、四子部落、茂明安、乌喇特八部之祖也。次，乌鲁克特穆尔，十传至哈尼诺颜
    洪果尔，生六子。其第四子图鲁拜琥，号顾实汗，后裔繁衍。游牧青海者十九旗。
    又有游牧西套之阿拉善旗，游牧察哈尔之和硕特旗。顾实汗长兄哈纳克土谢图，其
    裔为青海和硕特部所属之西右翼中旗。顾实汗季弟色楼哈坦巴图尔，其裔为青海和
    硕特部所属之西右翼后旗。此二旗合顾实汗裔为二十一旗。顾实汗第三兄昆都伦乌
    巴什，其裔为游牧珠勒都斯之中路和硕特旗，游牧科布多之新和硕特旗。青海和硕
    特部在西宁边外。北极高三十四度三十三分。京师偏西十五度十四分。西前旗顾实
    汗之子。康熙四十二年封多罗郡王。雍正三年授札萨克，世袭。佐领八。牧地在布
    喀河南岸。东至乌图起尔沙陀罗海，南至西拉库图尔、果库图尔，西至察罕乌苏呼
    鲁恭纳，北至布喀河滨纳令布楞。班禅商上堪布喇嘛牧场，在旗境额勒池水南。前
    头旗顾实汗之孙。康熙四十年封多罗贝勒。五十六年晋封郡王。雍正三年授札萨克，
    世袭。佐领十一。牧地南当黄河之曲，有小哈柳图河，入于黄河。东至拉布楞希拉
    得布沙，南至和讬果尔希里克，西至巴尔鄂博巴颜乌拉，北至额尔德尼布乌鲁勒卜
    达巴。黄河重源，再显于巴颜喀喇山之东麓，二泉流数里，合而东南流，曰阿尔坦
    河。阿尔坦，蒙古言“金”也，水色微黄似之。东北流三百馀里，至鄂屯塔拉，为
    古星宿海，元史所谓火惇脑兒也，直西宁边外西南一千一百馀里。星宿海于群山环
    绕中，有地平旷，可三百里，有泉千百，随地涌出，大小错列，望若列星。阿尔坦
    河自西南来，皆汇入焉。东北流百馀里，又东南注札凌海。海周三百馀里，东西长，
    南北狭，河亘其中而流。番语谓白为“札”，长为“凌”，以其水色白也。又东南
    注鄂凌海。海在札凌东五十馀里，周亦三百馀里，形如匏瓜，西南广，东北狭。番
    语谓青为“鄂”，言水色青也，即元史所谓汇二巨泽，名阿剌脑兒者也。由海东北
    流出，折东南，南抵巴颜浑岭下，复正南流百五十里，水色始变绿而黄。又东南流，
    曲曲七百馀里，绕大雪山南，古积石山也。番名阿木尼麻禅母逊阿林。阿木尼谓
    “祖”，麻禅谓“险恶”，母逊谓“冰”，犹言“大冰山”也。山自巴颜喀喇东来，
    当黄河北岸，绵亘三百馀里，上有九峰，甚高，冬夏积雪。在西宁边外西南五百三
    十馀里。元史谓之亦耳麻不莫剌。黄河依山南麓东流，折而东北，有三坤都伦河前
    后自东南来注之。三坤都伦者，一曰德特坤都伦，出赖楚山，西北流三百馀里入黄
    河，即元史纳邻哈喇河，自白狗岭北流者。一曰都尔达都坤都伦，出纳克多木精山，
    西北流，屈曲三百数十里入黄河，当河流自南转东北处，即元史乞里马出河，自威
    茂州西北岷山之北北流者。一曰多拉坤都伦，源出冈芧山，西北流六百数十里入黄
    河，正当大河于乌兰莽鼐山麓折而西北流之处，即元史鹏★山西北七百里，过札塞
    塔失地与河合者。黄河既纳此三水，势甚盛，至乌兰莽鼐山下，始折而西北流二百
    里，小哈柳图河自东北来入之。小哈柳图源出东北鲁察布拉山，二源，西南流百里
    合，又西入河，当游牧西、土尔扈特南、前旗东。前左翼头旗顾实汗之孙。康熙四
    十三年封多罗贝勒。雍正元年晋郡王，三年授札萨克，世袭。佐领九。牧地在大通
    河南岸。东至阿木达赖台，南至固尔班塔拉之北沙克图，西至齐擦擦呢布楚勒，北
    至巴颜布拉克。大通河源出青海西北阿木尼尼库山南诺尔，东南流，曰乌兰木伦河。
    又东，哈尔浑河自北来注之。又东北，曲曲流，南受一水，又东北，满楚喀河自西
    北来注之。东迳甘州边外番大山，东南流八百里，北受小水六，南受小水五，至西
    大通堡南，又东南会湟水，又东南入黄河，即古浩亹水也。河北为西右翼前旗游牧
    地。西后旗顾实汗之裔。康熙五十五年封多罗贝勒。雍正三年授札萨克，世袭。佐
    领九。牧地跨柴集河，其水北注盐池。东至锡喇盐海子、察罕讬罗海，南至合约尔
    巴尔克，西至布隆吉尔河源，北至果库图尔、希拉库图尔。盐池在青海西南，周百
    馀里，产青盐。蒙古名达布逊淖尔。其水自锡喇库特尔山之莫和尔河，与布拉克地
    之察罕乌苏河，西来汇为此池。又自池东南流出，会西来之巴尔虎河。又七十馀里，
    柴集河自东南来入之，名曰盐河。复东南流，沦于功额池。凡青海蒙古与西宁一郡
    军民，并各种番、回，食盐皆取给于此。北右翼旗顾实汗之孙。康熙四十四年封辅
    国公。雍正元年晋贝勒，后降固山贝子。三年，授札萨克，世袭。佐领六。牧地在
    青海北岸。东至沙拉哈吉尔，南至库库诺尔齐津，西至吹吉乌立图阿拉尔，北至乌
    兰和硕。有伊克乌兰和硕、巴哈乌兰和硕二河，在旗境西，西北自库德里山南流百
    馀里，入库库诺尔。北左翼旗顾实汗之孙。康熙四十四年封辅国公。雍正元年晋固
    山贝子。三年，授札萨克，世袭。佐领三。牧地在布隆吉尔河南岸。东至哈喇诺尔，
    南至科尔鲁克，西至窝果图尔，北至伊克柴达木。乌兰乌苏河出东南沙碛中，西北
    行五百馀里，入达布逊诺尔。南左翼后旗顾实汗之裔。康熙五十年封辅国公。雍正
    三年授札萨克，世袭。佐领一。牧地在大通河南岸，青海正北。东至吉噶素台鄂兰
    布拉克，南至和洛海，西至布都克图乌兰和硕，北至青海。北前旗顾实汗之裔。康
    熙五十年封辅国公。雍正三年授札萨克，世袭。佐领二。牧地在青海西岸。东至科
    依特陀罗海，南至柴吉希巴立台，西至车吉，北至哈达图。南右翼后旗顾实汗之裔。
    康熙五十年封辅国公。雍正三年授札萨克，世袭。佐领四。牧地在青海东岸。东至
    贺尔，南至哈沙图，西至哈拉素布鲁汉，北至库库诺尔。坤都伦河自察罕鄂博图山
    两源合而南入西宁河。有世宗圣制碑，在旗界。西右翼中旗顾实汗伯兄之裔。雍正
    三年，领公中札萨克，授一等台吉，世袭。佐领一。牧地跨柴达木河。东至诺木罕
    河，南至诺木罕木鲁，西至滔赉，北至希勒沿。舒哈河自旗西无名海子流出，西北
    入于沙。柴达木河出河源北托逊淖尔，西流至西拉珠尔格塔拉，阿拉克淖尔水东来
    入之，合而西北流，格德尔古河、乌兰乌苏河、布隆吉尔河俱自其东注之，又西入
    于沙。西右翼前旗顾实汗之裔。雍正三年授札萨克一等台吉，世袭。佐领二。牧地
    在大通河北岸。东至察罕阿尔吉永安，南至约呼赉口，西至柴达木察罕巴彦讬罗海，
    北至希立永安。南右翼中旗顾实汗之裔。康熙五十九年封辅国公。雍正三年授札萨
    克。乾隆四十年，降一等台吉，世袭。佐领五。牧地当鲁察布拉山之西。东至库克
    乌松，南至齐克特尼诺尔，西至僧克图木齐，北至库克乌松西山。鲁察布拉山，旧
    作罗插普拉，即禹贡之西倾山也，一名西彊山，亦名嵹台山，在洮州西南三百三
    十馀里。史记夏本纪“道九山”，索隐“九山古分三条，马融以西倾为中条。郑康
    成分四列，汧为阴列，西倾次阴列”。汉书地理志陇西郡临洮，“禹贡西倾山在县
    西”。北史吐谷浑传：“阿豺升西彊山观洮江源。”水经注：“山东即洮水源。嵹
    台，西倾之异名也。”括地志：“西倾山今嵹台山，在洮州临潭县西南三百六十六
    里。”元和志：“嵹台山在临潭县西南三百里。”一统志：“西倾山，番名罗插普
    喇山，近黄河自东折而西北之东岸，绵亘千馀里。凡黄河以南诸山，无大于此者。
    洮河发源于此。”南左翼中旗顾实汗之裔。康熙五十年封辅国公，晋贝子、贝勒，
    后降袭札萨克一等台吉，世袭。佐领四。牧地西滨黄河。有恰克图河，东南来流入
    之。东至巴哈图尔根，南至阿尔坦果尔，西至伊克图尔根，北至巴哈图尔根。恰克
    图河在洮州西六百馀里黄河东岸，源出伊克图尔根山，东北流，折而北，会巴哈
    图尔根山之水，折而西北流百馀里，有伊西克山之水，自东北来会，又西北入黄河。
    又有硕尔浑河，旧作硕尔郭尔，在恰克图河之北，源出古尔班图尔哈山，会三小水，
    西北流入黄河。北左末旗顾实汗之裔。雍正三年授札萨克一台吉，世袭。佐领四。
    牧地东至柴吉沁。南至盐海，西至哈唐和硕，北至和特克。北右末旗顾实汗之裔。
    雍正三年授札萨克一等台吉，世袭。佐领二。牧地在布喀河源沙尔诺尔之西。东至
    色尔柯克达巴，南至察罕陀罗海，西至萨尔鲁克，北至库尔鲁克。布喀河在青海西，
    源出青海西北阿木尼厄枯山南，名喀喇锡纳河，南流与英额池水会。池周一百五十
    馀里，其水东南流，会于喀喇锡纳河。复东南流，至天沁察罕峰北，与沙尔诺尔水
    会，即所称善池也。诺尔周六十馀里，其水东流，至天沁察罕峰前，亦入喀喇锡纳
    河，又东流，受北来之罗子河、西尔哈河。又东，受北来之济拉玛尔台河，乃名布
    喀河。又东流注青海。其河受六大水，岸阔流深，夏月人不可渡。青海左右诸水，
    无有大于此者。东上旗顾实汗之孙。雍正三年授札萨克一等台吉，世袭。佐领一。
    牧地在青海东北岸。东至阿拉赖达巴木鲁，南至柴吉，西至青海，北至乌尔肯希巴
    立台。南左翼次旗顾实汗之裔。雍正三年授协理台吉。九年，晋札萨克一等台吉，
    世袭。与前左翼头旗共佐领九。牧地有盐池。东至沙拉图，南至海达克，西至努克
    孙山鄂昔齐，北至乌兰墨尔河。盐池在青海西南，周百馀里，产青盐。柴集河自东
    南来注之。南左翼末旗顾实汗之裔。康熙三十六年封贝勒，后削爵。雍正三年授札
    萨克一等台吉，世袭。佐领二。牧地当博罗充克克河源。东至囊吉立图巴尔布哈，
    南至图禄根河，西至恰克图北山木鲁，北至恰克图河。博罗充克克河，旧作波洛冲
    科克，即古湟水，一名洛都水者也。在西宁府西北边外，当青海之东，源出噶尔藏
    岭，元人所谓祁连山，明志之热水山也。有三泉，一曰伊克乌拉古兒台，一名土尔
    根乌拉古尔台，一名察哈乌拉古尔台，南流汇为一水，名博罗充克克河。其东有布
    虎图岭二泉，亦南来合，曰昆都伦河，东南流，与巴哈图河合流入博罗充克克河。
    又东南流，至栋科尔庙南，有土尔根察罕河，自西南来会，水势始盛。转东流，入
    西宁边镇海营，是为西宁河，即湟水也。又东流三百馀里，南至庄浪卫降唐堡入大
    通河。汉书地理志金城郡临羌，“西北至塞外，有西王母石室、仙海、盐池，北则
    湟水所出，东至允吾入河”。水经注：“湟水出塞外，东迳西王母石室，东南流，
    迳龙夷城，故西零之地也。又东南，迳卑禾羌海北，有盐池，世谓之青海。东流迳
    湟中城北，故小月氏之地也。又东，右控四水，导源四溪，东北流注于湟。又东迳
    赤城北而东入，迳戎峡口，右合羌水，又东迳临羌县故城北，又东，卢溪水注之。
    又东迳临羌新县故城南，又东，右合溜溪、伏溜、石杜、蠡四川，左会临羌溪水。
    又东，龙驹川水注之。又东，长宁川水注之。又东，牛心川水注之。又迳西平城北，
    又东迳土楼南，右则五泉注之。又东，右合葱谷水，又东迳东亭北，东出漆峡，东
    流，右则漆谷常溪注之，左则甘夷川水入焉。又东，安夷川水注之。又东迳安夷县
    故城。又东，左合宜春水，又东，勒且溪水注之。又东，左则承流谷水南入，右会
    达扶东西二溪水，东流，期顿、鸡谷二水北流注之。又东，吐那孤、长门两川南流
    入之。又东迳乐都城南，东流，又合来谷、乞斤二水，左会阳非、流溪、细谷三水，
    东迳破羌县故城南，六谷水自南、破羌川自北，左右翼注之。又东迳小晋兴城北，
    又东与閤门河合，即浩亹河也。又东迳允吾县北，为郑伯津，与涧水合。又东迳允
    街县故城南，又东迳枝阳县，逆水注之。”后汉书注：“湟水一名洛都水，西自吐
    谷浑界入，在今湟水县。”元和志：“湟水一名湟河，亦谓之洛都水，出青海东北
    乱山中，东南流，至兰州西南入黄河。”唐书吐蕃传：“湟水至濛谷，抵龙泉，与
    黄河合。”元史河源附录：“湟水源自祁连山下，正东流一千馀里，注浩亹河，与
    黄河合。”册说：“西川河源出西塞外海夷部落，东流，由石峡入境，至卫西北，
    受北川河，又东合南川河，而经城北，名西宁河。又至卫东北，受沙塘川水，又东
    南经碾白堡，名湟河。又东南接庄浪所界，合西大通河。又东合庄浪河，又东南至
    兰州西南入黄河。北川河，番名阿尔坦河，源出西宁边外，北至阿尔坦山，南流，
    会二小水，入北川河。又南流，入西宁北川边内。又东南流，至西宁城南，入湟河。
    南川河番名西喇苦特河，源出西宁边外西南西喇苦特山，东北流，至西宁城西北入
    湟河。又喀喇河在西宁边外西北湟河之东，源出察罕鄂波图岭，合二小水，东南流，
    入西宁边内，又流五十馀里，入湟河。南右翼末旗顾实汗之裔。康熙三十六年封辅
    国公，晋固山贝子。雍正元年削爵。三年，授札萨克一等台吉，世袭。佐领一。牧
    地在黄河北岸，有锡尼诺尔。东至乌兰布拉克，南至黄河舒尔古勒渡口，西至西拉
    珠尔格西山木鲁，北至巴颜布拉克。锡尼诺尔在旗东界，其南岸与乌兰河北入黄河
    之处相直。黄河自此北折，东迳贵德北，入西宁府界。西右翼后旗顾实汗之裔。
    雍正三年授札萨克一等台吉，世袭。佐领一。牧地跨柴达木河。东至希昔，南至诺
    们罕木鲁，西至乌拉斯台，北至柴达木。西左翼后旗顾实汗弟之裔。雍正三年授札
    萨克一等台吉，世袭。佐领一。牧地跨柴达木河。东至巴彦陀罗海，南至桑陀罗海，
    西至乌尔图，北至玛尼图沙纳图。

        青海绰罗斯部二旗：本准噶尔族。乾隆十九年，准噶尔平，其族遂微。附牧赛
    音诺颜部者曰额鲁特。附牧青海者曰绰罗斯。辖旗二：南右翼头旗，北中旗。北极
    高三十六度十八分。京师偏西十五度四十二分。南右翼头旗准噶尔族。康熙四十二
    年封多罗贝勒。雍正元年晋郡王。三年授札萨克。乾隆三十年降贝勒，世袭。佐领
    四。牧地当青海东南岸。东至博尔巴齐他尔、察罕鄂博、哈拉乌素，南至固尔班他
    拉贡诺尔，西至窝尔登诺尔、伊克察罕哈达，北至青海。察罕陀罗海，南有巴颜淖
    尔，东北有蒙古图布拉克，会东来二水，又东北有乌兰布拉克。二水合流而西，会
    南来之巴颜淖尔水，为和尔必拉，北入青海。北中旗准噶尔族。康熙五十五年授公
    品级一等台吉兼札萨克。雍正三年晋辅国公。乾隆十五年晋固山贝子，世袭。佐领
    二有半。牧地在青海西北岸。东至济尔玛尔台，南至布喀沿。西至西尔哈落萨。北
    至济尔玛尔台。西尔哈河，西北出槐满阿林，东南流，又有罗色河，西北出库得里
    阿林，西南流来合，南入布喀河。又西北，济尔玛尔台河，屈曲南入布喀河，其南
    岸即和硕特北前旗也。

        青海辉特部南一旗：姓伊克明安。有卓哩克图和硕齐者，其子号青诺颜，游牧
    青海。雍正元年来降。三年，授札萨克一等台吉。九年，晋辅国公，世袭。佐领一。
    牧地当巴彦诺尔之南。东至巴彦诺尔东山木鲁，南至窝兰布拉克、僧里鄂博、哈立
    噶图，西至博尔楚尔、哈立噶图河，北至纳兰萨兰。北极高三十六度十八分。京师
    偏西十五度四十二分。巴彦诺尔在青海东南，周四十馀里。水西北流出，屈曲三百
    数十里，入和尔必拉。

        青海土尔扈特部四旗：元臣翁罕，数传至博第苏克，自称青海土尔扈特台吉。
    顺治八年始通贡。雍正三年，编辖旗四。北极高三十五度十五分。京师偏西十七度
    十五分。南中旗翁罕之裔。雍正三年授札萨克一等台吉，世袭。佐领四。牧地当登
    努尔特达巴罕之阳，东至果库图尔，南至果库图尔山木库尔，西至库克乌松，北至
    衮阿尔台。西旗翁罕之裔。雍正三年授札萨克一等台吉，世袭。佐领四。牧地在阿
    屯齐老图，有阿勒淖尔泊。东至衮阿尔台，南至黄河，西至哈尔古尔希立，北至库
    克乌苏唐素楞。南前旗翁罕之裔。雍正元年授札萨克一等台吉，世袭。佐领一。牧
    地当大哈柳图河之南，小哈柳图河之北。东至古鲁半博尔齐沙拉图，南至黄河，西
    至宗科尔，北至恰克图。大哈柳图河，蒙古曰伊克哈柳图，在洮州西六百馀里黄
    河北岸，源出纳莫哈山乌兰俄尔吉岭，当布库吉尔地。三源，东流百馀里，折而西
    南，合流，又西北流，入黄河。小哈柳图河，源出鲁察布拉山，二源，西南流百里
    合，又西入河。当旗境东。察汉诺们罕喇嘛游牧在旗境东北。南后旗翁罕之裔。雍
    正三年授札萨克一等台吉，世袭。佐领三。牧地当硕罗巴颜哈拉山之阳，曰鄂博图。
    东至莫古立源，南至衮阿尔台，西至库克乌松木鲁，北至登纳吉尔尼。萨尔哈布齐
    海河，自西来屈曲而南，有哈尔浑舍里小河，旧以为阿尔坦河，自北来会，合而南
    入黄河。呼呼乌苏河，在阿尔坦河之西北，源出苏罗达巴罕，南入黄河。

        青海喀尔喀部一旗：南右一旗。元太祖之裔。徙牧青海，隶和硕特族。雍正元
    年来归。编旗一。乾隆三年，授公中札萨克一等台吉。佐领一。牧地在青海南岸。
    东至察罕哈达，南至南山木鲁，西至乌兰布拉克，北至青海。北极高三十六度三十
    五分。京师偏西十六度三十二分。自东而西，有阿木尼塞尔沁阿林、伊克哈图达巴
    罕、巴哈哈图达巴罕、巴哈察罕哈达、伊克察罕哈达诸山。东有和尔河。西，札哈
    苏太河。中，无名河六。俱北流入青海。达赖商上堪布喇嘛牧场在柴积河南。以上
    各部共二十九旗及察罕诺门为一盟，不设盟长，归西宁办事大臣统辖。

        土司青海所属凡四十：玉树四司。一司、二司在木鲁乌苏河东。三司、四司在
    河西。阿拉克硕二司、白利、阿萨克、阿永，在河南。尼牙木错、固察、拉布，在
    河北。札武三司在河东。隆布、吹冷多尔多，在布垒、布楚两河间。上格尔吉在布
    楚河西。中格尔吉、下格尔吉、哈尔受、隆坝二司、隆东绰火尔、觉巴拉、苏尔莽、
    叶尔吉、列旺、安图、兴巴、拉尔吉，俱在河北。桑色尔、巴颜囊谦，在河南。洞
    巴在河西。苏鲁克在索克河南。称多在玛楚河西。蒙古尔津、永河普，在黄河西。
    二阿里克，在齐普河东。西北境有阿克达木山、巴萨通拉木山，皆长数百里。极西
    北二十里，有锡津乌蓝拖罗海山，讬克讬乃乌蓝木伦河出其西南。为勒科尔乌蓝达
    布逊山。喀齐乌蓝木伦河，东流八百馀里，会乌苏河，以下通称木鲁乌苏河。有阿
    克达木河，出阿克达木山，屈曲流七八百里，北注之。折北流，会讬克讬乃乌蓝木
    伦河。又转东，受南来之布辉伯河。又东，受南来大水二，入玉树司界。折西南，
    有那木齐图乌兰木伦河，出瀚海地，东流千馀里，折南注之。又南折东，迳拉玛察
    喀山，北受齐齐尔纳河。又东南为布垒河，入四川雅州所属土司界，是为金沙江上
    源。阿克河出巴萨通拉木山，南流折东入喀喇乌苏河。河自前藏东流入境，行三百
    馀里，折南流，有索克河出阿克达木山西，屈曲东流八百里而南注之，仍南入前藏
    界。布楚河上源曰格尔吉河，出上格尔司境，东南流，迳各司南，至洞巴司西，折
    南入前藏界，是为澜沧江上源。玛楚河出固察司东，东南流，入雅州土司界，是为
    雅龙江上源。黄河发源巴颜喀喇山东麓，名阿尔坦河，东北流，汇为大泽，名鄂端
    诺尔，即星宿海也。又东贯查灵海，南入鄂灵海，会西来乌兰河，至永河普司东，
    又折东入额鲁特界。齐普河上源有二，曰图声图河，曰得尔多河，北流而合，环阿
    里克境，西北入黄河。以上纳赋于西宁办事大臣。

        国学网站独家推出

亦凡公益图书馆(Shuku.net)

下一卷 回目录