                              本纪十七  宣宗本纪一

        宣宗效天符运立中体正至文圣武智勇仁慈俭勤孝敏宽定成皇帝，讳旻宁，仁宗
    次子。母孝淑睿皇后，乾隆四十七年八月初十日，生上于撷芳殿。幼好学，从编修
    秦承业、检讨万承风先后受读。又与礼部右侍郎汪廷珍、翰林侍读学士徐颋朝夕讲
    论。

        乾隆五十六年八月，高宗行围威逊格尔，上引弓获鹿，高宗大喜，赐黄马褂、
    花翎。嘉庆元年，娶孝穆成皇后。四年四月戊戌，仁宗遵建储家法，亲书上名，缄
    藏鐍匣。十三年正月，孝穆成皇后薨，继娶孝慎成皇后。

        十八年九月，从幸秋狝木兰，上先还京师，而教匪林清党犯阙之变作。是月，
    戊寅，贼入内右门，至养心殿南，欲北窜。上御枪毙二贼，馀贼溃散，乱始平。飞
    章上闻。仁宗欣慰，封上为智亲王，号所御枪曰“威烈”。谕内阁曰：“忠孝兼备，
    岂容稍靳恩施。”上谦冲不自满假，谢恩奏言：“事在仓猝，又无御贼之人，势不
    由己，事后愈思愈恐。”其不矜不伐如此。

        二十五年秋七年，仁宗秋狝热河，上随扈。戊寅，仁宗不豫，己卯，大渐，御
    前大臣赛冲阿、索特纳木多布斋，军机大臣托津、戴均元、卢廕溥、文孚，总管内
    务府禧恩、和世泰公启鐍匣，宣示嘉庆四年御书，立上为皇太子。仁宗崩，即日奉
    大行皇帝梓宫回京。辛巳，尊母后为皇太后，晋封惇郡王釂恺为惇亲王，釂愉为惠
    郡王。癸未，奉皇太后懿旨：“大行皇帝龙驭上宾，皇次子智亲王仁孝聪睿，英武
    端醇，见随行在，自当上膺付讬，抚驭黎元。但恐仓卒之中，大行皇帝未及明谕，
    而皇次子秉性谦冲，予所深知。为降谕旨，传谕留京王大臣，驰寄皇次子，即正尊
    位。”上奉懿旨，恭摺覆奏，并将御前大臣等启鐍匣所藏嘉庆四年四月立皇太子硃
    谕进呈。召在籍翰林院侍讲秦承业来京。

        八月乙酉，命遵古制行三年之丧，臣民仍照定例持服。免直隶承德府属及经过
    宛平等五州县明年额赋。癸巳，允王大臣请，持服百日。乙未，大行皇帝梓宫还京
    师。御史袁铣疏陈定规模、正好恶七事。上优诏嘉纳之。加方受畴太子太保。戊申，
    大学士、九卿等奏上大行皇帝庙号尊谥曰仁宗受天兴运敷化绥猷崇文经武孝恭勤俭
    端敏英哲睿皇帝。颁大行皇帝遗诏于朝鲜、琉球、暹罗、越南、缅甸诸国。庚戌，
    上即皇帝位于太和殿，告祭天地、太庙、社稷，颁诏天下，以明年为道光元年。加
    恩中外，非常赦不原者，咸赦除之。加黄钺、刘镮之、赛冲阿、孙玉庭、蒋攸钅舌
    太子少保。辛亥，停本年秋决。是月，赈河南许州地震灾。贷盛京彰武台边门等处
    被淹兵丁一年钱粮，并给修屋费。贷巨流河等处一月口粮。

        九月己未，尊大行皇帝陵曰昌陵。庚申，切责军机大臣，以拟遗诏错误，罢托
    津、戴均元军机大臣，文孚、卢廕溥仍留军机大臣，均下部严议。斌静奏冲巴噶什
    爱曼布鲁特比苏兰奇纠萨木萨克之子张格尔作乱。命庆祥兼程赴喀什噶尔剿之。命
    大学士曹振镛，尚书黄钺、英和在军机大臣上行走。壬戌，以那彦成为理籓院尚书。
    命吏部尚书、协办大学士吴璥督理河南仪封河工。调刘镮之为吏部尚书，茹棻为兵
    部尚书，卢廕溥为工部尚书，黄钺为户部尚书，汪廷珍为礼部尚书，顾德庆为左都
    御史。起松筠为左副都御史。戊辰，以秦承业为翰林院侍讲学士，命在上书房行走。
    庚午，上始御西厂幄次，引见廷臣。诏开乡会试恩科。命臣工切实言事。丁丑，豫
    亲王裕兴以罪夺爵圈禁。壬午，加提督杨遇春太子少保，赏双眼花翎。是月，赈河
    南睢州等七州县水灾，并给睢州等四州县一月口粮。

        冬十月戊子，调英和为户部尚书，那彦成为吏部尚书，穆克登额为工部尚书，
    普恭为礼部尚书，和世泰为理籓院尚书，松筠为左都御史。辛丑，上大行皇帝尊谥
    庙号。翌日，颁诏天下，覃恩有差。甲辰，赈江苏被水江宁等八州县、安徽被水凤
    阳等府所属州县。戊申，以德英阿为乌鲁木齐都统。是月，赈江南海州、安徽泗州
    等八州县及屯卫水旱灾。给浙江萧山等三十三县贫民口粮。

        十一月丙辰，上奉皇太后居寿康宫。戊辰，以魏元煜为江苏巡抚，左辅为湖南
    巡抚。庚午，冬至，祀天于圜丘。自是每岁如之。癸酉，以诚安为左都御史，松筠
    为热河都统。甲戌，诚安改镶黄旗汉军都统。以文孚为左都御史。丁丑，翰林院侍
    讲学士顾莼奏松筠宜置左右，忤旨，下部严议。

        十二月甲申，上皇太后徽号曰恭慈皇太后。翌日，颁诏天下，覃恩有差。谕奉
    皇太后懿旨，立皇帝继妃佟佳氏为皇后。丙戌，和世泰改福州将军。以晋昌为理籓
    院尚书。调庆保为闽浙总督。以史致光为云贵总督，韩克均为云南巡抚，颜检为福
    建巡抚。庚寅，河南仪封决口合龙。癸巳，加上孝敬宪皇后、孝圣宪皇后、高宗纯
    皇帝、孝贤纯皇后、孝仪纯皇后尊谥。英和罢军机大臣，照旧供尚书等职。丙申，
    以汪廷珍、汤金钊、方受畴、蒋攸钅舌言查陋规不便予议叙，孙玉庭奏尤为剀切，
    温谕褒之。起李鸿宾为安徽巡抚。召张映汉来京，以陈若霖为湖广总督，帅承瀛为
    浙江巡抚。

        是岁，朝鲜、琉球来贡。

        道光元年春正月癸丑，御太和殿受朝，乐设而不作，不读贺表。丙辰，赏刑部
    员外郎初彭龄礼部侍郎衔。裁浙江盐政，以巡抚兼管。己未，以文孚为礼部尚书，
    那清安为左都御史。丁卯，越南进香，表贺，贡方物，诏止之。丙子，朝鲜国王李
    钖奉表慰唁；廓尔喀王热尊达尔毕噶尔玛萨野奏仁宗升遐成服，贡金缎，赐敕嘉赉
    之。

        二月壬午朔，日食。班禅额尔德尼进贡物，赐敕褒嘉赉之。戊戌，协办大学士
    吴璥予告。庚子，命孙玉庭为协办大学士，仍留两江总督。加陕甘总督长龄太子少
    保。甲辰，免江西丰城等六县民借籽种口粮逋穀。

        三月辛亥朔，钦天监奏，本年四月初一日，日月合璧，五星联珠。诏：“益励
    寅恭，与内外臣工共图上理，不必宣付史馆。”壬子，以送仁宗睿皇帝梓宫至山陵，
    命庄亲王绵课等留京办事。癸丑，再免经过地方本年旗租，并给麦田籽种。辛酉，
    仁宗睿皇帝发引，上奉皇太后送至昌陵。壬戌，廓尔喀进登极表贡，命与道光二年
    例贡同进。丙寅，上谒泰陵、泰东陵、昌陵、隆恩殿，上孝淑睿皇后尊谥曰孝淑端
    和仁庄慈懿光天佑圣睿皇后。丁卯，命成都将军呢玛善赴云南帮办军务。癸酉，葬
    仁宗睿皇帝于昌陵。加托津、曹振镛太子太傅。丁丑，上奉皇太后还京师。戊寅，
    仁宗睿皇帝、孝淑睿皇后升祔太庙。己卯，以升祔礼成，颁诏天下，覃恩有差。命
    贵州提督罗思举赴云南军营协剿。是月，贷山西岢岚等十州县、甘肃狄道等五州县
    上年灾民仓穀口粮。

        夏四月丙戌，常雩，祀天于圜丘，仁宗睿皇帝配享，自是岁以为常。庚寅，授
    呢玛善为钦差大臣，督办云南永北军务。授那清安左都御史。大学士、三等侯明亮
    致仕。命戴均元、穆克登额、阿克当阿相度万年吉地。甲辰，云南大姚拉古贼平。
    丁未，上诣大高殿祈雨。戊午，拨江苏海州等州县赈银四十五万六千两。命伯麟为
    大学士管兵部。以长龄为协办大学士，仍留陕甘总督任。癸亥，诏停本年秋决。甲
    子，授伯麟体仁阁大学士，曹振镛武英殿大学士。丙寅，封阮福皎为越南国王。以
    松筠为兵部尚书，庆惠为热河都统。壬申，夏至，祭地于方泽，仁宗睿皇帝配享，
    自是岁以为常。癸酉，云南永北大姚贼平。

        六月辛巳，以张师诚为广东巡抚。甲申，安定门灾。庚寅，上御太和门，命郑
    亲王乌尔恭阿、顺承郡王伦柱赍册宝诣孝穆皇后殡宫行册谥礼。戊戌，召成龄来京，
    以李鸿宾为漕运总督，孙尔准为安徽巡抚。除河南新乡县地赋。以琦善为山东巡抚。

        秋七月庚戌，刑部尚书和瑛卒，调那彦成为刑部尚书，松筠为吏部尚书，晋昌
    为兵部尚书。以穆克登布为理籓院尚书。己未，严烺以三品顶戴署河东河道总督。
    丁卯，调毓岱为江西巡抚。以杨懋恬为湖北巡抚。庚午，上奉皇太后谒西陵，免经
    过地方额赋十分之三。壬申，上奉皇太后还京师。是月，赈甘肃宁夏等四县水旱灾，
    并免上年额赋。

        八月庚辰，展顺天乡试于九月举行。丁亥，命松筠在军机大臣上行走。以特依
    顺保为乌里雅苏台将军。癸巳，兵部尚书茹棻卒，以初彭龄代之。乙未，霍罕遣使
    请入觐，卻之。丙午，调张师诚为安徽巡抚，孙尔准为广东巡抚。

        九月戊辰，暹罗国王郑佛遣使进香、贡方物，温谕止之。己巳，召长龄来京，
    以硃勋署陕甘总督。是月，赈安徽宿州等三州县水灾。

        冬十月己卯，上御乾清门听政，自是岁以为常。丁亥，调孙尔准为安徽巡抚，
    嵩孚为广东巡抚。

        十一月己未，贵州巡抚陈若霖奏请岁减民、苗佃租二万二千石，给苗疆会试举
    人川费，允之。壬戌，以河防功加黎世序太子太保衔。

        十二月戊子，以邱树棠为山西巡抚。癸巳，吏部尚书刘镮之卒，调卢廕溥为吏
    部尚书，免军机大臣。调初彭龄为工部尚书。以戴联奎为兵部尚书。

        是岁，朝鲜、越南、琉球来贡。

        二年春正月丁未朔，方受畴病免，以颜检为直隶总督，长龄署之。以叶世倬为
    福建巡抚。辛酉，祈穀于上帝，仁宗睿皇帝配享，自是每岁如之。庚午，召特依顺
    保来京，调奕颢为乌里雅苏台将军，松筠为黑龙江将军。以晋昌为盛京将军，那清
    安署兵部尚书。辛未，以三载考绩，予曹振镛等议叙，罢侍郎那彦宝、善庆、吴芳
    培，降左都御史顾德庆。以王鼎为左都御史。命长龄回陕甘总督。以松筠署直隶总
    督，那彦成署吏部尚书。

        二月丁亥，以谒陵命庄亲王釂课等留京办事。癸巳，兵部尚书戴联奎卒，以王
    宗诚代之。

        三月丙午，拨江苏上元等二十州县赈银五十四万两。丁未，上谒东陵，免经过
    地方额赋十分之三。庚戌，上谒昭西陵、孝东陵、景陵、裕陵，诣端慧皇太子园寝
    奠酒。调穆克登额为礼部尚书，文孚为工部尚书。癸丑，上还京师。甲寅，上奉皇
    太后谒西陵，免经过地方额赋十分之三。乙卯，以裕陵工程不慎，降庄亲王釂课为
    郡王，解戴均元太子太保及管刑部，褫苏楞额职，令在工次听差，仍分成赔缴有差。
    戊午，上谒泰陵、泰东陵、昌陵。己未，清明节，上诣昌陵行敷土礼。壬戌，上诣
    孝穆皇后殡宫前奠酒。奉皇太后还京师。

        闰三月戊寅，穆克登布免理籓院尚书。乙酉，以禧恩为理籓院尚书。庚子，赐
    戴兰芬等二百二十二人进士及第出身有差。是月，蠲缓奉天宁远等三州额赋。

        夏四月辛未，上孝敬宪皇后、孝圣宪皇后、高宗纯皇帝、孝贤纯皇后、孝仪纯
    皇后尊谥，藏册宝于太庙、盛京太庙，并藏仁宗睿皇帝、孝淑睿皇后册宝于盛京太
    庙。壬午，青海番贼平。以阿霖为江西巡抚。乙酉，以仓场侍郎莫晋奏事妄言，硃
    批驳斥，降内阁学士。是月，蠲缓河南睢州等十六州县沙压、堤占、水占地赋，
    直隶沧州等五州县并严镇、海丰二场被水赋课。

        六月癸丑，大学士伯麟原品休致。命戴均元仍管刑部。己未，命那彦成署陕西
    巡抚。调嵩孚为贵州巡抚。以罗含章为广东巡抚。以那清安署刑部尚书。壬戌，褫
    松筠吏部尚书、军机大臣，命以六部员外郎候补。戊辰，命长龄为大学士兼管理籓
    院。以英和协办大学士。调文孚为吏部尚书，禧恩为工部尚书。以那清安为兵部尚
    书，玉麟为左都御史。己巳，以富俊为理籓院尚书，松箖为吉林将军，德英阿为黑
    龙江将军，英惠为乌鲁木齐都统。是月，赈山西兴县水灾。

        秋七月，以程祖洛为河南巡抚，王鼎署之。以程国仁为陕西巡抚。是月，赈直
    隶霸州等二十一州县水灾。

        八月癸卯，召云贵总督史致光来京，以明山代之。河南新蔡县教匪硃麻子作乱，
    命程祖洛捕诛之。戊申，召庆保来京，以赵慎畛为闽浙总督，卢坤为广西巡抚。庚
    戌，以卢坤署陕西巡抚。戊辰，赏廓尔喀国王宝石顶戴，噶箕毕穆兴塔巴三品顶戴。
    辛未，召长龄、松廷来京，以那彦成署陕甘总督。是月，给河南安阳等三县，直隶
    霸州等十二州县，山西归化城、萨拉齐二，山东恩县等三县水灾口粮。贷土默特
    被水蒙古口粮。蠲缓山东高唐等四十一州县卫，云南鹤庆、剑川二州灾歉赋课。

        九月壬申朔，允暹罗进本年例贡。甲戌，拨通仓米十万石赈直隶被水灾民。乙
    酉，四川果洛克番贼平。授严烺河东河道总督。庚寅，以蒋攸钅舌署刑部尚书。调
    陈若霖为四川总督，李鸿宾为湖广总督。以魏元煜为漕运总督，韩文绮为江苏巡抚。
    庚子，调卢坤为陕西巡抚。以成格为广西巡抚。是月，给江西瑞昌县，河南武陟、
    原武二县灾民口粮。

        冬十月丙午谒陵，命庄亲王釂课等留京办事。授那彦成陕甘总督，蒋攸钅舌刑
    部尚书。乙卯，上以释服奉皇太后谒西陵，免经过地方额赋十分之三。己未，上谒
    泰陵、泰东陵、昌陵。庚申，上谒昌陵行释服礼。癸亥，上奉皇太后还京师。是月，
    赈甘肃河州、安徽宿州、直隶霸州等四十三州县，江苏海州、湖北天门二县水灾。
    贷给盛京广宁县，山东濮州等五州县，黑龙江城库木尔等二站水灾口粮。蠲缓甘肃
    静宁等六州县、河南仪封等二十三县、湖北沔阳等十三州县、山东濮州等五十一
    州县卫、直隶通州等十八州县、江苏海州等三十四州县卫被水灾新旧额赋，墨尔
    根、布特哈旧欠粮石，长芦及江苏松江府属正溢盐课。

        十一月辛未朔，以玉麟署礼部尚书。癸未，抚恤广东省城火灾贫民蛋户。乙酉，
    以玉麟为礼部尚书，庆保为左都御史。丙戌，立继妃佟佳氏为皇后。翌日，颁诏天
    下。覃恩有差。戊子，起松筠为光禄寺少卿。壬辰，上诣大高殿祈雪。丁酉，以册
    立皇后礼成，上皇太后徽号曰恭慈康豫皇太后。翌日，颁诏天下，覃恩有差。是月，
    赈安徽宿州等七州县及屯坐各卫、河南武陟县水灾旱灾，给安徽泗州等八州县、甘
    肃河州等十一州县灾民口粮。蠲缓安徽宿州等十七州县及屯坐各卫，河南武陟、
    阳武二县，甘肃狄道等六州县，江西南昌等七县并南昌、九江二卫，湖南澧州、
    浙江海宁等四州县被灾新旧额赋，长芦被水引地、两淮板浦等九场被水新旧额赋。

        十二月丙午，上诣大高殿祈雪。癸丑，上以祈雪未应，命再祷七日。热河都统
    成德卒，以庆保代之。赏松筠二品顶戴为左都御史。调程含章为山东巡抚。以陈中
    孚为广东巡抚。甲寅，河南虞城县匪徒卢照常等作乱，捕诛之。庚申，免江苏、安
    徽嘉庆二十三年以前民欠摊徵银。调德英阿为绥远城将军，禄成为黑龙江将军。乙
    丑，内阁汉票签处火。是月，给直隶大城县水灾口粮。贷直隶驻扎灾区兵丁饷银。
    蠲缓直隶隆平等三县、江苏山阳等四县水灾旱灾额赋。

        是岁，朝鲜、暹罗、琉球来贡。

        三年春正月壬申，御重华宫，宴群臣及内廷翰林。调孙尔准为福建巡抚。以陶
    澍为安徽巡抚。以廓尔喀额尔德尼王遣噶箕达纳彭咱邦礼等来贺登极进表贡，赐诏
    嘉勉，仍优赉之。壬午，幸圆明园。乙未，命大学士长龄在军机大臣上行走。以史
    致光为左都御史。是月，赈奉天小黑山白旗堡旗户、直隶霸州等三十六州县、江苏
    海州水灾。给江苏邳州等八州县卫水灾、安徽宿州等十二州县卫水灾旱灾、河南武
    陟县水灾、山东濮州等六州县灾民一月口粮。贷浙江海盐、长兴二县旱灾，陕西留
    壩等十一州县雹灾水灾，甘肃静宁等十七州县地震灾，两淮板浦等九场水灾，河
    南武陟等三县，黑龙江齐齐哈尔、墨尔根城旗丁水灾籽种粮石。

        二月辛丑朔，命以原任大学士阿桂配飨太庙。调嵩孚为湖南巡抚。以程国仁为
    贵州巡抚。丁未，释奠先师孔子。辛亥，以原任尚书汤斌从祀文庙。癸丑，上诣文
    庙释奠，临辟雍讲学，加礼部尚书汪廷珍太子太保衔。是月，加给直隶大城县口粮。

        三月壬申，上御勤政殿听政。乙亥，上亲耕耤田，加一推。丙子，上奉皇太后
    幸南苑。上行围。辛巳，上奉皇太后还宫。甲午，上奉皇太后阅健锐营兵。戊戌，
    调程含章为江西巡抚，以琦善署山东巡抚。是月，加给直隶文安县灾民一月口粮。

        夏四月甲辰，召颜检来京，以蒋攸钅舌为直隶总督。调那清安为刑部尚书，玉
    麟为兵部尚书。以户部左侍郎穆克登额为礼部尚书。癸亥，上祷雨于觉生寺。甲子，
    赐林召棠等二百四十六人进士及第出身有差。

        五月辛未，赈直隶霸州等州县灾。是月，赈直隶霸州等三十六州县灾民。

        六月，命署工部侍郎张文浩会同蒋攸钅舌查勘南北运河并永定、大清、滹沱各
    河。戊午，以果勒丰额为乌里雅苏台将军。永定河决。壬戌，北运河决。是月，加
    给直隶静海、青县二县灾民两月口粮。贷河南汝阳、正阳二县仓穀。

        秋七月戊辰，以陆以庄为左都御史。己巳，以直隶霸州等十州县被淹较重，饬
    拨银米先行抚恤。饬琦善扑蝗。壬午，以江苏水灾，免各关商米税银。免河南应摊
    川楚及卫案军需四百六十万两。是月，给江西德化县、湖北黄梅县、江苏太仓等十
    七州县水灾一月口粮。加赈直隶通州等二十一州县水灾。

        八月己亥，初举经筵。乙卯，以浙江杭州等三府属水灾，免海运商米船税，并
    留各关税银备赈。是月，赈安徽无为等十六州县水灾。给河南濬县等十三县水灾一
    月口粮。

        九月壬申，以谒陵命托津、英和、卢廕溥、汪廷珍留京办事。丁丑，永定河决
    口合龙。壬午，上奉皇太后谒西陵。丙戌，谒泰陵、泰东陵、昌陵。丁亥，免直隶
    通州二十七州县水灾额赋。己丑，奉皇太后还京师。壬辰，以松筠为吉林将军，穆
    彰阿为左都御史。是月，赈直隶通州等四十州县、山东临清等五州县水灾。加赈江
    西德化县、湖北黄梅县、河南武陟等五县水灾。给江苏仪徵等四县、湖北江陵等三
    县水灾口粮。蠲缓山东临清等十六州县卫、直隶蓟州五十州县水灾新旧额赋，河南
    武陟县、湖北黄梅县水灾额赋及屯坐各卫应徵新旧额赋，并给修屋费。

        冬十月，赈湖北江陵等三县卫水灾，并免新旧额赋，给修屋费。贷奉天锦州旗
    民、山东武城县水灾一月口粮，直隶天津镇三营及紫荆关各汛被水兵丁银米。乙亥，
    以毓岱为广西巡抚。是月，贷甘肃静宁等十六州县灾民口粮。蠲缓湖南澧州等五州
    县等水灾，甘肃宜禾县旱灾新旧额赋。癸丑，以缉盗功，加陕西陕安道严如煜按察
    使衔。是月，贷江苏苏州等五府驻扎灾区兵丁银米。

        是岁，朝鲜、琉球、暹罗、缅甸来贡。

        四年春正月壬申，命停今岁木兰秋狝。癸酉，享太庙，命皇子奕纬代行礼。癸
    未，拨户部银八万两贷直隶贫民口粮。是月，赈直隶通州等三十八州县上年雹灾，
    河南武陟县、濬县旱灾各一月。给江苏太仓等三十州县卫，安徽无为等十七州县卫，
    浙江海宁等十二州县、横浦等四场，两淮安丰等九场水灾，山东临清等五州县雹灾
    一月口粮。贷河南武陟等十二县上年水灾籽种口粮仓穀，江西德化等十四县、湖北
    黄梅等三县及各屯卫、湖南澧州等四州县、甘肃秦州等十州县、齐齐哈尔等三城被
    灾军民籽种口粮，江苏泰兴营兵丁两月钱粮。

        二月丁酉，召松筠为都察院左都御史。以富俊为吉林将军，穆彰阿为理籓院尚
    书、军机大臣。江南河道总督黎世序卒，以张文浩代之。己亥，御经筵。甲寅，上
    奉皇太后幸南苑。丁巳，上行围。己未，上奉皇太后还宫。是月，给江苏铜山县灾
    民一月口粮。调毓岱为江西巡抚，以康绍镛为广西巡抚。丁亥，上阅健锐营兵。初
    彭龄罢，以陈若霖为工部尚书。

        夏四月壬戌，贷湖北武昌府属道士洑营、荆州城守等营兵丁仓穀，江南徐州镇
    标中营等驻扎灾区两月钱粮。

        五月己巳，上诣黑龙潭祈雨。甲戌，雨。增致祭堂子礼。戊寅，增皇太后万寿
    告祭太庙后殿礼。

        六月癸巳朔，日食。乙巳，以张师诚为山西巡抚。甲寅，暹罗国王郑佛卒。

        秋七月丙子，韩崶免，以陈若霖为刑部尚书，陆以庄为工部尚书，姚文田为左
    都御史。辛巳，大学士戴均元致仕。是月，贷湖北卫昌、德安二营兵丁仓穀。

        闰七月辛丑，江苏巡抚韩文绮降调，调张师诚为江苏巡抚，以硃桂桢为山西巡
    抚。壬寅，以韩克均兼署云贵总督。丁未，命孙玉庭为大学士，以蒋攸钅舌为协办
    大学士，均仍留总督任。成都将军呢玛善卒。以奕颢为绥远城将军。辛亥，以福釂
    为山西巡抚。乙卯，免安徽无为等三十一州县上年水灾旱灾额赋。是月，贷江南二
    营银米。

        八月壬戌，命江苏按察使林则徐濬浙江水道。己巳，御试翰林、詹事等官，擢
    硃方增五员一等，馀升黜有差。戊寅，御经筵。庚辰，以苏明阿为贵州巡抚。丙戌，
    予告大学士伯麟卒。丁亥，以成格为江西巡抚。是月，蠲缓长芦兴国等七场、沧州
    等七州县上年水灾灶课，甘肃宜禾县早灾额赋。

        九月壬寅，以黄鸣杰为浙江巡抚。癸卯，免安徽无为等十一州县被灾学田租银。
    是月，给陕西宁羌等四州县灾民口粮。贷江苏瓜州营被灾兵丁银米，陕西安定等县
    水灾雹灾仓穀。

        冬十月乙丑，回酋张格尔入乌鲁克卡伦，官军失利，侍卫花山布等阵亡。丙子，
    巴彦巴图等率兵剿张格尔，败之。张格尔奔喀拉提锦。甲申，予告大学士章煦卒。
    以孙玉庭奏开王营减水壩，命相机速办。

        十一月己酉，以高堰十三堡决口，张文浩交部严议。辛亥，命文孚、汪廷珍往
    江南查看高堰决口。调严烺为江南河道总督。以张井署河东河道总督。甲寅，孙玉
    庭坐徇隐张文浩，免两江总督，以魏元煜署。命兵部尚书玉麟在军机大臣上行走。
    是月，给安徽宿州、灵壁县及屯坐各卫灾民口粮。贷江宁八旗、两江督标协标兵丁
    饷银，甘肃静宁等十三州县及东乐县丞所属灾民口粮。

        十二月己未朔，上复诣大高殿祈雪。戊辰，授魏元煜两江总督，以颜检为漕运
    总督。己卯，召明山来京，以长龄为云贵总督。高堰决口合龙。以庆保为乌里雅苏
    台将军，那清安为热河都统，明山为刑部尚书，穆彰阿署。是月，给云南太和等三
    县灾民、景东属盐井灶户一月口粮及修屋费，江苏高邮等五州县灾民并清河灾
    民一月口粮。

        是岁，朝鲜、琉球来贡。

        五年春正月，授戴三锡四川总督。辛亥，以三载考绩，予托津、长龄、曹振镛、
    黄钺、英和、汪廷珍、蒋攸钅舌、那彦成、严烺议叙，加琦善总督衔。是月，给江
    苏高邮等四州县，安徽天长县、泗州卫上年水灾旱灾军民口粮。贷直隶文安、大城
    二县，河南汝阳、淮宁二县，陕甘宁羌等七州县，甘肃狄道等四十州县及肃州州
    同、庄浪等县丞所属水灾旱灾雹灾籽种口粮，两淮中正场水灾灶户口粮，云南景东
    被水盐井修费，并免上年额课。

        二月庚申，御经筵。甲子，以谒陵命庄亲王、托津、卢廕溥、汪廷珍留京办事。
    戊寅，上奉皇太后谒陵，免经过地方额赋十分之三。上谒昭西陵、孝陵、孝东陵、
    景陵、裕陵，至宝华峪阅视万年吉地，回銮。甲申，幸南苑行围。是月，给安徽天
    长县灾民一月口粮。

        三月戊子朔，上还京师。以琦善为山东巡抚。甲辰，以程含章为浙江巡抚。壬
    子，王鼎以一品衔署户部左侍郎。丙辰，免河南积年民欠并河工加价摊银。是月，
    贷直隶宝坻、静海二县，甘肃洮州十七州县及庄浪县丞所属灾隶籽种口粮，齐
    齐哈尔被灾旗人耕牛银。

        夏四月乙丑，免直隶积年逋赋。辛未，以伊里布为陕西巡抚。是月，贷驻扎歉
    区山西宁武等二营，湖北安陆等三营，荆州水师营、提标后营兵丁仓穀。

        五月甲午，太监马进喜以在浒墅关伪称奉旨进香，交刑部治罪。谕各督抚，凡
    遇通缉太监，当认真缉捕。有伪称奉差者，迅即奏办。丁酉，黄钺以年老免军机大
    臣，专办部务，仍直南书房。命王鼎在军机大臣上行走。调张师诚为安徽巡抚，陶
    澍为江苏巡抚。戊申，孙玉庭、颜检罢，调魏元煜为漕运总督，以琦善为两江总督。
    调伊里布为山东巡抚，以鄂山为陕西巡抚。甲寅，以本年漕运迟误，谕切责孙玉庭
    等。玉庭交部严议，魏元煜、颜检议处。是月，赈贵州镇远府属州县水灾，并免额
    赋，贷兵丁饷银，给城衙修费。贷湖北荆州驻守等四营驻扎灾区兵丁仓穀。

        六月，命蒋攸钅舌为大学士，仍留直隶总督任。以礼部尚书汪廷珍协办大学士。
    丁卯，降魏元煜三品顶戴，仍留漕运总督任。孙玉庭、颜检均交琦善督令挑濬运河，
    工费命玉庭、检、元煜分偿。甲戌，魏元煜卒，以理籓院尚书穆彰阿署漕运总督，
    前江宁将军普恭署理籓院尚书。乙酉，以陶澍奏，停江南折漕，仍议河海并运。是
    月，贷福建提标五营、泉州城守营穀价。

        秋七月丁未，以德英阿为乌里雅苏台将军，和世泰为察哈尔都统。是月，减免
    直隶等七州县积水地额赋。

        八月，以嵩孚为刑部尚书，调康绍镛为湖南巡抚，以苏成额为广西巡抚。己未，
    御经筵。以陈中孚为漕运总督，调成格为广东巡抚，以武隆阿为江西巡抚。

        九月乙酉，召那彦成，以鄂山署陕甘总督。调长龄为陕甘总督，赵慎畛为云贵
    总督，以孙尔准为闽浙总督。调韩克均为福建巡抚，以伊里布署云南巡抚。调武隆
    阿为山东巡抚，韩文绮为江苏巡抚，以嵩溥为贵州巡抚。庚子，以张井为河东河道
    总督。甲辰，以德英阿署伊犁将军，松筠署乌里雅苏台将军，普恭署左都御史。喀
    什噶尔帮办大臣巴彦巴图等率兵剿张格尔，妄杀布鲁特部人。其酋汰列克纠众围巴
    彦巴图等于喀什噶尔，庆祥使穆克登布等援之。命庆祥缓来京。是月，赈陕西绥德
    等四州县雹灾。蠲直隶开州等十五州县旱灾雹灾新旧额赋。

        冬十月庚辰，以长龄署伊犁将军，杨遇春署陕甘总督，鄂山回陕西巡抚。命德
    英阿赴乌里雅苏台。召松筠来京。辛巳，召蒋攸钅舌，以那彦成为直隶总督。是月，
    赈陕西榆林等三县雹灾。

        十一月壬辰，以暹罗国贡船漂没，诏免其补贡，封世子郑福为暹罗国王。庚子，
    免托津管刑部，以蒋攸钅舌代之，并命为军机大臣。乙巳，上诣大高殿祈雪。丙午，
    除直隶昌黎县捍御灤河地额赋。丁未，雪。命庆祥以将军衔署喀什噶尔参赞大臣。
    壬子，以庆祥为喀什噶尔参赞大臣兼镶黄旗汉军都统，未任前，以穆克登布署之。
    授长龄伊犁将军。是月，赈甘肃岷州等六州县水灾雹灾。

        十二月己巳，免山东章丘、邹平二县被水逋赋。戊寅，命科尔沁郡王僧格林沁
    御前行走。是月，赈奉天锦州府旱灾蟲灾。

        是岁，朝鲜、琉球、暹罗、越南入贡。

        六年春正月甲申，以双城堡屯田，加富俊太子太保。是月，赈奉天锦州、中前
    所等处旗户水灾。给江苏沛县灾民口粮。贷奉天宁远州旗民，河南鄢陵等七县，甘
    肃岷州等十二州县，山西襄垣县，直隶宝坻等三县水灾旱灾雹灾籽种口粮仓穀。

        二月戊午，以谒陵命托津、英和、汪廷珍、卢廕溥留京办事。甲戌，上谒西陵，
    免经过地方额赋十分之三。戊寅，谒泰陵、泰东陵、昌陵。辛巳，上还圆明园。

        三月癸巳，调张井为江南河道总督。庚戌，赏潘锡恩三品顶戴，为南河副总河。
    是月，贷山西灵丘县、湖北荆州等五营被灾兵丁仓穀。

        夏四月甲子，上诣黑龙潭神祠祈雨。甲戌，以邓廷桢为安徽巡抚。丙子，赐硃
    昌颐等二百六十五人进士及第出身有差。是月，给江苏沛县灾民口粮。贷江苏徐州
    镇三营，湖北德安、宜都二营灾区兵丁钱穀。

        五月乙未，礼部尚书穆克登额免，以松筠代之。以那清安为左都御史。以明山
    为热河都统。戊戌，云贵总督赵慎畛卒，调阮元代之。以嵩孚为湖广总督，明山为
    刑部尚书，庆惠为热河都统。壬寅。免直隶河间等五县积水地亩逋赋。是月，给山
    东堂邑等十二县旱灾口粮。贷直隶广平等五县、山东堂邑等十二县、河南临漳等十
    二县、山西隰州营口粮籽种仓穀。

        六月，赈湖北江陵、当阳二县水灾。给河南临漳等七县旱灾口粮。贷直隶大名
    镇标等七营被旱兵饷。

        秋七月癸巳，张格尔纠安集延、布鲁特回众入卡。喀什噶尔回众响应之。命杨
    遇春为钦差大臣剿之，鄂山署陕甘总督。命武隆阿为钦差大臣赴台湾。己亥，以德
    英阿为伊犁参赞大臣，伦布多尔济署乌里雅苏台将军，庚子，张格尔陷和阗城，领
    队大臣奕湄、帮办大臣桂斌等死之。甲辰，命长龄为扬威将军，以武隆阿为钦差大
    臣，与杨遇春参赞军务。乙巳，以德英阿署伊犁将军。是月，赈江苏高邮等六州县
    水灾。给湖南醴陵等三州县、山西归化城水灾口粮。贷陕西西乡、盩厔二县水灾籽
    种，奉天锦州府属各驿马乾银。

        八月，回酋巴布顶等陷英吉沙尔。甲戌，张格尔陷喀什噶尔城，参赞大臣庆祥、
    帮办大臣舒尔哈善等死之。进陷叶尔羌，办事大臣音登额、帮办大臣多隆武等死之。
    是月，赈江苏海州等五州县水灾。给萨拉齐水灾口粮。贷山西绥远城浑津黑河水
    灾口粮。

        九月己卯朔，黄钺免，以王鼎为户部尚书。辛巳，幸南苑。命固原提督杨芳、
    甘肃提督齐慎赴阿克苏军营。丁亥，还圆明园。戊子，以博启图为察哈尔都统。辛
    卯，召穆彰阿来京，以杨懋恬署漕运总督。乙未，以长清为阿克苏办事大臣。己亥，
    庆廉奏败贼于阿察他克台。辛丑，免阿克苏附近回庄本年应交麦石。癸卯，调格布
    舍为乌里雅苏台将军。是月，给贵州松桃，山西归化，江苏山阳、盐城二县，
    江西莲花等七县水灾口粮银穀。

        冬十月庚申，赠喀什噶尔死事参赞大臣庆祥太子太保。壬戌，免两淮富安等十
    四场水灾灶课。甲子，拨江苏籓关道库银一百四十五万两赈高邮等二十州县水灾。
    是月，给安徽宿州等八州县卫被灾口粮。蠲缓江苏高邮等四十七州县卫灾民新旧
    额赋。

        十一月戊子，长龄等奏败贼于阿克苏之柯尔坪。己丑，以台湾平，加孙尔准太
    子少保。是月，赈湖南茶陵等三州县灾民。贷甘肃秦州等十三州县灾民口粮。蠲缓
    盛京牛庄等处水灾粮租，湖南茶陵等五州县水灾新旧额赋。

        十二月戊申朔，以杨健为湖北巡抚。以讷尔经额为漕运总督。丙辰，四子部扎
    萨克亲王伊什楚克鲁布以僭妄削爵。戊午，调英和为理籓院尚书，禧恩为户部尚书，
    穆彰阿为工部尚书。

        是岁，琉球、朝鲜入贡。

        七年春正月丁酉，和阗回众降，命优赉之。寻复为张格尔所陷。庚子，以惠显
    为驻藏办事大臣。是月，展赈江苏高邮等二十三州县卫军民、两淮丁谿等九场灶户
    水灾。给安徽泗州、五河县及屯坐各卫，奉天白旗堡、小黑山二处灾歉口粮。贷直
    隶开州等十州县、甘肃秦州等十七州县、河南原武等四县、两淮富安等五场、江
    西莲花等五县灾歉口粮籽种，河南修武、封丘二县，山西萨拉齐灾民仓穀，江
    苏川沙等三营、青村等八营银米。

        二月甲戌，上诣黑龙潭祈雨。是月，贷江苏狼山等三营毗连灾区兵饷。

        三月己丑，赈江苏高邮等州县水灾。丙申，长龄等奏败贼于洋阿尔巴特。晋长
    龄太子太保。丁酉，上诣黑龙潭祈雨。己亥，长龄等败贼于沙布都尔，获安集延回
    目色提巴尔第。命蒋攸钅舌、穆彰阿查勘南河。以那清安署工部尚书。癸卯，以惠
    显为驻藏大臣。甲辰，雨。是月，赈江苏高邮等州县灾民。贷甘肃张掖等三县、直
    隶开州等六州县贫民口粮。

        夏四月丙午朔，日食。戊申，长龄等奏败贼于阿克瓦巴特。予长龄紫缰，加杨
    遇春太子太傅，武隆阿太子少保。壬子，长龄等克喀什噶尔，张格尔遁。辛酉，进
    克英吉沙尔。以张格尔未获，褫长龄紫缰、杨遇春太子太傅、武隆阿太子少保。

        五月庚辰，杨芳克和阗，获回目噶尔勒等，诛之。壬午，陆以庄免，以王引之
    为工部尚书。癸未，琦善、张井、潘锡恩严议。琦善免两江总督，以蒋攸钅舌代之。
    以托津管刑部。丁亥，命穆彰阿在军机大臣上学习行走。

        闰五月乙巳朔，免回疆八城新旧额赋。丙午，命杨遇春回，以杨芳为参赞大臣。
    戊申，调奕颢为盛京将军，晋昌为绥远城将军。是月，贷湖北黄州协道士洑营兵丁
    穀石。

        六月壬午，上诣黑龙潭祈雨。丙戌，雨。

        秋七月壬子，协办大学士、礼部尚书汪廷珍卒。晋昌免正黄旗领侍卫内大臣，
    以郑亲王乌尔恭阿代之。丙辰，以姚文田为礼部尚书，汤金钊为左都御史。丁巳，
    命卢廕溥协办大学士。己未，英和以失察家丁，褫协办大学士、理籓院尚书、紫缰。
    召富俊为理籓院尚书、协办大学士。以博启图为吉林将军。以安福为察哈尔都统。
    辛酉，热河都统升寅免，以那清安代之。癸亥，那清安仍为左都御史。英和褫太子
    太保，降二品顶戴，为热河都统。乙丑，以武隆阿为喀什噶尔参赞大臣。以卢坤为
    山东巡抚。戊辰，免甘肃兵差过境之各州县额赋，协济军需之甘肃、陕西各州县额
    赋十分之六。庚午，论喀什噶尔等四城收复功，复杨遇春太子太保，加鄂山、卢坤
    太子少保。壬申，以再定回疆，晋曹振镛太子太师，蒋攸钅舌、文孚太子太保，加
    王鼎、玉麟太子少保。是月，给奉天锦州等三府州县水灾旗民口粮。

        八月癸未，万寿节，停筵宴。丙申，调卢坤为山西巡抚，以琦善为山东巡抚。
    是月，赈陕西略阳县，湖北江陵、监利二县水灾。给江淮等处被灾帮丁月粮。蠲缓
    江苏高邮等四十七州县卫被水新旧额赋。

        九月癸丑，以孝穆皇后梓宫移宝华峪，命皇长子奕纬祖奠。丙辰，上诣孝穆皇
    后梓宫前奠酒。授伊里布云南巡抚。戊午，免兵差过境之陕西华州等二十二州县
    额赋十分之六。庚申，上谒东陵，免经过地方本年额赋十分之五。癸亥，谒昭西陵、
    孝陵、孝东陵、景陵、裕陵。召长龄，以德英阿为伊犁将军。晋戴均元太子太师。
    是日，回銮。庚午，以杨国桢为河南巡抚。免兵差过境之盛京省城及所属开原等十
    四处旗民额赋十分之四。是月，加赈陕西略阳县水灾。

        冬十月庚辰，免嘉庆二十五年至道光五年各省民欠正杂钱粮。壬午，皇太后万
    寿圣节，奉懿旨停筵宴。丙戌，礼部尚书姚文田卒，以汤金钊代之。以潘世恩为都
    察院左都御史。庚寅，巴绷阿免，以额勒津为科布多参赞大臣。丁酉，以纶布多尔
    济为库伦蒙古办事大臣。是月，赈湖北江陵、监利二县及屯坐各卫水灾。给奉天广
    宁县被水站丁口粮。贷山西定襄、潞城二县旱灾雹灾仓穀，黑龙江墨尔根城歉收口
    粮。

        十一月乙巳，命长龄督同杨芳办理回疆善后事宜。丙午，召那彦成。庚戌，授
    那彦成钦差大臣，会同长龄筹办回疆善后事宜。以屠之申署直隶总督。己巳，免奉
    天辽阳等七州县地丁银十分之四。是月，赈甘肃岷州等六州县水灾雹灾。

        十二月，以彦德为乌里雅苏台将军。

        是岁，朝鲜、琉球、暹罗入贡。

        八年春正月丙午，以松筠署热河都统，那清安署礼部尚书。戊申，授刘彬士浙
    江巡抚。壬戌，长龄奏获张格尔。癸亥，封长龄威勇公，授御前大臣。封杨芳果勇
    侯。调果齐斯欢为绥远城将军。乙丑，晋曹振镛太傅，文孚太子太傅，玉麟太子太
    保。加穆彰阿太子少保，并充军机大臣。授杨遇春陕甘总督。丙寅，晋将攸钅舌太
    子太傅。复英和太子太保。命那彦成仍以钦差大臣赴喀什噶尔，偕杨芳办善后。丁
    卯，加禧恩太子少保。是月，给江苏沛县贫民口粮。贷直隶沧州等九州县灾歉口粮，
    湖北江陵、监利二县及屯坐各卫籽种，山西定襄等四县仓穀，江苏江宁、京口驻防
    修屋费。

        二月乙亥，群臣以再定回疆，上尊号，卻之，命议上皇太后徽号。都察院左都
    御史史致光卒。

        三月庚子朔，日食。乙巳，上行围，至丁巳皆如之。戊申，上还宫。是月，贷
    直隶开州等六州县贫民口粮。

        夏四月，调果齐斯欢为黑龙江将军，以特依顺保为绥远城将军。是月，贷山西
    代州等二十四州县歉收、湖北驻兵灾区、荆州水师各营仓穀。

        五月己酉，以获张格尔，遣官告祭太庙、社稷，行献俘礼。庚戌，御午门受俘。
    晋长龄太保。加杨芳太子太保。壬子，上廷讯张格尔罪，磔于市。丁巳，命图平定
    回疆四十功臣及军机大臣曹振镛、文孚、王鼎、玉麟像于紫光阁。是月，贷湖北驻
    扎歉区黄州协兵丁仓穀。

        六月癸酉，扬威将军、大学士长龄凯旋，命郑亲王乌尔恭阿等迎劳。丙子，命
    长龄管理籓院。

        秋七月甲辰，朝鲜国王李钖以回疆平定，遣使表贺进方物。丙午，以升寅为热
    河都统，以那清安署礼部尚书。

        八月丁丑，万寿节，停止筵宴。己卯，以成格为热河都统。调卢坤为广东巡抚。
    以徐炘为山西巡抚。甲申，命奕绍、托津、富俊、陈若霖留京办事。是月，给浙江
    淳安等四县水灾口粮。贷长芦被淹灶户工本。蠲缓浙江淳安等四县新旧额赋。

        九月戊戌朔，日食。丙午，上谒东陵，免经过地方额赋十分之三。丁未，以宝
    华峪工程不慎，褫英和职，降戴均元三品顶戴。己酉，谒昭西陵、孝陵、孝东陵、
    景陵、裕陵，并祭孝穆皇后殡宫。褫戴均元职。庚戌，谒裕陵，行大飨礼。辛亥，
    下英和于狱，籍其家。癸丑，上还圆明园。甲寅，上谒西陵，免经过地方额赋十分
    之三。丁巳，谒泰陵、泰东陵、昌陵。戊午，谒昌陵，行大飨礼。庚申，逮戴均元
    下狱，籍其家。辛酉，上还圆明园。调特依顺保为黑龙江将军。以那彦宝为绥远城
    将军，达凌阿为塔尔巴哈台参赞大臣。是月，赈两淮海州属中正等三场灶户水灾。
    贷回疆西四城兵丁茶价银。

        冬十月庚午，英和遣戍黑龙江。甲午，复惇郡王绵恺为惇亲王。是月，赈江苏
    海州等三州县卫、浙江建德等五县水灾。给江苏高邮等九州县、安徽泗州等二十六
    县水灾旱灾一月口粮。贷奉天广宁等处水灾旗民口粮，浙江富阳县贫民穀石，齐齐
    合尔等处旗营官庄银粮。蠲缓江苏海州等三十六州县卫、安徽泗州等二十六州县、
    浙江海宁等十三州县旱灾水灾新旧额赋。

        十一月甲辰，上皇太后徽号曰恭慈安豫康成皇太后。乙巳，以加上皇太后徽号
    礼成，颁诏天下，覃恩有差。己未，释戴均元。是月，赈浙江富阳县水灾。给盛京
    宁古塔等处水灾口粮。

        十二月辛巳，那彦成奏招降附霍罕之额提格讷部落。谕嘉之，令妥为抚驭。

        是岁，琉球、朝鲜入贡。

        九年春正月丁未，希皮察克爱曼布鲁特阿仔和卓来降。壬子，杨芳加太子太傅。
    是月，给安徽泗州等五州县并屯坐卫、江苏海州等十五州县卫灾民口粮。赈两淮板
    浦等三场被灾贫丁。贷山西代州、解州水灾籽种，河南上蔡县水灾仓穀。

        二月己巳，御经筵。庚午，上奉皇太后幸圆明园。霍罕西南达尔瓦斯部落遣使
    内附，谕嘉奖卻之。甲午，命吉林将军博启图为御前大臣，以瑚松额代之。

        三月丙午，上幸南苑。丁未，上行围，至辛亥皆如之。辛亥，西藏徼外拉达克
    部长呈进奏表。壬子，上还圆明园。甲寅，上御阅武楼阅京营兵。戊午，召琦善，
    以讷尔经额为山东巡抚，硃桂桢为漕运总督。

        夏四月癸酉，召戴三锡，以琦善为四川总督。壬午，屠之申以谳狱错误降，松
    筠署直隶总督。丙戌，奉皇太后御含辉楼阅皇子及侍卫等骑射。戊子，赐李振钧等
    二百二十一人进士及第出身有差。是月，贷湖南乾州等五州县上年旱灾口粮籽种、
    山西朔州等二十三州县歉收仓穀。

        五月丁酉，移孝穆皇后梓宫于宝华峪正殿，神牌于东配殿。是月，贷湖北荆州
    城守、水师二营及宜都营被水仓穀。

        六月乙丑，以福釂为科布多参赞大臣。己巳，免西藏喀喇乌苏等处雪灾番族贡
    马银，并抚恤达木八旗被灾官兵户口。甲戌，伊犁将军德英阿卒，以玉麟代之。调
    松筠为兵部尚书。以博启图为礼部尚书。丁丑，召安福，以福克精额署察哈尔都统。
    是月，贷三姓地方上年被水仓穀。

        七月己亥，申严粤海关官银出洋、私货入口禁。以扎隆阿为喀什噶尔参赞大臣。
    丁巳，越南国王以母老乞葠芪，上嘉赉之。是月，赈广西雒容、永福二县水灾。免
    安徽泗州五河县，凤阳、泗州二卫上年被水钱粮十分之一。

        八月癸亥，以谒盛京祖陵，命奕绍、托津、汤金钊、明山留京办事。庚辰，上
    奉皇太后谒盛京祖陵。

        九月壬辰朔，日食。免跸路经过之承德等五州县本年额赋，及帮办差务之岫
    岩等九州县额赋十分之五。壬寅，朝鲜贡使李相璜等迎觐。乙巳，上亲射，并阅
    盛京官兵等骑射。丁未，上谒永陵。戊申，行大飨礼。阅兴京城。己酉，博启图降
    调，以耆英为礼部尚书。上谒福陵，临奠弘毅公额亦都墓，加恩后裔博克顺等。癸
    丑，行大飨礼。上至盛京，诣太庙宝册前行礼。乙卯，上诣天坛、堂子。奉皇太后
    幸嘉廕堂。临奠克勤郡王岳讬墓。朝鲜国王李钖遣使贡方物。戊午，诣地坛。临奠
    直义公费英东墓。己未，上御大政殿，赐扈从王、公、大臣，蒙古王、贝勒、贝子、
    公及盛京文武官员宴赏有差。

        十月，以潘世恩署礼部尚书。辛未，皇太后圣寿节，上率扈从王、公、大臣诣
    皇太后行宫行庆贺礼。上奉皇太后幸澄海楼。壬午，谒裕陵。甲申，以吴光悦为江
    西巡抚。乙酉，上奉皇太后还宫。是月，给安徽泗州等五州县★一月口粮。

        十一月丁巳，召英惠，调成格为乌鲁木齐都统。以裕恩为热河都统。是月，赈
    奉天辽阳等五处被灾旗民口粮。

        十二月甲子，缅甸国王孟既遣使表贺。乙亥，抚恤西藏三十九族成灾番民。是
    月，赈山东益都、临朐二县地震灾。蠲直隶隆平、宁晋二县洼地额赋之五。

        十年春正月丁巳，暹罗国王郑福遣使表贺，并贡方物。是月，赈江苏沛县、安
    徽盱眙等六州县卫旱灾水灾。贷直隶沧州、盐山二州县，甘肃皋兰等十四州县旱灾
    水灾银穀。

        二月壬戌，上御经筵。丁卯，命缉捕河南枭匪、捻匪。丁丑，命缉捕江西上犹
    县会匪。

        三月庚寅，以谒西陵，命奕绍、托津、长龄、卢廕溥留京办事。己亥，免湖南
    澧州滨湖淤田额赋并前借籽种银。壬寅，上奉皇太后谒西陵。以升寅为绥远城将军。
    甲辰，调瑚松额为盛京将军，以福克精阿为吉林将军，武忠额为察哈尔都统。丙午，
    上谒泰陵、泰东陵、昌陵。己酉，上幸南苑。庚戌，上行围，至壬子如之。壬子，
    以哈萨克汗阿勒坦沙喇等请遣其子入觐，命至热河陛见。

        四月辛未，申禁外省才不胜任之员改京职。

        五月辛酉，河南、直隶毗连十四州县地震，命加意抚恤。

        六月辛卯，蒋攸钅舌有疾，以陶澍署两江总督。乙未，以程祖洛为湖南巡抚。

        七月丙子，暹罗遣使贺万寿贡方物。免江苏海州四州县旧欠额赋。

        八月乙未，万寿节，停筵宴。庚戌，召蒋攸钅舌来京，授陶澍两江总督。调卢
    坤为江苏巡抚。以硃桂桢为广东巡抚。命吴邦庆以三品衔署漕运总督。是月，加赈
    湖北监利等四县水灾。

        九月戊午，安集延回匪复入喀什噶尔，帮办大臣塔斯哈战败，死之，遂围喀什
    噶尔城。命玉麟等往剿。命杨遇春驻肃州，杨芳、胡超率陕甘兵协剿。以鄂山署陕
    甘总督。徐炘署陕西巡抚，阿勒精阿署山西巡抚。己未，以杨遇春为钦差大臣，督
    办军务。以英惠署黑龙江将军。丁卯，命长龄为钦差大臣，率桂轮、阿勒罕保等赴
    新疆。辛未，以玉英署黑龙江将军。乙亥，上阅火器营兵。丁丑，大学士蒋攸钅舌
    以谳狱误，降侍郎。召徐炘来京，以颜伯焘署陕西巡抚。以卢廕溥为大学士，李鸿
    宾协办大学士，仍留两广总督任。调汤金钊为吏部尚书，王引之为礼部尚书，潘世
    恩为工部尚书，硃士彦为左都御史。是月，赈直隶磁州等三州县地震灾、四川彭城
    等二县水灾。

        十月，以卢廕溥为体仁阁大学士。戊子，以富呢扬阿为浙江巡抚。乙未，仍授
    长龄为扬威将军，命哈哴阿、杨芳参赞军务。庚子，以乐善为乌里雅苏台将军。辛
    丑，以军事迟误，褫伊犁参赞大臣容安职并所袭子爵。壬寅，以恩铭为乌里雅苏台
    参赞大臣。癸卯，回匪犯叶尔羌，壁昌等击败之。丁未，逮容安。壬子，召富呢扬
    阿来京。是月，赈直隶大城、文安二县灾民。给安徽芜湖等五州县卫口粮。贷黑龙
    江等三处旗民仓穀、甘肃皋兰等十一州县贫民口粮。

        十一月，以杨怿曾为湖北巡抚。乙亥，申谕李鸿宾等查办广东会匪。丁丑，谕
    吴光悦查办江西赣南会匪。壬午，嵩孚降调，以卢坤为湖广总督。调程祖洛江苏巡
    抚，苏成额湖南巡抚。以祁为广西巡抚。以阿勒精阿为江西巡抚。是月，赈河南
    安阳等三县地震灾。给江西庐陵县水灾修屋费。

        十二月癸巳，托津免管刑部，以卢廕溥代之。丙申，喀什噶尔、英吉沙尔回匪
    平。予死事喀什噶尔帮办大臣塔斯哈都统衔。是月，赈云南习瓘县水灾。贷江苏
    苏州等四府州属驻近灾区兵丁银米。

        国学网站独家推出

亦凡公益图书馆(Shuku.net)

下一卷 回目录