                                   列传四十四

        赵国祚许贞周球徐治都胡世英唐希顺李麟
        赵应奎赵赖李芳述陈世凯许占魁
        赵国祚，汉军镶红旗人。父一鹤，太祖时来归。天聪间，授三等甲喇章京。国
    祚其次子也。初授牛录额真，屯田义州。从征黑龙江。取前屯卫、中后所。顺治初，
    从征江南，克扬州、嘉兴、江阴，皆有功。世职自半个前程累进二等阿达哈哈番。
    历官自甲喇额真累迁镶白旗汉军固山额真。
        十三年，加平南将军，驻师温州。十五年，授浙江总督。郑成功犯温州，国祚
    督兵击卻之，得舟九十馀。成功又犯宁波，副都统夏景梅、总兵常进功等督兵击卻
    之，奏捷，上以成功自引退，疏语铺张，饬毋蹈明末行间陋习，罔上冒功。成功旋
    大举犯江宁，督兵防御，事定，部议国祚等玩寇，当夺官，诏改俸。国祚督浙江
    四年，颇尽心民事。岁饥，米值昂，发帑平粜，并移檄邻省毋遏粜，民以是德之。
    十八年，调山东，复调山西。康熙元年，甄别各直省督抚，国祚以功不掩过，解任。
        吴三桂反，十三年，起国祚江西提督，驻九江。三桂兵入江西境，命移驻南昌。
    耿精忠应三桂，亦遣兵犯江西，陷广信、建昌。国祚与将军希尔根、哈尔哈齐督兵
    赴援，精忠将易明自建昌以万馀人迎战。师分道纵击，破贼，逐北七十馀里，克抚
    州。明复以万馀人来攻，国祚与前锋统领沙纳哈、署护军统领瓦岱等奋击破之，斩
    四千馀级。十四年，大将军安亲王岳乐请以国祚随征，报可。十五年，师进攻长沙，
    三桂兵来犯，国祚击之败走。寻命移驻茶陵。十八年，长沙下，从安亲王攻宝庆。
    世璠将吴国贵据武冈，国祚与建义将军林兴珠督兵力战，砲殪国贵，克武冈。国祚
    以创发乞休。二十七年，卒，年八十，赐祭葬，谥敏壮。子月袭职，自广东驻防
    协领累迁至正红旗汉军都统。
        许贞，字荩臣，福建海澄人。初为郑氏将。康熙三年，率所部至漳州降，授左
    都督，驻九江。寻移赣县，以荒地畀降兵屯垦，号“屯垦都督”。
        十三年，耿精忠反，遣其将贾振鲁、曾若千犯赣州，陷石城，围宁都。广信、
    建昌诸山寇应之，州县多残破。贞选所部得健卒四百，会游击周球赴援，败贼於黄
    地，斩级千馀，获甲帜、砲械无算，遂解宁都围，复石城。未几，贼犯兴国，贞驰
    剿，多斩获。进攻雩都、瑞金，战天华山、李芬江、长乐里，屡破贼，克桥头、五
    仙、白奇、田产、江头、上龙、宝石诸寨，降贼万馀，出难民三万有奇。巡抚白色
    纯上其功，诏嘉许，加太子少保。总督董卫国请增置抚建广总兵驻建昌，即以命贞。
    贞督兵复宜黄、崇仁、乐安诸县。精忠使诱贞，贞不发书，械其使以闻，予世职拖
    沙喇哈番。
        时大将军安亲王岳乐驻建昌，精忠遣其将耿继善、杨玉太、李懋珠等分屯城外
    麻姑、二圣诸山，岳乐忧之，贞曰：“贼虽多，易与，请先破一砦。”即夕驰攻萧
    家坪，破一砦。岳乐乃督兵自吉安进攻长沙，留满洲兵五百俾贞守建昌。贞所部仅
    二千，贼诇守兵寡，攻城，分屯城东南从姑山，贞自将锐卒攻之，直上破垒，贼引
    卻。麻姑山最峻，贼数万人屯其上，环山立寨。贞休兵数月，时就山麓操演，贼易
    之，不为备。十五年，春水发，溪涧皆可舟，贼寨隔水为浮桥相属。贞复引兵操山
    麓，出不意，督兵直上突贼垒，别将舟载薪焚浮桥，一日破六十馀砦，斩其将揭重
    信等，其众歼焉。
        继善屯二圣山，馀众分屯沙坪、红门、梓木岭。贞复休兵数月，当暑，督兵出
    攻，肉薄，陟崖，大破贼。继善弃砦走入杉关，师从之，进克金谿、南丰。复进克
    广昌，攻泸溪。泸溪在万山中，精忠将杨益茂、林镇等以四万人守隘，为之栅。贞
    督兵陟岭，援栅以上，焚其垒，遂克泸溪。懋珠寇南丰，贞赴援，击贼杨梅岩，斩
    其将王大耀等，进克新城。十六年，懋珠、玉太走入乐安，副都统尼满、提督赵赖
    与贞会师进攻。贞出西路，击贼白石岭，复乐安。玉太以六千人来降。韩大任自吉
    安走入乐安，贞督兵击之，遇於跌水岭。一日与八战，走宁都，立木城都湖堑而守。
    围之两月，大任出走，败之永丰，又败之黄塘老虎峒，众死亡略尽；走福建，诣康
    亲王军前降。
        十七年，逐贼广昌，破藤吊、枫树二寨。二寨地绝峻，贞驻师永安山与相对，
    发火器遥击，焚其寨，乃破之。叙功，进世职拜他喇布勒哈番，擢抚建广饶吉南六
    府提督。广信土贼江机、杨一豹以数万人屯江浒山，倚险立木城，四出剽掠。贞与
    总督董卫国分兵进攻，迭克要隘。贼退入鸡公山、猴子岭，复袭破之，斩万六千馀
    级。一豹走洪山。十八年，贞复督兵自弋阳双港进攻，屡挫贼，斩一豹弟一虎及其
    众二千四百有奇。机、一豹俱窜走。命贞提督江西全省军务。十九年，逐贼入江浒
    山，贞诇贼谋夜劫营，令筑垒，兵露刃立垣下，别将伏林中。贼至，见垣内刃如林，
    惊走，伏发，大破之。一豹、机亦走福建降。
        二十一年，自陈乞罢，诏慰留。寻调广东提督，朝京师，上褒劳备至，加拖沙
    喇哈番。贞莅粤十四年，造哨船，设塘汛，昼夜巡逻，盗贼屏迹。三十四年，卒，
    赠少傅，赐祭葬。
        贞和易，谦抑不伐。驭军严整，戒所部毋淫掠。收城邑，他将议攻山砦，贞曰：
    “寇乱方烈，民结寨自保，非尽盗也。”止勿攻，全活甚众。江西民甚德之。
        周球，字季珍，江南来安人。顺治十二年武进士，授广州卫守备，署南赣营都
    司，管游击事。石城陷，总兵刘进宝遣球赴援，与贞合兵击贼宁都。民避乱红石崖
    洞，贼积薪洞口，将举火焚之。球兵至，贼走，民以得全。既克石城，复与贞援兴
    国，球破南安土寇，克崇义、上犹境中诸寨，除游击。复与游击李天柱援会昌，破
    贼。康熙十四年，叛将陈升引精忠将郭应辅等陷龙泉，球与天柱破黄土关，克龙泉。
    逐贼，升自林中出诱战，伏起，球督兵奋击，大破之。攻左安口，陟自险径，砲殪
    升。十五年，赣州增城守兵，球授参将，管副将事。被巡抚佟国正檄援信丰，破黄
    士标、王割耳等。十六年，援会昌，战五里排。语详国正传。叙功，加都督佥事。
    复从贞击破韩大任。大任既降，球与游击唐光耀督护降卒至福州。复被大将军简亲
    王喇布檄，以二千人从征湖南，守安仁，援永兴，立营鸡公山，屡破贼，加右都督。
    十八年，擢太原总兵，进左都督。调汉中，再调真定。二十二年，卒，赠太子少保，
    赐祭葬。
        徐治都，汉军正白旗人。父大贵，事太宗，援牛录额真，兼工部理事官。师攻
    锦州，战松山、杏山，克塔山，取中后所、前屯卫，皆在行间。顺治间，从征太原，
    自河南徇江南。累迁刑部侍郎，兼梅勒额真。驻防杭州，领左翼。徇福建，攻海澄，
    还定舟山。累功，授世职三等阿思哈尼哈番，加太子少保。卒，谥勤果，赐祭葬。
        治都，初授佐领，兼参领。康熙七年，擢直隶天津总兵。八年，调湖广夷陵。
    吴三桂反，十三年，陷沅州，治都率师赴援。时四川文武吏附三桂，叛将杨来嘉、
    刘之复应之。治都妻许闻邻境兵民皆从逆，权以治都令约束将弁，抚慰士卒，并脱
    簪珥劳军。会上命治都还守夷陵，来嘉、之复以舟师来攻。治都督兵水陆防御，击
    卻之。来嘉据南漳，分路出犯，治都与襄阳总兵刘成龙会师合击，所斩杀过半。叙
    功，加左都督。十五年，来嘉复以舟师来攻，治都循江堵截。总兵廨濒江，寇舟逼
    廨，妻许督兵与战，中砲死。总督蔡毓荣、提督桑额疏闻，具述治都忠奋不顾家状。
    十八年，擢提督，以胡世英代为总兵。
        贼将王凤岐据巫山，上命治都戒备。治都练水师，修五板船百，令世英领之；
    而与成龙督兵出归州、兴山、巴东，扼形势，相机进剿。十九年，师次巫山，来嘉、
    凤岐以万馀人拒守。师夺隘，贼突出，治都挥刃力战，来嘉弃马越山走，擒凤岐，
    斩三千馀级，克巫山。进向夔州，夔州贼将刘之卫、瞿洪升以城降。叛将谭弘遣其
    子天秘、族人地晋、地升诣军前请降，缴敕印。上命治都还守夷陵。弘复叛，陷泸、
    叙二州。治都与镇安将军噶尔汉督兵溯江上，分军为三队击贼，进克下关城。二十
    年，进向云阳，屡败贼。时弘已死，天秘走万县。治都复进复梁山、忠州。叙功，
    进四级。
        二十七年，湖广督标裁兵夏逢龙作乱，据武昌。治都督兵赴剿，至应城，与贼
    遇，力战卻之。遂驻师应城。贼万馀环攻，治都分兵内外夹击，贼大溃，奔德安。
    逢龙乘北风联巨舰二十顺流下，见治都水师严整，不敢攻，乃登龙川矶攻陆师。治
    都督兵迎击，昼夜鏖战，斩杀殆尽。逢龙合馀众泊鲤鱼潦，治都令诸将郑兴、杨明
    锦防贼登陆，而自将水师循江发火器焚贼舟。逢龙再攻陆师，复战卻之，斩七百馀
    级，馀多赴水死。其将胡耀乾等以武昌降，逢龙走黄州。振武将军瓦岱督八旗兵至，
    黄冈诸生宜畏生擒逢龙以献，磔於市，乱乃定。捷闻，赐孔雀翎，予世职拖沙喇哈
    番。
        治都师未还，桃源土寇万人杰为乱，治都妻孔督兵剿平之。三十二年，朝京师，
    赉御用冠服。三十三年，诏嘉治都功，用孙思克、施琅例授镇平将军，仍领提督事。
    三十六年，卒，赠太子少保，谥襄毅，赐祭葬。
        治都在湖广十八年，整饬军纪，民感其惠，为立祠以祀。
        胡世英，字汝迪，安徽歙县人。初从福建总督李率泰军。累功至参将。康熙元
    年，迁湖广督标中军副将。十二年，擢副总兵，守荆州。吴三桂反，总督蔡毓荣檄
    为中军。十四年，大将军顺承郡王勒尔锦自荆州渡江击三桂，世英以四百人为前锋。
    师集围合，贼援至，冲我师，断为二。世英张左右翼略阵，度师已毕济，乃分骑队
    逆战，人持二炬，贼惊不敢逼，徐引还。十六年，常、澧诸郡饥，三桂将吴应麒屯
    岳州，粜仓穀以为利。世英密令人市焉，白勒尔锦乘贼饥督兵水陆并进。世英为前
    锋，棹小舟直抵巴陵，溯风而战，偪岸且近。世英呼而登曰：“得城陵矶矣！”师
    毕登，破贼垒。十八年，应麒走，城民迎师入。勒尔锦请设随征四镇，世英授后路
    总兵，寻调夷陵。十九年，从治都克巫山，擒凤岐，进取重庆。以病还夷陵，未几
    卒。
        唐希顺，甘肃武威人。自行伍补凉州镇标把总。康熙十三年，王辅臣叛，希顺
    从总兵孙思克进剿河东，转战有功。十五年，从围平凉，破贼虎山墩，希顺奋勇争
    先，手足被伤。叙功，予参将衔，管提标千总。寻迁守备，偕参将康调元攻复阶州、
    文县。
        十九年，勇略将军赵良栋征四川，调希顺从军，迁四川川北镇标游击。时吴世
    璠将胡国柱等踞关山大象岭，良栋军由雅州进剿，复荣经。贼退入箐口驿，分兵扼
    周公桥、黄泥铺诸隘，结五营守险。希顺从总兵李芳述及调元等进攻土地桥，连破
    其垒。抵桥口，选步兵千，由间道穿山箐，自山顶下攻。会桥口兵夹击，贼溃遁。
    乘夜追袭，次日，复败贼於黎州，克其城，追至大渡河，夺渡口三，遂复建昌。其
    冬，从良栋自金沙江下云南，败贼於玉皇阁、三市街。二十二年，叙功，予左都督
    衔。累迁台湾水师副将。三十二年，擢贵州威宁镇总兵。
        三十五年，圣祖亲征噶尔丹，命希顺隶西路进剿。自贵州率亲丁百，驰抵宁夏。
    大军已出塞，希顺兼程进，与孙思克军会，破噶尔丹於昭莫多。叙功，予世职拖沙
    喇哈番，擢四川提督。疏言：“川省幅员辽阔，蛮、苗杂处，水陆交错。提标三营，
    请视各省提标例，营设兵八百。川省额兵三万六千，臣清釐积弊，兵额充足。即於
    原额内酌量营汛缓急抽调。提标兵虽他移，饷仍其旧。标下将备等官，材技优长，
    弓马嫺熟，又谙蜀中地利。请如松潘、叠溪等营保题事例，择员题补。”允之。
        打箭炉旧属内地，上以西藏番部嗜茶，许西藏营官在打箭炉管理土伯特贸易事。
    三十九年，营官喋巴昌侧集烈为乱，侵据河东乌泥、若泥、岚州、善庆、擦道诸处，
    戕明正、长河西土司蛇蜡喳吧。总督锡勒达奏请移化林营参将李麟督兵捕治。贼复
    攻围烹坝、冷竹关，希顺檄各路兵赴化林，密疏闻。上命侍郎满丕统荆州满洲兵进
    剿，并诏希顺相机行事。蛮兵五千馀，立营十四，在磨西面及磨冈等处。希顺雪夜
    渡泸水，分兵三路进攻：一自子牛攻哪吒顶，一自烹坝攻大冈，一自督兵出咱威攻
    磨西面及磨冈。别遣兵自头道水登山，驰下夹攻。战五日，各路俱捷，歼蛮兵五千
    馀，斩喋巴昌侧集烈，遂复打箭炉，喇嘛、番民俱降。寻抵木鸦，番目错王端柱等
    缴敕印，归附喇嘛、番民万二千馀户。捷闻，诏嘉奖。寻疏陈善后事，并允行。未
    几，以病乞休，命解任调理。四十七年，卒，予祭葬如制。子际盛，袭职，入籍四
    川。
        李麟，陕西咸阳人。自行伍从勇略将军赵良栋下云南。叙功，以都司佥书用。
    康熙三十五年，从振武将军孙思克击噶尔丹於昭莫多，大败之。累迁四川化林营参
    将。三十九年，昌侧集烈作乱，麟奉檄移兵渡泸，招安咱威、子牛、烹坝、魁梧四
    处。寻提督唐希顺令麟顺泸水至哦可，出磨西面后，夹攻磨冈。麟军夜迷失道，比
    明，反出磨西面前，遂攻蛮营，夺磨西面。打箭炉平。希顺追劾麟避险就易驻咱威，
    致失烹坝；又进兵迷道，误军机。诏总督锡勒达及满丕等讯鞫，以有功免治罪。累
    擢登州总兵。
        五十七年，策妄阿喇布坦扰西藏，命麟选精兵百，自宁夏赴军前。五十九年，
    诏都统延信为平逆将军，率兵进藏，以麟参赞军务。寻令护送第六世达赖喇嘛进藏，
    至沙克河，贼乘夜袭营，击败之，连败贼於齐诺郭勒、绰玛喇等处。西藏平，麟率
    兵自拉里凯旋。六十年，授陕西固原提督。雍正元年，迁銮仪使。追叙平藏功，加
    右都督，予世职拖沙喇哈番。以老致仕。寻卒。
        赵应奎，河南商丘人。少入伍，从恭顺王孔有德征湖南、广西，俱有功。累迁
    至湖广施南副将。
        康熙十三年，吴三桂陷长沙，调应奎为江西袁州副将。袁州地逼长沙，又有棚
    寇，与三桂兵句连。应奎以所部兵力弱，斥赀增募，并家丁助战，擒斩贼渠硃益吾
    等。寻自慈化进剿黄塘、楚山、上栗市，屡败贼。总督董卫国请设袁临镇，即以应
    奎为总兵官。三桂遣贼犯袁州，应奎力守。未几，其将硃君聘等以数万人自萍乡来
    犯，应奎败之西村，斩万五千馀级。分兵趋万载，斩其将邱以祥等，复其城。三桂
    使诱降，应奎令子衍庆呈部，部议加应奎左都督，衍庆署都司佥书。寻降敕嘉其忠
    荩，予世职拜他喇布勒哈番。十四年，遣游击杨正元剿棚贼於分宜、新喻，擒斩甚
    众，尽毁其巢。三桂将揭玉卿犯万载，遣游击陈素纶等败之，斩级千馀；又败之於
    白良。三桂将黄立卿复以三桂书诱降，应奎令子衍祥呈部，部议加应奎军功一等，
    衍祥授鸿胪寺少卿。十五年，遣游击李显宗等逐三桂兵至仙居桥、沙溪、湖塘，皆
    败之。三桂兵复结浏阳诸寇陷万载，应奎进剿，贼截龙河渡口，夹岸迎拒。应奎督
    兵渡河，先斩守口贼，直入其垒，贼大溃，追斩无算，复万载，诏嘉奖。寻授三等
    阿达哈哈番。
        十七年，上以江西已定，命应奎统本标官兵移镇茶陵、攸县。疏言：“自三桂
    反，袁州密迩湖南，臣率孤军征剿，上游幸获安全。但彼时兵力苦单，漕运亦匮，
    臣捐赀赡养亲兵，或自备马匹，或奖以虚衔。嗣户部侍郎温岱奏见臣督亲丁防御，
    蒙恩给臣所养健丁千人步战兵饷，令臣量为设官管辖。惟兵丁既叨饷饩，而所设管
    辖官未议实授。今臣移驻茶、攸，仅率标兵二千六百，现奉征南将军穆占、定南将
    军华善调往酃县千四百人。健丁一营，随臣左右。仰冀天恩，各予实衔，开支实俸。”
    诏从之。未几，贼犯永兴，败之。十八年，从大将军简亲王喇布复祁阳、新宁。大
    将军安亲王岳乐檄剿贼武冈州枫木岭，败三桂将胡国柱等。寻偕贵州提督赵赖攻克
    龙头山、泡洞口、瓦屋塘、云雾岭、五子坡诸寨。三桂将马宝败遁，追击之，复会
    同、黔阳等县。未几，建义将军马承廕以柳州叛，从简亲王率兵讨之，承廕降。
        二十一年，命以提督充广西左江镇总兵。叙功，进二等阿达哈哈番。疏言：
    “臣昔任思南副将，深知左江为滇、黔门户，接壤交南，环以僮、瑶，土司不时反
    覆。镇标额设四营，共兵三千有馀，多从逆归命者，习成骄悍。臣标健丁一营，半
    系亲属，久经训练，请率赴新任，以资钤压。”从之。未几，以病累疏乞休，诏辄
    慰留，命衍祥驰驿归省。应奎卒，赠太子少保，谥襄壮。
        赵赖，汉军正蓝旗人。父梦彩，事太宗，以监修福陵，授世职二等阿达哈哈番。
    赖袭职。从谦郡王瓦克达征叛将姜瓖，以功进一等，并兼拖沙喇哈番。擢正蓝旗汉
    军副都统。康熙十三年，从大将军顺承郡王勒尔锦讨吴三桂，擢贵州提督，统兵驻
    九江，调江西。韩大任陷吉安，赖率兵击败之。复调湖南，从简亲王喇布剿贼衡山，
    复衡州府。迭克耒阳、祁阳等县。败三桂将吴国贵等，复武冈。十九年，从大将军
    贝子彰泰、将军蔡毓荣进攻贵州，迭克贼寨。败马宝於洪江，复黔阳，旋自沅州趋
    镇远，复黎平、铜仁、思州、思南等府。偕将军穆占败三桂将高启隆、夏国相等，
    复平远府。大军进征云南，诏赖留镇贵州，擢正蓝旗汉军都统。以老乞休。三十一
    年，卒。
        李芳述，四川合州人。初入伍，隶贵州大定总兵刘之复标下。剿水西土司安坤
    有功，授千总。
        康熙十三年，吴三桂反，之复从逆，胁芳述往湖北，据夷陵、巴东关隘。芳述
    脱走，留四川，其妻子在大定。越五年，乃得取妻子至叙州。吴世璠加芳述伪总兵，
    令自巫山袭郧、襄。芳述留重庆。十九年，勇略将军赵良栋进取成都，芳述遣人赴
    军前呈缴伪劄，率重庆、泸州、叙州所属州县文武吏降。良栋令芳述抚永宁，即移
    军驻守，修缮城垣。甫竣事，世璠将毛友贵等以数万人来犯，芳述迎击，贼卻走。
    寻以悍卒数千偪城，夜树云梯攀堞，芳述督兵鏖战，毙贼千馀，斩友贵於阵。世璠
    将胡国柱、王邦图等以显武将军印招芳述，芳述封送良栋。良栋以闻，诏授随征总
    兵。
        未几，贼陷仁怀、合江。芳述移兵守叙州，擒贼谍，斩以徇。贼来犯，芳述壁
    城外真武、翠屏诸山，贼不得逞，潜退马湖，谋出木川、犍为袭成都。芳述讠冋知
    之，先率兵至犍为扼其冲，大破贼，蹑击至新增黄茅冈，斩杀过半。降其将夏升、
    罗应甲等，拔被掠民二千有奇。擢西宁总兵官，仍从征云南。二十年，良栋令为前
    锋，自洪雅、荣经二县出大象岭之左，败贼关山。时国柱踞建昌，闻关山、大象岭
    俱失，弃建昌走云南。芳述渡金沙江，会良栋军取云南，夺得胜桥，拔其东西二营，
    遂克云南。
        三十一年，迁贵州提督。四十年，云南总督巴锡疏劾游击高鉴，语连芳述徇隐，
    芳述亦疏讦巴锡，上遣侍郎温达往谳。芳述应夺俸，免之。四十二年，湖南镇筸红
    苗作乱，芳述移兵会剿，深入苗地，平塘山及葫芦、天星诸寨。疏言：“贵州苗、
    民杂处，控制尤在得人。保题武职，请以久任苗地、熟悉风土者拣选题补。”诏允
    行。四十五年，诏奖“芳述久镇边境，驭军有法。现今旧将，罕与比伦”。特加太
    子少保，授镇远将军。四十七年，卒，赠太子少傅，谥壮敏，赐祭葬。
        陈世凯，字赞伯，湖广恩施人。初附明桂王，为忠州副总兵。顺治十六年，川
    陕总督李国英驻师重庆，世凯来降，授副将衔。康熙十年，李自成馀党刘一虎等以
    数万人犯巫山，世凯击卻之。寻从国英进剿，以功加总兵衔。十一年，授杭州副将。
        十三年，耿精忠反，浙江总督李之芳驻师衢州，令世凯援金华。甫渡江，闻寇
    犯龙游，即遣兵驰击，通衢州饷道。既至金华，精忠将阎标自永康、武义来犯，世
    凯与副都统沃申御之，发砲击贼。既，复与总兵李荣逐贼汤溪，分兵出贼后，而自
    当其前，获所置监军道徐福龙等。精忠将陈重自东阳、叶锺自浦江先后来犯，与副
    都统玛哈达、石调声督兵击之败走。援义乌，破精忠将周彪。叙功，授温州总兵，
    加都督佥事。精忠将徐尚朝以数万人逼金华，世凯出城南十二里与战，寇甫集，大
    呼陷阵，寇溃奔，逐北十馀里，杀伤过半。尚朝与精忠将冯公辅合，得五万人，据
    积道山，立木城石垒。世凯乘大雾进兵，破木城，斩级万馀，尚朝败走。
        大将军康亲王杰书师进次金华，令世凯及玛哈达、荣规处州。十四年，世凯复
    永康，进攻缙云，击破尚朝兵，克之。精忠将沙有祥守处州，垒桃花岭拒守。世凯
    等师三道入，夺岭，有祥走，克处州。尚朝来犯，三战破贼，获其裨将，斩八百馀
    级。移师徇松阳，从贝子傅喇塔攻温州。十五年，精忠将曾养性及叛将祖弘勋以四
    万馀人拒我师，世凯与提督段应举奋击，获其裨将。诏傅喇塔进征福建，世凯以所
    部从。击养性得胜山，破其垒。寇舟屯江山，督兵击之，师行乃无阻，复云和、泰
    顺诸县。精忠降，世凯还镇温州。十六年，加左都督，予世职拖沙喇哈番。屡招降
    郑锦将陈彬、刘天福等。二十二年，进拜他喇布勒哈番。朝京师，上奖其绩，谕
    “辑兵爱民，毋以功大生骄傲”，赐鞍马、裘服。
        二十三年，擢浙江提督。上制圣训十六条，宣谕士民。世凯请令将卒一体讲读，
    并援引经史依类附注，为书三卷，奏进颁行。又奏春秋祭文庙，宜令武职行礼。下
    九卿议行。二十八年，复朝京师，命还任，以疾未行，卒。遣内大臣佟国维、侍卫
    马武奠茶酒，赐祭葬，谥襄敏。字天培，授都司。累迁至浙江提督。世凯勇敢善战，
    所向有功，军中呼为陈铁头。
        浙中诸将，佐之芳戡乱者，又有李荣、王廷梅、牟大寅、鲍虎、蒋懋勋。荣，
    字华庵，广宁人。黄岩总兵。廷梅，顺天人。武进士。自督标中营副将迁平阳总兵。
    大寅，湖广人。镇海总兵。虎，字云楼，山西应州人。初授南赣镇标前营游击。击
    李成栋有功，累迁浙江严州城守副将。从之芳御精忠，克寿昌。破土寇黄应茂。寻
    代荣为黄岩总兵。懋勋，浙江临海人。温州总兵。谥襄僖。
        许占魁，字文元，陕西蒲城人，流寓辽东。顺治初，从豫亲王多铎定江南，授
    陕西阳平关参将。六年，土寇赵荣贵拥明宗人森滏号秦王，聚数万人犯阶州。占魁
    从间道出碧鱼口袭其后，先与定西将军李国翰、临巩总兵王允久期夹击，大破之。
    迁山西平阳副将。土寇张武挟硃秀唐号魏王，掠闻喜。占魁与游击苗成龙等分道搜
    剿，战紫家峪，擒秀唐等，斩级百馀。累调直隶紫荆关副将。康熙九年，擢延绥总
    兵，驻榆林。
        十三年，提督王辅臣、副将硃龙俱叛应吴三桂，占魁举首龙所与逆书，上嘉之，
    下部议叙，加都督同知。延绥标兵多应调征四川，龙等窥榆林防守单弱，屡纠众来
    犯。占魁遣副将张国彦、孙维统，游击谢鸿儒、钱应龙等分道堵剿，自督兵击贼绥
    德。贼踞城以拒，发砲，毙贼数百。占魁虑贼袭榆林，率维统等还守榆林，令国彦
    守波罗堡。龙诱波罗营千总刘尚勇等叛，逼国彦，劫夺敕印。国彦阖门自焚死。叛
    将孙崇雅戕神木道杨三知、知县孙世誉、守备张光斗等，遂踞神木，势张甚。占魁
    遣子登隆诣阙告急，诏授登隆鸿胪寺少卿，趣将军毕力克图、都统觉和托自大同移
    师赴援。占魁遣维统、应龙等从觉和托击贼，擒斩无算。复鱼河、响水、波罗诸堡，
    进克神木。毕力克图复绥德、延安，擒崇雅、尚勇等，悉诛之。国彦、三知等并赐
    恤，从征将弁敕议叙。
        占魁疏言：“王辅臣嗾硃龙窃踞定边，遂陷绥德、米脂、葭州、神木，贼骑至
    归德堡，北距榆林仅二十里。臣集阖城官民誓死守城。嗣因临洮、巩昌、延安、庆
    阳、平凉、汉中、兴安、固原相率从逆，榆林一城独存，饷道隔绝，百姓日食糠秕。
    臣斥赀购米，计口授食。及大兵既至，道臣高光祉筹措粮需，将士奋勇击贼，剋期
    奏凯，危城得安。皆由文武同心，兵民合力。其在城各官劳绩，祈敕部覈议，为固
    守孤城者劝。”上俞之，俱命优叙。占魁进左都督，予世职拜他喇布勒哈番。寻以
    疾乞罢，温旨慰留。十六年，擢銮仪使。占魁复以病辞，允驰驿回籍，仍食俸。卒，
    赠太子少保，赐祭葬视一品，谥恪敏。子登隆，官至云南临安知府。
        论曰：顺治初，汉兵降，犹分隶汉军；其后抚定诸行省，设提镇，置营汛，於
    是有绿营。以绿营当大敌，建愬定之绩，自三籓之役始。蔡毓荣、赵良栋将绿营直
    下云南诸行省，以战伐显者，如国祚辈，皆彰彰有名氏，而治都、芳述功尤著。贞
    治屯垦，奋起效绩，不烦饷运，盖更有难能者。腹心爪牙，由此其选矣。

        国学网站独家推出

亦凡公益图书馆(Shuku.net)

下一卷 回目录