                                 列传二百四十五

        徐延旭  唐炯  何璟  张兆栋
        徐延旭，字晓山，山东临清人。咸丰十年进士，出知广西容县。师克浔州，与
    有功，累晋知府。同治九年，除知梧州。光绪三年，迁安襄荆郧道。八年，晋广西
    布政使，命督办海防，得专奏事。时法人谋占全越，巡抚张之洞、侍读张佩纶先后
    疏荐堪军事。会南定陷，朝命出镇南关，与提督黄桂兰、道员赵沃筹防，未行，越
    官刘永福战胜怀德府纸桥，状其绩以上。
        九年，出关，至北宁而还，顿龙州，被命为巡抚，敕趣永福规河内。延旭上部
    署防守状，略云：“固广西边疆，必守北宁；固云南边疆，必守山西。左军前锋分
    驻北宁、涌球，去城止十二里。一旦有事，援之则无辞於法，听之则有惭於越。不
    如徙军入城，城固我储粮屯戍所也。并简锐扼浪泊湖北岸，为山西声援；别募勇百
    人扼月德江，与陆军相表里。”附请吏部主事唐景崧留军。
        初，法人犯顺安，越未败，遽乞和。延旭奏言：“越人仓卒议和，或谓因故君
    未葬，冀缓须臾；或谓因废立嫌疑，朋兴党祸。越臣黄佐炎等录寄和约，越诚无以
    保社稷，中国又何以固籓篱？刘永福现驻山西，法人拟益师往攻，请毋撤兵，用警
    戎备。”越王阮福升嗣位，遣使告哀，并恳允其诣阙乞封；复具和约二十七条及黄
    佐炎禀，上之枢府。左宗棠檄前布政使王德榜募勇扼桂边，朝命受延旭节度。
        其冬，力疾再出关，驻谅山，趣军进取，分袭海阳、嘉林缀敌势；并请拨船严
    扼海口，断其出入：谕仍力守北宁。於是令左军黄桂兰、右军赵沃协防其地。適山
    西陷，延旭犹虑兵力薄，复遣使入关募勇，通旧五十馀营，厚集於此。随令广间谍，
    安地营，禁扰民，严冒饷；然沃等皆寡识，桂兰尤侈汰，与越官张登坛日事宴乐。
    登坛故通法，嗣以有郤泄其事。上命延旭罢登坛，或囚而杀之，延旭以力不能制而
    止。日唯筹军火济师，以为兵力厚，可恃以无恐。桂兰复希风指，侈谈部下能战，
    延旭益信之，遂六上书请战。上不许，敕保守未失陷地，毋贪功。
        十年，法军陷扶良，三路攻北宁，桂兰溃奔太原。李鸿章电奏失守，延旭犹上
    言：“西联滇军，东防江口，北宁断无他虞。”上责其饰词。会岑毓英抵保胜，部
    署边外各军，遂命延旭军属之。初，延旭之任西抚也，未及两月，亦知桂兰等未可
    恃。嗣以临敌易将，操之急，易生变，以故诰诫备至；而桂兰等且纵兵剽夺，越民
    不堪命，忿滋甚。是役也，群反噬，城乃陷。延旭上其欺饰状，并自纠请治罪。上
    怒，诏革职留任。
        法军乘胜入芹驿关，复命力扞之，毋再失。延旭以景崧护军收残兵，更约束，
    令驻屯梅。时谅江、朗山、狼甲相继屠溃，谅山教民且蠢焉思动。延旭鉴覆辙，严
    禁防军向越官索夫米，有伐一草一木者斩，越民仍不知感。適德榜至，劝延旭勉自
    支振，图再举。於是更严勒粤军，仿楚勇制，力求后效。而逮问之命下，吏议斩监
    候，改戍新疆。追论举主，之洞、佩纶，均被诃责。延旭未出都，病卒。子坊，自
    有传。
        唐炯，字鄂生，贵州遵义人。道光二十九年举人，训方子。训方督师金口，炯
    驰数千里省视。越夕难作，仓皇奉遗疏谒曾国籓，得代奏。武昌复，求遗骸归葬。
    桐梓乱民起，治乡团御之。服阕，入赀为知县，铨四川。
        咸丰六年，署南溪。值滇寇李永和蠢动，蓝朝柱应之，陷叙州，吏士皆恐。炯
    乃训练兵壮，晨夜徼循，人心稍靖。有为寇所获者，纵之还，曰：“为我语唐青天，
    决不犯南溪一草一木！”炯领兵偪吊黄楼，单骑入营，谕以利害，朝柱款附。永和
    改犯犍为，炯驰救，壁不动，俟其懈乘之，寇狂奔，自相辚藉。旋与楚军解成都围。
    八年，檄署绵州事。时郫、彭军事棘，调还省防守。炯诇得黑窝盗虚实，请限八日
    毕乃事，果如所言。除知夔州，未上，逾月，永和围绵城，炯掘壕登陴，民助赀粮。
    炯居城三月，不下，誓死守；援至，围始解。已而湘、黔军閧州署，骆秉章劾罢之。
    事白，仍治军。
        同治改元，统安定营。会石达开围涪州，与刘岳昭期会师，击走之。其夏，石
    党窥綦江。炯闻警驰援，燔其壁，寇溃，大破之长宁。以疾还成都。秉章询寇势，
    时寇退滇边，声入黔，炯曰：“此诱我军东下耳。彼必走夷地，乘虚入川，宁越宜
    警备。”俄而寇入紫地，复请遣唐友耕军大渡河扼之。达开返西岸，退为倮夷所窘，
    食尽乞降，枭诛之。明年，权绥定府，区邑为八路，路若干场，场若干寨，置寨总，
    行记善恶法，月朔上其簿亲判之；又立书院二、社学八十馀：境内称治，下其法他
    县。越二年，赴陕佐治营田。捻首张总愚犯新丰，大败之。
        六年，四川总督崇实命率师入黔。黔患贫瘠，崇实先问以理财策，炯曰：“理
    财莫若节用，节用莫若裁勇，裁勇莫若援黔。”崇实然其言，遂以军事属之。连破
    偏刀、水上、大平、黄飘、白堡，擒斩王超凡、刘仪顺，降潘人杰、唐天佑，皆积
    寇也；又克平越、甕安、黄平、清平、麻哈：迁道员，赐号法克精阿巴图鲁。嗣为
    吴棠所劾，还蜀。
        光绪四年，丁宝桢督四川，令佐治盐筴，旋补建昌道。六年，署盐茶道，条上
    善后六事，谓：“发引必先新后旧；徵税必先课后引；收发盐引，责成盐道；改代
    引张，责成州县；缴残则严定限期；办公则优给公费。”议行，凡百馀年引目浑殽、
    款项轇轕诸弊，至是尽革，语具盐法志。八年，张之洞、张佩纶先后奏荐堪军事，
    於是擢云南布政使。炯率川军千人驻关外，滇军悉归节度。既莅事，裁夫马，治厂
    务，并釐卡，清田粮，民困少苏。
        法人夺我越南，被命赴开化防守，即於军前除巡抚。误闻将议和，亟还省履任。
    上大怒，褫职逮问，刑部定谳斩监候。久之，上意解，三历秋审，赦归。左宗棠胪
    其治行上於朝，命戍云南，交岑毓英差序。十三年，赏巡抚衔，督办云南矿务，偕
    日本矿师躬履昭通、东川、威宁铜铅各厂，疏陈变通章程，又历请减免贵州铅课，
    豁免云南矿厂官欠民欠，并报可。惟经营十五年，仅岁解京铜百万斤，为时论所讥。
    三十一年，谢病归。三十四年，以乡举重逢，晋太子少保。逾岁卒，年八十，恤如
    制。
        何璟，字小宋，广东香山人。父曰愈，见循吏传。璟，道光二十七年进士，选
    庶吉士，授编修，转御史。咸丰七年，英人陷广州，总督叶名琛获谴罢，而巡抚柏
    贵等罪相埒，谴弗及，时论譁然，璟乃分别上其谬误状。明年，英舰入津沽，疏陈
    战守要略，先后抗论外务，疏凡八上。迁给事中。十年，出为安徽庐凤道。同治二
    年，迁按察使。捻至，与总兵喻吉三随方应御，寇不得逞。四年，晋湖北布政使。
    逾岁，到官，值黄陂饥嗛，民就食江、汉，便宜发帑金济之。九年，擢福建巡抚，
    历山西、江苏。遭父忧，服阕，起闽浙总督。
        光绪三年，备日本议起，治海防，饬戎政。其夏患水祲，日坐城上督拯难民，
    凡阅七昼夜，醵金恤之。水退，濬洪塘江，导支流入海，后患稍杀。五年，兼署巡
    抚。时日本议废琉球，数以兵舰浮闽、沪。璟以台湾地当要冲，基隆尤扼全台形胜，
    乃调集轮舶，增募兵勇，建筑砲台，备不虞。
        九年，法越事起，海防戒严。璟令总兵张得胜等分扼诸郡，提督孙开华等分扼
    台、澎，并檄杨在元署台湾镇，助防守。明年，又上福、厦、台益船募卒状，上皆
    勖励之。已而会办军务，张佩纶至，事皆专决，视璟等若属吏；又严劾在元贪谬，
    璟坐疏忽，干吏议。以是益畏事之，不敢为异同。佩纶调舟师砲船局，璟亦以砲布
    衙署自卫。廷旨以闽事亟，谆谆谕固守。逮战书至，璟告佩纶曰：“明日法人将乘
    潮攻马尾矣！”佩编弗听。舟师大挫，璟欲驰援，而临浦无舟可济，株守省城，卒
    致闽事日坏；然犹左袒广勇，虽逃不问，颇为时訾议。乃飞章自劾，而廷旨已先召
    还京。寻御史亦劾其阘冗，部议褫职。十四年，卒。
        张兆栋，字友山，山东濰县人。道光二十五年进士，铨刑部主事，累迁郎中。
    出知陕西凤翔府，莅事三月，而回寇窃发，乃募乡兵捍之。无何，城被围，寇且掘
    长壕图久困，兆栋晨夕登陴慰劳守者。寇轰溃西南城，蚁附上，兆栋躬冒矢石，战
    甚力，寇不得逞。益固结绅民，誓坚守，阅十有六月，援师至，围始解。超授四川
    按察使。咸丰四年，调广东，迁布政使。左宗棠治军嘉应，餽运阻绝，兆栋殚心筹
    画，给食不乏。历安徽、江苏，皆称职。
        九年，擢漕运总督。时运河久废不缉，兆栋虑海警阻漕，为上治河济运状，称
    旨。十一年，再调广东。粤俗嗜博，闱姓害尤烈，疏请禁止，报可，而总督英翰曲
    徇商人请，弛其禁，兆栋劾之，落职，遂兼摄总督事，禁益严，终其任，粤吏无敢
    言闱姓者。光绪四年，母忧归。服阕，起福建巡抚。
        十年，法越事起，法舰窥台、闽。张佩纶衔命会办闽防军务，兆栋畏其焰，曲
    意事之，日谒如衙参。佩纶虚饰胜状，诏发万金犒兆栋军。兆栋且疏劾大员谋遁，
    意指何璟也，朝旨令据实以闻。已而事亟，己亦微服匿民间，数日略定，复出任事。
    璟罢，兆栋兼总督，朝廷论马尾失守罪，褫职。十三年，卒於闽。宣统元年，复官。
        论曰：法越初构衅，号识时务者争上书忼慨言战。未及旬日，延旭败退广西，
    炯弃关外新安行营。何璟、兆栋慑张佩纶之气势，怯懦而无所主，事急皆遁。方其
    互相汲引，不恤举疆事以轻试；及其败也，其党益肆言荧听，而此数人者，遂得保
    首领以没。朝廷固宽大，亦失刑甚矣。

        国学网站独家推出

亦凡公益图书馆(Shuku.net)

下一卷 回目录