                                   列传九十五

        那苏图  杨超曾  徐士林邵基  王师  尹会一  王恕
        方显  子桂  冯光裕  杨锡绂  潘思榘  胡宝瑔

        那苏图，戴佳氏，字羲文，满洲镶黄旗人。康熙五十年，袭拖沙喇哈番世职，
    授蓝翎侍卫。雍正初，四迁兵部侍郎。四年，出为黑龙江将军。八年，调奉天将军。
    乾隆元年，擢兵部尚书。二年，调刑部，授两江总督。协办吏部尚书顾琮请江、浙
    沿海设塘堡，复卫所，下督抚详议。三年，那苏图奏：“明沿海卫、所武事废弛，
    我朝裁卫改营，江南有金山、柘林、青村、南汇、川沙、吴淞、刘河诸营，提督驻
    松江控制。崇明、狼山二镇对峙海口，塘汛声势连络，无庸复设卫、所。濒海砲台，
    应改建者一，华亭漴缺墩；应增建者二：柘林南门，福山挑山嘴；应移建者一，吴
    淞王家嘴；应修者一，刘河北七丫口。”并请改旧制，撤墙设垛，置木盖，留贮药
    之屋；并请城茜泾，设兵崇明西南二条监河、顾四房沟、堂沙头港诸地。下部议行。
    江南旱，上命拨福建仓穀三十万石治赈。那苏图奏言：“江、广诸省买米，次第运
    至，无灾州县，本年漕粮全数截留，两江不患无米。福建海疆重地，且不产米，请
    留十万石分拨灾区，以二十万石运还福建。”上嘉其得封疆大臣之度。四年，诏免
    两江地丁钱粮。奏言：“向例蠲免不分贫富，但富户遇歉，未伤元气；贫民素乏盖
    藏，多免一分，即受一分之惠。请以各州县实徵册为据，额根五钱以下者全蠲，五
    钱以上者酌量蠲免，五两以上者无庸议蠲。”上谕曰：“卿能如此酌议，如此担当，
    诚为可嘉。古人云‘有治人无治法’，当访察胥役，毋令因事扰民，则全美矣。”
    以忧去。
        五年，授刑部尚书。旋出署湖广总督。六年，调两江。七年，调闽浙。疏裁阖
    省盐场浮费，场员受年节规礼，以不枉法赃论罪。八年，疏言：“温、台二洋，渔
    船汛兵，向有陋规。总督李卫奏改涂税，稽曾筠又请减半徵收。渔船出洋，海关徵
    樑头税，有司徵渔课，不当复加涂税。”命永远革除。九年，疏言：“台湾孤悬海
    外，漳、泉、潮、惠流民聚居，巡台御史熊学鹏议令开荒。臣思旷土久封，遽行召
    垦，恐匪徒滋事，已令中止。”报闻。
        旋调两广。十年，条奏：“两广盐政，请以商欠盐价羡馀分年带徵。商已承替，
    令承替者偿；官或侵渔，令侵渔者偿。埠商占引地，逋成本，斥逐另募。盐课外加
    二五加一，并属私派，悉行禁革。”又调直隶。十一年，条奏八旗屯田章程。十二
    年，上东巡，那苏图从至通州，赉白金万。条奏稽察山海关诸事，并如所奏议行。
    加太子少傅。十三年，加太子太保，授领侍卫内大臣，仍留总督任。那苏图请赴金
    川军前佐班第治事，上不许。十四年，命暂署河道总督。卒，赐祭葬，谥恪勤。
        杨超曾，字孟班，湖南武陵人。康熙五十四年进士，改庶吉士，授编修。雍正
    四年，直南书房。时湖南北甫分闱，命充湖北乡试考官。旋督陕西学政。再迁左庶
    子。六年，疏陈：“镇安、山阳、商南、平利、紫阳、石泉、白河诸县士风衰落，
    西安、汉中各属冒考，号为寄籍，诸弊丛生。请就本籍量取，宁缺无滥。并改寄籍
    者归本籍，廪增俱作附生。”议行。调顺天学政。迁侍读学士。九年，擢奉天府尹。
    疏言：“奉天各属科派多於正供，造册有费，考试有费，修廨宇、治保甲有费。长
    官取之州县，州县取之民间，衙蠹里胥，指一派十，婴害尤剧。已严檄所属檄鑱石
    禁。”上韪之，下其奏永为例。十年，疏言：“秋收稍歉，明春米穀势必腾贵，请
    停商运。”下部议行。十一年，疏言：“州县所收加一耗羡，自锦州、宁远外，俱
    留充州县养廉。府尹以下养廉，以中江等税羡支给。”部议即以是年始，著为令。
    内务府准御史八十条奏，增锦州庄头百户拨民种退圈地亩。超曾奏：“地给民种，
    立业已久。今增庄头百户，户给六百五十晌，晌六亩，都计三十九万亩。民间万户，
    无地可耕，一时断难安辑。且正值春耕，清丈动需时日，旧户新庄俱不能播种，本
    年赋必两悬。请缓俟秋收查丈。”事遂寝。迁仓场侍郎。十二年，擢刑部额外侍郎，
    仍督仓场如故。旋授刑部侍郎。
        乾隆元年，署广西巡抚，二年，实授。疏请豁除桂林等府县各墟及贺县花麻地
    租杂税。初，巡抚金鉷奏令废员官生垦荒报捐，有司因以为利，搜民间有馀熟田，
    量给工本，即作新垦。云南布政使陈宏谋疏陈其弊，下总督鄂弥达及超曾覈覆。会
    疏陈捐垦不实田亩、应减应豁及官生短给工本诸事，上命豁加赋虚田凡数万亩，鉷
    及布政使张钺皆夺官。三年，召授兵部尚书。
        五年夏，署两江总督。秋，授吏部尚书，仍署总督。疏劾江西巡抚岳濬及知府
    董文伟、刘永锡徇情纳贿，遣侍郎阿里衮会江南河道总督高斌按治，濬等坐谴。六
    年，疏请裁太通道、扬州盐务道，以通州隶常镇道辖，馀如旧，可其奏。兼署安徽
    巡抚。秋，大风雨，滨江、海诸州县皆被水。超曾令先以本州县所存银米抚恤，并
    发司库银八万、未被水诸州县仓米十万，赈上江各州县；又发司库银十万、各县穀
    百馀万，赈下江各州县。疏入，上谕曰：“料理赈恤，颇为得宜。当以至诚恻怛为
    之，庶可稍救灾黎也。”通州盐河亦以水发辍工，督治水利大理寺卿汪漋、副都御
    史德尔敏令开唐家闸泄水。民虑淹及麦田，纷集欲罢巿。侍郎杨嗣璟疏劾，命超曾
    按其事。超曾奏：“民无挟制阻挠情状，似可无事深究。”上从之。复疏荐江苏巡
    抚徐士林处己俭约，安徽巡抚陈大受虚中无滞，江西巡抚包括性情和平，惟吏玩民
    刁，鲜所整顿。上谕曰：“此至当至公之论，与朕见同也。”寻内召视部事，以父
    忧归，籍丧次。病作，七年，卒，赐祭葬，谥文敏。
        徐士林，字式儒，山东文登人。父农也，士林幼闻邻塾读书声，慕之，跪母前
    曰：“原送兒入塾。”乃奋志励学。康熙五十二年，成进士，授内阁中书。再迁礼
    部员外郎。雍正五年，授江南安庆知府。十年，擢江苏按察使。坐在安庆失察私铸，
    左迁福建汀漳道。漳州俗好斗，杀人，捕之，辄聚众据山拒。或请用兵，士林不可。
    命壮丁分扼要隘，三日，度其食且尽，遣人深入，好语曰：“垂手出山者免！”如
    其言，果逐队出。伏其仇於旁，仇举为首者，擒以徇，众惊散。自此捕杀人者，无
    敢据山拒。
        乾隆元年，迁河南布政使。以父病乞归侍，旋居父丧。命署江苏布政使，士林
    以母病、父未葬，辞。四年，命以布政使护江苏巡抚，复奏母病笃不能行。是年夏，
    诣京师，高宗召对，问：“道所经山东、直隶，麦收若何？”曰：“旱且萎。”问：
    “得雨如何？”曰：“虽雨无益。”问：“何以用人？”曰：“工献纳者，虽敏非
    才；昧是非者，虽廉实蠹。”上深然之。真除江苏布政使。五年，湖广遣山东流民
    还里，道经江南，恃其众扰民。士林疏言：“真确灾民，或有田可耕，或无田而佃，
    素皆力穑。时值春融，自当资送复业。至若游惰无业，漂泊日久，彼固非能耕之人，
    亦不尽被灾之民，应请停资送。或谓无籍穷民，恐流而为匪，终年搜查递送不得休。
    臣未闻不为匪於本籍，独为匪於邻封者；亦未闻真为匪者递回本籍，即能务本力田
    而不复潜至邻封者也。安分则抚之，犯法则惩之，在地方官处置得宜而已。”上是
    其言，下九卿议行。
        秋，授江苏巡抚。湖北巡抚崔纪以湖广食淮盐，自雍正元年定值，递年加增，
    为民累，疏请核减，命士林会盐政准泰核议。士林奏：“盐为民食所资，贵固累民，
    贱亦累商。今确核成本，每引贱价以五两三钱馀为率，贵价以五两七钱馀为率。商
    人计子母，若令按本出售，恐商力日绌，转运不前，民亦所未便。请每引酌给馀息
    二三钱。”疏下户部议，成本如所定，至馀息已在成本内，无庸酌给。士林奏：
    “商人牟利，运盐不时至，巿值即因之而长。盐政三保原议每引贱至六两三钱馀，
    贵至六两五钱馀，是实有馀息。今臣所议已将馀息减除，仅加息二三钱。计售於民，
    每斤增不过以毫计，利已至薄。祗以商本饶裕，常年通算，积少成多。今不给馀息，
    商情必生退阻。倘汉口运盐不继，恐淮商困而楚民亦病也。”上特从之。是岁徐、
    海水灾，士林疏请治赈。六年春，复疏请酌借贫民穀麦。沛县灾最重，请发籓库馀
    平银籴米续赈。别疏言：“江苏社穀积贮无多，去年秋成，惟徐、海被灾，馀俱丰
    稔。臣饬诸州县劝捐十馀万石，仍戒勿强派，勿限数，勿差役滋扰。”上深嘉之。
    寻以病请告，温旨慰留，遣医诊视。又疏言：“淮北被水，二麦无收，急宜抚恤。
    臣不敢泥成例，已先饬发库帑赈济，俟察实成灾分数具题。”上谕曰：“如此料理，
    甚副朕视民如伤之念。”
        及秋，病益甚，疏请乞假，且言：“母年八十三，未能迎养，暌违两载，寝食
    靡宁。”上允之。行至淮安，卒。遗疏入，上谕曰：“士林忠孝性成，以母老远离，
    不受妻孥之养，鞠躬尽瘁，遂致沉疴。及得假后，力疾旋里，以图侍母。临终无一
    语及私，劝朕以忧盛危明之心为长治久安之计。此等良臣，方资倚任。乃今溘逝，
    朕实切切含悲不能自已者也！”命祀京师贤良祠，赐祭葬。遗疏言：“故父之淮，
    母鞠氏，孝养祖父母，侍病二十馀年，历久不懈。恳赐表扬。”命予旌如例。
        士林善治狱。为巡抚，守令来谒，辄具狱命拟判，每诫之曰：“深文伤和，姑
    息养奸。夫律例犹本草，其情事万端，如病者之经络虚实，不善用药者杀人，不善
    用律者亦如之。”凡谳定必先摘大略牌示，始发缮文册，吏不得因缘为奸。日治官
    文书，至夜坐白木榻，一灯荧然，手批目览，虽除夕、元辰弗辍。爱民忧国，惟日
    不足。江南民尤德之。九年，请祀苏州名宦祠。鄞县邵基、临汾王师与士林先后抚
    江苏，有清名。
        基，字学阯。康熙六十年进士，改庶吉士。雍正三年，授编修。考选福建道御
    史。巡中城，止司坊官馈遗商巿月椿钱，釐积案，奸宄惕息。巡直隶顺德、大名、
    广平三府，以廉勤饬使事。迁户科给事中，命在上书房行走。四迁国子监祭酒，立
    教术五条，勉生徒以正学。历右通政、左佥都御史，并仍兼祭酒。十二年，迁右副
    都御史，擢吏部侍郎。疏言：“强梗属员，以上官将予参劾，辄先发制人。往往参
    本未到，揭帖已至。质讯虚诬，按律治罪，上官已被其累。请嗣后上官恃势，属员
    受屈，仍许直揭部科；其有诬揭者，於本罪外加重科断。”议行。寻兼翰林院掌院
    学士。
        乾隆元年，充博学鸿词阅卷官。出为江苏巡抚。二年，疏言：“江苏各属，江、
    海交错，全资水利。运道、官河及湖海钜工，自当发帑官修。其支河汊港，蓄水灌
    田，向皆民力疏濬。近悉请官帑，似非执中无弊。请将运河及江、河、湖、海专资
    通泄之处，仍发库帑估修；其馀河港圩岸，令有司劝民以时疏濬修筑，庶公私两益。”
    下部议，从之。时以治赈收捐，基疏争，略言：“天下传皇上新政，首罢捐例。今
    为乐善好施之例，是开捐而巧更其名也。周官荒政十二，未闻乞灵于赀郎。”上命
    停止，户部持不可，卒行之。上以基题补按察使戴永椿，知府王乔林、石杰皆同乡，
    道员李梅宾、卢见曾皆同年，不知避嫌，严旨诘责。基旋卒。子铎，官检讨，早卒。
    孙洪，赐举人，官至礼部侍郎，亦有清名。
        师，字贞甫。雍正八年进士，以知县发直隶。十一年，授元城知县。王胜甿芜
    田数百亩，岁有徵，请除其累。导民树蓺，沙壤成沃，岁祲不待请而赈。调清苑，
    迁冀州知州。州民被诬为杀人，已定谳，民所聘女誓同死。廉得实，覆鞫，雪其枉，
    俾完娶。累迁清河道，从大学士高斌等规画直隶水利，周历保定、河间、天津、正
    定诸地，所擘画多被采用。擢直隶按察使。乾隆十一年，迁浙江布政使，调江苏，
    巡抚安宁劾，解任。又以按察使任内失察邪教，降补天津道。再授浙江布政使。十
    五年，擢江苏巡抚，免沛县昭阳湖淹地老荒麻地徵课。寻卒。子亶望，自有传。
        尹会一，字元孚，直隶博野人。雍正二年进士，分工部学习，授主事，迁员外
    郎。五年，出为襄阳知府。汉水暴涨，坏护城石堤。会一督修建，分植巡功，民忘
    其劳。创八蜡庙，表诸葛亮所居山，复为茅庐其上。署荆州，石首饥民聚众，扬言
    将劫仓穀。会一单骑往谕，系其强悍者，发仓穀次第散予之，众悦服。九年，调江
    南扬州知府，濬新旧城巿河通舟楫，濬城西蜀冈下河灌田畴。十一年，迁两淮盐运
    使。新安定书院，士兴於学。高宗即位，就加佥都御史衔，擢两淮盐政。
        乾隆二年，入觐，命署广东巡抚，以母老辞。调署河南巡抚。河南方闵雨，疏
    请缓徵，并发仓平粜，不拘存七粜三旧例，视缓急为多寡，上从之。寻疏言：“力
    田贵乘天时。河南民时宜播种，尚未举耜；时宜耘耔，始行播种。臣拟分析种植先
    后，刊谕老农，督率劝勉。如工本不敷，许借仓穀，秋后补还。北方地阔，一夫所
    耕，自七八十亩至百馀亩，力散工薄。臣劝谕田主，授田以三十亩为率。分多种之
    田给无田之人，则游民亦少。河南多咸硷沙地，犁去三尺，则咸少而润泽。臣责成
    乡保就隙地植所宜木，则地无旷土。河南产木棉，而商贾贩於江南，民家有机杼者
    百不得一。拟动公项制造给领。广劝妇女，互相仿效。”上谕之曰：“酌量而行，
    不可欲速，不可终怠。若民不乐从，尤不可绳以法也。”旋命实授。三年，上以河
    南岁稔，敕筹备仓穀。会一疏言：“河南岁丰，直隶、江南岁歉，商贩纷集，米价
    日昂。臣饬有司，本地价高，於邻县买补；邻县价高，报明不敷银，在各属盈馀款
    内均拨。河南民食麦为上，高粱、荞麦、豆次之。臣并令参酌籴贮，来春先侭粜借。”
    上嘉之。
        四年，黄河、沁水共涨，濒河四十七州县成灾。会一定赈恤规条十六，无食者
    予一月之粮，无居者予葺屋之资，缓徵减粜，留漕运贷仓米，米不足，移他郡之粟
    助之，富民周济；并假馀屋以栖贫窭，建棚舍，安流亡，免米税，兴工代赈，种蔓
    菁助民食，助耔种，施药饵，延诸生稽察；又令离乡求食者，有司随在廪给，开以
    作业，俟改岁东作资送还乡。御史宫焕文劾会一本年报盗百六十馀案，秋审招册驳
    改至三十馀案，疲玩贻误，上以会一忠厚谨慎，非有心误公，召授左副都御史。疏
    陈：“人主一言，天下属耳目。今方甄别年老不胜任之员，而饶州知府张锺以年老
    改部属，旬日间前后顿殊，群下无所法守。”上嘉纳之。
        会一母年七十馀，疏请终养。上知会一孝母，母李先以节孝旌，有贤名，赐诗
    褒之。会一在官有善政，必归美於母。家居设义仓，置义田，兴义学，谓皆出母意。
    母卒，会一年已逾五十，居丧一遵古礼。十一年，服阕，召授工部侍郎，督江苏学
    政。
        十二年，上敕各省学政按试时，以御纂四经取与旧说别异处发问，答不失指者，
    童入学，生补廪。会一请令生童册报考试经解，别期发问，不在册报者，不概补经
    解。下部议行。会一以江南文胜，风以质行。尝谒东林道南祠，刻小学颁示士子。
    处士是镜庐墓隐舜山，亲访之，荐於朝。侍郎方苞屏居清凉山，徒步造访，执弟子
    礼。校文详慎，士林悦服。十三年，转吏部，仍留学政任。力疾按试，至松江，卒。
    遗疏请任贤纳谏。巡抚雅尔哈善奏准入名宦祠。
        子嘉铨，自举人授刑部主事，再迁郎中。授山东济东道，再仙甘肃布政使。改
    大理寺卿，休致。乾隆四十六年，上巡幸保定，嘉铨遣其子赍奏，为会一乞谥；又
    请以汤斌、范文程、李光地、顾八代、张伯行及会一从祀孔子庙。上责其谬妄，逮
    至京师亲鞫之，坐极刑，改绞死。上以嘉铨自著年谱，载与刑部签商缓决，并称大
    学士为“相国”，又编本朝名臣言行录，屡降旨深斥之。
        王恕，字中安，四川铜梁人。康熙六十年进士，改庶吉士。雍正元年，吏部以
    员外郎缺员，请以庶吉士拣补，恕与焉。旋自员外郎迁郎中。考选广西道御史。转
    兵科给事中。出为江南江安粮道，再迁广东布政使。乾隆五年，署福建巡抚。上谕
    之曰：“勉力务实，勿粉饰外观。封疆大吏不可徒自立无过之地，遂谓可保禄全身
    也。”旋奏：“臣到任数月，官方民俗，积储兵防，已得其大略。漳、泉素刁悍，
    已严谕有司勤为听断，力行整刷。民俗尚华靡，督臣德沛以俭朴化民，臣更当倡导
    为助。合省常平仓穀，至四年岁终，共存一百三十四万，又收捐监穀十五万，委道
    府切实察覈。”报闻。六年，奏言：“台湾各县最称难治。於繁缺知县内拣选调补，
    多以处分被驳。请嗣后调台官员，虽有经徵承追各案，准予题调。”上谕曰：“用
    此定例则不可，随本奏请则可。”又奏：“各乡社穀向俱借存寺庙，请於四乡村镇
    適中处分建仓房，工费即以社穀拨充，俟将来续收补项。”又奏免崇安无田浮赋一
    千二百五十一顷，及闽县加徵无著学租。又奏：“福建多山田，零星合计成亩。嗣
    后民间开垦不及一亩，与虽及一亩而地角山头不相毗连者，免其升科。”均从之。
    实授巡抚。
        江苏布政使安凝条奏赈务，上发各督抚察阅。恕疏言：“救灾之法有三：曰赈，
    曰粜，曰借。此三者，实心办理则益民，奉行不善则害政。以赈而论，地方有司於
    仓猝查报时，分极贫、次贫。一有差等，便启弊端。里甲於此酬恩怨，胥役於此得
    上下，而民之冀幸而生觖望者，更不待言。盖贫富易辨，极次难分。如以有田为次
    贫，无田为极贫，一遇旱涝，颗粒皆无，有田与无田等也。如以有家为次贫，无家
    为极贫，则无从得食，相忍守饥，完聚与茕独同也。与其仓猝分别开争竞之门，莫
    如一视同仁绝觊觎之望。臣愚以为初赈似应一律散给，加赈再行分别，庶杜争端。
    以粜而论，定例石减时价一钱，俾小民升斗易求，牙商居奇无望，诚接济良法。乃
    有司每多请过减，倘轻听准行，势必希图多粜，规利者云集喧嚣。且米价太贱，商
    贩不前。臣请嗣后平粜，仍照定例斟酌办理，使灾民实沾升斗之惠，而棍徒囤户难
    行冒滥之奸。以借而论，动公家之银，为百姓谋有无、通匮乏，此周官恤贫遗法也。
    然使办理未协，则官民交累。假如荒年田土无力耕种，有司借给耔种，犹可穫时即
    偿。若告贷银米以给口食，则必计其能还而后与之，狡黠之流遂谓官有偏私，不免
    造谤生事。有司不得已略为变通，而无力还官，差拘徵比，民无安息。是始则借不
    能遍，因争閧而被刑；继则还不能清，迫追呼而更困。名为利民，实为病民。且年
    久不清，蒙恩豁免，帑项终归无著。臣以为与其借而无偿，莫如赈而不借。此皆当
    先事而熟筹者也。”报闻。旋以官按察使时删改囚供，下吏部，召诣京师。上以恕
    居官贤否询闽浙总督策楞，又命新任巡抚刘於义考察。策楞言“恕操守廉洁，老成
    持重，惟识力不能坚定”；於义亦言“恕廉洁，百姓俱称安静和平，绝无扰累。惟
    不能振作”。上谓两奏皆至公之论。寻补浙江布政使。旋卒。
        恕治事不苟。初授湖北粮道，押运赴淮，以船户挟私盐，自请总督纠劾。任江
    安粮道，整饬漕务尤有声。充福建乡试监临，武生邱鹏飞以五经举第一，士论不平，
    奏请覆试。寻察出实使其弟代作，吏议降调，上特宽之。
        子汝璧，字镇之。乾隆三十一年进士，授吏部主事。累迁郎中。出为直隶顺德
    知府，调保定。因承审建昌盗马十未亲鞫，夺官戍军台。寻准赎罪，降授同知，署
    直隶宣化府同知。累擢大名道。嘉庆四年，擢山东按察使。五年，迁江苏布政使。
    六年，护理巡抚。旋授安徽巡抚。七年，请增设颍州督捕同知。湖广总督吴熊光等
    奏湖广需兵米，请於安徽籴十万石。上以安徽方缺雨，令酌量。汝璧奏：“湖广军
    需事要，当如数拨运。请视嘉庆二年例，先运六万石。”如所请。寻奏太湖续报成
    灾，请缓徵，并劾府县勘报迟延。上以督抚查办灾赈，於奏报后续行查出灾区，往
    往回护属吏，将小民疾苦置之不问。汝璧独据实参奏，因深嘉之。八年，召授内阁
    学士，擢礼部侍郎。旋复授安徽巡抚。九年，召授兵部侍郎，调刑部。因病，请解
    任。十一年，卒。
        汝璧兄汝嘉，后汝璧六年成进士，官检讨。
        方显，字周谟，湖南巴陵人。自岁贡生授湘乡教谕，稍迁广西恭城知县。雍正
    四年，诏诸行省举贤能吏，布政使黄叔琬以显应，超擢贵州镇远知府。值岁饥，捐
    俸煮粥食饥民，民颂之。总督鄂尔泰议开苗疆，改土归流，云南东川、乌蒙、镇雄
    诸土府既内属，贵州苗未服。贵州苗大者，南曰古州、曰八寨，西南曰丹江，东北
    曰九股、曰清水江。九股、清水江界镇远，丹江界凯里，八寨界都匀，古州界黎平，
    参错万山中，地方三千里，众数十万，恆出剽掠。鄂尔泰召显问状，显力言宜如云
    南例改土归流。问剿与抚宜孰施，对曰：“二者宜并施。第先抚后剿，既剿则仍归
    於抚耳。”因条上十六事，曰：别良顽，审先后，禁骚扰，耐繁难，防邀截，戒姑
    息，宥胁从，除汉奸，缴军器，编户口，轻钱粮，简条约，设重兵，建城垣，分塘
    汛，疏河道，各为之说甚备，鄂尔泰韪之。檄按察使张广泗招抚古州、丹江、八寨
    诸苗，而以九股、清水江诸苗属显。
        六年，显自梁上进次挨磨、者磨，再进次柏枝坪，宣谕诸苗，抚定清水江生苗
    十六寨、九股属台拱生苗数寨。冬，广泗已戡定丹江，显续招清水江生苗七寨、九
    股属陶赖生苗十三寨。施秉有盗匿台拱农二寨，副将张尚谟捕不得，欲屠之。苗惧，
    逃林谷，将为变。显闻之，曰：“如此则诸苗人人自危。”独驰入苗寨，寨空无人，
    显则宿寨中。翌旦，张盖出，令从者绕林谷呼苗出，抚谕之曰：“汝曹速归寨即良
    民，天子必不杀良民。”苗感泣，相率归寨。显益宿寨中三日，苗缚施秉盗以献。
    七年三月，广泗以清水江南岸诸寨尚怀观望，檄显与尚谟率兵循北岸徼巡。次柳罗，
    南岸公鹅、柳利、鸡摆尾诸寨苗渡江来攻，显督兵御之，杀数十人。苗众师寡，尚
    谟欲引退，显不可，固守待援。广泗师至，围乃解。广泗用显议，散诸寨，专攻公
    鹅，破之，诸寨皆听命。鄂尔泰奏置贵东道，即以命显，仍驻兵清江。显申军令，
    誓将士毋掠，毋淫，毋践田穀，苗民有来愬者，为处其曲直；乃益筑城郭，建官廨，
    治砲台营房，苗民竞来助役。九年，诸工竟。显巡行视塘汛，黔、楚商船上下相接，
    苗民皆悦服。事粗定，寻授显按察使。
        台拱者，苗中扼要地也，鄂尔泰议置营於此。十年，巡抚张广泗奏请显董其事。
    秋，羊翁、乌罗、桃赖诸寨苗为乱，九股诸苗附之，攻台拱。显与总兵赵文英严为
    备，击走之。进破羊翁寨。苗夜至，显以兵少，令人爇两炷香手之为火绳状以怖苗，
    苗走，退踞排略。排略者台拱隘，我师饷道所必经。台拱师仅二千五百人，苗数万，
    援兵再败。自贼始攻，或欲弃之走，显拒之。及围久粮尽，宰马以食，迫冬寒，众
    汹汹不自保，议溃围退保下秉。显曰：“台拱失，古州、清江诸寨皆煽动。苟免，
    失臣节；挠败，损国威。事急，死此耳。”众感奋，会总兵霍升援至。苗夺我后山，
    樵路绝，显夜出兵夺以还。苗攻益急，显怒马击之，众殊死战，苗败走。乘胜拔乌
    孟、井底二寨，取米穀饷军。升兵亦克大关入，显率兵出夹击，苗大溃。凡坚守六
    十九日而围解。提督哈元生师继至，破莲花悍苗。九股苗复定。自鄂尔泰议开贵
    州苗疆，事发於广泗，而策决於显，卒终始其事，崎岖前后七年而事集。
        乾隆元年，丁母忧，去官。三年，服除，授四川布政使。四年，署巡抚。大小
    金川、杂谷、梭磨、沃日、革布什咱诸土司相仇杀，显遣人谕之，事稍解。议者欲
    乘此视云南、贵州例，令改土归流。显疏言：“杂谷、梭磨，吐番后裔，其巢穴在
    唐为维州，户口十馀万。金川与接壤，户口不过数万。杂谷惮金川之强，金川则畏
    杂谷之众，彼此钳制，边境乂安。固不可任其争竞，亦不可强其和协。沿边生番，
    留之可为内地捍卫。从前川省调用土兵，亦供徵发。至其同类操戈，原未扰及内地。
    前经化诲，亦尚凛遵。设欲改土归流，非惟弹丸土司无裨尺寸，且所给印信号纸，
    一经追取，即成无统属之生番。稍有违抗，又费经营。”奏入，上以所见甚是，褒
    之，寝前议未行。旋与总督鄂弥达、提督郑文焕疏言小金川与杂谷、梭磨画界，以
    所侵必色多六寨归杂谷、梭磨；又与沃日画界，以陇堡等三寨隶沃日，美因等二寨
    隶小金川。大金川与革布什咱二土司构争，檄建昌道李学裕开谕，革布什咱建转经
    楼诅大金川，令即毁除，大金川亦归所侵盖古地。边外诸土司乱悉平。
        郭罗克番为乱，走匿色利沟，遣兵围捕，土酋蒙柯纵使走。显令总兵潘绍周按
    治，奏闻，上谕曰：“此等事汝固应就近料理，亦当与总督熟商。”总督，黄廷桂
    也。四川乱民号侂噜子，为民害。显疏言：“四川自明末兵燹，屠戮殆尽。我朝戡
    定后，各省移民来者多失业之民，奸顽丛集。有所谓侂噜子，结连党羽，暗藏刀斧，
    昼夜盗劫。臣严谕捕治，并令编保甲，整塘汛，以清其源。”得旨：“实力奉行，
    毋视为虚文。”
        五年，授广西巡抚。时显方病目，闻命赴新任，上嘉其急公。旋请回籍调理，
    上慰留之。六年，显病目未愈，命太医院选眼科驰往医治。寻以疾亟，请告回里。
    卒。
        显莅政明而恕。文焕尝奏显“爽直坦白，政治勤敏，遇事彼此悉心商榷，推诚
    共济”。上嘉文焕论甚正。显尝奏荐学裕，因及夔州知府崔景俊“赋性巧滑，以其
    悛改，姑从宽恕”。上谕曰：“似此考察属吏，且宥过录长，得用人之要矣。”
        桂，显子，字友兰。从显平贵州苗有功，议叙。父丧终，以知县发广东，补英
    德，调潮阳。以善折狱名。举卓异，擢云南昆阳知州，署安宁。乾隆二十年，擢临
    安知府，署澂江。调东川，丁母忧。服除，授甘肃巩昌知府。巩昌及平凉、庆阳三
    府饥，诏发西安籓库银六十万治赈，大吏檄桂任其事。至平凉，饥民待食急，適部
    拨城工银三十万先至，桂以便宜留治赈，饥民赖以全。三十三年，迁浙江宁绍台道。
    故事，定海战舰九岁更造，则移致宁波船厂，取其值输之官，名曰“折变”。奉檄
    裁战舰，桂请视时值倍之，部驳坐短估，戍伊犁。三十七年，放还。卒。
        冯光裕，字叔益，山西代州人。康熙五十年举人。雍正元年，以荐授云南大姚
    知县。大姚赋少而耗重，积逋数万。光裕不取耗，视负尤多者薄责之，逋赋悉清。
    民以耗重故，辄寄大户造伪券占田，吏毁其籍。光裕检毁未尽者藏之，按牒辨其伪，
    归田故主，民尤颂之。迁贵州铜仁同知，赴阙引见。时古州苗方乱，世宗询及之，
    光裕对苗不可尽杀，宜随机化导，令归版图，上韪其言。既行，擢思州知府，未任，
    改云南永北。永北介金沙江外，与四川连界，苗、倮窟其中，有事则两界相诿。总
    督鄂尔泰命往勘，光裕轻骑往，倮从谷中出，挺刃相向。光裕策马前，谕以利害，
    倮罗拜听命，各散去。鄂尔泰疏请改知丽江，仍兼理永北事。未几，擢驿盐道。八
    年，东川、乌蒙倮叛，鄂尔泰檄光裕会镇将讨平之，擢按察使。乌蒙俘七千人，语
    不可通，译者面谩莫能诘。光裕集群译於使院，分室居之，讯一人，经数译乃得其
    情。倮姓名多同，为编次年貌，验决无误，省释者甚众。广西州民李天保以邪教聚
    众殆千人，檄光裕按治。光裕曰：“愚民茹蔬奉佛，非有异志。”薄其罪，焚籍，
    置不问。
        十一年，擢贵州布政使。十三年，古州苗叛，都江、清江、八寨、丹江、台拱
    诸新附苗皆应。师讨之，光裕督饷，令民应役，厚与直，行得持械自卫。募熟苗为
    助，畀以木符，戒官兵无妄杀，皆踊跃应募。师集十馀万，皆得宿饱。军罢，民被
    兵者无所栖止，给草舍居之，赋以衣食，复业者二十馀万户。贵州赋银八万八千、
    米十五万五千，光裕奏请蠲免。高宗即位，命被兵地停徵三年。又奏：“古州、丹
    江诸苗剿除殆尽，荒田空寨，远近相望。当募民居苗寨，垦苗田，设屯置卫，行保
    甲法，授降苗所纳军器，俾农隙讲肄，以壮声援、省餽饷。”得旨允行。
        乾隆四年，擢湖南巡抚。镇筸红苗叛，光裕督兵捕治，不三月而平。疾，乞假，
    闻城步、绥宁苗复勾结粤瑶为乱，密咨两广总督筹协捕。寻卒。遗疏犹言：“二县
    困於兵，请免今年租。”上从其请。
        子祁，乾隆二年进士，官编修。孙廷丞，举人，以廕生授光禄寺署正，官至湖
    北按察使。
        杨锡绂，字方来，江西清江人。雍正五年进士，授吏部主事。累迁郎中。考选
    贵州道御史。十年，授广东肇罗道。肇庆濒海，藉围基卫田。岁亲莅修筑，终任无
    水患。乾隆元年，署广西布政使，寻实授。请禁州县以土产餽上官。六年，授广西
    巡抚。贵州土苗石金元为乱，焚永从县治。会贵州、湖广兵剿擒之。既而迁江土苗
    复为乱，谋犯思恩府。檄兵往捕，得其渠李尚彩及其党八十馀。七年，奏言：“广
    西未行保甲。苗、僮虽殊种，多聚族而居，原有头人，略谙事体。请因其旧制，寓
    以稽覈。苗、瑶、伶、僮各就其俗为变通。”诏嘉之。寻又奏言：“设兵以卫民，
    乃反以累民：城守兵欺凌负贩，攫取薪蔬；塘汛兵驱役村庄，恣为饮博。臣於抚标
    访察惩治，请敕封疆大臣共相釐剔。”得旨允行。八年，梧州知府戴肇名餽人葠，
    诡其名曰“长生果”，卻之，具以闻，上谕曰：“汝可谓不愧四知矣。”广西民有
    逃入安南者，捕得下诸狱，疏闻，上命重处，锡绂即杖杀之。上谕曰：“朕前批示，
    令其具谳明正典刑。乃锡绂误会，即毙杖下。此皆当死罪人，设使不应死者死，则
    死者不可复生矣。”下部议处。九年，授礼部侍郎。
        十年，授湖南巡抚。奏言：“周礼：遂人治野，百里之间，为澮者一，为洫者
    百，为沟者万，捐膏腴之地以为沟洫。诚以蓄泄有时，则旱潦不为患，所弃小、所
    利大也。后世阡陌既开，沟洫虽废，然陂泽池塘尚与田亩相依，近水则腴，远水则
    瘠。湖南滨临洞庭，愚民昧于远计，往往废水利而图田工。甚至数亩之塘，培土改
    田；一湾之涧，绝流种蓺。彼徒狃於雨旸时若，以为无害；不知偶值旱涝，得不偿
    失。且溪涧之水，远近所资，若截垦为田，则上溢下漫，无不受累。官吏以改则升
    科为劝垦之功，亦复贪利忘害，沟洫遂致尽废。臣以为关系水利，当以地予水而后
    水不为害，田亦受益。请敕各省督抚，凡有池塘陂泽处所，严禁改垦。”上以各省
    米价腾贵，谕各督抚体察陈奏，锡绂疏言：“米贵由於积渐。上谕谓处处积贮，年
    年采买，民间所出，半入仓庾，此为米贵之一端。臣生长乡村，世勤耕作，见康熙
    间石不过二三钱，雍正间需四五钱，今则五六钱。户口多则需穀多，价亦逐渐加增。
    国初人经离乱，俗尚朴醇。数十年后，渐习奢靡，揭借为常，力田不给。甫届冬春，
    农籴於巿，穀乃愈乏。承平既久，地值日高，贫民卖田。既卖无力复买，田归富户
    十之五六。富户穀不轻售，巿者多而售者寡，其值安得不增？臣以为生齿滋繁，无
    可议者。田归富户，非均田不可，今难以施行。风俗奢靡，止可徐徐化导，不能遽
    收其效。至常平积贮，当以足敷赈济而止，不必过多。目今养民之政，尤宜专意讲
    求水利，使蓄泄有备，偏灾不能为患。以期产穀之多，未必非补救米贵之一道也。”
    疏入，上均嘉纳焉。丁父忧，服阕，十五年，授刑部侍郎，仍授湖南巡抚。丁母忧，
    服阕，十八年，仍授湖南巡抚。擢左都御史。十九年，署吏部尚书。礼部侍郎张泰
    开保同部侍郎邹一桂子志伊为国子监学录，下吏部议处，议未当，责锡绂曲庇，下
    都察院，议夺官，命留任。二十年，复署湖南巡抚，授礼部尚书。二十一年，署山
    东巡抚。
        二十二年，授漕运总督，疏请豁兴武、江淮二卫旗丁欠缴漕项，上责其沽名，
    命以养廉代偿。二十三年，疏言：“屯田取赎，宜宽年限。价百金以上，许三年交
    价，价足田即归船。旗丁交兑不足，名曰‘挂欠’。应由坐粮限追惩治，督运官
    以下有一丁挂欠，即停其议叙，旗丁改佥。新丁但交篷桅槓索价值；旧丁公私欠项，
    不得勒新丁接受。水次兑漕，令仓役执斛，旗丁执概。江淮、兴武二卫运丁运粮，
    快丁驾船。应循例并佥，不得避运就快。”上谕曰：“此奏确有所见。”下部议，
    从之。二十五年，疏言：“自开中河，漕艘得避黄河之险。独江北、长淮等帮，以
    在徐州交兑，不能避险。请令改泊皁河，弁丁诣徐州受兑。州县代雇剥船转运过坝。”
    上从之。寻以锡绂实心治事，命免以养廉代偿漕项。二十六年，疏言：“运蓟州粮
    船自宁河转入宝坻，由白龙港、刘家庄达蓟州。水道淤浅，请责成官为疏濬。”又
    疏言：“板闸、临清、天津三关，尚沿明制，漕艘给发限单，应请裁革。州县收漕
    如有攙杂潮润，粮道察出，本管知府视徇庇劣员例议处。军丁兼充书役，一体句佥。
    头舵水手受雇，领费辄复潜逃，请发边远充军。”上谕曰：“所奏俱可行。”从之。
    加太子少师。二十八年，加太子太保。二十九年，疏言：“军、民户籍各分，既隶
    军籍，即应听佥办运。乃宦家富户百计图避，所佥皆无力穷民，情理未得其平。嗣
    后如佥报后辨诉审虚，参劾治罪。”上谕曰：“锡绂此奏，破瞻徇之习。如所议行。”
    并下部议叙。又疏言：“粮艘例禁私盐。道经扬州，总督、盐政及臣各专委督察。
    乃又有淮扬道，扬州游击、守备，江都、甘泉两县，各差兵役搜查，粮艘因之羁阻。
    如江广帮为通漕殿后，过扬州已在冬令，尤为苦累。臣思事权宜归於一，请专听总
    督、盐政委员督察，馀悉停止。”上谕曰：“所奏是。”下部议行。三十年，疏言：
    “骆马湖蓄水，相传专济江广重运。今岁帮船阻滞，先开柳园堤口，运河水长，江
    浙帮遂得遄行。次开王家沟口，江广帮至，湖水未尝告竭。每岁沂水自湖而下，为
    海州、沭阳水患。若於四五月间引湖济运，亦减海州、沭阳水患，一举两利。”从
    之。三十三年，卒，赐祭葬，谥勤悫。
        锡绂官漕督十二年，编辑漕运全书，黄登贤代为漕督，表上之。自后任漕政者，
    上辄命遵锡绂旧章。
        潘思榘，字絜方，江南阳湖人。雍正二年进士，改庶吉士。三年，分刑部学习。
    六年，补主事。累迁郎中。八年，授广东南雄知府。骤雨水溢，郊野成巨浸，露宿
    於野。督吏卒治筏拯溺，出金瘗死赡生，活民无算。十三年，迁海南道。濬琼州西
    湖。深入五指山，安辑黎众，劾守将之残黎民者。调粮驿道。乾隆四年，迁按察使。
    惩贪鉏猾，理冤狱尤多。民以旱纠众入巿掠夺，思榘方被疾，强起坐堂皇，立捕数
    十人杖以徇，事乃定。疏言：“广东有俍、瑶、黎三种：俍世居茂名，今附民籍，
    读书应试如平民。瑶亦输税归诚，设瑶童义学为训课。惟黎僻处海南，崖、儋、万、
    陵水、昌化、感恩、定安七州县为最多。生黎居深山，熟黎错居民间相往来，语言
    相习，请於此七州县视瑶童例设义学，择师教诲，能通文义者许应试。”部议从之。
        七年，迁浙江布政使。八年，疏言：“常平仓穀春发秋敛。但收成有迟早，俗
    所谓青黄不接。有司不揆缓急，甫春开粜，牙行囤积，吏胥侵渔。民未霑实惠，而
    穀已出逾额，且减价过多。迨秋成买补，非存价观望，冀省耗折；即抑派争买，致
    昂巿价。请定浙东诸府以四月、浙西诸府以六月发粜，价平即止。”上以因时制宜，
    许之。又疏言：“浙江土狭民稠，全资溪湖容蓄灌溉，乃民间占垦甚多。如馀杭南
    湖，会稽鉴湖，上虞夏盖湖，馀姚汝仇湖，慈谿慈湖，向称巨浸，今已弥望田畴，
    殊妨水利。嗣后报垦田地，当责有司亲勘，果非官湖，方准升科；查勘不实，严定
    处分。”下廷臣议行。秋，金、衢、严三府被水，旁溢杭、湖、绍三府，漂流人畜
    无算。思榘出临江干，处分赈事。萧山民汹汹欲渡江，思榘曰：“民饥当哺，閧则
    乱民耳。”严治之，自是无敢譁者。思榘再疏闻，上谕曰：“今岁浙江灾，巡抚常
    安有讳灾之意，汝为其难矣。”
        十一年，授安徽巡抚。河决凤阳，颍、泗诸府州灾尤重。思榘请加赈，按行督
    察，犯风渡洪泽，舟几覆。十二年，疏请调济灾区，略言：“凤、颍民习惰窳。臣
    上年遍历查勘，方冬水落，二麦已播种，而民不知耰锄培壅。所过村落，林木甚稀，
    蔬圃亦少。臣令有司审察桑麻、蔬蓏，凡可佐小民日食之用者，随宜试种。凤、颍
    地分三等，冈地最高，湖地稍低，湾地最下。湾地连大河，水发难施人力。湖地则
    外仰中低，积潦为湖，下流疏泄，即可涸出栽种。冈地水虽不及，而绝少沟池，交
    秋缺雨，即患又乾。间有傍山麓而为陂塘，如寿州安丰塘、怀远郭陂塘、凤阳六
    塘，均应及时修筑。与其因灾动帑钜万，何如平时酌动数百金陆续培治。民间减荒
    歉，多收成，朝廷亦省帑金。纵遇偏灾，亦可以工代赈。凤、颍民好转徙，丰年秋
    成事毕，二麦已种，辄携家外出，春熟方归。遇灾留一二人在家领赈，馀又潜往邻
    境。俗谓在家领赈为大粮，在外留养为小粮，沿途资送为行粮，至有一家领三粮者。
    本业抛荒，人无固志。应令有司严察，流民过境，实系被灾，方准资送；藉端生事
    者究惩。”奏入，上谕曰：“此乃固本之事，历来无有言及此者。朕甚嘉悦焉！”
        寻调福建巡抚。未行，疏请安徽学田、囚田、义田三项，视江苏免学租例，予
    以蠲免。下军机大臣察议，以江苏无免学租例，上责思榘沽名干誉，博去后之思，
    命出资修涿州城工示罚。十三年，疏言：“福建自乾隆元年至十一年积欠钱粮，正
    设法清釐。民间田业授受，往往不及推粮过割。粮从田出，既有赔粮之户；即有无
    粮之田，岂可使得业者任其脱漏，无业者代其追比？当饬有司确察，务使粮归於田。”
    十四年，复疏言：“臣清察积欠，一在屯田户名不清，一在寺田租赋不一。自顺治
    间裁并卫所，名虽军户，实系民耕，乃粮册仍列故军姓名，致难催比，应令覈实更
    正。寺田始自明季，僧、民相杂，辄称寺废僧逃，藉词逋赋，应令分析寺已废者，
    官为经理。”上命实力为之。别疏言：“福州城外西湖为东晋郡守严高所开，周二
    十馀里，蓄水溉田，年久淤垫。臣劝导疏濬，并筑堤建闸。又福清郎官港、法海埔
    俱有海滩淤地，臣令筑堤招垦，得地二千一百馀亩。”上奖谕之。
        思榘莅政精勤，昼见官属，夜披案牍。旱潦必抚恤。民獷，以斗讼相尚，多去
    为盗，廉得主名，饬有司捕治。又以农隙巡行海防，周阅战舰。朔望入书院与诸生
    讲说经艺，如是者以为常。积劳疾作不少止。十七年，卒。上命用江苏巡抚徐士林
    例，祀京师贤良祠。予恤视一品，赐祭葬，谥敏惠。
        胡宝瑔，字泰舒，江南歙县人。父廷对，尝官娄县训导，因居青浦。宝泉，
    雍正元年举人。乾隆二年，考授内阁中书，充军机处章京。六年，大学士查郎阿、
    侍郎阿里衮清察黑龙江、吉林乌喇开垦地亩，以宝瑔从。八年，迁侍读，考选福建
    道御史。是岁直隶旱，上命治赈。宝瑔疏言：“直隶被旱，民多流亡，请敕总督宣
    示上意，使民静以待赈。流民原归耕而无力得归者，资送还里，俾及时艺麦，於来
    岁民食有益。”九年，上命大学士讷亲阅河南、山东、江南诸省营伍，宝瑔疏言：
    “营伍积玩，器械坚脆，粮马盈亏，各处不一。势必闻风修整买补，不肖营员或藉
    端苛派，或坐扣月粮，请敕督抚提镇严饬查察。”十年，山东、江南水灾。宝瑔疏
    言：“方冬水涸，应劝谕农民引流赴壑，俾田不久浸，以便春耕，尤当预防蝻子。”
    诸疏皆议行。十一年，转户科给事中，迁顺天府府丞。大学士傅恆视师金川，以宝
    瑔从。授府尹，历宗人府丞、左副都御史。擢兵部侍郎，兼府尹如故。河南民傅毓
    俊告张天重谋逆，遣宝瑔按治，毓俊服诬，论如律。
        十七年，署山西巡抚，十八年，实授。抚饥民，理冤狱，劾贪吏，整关隘是
    防，诸政并举。寻调湖南。十九年，奏言：“郴、桂二州铜铅矿委员董理，一年而
    代。矿为弊薮，代者必数月乃能明察。此数月中，欺蒙隐漏，已自不少。请仿台湾、
    琼州例，令新旧协办数月。”得旨允行。
        二十年，调江西。二十一年，疏言：“广信铜塘山勘明无可垦之地，无可用之
    材，无可煎之矿，请永行封禁。”二十二年，疏言：“丰城堤工最要，石是官修，
    土堤民修，向设里夫，行之已久。黠者避役，贫者误工，复改为折徵。请按田均堤，
    附漕粮徵收。有田始有粮，有粮始有夫。圩长无从侵冒，工程乃可永固。”均如所
    请行。
        复调河南。河屡决，山东、河南、安徽诸州县多积水。上遣侍郎裘曰修会诸省
    督抚疏治。宝瑔与曰修会勘，疏言：“河南幹河有四：贾鲁、惠济、涡河、巴沟。
    巴沟在商丘为丰乐河，在夏邑为响河，在永城为巴河。今拟疏濬加宽深，以最低处
    为率。惠济上游在中牟、祥符诸县，下游在柘城、鹿邑诸县，今亦拟加宽深，以六
    七丈为率。贾鲁自中牟以下有惠济分流，自硃仙镇以下，截沙湾，塞决口，拓旧堤。
    涡河自通许青冈为燕城河，上游应加宽，下游应加深。鹿邑以下本已宽深，当增筑
    月堤。支河应濬者，商丘北沙、洪沟二河为支中之幹，馀大小支河，分要工、次工、
    缓工，次第兴修。”二十三年，上谕曰：“河南灾区积困，宝瑔不辞劳瘁，能体朕
    意，尽力调剂，以苏穷民，甚可嘉也！”寻加太子少傅。诸工皆竟，上御制中州治
    河碑，褒宝瑔、曰修，语并见曰修传。
        二十五年，疏言：“河北诸水，卫河为大。雍正间，河督嵇曾筠於汲、淇、濬、
    汤阴、内黄诸县建草坝二十六，今已渐次淤垫。臣相度疏筑，俾一律深通。请定为
    三年一小修、五年一大修。”上可其奏。是冬，调江西。二十六年，河决杨桥。复
    调还河南。疏言：“贾鲁、惠济二河在中牟境内，逼近杨桥。贾鲁受黄水南徙，至
    祥符时家冈仍入故道，今已成河。当将分者截之使合，浅者疏之使深，两岸多挑渠
    港，增筑堤堰，自成河道。惠济自两闸至冈头桥已淤断，而冈头桥至十里坡贾鲁河
    不过四五里。即於十里坡建滚水坝，导由冈头桥入惠济，以分贾鲁之势，而惠济亦
    复故道。”上褒为事半功倍。
        二十七年，宝瑔疾作，请解任。上谕曰：“此奏甚非朕之所望，安心静摄，以
    慰廑念。”遣医驰驿诊视。疏言：“沟渠与河道相为表里，臣於二十三年河工告竣，
    即督令州县经理沟洫，每一州县中开沟自十数道至百数十道，长自里许至数十里，
    宽自数尺至数丈，皆以足资蓄泄为度。驿路通衢，并就道傍开濬，虽道里绵亘，而
    分户承挑，民易为力。自是每岁或春融，或农隙，随时加濬宽深。”上深嘉之，并
    令直隶总督方观承仿行。二十八年，卒，加太子太保、兵部尚书，赐祭葬，谥恪靖。
    遗疏请入籍青浦，许之。
        论曰：那苏图、士林、恕、思榘皆以清节著，而超曾、宝瑔又济之以勤敏。恕
    论救灾，宝瑔善行水，皆以民事为急。显佐定苗疆，有拊循之绩。锡绂督漕运，所
    修举似若琐细，然皆当官之急务也。会一泽以道学，但微近名，遂贻后嗣之祸，恫
    哉！

        国学网站独家推出

亦凡公益图书馆(Shuku.net)

下一卷 回目录